
Cuvânt înainte 


Când căsătoria uneşte două inimi şi vieți în iubire şi când un nou cămin este format, o 
primă grijă a întemeietorilor săi este ca pruncii care vor umple de farmec acest cămin să fie 
crescuţi în mod corespunzător. Întrebarea lui Manoah din vechime: „Ce să facem pentru 
copil?" este şi astăzi pusă cu nelinişte de părinți în timp ce privesc fața prețiosului şi 
neajutoratului dar încredinţat grijii lor. Însemnătatea instrucţiunilor cu privire la călăuzirea 
copilului este cel mai bine înţeleasă când observăm locul pe care-l ocupă în Cuvântul lui 
Dumnezeu precum şi referințele dese şi detaliate la acest subiect în scrierile Ellenei G. White. 
În câteva din cărţile sale, dar mai ales în articole despre viaţa creştină practică ce apăreau 
săptămânal în diferite reviste ale denominațiunii, ea a prezentat o bogăţie de sfaturi pentru 
părinţi. Pe lângă aceasta, a adresat diferitelor familii sute de mărturii personale în care ea a 
avut de-a face cu exact aceleaşi probleme pe care aceste familii le întâmpinau. În aceste 
articole şi mărturii personale ea a descris principiile ce trebuie să-i călăuzească pe părinți şi 
metodele ce trebuie folosite aşa cum i-au fost arătate în viziune. În anii săi de mai târziu, sora 
White şi-a exprimat dorinţa de a scoate o carte pentru părinţii creştini, care să arate clar 
„datoriile mamei şi influenţa asupra copiilor ei”. Această dorință este acum îndeplinită prin 
cartea Căminul creştin şi prin lucrarea de faţă. Numai folosirea cu înțelepciune şi cu rugăciune 
a importantelor sfaturi din acest volum poate descoperi influența îndepărtată şi extraordinară a 
educării corespunzătoare a copilului în felul în care Dumnezeu le-a încredințat părinților 
responsabilitatea. Faptul că Ellen White a fost mama a patru băieți i-a dat posibilitatea să 


prezinte învățăturile ce i-au fost oferite într-o manieră compătimitoare şi plină de înţelegere. 
Experienţa ei în aplicarea practică a principiilor ce le-a prezentat înaintea altora a trezit 
încredere în inima cititorilor. În pregătirea acestei cărţi, au fost cercetate toate scrierile Ellenei 
G. White, atât cele publicate cât şi cele nepublicate. Sursele extraselor apar la încheierea 
fiecărui capitol*. Deoarece conținutul acestui volum a fost adunat dintr-un număr de lucrări ce 
au fost scrise într-o perioadă de şaptezeci de ani, se întâlneşte uneori o întrerupere inevitabilă 
a unei idei sau a modului de adresare, când câteva paragrafe sunt aşezate împreună în 
contextul unei anumite teme. Compilatorii au fost limitați în lucrarea lor de a selecta şi aranja 
anumitele extrase şi a le da titluri. Îndrumarea copilului a fost pregătită sub direcţia 
Comitetului responsabil cu păstrarea publicaţiilor E. G. White cu birourile în Washington 
D.C. Lucrarea s-a efectuat în armonie cu instrucţiunile date de sora White ca cei ce o vor 
aduce la îndeplinire să asigure pentru tipar compilaţii din manuscrisele şi din scrierile sale 
publicate. Este mare nevoie de această carte. Interese veşnice sunt în joc. Sfaturile detaliate 
despre disciplină, formarea caracterului, educaţie fizică şi spirituală vor fi preţuite de orice 
părinte chibzuit. Fie ca acest volum, alături de Căminul creştin, Solii pentru tineret şi alte cărți 
ale Ellenei G. White conținând sfaturi pentru părinți şi tineri, să slujească drept ghid taţilor şi 
mamelor în cea mai importantă lucrare a lor. Aceasta este dorința sinceră a editorilor şi a 
Comitetului responsabil de păstrarea publicațiilor Ellenei G. White. (The Trustees of the Ellen 
G. White Publications) 

CĂTRECITITOR 

Este privilegiul părinților de a-şi lua copiii cu ei la porțile cetăţii lui Dumnezeu, 
spunând: „Am încercat să-mi învăţ copiii să-L iubească pe Domnul, să facă voia Lui şi să-L 
onoreze." Unora ca aceştia porţile le sunt larg deschise, iar părinții şi copiii vor intra. Dar nu 
toți pot să intre. Unii sunt lăsaţi afară cu copiii lor ale căror caractere nu au fost transformate 
prin supunere față de voinţa lui Dumnezeu. O mână este ridicată şi sunt rostite cuvintele: „Voi 
ați neglijat datoriile căminului. Nu v-aţi îndeplinit lucrarea ce ar fi făcut sufletul 
corespunzător pentru un cămin în cer. Nu puteți intra." Porţile le vor fi închise copiilor pentru 
că nu au învățat să facă voia lui Dumnezeu, iar părinților pentru că şi-au neglijat 
responsabilitățile. (MS. 31, 1909) Lumina a strălucit din Cuvântul lui Dumnezeu şi din 
mărturiile Spiritului Său ca nimeni să nu greşească cu privire la datoria lui. Dumnezeu le cere 
părinților să-şi crească copiii ca să-L cunoască pe El şi să-l respecte cerinţele. Ei trebuie să-şi 
educe micuţii ca membri mai tineri ai familiei Domnului, ca să aibă caractere frumoase şi 
temperamente plăcute şi ca să poată fi corespunzători să strălucească în curțile cereşti. 
Neglijându-şi datoria şi îngăduindu-le copiilor să trăiască în rău, părinţii le-au închis porțile 
cetății lui Dumnezeu. Aceste lucruri trebuie prezentate cu insistență părinților. Ei trebuie să se 
ridice şi să se apuce de lucrarea lor ce a fost neglijată mult timp. (5 T. p. 325, 326) ELLEN G. 
WHITE 


Căminul, prima şcoală 


IMPORTANȚA ŞCOLII ÎN CĂMIN 

Educaţia începe acasă. - Căminul este locul unde trebuie să înceapă educaţia copilului. 
Aici este prima lui şcoală în care, avându-i pe părinţi ca instructori, trebuie să înveţe lecţiile 
menite să-l călăuzească în viață - lecţii de respect, ascultare, politețe, stăpânire de sine. 
Influențele educaţiei din cămin sunt o putere hotărâtoare spre bine sau spre rău. În multe 
privinţe acestea sunt tăcute şi progresive dar, numai dacă sunt îndreptate în direcția cea bună, 
ele devin o putere pentru dreptate şi adevăr. Dacă copilul nu este instruit corect aici, Satana îl 
va educa prin agenţii aleşi de el. Cât de importantă este, deci, şcoala în cămin! (CT. p. 107) 


Aici sunt puse bazele. - Asupra tuturor părinților apasă obligaţia de a da instrucţiuni în 
cele fizice, intelectuale şi spirituale. Obiectivul fiecărui părinte ar trebui să fie acela de a 
asigura copilului său un caracter simetric şi bine echilibrat. Aceasta nu este o lucrare de 
dimensiune şi importanţă mică, ci o lucrare ce solicită gândire şi rugăciune fierbinte şi nu mai 
puţin efort stăruitor şi plin de răbdare. Trebuie pusă o bază corectă şi trebuie ridicat un schelet 
puternic şi stabil; apoi, zi de zi, lucrarea de clădire, şlefuire şi desăvârşire trebuie să meargă 
înainte. (Id. p. 107, 108) 

Puteţi refuza copilului orice, dar nu acest drept. - Părinți, amintiți-vă: căminul este o 
şcoală de formare în care copiii voştri trebuie să fie pregătiți pentru căminul de sus. Mai 
degrabă renunțaţi la orice altceva decât la educaţia pe care trebuie s-o primească în primii lor 
ani. Nu permiteți nici un cuvânt de supărare. Învăţaţi-i pe copii să fie amabili şi răbdători. 
Învăţaţi-i să fie atenţi cu alţii. În felul acesta îi pregătiţi pentru o slujire mai înaltă în lucrurile 
religioase. (MS. 102, 1903) Căminul ar trebui să fie o şcoală de pregătire, unde copiii şi tinerii 
pot fi pregătiți ca să-şi aducă aportul în serviciul Maestrului şi o şcoală de pregătire pentru a 
intra într-o şcoală mai înaltă, aceea a Împărăției lui Dumnezeu. (MS. 7, 1899) 

Nu este o problemă secundară. - Educaţia în cămin să nu fie privită ca o problemă 
secundară. Ea ocupă primul loc în cadrul adevăratei educaţii. Taţilor şi mamelor li s-a 
încredințat modelarea minţii copiilor lor. (R&H, 6 iunie, 1899) Cât de uimitor este proverbul: 
„Cum este îndoită rămurica, aşa va fi de înclinat şi copacul ce va creşte din ea". Acesta 
trebuie aplicat la instruirea copiilor noştri. Părinţi, vă veţi aminti că educaţia copiilor voştri 
din primii lor ani v-a fost încredințată ca o răspundere sacră? Aceşti lăstari tineri trebuie să fie 
instruiți cu gingăşie ca să poată fi transplantaţi în grădina Domnului. Educaţia în cămin nu 
trebuie neglijată cu nici un chip. Cei care o neglijează, neglijează de fapt o datorie religioasă. 
(MS. 84, 1897) 

Marea sferă a educaţiei în cămin. - Educaţia în cămin înseamnă mult. Este o chestiune 
de mare amploare. Avraam a fost numit tatăl credincioşilor. Printre lucrurile ce l-au făcut un 
exemplu remarcabil de evlavie a fost şi respectul strict pe care l-a avut față de legea lui 
Dumnezeu în căminul lui. El a cultivat religia în familie. Cel ce vede educația dată în cămin şi 
măsoară influenţa acestei educaţii a spus: „ÎL cunosc şi ştiu că are să poruncească fiilor şi 
casei lui după el să țină calea Domnului, făcând ce este drept şi bine". (L. 9, 1904) Dumnezeu 
a poruncit evreilor să-i înveţe pe copii cerinţele Sale şi să le facă cunoscută atitudinea Sa față 
de poporul lor. Căminul şi şcoala erau una. În locul buzelor străine, inimile iubitoare ale 
tatălui şi mamei erau acelea care dădeau instrucțiuni copiilor lor. Gânduri despre Dumnezeu 
erau asociate cu toate evenimentele zilnice din viața de cămin. Lucrările puternice ale lui 
Dumnezeu erau relatate cu elocvență şi cu sentimente de respect amestecat cu teamă şi uimire. 
Măreţele adevăruri ale providenţei lui Dumnezeu şi viaţa viitoare erau imprimate în mintea 
tânără care făcea cunoştinţă cu adevărul, bunătatea şi frumosul. Lecţiile date erau ilustrate 
prin folosirea figurilor şi simbolurilor şi erau fixate mai bine în memorie în felul acesta. Prin 
aceste exemplificări însufleţite copilul era inițiat aproape din pruncie în misterele, 
înțelepciunea şi speranțele strămoşilor săi, şi îndrumat într-un mod de gândire, simţire şi 
anticipare ce pătrundea dincolo de lucrurile văzute şi trecătoare la lucrurile nevăzute şi 
veşnice. (FE, p. 95, 96) 

Ea precede şcoala propriu-zisă şi-i pregăteşte pe copii pentru aceasta. - Lucrarea 
părinţilor o precede pe cea a învăţătorilor. Ei au o şcoală acasă - prima treaptă. Dacă vor căuta 
cu atenţie şi cu rugăciune să-şi cunoască datoria şi s-o împlinească, îşi vor pregăti copiii 
pentru nivelul următor în care să primească instrucțiuni de la profesor. (R&H, 13 iunie, 1882) 

Ea modelează caracterul. - După cum este modelat un palat, tot astfel caracterele 
copiilor sunt formate în şcoala căminului. (MS. 136, 1898) 

Educaţia în căminul din Nazaret. - Educaţia lui Isus a fost asigurată în cămin. Mama 
Sa I-a fost primul învățător omenesc. El a învăţat despre lucrurile cereşti de pe buzele ei şi din 


sulurile profetice. A trăit într-o casă țărănească şi <i-a îndeplinit cu credincioşie şi cu voioşie 
partea în purtatul poverilor gospodăreşti. El, care a fost comandantul cerului, era un servitor 
binevoitor, un fiu iubitor şi ascultător. El a învăţat o meserie şi a lucrat cu mâinile Sale în 
atelierul de tâmplărie al lui Iosif. (MH, p. 399, 400) 

PRIMII ÎNVĂŢĂTORI 

Părinții să-şi înțeleagă responsabilitatea. - Tatăl şi mama trebuie să fie primii învăţători 
ai copiilor lor. (MS. 67, 1903) Taţii şi mamele trebuie să-şi înțeleagă responsabi-litatea. 
Lumea este plină de curse pentru picioarele celui tânăr. Mulţimile sunt atrase către o viaţă de 
egoism şi de plăceri senzuale, şi nu pot discerne primejdiile ascunse sau sfârşitul teribil al 
drumului ce li se pare a fi calea fericirii. Prin îngăduirea apetitului şi a patimei, energiile lor 
sunt risipite şi milioane de oameni sunt ruinați pentru lumea aceasta şi pentru cea viitoare. 
Părinţii ar trebui să-şi amintească faptul că fiii lor trebuie să reziste acestor ispite. Încă înainte 
de naşterea copilului ar trebui să înceapă pregătirea ce-i va permite să lupte cu succes 
împotriva răului. (MH. p. 371) La fiecare pas, părinții au nevoie de o înțelepciune mai mult 
decât omenească pentru a putea înțelege cum este cel mai bine să-şi educe copiii pentru o 
viață folositoare şi fericită aici şi pentru o slujire mai înaltă şi o bucurie mai mare în viața 
viitoare. (R&H. 13 septembrie, 1881) 

Instruirea copilului, o parte importantă a planului lui Dumnezeu. - Instruirea copilului 
este o parte însemnată a planului lui Dumnezeu pentru a demonstra puterea creştinismului. 
Asupra părinţilor apasă răspunderea solemnă de a-şi pregăti în aşa fel copiii, încât atunci când 
aceştia vor ieşi în lume, să facă bine şi nu rău celor cu care se vor întovărăşi. (ST. 25 
septembrie, 1901) Părinții n-ar trebui să privească superficial lucrarea de instruire a copiilor 
lor şi nici să n-o neglijeze în vreo împrejurare ci, să folosească mult timp în studiul atent al 
legilor ce reglementează ființa noastră. Prima lor țintă trebuie să fie aceea de a deveni buni 
cunoscători ai modului de lucru cu copiii lor, pentru a le asigura o minte sănătoasă într-un 
corp sănătos. . . . Mulţi dintre cei ce declară a fi urmaşii lui Hristos, neglijează datoriile 
căminului într-un mod jalnic. Ei nu înţeleg importanţa sacră a obligaţiei pe care Dumnezeu a 
pus-o în mâinile lor: aceea de a modela caracterele copiilor lor în aşa fel încât aceştia să aibă 
puterea de a rezista multelor ispite ce ademenesc picioarele tineretului. (PHJ. aprilie, 1890) 

Este necesară conlucrarea cu Dumnezeu. - Domnul Hristos n-a cerut Tatălui să-i ia pe 
ucenici din lume, ci să-i păzească de cel rău în lume, să-i păzească de a cădea în ispitele pe 
care le-ar avea de întâmpinat. Această rugăciune trebuie s-o înalțe taţii şi mamele pentru 
copiii lor. Dar vor pleda ei în fața lui Dumnezeu, ca apoi să-i lase pe copii să facă ce le place? 
Dumnezeu nu-i poate păzi pe copii de rău dacă părinţii nu conlucrează cu El. Părinţii ar trebui 
să-şi împlinească cu grijă şi curaj lucrarea, ducând-o înainte cu efort neobosit. (R&H. 9 iulie, 
1901) Dacă părinţii nu se vor simţi niciodată scutiți de povara educării şi instruirii copiilor lor 
pentru Dumnezeu, dacă-şi vor face în credință lucrarea cooperând cu Dumnezeu prin muncă 
şi rugăciune stăruitoare, atunci vor fi plini de succes în a-şi aduce copiii la Mântuitorul. (ST. 9 
aprilie, 1896) 

Un cuplu care şi-a onorat responsabilitățile. - Un înger din cer a venit la Zaharia şi 
Elisabeta să-i înveţe cum să-şi instruiască şi să-şi educe copilul şi cum să lucreze în armonie 
cu Dumnezeu pentru a pregăti un mesager care să anunțe venirea Domnului Hristos. Ca 
părinţi, ei trebuia să colaboreze cu Dumnezeu în mod credincios pentru a forma un astfel de 
caracter în loan, încât să-l facă în stare să-şi îndeplinească partea pe care Dumnezeu i-a 
încredințat-o, ca un lucrător competent. 

loan a fost un copil la bătrâneţe, un copil al miracolului şi părinţii puteau să-şi 
închipuie că el avea de făcut o lucrare specială pentru Domnul şi că Domnul va avea grijă de 
el. Dar ei nu au gândit aşa; s-au mutat într-un loc retras la ţară, unde fiul lor să nu fie expus 
ispitelor vieţii de la oraş sau să fie determinat să se depărteze de sfaturile şi instrucțiunile pe 
care ei, ca părinţi, le-ar fi dat. Ei şi-au făcut partea în dezvoltarea unui astfel de caracter în 


copilul lor, ce va îndeplini pe orice cale planul pe care Dumnezeu l-a destinat vieţii lui. . . . Ei 
şi-au îndeplinit cu sfințenie obligația. (ST.16 aprilie, 1896) 

Consideraţi copilul ca fiindu-vă încredinţat. - Părinţii să-i privească pe copiii lor ca şi 
când aceştia le-ar fi fost încredințaţi de Dumnezeu ca să fie educați pentru familia de sus. 
Învăţaţi-i în frică şi dragoste de Domnul, căci „frica de Domnul este începutul înțelepciunii”. 
(ST. 16 aprilie, 1896) Aceia care sunt loiali lui Dumnezeu Îl vor reprezenta în viaţa de cămin. 
Ei vor privi educaţia copiilor lor ca pe o lucrare sacră, încredințată lor de Cel Prea Înalt. (MS. 
103, 1902) 

Părinții să se califice ca învăţători creştini. - Lucrarea părinţilor, de o aşa mare 
însemnătate, este foarte neglijată. Treziţi-vă, părinți, din somnul vostru spiritual, şi înțelegeți 
că prima învățătură pe care copilul o primeşte trebuie să-i fie dată de voi. Voi să-i învăţaţi pe 
micuţii voştri să-L cunoască pe Hristos. Trebuie să faceţi această lucrare înainte ca Satana să 
semene semințele lui în inimile lor. Hristos îi cheamă pe copii, iar ei trebuie conduşi la El, 
educați în obiceiuri de hărnicie, îngrijire şi ordine. Aceasta este disciplina pe care Domnul 
Hristos doreşte ca ei s-o primească. (R&H. 9 octombrie, 1900) Păcatul stă la uşa părinților 
dacă ei nu se califică pentru a deveni învăţători creştini înţelepţi şi siguri. (MS. 38, 1895) 

Este necesară unitate între părinți. - Soţul şi soţia să fie strâns uniţi în lucrul lor din 
şcoala căminului. Să fie foarte blânzi şi prudenţi în vorbire ca nu cumva să deschidă uşa prin 
care Satana va intra să obțină biruință după biruinţă. Ei trebuie să fie amabili şi curtenitori 
unul cu altul, purtându-se în aşa fel încât să se poată respecta unul pe altul. Fiecare să ajute pe 
celălalt să aducă în cămin o atmosferă plăcută şi sănătoasă. Diferenţele de opinii nu trebuie 
discutate în faţa copiilor. Demnitatea creştină să fie păstrată întotdeauna. (L. 272, 1903) 

Instructor special pentru fiecare copil. - Mama să exceleze întotdeauna în această 
lucrare de instruire a copiilor. În timp ce asupra tatălui apasă datorii mari şi importante, 
mama, printr-o continuă rămânere cu copiii ei, în special în primii lor ani, trebuie să fie 
întotdeauna educatorul şi însoţitorul lor special. (PHJ. ianuarie, 1890) 

O educație mai amplă decât instruirea obişnuită. - Părinții trebuie să înveţe lecţia 
ascultării numai de vocea lui Dumnezeu, ce le vorbeşte prin Cuvântul Său; şi, pe măsură ce o 
învaţă, ei pot preda copiilor lor lecţia respectului şi ascultării în cuvânt şi faptă. Aceasta este 
lucrarea ce trebuie adusă în familie. Cei care o împlinesc, se vor înălța pe ei înşişi, dându-şi 
seama că trebuie să-i înalțe pe copiii lor. Această educaţie înseamnă mult mai mult decât o 
instruire obişnuită. (MS. 84, 1897) 

Lucrarea ocazională nu este primită. - O lucrare în cămin, făcută la întâmplare, nu va 
trece examenul la judecată. Părinții creştini trebuie să îmbine credinţa cu faptele. Aşa cum 
Avraam a poruncit casei lui după el, să poruncească şi ei casei lor. Standardul pe care trebuie 
să-l înalțe fiecare părinte, este dat: „să țină calea Domnului". Orice altă cale nu duce la cetatea 
lui Dumnezeu, ci în rândurile distrugătorului. ( R&H. 30 martie, 1897) 

Părinții să-şi verifice lucrarea. - Vor părinții să-şi revizuiască lucrarea de educare şi 
instruire a copiilor lor şi să analizeze dacă şi-au făcut toată datoria cu speranță şi credință ca 
aceşti copii să poată fi o coroană a bucuriei în ziua Domnului Isus? Au trudit ei pentru 
bunăstarea copiilor lor în aşa fel încât Domnul Isus, privind jos din ceruri, să poată sfinți 
eforturile lor prin darul Duhului Sfânt? Părinţi, de voi depinde să vă pregătiți copiii pentru cea 
mai înaltă folosință în această viață, iar la sfârşit să vă împărtăşiți de slava vieții viitoare. 
(Good Health, ianuarie, 1880) 

CÂNDSĂÎNCEAPĂINSTRUIREACOPILULUI 

Educaţia începe în pruncie. - Cuvântul „educaţie" înseamnă mai mult decât un curs 
studiat la facultate. Educaţia începe cu pruncul din braţele mamei. În timp ce mama 
modelează şi construieşte caracterul copiilor ei, ea îi educă. (Good Health, iulie, 1880) Părinții 
îşi trimit copiii la şcoală, iar după ce termină şcoala cred că i-au educat, dar educaţia este o 
noțiune de dimensiuni pe care puțini le realizează: ea cuprinde întregul proces prin care 


copilul este instruit din pruncie la copilărie, din copilărie la tinereţe şi de la tinereţe la 
maturitate. Educația copilului trebuie să înceapă din momentul în care acesta este în stare să-şi 
formuleze primele idei. (R&H. 27 iunie, 1880) 

Începeţi când mintea este cel mai uşor impresionabilă. - Lucrarea de educare şi 
formare a copilului ar trebui să înceapă din pruncie pentru că atunci mintea este cel mai uşor 
impresionabilă, iar lecţiile predate sunt uşor de reamintit. (L. 1, 1877) În principiu, copiii ar 
trebui să fie învăţaţi în şcoala căminului din leagăn până la maturitate şi, ca în cazul fiecărei 
şcoli bine reglementate, profesorii înşişi capătă cunoştinţe importante. În special mama, care 
este principalul învățător în cămin, ar trebui să învețe acolo cele mai prețioase lecţii ale vieții 
ei. (PHJ. mai, 1890) Este datoria părinţilor să spună cuvinte corecte. . . . Zi de zi părinții ar 
trebui să înveţe în şcoala Domnului Hristos lecții de la Cel care-i iubeşte. Apoi, istoria iubirii 
nesfârşite a lui Dumnezeu va fi repetată în şcoala familiei, către gingașa turmă. În acest fel, 
înainte ca înţelegerea să fie dezvoltată, copiii pot prinde spiritul cel bun de la părinţii lor. (MS. 
84, 1897) Studiaţi despre instruirea timpurie. - Instruirea timpurie a copiilor este un subiect pe 
care toți trebuie să-l studieze cu atenție. Trebuie să facem din educația copiilor noştri o 
ocupaţie, deoarece salvarea lor depinde, în mare măsură, de educaţia primită în copilărie. 
Dacă părinții şi tutorii vor curăţie pentru copiii lor, ei înşişi să-şi menţină inima şi viaţa curate. 
Ca taţi şi mame ar trebui să ne instruim pe noi înşine. Apoi, ca învățători în cămin, putem să-i 
instruim pe copiii noştri, pregătindu-i pentru moştenirea veşnică. (R&H. 8 septembrie, 1904) 

Faceţi un început corect. - Copiii voştri sunt proprietatea lui Dumnezeu, cumpăraţi cu 
un preţ. Fiţi foarte minuțioşi, o, taților şi mamelor, să vă purtaţi cu ei aşa cum ar face-o 
Hristos. (MS. 126, 1897) Tineretul ar trebui instruit foarte atent şi judicios, deoarece deseori, 
obiceiurile formate în copilărie şi tinerețe durează toată viaţa. Dumnezeu să ne ajute să vedem 
necesitatea unui început corect. (GH. 24 decembrie, 1902) 

Importanţa instruirii primului copil. - Îndeosebi primul copil ar trebui instruit cu mare 
atenţie pentru că el îi va educa pe ceilalți. Copiii cresc potrivit cu influenţa celor din jur. Dacă 
cei care se ocupă de ei sunt zgomotoşi şi aţâțători, copiii devin turbulenţi şi aproape 
insuportabili. (MS. 64, 1899) 

Planta, o parabolă în instruirea copilului. - Dezvoltarea treptată a unei plante din 
sămânță este o pildă în instruirea copilului. Întâi este „un fir verde, apoi spic, după aceea grâu 
deplin în spic". Marcu 4, 28. Acela care a spus această parabolă a creat minuscula sămânță, i-a 
dat proprietățile ei vitale şi a rânduit legi să-i determine creşterea, iar adevărurile învăţate din 
această parabolă au devenit realitate în propria Lui viaţă. El, Maiestatea cerului, Împăratul 
slavei, a devenit un pruncuşor în Betleem, iar pentru un timp a fost un copilaş neajutorat în 
braţele mamei Sale. În copilărie a vorbit şi S-a purtat ca un copil cinstindu-Şi părinţii, 
îndeplinindu-le dorințele şi ajutându-i, dar de la prima ivire a inteligenţei, El a crescut mereu 
în harul şi cunoştinţa adevărului. (Ed. p. 106, 107) 


SECTIUNEAII Metode şi manuale 


METODEDEPREDARE 
Supravegherea părintească să devină un obiect de studiu. - Lucrarea părinților este 
rareori făcută aşa cum ar trebui. . . . Părinți, ați studiat voi despre supravegherea părintească 


pentru a putea instrui cu înțelepciune voința şi pornirile copiilor voştri? Invăţaţi tinerele 
mlădiţe să se prindă de Dumnezeu pentru suport. Nu este destul să spuneți: fă asta sau fă 
aceea pentru ca apoi să fiți complet fără grijă şi să uitaţi ce aţi cerut, iar copiii să nu fie atenți 
să împlinească cererea. Pregătiţi calea copiilor voştri pentru a vă asculta cu atenție. Învățați 
mlădiţele să se agaţe de Isus. . . . Învăţaţi-i să ceară ajutorul Domnului în lucrurile mici ale 
vieții, să fie treji pentru a vedea datoriile mici ce trebuie îndeplinite şi să fie de ajutor în 


cămin. Dacă voi nu-i educați, se va găsi cine să facă, pentru că Satana urmăreşte ocazia de a 
semăna neghină în inimă. (MS. 5, 1896) 

Sarcinile să fie îndeplinite cu spirit liniştit şi cu o inimă iubitoare. - Sora mea, ţi-a 
încredințat Dumnezeu responsabilitățile unei mame? . . . Ai nevoie să înveți metode drepte şi 
să dobândeşti tact pentru instruirea micuţilor tăi, ca ei să poată ține calea Domnului. Trebuie 
să cauţi continuu cea mai înaltă cultură a minţii şi a sufletului, ca să poți aduce în educația şi 
instruirea copiilor tăi un spirit liniştit şi o inimă iubitoare; ca să-i poţi umple cu aspirații curate 
şi să cultivi în ei dragoste pentru lucrurile cinstite, curate şi sfinte. Ca un copil umil al lui 
Dumnezeu, învaţă în şcoala lui Hristos; caută mereu să-ți pui în valoare puterile ca să poți 
face o lucrare vastă şi desăvârşită în cămin, atât prin învățătură cât şi prin exemplu. (R&H. 15 
septembrie, 1891) Efectul unei metode blânde şi liniştite. - Puţini îşi dau seama de efectul 
unei maniere blajine dar hotărâte, chiar în îngrijirea unui prunc. Mama sau doica nervoasă şi 
nerăbdătoare creează irascibilitate în copilul din braţele sale, pe câtă vreme o metodă blândă 
tinde să liniştească nervii micuţului. (PHJ. ianuarie, 1890) 

Teoriile trebuie verificate. - Studiul cărților va fi de puţin folos dacă ideile obținute nu 
pot fi practicate în viaţă. Şi totuşi, cele mai valoroase sugestii ale altora n-ar trebui adoptate 
fără chibzuială şi discernământ. Ele nu pot fi adaptate în acelaşi fel la împrejurările fiecărei 
mame sau la firea şi temperamentul caracteristic fiecărui copil din familie. Mama să studieze 
cu atenţie experienţa altora, să noteze diferențele dintre metodele lor şi ale ei şi cu grijă să le 
încerce pe acelea care par a fi de o reală valoare. (ST. 9 februarie, 1882) 

Metode folosite în vechime. - Din cele mai vechi timpuri, israeliții credincioşi au 
acordat mare atenţie educaţiei. Domnul a dat îndrumări cu privire la copii, ca aceştia sa fie 
învăţaţi încă din pruncie despre bunătatea şi măreţia Lui, descoperite mai ales în legea Sa şi 
arătate în istoria lui Israel. Prin cântare, rugăciune şi lecţii din Scripturi adaptate minților 
fragede, taţii şi mamele trebuiau să-şi înveţe copiii că legea lui Dumnezeu este o expresie a 
caracterului Său şi că, pe măsură ce ei primeau principiile legii în inimă, chipul lui Dumnezeu 
era copiat în minte şi în suflet. Atât la şcoală cât şi acasă, învăţătura era în mare măsură orală, 
dar tineretul învăţa să citească scrierile evreieşti, iar sulurile de pergament ale Scripturilor 
Vechiului Testament erau deschise studiului lor. (FE. p. 442) 

Învăţaţi cu amabilitate şi iubire. - A-i învăţa pe copii cu amabilitate şi iubire este 
lucrarea specială a taților şi mamelor. Ei trebuie să arate că, în calitate de părinţi, trebuie să 
țină frânele şi să conducă, nu să fie conduşi de copii. Ei să-i înveţe că din partea copiilor se 
cere ascultare. (L. 104, 1897) Spiritul neastâmpărat înclină în mod natural spre rău. Mintea 
activă, dacă este lăsată neocupată cu lucruri mai bune, va da atenţie la ceea ce Satana poate 
sugera. Copiii trebuie . . . să fie instruiți, conduşi pe căi sigure, ținuți departe de viciu, 
câştigaţi prin amabilitate şi consolidaţi în facerea binelui. (L. 28, 1890) Taţi şi mame, voi 
aveţi de făcut o lucrare solemnă. Salvarea veşnică a copiilor voştri depinde de cursul acțiunii 
voastre. Cum îi veți educa pe copii cu succes? Nu prin dojană aspră, căci nu va da rezultate 
bune. Vorbiţi cu copiii voştrii ca şi când ați avea încredere în inteligența lor. Lucraţi cu ei într- 
un mod amabil, gingaş şi iubitor. Spuneţi-le ce-ar vrea Dumnezeu de la ei. Spuneţi-le că 
Dumnezeu i-ar vrea educați şi instruiți, conlucrători cu El. Atunci când vă faceți partea 
voastră, puteţi crede că Dumnezeu Şi-o va face pe-a Lui. (MS. 33, 1909) 

Luaţi-vă timp să discutați. - Fiecare mamă ar trebui să-şi ia timp pentru a discuta cu 
copiii ei, pentru a le corecta greşelile şi, cu răbdare, să-i înveţe calea bună. (1T. p. 390) 

Schimbaţi modul de instruire. - Acordaţi cea mai mare grijă educării tineretului. 
Modul de instruire să varieze în aşa fel încât să facă apel la puterile înalte şi nobile ale minții. 
„... Sunt foarte puţini aceia care îşi dau seama de nevoile esențiale ale minţii şi de felul în care 
să dirijeze atât intelectul în dezvoltare al celor tineri, cât şi maturizarea gândurilor şi 
sentimentelor lor. (CT. p. 73) 


Predați primele lecţii în natură. - Mamelor, lăsaţi copilaşii să se joace în aer liber. 
Lăsaţi-i să asculte cântecele păsărilor şi să înveţe iubirea lui Dumnezeu, exprimată în 
frumoasele Sale lucrări. Învățaţi-i lecţii simple din cartea naturii şi din lucrurile din jurul lor, 
iar pe măsură ce mintea lor se dezvoltă, pot fi adăugate lecţii din cărți şi fixate în mod ferm în 
memoria lor. (Id. p. 146) Cultivarea pământului este un lucru bun pentru copii şi tineret, 
pentru că îi aduce în contact direct cu natura şi cu Dumnezeul naturii. Şi, ca ei să poată avea 
de flori şi terenuri de cultură întinse. O educație în astfel de condiţii este în armonie cu 
îndrumările date de Dumnezeu pentru instruirea tineretului. . . . Aceasta va fi deosebit de 
prețioasă pentru copilul sau tânărul agitat care găseşte lecţiile din cărți ca fiind obositoare şi 
greu de amintit. Pentru el, în studiul naturii este sănătate şi fericire, iar impresiile asociate cu 
obiecte pe care le are mereu înaintea ochilor săi nu se vor şterge din mintea lui. (Id. p. 186, 
187) 

Faceţi lecţiile scurte şi interesante. - Când părinții îşi fac în întregime partea lor, dând 
învățătură peste învățătură, învățătură peste învăţătură, făcând lecțiile scurte şi interesante şi 
predându-le nu numai în teorie ci şi prin exemplu, Domnul va lucra cu eforturile lor şi-i va 
face învățători eficienți. (ST. 13 august, 1896) 

„Spune-l simplu, spune-l adesea". - Aceia care-i instruiesc pe copii ar trebui să evite 
comentariile supărătoare. Remarci scurte şi la subiect vor avea o influență binefăcătoare. Dacă 
este mult de spus, s-o faceţi frecvent şi pe scurt. Câteva cuvinte ce stârnesc interes, spuse din 
când în când, vor aduce mai mult bine decât dacă totul ar fi spus odată. Cuvântările lungi 
împovărează mintea copiilor. Prea multă vorbă îi va face să deteste chiar instrucțiunile 
spirituale, la fel cum mâncatul peste măsură împovărează stomacul şi reduce apetitul, făcând 
chiar silă de mâncare. Mintea oamenilor poate fi ghiftuită cu prea multă vorbărie. (2T. p. 420) 

Încurajaţi gândirea independentă. - Copiii şi tinerii acumulează cunoştinţe de la 
profesori şi din manuale, dar lăsaţi-i să tragă ei înşişi învăţăminte şi să discearnă adevărul. În 
lucrul lor în grădină, întrebaţi-i ce învaţă din îngrijitul plantelor. Când privesc peisajul, 
întrebaţi-i de ce Dumnezeu a îmbrăcat câmpiile şi pădurile cu nuanţe atât de frumoase şi de 
variate. De ce nu au fost toate colorate cu un maro sumbru? Când adună flori, stimulaţi-i să se 
întrebe de ce El ne-a rezervat frumuseţea acestor crâmpeie din Eden. Învăţaţi-i să ia seama la 
dovezile grijii lui Dumnezeu pentru noi, manifestate peste tot în natură şi la adaptarea 
minunată a tuturor lucrurilor la nevoile şi fericirea noastră. (Ed. p. 119) 

Activitatea directă a copilăriei. - Părinții nu trebuie să simtă că e necesar să înăbuşe 
activitatea copiilor lor, ci să înțeleagă că este esențial să-i călăuzească şi să-i instruiască în 
direcțiile adecvate şi bune. Aceste impulsuri active sunt ca vița-de-vie care, dacă nu este 
direcționată, se va întinde peste orice buturugă şi tufiş şi-şi va agăța cârceii de proptele joase. 
Dacă viţa nu este antrenată să se prindă de vreun suport potrivit, îşi va cheltui energia fără nici 
un folos. Aşa este cu copiii. Activităţile lor trebuie să fie îndreptate în direcția bună. Daţi 
mâinilor şi minților lor o preocupare ce-i va promova în realizările fizice şi intelectuale. (ST. 
13 august, 1896) 

Învăţaţi-i utilitatea la o vârstă timpurie. - Lecţia de a fi folositor trebuie să fie predată 
copilului la o vârstă foarte timpurie. Ar trebui să-i fie încredințate sarcini în cămin imediat ce 
tăria şi puterea de judecată sunt suficient dezvoltate. El ar trebui încurajat să încerce să ajute 
pe tata şi pe mama, încurajat să se lepede de sine şi să se stăpânească, să pună fericirea şi 
avantajul altora mai presus de ale sale, să caute ocaziile de a-i bucura şi a-i ajuta pe fraţi, 
surori şi tovarăşi de joacă şi să arate amabilitate față de cei bătrâni, bolnavi şi nenorociți. Cu 
cât spiritul adevăratei slujiri va umple mai deplin căminul, cu atât mai mult va fi el dezvoltat 
în viaţa copiilor. Ei vor găsi bucurie în slujire şi sacrificiu pentru binele altora. (MH. p. 401) 
Părinți, ajutaţi-vă copiii să facă voia lui Dumnezeu fiind credincioşi în îndeplinirea datoriilor 
ce le aparțin cu adevărat ca membri ai familiei. Aceasta le va da cea mai prețioasă experienţă. 


Îi va învăţa să nu-şi concentreze gândurile numai asupra lor înşile pentru a-şi face plăcerea 
sau a se amuza. Educaţi-i cu răbdare să-şi facă partea în cercul familiei. (R&H. 17 noiembrie, 
1896) 

Şlefuiţi caracterul prin mici atenţii, repetate des. - Părinţi, în creşterea copiilor voştri, 
studiați lecţiile pe care Dumnezeu le-a dat în natură. Dacă aţi creşte o garoafă, un trandafir sau 
un crin, cum aţi proceda? Întrebaţi grădinarul prin ce proces face ca fiecare ramură şi frunză 
să crească aşa de frumos şi să se dezvolte în simetrie şi farmec. El vă va spune că n-a fost prin 
atingere aspră sau prin efort violent, pentru că acestea ar rupe ramurile delicate. A fost prin 
mici atenţii, repetate des. El a udat solul şi a protejat plantele în creştere de rafalele aprige şi 
de soarele arzător, iar Dumnezeu le-a făcut să crească şi să înflorească nespus de frumos. 
Ocupându-vă de copiii voştri, folosiți metoda grădinarului. Prin atingeri blânde, prin servicii 
iubitoare căutaţi să şlefuiți caracterele lor după tiparul caracterului lui Hristos. (DA. p. 516) 

Daţi atenţie lucrurilor mici. - Ce mare greşeală este făcută în educarea copiilor şi 
tineretului favorizându-i, răsfăţându-i şi alintându-i! Ei devin egoişti ineficienți şi lipsiţi de 
energie în lucrurile mici ale vieții. Ei nu sunt instruiți să dobândească tărie de caracter prin 
împlinirea obligațiilor zilnice, oricât de neînsemnate ar fi ele. ... . 

Nimeni nu va fi calificat pentru o lucrare măreață şi importantă dacă nu a fost 
credincios în îndeplinirea datoriilor mărunte. Caracterul se formează treptat, iar sufletul se 
antrenează în mod gradat să depună efort şi energie proporționale cu sarcina ce trebuie 
împlinită. (3T. p. 46, 47) 

Copiii talentați cer mai mare grijă. - Trebuie să întipărim în mintea copiilor noştri 
faptul că ei nu îşi aparțin ca să poată pleca, veni, îmbrăca şi face orice le place. . . . Dacă ei 
posedă farmec personal şi capacități naturale deosebite, educaţia lor necesită mai mare grijă, 
ca nu cumva aceste înzestrări să fie transformate într-o capcană şi folosite în aşa fel încât să-i 
descalifice pentru realităţile mai serioase ale acestei vieți şi prin măgulire, vanitate şi dragoste 
de etalare să fie necorespunzători pentru viața mai bună. (ST. 9 decembrie, 1875) 

Abţineţi-vă să acordați prea multă atenție şi să lăudați peste măsură. - Daţi copiilor 
doar puțină atenţie. Lăsaţi-i să înveţe să se amuze singuri. Nu-i puneţi să se dea în spectacol în 
faţa musafirilor ca o performanță de talent sau înțelepciune, ci lăsați-i, pe cât posibil, la 
simplitatea copilăriei lor. Motivul pentru care aşa de mulți copii sunt obraznici, îndrăzneți şi 
insolenți e că sunt băgați în seamă şi lăudaţi, iar vorbele lor isteţe sunt repetate în auzul lor. 
Străduiţi-vă să nu criticaţi pe nedrept, nici să nu copleșiți cu laude şi flatare. Satana va semăna 
foarte curând sămânța răului în inimile lor tinere şi voi n-ar trebui să-i sprijiniți lucrarea. (ST. 
9 februarie, 1882) 

Citiţi copiilor voştri. - Tailor şi mamelor, obţineţi tot ajutorul ce-l puteți obține din 
studiul cărților şi publicaţiilor noastre. Luaţi-vă timp să citiți copiilor voştri. . . . Faceţi un cerc 
de citit în cămin, în care fiecare membru al familiei să lase deoparte grijile ce l-au preocupat 
în cursul zilei şi să se alăture celorlalţi în studiu. În mod deosebit tinerii care s-au obişnuit să 
citească romane şi cărți de poveşti ieftine, au mult de câştigat participând, seara, la studiul 
familiei. (CT. p. 138) 

„Învaţă", nu „spune". - Părinților le este încredințată măreaţa lucrare de educare a 
copiilor pentru viața veşnică, viitoare. Mulţi taţi şi mame par a crede că, hrănindu-i şi 
îmbrăcându-i pe micuţii lor şi dându-le o educaţie după standardul lumii, şi-au făcut datoria. 
Ei sunt mult prea ocupați cu afaceri sau plăceri pentru a face din educaţia copiilor studiul 
vieții lor. Nu caută să-i instruiască în aşa fel încât ei să-şi folosească talentele pentru onoarea 
Mântuitorului lor. Solomon nu a spus: „Spune-i unui copil calea pe care trebuie să meargă şi 
când va îmbătrâni nu se va abate de la ea", ci „Învață pe copil calea pe care trebuie s-o urmeze 
şi când va îmbătrâni nu se va abate de la ea." (R&H. 24 iunie, 1890) 

Educaţi pentru stăpânire de sine. - Nici o lucrare întreprinsă vreodată de om nu solicită 
mai multă atenţie şi îndemânare ca pregătirea şi educarea adecvată a tineretului şi copiilor. Nu 


există influenţe la fel de puternice ca acelea ce ne înconjoară în primii ani. . . . Fiinţa omului 
cuprinde trei aspecte şi instruirea prescrisă de Solomon cuprinde dezvoltarea corectă a 
puterilor fizice, intelectuale şi morale. Pentru a face această lucrare în mod corespunzător, 
părinţii şi învățătorii trebuie să înţeleagă ei înşişi „calea pe care ar trebui să meargă un copil". 
Aceasta cuprinde mai mult decât o cunoaştere din cărți sau o învățătură din şcoli. Ea se ocupă 
de practicarea cumpătării, iubirii frățeşti şi a bunătăţii; de îndeplinirea datoriilor față de noi 
înşine, de aproapele şi de Dumnezeu. 

Instruirea copiilor trebuie să aibă alt principiu decât cel adoptat pentru instruirea 
animalelor iraționale. Animalul trebuie doar obişnuit să se supună stăpânului, dar copilul 
trebuie învăţat să se controleze singur. Voința trebuie antrenată să asculte ce dictează judecata 
şi conştiinţa. Un copil poate să fie educat în aşa fel încât să nu aibă voință proprie, ca şi 
animalele, individualitatea lui fiind pierdută în cea a învățătorului său. O asemenea instruire 
este neînțeleaptă, iar efectul ei dezastruos. Copiii educați în acest fel vor fi lipsiţi de hotărâre 
şi de capacitatea de a lua decizii. Ei nu sunt învăţaţi să acţioneze din principiu; puterile de 
judecată nu sunt întărite prin exercițiu. Pe cât posibil, fiecare copil trebuie învăţat 
independenţa. Prin exersarea diferitelor facultăți, el va afla în ce este cel mai tare şi în ce este 
deficient. Un instructor înțelept va da atenţie deosebită dezvoltării trăsăturilor mai slabe, astfel 
încât copilul să-şi poată forma un caracter armonios şi bine echilibrat. (FE. p. 57) 

BIBLIACAMANUAL 

Primul manual al copilului. - Biblia ar trebui să fie primul manual al copilului. Din 
această carte, părinții trebuie să dea instrucțiuni înțelepte. Cuvântul lui Dumnezeu să fie făcut 
regula vieţii. Frumoasele sale lecţii îi învață pe copii că Dumnezeu este tatăl lor şi le oferă 
cunoştinţe despre caracterul Lui. Prin insuflarea principiilor Bibliei, ei să înveţe să facă 
dreptate şi judecată. (CT. p. 108, 109) 

O carte a făgăduinţelor, binecuvântărilor şi mustrărilor. - Mama trebuie să-şi păstreze 
mintea împrospătată şi aprovizionată cu făgăduințele şi binecuvântările din Cuvântul lui 
Dumnezeu şi, de asemenea, să aibă în minte lucrurile interzise, pentru ca, atunci când copiii ei 
greşesc, să le poată prezenta, ca o mustrare, cuvintele lui Dumnezeu şi să le arate că ei 
întristează Duhul lui Dumnezeu. Învățaţi-i că aprobarea şi zâmbetele Domnului Isus sunt de 
mai mare valoare decât lauda sau flatarea celui mai bogat, celui mai puternic sau a celui mai 
învăţat de pe pământ. Conduceţi-i la Domnul Isus zi de zi, cu iubire, cu blândeţe şi stăruință. 
Nu trebuie să permiteţi ca ceva să intervină între voi şi această lucrare măreaţă. (R&H. 14 
aprilie, 1885) 

Studiul ei zideşte caracterul. - Lecţiile Bibliei au o influență morală şi religioasă 
asupra caracterului, pe măsură ce sunt puse în practică. Timotei a învăţat şi a practicat aceste 
lecții. Marele apostol îl lua deoparte şi-l întreba adesea cu privire la istoria Scripturii. El îi 
arăta necesitatea de a se feri de orice cale rea şi-i spunea că binecuvântările vor veni cu 
siguranță asupra tuturor celor ce sunt credincioşi şi sinceri, dându-le o bărbăţie nobilă şi plină 
de credință. O maturitate nobilă din toate punctele de vedere nu vine din întâmplare. Ea este 
rezultatul procesului de modelare a caracterului în primii ani ai tinereţii şi a practicării legii lui 
Dumnezeu în cămin. Dumnezeu va binecuvânta eforturile credincioase ale tuturor acelora 
care-şi învaţă copiii aşa cum a cerut El. (L. 33, 1897) 

Ea prezintă iubirea lui Dumnezeu ca o temă plăcută. - Copiii din fiecare familie să fie 
aduşi la mustrarea şi învățătura Domnului. Înclinaţiile rele trebuie să fie stăpânite, iar 
temperamentele vicioase, supuse. Copiii să fie învățați că ei sunt proprietatea Domnului, 
cumpăraţi cu sângele Său preţios şi că nu pot trăi o viaţă de plăcere şi vanitate, făcând ce vor, 
urmărind propriile idei şi totuşi să fie numărați printre copiii lui Dumnezeu. Să fie instruiți cu 
bunătate şi răbdare. . . . Părinții să-i înveţe iubirea lui Dumnezeu în aşa fel încât să fie un 
subiect plăcut în cercul familiei, iar biserica să ia asupra ei responsabilitatea hrănirii mieilor, 
ca şi a oilor din turmă. (R&H. 25 octombrie, 1892) 

Povestirile ei aduc asigurare copilului timid. - Doar sentimentul prezenței lui 
Dumnezeu poate alunga teama care, pentru copilul timid, ar face viața o povară. El să-şi 
întipărească în minte făgăduinţa: „Îngerul Domnului tăbărăşte în jurul celor ce se tem de EI și- 
i scapă din primejdie." Psalm 34,7. Să citească minunata povestire a lui Elisei în cetatea de 
munte, când, între el şi oştile de duşmani înarmaţi, o puternică ceată de îngeri cereşti încercuia 
muntele. Să citească cum Petru, în închisoare şi condamnat la moarte, a fost vizitat de îngerul 
lui Dumnezeu; cum îngerul a trecut de gărzile înarmate, de uşile masive şi de poarta de fier cu 
lacăte şi gratii conducându-l pe slujitorul lui Dumnezeu afară, în siguranță. Să citească despre 
acea scenă pe mare, când Pavel, prizonierul, în drumul său spre judecată şi execuţie, a spus 
aceste cuvinte de curaj şi speranță soldaților şi marinarilor slăbiți de muncă, de veghere şi de 
foame şi purtați de furtună încoace şi încolo: „Fiţi cu voie bună, pentru că niciunul din voi nu 
va pieri. . . . Un înger al Dumnezeului al căruia sunt eu şi căruia Îi slujesc mi s-a arătat azi 
noapte şi mi-a zis: Nu te teme, Pavele; tu trebuie să stai înaintea Cezarului; şi iată că 
Dumnezeu ţi-a dăruit pe toți cei ce merg cu corabia împreună cu tine." Cu încredere în această 
făgăduinţă, Pavel i-a asigurat pe însoțitorii săi: „Nu vi se va pierde nici un păr din cap." Aşa s- 
a întâmplat. Pentru că în acea corabie era un om prin care Dumnezeu a putut lucra, întreaga 
încărcătură de soldaţi şi marinari păgâni a fost cruțată. „Au ajuns toți teferi la uscat." Fapte 
27, 22 - 24, 34; 44. Aceste lucruri n-au fost scrise doar ca să le putem citi şi să ne uimim, ci ca 
aceeaşi credinţă care a lucrat în servul lui Dumnezeu din vechime să poată lucra şi în noi. În 
acelaşi fel în care a lucrat în trecut, El va lucra şi acum acolo unde sunt inimi încrezătoare 
pentru a fi canale ale puterii Lui. (Ed. p. 255, 256) Fiţi tari în credință şi învăţaţi-i pe copiii 
voştri că noi suntem cu totul dependenți de Dumnezeu. Citiţi-le povestirea celor patru tineri 
evrei şi impresionaţi-le mintea cu o înțelegere a influenţei bune ce a fost exercitată în timpul 
lui Daniel datorită unei strânse adeziuni la principii. (MS. 33, 1909) 

Faceți lecţiile Bibliei simple. - Părinţii să-i înveţe pe copiii lor lecţii din Biblie, 
făcându-le aşa de simple încât să poată fi înțelese cu uşurinţă. (L. 189, 1903) Învăţaţi-i pe 
copiii voştri că poruncile lui Dumnezeu trebuie să devină regula vieţii lor. Împrejurările pot 
să-i despartă de părinţii şi de familiile lor, dar lecţiile de instruire date în copilărie şi tinereţe 
vor fi pentru ei o binecuvântare pe tot parcursul vieții. (MS. 57, 1987) 

CARTEANATURII 

O sursă constantă de învățătură. - După Biblie, natura trebuie să fie următorul nostru 
manual. (6T. p. 185) Natura oferă o sursă constantă de învățătură şi încântare pentru copilaşul 
care încă nu este în stare să citească pagini tipărite sau să fie introdus în rutina şcolii. Inima 
încă neîmpietrită de contactul cu răul recunoaşte imediat Prezenţa care străbate toate lucrurile 
create. Urechea, netocită deocamdată de zgomotul lumii, este atentă la Vocea care vorbeşte 
prin intermediul naturii. lar pentru cei mai mari, care au mereu nevoie ca ea să le amintească 
în mod tăcut lucrurile spirituale şi veşnice, învățătura naturii va fi nu mai puţin o sursă de 
plăcere şi instruire. (Ed. pag. 100) 

Folosită ca manual în Eden. - Întreaga lume naturală este destinată a fi traducătorul 
lucrurilor lui Dumnezeu. Pentru Adam şi Eva, în căminul lor din Eden, natura era plină de 
cunoştinţa lui Dumnezeu, bogată în instrucţiuni divine. Înţelepciunea vorbea ochiului şi era 
primită în inimă pentru că ei comunicau cu Dumnezeu în lucrurile create de El. (CT. p. 186) 
Cartea naturii ce-şi desfăşura lecțiile vii înaintea lor oferea o sursă nesecată de învățătură şi 
bucurie. Pe fiecare frunză a pădurii, pe fiecare stâncă a munţilor, pe fiecare stea strălucitoare, 
pe pământ, pe mare şi pe cer era scris Numele lui Dumnezeu. Locuitorii Edenului aveau de-a 
face cu creațiunea însuflețită şi neînsuflețită - cu frunza, cu floarea, cu pomul şi cu fiecare 
făptură vie, de la leviatanul din apă până la atomul din raza soarelui - pătrunzând în tainele 
vieții lor. Mărirea lui Dumnezeu în ceruri, nenumăratele lumi în mersul lor plin de rânduială, 
„plutirea norilor" (lov 37, 16), misterele luminii şi sunetului, zilei şi nopţii, toate erau obiecte 
de studiu pentru elevii primei şcoli de pe pământ. (Ed. p. 21) 

Lecţii adăugate după cădere. - Cu toate că pământul era împovărat de blestem, totuşi 
trebuia ca natura să rămână cartea de studiu a oamenilor. Acum nu mai putea reprezenta doar 
binele, căci răul era de față pretutindeni şi păta pământul, marea şi cerul cu atingerea lui 
profanatoare. Acolo unde odată stătea scris numai caracterul lui Dumnezeu, cunoştinţa 
binelui, acum se află şi caracterul lui Satana, cunoştinţa răului, ca un înlocuitor. Omul trebuia 
să primească avertizări cu privire la urmările păcatului de la natură, aceasta dând acum pe față 
cunoştinţa binelui şi răului. (Id. p. 26) 

Natura ilustrează lecţii biblice. - Scriitorii Bibliei folosesc multe ilustrații din natură. 
Observând lucrurile din lumea naturii, vom putea înţelege mult mai bine învățăturile 
Cuvântului lui Dumnezeu, sub călăuzirea Duhului Sfânt. (Id. p. 120) În lumea naturală, 
Dumnezeu a pus în mâinile oamenilor cheia cu care să descuie visteriile Cuvântului Său. 
Lucrurile nevăzute sunt ilustrate prin lucruri care se văd; înţelepciunea divină, adevărul 
veşnic, mila infinită sunt înţelese prin lucrurile create de Dumnezeu. (CT. p. 187, 188) Copiii 
trebuie încurajați să cerceteze afară, în natură, lucrurile ce ilustrează învățăturile Bibliei şi să 
vadă în Biblie asemănările scoase din natură. Ei ar trebui să găsească, atât în natură cât şi în 
Sfintele Scripturi, orice obiect ce reprezintă pe Hristos şi tot ceea ce a folosit El pentru 
reprezentarea adevărului. În acest fel, ei pot învăța să-L vadă în pom şi viţă, în crin şi 
trandafir, în soare şi stea. Ei pot învăţa să-l audă glasul în cântecul păsărilor, în foşnetul 
copacilor, în rostogolirea tunetului şi în muzica mării şi fiecare obiect din natură le va repeta 
învăţăturile Sale prețioase. Pentru aceia care se alipesc astfel de Hristos, pământul nu va mai 
fi un loc singuratic şi pustiu. El va fi casa tatălui său, plină de prezența Aceluia care odată a 
locuit printre oameni. (Ed. p. 120) 

Biblia explică misterele naturii. - Pe măsură ce copilul vine în contact cu natura, va 
avea motive de nedumerire. El nu poate vedea decât forțe ce se opun una alteia. Aici natura va 
trebui explicată. Privind asupra răului manifestat chiar în lumea naturală, toți au de învăţat 
aceeaşi lecţie tristă - „un vrăjmaş a făcut lucrul acesta." Matei 13, 28. Numai în lumina ce 
străluceşte de pe Golgota pot fi înțelese bine învăţăturile naturii. Prin istoria Betleemului şi a 
crucii să fie arătat cum binele trebuie să învingă răul şi cum fiecare binecuvântare ce o primim 
este un dar al mântuirii. Spinii şi mărăcinii, pălămida şi neghina reprezintă răul care 
degradează şi distruge. In pasărea ce cântă şi în floarea ce se deschide, în ploaie şi în lumina 
soarelui, în briza verii şi în roua gingaşă, în zecile de mii de lucruri ale naturii, de la stejarul 
pădurii până la vioreaua ce înfloreşte la rădăcina lui se poate vedea iubirea care restaurează. 
(d. p. 101) 

Lecţii din şcoala ideală. - După cum locuitorii Edenului învățau din paginile naturii, 
după cum Moise desluşea scrisul mâinii lui Dumnezeu prin câmpiile şi munţii Arabiei, iar 
Copilul Isus pe dealurile Nazaretului, tot la fel copiii de astăzi pot învăţa despre El. Cele 
nevăzute sunt ilustrate prin cele văzute. (Id. p. 100) 

Cultivaţi dragostea pentru natură. - Mama . . . să găsească timp să cultive în ea însăşi 
şi în copiii ei dragoste pentru lucrurile frumoase din natură. Să le arate aureolele răspândite pe 
ceruri, miile de forme ale frumuseţii ce împodobesc pământul şi apoi spuneți-le despre Cel 
care le-a făcut pe toate. Ea poate să îndrepte astfel minţile lor tinere înspre Creator şi să 
trezească în inimile lor respect şi iubire pentru Dătătorul oricărei binecuvântări. Câmpiile şi 
dealurile - camera de audiență a naturii - ar trebui să fie sala de clasă pentru copilaşi. 
Comorile ei ar trebui să fie manualul lor. Lecţiile întipărite în acest fel în mintea lor nu vor fi 
uitate curând. . . . Părinţii pot face mult legându-şi copiii de Dumnezeu, încurajându-i să 
iubească lucrurile naturii pe care El li le-a dat şi să recunoască mâna Dătătorului în tot ce 
primesc. Terenul inimii poate fi pregătit în acest fel de timpuriu pentru sădirea prețioaselor 
seminţe ale adevărului care, la vremea potrivită, vor încolți şi vor aduce un seceriş bogat. (ST. 
6 decembrie, 1877) 

Uniţi-vă cu păsările în cântece de laudă. - Mai ales cei mici trebuie să vină în legătură 
cu natura. În loc de a-i înlănţui în cătuşele modei, lăsaţi-i să fie liberi ca micii, să se joace în 
raza dulce şi proaspătă a soarelui. Arătaţi-le arbuştii şi florile, iarba plăcută şi copacii 
înfrunziți, şi obişnuiţi-i cu formele lor frumoase, variate şi delicate. Învăţaţi-i să vadă 
înţelepciunea şi iubirea lui Dumnezeu în lucrurile create de El şi pe măsură ce inimile lor se 
umplu de bucurie şi iubire recunoscătoare, lăsaţi-i să se unească cu păsările în cântările lor de 
laudă. Educaţi-i pe copii şi tineri să se gândească la lucrările marelui Maestru Artist şi să imite 
frumusețile atractive ale naturii în construirea caracterului lor. Pe măsură ce iubirea lui 
Dumnezeu le câştigă inimile, lăsaţi-i să aducă în viețile lor frumuseţea sfințeniei şi astfel îşi 
vor folosi capacitățile pentru a binecuvânta pe alţii şi pentru a onora pe Dumnezeu. (CT. p. 
188) 

De la natură arătaţi spre Dumnezeul naturii. - Copiilor trebuie să le fie date lecții ce 
vor hrăni în ei curajul de a rezista răului. Îndreptaţi-le atenţia de la natură spre Dumnezeul 
naturii şi ei vor deveni astfel familiarizați cu Creatorul. „Cum îl pot învăţa cât mai bine pe 
copilul meu să servească şi să onoreze pe Dumnezeu?" să fie întrebarea care să preocupe 
mințile părinților. Dacă întreg cerul este interesat în binele omenirii, noi să nu ne dăm silința 
să facem tot ce ne stă în putere pentru binele copiilor noştri? (MS. 29, 1886) Studiul naturii 
întăreşte mintea. - Slava lui Dumnezeu este manifestată în lucrarea mâinilor Sale. Aici sunt 
taine prin cercetarea cărora mintea va deveni puternică. Minţi ce au fost distrate şi asupra 
cărora s-a făcut abuz prin citirea de literatură fictivă pot avea în natură o carte deschisă şi pot 
citi adevărul în lucrările lui Dumnezeu din jurul lor. Toţi pot găsi teme de studiu în simpla 
frunză din copacul pădurii, în firele de iarbă ce acoperă pământul cu covorul lor verde şi 
catifelat, în plante şi flori, în copacii falnici ai codrului, în munții grandioşi şi stâncile de 
granit, în neodihnitul ocean pururea în mişcare, în preţioasele nestemate de lumină presărate 
pe bolta cerului pentru a face noaptea frumoasă, în nesfârşitele bogății ale razelor de soare şi 
în aureoala solemnă a lunii, în frigul iernii, căldura verii şi succesiunea anotimpurilor, în 
ordinea şi armonia perfectă, guvernată de puterea infinită; iată subiecte ce necesită atât o 
gândire profundă cât şi o exersare a imaginaţiei. Dacă cei uşuratici şi căutători de plăceri şi-ar 
lăsa mintea să se ocupe de lucruri reale şi adevărate, inima nu poate decât să fie umplută de 
respect, iar ei vor adora pe Dumnezeul naturii. Contemplarea şi studiul caracterului lui 
Dumnezeu, descoperit în lucrurile create de EI, va deschide un câmp de gândire ce va distrage 
mintea de la plăcerile josnice care corup şi slăbesc vitalitatea. Cunoaşterea lucrărilor şi căilor 
lui Dumnezeu, pe care abia putem începe s-o obținem în această lume, va fi continuată de-a 
lungul veşniciei. Dumnezeu i-a asigurat omului subiecte de cugetare ce vor stimula orice 
activitate a minţii. Putem citi caracterul Creatorului în cerurile de sus şi în pământul de jos, 
umplând inima cu recunoştinţă şi mulțumire. Fiecare nerv şi simţ va răspunde expresiilor 
iubirii lui Dumnezeu descoperite în lucrările Sale minunate. (4T. p. 581) 

Natura şi Biblia erau manualele lui Isus. - Educaţia Sa {a lui Isus} a fost obținută din 
surse stabilite de cer: din munca utilă, din studiul Scripturilor, din natură şi din experienţele 
vieţii - manualele lui Dumnezeu pline cu instrucțiuni pentru toți aceia care au mână 
binevoitoare, ochi care să vadă şi inimă gata să înțeleagă. (MH. p. 400) Familizarea Lui 
intimă cu Scripturile arată cât de sârguincios au fost dedicați studiului Cuvântului lui 
Dumnezeu anii de la începutul vieţii Sale. Răspândită peste tot înaintea Lui era marea 
bibliotecă a lucrurilor create de Dumnezeu. El, care a făcut toate lucrurile, studia acum lecțiile 
pe care propria Sa mână le-a scris pe pământ, pe mări şi pe cer. Departe de căile nesfinte ale 
lumii, El a adunat comori de ştiinţă din natură. A studiat viaţa plantelor, a animalelor şi a 
omului. Chiar din primii Săi ani a fost stăpânit de o singură țintă: să trăiască pentru a face pe 
alţii fericiţi. Pentru lucrul acesta a găsit resurse în natură. În timp ce studia viaţa plantelor şi 
animalelor, noi idei de căi şi mijloace pentru aceasta Îi scânteiau în minte. . . . În felul acesta, 
în timp ce El se străduia să înțeleagă cauza lucrurilor, I-a fost dezvăluită importanța 

Cuvântului şi a lucrărilor lui Dumnezeu. Isus era ajutat de fiinţe cereşti şi cultiva cugete şi 
legături sfinte. De la prima licărire de inteligență, El creştea necontenit în har spiritual şi în 
cunoaşterea adevărului. 

Fiecare copil poate dobândi cunoştinţe aşa cum a făcut Isus. Atunci când încercăm să- 
L cunoaştem pe Tatăl ceresc din Cuvântul Său, îngerii se vor apropia de noi, mintea ne va fi 
fortificată, iar caracterul, înălțat şi înnobilat. (DA. p. 70, 71) 

Mai târziu folosită de El în învățăturile Sale. - Marele Învățător îi aducea pe 
ascultătorii Săi în contact cu natura pentru ca ei să poată auzi glasul ce vorbeşte în toate 
lucrurile create. Pe măsură ce inimile lor deveneau sensibile, iar minţile receptive, El îi ajuta 
să înțeleagă învățăturile spirituale ale scenelor asupra cărora îşi odihneau privirea. Parabolele, 
cu ajutorul cărora Îi plăcea să dea învăţătură despre adevăr, arăta cât de deschis era spiritul 
Lui faţă de influenţele naturii şi cât de mult Îi plăcea să scoată învățături spirituale din 
lucrurile obişnuite ale vieții de fiecare zi. Păsările din văzduh, crinii de pe câmp, semănătorul 
şi sămânţa, păstorul şi oaia - cu acestea a ilustrat Hristos adevărul cel veşnic. De asemenea, El 
a mai scos şi ilustrații din evenimentele vieții, fapte din experienţa de toate zilele a 
ascultătorilor: aluatul, comoara ascunsă, mărgăritarul, năvodul, drahma pierdută, fiul rătăcitor, 
casa pe stâncă şi cea pe nisip. În învățăturile Sale era ceva ce interesa orice minte şi făcea apel 
la orice inimă. Astfel datoria zilnică, în loc de a fi o simplă muncă mecanică, lipsită de 
gânduri înalte, devenea luminată şi înălţată prin amintirea constantă a lucrurilor spirituale şi 
nevăzute. Aşa ar trebui şi noi să învăţăm. Copiii să înveţe a vedea în natură o expresie a iubirii 
şi înţelepciunii lui Dumnezeu; lăsaţi ca gândurile despre El să fie în legătură cu păsările, 
florile şi pomii; lăsaţi toate lucrurile văzute să fie tălmăcitorii celor nevăzute şi toate 
evenimentele vieţii să devină mijloace de învățătură divină. Pe măsură ce ei studiază în felul 
acesta învăţăturile din toate lucrurile create şi din toate experienţele vieții, arătați-le că 
aceleaşi legi care guvernează lucrurile naturii şi evenimentele din viață trebuie să ne conducă 
şi pe noi; că ele sunt date spre binele nostru şi că numai în ascultare de ele putem găsi 
adevărata fericire şi adevăratul succes. (Ed. p. 102, 103) 

LECȚIIPRACTICEDINCARTEANATURII 

Vocea lui Dumnezeu în lucrarea mâinilor Sale. - Oriunde ne-am îndrepta, auzim vocea 
lui Dumnezeu şi vedem lucrarea mâinilor Sale. De la prăbuşirea cutremurătoare a tonului 
profund de tunet şi mugetul neîncetat al bătrânului ocean până la cântecele voioase ce fac 
pădurea să răsune de melodie, zecile de mii de voci ale naturii proclamă slava Sa. Munţii cei 
veşnici vorbesc despre puterea Lui. Copacii fluturându-şi stindardele verzi în lumina soarelui, 
şi florile în frumusețea lor delicată arată spre Creatorul lor. Verdele viu ce acoperă pământul 
cafeniu ca un covor vorbeşte despre grija lui Dumnezeu pentru cele mai umile creaturi ale 
Sale. Peşterile mării şi adâncimile pământului îşi dezvăluie comorile. Cel care a aşezat perlele 
în ocean şi ametistul şi hrisolitul între stânci este un iubitor de frumos. Soarele, înălțându-se 
pe ceruri, este o reprezentare a Aceluia care este viaţa şi lumina a tot ceea ce a făcut El. Toată 
strălucirea şi frumuseţea ce împodobesc pământul şi luminează cerurile vorbesc despre 
Dumnezeu. Vom putea atunci, în bucuria adusă de darurile Lui, să uităm pe Dăruitor? Mai 
degrabă acestea să ne conducă la contemplarea bunătăţii şi iubirii Sale. Fie ca tot ceea ce este 
frumos în căminul nostru pământesc să ne amintească de râul de cristal şi de câmpiile verzi, 
de unduirea pomilor şi de fântânile cu apă vie, de cetatea strălucitoare şi de cântăreții 
îmbrăcaţi în haine albe din căminul nostru ceresc - acea lume a frumuseții pe care nici un 
artist n-o poate picta şi nici o limbă muritoare n-o poate descrie. „Ochiul nu le-a văzut, 
urechea nu le-a auzit şi la inima omului nu s-au suit; aşa sunt lucrurile pe care le-a pregătit 
Dumnezeu pentru cei ce-L iubesc." 1 Corinteni 2, 9. (CT. p. 54, 55) Despre iubirea şi 
caracterul lui Dumnezeu. - Mamele . . . n-ar trebui să fie atât de absorbite de lucrurile 
artificiale şi împovărate de griji încât să nu aibă timp să-şi educe copiii din marea carte a lui 
Dumnezeu, natura, impresionând minţile lor tinere cu frumuseţile florilor şi ale mugurilor ce 

se deschid. Copacii cei înalți şi păsările drăgălaşe înălțându-şi cântecele către Creatorul lor 
vorbesc simţurilor lor despre bunătatea, mila şi bunăvoința lui Dumnezeu. Fiecare frunză şi 
floare, cu nuanțele lor variate, înmiresmând aerul, îi învaţă că Dumnezeu este iubire. Tot ceea 
ce este bun, plăcut şi frumos în această lume le vorbeşte despre iubirea Tatălui nostru ceresc. 
Ei pot distinge astfel caracterul lui Dumnezeu în lucrurile create de El. (ST. 5 august, 1875) 

Despre perfecțiunea lui Dumnezeu. - După cum lucrurile din natură îşi arată aprecierea 
față de Maestrul Lucrător făcând tot ce pot mai bine pentru a înfrumuseța pământul şi pentru a 
reprezenta perfecțiunea lui Dumnezeu, tot la fel ființele omeneşti ar trebui să se străduiască să 
reprezinte desăvârşirea lui Dumnezeu în sfera lor, permițându-l să lucreze în ei planurile Lui 
de dreptate, milă şi bunătate. (L. 47, 1903) 

Despre Creator şi Sabat. - Cine ne dă lumina soarelui ce face pământul să rodească şi 
să producă? Şi cine ne dă ploile roditoare? Cine ne-a dat cerul de sus, soarele şi stelele de pe 
cer? Cine ţi-a dat rațiune şi veghează asupra ta zi de zi? . . . Ori de câte ori privim lumea, ni se 
aminteşte de mâna puternică a lui Dumnezeu care a chemat-o la existență. Bolta de deasupra 
capetelor noastre şi pământul de jos, acoperit cu un covor de verdeață, amintesc de puterea lui 
Dumnezeu şi de grija Lui iubitoare. El ar fi putut face iarba maro sau neagră, dar Dumnezeu 
este un iubitor de frumos şi de aceea ne-a dat lucruri frumoase la care să privim. Cine ar putea 
picta florile cu nuanțele lor delicate în care El le-a îmbrăcat? . . . Nu putem avea alt manual 
mai bun decât cartea naturii. „Uitaţi-vă . . . la crinii de pe câmp: ei nici nu torc, nici nu tes; 
totuşi vă spun că nici chiar Solomon, în toată slava lui, nu s-a îmbrăcat ca unul din ei." Lăsaţi 
mințile copiilor voştri să fie înălțate spre Dumnezeu. Pentru aceasta ne-a dat El ziua a şaptea 
şi ne-a lăsat-o ca un memorial al creațiunii. (MS. 16, 1895 

Ascultare de lege. - Aceeaşi putere care susține natura lucrează şi în om. Aceleaşi legi 
măreţe care conduc atât steaua cât şi atomul, stăpânesc şi viața omenească. Legile ce 
guvernează activitatea inimii, reglând curgerea curentului de viață prin corp, sunt legile 
puternicei Inteligenţe care are stăpânirea asupra sufletului. De la El purcede toată viața. 
Numai în armonie cu El se poate găsi adevărata sferă de activitate a vieţii. Pentru toate 
lucrările creațiunii Sale, condiția este aceeaşi: o viață menţinută prin primirea vieții lui 
Dumnezeu, o viață trăită în armonie cu voința Creatorului. A încălca legea Sa din punct de 
vedere fizic, mintal sau moral înseamnă a ieşi din armonia universului şi a introduce 
discordia, anarhia şi ruina. Pentru cel care învaţă să interpreteze astfel învățăturile ei, întreaga 
natură devine elucidată; lumea este un manual, iar viața o şcoală. Unitatea omului cu natura şi 
cu Dumnezeu, domnia universală a legii şi urmările păcatului nu întârzie să aibă o înrâurire 
asupra minții şi a formării caracterului. Acestea sunt lecţii de care copiii noştri au nevoie. (Ed. 
p. 99, 100) 

Alte lecţii din legile naturii. - În cultivarea sufletului, lucrătorul atent va găsi că 
înaintea lui se deschid comori despre care nici n-a visat măcar. Nimeni nu poate avea succes 
în agricultură sau grădinărit dacă nu dă atenţie legilor implicate în această lucrare. Trebuie să 
fie studiate necesităţile fiecărui soi de plante. Varietăţi diferite necesită soluri şi îngrijiri 
diferite, iar cheia succesului este lucrarea în acord cu legile care le guvernează pe fiecare. 
Atenţia necesară la răsădire, pentru ca nici un fir de rădăcină să nu fie înghesuit sau rău 
aşezat, grija pentru plantele tinere, tăierea şi udarea, adăpostirea de îngheţ noaptea, de soare 
ziua, ferirea de buruieni, boli şi insecte dăunătoare, îngrijirea şi aranjarea, nu numai că învață 
lecții importante privind dezvoltarea caracterului, dar chiar lucrarea în sine este un mijloc de 
oferă cea mai aleasă educaţie. Contactul neîntrerupt cu tainele vieţii şi cu farmecul naturii, 
precum şi delicatețea necesară întreținerii acestor obiecte minunate ale creaţiunii lui 
Dumnezeu tinde să stimuleze inteligenţa, să înnobileze şi să înalțe caracterul, iar învățăturile 
primite îl pregătesc pe lucrător ca în contactul cu alte minți să aibă mai mult succes. (Id. p. 
111, 112) 

Lecţii din semănarea seminţei. - Parabola semănătorului şi a seminţei transmite o 
profundă lecție spirituală. Sămânţa reprezintă principiile semănate în inimă, iar creşterea lor, 
dezvoltarea caracterului. În această privinţă transformați învăţătura în practică. Copiii pot 
pregăti solul şi semăna sămânţa. În timp ce ei lucrează, părintele sau învățătorul le poate 
explica despre grădina inimii cu seminţele bune sau rele semănate acolo şi despre faptul că 
inima trebuie pregătită pentru seminţele adevărului în acelaşi fel în care este pregătită grădina 
pentru sămânța naturală. Pe măsură ce planta creşte poate fi continuată observarea legăturii 
dintre semănatul natural şi cel spiritual. (CT. p. 142) Când sămânţa este aruncată în pământ ei 
pot să predea învățătura despre moartea lui Hristos, iar când răsare firul, învățătura despre 
înviere. (Ed. p. 111) 

Grădina inimii trebuie cultivată. - Cultivarea solului furnizează mereu învățături. 
Nimeni nu se poate aştepta ca o bucată de pământ nelucrat să-i aducă vreodată o recoltă. 
Lucratul pământului, semănatul şi îngrijirea culturilor necesită hărnicie şi stăruință. Tot astfel 
trebuie să fie şi în semănatul spiritual. Grădina inimii trebuie cultivată, solul brăzdat prin 
pocăință, iar plantele cele rele care sufocă grânele bune trebuie smulse. După cum pământul 
odată acoperit de mărăcini poate fi readus într-o stare bună numai prin muncă stăruitoare, tot 
astfel înclinațiile rele ale inimii pot fi învinse numai prin efort serios în numele şi în puterea 
lui Hristos. (Ibid.) 

Creşterea în har. - Spuneţi-le copiilor voştri despre puterea făcătoare de minuni a lui 
Dumnezeu. Pe măsură ce ei studiază marele manual al naturii, Dumnezeu le va impresiona 
mințile. Semănătorul îşi ară pământul şi seamănă sămânţa, dar el nu poate face plantele să 
crească. Trebuie să depindă de puterea lui Dumnezeu ca El să facă ceea ce nici o putere 
omenească nu poate face. Domnul pune puterea Lui vitală în sămânță făcând-o să răsară la 
viață. Sub grija Sa, germenele vieţii străbate crusta tare ce-l ţine închis ca într-o carapace şi 
răsare pentru a aduce rod. Mai întâi apare firul, apoi spicul, apoi grâul deplin în spic. Pe 
măsură ce li se povesteşte copiilor despre lucrarea pe care o face Dumnezeu pentru sămânță, 
ei învaţă taina creşterii în har. (CT. p. 124, 125) 

Înălţându-te deasupra mediului înconjurător. - În America avem nuferi de apă. Aceste 
flori frumoase ies deasupra curate, fără pată, perfecte, fără vreun defect. I-am spus fiului meu: 
„Aş vrea să te străduieşti să-mi aduci acel nufăr cu tulpina cât mai aproape de rădăcină. Vreau 
să înţelegi ceva din asta." Mi-a adus un mănunchi de nuferi şi i-am privit. Toţi erau plini de 
canale deschise, iar tulpinile acumulau calitățile nisipului curat de jos, dezvoltând nufărul pur 
şi fără pată. El a respins tot mâlul. A refuzat orice lucru neplăcut şi s-a dezvoltat în curăţia lui. 
În acelaşi fel trebuie să ne educăm copiii în această lume. Lăsaţi ca mintea şi inima să înveţe 
cine este Dumnezeu, cine este Hristos şi ce înseamnă sacrificiul pe care l-a făcut pentru noi. 
Ei să-şi absoarbă curăţia, virtutea, farmecul, politeţea, dragostea şi stăpânirea de sine de la 
Izvorul a toată puterea. (MS. 43a, 1894) Lecţii despre adevăr şi stăruință. - „Întreabă 
dobitoacele şi te vor învăţa; păsările cerului şi îți vor spune. . . şi peştii mării îţi vor povesti." 
„Du-te la furnică. . . vezi înțelepciunea ei." „Priviţi păsările" "Uitaţi-vă cu băgare de seamă la 
corbi." lov 12, 7. 8; Proverbe 6, 6; Matei 6, 26; Luca 12, 24. 

Noi nu trebuie doar să-i povestim copilului despre aceste creaturi ale lui Dumnezeu, ci 
însăşi animalele să-i fie învățătorii. Furnicile predau lecţia hărniciei răbdătoare, a stăruinţei în 
a învinge piedicile, a prevederii pentru viitor. Păsările ne învaţă lecţia prețioasă a încrederii. 
Tatăl nostru ceresc le poartă de grijă; dar ele trebuie să-şi adune hrana, să-şi construiască 
cuiburile şi să-şi crească puii. În fiecare clipă ele sunt expuse duşmanilor care caută să le 
distrugă. Totuşi cât de voioase merg la lucrul lor! Ce pline de bucurie sunt cântecele lor! 

Cât de frumos descrie psalmistul grija lui Dumnezeu pentru viețuitoarele pădurilor: 

„Munţii cei înalți sunt pentru ţapii sălbatici, Iar stâncile sunt adăpost pentru iepuri." 
Psalm 104, 18. 

El trimite izvoarele să alerge printre dealuri unde păsările îşi au locuinţa „şi fac să le 
răsune glasul printre ramuri". Psalm 104, 12. Toate creaturile pădurilor şi dealurilor sunt o 
parte din marea Sa gospodărie. El Îşi deschide mâna şi satisface „dorinţa a tot ce are viaţă”. 
Psalm 145, 16. (Ed. p. 117, 118) 

Insectele învaţă hărnicia. - Harnica albină dă oamenilor inteligenţi un exemplu pe care 
ei ar face bine să-l înveţe. Aceste insecte păstrează ordine perfectă şi nici un leneş nu este 
îngăduit în stup. Ele îşi îndeplinesc lucrul încredinţat cu o înţelepciune şi o activitate ce 
depăşesc puterea noastră de înţelegere. . . . Înțeleptul ne atrage atenţia asupra lucrurilor mici 
ale pământului: „Du-te la furnică, leneşule; uită-te cu băgare de seamă la căile ei şi 
înţelepţeşte-te! Ea n-are nici căpetenie, nici priveghetor, nici stăpân; totuşi îşi pregăteşte hrana 
vara şi strânge de-ale mâncării în timpul secerişului." „Furnicile, care nu sunt un popor tare, 
totuşi îşi pregătesc hrana vara." Putem învăța de la aceşti mici învăţători o lecție a 
credincioşiei. Cât de utile ar deveni capacitățile noastre dacă ne-am perfecționa cu aceeaşi 
stăruință facultăţile cu care ne-a înzestrat un Creator atotînțelept. Ochiul lui Dumnezeu este 
asupra celei mai mici din creaturile Sale; nu priveşte El oare şi la om, făcut după chipul Său şi 
nu cere de la el să dea înapoi potrivit cu avantajele ce le-a primit? (4T. p. 455, 456) 


SECŢIUNE A III Învăţători pregătiţi corespunzător 


ESTENEVOIEDEPREGĂTIRE 

Pregătirea mamei neglijată în mod ciudat. - Primul învățător al copilului este mama. În 
timpul perioadei când poate fi cel mai uşor impresionat şi când dezvoltarea e foarte rapidă, 
educaţia îi este în mare măsură în mâna mamei. Ea e prima care are ocazia de a forma 
caracterul copilului în bine sau în rău. Ea ar trebui să-şi dea seama de valoarea ocaziei sale şi, 
mai presus de orice învățător, să fie calificată pentru a o folosi cel mai bine. Totuşi nu este 
nimeni căruia să-i fie dată aşa puţină instruire. Pentru ajutorul aceleia care are cea mai 
puternică şi mai întinsă influenţă în educaţie se depune cel mai puţin efort sistematic. (Ed. p. 
275) 

Pregătire atentă, completă şi urgentă. - Cei cărora le este încredințată îngrijirea 
copilaşului sunt prea adesea ignoranţi în ceea ce priveşte nevoile fizice ale acestuia; ei cunosc 
puţin despre legile sănătăţii sau despre principiile dezvoltării; nici nu sunt capabili să se 
îngrijească de creşterea lui mintală şi spirituală. Poate că sunt în stare să conducă afaceri sau 
să strălucească în societate, poate că au realizări considerabile în literatură şi ştiinţă, dar au 
puţină cunoştinţă în educarea copilului. . . . Asupra taţilor, la fel ca şi asupra mamelor, apasă 
atât responsabilitatea educaţiei timpurii, cât şi a educaţiei de mai târziu a copilului, iar nevoia 
cea mai urgentă a ambilor părinţi este o pregătire atentă şi completă. Înainte de a-şi asuma 
răspunderea de a deveni taţi şi mame, bărbaţii şi femeile ar trebui să devină familiari cu legile 
dezvoltării fizice - cu fiziologia şi igiena, cu înţelegerea influențelor prenatale şi a legilor 
eredității, cu menţinerea unui mediu sănătos şi a îmbrăcării corespunzătoare, cu importanța 
exerciţiului şi tratarea bolilor; ar trebui, de asemenea, să înțeleagă legile dezvoltării mintale şi 
instruirea morală. . . . Educaţia nu va îndeplini ceea ce poate şi ar trebui să săvârşească, atâta 
timp cât importanța lucrării părinţilor nu este înţeleasă pe deplin şi ei nu primesc o pregătire 
în vederea acestei răspunderi sfinte. (Id. p. 275, 276) Părinţii ar trebui să studieze legile 
naturii. Ar trebui să cunoască despre organismul omenesc. Ei trebuie să înțeleagă funcțiile 
diferitelor organe, relația şi dependenţa lor. Ei ar trebui să studieze relația puterilor 
intelectuale cu cele fizice şi condițiile cerute pentru activitatea sănătoasă a fiecăreia. A-ţi 
asuma responsabilitatea de părinte fără o astfel de pregătire este un păcat. (MH. p. 380) 

„Cine este în stare?" - Părinţii ar putea bine să întrebe: „Cine este pregătit pentru 
aceste lucruri?" Numai Dumnezeu este pregătirea lor, iar dacă ei ÎL lasă în afară, necăutând 
ajutorul şi sfatul Lui, cu siguranță deznădejdea este partea lor. Prin rugăciune, însă, prin 


17 


studiul Bibliei şi prin zel arzător ei pot aduce la îndeplinire în mod nobil această datorie 
importantă, urmând să fie răsplătiți însutit pentru tot timpul şi grija lor. . . . Sursa de 
înțelepciune din care pot extrage toată cunoştinţa necesară în această direcţie, este deschisă. 
(4T. p. 198) Uneori inima poate fi gata să slăbească, dar un simţ viu al primejdiilor ce 
ameninţă fericirea prezentă şi viitoare a iubiţilor lor ar trebui să-i conducă pe părinţii creştini 
să caute mai serios ajutor la sursa de tărie şi înţelepciune. În timp ce ei veghează asupra 
acestor suflete ca unii care trebuie să dea socoteală, faptul acesta ar trebui să-i facă mai 
prevăzători, mai hotărâți, mai calmi, şi totuşi fermi. (R&H. 30 august, 1881) În instruirea 
copilului trebuie înţeleasă voia lui Dumnezeu. - Părinţii nu au nici o scuză dacă nu reuşesc să 
obțină o clară înţelegere a voinţei lui Dumnezeu pentru a asculta de legea împărăției Sale. 
Numai în felul acesta îşi pot conduce copiii spre ceruri. Frații mei şi surorile mele, este datoria 
voastră să înţelegeți cerințele lui Dumnezeu. Cum vă puteți educa copiii în lucrurile lui 
Dumnezeu fără ca mai întâi voi înşivă să ştiţi ce este bine şi ce este rău şi fără să realizați că 
ascultare înseamnă viaţă veşnică, iar neascultare moarte veşnică? 

Pe parcursul întregii noastre vieți trebuie să înțelegem voia lui Dumnezeu. Numai 
făcând aşa putem să ne educăm corect copiii. (MS. 103, 1902) 

Manualul lui Dumnezeu cu instrucţiuni complete. - Părinţii nu-şi pot îndeplini 
responsabilitățile în mod corect dacă nu iau Cuvântul lui Dumnezeu ca regulă a vieții lor, dacă 
nu realizează că ei trebuie să educe şi să modeleze caracterul fiecărei scumpe comori 
omeneşti, ca la sfârşit să obțină viaţa veşnică. (MS. 84, 1897) Biblia, o carte bogată în 
instrucțiuni, ar trebui să fie manualul lor. Dacă îşi îndrumă copiii potrivit cu preceptele sale, ei 
nu numai că le aşează picioarele pe drumul cel bun, dar se şi educă pe ei înşişi în cele mai 
sfinte datorii ale lor. (4T. p. 198 ) Lucrarea părinților este o lucrare importantă şi solemnă. 
Datoriile ce le revin sunt mari. Dacă vor studia însă cu atenție Cuvântul lui Dumnezeu, vor 
găsi în el instrucțiuni complete şi multe făgăduințe preţioase făcute pentru ei cu condiţia să-şi 
îndeplinească bine şi cu credincioşie lucrarea. (ST. 8 aprilie, 1886) Reguli pentru părinți şi 
copii. - Dumnezeu a dat reguli pentru călăuzirea părinţilor şi a copiilor. Aceste reguli trebuie 
respectate cu stricteţe. Copiilor nu trebuie să li se facă pe plac şi să nu li se permită să creadă 
că-şi pot satisface dorinţele fără a cere sfatul părinţilor lor. . . . Nu poate exista nici o abatere 
de la regulile pe care le-a dat Dumnezeu pentru călăuzirea părinţilor şi a copiilor care să nu fie 
păcătoasă. Dumnezeu aşteaptă ca părinții să le dea copiilor lor acea educaţie care este în 
armonie cu principiile Cuvântului Său. Credinţa trebuie îmbinată cu faptele. Tot ceea ce este 
făcut în viaţa de familie sau în viaţa de şcoală, trebuie făcut decent şi în ordine. (L. 9, 1904) 

La lege şi la mărturie. - Pentru ca lucrarea de educaţie în cămin să îndeplinească tot 
ceea ce a fost prevăzut de Dumnezeu, se cere ca părinții să fie studenți sârguincioşi ai 
Scripturilor. Ei trebuie să fie elevii marelui Învățător. Legea iubirii şi a bunătăţii trebuie să fie 
zi de zi pe buzele lor. Vieţile lor trebuie să descopere harul şi adevărul ce au fost văzute în 
viața Exemplului lor. Apoi o iubire sfințită va lega inimile părinţilor de ale copiilor, iar tinerii 
vor creşte statornici în credință, înrădăcinați şi întemeiați pe iubirea lui Dumnezeu. Când 
voinţa şi căile lui Dumnezeu devin voinţa şi căile părinţilor Adventişti de Ziua a Șaptea, copiii 
lor vor creşte iubind pe Dumnezeu, onorându-L şi ascultându-L. Satana nu va fi în stare să 
obțină controlul asupra minţii lor, pentru că ei au fost educați să privească Cuvântul Domnului 
ca suprem şi vor verifica prin lege şi mărturie orice experiență ce vine asupra lor. (L. 356, 
1907) 

Dacă ați neglijat, răscumpărați vremea. - Părinţii ar trebui să studieze Cuvântul lui 
Dumnezeu pentru ei înşişi şi pentru familiile lor. Dar, în loc de aceasta, mulți copii sunt lăsaţi 
să crească neînvăţaţi, nesupravegheaţi, nestăpâniţi. Părinţii ar trebui să facă acum tot ce stă în 
puterea lor ca să răscumpere ceea ce au neglijat şi să-şi plaseze copiii sub cele mai bune 
influențe. (MS. 76, 1905) Apoi cercetaţi Scripturile, părinți. Nu fiți numai ascultători; fiți şi 

împlinitori ai Cuvântului. Atingeţi stan-dardele lui Dumnezeu în educarea copiilor voştri. 
(MS. 57, 1897) 

Regula călăuzitoare: Ce spune Domnul? - Lucrarea tuturor părinţilor este de a-şi 
instrui copiii în căile Domnului. Cu această chestiune nu se poate glumi şi nu poate fi lăsată 
deoparte fără să aducă neplăcere lui Dumnezeu. Noi nu suntem chemaţi să hotărâm ce curs ar 
trebui să urmeze alții sau cum să rezolvăm totul în modul cel mai uşor, ci să ne întrebăm: Ce 
spune Domnul? Nici părinţii, nici copiii nu pot găsi pace, fericire sau odihnă sufletească în 
vreo cale falsă. Dar atunci când frica de Dumnezeu, combinată cu iubire pentru Isus, 
domneşte în inimă, pacea şi bucuria vor fi simțite. Părinți, deschideţi Cuvântul lui Dumnezeu 
înaintea Lui, care citeşte inima voastră şi orice secret şi întrebaţi: Ce spune Scriptura? Aceasta 
trebuie să fie regula vieţii voastre. Cei care au iubire pentru suflete nu vor tăcea când le vor 
vedea în pericol. Suntem asiguraţi că nimic altceva nu poate să-i facă şi să-i țină pe părinţi 
înţelepţi spre mântuire în lucrul cu mințile omeneşti, în afară de adevărul lui Dumnezeu. 
(R&H. 30 martie, 1897) 

Pregătire individuală. - Dacă există vreun post de răspundere, mai presus de altele, 
care cere o cultivare a minţii, în care puterile intelectuale şi fizice au nevoie de atitudine şi 
vigoare sănătoasă, acela este instruirea copiilor. (PHJ. iunie, 1890) În ce priveşte 
responsabilitatea individuală a mamelor, fiecare femeie ar trebui să-şi dezvolte o minte bine 
echilibrată şi un caracter curat, reflectând numai adevărul, binele şi frumosul. Soţia şi mama 
îşi poate lega soțul şi copiii de inima ei printr-o dragoste neîntreruptă arătată prin cuvinte 
gingaşe şi printr-un comportament curtenitor care, de regulă, vor fi copiate de copiii ei. (PHJ. 
septembrie, 1890) 

Mamă, aceasta este lucrarea ta sacră. - Sora mea, Hristos ţi-a încredinţat lucrarea sacră 
de a-i învăţa pe copii poruncile Sale. Ca să fii corespunzătoare pentru această lucrare, tu însuți 
trebuie să trăieşti în ascultare de toate poruncile Lui. Cultivă o observare atentă a fiecărui 
cuvânt şi a fiecărei fapte. Păzeşte-ţi cuvintele în modul cel mai conştiincios. Învinge orice 
nechibzuință a temperamentului căci, dacă este manifestată nerăbdare, aceasta va ajuta pe 
adversar să facă viaţa de cămin dezagreabilă şi neplăcută pentru copii. (L. 47a, 1902) 

Lucrează în colaborare cu divinitatea. - Mamelor, lăsaţi ca inimile să vă fie deschise 
pentru a primi instrucțiunile lui Dumnezeu, având mereu în minte faptul că voi trebuie să vă 
îndepliniți partea în conformitate cu voinţa Lui. Trebuie să te aşezi în lumină şi să cauţi 
înţelepciune de la Dumnezeu ca să poți şti cum să acționezi, ca să poţi cunoaşte pe Dumnezeu 
ca pe lucrătorul principal şi să realizezi că eşti împreună lucrătoare cu El. Inima să-ți fie 
preocupată cu contemplarea lucrurilor cereşti. Exersează-ţi talentele date de Dumnezeu în 
împlinirea datoriilor pe care le-a aşezat asupra ta ca mamă şi lucrează în colaborare cu puterile 
divine. Lucrează în mod inteligent şi „fie că beţi, că mâncaţi, fie că faceți orice altceva, faceți 
totul spre slava lui Dumnezeu." (ST. 9 aprilie, 1896) Mama trebuie să se predea pe sine şi pe 
copiii ei în grija Mântuitorului milos. Ea ar trebui să caute cu stăruință, cu răbdare şi curaj a-şi 
îmbunătăți capacitățile pentru a putea folosi bine puterile cele mai înalte ale minţii în educarea 
copiilor ei. Cea mai înaltă țintă ar trebui să-i fie de a le da o educaţie care va primi aprobarea 
lui Dumnezeu. Pe măsură ce-şi acceptă cu bunăvoință lucrarea, ea va primi putere să-şi 
îndeplinească partea. (ST. 3 aprilie, 1901) Mama ar trebui să simtă nevoia de călăuzire a 
Duhului Sfânt pentru ca să aibă ea însăşi experiența adevărată a supunerii faţă de calea şi voia 
Domnului. Apoi, prin harul lui Hristos, ea poate fi un învăţător înțelept, blând şi iubitor pentru 
copiii ei. (R&H. 10 mai, 1898) 

Dacă ai început greşit. - Părinților care şi-au început greşit instruirea, le-aş spune: Nu 
disperaţi. Voi trebuie să fiți pe deplin predați lui Dumnezeu. Aveţi nevoie de adevăratul spirit 
al ascultării de Cuvântul lui Dumnezeu. Trebuie să faceți reforme hotărâte în obiceiurile şi 
practicile voastre, conformându-vă viaţa cu principiile salvatoare ale legii lui Dumnezeu. 
Când faceţi aşa, veţi avea neprihănirea lui Hristos ce străbate această lege pentru că ÎL iubiţi pe 

Dumnezeu şi recunoaşteţi legea Sa ca o copie a caracterului Său. Credinţa adevărată în 
meritele lui Hristos nu este o închipuire. Este de cea mai mare importanţă să aplicaţi atributele 
Domnului Hristos în viaţa şi în caracterele voastre, să vă educați şi formaţi cu efort 
perseverent copiii pentru a fi ascultători de poruncile lui Dumnezeu. Un „aşa zice Domnul" ar 
trebui să vă călăuzească în toate planurile de educaţie. . . . Să existe o pocăință profundă şi 
deplină înaintea lui Dumnezeu. Începeţi anul . . . căutîndu-L în mod serios pe Dumnezeu 
pentru har şi pentru discernământ spiritual ca să descoperiți defectele din lucrarea din trecut. 
Pocăiți-vă înaintea lui Dumnezeu pentru neglijarea lucrării voastre ca misionari în familie. 
(MS. 12, 1898) Aceasta este ziua încrederii, răspunderii şi ocaziei voastre. Curând va veni 
ziua socotelilor. Apucaţi-vă de lucrare cu rugăciune stăruitoare şi efort plin de încredere. 
Învăţaţi-i pe copii că este privilegiul lor de a primi în fiecare zi botezul Duhului Sfânt. Lasă-L 
pe Hristos să găsească în tine mâna Sa care să-l îndeplinească lucrările. Prin rugăciune vei 
putea câştiga o experiență ce-ţi va aduce succes deplin în lucrarea cu copiii tăi. (CT. p. 131) 

OCHEMARELAPROGRESPERSONAL 

Este necesară înaintare continuă. - Lucrarea mamei este de aşa natură încât cere 
progres continuu în propria-i viață pentru a-şi putea conduce copiii la realizări tot mai înalte, 
dar Satana îşi pune în aplicare planurile sale de a face ca, atât sufletele copiilor, cât şi ale 
părinţilor să pară în siguranță. Mamele sunt sustrase de la datoriile căminului şi de la 
instruirea plină de grijă a copilaşilor lor către slujirea de sine şi slujirea lumii. (CTBH. p. 60) 
De dragul copiilor lor, dacă nu pentru alt motiv, mamele ar trebui să-şi cultive intelectul 
pentru că ele au de purtat în lucrarea lor o răspundere mai mare decât cea a regelui pe tronul 
său. Puţine mame îşi dau seama de greutatea încrederii ce le-a fost acordată sau de eficienţa ce 
o pot obţine pentru lucrarea lor deosebită prin efort răbdător şi stăruitor în vederea educării de 
sine. Mai întâi mama are nevoie să-şi cultive şi să-şi disciplineze strict toate facultățile minții 
şi toate sentimentele inimii ca să nu aibă un caracter deformat sau neechilibrat şi să lase 
semnele deficienței sau excentricității ei asupra urmaşilor. Multe mame au nevoie să fie 
stimulate să vadă necesitatea reală de a-şi schimba scopurile şi caracterele pentru ca să 
îndeplinească în mod acceptabil datoriile pe care şi le-au asumat de bună voie prin intrarea în 
viața de căsătorie. Sfera utilității femeii poate fi lărgită, iar influența ei poate fi extinsă la un 
grad aproape nelimitat, dacă ea va acorda atenţia cuvenită lucrurilor care afectează destinul 
umanităţii. (PHJ. mai, 1890) 

Creştere constantă în înțelepciune şi eficiență. - Mamele, mai presus de toţi alții, ar 
trebui să se obişnuiască să reflecteze şi să cerceteze dacă vor să crească în înțelepciune şi 
eficiență. Cei care stăruie în această direcţie vor observa curând că dobândesc aptitudinea în 
care se credeau deficitari; ei învață să formeze în mod corect caracterele copiilor lor. 
Rezultatul muncii şi gândirii depuse în această lucrare va fi văzut în ascultarea copiilor, în 
simplitatea, modestia şi curăţia lor. Acest rezultat va răsplăti din plin tot efortul depus. (ST. 9 
februarie, 1882) 

Părinţii ar trebui să crească din punct de vedere intelectual şi moral. - Este datoria 
mamelor să-şi păstreze inima curată şi să-şi cultive mintea. Ele ar trebui să valorifice orice 
mijloc ce stă în puterea lor pentru corectarea lor spirituală şi morală, ca să poată fi calificate 
să îmbogăţească mintea copiilor lor. (3T. p. 147) Părinţii ar trebui să înveţe în mod constant în 
şcoala Domnului Hristos. Ei au nevoie de prospeţime şi putere ca în simplitatea lui Hristos să 
poată descoperi voia lui Dumnezeu membrilor mai tineri ai familiei Lui. (ST. 25 septembrie, 
1901) 

Puterea uimitoare a culturii creştine. - Părinţii încă n-au ajuns să înţeleagă uimitoarea 
putere a culturii creştine. Există mine ale adevărului ce aşteaptă să fie lucrate dar care au fost 
neglijate în mod ciudat. Această indiferență nepăsătoare nu primeşte aprobarea lui Dumnezeu. 
Părinți, Dumnezeu vă cheamă să priviți aceste probleme având ochii unşi cu alifie cerească. 
Voi aţi atins doar în treacăt suprafața. Luaţi-vă în primire lucrarea neglijată multă vreme şi 

Dumnezeu va coopera cu voi. Îndepliniţi-vă lucrul cu toată inima, iar Dumnezeu vă va ajuta 
să faceţi îmbunătăţiri. Începeți prin a aduce Evanghelia în viaţa de cămin. (ST. 3 aprilie, 1901) 
Acum ne aflăm în atelierul lui Dumnezeu. Mulţi din noi suntem pietre de carieră, colțuroase, 
dar pe măsură ce adevărul lui Dumnezeu este adus şi aşezat asupra noastră, fiecare 
imperfecţiune este îndepărtată şi suntem pregătiți să strălucim ca pietre frumoase în templul 
ceresc, unde vom fi împreună nu doar cu îngerii sfinţi, ci cu Însuşi Împăratul cerurilor. 
(CTBH. p. 161) 

inta: desăvârşirea. - Mame, nu vă veţi dispensa de munca inutilă şi lipsită de 
importanță pentru cele ce pier odată cu folosirea lor? Nu veţi căuta să vă apropiați de 
Dumnezeu ca înțelepciunea Lui să vă poată călăuzi şi harul Său să vă ajute într-o lucrare ce va 
dura cât veşnicia? Puneţi-vă ca ţintă să dezvoltați în copiii voştri un caracter desăvârşit. 
Amintiţi-vă că numai aceia pot vedea pe Dumnezeu. . . . 

Mulţi părinți îşi neglijează lucrarea încredințată de Dumnezeu. Ei înşişi sunt departe 
de curăţie şi sfinţenie şi nu pot vedea defectele copiilor lor aşa cum le-ar vedea dacă ochii lor 
ar privi şi admira desăvârşirea Domnului Hristos. (ST. 1 iulie, 1886) 

Cum să devii o mamă ideală. - În loc de a se scufunda într-o mlaştină de trudă casnică, 
lăsați soția şi mama să-şi facă timp să citească, să se menţină bine informată, să fie un 
partener pentru soțul ei şi să țină legătura cu mintea în creştere a copiilor ei. Lăsaţi-o să 
folosească cu înțelepciune ocaziile ce le are de a-i influenţa pe cei dragi ai ei pentru o viaţă 
mai înaltă. Să-şi ia timp pentru a face din Mântuitorul scump un tovarăş de fiecare zi şi un 
prieten al familiei. Să-şi facă timp pentru a studia Cuvântul Lui pentru a merge cu copiii în 
câmpii şi a învăţa despre Dumnezeu din frumuseţea lucrărilor Sale. Să fie mereu voioasă şi 
optimistă. În loc de a petrece fiecare minut cosând la nesfârşit, faceţi seara un moment social 
plăcut, o reîntâlnire a familiei după datoriile zilei. Mulţi bărbaţi ar fi conduşi în acest fel să 
aleagă societatea căminului lor mai presus de cea a clubului sau a cârciumei. Mulţi băieți ar fi 
păziți de stradă sau de magazinul din colț. Multe fete ar fi salvate de la tovărăşii frivole, care 
conduc la rău. Influența căminului ar fi pentru părinți şi copii ceea ce Dumnezeu a destinat-o 
să fie: o binecuvântare pentru întreaga durată a vieţii. (MH. p. 294) 

Fă din viaţa casnică un succes - sfat către o mamă. - Tu nu ar trebui să-ți urmăreşti 
propriile înclinații. Ar trebui să fii foarte atentă ca să dai un bun exemplu în toate lucrurile. Nu 
fi inactivă. Trezeşte-ţi energiile adormite. Fă-te necesară soțului tău, fiind atentă şi de ajutor. 
Fii o binecuvântare pentru el în toate lucrurile. Ia-ti în primire răspunderile esențiale. Studiază 
felul în care să îndeplineşti cu râvnă datoriile obişnuite care par neinteresante, dar care sunt, 
de fapt, cele mai trebuincioase, legate de viața casnică. . . . Încearcă să faci un succes din viața 
ta casnică. Aceasta înseamnă a ocupa postul de soţie şi mamă mai mult decât aşa cum ai 
crezut. ... Ai nevoie de cultura şi experienţa vieţii casnice. Ai nevoie de varietate, inițiere, 
efort stăruitor, cultivarea puterii voinţei, lucruri pe care le aduce această viață casnică. (L. 5, 
1884) 

Părinți care sunt prea ocupați. - Mulţi părinți se plâng de faptul că au aşa de multe de 
făcut încât n-au timp să-şi cultive mințile, să-şi educe copiii pentru viața practică sau să-i 
înveţe cum pot deveni miei în turma lui Hristos. (3T. p. 144, 145) Părinții nu trebuie să 
neglijeze întărirea propriilor lor minţi împotriva păcatului, să se păzească de ceea ce nu numai 
că-i va ruina, dar va transmite durere şi tot felul de nenorociri şi de rele urmașilor lor. 
Educându-se corect pe ei înşişi, părinţii să-şi înveţe copiii că cerul guvernează. (L. 86, 1899) 

Părinţii ar trebui să primească sfatul cu bunăvoință. - În timp ce ei dorm într-o 
indiferență păcătoasă, Satana seamănă în inimile copiilor lor seminţe ce vor încolți şi vor 
aduce un seceriş al morţii. Totuşi astfel de părinţi se ofensează adesea de sfatul dat cu privire 
la greşelile lor. Se poartă ca şi cum ar vrea să-i întrebe pe cei ce oferă recomandarea: Ce drept 
ai tu să te amesteci în lucrurile ce-i privesc pe copiii mei? Dar nu sunt ei şi copiii lui 
Dumnezeu? Cum priveşte El această primejdioasă neglijare a datoriei? Ce scuză vor prezenta 

atunci când El îi va întreba de ce au adus copii pe lume şi apoi i-au lăsat să fie jucării pentru 
ispitele lui Satana? (ST. 3 aprilie, 1901) Fiţi gata să ascultați sfaturile altora. Să nu simțiți că 
nu-i priveşte pe frații sau surorile voastre felul în care vă tratați copii sau felul în care se 
comportă ei. (MS. 27, 1911) 

Beneficiile adunărilor pentru sfat reciproc* - Dumnezeu a încredinţat mâinilor noastre 
cea mai sacră lucrare, iar noi trebuie să ne adunăm împreună ca să primim instrucțiuni să 
putem fi în stare a îndeplini această lucrare. . . . Trebuie să ne întâlnim şi să primim atingerea 
divină ca să putem înţelege lucrarea noastră în cămin. Părinţii au nevoie să înțeleagă cum pot 
trimite din sanctuarul căminului pe fiii şi fiicele lor astfel instruiți şi educați încât ei vor fi în 
stare să strălucească ca lumini în lume. (6T. p. 32, 33) De la adunarea de tabără putem lua cu 
noi o înțelegere mai bună a datoriilor căminului nostru. Există lecţii ce trebuie învăţate aici, 
privind lucrarea pe care Domnul ar vrea ca surorile noastre s-o facă în căminul lor. Ele trebuie 
să înveţe a cultiva politețea în vorbire când se adresează soțului şi copiilor. Trebuie să înveţe 
cum pot ajuta să aducă pe fiecare membru al familiei lor sub disciplina lui Dumnezeu. Taţii şi 
mamele trebuie să înțeleagă că se află sub obligaţia de a face căminul plăcut şi atractiv şi că 
ascultarea nu trebuie obținută prin ceartă şi ameninţare. Mulţi părinți au încă de învăţat că 
nimic bun nu se realizează prin accese de dojană aspră. Mulţi nu iau în consideraţie nevoia de 
a vorbi blând cu copiii. Ei nu-şi amintesc de faptul că aceşti micuţi au fost cumpăraţi cu un 
preţ şi sunt proprietatea Domnului Isus. (MS. 65, 1908) 


SECTIUNEA IV Ascultarea, lecţia cea mai importantă 


CHEIAFERICIRIIŞISUCCESULUI 

Fericirea depinde de ascultare. - Taţii, mamele şi educatorii din şcolile noastre să-şi 
aducă aminte că a-i învăţa pe copii ascultarea este o ramură superioară a educaţiei. Prea puţină 
importanţă i se acordă acestui compartiment al educației. (MS. 92, 1899) Copiii vor fi mai 
fericiți, cu mult mai fericiți sub disciplină corespunzătoare decât dacă sunt lăsați să facă ceea 
ce îi îndeamnă impulsurile lor needucate. (MS. 49, 1901) Ascultare promptă şi continuă de 
regulile părinteşti înțelepte vor aduce fericire copiilor, onoare lui Dumnezeu şi bine societăţii. 
Copiii ar trebui să înveţe că libertatea lor deplină este în supunere faţă de legile casei. 
Creştinii vor învăța aceeaşi lecţie - că libertatea lor desăvârşită este în ascultarea de legea lui 
Dumnezeu. (R&H. 30 august, 1881) Voia lui Dumnezeu este legea cerului. Atâta timp cât 
acea lege era regulă de viață, întreaga familie a lui Dumnezeu era sfântă şi fericită. Când legea 
divină n-a mai fost ascultată, au fost introduse invidia, gelozia şi dezbinarea, şi o parte din 
locuitorii cerului au căzut. Atâta timp cât legea lui Dumnezeu este respectată în căminurile 
noastre pământeşti, familia va fi fericită. (R&H. 30 august, 1881) 

Neascultarea a cauzat pierderea Edenului. - Istoria neascultării lui Adam şi a Evei de la 
începutul existenței acestui pământ este deplin descoperită. Prin acea singură faptă de 
neascultare, primii noştri părinți au pierdut Edenul, frumosul lor cămin. Şi acesta a fost un 
lucru atât de mic! Avem motive să fim recunoscători că n-a fost o chestiune mai mare căci, în 
acest caz, micile neglijenţe în ceea ce priveşte ascultarea ar fi fost înmulţite. A fost cel mai 
mic test pe care Dumnezeu l-a putut da perechii sfinte în Eden. Neascultarea şi călcarea legii 
sunt întotdeauna o mare ofensă la adresa lui Dumnezeu. Dacă nu este corectată, 
necredincioşia în cele mai mici lucruri, va duce curând la păcătuire în cele mari. Nu mărimea 
neascultării, ci neascultarea în sine este o crimă. (MS. 92, 1899) 

Temelia prosperității materiale şi spirituale. - Prosperitatea materială şi spirituală sunt 
condiționate de ascultarea de legea lui Dumnezeu. Noi însă, nu citim Cuvântul lui Dumnezeu 
doar pentru a ne familiariza cu termenii binecuvântării date celor ce păzesc legea şi o predau 
familiilor lor, ci ascultarea de Cuvântul lui Dumnezeu constituie viaţa noastră, fericirea 
noastră. Privim asupra lumii şi o vedem gemând sub răutatea şi violența oamenilor care au 

degradat legea lui Dumnezeu. El Şi-a retras binecuvântarea de la pomi şi de la viţă. Dacă n-ar 
trăi pe acest pământ şi păzitorii poruncilor Lui, El nu Şi-ar amâna judecăţile. El Îşi extinde 
harul datorită drepţilor care ÎL iubesc şi se tem de El. (MS. 64, 1899) 

Îndrumaţi-i pe copii pe calea ascultării. - Asupra părinţilor apasă datoria sacră de a-și 
călăuzi copiii pe calea strictei ascultări. Adevărata fericire în viaţa aceasta şi în cea viitoare 
depinde de ascultarea de un „aşa zice Domnul". Părinţi, lăsaţi ca viaţa Domnului Hristos să 
fie modelul. Satana va inventa orice mijloc posibil pentru a distruge acest standard înalt de 
evlavie motivând că ar fi prea strict. Lucrarea voastră este de a imprima asupra copiilor voştri, 
în primii lor ani, gândul că sunt formaţi după chipul lui Dumnezeu. Hristos a venit în această 
lume ca să le dea un exemplu viu a ceea ce ei toți trebuie să fie, iar părinții care pretind a 
crede adevărul pentru acest timp trebuie să-şi înveţe copiii să-L iubească pe Dumnezeu şi să 
asculte de legea Lui. Aceasta este cea mai măreaţă şi cea mai importantă lucrare pe care taţii 
şi mamele o pot face. . . . Planul lui Dumnezeu este ca până şi copiii şi tinerii să înțeleagă în 
mod inteligent ce cere Dumnezeu, ca să poată distinge între neprihănire şi păcat, între 
ascultare şi neascultare. (MS. 67, 1909) 

Ascultarea să devină o plăcere. - Părinţii trebuie să le predea copiilor învățătură peste 
învățătură, învăţătură peste învățătură, puţin aici, puţin acolo, nepermiţând nici o neglijare a 
legii sfinte a lui Dumnezeu. Ei ar trebui să se bizuie pe puterea divină, cerând Domnului să-i 
ajute ca să-şi păstreze copiii credincioşi față de Acela care a dat pe singurul Său Fiu ca să-i 
aducă pe necredincioşi şi pe neascultători înapoi la supunere. El are o mare dorință să-i vadă 
găsindu-şi plăcerea în a face voia Lui, folosind în serviciul Său fiecare frântură din puterea 
încredințată lor, învățând pe toţi cei care vin în sfera lor de influență că modul în care pot fi 
considerați neprihăniţi prin meritele lui Hristos este să asculte de lege. (MS. 36, 1900) 

AFIIÎNVĂŢȚATDINPRUNCIE 

Începeţi învățatul de timpuriu. - Ascultarea de autoritatea părintească ar trebui să fie 
insuflată în pruncie şi cultivată în tinereţe. (R&H. 13 martie, 1894) Unii părinți gândesc că-şi 
pot lăsa micuţii să facă ce vor, iar când vor creşte mai mari vor putea discuta cu ei, dar aceasta 
este o greşeală. Începeţi să-i învăţaţi ascultarea din pruncie. . . . Cereţi ascultare în şcoala 
căminului vostru. (L. 74, 1898) Din cea mai fragedă pruncie, copiii ar trebui să fie învăţaţi să 
asculte de părinţii lor, să le respecte cuvântul şi să le stimeze autoritatea. (R&H. 16 iulie, 
1895) 

Înainte de a fi dezvoltată judecata. - Una din primele lecţii ce ar trebui să le înveţe un 
copil este lecţia ascultării. Înainte de a fi destul de mare pentru a judeca, poate fi învăţat să 
asculte. (Ed. p. 287) Lucrarea mamei ar trebui să înceapă cu pruncul. Voința şi temperamentul 
copilului trebuie cucerite, iar firea, adusă la supunere. Învaţă-l să asculte, iar pe măsură ce 
creşte nu-ți lăsa mâinile să se odihnească. (ST. 26 februarie, 1880) 

Înainte de a se întări încăpăţânarea. - Puţini sunt părinţii care încep destul de devreme 
să-i înveţe ascultarea pe copiii lor. De obicei copilul este lăsat până la doi sau trei ani, ca apoi 
părinţii să înceapă a-l disciplina. Ei se abţin de la aceasta gândind că este prea tânăr ca să 
înveţe să asculte. Dar, în tot acest timp, eul creşte puternic în mica făptură şi, cu fiecare zi ce 
trece, devine tot mai greu pentru părinți să câştige controlul asupra copilului. La o vârstă 
foarte timpurie, copii pot pricepe ce li se spune în mod clar şi simplu, iar prin conducere plină 
de bunătate şi chibzuinţă pot fi învăţaţi să asculte. .. . Mama n-ar trebui să permită copilului 
să câştige vreun avantaj asupra ei în nici o împrejurare, iar pentru a-şi menţine autoritatea nu 
este necesar să recurgă la măsuri aspre; o mână fermă şi sigură şi o bunătate ce convinge pe 
copil de iubirea ta va atinge scopul. Dar lasă egoismul, mânia şi încăpățânarea să-şi aibă 
cursul în primii trei ani din viața copilului şi va fi greu să-l aduci la supunere față de disciplina 
sănătoasă. Firea lui a devenit irascibilă, îi place să aibă propria lui cale şi controlul părintesc 
este dezagreabil. Aceste tendințe rele se întăresc odată cu creşterea lui până când, la 
maturitate, egoismul suprem şi lipsa stăpânirii de sine îl plasează la bunul plac al relelor ce 

conduc dezordinea din ţara noastră. (PHJ. aprilie, 1890) Niciodată n-ar trebui să li se permită 
{copiilor} să arate lipsă de respect faţă de părinți. Niciodată n-ar trebui permisă încăpăţânarea 
fără a fi mustrată. Bunăstarea viitoare a copiilor cere disciplină blândă, iubitoare, dar fermă. 
(CT. p. 112) 

Ascultarea de părinți duce la ascultare de Dumnezeu. - Tinerii şi copiii ai căror părinți 
se roagă au fost mult privilegiați pentru că au o ocazie de a cunoaşte şi iubi pe Dumnezeu. 
Respectându-şi părinții şi dându-le ascultare, ei pot învăţa cum să respecte şi să asculte de 
Tatăl lor ceresc. Dacă ei se poartă ca nişte copii ai luminii, vor fi amabili şi curtenitori, 
iubitori şi respectuoşi față de părinții lor pe care îi văd şi astfel vor fi bine calificați să-L 
iubească pe Dumnezeu pe care nu-L văd. Dacă ei sunt reprezentanţi credincioşi ai părinților 
lor, practicând adevărul cu ajutorul lui Dumnezeu, atunci, prin învăţătură şi exemplu ei 
mărturisesc că Îi aparţin Lui şi-L onorează printr-o viaţă bine ordonată şi printr-o conversaţie 
evlavioasă. (YI. 15 iunie, 1893) 

Numai cel ascultător va intra în ceruri. - Părinţii şi învățătorii să imprime în mintea 
copiilor faptul că Domnul îi încearcă în această viață să vadă dacă ei Îi vor da ascultare cu 
iubire şi venerație. Aceia care nu vor asculta de Hristos aici, nu-L vor asculta nici în lumea 
veşnică. (CSW. p. 79) Dacă părinţii sau copiii sunt vreodată primiţi în locaşurile de sus, va fi 
pentru că ei au învăţat în această lume să asculte de poruncile lui Dumnezeu. (MS. 60, 1903) 

ASCULTAREATREBUIESĂDEVINĂUNOBICEI 

Depuneţi efort blajin dar persistent. - Copiii trebuie învăţaţi că talentele le-au fost date 
pentru onoarea şi slava lui Dumnezeu. Pentru a atinge acest scop, ei trebuie să învețe lecţia 
ascultării. . . . Prin efort blajin şi persistent trebuie să fie stabilit obiceiul. Astfel pot fi 
prevenite într-o mare măsură acele conflicte de mai târziu dintre voinţă şi autoritate ce fac să 
se trezească în mintea tinerilor amărăciunea şi înstrăinarea de părinți şi învăţători şi adesea 
rezistenţă faţă de orice autoritate, omenească sau divină. (CT. p. 110) 

Nu permiteți argumente sau eschivări. - Prima grijă a părinţilor ar trebui să fie aceea 
de a stabili o bună guvernare în familie. Cuvântul părinţilor ar trebui să fie lege, nepermițând 
nici un comentariu sau eschivare. Copiii trebuie să fie învățați din pruncie să-şi asculte părinții 
fără nici o rezervă. (PHJ. ianuarie, 1890 Disciplina strictă poate produce neplăcere uneori şi 
copiii vor dori să-şi urmeze propria cale; totuşi acolo unde au învăţat lecţia ascultării de 
părinți sunt mai bine pregătiţi să se supună cerințelor lui Dumnezeu. În felul acesta, educația 
primită în copilărie influențează experienţa religioasă şi modelează caracterul omului. (ST. 26 
februarie, 1880) 

Nu permiteți nici o excepție. - Ca învăţători în propriile familii, părinţii trebuie să 
vegheze ca regulile să nu fie încălcate. . . . Permiţând copiilor lor să înainteze în neascultare, 
ei nu practică disciplina potrivită. Copiii trebuie aduşi la punctul supunerii şi ascultării. 
Neascultarea nu trebuie să fie îngăduită. Păcatul stă la uşa părinţilor care permit copiilor lor să 
n-asculte. . . . Copiii să înțeleagă că ei trebuie să asculte. (MS. 82, 1901) Cereţi ascultare 
promptă şi desăvârşită. - Când părinții nu reuşesc să ceară ascultare promptă şi desăvârşită de 
la copii, ei neglijează să pună o temelie bună a caracterului în micuţii lor. Ei nu fac decât să-şi 
pregătească copiii ca să-i dezonoreze la bătrâneţe şi să le aducă întristare când vor fi aproape 
de mormânt. (MS. 18, 1891) 

Cerinţele să fie rezonabile. - Cerinţele părinților trebuie să fie întotdeauna juste; să fie 
dată pe față bunătate, nu prin îngăduinţă nechibzuită, ci printr-o orientare atentă şi plină de 
înțelepciune. Părinţii trebuie să-i înveţe pe copii într-un mod plăcut, fără a certa sau cicăli, 
căutând să lege inimile celor mici de ale lor, cu firele de mătase ale iubirii. Fie ca toţi, taţi şi 
mame, învăţători, fraţi şi surori mai mari să devină o forță educativă ca să întărească fiecare 
interes spiritual şi să aducă în viaţa de cămin şi de şcoală o atmosferă sănătoasă care-i va ajuta 
pe cei mai mici să crească în sfatul şi învăţătura Domnului. (CT. p. 158, 159) În propria 
noastră experiență de educare a copiilor noştri şi ai altora am dovedit că ei niciodată nu-şi 


24 


iubesc mai puţin părinții şi supraveghetorii din cauză că-i ţin în frâu ca să nu facă rău. (R&H. 
10 mai, 1898) 

Ar trebui să fie arătate motivele pentru care să asculte. - Copiii trebuie să înveţe să 
asculte în cadrul familiei. Ei trebuie să-şi formeze un caracter simetric, pe care să-l poată 
aproba Dumnezeu, menţinând legea în viaţa căminului. Părinţii creştini trebuie să-şi educe 
copiii să asculte de legea lui Dumnezeu. . . . Motivele pentru această ascultare şi respect față 
de legea lui Dumnezeu pot fi imprimate în copii imediat ce aceştia pot să-i înțeleagă natura, 
aşa încât ei vor şti ce să facă şi de la ce să se abţină. (MS. 126, 1897) 
seama de tine. Cuvântul tău să fie lege pentru ei. (R&H. 19 septembrie, 1854) Mulţi părinți 
creştini greşesc în a porunci copiilor lor după ei şi se miră că aceştia sunt perverși, 
neascultători, nemulțumitori şi nesfinți. Astfel de părinţi se află sub mustrarea lui Dumnezeu. 
Ei au neglijat să-şi crească copiii în sfatul şi învățătura Domnului. Ei nu au reuşit să-i înveţe 
prima lecţie a creştinătăţii: „Frica de Domnul este începutul înțelepciunii”. „Nebunia", spune 
înțeleptul, „este lipită de inima copilului." Iubirea de nebunie, dorința de a face rău, ura față 
de lucrurile sfinte, sunt câteva din dificultățile cărora părinții trebuie să le facă față în câmpul 
misionar al căminului. În puterea lui Dumnezeu, părinţii trebuie să se ridice şi să comande 
casei lor după ei. Ei trebuie să înveţe să țină răul în frâu cu o mână hotărâtă, însă nu cu 
nerăbdare sau patimă. Ei nu trebuie să-i lase pe copii să ghicească ce este bine, ci ar trebui să 
le arate calea în termeni ce nu pot fi înţeleşi greşit şi să-i înveţe să umble pe ea. (R&H. 4 mai, 
1886) 

Influenţa unui copil neascultător. - Un copil neascultător va face mult rău celor cu care 
vine în legătură pentru că el îi va transforma şi pe alți copii după propriul său model. (R&H. 
13 martie, 1894) 

Cochetând cu păcatul. - Învăţaţi-i pe copiii voştri să vă cinstească pentru că legea lui 
Dumnezeu aşează această datorie asupra copiilor. Dacă le permiteţi să vă ia în considerație în 
mod uşuratic dorințele şi să nu dea atenţie legilor casei, faceţi cu ochiul păcatului, îi permiteți 
diavolului să lucreze după cum vrea şi aceeaşi nesupunere, umblare după onoare şi iubire de 
sine vor fi duse cu ei chiar şi în viaţa religioasă şi în biserică. Începutul întregului rău este 
trecut în cărțile din ceruri ca acuzaţie pentru neglijența părinților. (R&H. 14 aprilie 1885) 

Obiceiul de a asculta stabilit prin repetare. - Lecţiile de ascultare şi de respect faţă de 
autoritate trebuie repetate des. Acest fel de lucrare făcută în familie va fi o putere spre bine şi 
nu numai copiii vor fi reținuți de la rău şi constrânşi să iubească adevărul şi neprihănirea, dar 
şi părinţii vor beneficia în mod egal. Acest fel de lucrare pe care o cere Domnul, nu poate fi 
făcută fără multă examinare serioasă din partea lor şi fără mult studiu al Cuvântului lui 
Dumnezeu pentru ca ei să poată educa potrivit cu instrucţiunile Sale. (MS. 24, 1894) 

CONTROLULDESINE 

Pregătiţi-i pe copii pentru viaţă şi pentru datoriile ei. - Mama ar putea foarte bine să se 
întrebe cu profundă îngrijorare, în timp ce priveşte copiii dați în grija ei: Care este ţinta cea 
măreaţă şi obiectivul educaţiei lor? Este aceea de a-i face potriviți pentru viaţă şi datoriile ei, 
de a-i califica să ocupe o poziţie onorabilă în lume, de a face bine, de a fi folositori semenilor 
lor, de a câştiga în cele din urmă răsplata celui neprihănit? Dacă-i aşa, atunci prima lecţie care 
le trebuie să le fie predată este stăpânirea de sine; pentru că nici o persoană nedisciplinată şi 
încăpăţânată nu poate spera să aibă succes în această lume sau răsplată în cea viitoare. (PHJ. 
mai, 1890) 

Învaţă-l pe copil să se supună. - Copiii mici, înainte de a avea un an, aud şi înțeleg ce 
se vorbeşte cu privire la ei şi ştiu până la ce limită sunt îngăduiți. Mame, voi trebuie să vă 
învăţaţi copiii să se supună dorințelor voastre. Acest punct trebuie câştigat dacă vreţi să 
deţineţi controlul asupra lor şi să vă păstraţi demnitatea de mamă. Copiii voştri vor învăța 
repede chiar ceea ce aşteptaţi de la ei; ei ştiu când voinţa lor o învinge pe a voastră şi vor 

căuta să câştige cele mai multe victorii. (ST. 16 martie, 1891) Este cea mai mare cruzime să 
permiţi dezvoltarea obiceiurilor rele, să dai legea în mâinile copiilor lăsându-i să conducă. 
(CTBH. p. 68) 

Nu satisfaceţi dorințele egoiste. - Dacă părinţii nu au grijă, îşi vor trata copiii în aşa fel 
încât îi vor conduce să pretindă atenţii şi privilegii care le vor cere să se lipsească pe ei înşişi 
pentru a-şi satisface micuţii. Ei vor cere părinților să le facă anumite lucruri, să le satisfacă 
dorinţele, iar aceştia vor ceda cererilor lor, nepăsându-le de faptul că aceasta inspiră egoism în 
copii lor. Făcând însă acest lucru, părinţii îşi nedreptăţesc copiii şi vor afla mai târziu cât de 
dificil este să contracareze influența educaţiei din primii ani de viaţă ai unui copil. Copiii au 
nevoie să înveţe de timpuriu că dorinţele nu le vor fi satisfăcute când sunt determinate de 
egoism. (ST. 13 august, 1896) 

Nu daţi copiilor nici un lucru pentru care plâng. - O lecţie prețioasă pe care mama are 
nevoie s-o înveţe mereu este că nu copilul trebuie să conducă; nu el este stăpânul, ci voinţa şi 
dorinţele ei trebuie să fie supreme. În felul acesta ea îl învață stăpânirea de sine. Nu le daţi 
nici un lucru pentru care plâng, chiar dacă iubirea voastră delicată doreşte foarte mult să o 
facă; pentru că, dacă au câştigat o dată biruinţa prin faptul că au plâns, se vor aştepta s-o facă 
din nou. A doua oară bătălia va fi mai vehementă. (MS. 43, 1900) 

Nu permiteţi niciodată manifestarea patimilor la mânie. - Între primele obligaţii ale 
mamei este aceea de a împiedica patima în micuţii ei. Copiilor n-ar trebui să li se permită să 
manifeste mânie; n-ar trebui să li se permită să se trântească pe duşumea lovind şi plângând 
pentru că le-a fost refuzat ceva ce nu era cel mai bun pentru ei. Am fost necăjită când am 
văzut cum mulți părinți îngăduie copiilor lor manifestarea patimilor la mânie. Mamele par să 
privească la aceste accese de mânie ca la ceva ce trebuie suportat şi par indiferente față de 
comportamentul copilului. Dar dacă un rău este permis o dată, el va fi repetat, iar repetarea lui 
va rezulta în obicei şi astfel caracterul copilului va primi o formă rea. (ST. 16 martie, 1891) 

Când să cerți duhul rău. - Am văzut adesea câte un copilaş trântindu-se şi țipând dacă 
voința lui era împiedicată în vreun fel. Acum este momentul să cerți duhul rău. Vrăjmaşul va 
încerca să stăpânească minţile copiilor noştri, dar să-i permitem noi să-i modeleze după cum 
vrea el? Aceşti copilaşi nu pot discerne ce duh îi influențează şi este datoria părinţilor să 
exercite judecata şi prevederea pentru ei. Obiceiurile lor să fie urmărite cu atenție. Tendinţele 
rele trebuie să fie împiedicate, iar mintea stimulată în favoarea binelui. Copilul ar trebui să fie 
încurajat în orice efort de a se stăpâni. (CTBH. p. 61) 

Începeţi cu "Cântările Betleemului”. - Mamele trebuie să-și educe pruncii din braţele 
lor după principii şi obiceiuri corecte. Ele n-ar trebui să le permită să se izbească cu capul de 
duşumea. . . . Mamele să-i educe din pruncie. Începeți cu cântările Betleemului. Aceste 
melodii plăcute vor avea o influenţă liniştitoare. Cântaţi-le aceste melodii calme despre 
Hristos şi iubirea Lui. (MS. 9, 1893) 

Nici o şovăială sau nehotărâre. - Temperamentul pervertit trebuie frânat în copil cât de 
repede posibil, deoarece cu cât această datorie este amânată, cu atât mai greu este de efectuat. 
Copiii cu o fire iute, înflăcărată, au nevoie de atenție specială din partea părinților. Cu ei ar 
trebui să se lucreze într-o manieră deosebit de blândă, dar fermă. În cazul lor, n-ar trebui să 
existe nici o şovăială sau nehotărâre din partea părinților. Trăsăturile de caracter ce în mod 
normal ar împiedica dezvoltarea greşelilor lor specifice trebuie să fie hrănite şi întărite cu 
grijă. Indulgenţa faţă de un copil cu fire pătimaşă şi pervertită va avea ca rezultat ruina lui. 
Greşelile îi vor fi întărite odată cu vârsta, îi vor întârzia dezvoltarea minții şi îi vor 
dezechilibra toate trăsăturile de caracter bune şi nobile. (PHJ. ianuarie, 1890) 

Exemplul stăpânirii de sine din partea părinţilor este vital. - Unii părinți nu au control 
asupra lor înşişi. Fi nu-şi stăpânesc poftele nesănătoase sau temperamentul aprins; de aceea 
nu-i pot educa pe copii în ceea ce priveşte renunțarea la poftă şi nici nu-i pot învăţa stăpânirea 
de sine. (PHJ. octombrie, 1897) Dacă părinţii doresc să-şi înveţe copiii controlul de sine, 

trebuie să-şi formeze obiceiul de a se stăpâni pe ei înşişi. Dojana severă şi cicălitul 
încurajează un temperament iute şi irascibil în copii. (ST. 24 noiembrie, 1881) 

Neobosit în facerea binelui. - Părinţii sunt prea iubitori de uşurătate şi plăcere, ca să 
mai facă lucrarea arătată lor de Dumnezeu în viaţa de cămin. Dacă tinerii ar fi educați corect 
acasă, n-am vedea starea teribilă de rău ce există între ei astăzi. Dacă părinții şi-ar lua în 
primire lucrarea încredințată de Dumnezeu şi le-ar preda copiilor stăpânirea, lepădarea şi 
controlul de sine, atât teoretic cât şi prin exemplu, vor descoperi că în timp ce căutau să-şi 
facă datoria aşa încât să capete aprobarea lui Dumnezeu, ei înşişi învățau lecţii prețioase în 
şcoala lui Hristos. Învăţau răbdarea, stăpânirea de sine, iubirea şi blândețea; şi acestea sunt 
chiar lecţiile ce trebuie să le predea copiilor lor. După ce simţurile morale ale părinţilor sunt 
trezite şi ei îşi iau în primire, cu energie reînnoită, lucrarea neglijată, n-ar trebui să fie 
descurajați sau să-şi permită să fie împiedicaţi în lucrare. Prea mulți obosesc în facerea 
binelui. Când îşi dau seama că îi costă efort, continuă stăpânire de sine, har şi cunoştinţă 
înmulțite pentru a face față urgențelor ce apar, se descurajează şi renunţă la luptă lăsând ca 
vrăjmaşul sufletelor să-şi urmeze calea. Zi de zi, lună de lună, an de an, lucrarea trebuie să 
meargă înainte până când caracterul copilului tău este format, iar obiceiurile stabilite în 
direcția cea bună. N-ar trebui să renunți şi să-ţi laşi familia în voia soartei, într-o manieră 
liberă şi lipsită de cârmuire. (R&H. 10 iulie, 1888) 

Nu-ţi pierde niciodată controlul de sine. - Niciodată n-ar trebui să ne pierdem 
stăpânirea de sine. Să păstrăm mereu înaintea noastră Modelul desăvârşit. Este păcat să 
vorbeşti nerăbdător şi nervos sau să simţi mânie - chiar dacă nu vorbeşti. Trebuie să ne purtăm 
cu vrednicie, reprezentându-L în mod corect pe Domnul Hristos. A spune un cuvânt mânios 
este ca şi cum a-i lovi cremenea de cremene: se aprind deodată simțăminte pline de furie. 
Niciodată să nu fii ca ghimpele de castană. Nu-ţi permite să foloseşti în cămin cuvinte aspre şi 
iritante. Ar trebui să inviți Oaspetele ceresc să vină în căminul tău, făcând posibil în acelaşi 
timp ca El şi îngerii cerului să rămână cu tine. Tu trebuie să primeşti neprihănirea Domnului 
Hristos, sfințirea Duhului lui Dumnezeu, frumuseţea sfinţeniei ca să poţi descoperi celor din 
jurul tău Lumina vieţii. (MS. 102, 1901) „Cel încet la mânie", spune înțeleptul, „este mai bun 
decât cel puternic; şi acela care-şi stăpâneşte spiritul, mai bun decât cel care cucereşte o 
cetate." Bărbatul sau femeia care-şi păstrează echilibrul minţii când este ispitit să îngăduie 
patima, se află în ochii lui Dumnezeu şi ai îngerilor cereşti pe o poziție mai înaltă decât cel 
mai renumit general care a condus vreodată la biruință o armată în luptă. Un împărat celebru, 
pe patul de moarte, a spus: „Dintre toate cuceririle mele nu este decât una ce să-mi aducă 
mângâiere acum, iar aceea este biruința ce am câștigat-o asupra propriului meu temperament 
furtunos." Alexandru şi Cezar au găsit că este mai uşor să supună o lume decât să se supună 
pe ei înşişi. După ce au cucerit naţiune după naţiune, au căzut: unul, „victima necumpătării, 
altul victima ambiţiei necugetate". (Good Health, noiembrie, 1880) 

LINIŞTE,RESPECTŞISTIMĂ 

Reprimaţi zgomotul şi turbulența necuvenită. - N-o lăsaţi pe mamă să îngăduie ca 
mintea să-i fie ocupată cu prea multe lucruri. . . . Ea trebuie să îngrijească cu cea mai mare 
sârguință, cu vigilenţă şi atenţie de micuţii ei care, dacă li se permite, vor urma orice impuls 
ce ţâşneşte din inimile lor neexersate şi neştiutoare. În exuberanţa spiritului lor, ei vor produce 
zgomot şi turbulență în cămin. Acestea trebuie împiedicate. Copiii vor fi la fel de fericiţi dacă 
vor fi educați să nu facă aceste lucruri. Trebuie să fie învăţaţi să fie liniștiți şi respectuoşi când 
vin vizitatori. (MS. 64, 1899) În cămin să domnească liniştea. - Taţi şi mame, . . . învăţaţi-i pe 
copiii voştri că trebuie să fie supuşi legii. Nu le îngăduiți să creadă că, fiind copii, este 
privilegiul lor să facă în casă tot zgomotul pe care-l doresc. Trebuie făcute şi aplicate reguli şi 
norme înțelepte, ca frumuseţea vieții de cămin să nu fie distrusă. (ST. 25 septembrie, 1901) 
Părinţii fac mare rău copiilor când le permit să ţipe şi să strige. Nu trebuie să li se îngăduie să 
fie neglijenți şi nestăpâniţi. Dacă aceste trăsături de caracter neplăcute nu sunt împiedicate în 

primii lor ani, copiii le vor lua cu ei, întărite şi dezvoltate, în viaţa religioasă şi de afaceri. 
Copiii vor fi tot la fel de fericiți dacă sunt învăţaţi să păstreze linişte în casă. (ST. 25 
septembrie, 1901) 

Învăţaţi respectul pentru judecata celor cu experienţă. - Copiii trebuie învăţaţi să 
respecte judecata celor cu experienţă. Să fie educați în aşa fel încât mintea să le fie unită cu 
aceea a părinţilor şi a învăţătorilor lor şi instruiți în aşa fel încât să poată vedea cât de potrivit 
este să asculte sfatul lor. Apoi, când vor pleca din mâna ce i-a călăuzit, caracterele lor nu vor 
fi ca trestia bătută de vânt. (CT. p, 75) Delăsarea părinților încurajează lipsa de respect.- Dacă 
în propriile lor familii copiilor li se îngăduie să fie nerespectuoşi, nemulțumitori şi mofturoşi, 
păcatele lor zac la uşa părinților. (L. 104, 1897) Mama . . . trebuie să conducă cu înțelepciune 
casa, în demnitatea ei de mamă. Influenţa ei în cămin să fie supremă; cuvântul ei, lege. Dacă 
este creştină, sub controlul lui Dumnezeu, va porunci respect copiilor ei. Spuneţi-le copiilor 
exact ce aşteptaţi de la ei. (CT. p. 111) Dacă părinții nu-şi mențin autoritatea, când copiii vor 
merge la şcoală nu vor avea un respect deosebit pentru profesori sau pentru directorul şcolii. 
Acasă nu au fost învățați niciodată să aibă stima şi respectul pe care ar trebui să le aibă. Tata 
şi mama sunt la acelaşi nivel cu copiii. (MS. 14, 1894) 

Rezultatele impertinenței neîmpiedicate. - Arătaţi respect față de copiii voştri şi nu le 
permiteți să vă spună nici un cuvânt nerespectuos. (MS. 114, 1903) 

O atitudine înțeleaptă a tânărului. - Înţelept şi binecuvântat este tânărul care va crede 
de datoria lui să-şi privească părinţii - sau în lipsa acestora, îndrumătorii, sau cei la care 
locuieşte - ca sfetnici, mângâietori şi, în unele privințe, conducători, veghind să respecte 
restricțiile primite în cămin. (2T. p. 308) 

Stima să fie cultivată cu grijă.* - Stima . . . este o formă de politeţe ce trebuie cultivată 
cu grijă. Fiecare copil să fie învăţat să arate adevărată stimă pentru Dumnezeu. (PK. p. 236) 
Domnul doreşte să înțelegem că trebuie să-i plasăm pe copiii noştri într-o relaţie corectă cu 
lumea, biserica şi familia. Primul punct ce trebuie luat în consideraţie este 
*NOTĂ: Pentru o tratare mai deplină a acestui subiect vezi capitolul 
80, "Stima pentru ceea ce este sfânt". 

relația lor cu familia. Să-i învăţăm să fie politicoşi unul cu altul şi politicoşi cu 
Dumnezeu. „Ce vrei să spui", veţi întreba, „prin faptul că ar trebui să-i învăţăm să fie 
politicoşi cu Dumnezeu?" Vreau să spun că ei trebuie învățați să stimeze pe Tatăl nostru 
ceresc şi să aprecieze infinita jertfă pe care Domnul Hristos a făcut-o în folosul nostru. . . . 
Părinții şi copiii trebuie să menţină o relaţie atât de intimă cu Dumnezeu încât îngerii cereşti 
să poată comunica cu ei. Aceşti soli sunt împiedicaţi să intre în nenumărate familii unde 
abundă fărădelegea şi lipsa de politeţe față de Dumnezeu. Să prindem din Cuvântul Lui 
spiritul cerului şi să-l aducem aici, pe pământ în vieţile noastre. (MS. 100, 1902) 

Cum să înveți stima. - Părinții pot şi ar trebui să-i facă interesaţi pe copiii lor în 
cunoştinţele variate de pe paginile sacre; dar dacă vor ca fiii şi fiicele lor să găsească interes în 
Cuvântul lui Dumnezeu, ei trebuie să fie în primul rând interesați. Trebuie să fie familiarizați 
cu învăţăturile lui şi, aşa cum a poruncit Dumnezeu lui Israel, să-l spună „când vor fi acasă, 
când vor merge în călătorie, când se vor culca şi când se vor scula." Deuteronom 11,19. Cei 
care-şi doresc copii care să-L iubească şi să-L stimeze pe Dumnezeu, trebuie să vorbească 
despre bunătatea Lui, despre maiestatea şi puterea Lui, aşa cum sunt descoperite în Cuvântul 
Său şi în lucrările creațiunii. (PP. p. 504) 

Stima este arătată prin ascultare. - Să li se arate copiilor că adevărata stimă este dată pe 
față prin ascultare. Dumnezeu nu a poruncit nimic ce nu este esențial şi nu există nici o altă 
cale de manifestare a reverenței plăcute Lui decât cea a ascultării de ce a spus El. (CT. p. 111) 

ATENŢȚIEÎNMÂNUIREAOBIECTELORDINCASĂ 

Reprimaţi tendinţele distructive. - Educaţia trebuie să fie absolută şi uniformă. Fiecare 
mamă să fie sârguincioasă. Ea să nu îngăduie nici unui lucru să-i abată mintea. Nu trebuie să 

le permită copiilor să-şi urmeze voința needucată în mânuirea lucrurilor din casă. Ei ar trebui 
învăţaţi să nu țină casa într-o dezordine continuă umblând cu toate obiectele pentru a se distra. 
Mame, învăţaţi-i pe copiii voştri chiar din primii ani să nu ia lucrurile din casă drept jucării. 
Prin aceste lucruri mici se învață ordinea. Nu contează câtă obiecție pot face copiii, nu lăsaţi 
ca dorința distrugerii, care este mare în pruncie şi copilărie, să fie întărită şi cultivată. „Să 
faci" şi „să nu faci" spune Dumnezeu. Fără pierderea cumpătului, dar categoric, părinții să le 
spună copiilor lor: Nu; şi să arate că nu glumesc. Ei trebuie să refuze cu hotărâre a îngădui ca 
orice lucru din casă să fie mânuit în voie şi aruncat în toate părțile pe duşumea sau în praf. 
Aceia care-i permit unui copil să-şi urmeze cursul în acest fel îi fac un mare rău. Poate că nu 
este un copil rău dar educaţia lui îl face foarte neastâmpărat şi distrugător. (MS. 64, 1899) 

Învață respect pentru lucrurile altora. - Unii părinţi le îngăduie copiilor să fie 
distrugători şi să folosească drept obiecte de joacă lucruri pe care nu au dreptul să le atingă. 
Copiii trebuie învăţaţi să nu atingă lucrurile altora. Pentru confortul şi fericirea familiei ei 
trebuie să înveţe să păzească legile proprietăţii. Copiii nu sunt mai fericiți când li se permite 
să ia în mână orice văd. Dacă nu sunt educați să fie atenți, vor creşte cu trăsături de caracter 
lipsite de atracţie şi distrugătoare. (ST. 25 septembrie, 1901) 

Jucării rezistente şi durabile. - Nu dați copiilor jucării ce se strică uşor; înseamnă să le 
predai lecţii de distrugere. Să aibă câteva jucării rezistente şi durabile. Astfel de sugestii, deşi 
pot părea mici, înseamnă mult în educația copilului. (CT. p. 123) 

PRINCIPIIDESĂNĂ TATE 

Începeţi devreme educaţia cu privire la sănătate. - Creatorul omului a aranjat 
mecanismul viu în corpurile noastre. Fiecare funcție este făcută în chip minunat şi cu 
înțelepciune. Dumnezeu Şi-a luat angajamentul de a păstra această maşinărie umană în 
activitate sănătoasă, dacă agentul uman va asculta de legile Lui şi va coopera cu El. .. . Noi 
putem privi şi admira lucrarea lui Dumnezeu în lumea naturală dar, dintre toate, întocmirea 
umană este cea mai minunată. De la prima licărire a judecății, mintea omenească ar trebui să 
devină inteligentă în ceea ce priveşte structura fizică. Aici Iehova a dat o mostră a Lui Însuşi 
pentru că omul a fost făcut după chipul lui Dumnezeu. (MM. p. 221) Primul studiu al tinerilor 
ar trebui să aibă scopul de a se cunoaşte pe ei înşişi şi felul în care să-şi păstreze corpurile 
sănătoase. (3T. p. 142) 

Lecţii de primă importanţă. - Mulţi părinți şi învățători eşuează în educația timpurie a 
copiilor, neînțelegând că cea mai mare atenție trebuie dată constituției fizice, ca să poată fi 
asigurată sănătatea corpului şi a creierului. (HR. Dec. 1872) Fericirea viitoare a familiilor 
voastre şi binele societăţii depinde în mare măsură de educația fizică şi morală pe care o 
primesc copiii în primii ani de viaţă. (FE. p. 156) 

Părinții să înţeleagă şi să predea fiziologie. - Dacă părinţii înşişi ar obţine cunoştinţe şi 
ar realiza importanţa punerii lor în practică în educarea copiilor lor iubiţi, ar trebui să vedem o 
ordine diferită a lucrurilor printre tineri şi copii. Copiii au nevoie să fie instruiți în ce priveşte 
propriile lor corpuri. Există doar puţini tineri care au o cunoaştere clară a tainelor vieții 
omeneşti. Ei cunosc doar puţin despre maşinăria vie. David zice: „Te laud că sunt o făptură 
aşa de minunată!" Învăţaţi-i pe copiii voştri să studieze de la cauză la efect. Arătaţi-le că dacă 
violează legile ființei lor trebuie să plătească suferind boală. Dacă în efortul vostru nu puteți 
vedea nici o îmbunătăţire deosebită, nu fiți descurajaţi; instruiți cu răbdare, dând învățătură 
peste învățătură, învățătură peste învățătură, puțin aici, puţin acolo. . . . Insistaţi până când 
biruinţa este câştigată. Continuaţi să-i învăţaţi pe copiii modul în care să aibă grijă de propriile 
corpuri. Indiferenţa cu privire la sănătatea trupului duce la nepăsare în caracterul moral. (2T. 
p. 536, 537) 

Vieţuirea sănătoasă ar trebui să fie o problemă de familie. - Vieţuirea sănătoasă ar 
trebui făcută o problemă de familie. Părinții să se trezească la răspunderile date lor de 
Dumnezeu, să studieze principiile reformei sanitare şi să-i înveţe pe copiii lor că singura cale 

sigură este calea tăgăduirii de sine. Majoritatea locuitorilor lumii, prin nesocotirea legilor 
fizice, îşi distrug puterea stăpânirii de sine şi nu sunt în stare să aprecieze realitățile veşnice. 
Fiind în mod voit necunoscători ai propriei lor structuri, ei îşi conduc copiii pe drumul 
îngăduirii de sine, pregătindu-le astfel calea să sufere pedeapsa încălcării legilor naturii. (Id. 
vol. 6, p. 370) Ar trebui oferită instruire fizică. - Instruirea fizică, dezvoltarea corpului, este 
mult mai uşor de oferit decât instruirea spirituală. Camera copiilor, terenul de joacă, atelierul 
de lucru, semănatul seminţei şi adunatul recoltei - toate acestea oferă educaţie fizică. În 
circumstanțe favorabile obişnuite, un copil capătă în mod natural vigoarea sănătoasă şi 
dezvoltarea potrivită a organelor corpului. Totuşi, chiar şi în domeniul fizic, copilul trebuie să 
fie instruit cu grijă. (CT. p. 108) 

Ascultarea de legile naturii aduce sănătate şi fericire. - Copiii noştri trebuie să fie 
învăţaţi că pot avea cunoştinţe despre organismul lor fizic. Ei pot fi făcuți să înțeleagă, la o 
vârstă fragedă, prin instruire răbdătoare, că, dacă vor să fie liberi de durere şi boală, trebuie să 
asculte de legile fiinţei lor. Ei ar trebui să înţeleagă că vieţile lor nu pot fi folositoare dacă sunt 
schilodiți de boală. Nici nu pot să placă lui Dumnezeu dacă aduc boală asupra lor prin 
nesocotirea legilor naturii. (HR. Dec. 1872) 

CURĂȚENIA 

Dumnezeu este minuţios. - Domnul a poruncit copiilor lui Israel să-şi spele hainele şi 
să îndepărteze toată necurăția din tabăra lor ca nu cumva trecând El pe acolo să le vadă 
murdăria. Dumnezeu trece astăzi pe la casele noastre şi priveşte la condițiile nesănătoase ale 
familiilor şi la obiceiurile rele. N-ar fi mai bine să facem o reformă şi aceasta fără întârziere? 

Părinți, Dumnezeu v-a făcut agenţii Săi ca să puteţi întipări principii drepte în minţile 
copiilor voştri. Voi îi aveţi în grijă pe micuţii Domnului şi acel Dumnezeu care a fost aşa 
minuțios cu privire la copiii lui Israel, ca ei să crească cu obiceiuri de curățenie, nu va 
sancţiona orice necurăţie în familiile de azi? Dumnezeu v-a dat lucrarea de a-i educa pe copiii 
voştri pe această linie şi formându-le obiceiuri de curăţenie, îi învățați lecţii spirituale. Ei vor 
vedea că Dumnezeu îi doreşte curați la inimă la fel ca şi la trup şi vor fi conduşi la o 
înţelegere a principiilor curate pe care Dumnezeu le-a destinat să stimuleze orice acţiune a 
vieții lor. (MS. 32, 1899) Dacă Dumnezeu a fost aşa de exact în a impune curăţenia asupra 
acelora care călătoreau în pustie şi erau aproape tot timpul în aer liber, El nu cere mai puţin de 
la noi care trăim în case închise, unde impuritățile sunt mai uşor de observat şi au o influență 
mai nesănătoasă. (CH. p. 82) 

Curăţenia ar trebui să devină o a doua natură. - Lipsa de curăţenie în casă este o mare 
greşeală pentru că are efecte în educaţie şi îşi răspândeşte influența peste tot. Chiar din 
pruncie ar trebui dată o direcţie dreaptă minților şi obiceiurilor copiilor. . . . Arătați-le că 
murdăria pe corp sau pe haine este neplăcută lui Dumnezeu. Învăţaţi-i să mănânce curat. 
Trebuie exercitată vigilență continuă ca aceste obiceiuri să devină o a doua natură pentru ei. . . 
. Lipsa de curăţenie va fi dispreţuită aşa cum ar trebui să fie. . . . O, dacă toţi ar înţelege că 
aceste datorii mici nu trebuie neglijate! Întreaga lor viaţă ar fi modelată de obiceiurile şi 
practicile copilăriei lor. Copiii sunt deosebit de sensibili la impresii, iar cunoştinţele de igienă 
le pot fi comunicate prin nepermiterea dezordinei. (MS. 32, 1899) 

Învăţaţi dragoste faţă de curăţenie şi ură față de gunoi - Ar trebui să cultivați dragoste 
față de ordine şi curăţenie strictă. (2T. p. 66) Îmbrăcaţi-vă copiii într-un mod simplu şi 
modest. Hainele lor să fie făcute din material durabil. Păstraţi-i drăgălaşi şi curaţi. Învăţaţi-i să 
urască lucruri ca gunoiul şi noroiul. (MS. 79, 1901) Lăsaţi ca interesul acordat acum 
planificării inutile cu privire la ceea ce veţi mânca şi bea şi cu ce vă veţi îmbrăca, să fie folosit 
pentru a-i păstra curaţi şi cu hainele îngrijite. Nu mă înțelegeți greşit în aceasta. Nu spun că 
trebuie să-i ţineţi în casă ca pe păpuşi. Nu este nimic necurat în nisip curat sau în pământ 
uscat; emanaţiile corpului sunt cele ce murdăresc şi cer ca hainele să fie schimbate, iar trupul 
spălat. (CTBH. p. 141) 

Păstraţi locuinţele curate. - Întreaga familie poate fi ajutată şi binecuvântată dacă 
părinţii ar găsi ceva de făcut pentru copiii lor. De ce pastorii şi învățătorii nu sunt mai expliciți 
cu privire la acest subiect ce înseamnă aşa de mult pentru sănătatea fizică şi bunăstarea 
spirituală? Băieţii şi fetele ar trebui să se simtă parte constituentă a căminului. Ei să se 
străduiască a păstra locuinţele curăţite de orice este neplăcut la vedere. Ar trebui să fie date 
învățături pe această linie. (L. 108, 1898) Orice formă de murdărie duce la boală. Microbi 
producători de moarte abundă în colțuri întunecate şi neglijate, în resturi în descompunere, în 
umezeală, în mucegai şi putregai. Resturi de vegetale sau grămezi de frunze căzute n-ar trebui 
lăsate să rămână aproape de casă, să putrezească şi să otrăvească aerul. Nimic necurat sau în 
putrefacție n-ar trebui să fie tolerat în interiorul casei. În oraşe mari sau mici privite ca perfect 
sănătoase, multe epidemii de friguri au fost cauzate de materia în descompunere din jurul 
caselor unor locatari neglijenți. Curăţenia desăvârşită, lumina soarelui din abundență, marea 
atenţie la igienă în fiecare aspect al vieţii de cămin sunt esențiale pentru ferirea de boală şi 
pentru voioşia şi vigoarea locuitorilor căminului. (MH. p. 276) 

Curăţenia personală, esențială pentru sănătate. - Curăţenia amănunțită este esențială 
pentru sănătatea fizică, precum şi pentru cea mintală. În mod continuu, corpul elimină 
impurități prin piele. Dacă pielea nu este păstrată curată prin îmbăiere frecventă, milioanele de 
pori sunt repede astupaţi, iar impurităţile ce ar trebui să iasă prin piele devin o povară în plus 
pentru alte organe excretoare. Cele mai multe persoane ar primi un beneficiu de la o baie rece 
sau călduţă, în fiecare zi, dimineaţa sau seara. În loc să mărească posibilitatea de a contracta 
răceală, o baie făcută în mod corect fortifică împotriva răcelii, pentru că îmbunătăţeşte 
circulația; sângele este adus la suprafață şi este obținută o circulație mai uşoară şi mai 
regulată. Mintea şi corpul sunt deopotrivă înviorate. Muşchii devin mai flexibili, intelectul 
mai sclipitor. Pentru nervi, baia este un calmant. Ajută intestinele, stomacul şi ficatul, dându- 
le sănătate şi energie şi ajută la digestie. De asemenea, este important ca îmbrăcămintea să fie 
păstrată curată. Hainele ce le purtăm absorb reziduurile ce ies prin pori. Dacă nu sunt 
schimbate şi spălate frecvent, impurităţile vor fi reabsorbite. (Ibid.) 

Împrejurimile curate sunt un sprijin pentru puritate. - Am văzut adesea paturi ale 
copiilor într-o asemenea condiție încât mirosul respingător şi otrăvitor ce emana în continuu 
din ele îmi era insuportabil. Păstraţi toate lucrurile pe care le văd copiii sau care vin în contact 
cu corpurile lor ziua sau noaptea curate şi bune pentru sănătate. Aceasta va fi o metodă de a-i 
educa să aleagă puritatea şi să le placă curăţenia. Dormitorul copiilor voştri să fie îngrijit, 
oricât de lipsit ar fi el de mobilă scumpă. (CTBH. p. 142) Menţine un echilibru potrivit. - 
Curăţenia şi ordinea sunt datorii creştine, totuşi, chiar şi acestea pot fi duse prea departe şi 
făcute esenţiale, în timp ce chestiuni de o importanță mai mare sunt neglijate. Aceia care 
neglijează interesele copiilor pentru aceste considerente, de fapt zeciuiesc izma şi mărarul în 
timp ce neglijează problemele mai cu greutate ale legii - dreptatea, mila şi iubirea lui 
Dumnezeu. (Id. p. 68) 

ÎNGRIJIRE,ORDINEȘŞIREGULARITATE 

Cultivaţi ordinea şi bunul gust. - Cultivarea ordinei şi a bunului gust sunt o parte 
importantă din educaţia copiilor. . . . Ca tutore şi învăţător al copiilor tăi eşti obligat prin 
datorie să faci orice lucru mic în cămin cu precizie şi în ordine. Învaţă-i pe copii nepreţuita 
lecție a păstrării hainelor în rânduială. Păstrează-ți propria îmbrăcăminte curată, plăcută şi 
respectabilă. . . . Voi sunteţi sub obligaţia lui Dumnezeu de a fi întotdeauna modele de 
decență în căminul vostru. .. . Aminteşte-ţi că în cer nu este dezordine, iar căminul tău ar 
trebui să fie un cer, pe pământ. Aminteşte-ţi că, făcând cu credincioşie, zi de zi, lucrurile mici 
ce sunt de făcut în cămin, eşti împreună lucrător cu Dumnezeu, desăvârşind un caracter 
creştin. (L. 47a, 1902) Ţineţi minte, părinți, că lucraţi pentru salvarea copiilor voştri. Dacă 
obiceiurile voastre sunt corecte, dacă dați pe față îngrijire şi ordine, virtute şi neprihănire, 

sfințire a sufletului, trupului şi duhului, răspundeţi la cuvintele Mântuitorului: „Voi sunteți 
lumina lumii." (MS. 79, 1901) 

Antrenaţi în obiceiuri de îngrijire. - De la fiecare familie se cere să fie instruită în 
obiceiuri de îngrijire, curățenie şi perfecțiune. Noi, cei care susţinem că avem adevărul, 
trebuie să arătăm clar lumii că principiile adevărului şi neprihănirii nu-i fac pe oameni aspri, 
grosolani neîngrijiți şi dezordonaţi. . . . Iubirea față de Dumnezeu va fi exprimată în familie 
prin iubirea pentru copiii noştri. Adevărata dragoste nu-i va lăsa să alunece în neglijență şi 
dezordine pentru că aceasta este calea cea mai uşoară; dar, prin exemplul curat aşezat în fața 
lor de părinţi, prin fermitate iubitoare dar neînduplecată în cultivarea obiceiurilor folositoare, 
ei îi vor educa pe copiii lor după aceleaşi criterii. (MS. 24, 1894) 

Învăţaţi copiii să aibă grijă de îmbrăcăminte. - Începeţi de timpuriu a-i învăţa pe cei 
mici să aibă grijă de îmbrăcămintea lor. Să aibă un loc unde să-şi aşeze lucrurile deoparte şi să 
fie învăţaţi să-şi împăturească fiecare articol în mod îngrijit şi să-l pună la locul lui. Dacă nu 
vă puteți permite să vă cumpăraţi măcar un dulăpior ieftin, folosiți o cutie de marfă, uscată, în 
care să potriviți rafturi şi s-o acoperiţi cu o pânză de culoare deschisă şi cu desene frumoase 
pe ea. Această lucrare de a învăţa bunul gust şi ordinea va lua câte puţin timp în fiecare zi, dar 
va aduce răsplata în viitorul copiilor voştri şi în cele din urmă veţi câştiga timp şi veţi scăpa 
de grijă. (CTBH. p. 142) 

Să-şi păstreze camera ordonată. - Dacă au o cameră ce ştiu că este a lor şi dacă sunt 
învăţaţi să o păstreze ordonată şi s-o facă plăcută, copiii vor avea un sentiment al proprietății - 
vor simţi că au în casă o casă a lor şi vor avea satisfacție păstrând-o îngrijită şi frumoasă. Este 
necesar ca mama să le inspecteze lucrarea, să le dea sugestii şi instrucțiuni. Aceasta este 
lucrarea mamei. (Id. p. 143) 

Să aibă ore regulate de somn. - Cât de răspândit este obiceiul de a transforma ziua în 
noapte şi noaptea în zi. Mulţi tineri dorm nestingheriți dimineața când ar trebui să fie în 
picioare odată cu păsările ce cântă şi ar trebui să fie în mişcare când toată natura este trează. 
(YI. 7 septembrie, 1893) Unii tineri sunt în dezacord cu ordinea şi disciplina. Ei nu respectă 
regulile căminului sculându-se la o oră precisă. Stau în pat cu orele după ce s-a făcut ziuă, 
când oricine ar trebui să fie în mişcare. Ţin lumina aprinsă noaptea depinzând de lumina 
artificială în locul celei pe care natura a asigurat-o la orele potrivite. Făcând astfel, ei nu 
numai că pierd ocazii prețioase, dar produc şi cheltuieli în plus. Aproape în fiecare caz este 
prezentată scuza: „Nu pot să-mi termin lucrul; Am ceva de făcut; Nu mă pot culca devreme." . 
. . Prețioasele obiceiuri ale ordinii sunt încălcate, iar momentele irosite în acest fel dimineața 
devreme, desigur că dereglează desfăşurarea normală a lucrurilor pentru întreaga zi. 
Dumnezeul nostru este un Dumnezeu al ordinii şi doreşte ca şi copiii Lui să vrea să se aducă 
pe ei înşişi sub ordinea şi disciplina Lui. N-ar fi mai bine atunci să întrerupă acest obicei de a 
transforma noaptea în zi şi orele proaspete ale dimineţii în noapte? Dacă tineretul şi-ar forma 
un obicei din regularitate şi ordine, ar spori în sănătate, în spirit, în memorie şi în dispoziție. 
Este datoria tuturor să respecte reguli stricte în obiceiurile vieţii. Este pentru propriul tău bine, 
dragă tinere, atât fizic cât şi moral. Când te scoli dimineaţa, ia în considerație, pe cât posibil, 
lucrul ce trebuie efectuat în timpul zilei. Dacă este necesar, să ai un carnețţel în care să notezi 
lucrurile ce trebuie făcute şi să-ţi stabileşti un timp în care să-ți faci lucrul. (YI. 28 ianuarie, 
1897) 

PURITATE 

Daţi instrucţiuni cu privire la principiile purității. - Mame creştine, sunteți implorate de 
o mamă să realizați responsabilitatea ce apasă asupra voastră. Învăţaţi-i din leagăn pe copii să 
practice lepădarea şi controlul de sine. Faceţi-i să aibă constituţii sănătoase şi principii morale 
bune. Imprimaţi în mintea lor fragedă adevărul că Dumnezeu nu ne-a destinat să trăim numai 
pentru satisfacerea prezentă, ci pentru binele nostru final. Aceste lecții vor fi ca şi seminţele 
căzute în sol fertil şi vor aduce rod care vă va încânta inimile. (MS. 44, 1900) Ca să-i apere pe 

copiii lor de influențele contaminatoare, părinţii ar trebui să-i instruiască în principiile 
purității. Acei copii care îşi formează în cămin obiceiuri de ascultare şi stăpânire de sine vor 
avea puțină dificultate în viaţa lor de şcoală şi vor scăpa de multe ispite ce asaltează tineretul. 
Părinţii ar trebui să-i antreneze pe copii să fie credincioşi lui Dumnezeu în toate împrejurările 
şi în toate locurile. Ei ar trebui să-i înconjoare cu influenţe ce au tendința de a le întări 
caracterul. Cu un astfel de antrenament, atunci când sunt trimişi la şcoală, copiii nu vor fi o 
cauză de tulburare şi nelinişte. Ei vor fi un sprijin pentru profesori şi un exemplu şi o 
încurajare pentru colegi. (CT. p. 150) 

Exercitaţi vigilență neîntreruptă. - Înşişi părinţii şi tutorii trebuie să-şi menţină curăția 
inimii şi a vieții dacă vor să-şi aibă copiii puri. Ei trebuie să dea instrucțiunile necesare şi, pe 
lângă aceasta, să exercite vigilență neîntreruptă. În fiecare zi, noi gânduri sunt trezite în 
minţile tinerilor, noi impresii făcute asupra inimilor lor. Prieteniile pe care le formează, cărțile 
ce le citesc, obiceiurile ce le îndrăgesc - toate trebuie să fie supravegheate. (ST. 25 mai, 1882) 
Păstraţi căminul pur şi atractiv. - Căminul trebuie păstrat atractiv şi curat. Colţurile murdare şi 
neglijate din casă vor tinde să facă colțuri murdare şi neglijate în suflet. Mame, voi sunteți 
educatorii copiilor voştri şi puteți face mult dacă începeţi de timpuriu să imprimaţi gânduri 
pure prin aranjarea camerelor într-un mod curat, cu gust şi atractiv. (CTBH. p. 142, 143) 

Supravegheaţi prieteniile. - Dacă părinţii doresc să aibă copiii inocenți trebuie să-i 
înconjoare cu prietenii pure, pe care Dumnezeu le poate aproba. (Id. p. 142) Cu ce grijă ar 
trebui să-i păzească părinții pe copiii lor de obiceiuri demoralizatoare, de nepăsare şi de 
libertinaj! Taţi şi mame, vă daţi voi seama de importanța responsabilități aşezate asupra 
voastră? Le îngăduiți copiilor voştri să se asocieze cu alți copii fără să vă fie prezentaţi, să ştiţi 
ce fel de educaţie primesc aceştia? Nu le permiteţi să fie singuri cu alţi copii. Acordaţi-le o 
atenţie deosebită. În fiecare seară să ştiţi unde sunt şi ce fac. Sunt ei curați în toate obiceiurile 
lor? l-aţi instruit în principiile curăției morale? Dacă aţi neglijat să le predaţi învăţătură peste 
învățătură, învățătură peste învăţătură, puţin aici, puţin acolo, nu lăsaţi să treacă nici o zi fără 
să le mărturisiți că aţi neglijat acest lucru. Apoi spuneţi-le că vreţi să faceți acum lucrarea ce 
v-a indicat-o Dumnezeu. Cereţi-le să vi se alăture în reformă. (MS. 119, 1901) S-ar putea ca 
vecinii să le permită copiilor lor să vină acasă la voi, ca să petreacă seara şi noaptea cu copiii 
voştri. Aici este o încercare şi o alegere pentru voi: să vă asumaţi riscul de a-i ofensa pe 
vecinii voştri trimițându-le copiii acasă sau să-i satisfaceţi, lăsându-i cu copiii voştri, 
expunându-i în acest fel să fie instruiți în acele cunoştinţe ce vor fi un blestem pentru întreaga 
lor viaţă. Ca să-i protejez pe copiii mei de corupţie, nu le-am permis să doarmă în acelaşi pat 
sau în aceeaşi cameră cu alți băieţi, iar când călătoream, după caz, le făceam mai degrabă un 
pat îngust pe duşumea decât să stea în pat cu alții. Am încercat să-i rețin de la împrietenirea cu 
băieți necuviincioşi şi grosolani şi le-am prezentat îndemnuri şi încurajări ca să le fac ocupația 
de acasă voioasă şi fericită. Ținându-le mințile şi mâinile ocupate aveau doar puţin timp şi 
dispoziţie să se joace pe stradă cu alți băieţi şi să obțină educaţia străzii. (SA. p. 56) 

Ridicaţi bariere împotriva senzualității. - Aceia care au în grijă proprietatea lui 
Dumnezeu, reprezentată prin sufletele şi trupurile copiilor făcuţi după chipul Său, ar trebui să 
ridice bariere împotriva îngăduinţei sexuale a acestui secol, ce ruinează sănătatea fizică şi 
morală a mii de indivizi. Dacă s-ar urmări cauza adevărată a multora din crimele acestui timp, 
s-ar vedea că sunt datorate ignoranței taților şi mamelor care sunt indiferenți față de acest 
subiect. Sănătatea şi însăşi viaţa sunt sacrificate datorită acestei ignoranțe regretabile. Părinți, 
dacă aţi eşuat în a da copiilor voştri educația pe care Dumnezeu v-a însărcinat să le-o daţi, 
sunteți răspunzători înaintea Lui de rezultate. Aceste rezultate nu se vor limita numai la copiii 
voştri. Aşa după cum un ciulin îngăduit să crească în ogor produce o recoltă după soiul lui, tot 
la fel păcatele rezultate din neglijenţa voastră vor lucra spre ruina tuturor acelora care vin în 
sfera lor de influență. (R&H. 27 iunie, 1899) 


33 


Umpleți mintea cu imagini ale curăţiei. - Viaţa creştinului este o viaţă de continuă 
lepădare şi stăpânire de sine. Acestea sunt lecţiile ce trebuie predate copiilor din pruncie. 
Învăţaţi-i că trebuie să practice cumpătare, curăţie în inimă, în gânduri şi-n fapte, că ei aparțin 
lui Dumnezeu fiindcă au fost cumpăraţi cu un preţ, chiar cu sângele preţios al Fiului Său iubit. 
(CTBH. p. 145) Dacă în anii lor fragezi mintea le este umplută cu imagini plăcute despre 
adevăr, curăţie şi bunătate, va fi format un gust pentru ceea ce este pur şi înălțător, iar 
imaginaţia lor nu va fi coruptă sau contaminată cu uşurinţă. Dacă se urmăreşte calea opusă, 
dacă mintea părinţilor se ocupă în continuu cu scene josnice, dacă discuţiile lor persistă asupra 
trăsăturilor de caracter neplăcute, dacă îşi formează un obicei din a vorbi de rău despre 
acțiunile altora, cei mici vor primi lecţii din cuvintele şi expresiile de dispreţ şi vor urma 
exemplul vătămător. Efectele rele, ca şi petele de lepră, vor săpa în ei în anii de mai târziu. 
Semințele semănate în copilărie de mama atentă şi temătoare de Dumnezeu, vor deveni copaci 
ai neprihănirii, iar lecţiile date prin învățătură şi exemplu de un tată temător de Dumnezeu, 
vor produce, ca şi în cazul lui Iosif, o recoltă îmbelşugată în viitor. (Good Health, ianuarie, 
1880) 


SECTIUNEA VI Lectii în virtuţi practice 


UTILITATEA 

Învaţă-l pe copil să fie util. - În şcoala căminului, copiii ar trebui să fie învăţaţi cum să 
îndeplinească datoriile practice ale vieții de toate zilele. Pe când sunt încă mici, mama ar 
trebui să le dea de făcut în fiecare zi nişte lucruri simple. Îi va lua mai mult timp să-i înveţe 
cum să facă decât dacă ar face ea singură un lucru, dar să-şi amintească faptul că ea trebuie să 
pună temelia utilității pentru clădirea caracterului lor. Să-şi aducă aminte că familia este o 
şcoală în care ea este învățătorul principal. Este partea ei aceea de a-şi învăţa copiii cum să 
aducă la îndeplinire datoriile casnice repede şi cu îndemânare. Ei ar trebui să fie instruiți să 
pună umărul la poverile căminului, cât mai devreme posibil. Din copilărie băieții şi fetele să 
fie învăţaţi să poarte poveri tot mai grele, ajutând în mod inteligent la lucrările familiei. (CT. 
p. 122) 

Să treci cu vederea greşelile copilăreşti. - Mii de copiii nu sunt educați aproape deloc 
în propriile familii. „Prea multă bătaie de cap", spune mama, „mai bine fac singură totul; aşa 
e prea greu; tu mă deranjezi." Nu-şi mai aminteşte oare mama că ea însăşi a avut de învăţat 
puţin câte puţin înainte de a putea fi de ajutor? Este o nedreptate făcută copiilor în a refuza să- 
i înveți puţin câte puţin. Ţine-i pe copii cu tine. Lasă-i să-ți pună întrebări şi răspunde-le cu 
răbdare. Dă copilaşilor tăi ceva de făcut şi lasă-i să aibă fericirea de a crede că te ajută. Nu 
trebuie să-i respingi pe copii când încearcă să facă lucrurile potrivite. Dacă fac greşeli, dacă se 
întâmplă accidente şi se sparg lucruri, nu-i mustra. În viitor, întreaga lor viaţă depinde de 
educaţia ce le-o dai în anii copilăriei lor. Învăţaţi-i că toate facultăţile corpului şi minţii le-au 
fost date spre folosință şi că toate sunt ale Domnului, angajate în serviciul Lui. Unora din 
aceşti copii, Domnul le dă o indicație timpurie a voiei Lui. Părinţi şi învăţători, începeți 
devreme să-i învăţaţi pe copii a-şi cultiva capacitățile date de Dumnezeu. (L. 104, 1897) 

Lăsaţi copiii să pună umărul la poverile căminului. - Faceţi viaţa copiilor voştri plăcută 
şi, în acelaşi timp, învăţaţi-i să fie ascultători şi de folos, purtând poveri mici, aşa cum voi le 
purtaţi pe cele mai mari. Educaţi-i către obiceiuri de hărnicie şi astfel vrăjmaşul nu va face un 
atelier de lucru din minţile lor. Daţi-le copiilor voştri ceva la care să se gândească, o 
preocupare ca ei să poată deveni folositori în această viaţă şi în viaţa viitoare. (MS. 62, 1901) 
Din primii lor ani ar trebui să fie antrenați să poarte partea lor din poverile căminului; să fie 
învăţaţi că obligațiile sunt comune. De asemenea, ei trebuie învăţaţi să lucreze repede şi curat. 
Această educație va fi de cea mai mare valoare pentru ei în anii ce urmează. (ST. 11 
decembrie, 1901) Fiecare membru al familiei trebuie să înţeleagă clar partea ce se aşteaptă de 

la el s-o facă în unire cu ceilalți. Toţi, de la copilul de şase ani în sus, să înțeleagă că de la ei 
se cere să poarte partea ce le revine din poverile vieţii. (2T. p. 700) 

O sursă de experiență şi de plăcere. - Ce important este faptul că taţii şi mamele ar 
trebui să le dea copiilor lor, din fragedă pruncie, învăţătura corectă! Ei trebuie să-i înveţe să 
asculte porunca: „Cinsteşte pe tatăl tău şi pe mama ta pentru ca să ți se lungească zilele în țara 
pe care ţi-o dă Domnul Dumnezeul tău." Iar copiii, pe măsură ce cresc, trebuie să aprecieze 
grija pe care părinţii le-au acordat-o. Ei trebuie să-şi găsească plăcerea cea mai mare în a-i 
ajuta pe tata şi pe mama. (MS. 129, 1903) 

Ocupaţia cea mai umilă poate fi plină de farmec. - Dacă ar fi învăţaţi să privească şirul 
datoriilor de fiecare zi ca fiind calea trasată pentru ei de Domnul, o şcoală în care trebuie să 
fie instruiți să aducă un serviciu credincios şi eficient, cu mult mai plăcut şi mai onorabil le-ar 
apărea copiilor lucrul lor. Îndeplinirea obligaţiilor zilnice ca pentru Domnul răspândește un 
farmec în jurul celei mai umile ocupaţii şi uneşte lucrătorii de pe pământ cu fiinţele sfinte care 
fac voia lui Dumnezeu în ceruri. Iar în locul indicat nouă, ar trebui să ne achităm de datorii cu 
tot atâta credincioşie cu cât o fac îngerii în sfera lor mai înaltă. (ST. 11 octombrie, 1910) 

CAPITOLUL DOUĂZECI ŞI UNU 

HĂRNICIE 

O protecție pentru tineri. - Unul din cele mai sigure mijloace de a-i proteja pe tineri 
este ocupaţia folositoare. Copiii care sunt antrenați în obiceiuri de hărnicie, aşa încât îşi 
folosesc tot timpul lor în mod util şi plăcut, nu au nici o înclinaţie să se plângă de soarta lor şi 
nu au timp pentru visări fără temei. Pericolul ca ei să-şi formeze obiceiuri sau prietenii 
vicioase este mic. (CT. p. 122) Există o valoare negrăită în ocupaţia folositoare. Copiii să fie 
învăţaţi să facă ceva util. Este nevoie de înțelepciune mai mult decât omenească pentru ca 
părinţii să poată înţelege cât de bine să-şi educe copiii pentru o viaţă fericită şi utilă aici şi 
pentru o servire mai înaltă şi o bucurie mai mare în viaţa viitoare. (Id. p. 125) 

Daţi sarcini potrivite cu vârsta şi capacitatea. - Copiii ar trebui obişnuiţi din pruncie să 
facă lucruri potrivite pentru vârsta şi capacitatea lor. Părinţii ar trebui acum să-şi încurajeze 
copiii să devină mai independenţi. Tulburări serioase sunt gata să apară în curând pe pământ 
şi ei ar trebui să fie antrenați în aşa fel încât să le poată face față. (ST. 13 august, 1896) 
Învăţaţi-i pe copiii voştri să fie folositori, să poarte răspunderi potrivite cu vârsta lor şi apoi 
obiceiul de a lucra va deveni pentru ei o a doua natură, iar munca utilă nu li se va părea 
niciodată o corvoadă. (R&H. 24 iunie, 1890) 

Rodul lenii. - Părinţii nu pot comite un păcat mai mare decât acela de a neglija 
responsabilitățile date lor de Dumnezeu, lăsându-şi copiii fără să facă nimic; deoarece aceşti 
copii vor învăţa curând să iubească lenea, vor creşte trândavi, devenind adulți care nu sunt 
buni de nimic. Când ajung la vârsta să-şi câştige existenţa şi sunt angajaţi, vor lucra într-un 
mod leneş şi vor crede că vor fi plătiţi ca şi când ar fi făcut cu credincioşie lucrul deşi pierd 
timpul. Este o mare diferenţă între lucrătorul din această categorie şi acela care-şi dă seama că 
trebuie să fie un ispravnic credincios. În orice domeniu s-ar angaja, tinerii trebuie să fie „fără 
preget în sârguință, plini de râvnă cu duhul, slujind Domnului”, pentru că acela care este 
necredincios în cele mai mici lucruri este necredincios şi în cele mari. (MS. 117, 1899) Dacă 
au o pregătire corespunzătoare în cămin, copiii nu vor fi găsiţi pe străzi, primind o educație la 
întâmplare pe care aşa de mulţi o primesc. Părinţii care-şi iubesc în mod inteligent copiii nu le 
vor permite să crească cu obiceiuri de lene şi necunoscători în ce priveşte îndeplinirea 
datoriilor casnice. Ignoranţa nu este aprobată de Dumnezeu şi nu favorizează împlinirea 
lucrării. (CT. p. 149) 

Folosirea înțeleaptă a timpului. - Acolo unde există lene din abundență, Satana 
lucrează cu ispitele lui să distrugă viața şi caracterul. Dacă tinerii, fie ei bogați sau săraci, nu 
sunt instruiți pentru muncă utilă, sunt în pericol grav, deoarece Satana va găsi ocupaţie pentru 
ei după propria lui rânduială. Tinerii care nu sunt baricadaţi cu principii nu privesc timpul ca 

pe o comoară prețioasă, încredințată de Dumnezeu, pentru care fiecare ființă omenească 
trebuie să dea socoteală. (MS. 43, 1900) Copiii ar trebui să fie educați să-şi folosească timpul 
cât mai bine cu putinţă, să fie de ajutor pentru tata şi mama şi să fie conştienţi de puterea de a- 
şi folosi propriile capacități. Nu ar trebui să li se permită să se considere mai presus de orice 
muncă ce este necesară. (L. 11, 1888) Valoarea timpului este inestimabilă. Timpul pierdut nu 
poate fi niciodată recuperat. . .. Valorificarea momentelor pierdute este o comoară. (MS. 117, 
1899) 

Învinge orice obicei de indolenţă. - Dumnezeu a trasat în Cuvântul Lui un plan pentru 
educaţia copiilor, care ar trebui urmat de părinți. Ei să-şi înveţe copiii să învingă orice 
înclinaţie spre lene. Fiecare copil ar trebui învăţat că are de făcut o lucrare în lume. (MS. 9%, 
1901) Lenea şi nepăsarea nu sunt fructe crescute în pomul creștinului. (MS. 24, 1894) Lenea 
este un mare blestem. Dumnezeu i-a binecuvântat pe oameni cu nervi, organe şi muşchi, iar ei 
să nu-şi permită să le deterioreze din cauza lipsei de activitate, ci să le întărească şi să le 
păstreze sănătoase prin exercițiu. Să nu ai nimic de făcut este o mare nenorocire, căci lenea a 
fost şi va fi întotdeauna un blestem pentru familia omenească. (MS. 60, 1894) Copii, niciodată 
să nu vă dovediți a fi ispravnici necredincioşi în cămin! Nu vă sustrageți niciodată de la 
datoria voastră! Lucrul bun şi din greu face tendoane şi muşchi tari. Ajutând la prosperitatea 
căminului veţi aduce asupra voastră cele mai bogate binecuvântări. (MS. 117, 1899) 

De ce lucru înainte de joacă? - Mama mea m-a învăţat să lucrez. Eu obişnuiam s-o 
întreb: „De ce trebuie întotdeauna să lucrez aşa de mult înainte de a mă juca?" „Ca să-ţi educe 
şi antreneze mintea pentru muncă utilă şi să te păzească de rău, iar când vei creşte mai mare 
îmi vei mulțumi pentru aceasta." Când una din fetiţele mele {o nepoată) mi-a spus: „De ce 
trebuie să tricotez? Bunicile tricotează”, i-am răspuns: „Vrei să-mi spui cum au învățat 
bunicile să tricoteze?" „Păi, au început când erau fetițe mici." (MS. 19, 1887) 

Valoarea unui program zilnic. - Este bine să luăm în consideraţie, pe cât posibil, ce 
este de îndeplinit în ziua respectivă. Faceţi o listă cu diferite sarcini ce aşteaptă să le dați 
atenție şi hotărâți un anumit timp pentru efectuarea fiecăreia. Toate să fie făcute complet, 
curat şi repede. Dacă-ţi revine datoria de a face curăţenia în camere, atunci ai grijă să fie bine 
aerisite, iar lenjeria de pat bine expusă la lumina soarelui. Acordă-ţi un număr de minute şi nu 
te opri să citeşti ziare şi cărți ce-ţi atrag privirea, ci spune-ti: „Nu, eu am doar atâtea minute în 
care să-mi fac lucrul şi trebuie să-mi îndeplinesc obligaţia în timpul dat. . . ." Aceia care în 
mod natural sunt înceţi în mişcări, trebuie să caute a deveni activi, rapizi, energici, amintindu- 
şi cuvintele apostolului: „În sârguință fiți fără preget. Fiţi plini de râvnă cu Duhul. Slujiţi 
Domnului." Dacă-ţi revine sarcina de a pregăti masa, fă calcule cu grijă, ia-ţi tot timpul 
necesar pentru a pregăti mâncarea şi pune-o pe masă în ordinea potrivită şi exact la timp. Să ai 
masa gata cu cinci minute mai devreme decât timpul ce ţi l-ai propus este mai lăudabil decât 
s-o ai gata cinci minute mai târziu. Dacă însă eşti sub stăpânirea mişcărilor încete şi 
zăbavnice, dacă obiceiurile tale sunt din categoria leneşă, vei face o lucrare lungă dintr-una 
scurtă şi este de datoria acelora care sunt înceți să facă reformă şi să devină mai expeditivi. 
Dacă vor, ei pot să-şi învingă obiceiurile de zăbavă şi de nervozitate. În spălatul vaselor pot fi 
atenți şi în acelaşi timp să lucreze repede. Exersaţi voința spre aceasta, iar mâinile se vor 
mişca cu repeziciune. (YI. 7 septembrie, 1893) Îmbinaţi fizicul cu intelectul. - Când în familia 
mea erau trimişi copii în gazdă şi spuneau: „Mama mea nu vrea ca eu să-mi spăl vasele", 
răspundeam: „Păi, să le spălăm noi în locul tău şi să te taxăm cu o jumătate de dolar mai mult 
pentru gazdă?" „O, nu! Mama nu vrea să plătească mai mult pentru mine." „Ei bine, atunci 
poţi să te scoli de dimineaţă şi s-o faci tu însuţi” - spuneam eu. „Dumnezeu nu a plănuit 
niciodată ca tu să fii servit de noi. În loc ca mama ta să se scoale de dimineață şi să 
pregătească dejunul în timp ce tu stai în pat, tu ar trebui să fii cel care spune: „Mamă, nu 
trebuie să te scoli de dimineaţă. Noi vom prelua aceste sarcini şi vom îndeplini aceste datorii.' 
Ar trebui să-i lăsaţi pe aceia al căror păr încărunțeşte să se odihnească dimineaţa." De ce nu se 

întâmplă aşa? Unde este problema? Este la părinţii care nu-şi lasă copiii să aibă vreo sarcină 
în familie. Când aceşti copii pleacă departe la şcoală, spun: „Mama zice că nu vrea ca eu să 
lucrez." Astfel de mame sunt nechibzuite. Ele îşi distrug copiii şi apoi îi trimit la şcoală s-o 
păgubească. . ... Cea mai bună disciplină pe care o pot avea este lucrul. Nu este mai greu 
pentru ei decât pentru mamele lor. Îmbinaţi munca fizică cu cea intelectuală şi puterile minţii 
se vor dezvolta cu mult mai bine. (MS. 19, 1887) Inventaţi căi. - Părinţii ar trebui să inventeze 
căi şi mijloace pentru a-şi ține copiii ocupați în mod folositor. Să le fie dată copiilor câte o 
porțiune mică de teren pe care s-o cultive, ca să aibă ceva de dat ca dar de bunăvoie. (MS. 67, 
1901) Permiteţi-le să vă ajute în orice fel pot şi arătaţi-le că le apreciaţi ajutorul. Lăsaţi-i să 
simtă că sunt o parte din asociaţia familiei. Învățaţi-i să-şi folosească mintea atât de mult cât 
pot să-şi planifice lucrul în aşa fel încât să-l poată face repede şi bine. Învăţaţi-i să fie prompți 
şi energici în lucrul lor, să economisească timp aşa ca nici un minut să nu fie pierdut în orele 
alocate lor pentru lucru. (MS. 60, 1903) 

Munca este nobilă. - Să-i învăţăm pe micuţii noştri să ne ajute când mâinile lor sunt 
MICI, iar puterea lor este neînsemnată. Să imprimăm în mintea lor faptul că munca este nobilă, 
că i-a fost menită omului de către cer, că ea a fost bucuria lui Adam în Eden ca un lucru 
esenţial pentru dezvoltarea sănătoasă a minţii şi a corpului. Să-i învăţăm că plăcerea 
nevinovată nu este nici măcar pe jumătate atât de satisfăcătoare ca plăcerea adusă de ocupaţia 
utilă. (PHJ. mai, 1890) 

CAPITOLUL DOUĂZECI ŞI DOI 


SÂRGUINȚĂŞIPERSEVERENŢĂ 

Satisfacţie în sarcinile împlinite. - Adeseori copiii încep o porţiune de lucru cu 
entuziasm; dar, pentru că se încurcă sau se plictisesc de acesta, doresc să-l schimbe şi să se 
apuce de ceva nou. Astfel ei se pot apuca de câteva lucruri, găsesc puţină descurajare şi 
renunță la ele; şi aşa trec de la un lucru la altul, neterminând nimic. Părinţii n-ar trebui să 
îngăduie ca dragostea de schimbare să-i stăpânească pe copii. Ei n-ar trebui să fie angajați atât 
de mult în alte lucruri încât să nu aibă timp de a le disciplina cu răbdare mintea în creştere. Cu 
câteva cuvinte de încurajare sau puţin ajutor la timpul potrivit pot să treacă peste descurajarea 
lor, iar satisfacția ce o vor avea văzând terminat lucrul ce l-au început îi va stimula spre o 
străduință mai mare. Mulţi copii, din nevoia de cuvinte de încurajare şi de o mână de ajutor în 
eforturile lor, se mâhnesc şi trec de la un lucru la altul, astfel ducând cu ei acest regretabil 
defect chiar şi în viaţa de adult. Ei nu reuşesc să aibă succes în vreun lucru în care se 
angajează, pentru că nu au fost învăţaţi să persevereze în circumstanţe descurajatoare. În felul 
acesta, viața multora se dovedeşte a fi în întregime un eşec din cauză că nu au fost disciplinați 
corect când erau mici. Educaţia primită în copilărie şi tinereţe le afectează la maturitate 
întreaga carieră profesională, iar viaţa lor religioasă poartă amprenta corespunzătoare acestei 
educaţii. (3T. p. 147, 148) 

Obiceiurile de lenevie sunt duse în viața de mai târziu. - Copiii care au fost răsfățați şi 
cărora li s-a stat la dispoziţie vor aştepta aceasta mereu, iar dacă aşteptările lor nu sunt 
împlinite, sunt dezamăgiţi şi descurajați. Exact aceeaşi dispoziţie va fi văzută în toată viaţa 
lor; vor fi neajutoraţi, sprijinindu-se pe alţii pentru ajutor, aşteptând favoarea şi supunerea 
altora, iar dacă se întâmplă invers, chiar după ce s-au făcut mari, devenind bărbaţi şi femei în 
toată puterea cuvântului, se consideră insultați şi astfel se chinuie pe calea lor în lume, abia 
ducându-şi propria greutate, murmurând şi enervându-se că nimic nu-i mulţumeşte. (Id. vol. 1, 
p. 392, 393) 

Dezvoltaţi obiceiuri de perfecţiune şi rapiditate. - Copiii trebuie să înveţe de la mamă 
obiceiuri de ordine, desăvârşire şi rapiditate. A îngădui unui copil să efectueze într-o oră sau 
două o porțiune de lucru ce-ar putea fi făcută într-o jumătate de oră, înseamnă a-i permite să 
se obişnuiască să fie încet. Obiceiurile de hărnicie şi perfecţiune vor fi o binecuvântare 

nespusă pentru tineri în şcoala mai mare a vieții în care trebuie să intre pe măsură ce cresc. 
(CT. p. 122, 123) 

Sfat îndeosebi pentru fete. - Un alt defect ce mi-a produs multă jenă şi tulburare este 
obiceiul ce-l au unele fete de a lăsa limba în voie, irosind timp preţios în discuţii. În timp ce 
fetele acordă atenție conversaţiei, lucrul le rămâne în urmă. Aceste probleme au fost 
considerate ca fiind lucruri mici, nevrednice de luat în seamă. Mulţi înțeleg greşit ce înseamnă 
un lucru mic. Lucrurile mici au o legătură importantă cu marele întreg. Dumnezeu nu 
neglijează mulţimea de lucruri mici ce au de a face cu binele familiei omeneşti. (YI. 7 
septembrie, 1893) 

Importanţa „lucrurilor mici”. - Să nu subestimaţi niciodată valoarea lucrurilor mici. 
Ele furnizează actuala disciplină a vieţii şi de ele depinde ca sufletul să fie antrenat să poată 
creşte în asemănare cu Hristos sau să poarte asemănarea cu cel rău. Dumnezeu să ne ajute să 
cultivăm în gândire, cuvânt şi privire obiceiuri ce vor mărturisi tuturor despre faptul că am 
fost cu Isus şi am învăţat de la El. (YI. 9 martie, 1893) 

Faceţi din greşeli o treaptă. - Copilul şi tânărul să fie învăţat că fiecare greşeală, fiecare 
lipsă, fiecare dificultate biruită devine o treaptă spre lucruri mai bune şi mai înalte. Prin astfel 
de experiențe au dobândit succes toți cei care au făcut vreodată viaţa vrednică de trăit. (CT. p. 
60) 

CAPITOLUL DOUĂZECI ŞI TREI 

LEPĂDAREDESINE,ALTRUISMŞICONSIDERAŢIE 

Lecţii de care este nevoie în fiecare cămin. - În fiecare cămin trebuie predate lecţii de 
lepădare de sine. Taţi şi mame, învățaţi-i pe copiii voştri să economisească. Încurajaţi-i să-şi 
păstreze bănuții pentru lucrare misionară. Hristos este exemplul nostru. Pentru noi El a 
devenit sărac pentru ca prin sărăcia Lui să putem fi făcuţi bogaţi. El ne-a învăţat că toți trebuie 
să umblăm împreună în dragoste şi unire, să lucrăm cum a lucrat El, să sacrificăm cum a 
sacrificat El, să iubim ca şi copii ai lui Dumnezeu. (9T. p. 130) Învăţaţi lecţia lepădării de sine 
şi predaţi-o copiilor voştri. În lucrarea ce trebuie făcută e nevoie de tot ce poate fi economisit 
prin lepădare de sine. Suferindul trebuie alinat, cel gol îmbrăcat, cel flămând hrănit; adevărul 
pentru acest timp trebuie spus celor ce nu-l cunosc. (MYP. p. 314) 

Sacrificiul ar trebui să devină obişnuinţă. - Prin învățătură şi exemplu, învăţaţi spiritul 
de sacrificiu, economia, generozitatea şi independenţa. Oricine are un caracter adevărat va fi 
în stare să facă față dificultăților şi va fi prompt în a urma un „aşa zice Domnul". Oamenii nu 
sunt pregătiți să înțeleagă obligaţia lor față de Dumnezeu până ce nu au învăţat în şcoala lui 
Hristos să poarte jugul Lui de restricție şi ascultare. Sacrificiul este primul început al lucrării 
noastre de înaintare a adevărului şi de întemeiere a instituțiilor. Este o parte esenţială a 
educaţiei. Jertfirea trebuie să devină o obişnuință în toată lucrarea de zidire a caracterelor 
noastre în această viață, dacă vrem să avem în ceruri o clădire veşnică, clădită nu de mâini 
omeneşti. (6T. p. 214) 

Cutia jertfirii de sine. - Copiii trebuie învățați lepădarea de sine. Odată, când mă aflam 
în Nashville, Domnul mi-a dat lumină în această privinţă. A luminat asupra mea cu mare forță 
faptul că în fiecare cămin ar trebui să fie o cutie a jertfirii de sine şi că în această cutie copiii 
trebuie învățați să-şi pună bănuţii pe care altfel i-ar cheltui pe bomboane sau alte lucruri 
nefolositoare. . . . Veţi descoperi că, pe măsură ce îşi depun bănuţii în aceste cutii, copiii vor 
câştiga o mare binecuvântare. . . . Fiecare membru al familiei, de la cel mai mare şi până la cel 
mai mic, trebuie să practice lepădarea de sine. (R&H. 22 iunie, 1905) 

Copiii n-ar trebui să fie niciodată centrul atracției. - Copiii de la doi la patru ani n-ar 
trebui să fie încurajați să creadă că trebuie să aibă tot ce cer. Părinții trebuie să-i înveţe lecţia 
renunțării la sine şi să nu-i trateze niciodată în aşa fel încât să-i facă să creadă că ei sunt 
centrul şi că totul se învârte în jurul lor. Mulţi copii au moştenit egoism dar părinţii ar trebui 
să caute să smulgă orice fibră a acestei tendinţe rele din firea lor. Hristos a dat multe mustrări 

celor zgârciți şi egoişti. Părinții ar trebui să caute să dezrădăcineze trăsăturile egoiste din 
caracterul copiilor lor încă de la prima manifestare a acestora, fie că s-au manifestat în 
prezenţa părinţilor sau în tovărăşie cu alți copii. (ST. 13 august, 1896) Unii părinți investesc 
mult timp şi atenție pentru a-şi distra copiii dar aceştia trebuie antrenați să se amuze singuri, 
să-şi exerseze propria pricepere şi îndemânare. În felul acesta vor învăţa să fie mulţumiţi cu 
plăceri foarte simple. Ei trebuie învățați să suporte cu curaj micile lor dezamăgiri şi încercări. 
În loc de a da atenţie oricărei dureri neînsemnate sau lovituri uşoare, abateţi-le gândul; 
învățaţi-i să treacă cu uşurinţă peste micile supărări sau lipsuri. (MH. p. 389) 

Virtutea uitării de sine. - Una din caracteristicile ce trebuie în mod special nutrită şi 
cultivată în fiecare copil este acea uitare de sine ce împarte vieții în mod involuntar atâta har. 
Din toate virtuțile caracterului, aceasta este una din cele mai frumoase, iar pentru adevărata 
lucrare a întregii vieţi, este una din calificările esențiale. (Ed. p. 237) Studiaţi modul în care 
să-i învăţaţi pe copii să fie atenți cu alții. Tinerii trebuie să fie obişnuiţi de timpuriu cu 
supunerea, lepădarea de sine şi căutarea fericirii altora. Ei trebuie învățați să-şi supună 
temperamentul iute, să-şi reţină vorba înflăcărată, să manifeste bunătate, curtoazie şi stăpânire 
de sine neschimbătoare. (CT. p. 123, 124) Cu câtă grijă ar trebui părinții să-i conducă pe copii 
ca să neutralizeze orice faptă de egoism! Ei ar trebui să sugereze în mod continuu căi prin care 
copiii lor pot deveni atenți față de alţii şi pot învăţa să facă cinste părinților lor care fac totul 
pentru ei. (ST. 13 august, 1896) 

CAPITOLUL DOUĂZECI ŞI PATRU 


ECONOMIEŞICHIBZUINŢĂ 

Eliminaţi obiceiurile extravagante. - Învăţaţi-i pe copii că au un drept asupra a tot ce 
posedă şi că nimic nu poate anula vreodată acest drept; tot ce au este al lor numai pe 
încredere, pentru a dovedi dacă vor fi ascultători. Banii sunt o comoară necesară; n-o lăsați să 
fie irosită cu aceia care n-au nevoie de ea. Cineva are trebuinţă de darul vostru de bunăvoie. . . 
. Dacă aveţi obiceiuri extravagante, îndepărtați-le din viaţa voastră cât de repede posibil. Dacă 
nu faceţi aceasta, veţi fi ruinați pentru veşnicie. lar obiceiurile de economie, hărnicie şi 
sobricetate sunt, pentru voi şi pentru copiii voştri, chiar în această lume, o parte mai bună decât 
o moştenire bogată. (MS. 139, 1898) 

Instruiți copiii în economie. - Lumina dată mie acum de Domnul este că trebuie să fim 
atenți să nu cheltuim în mod nechibzuit timpul nostru prețios şi banii. Multe lucruri pot 
conveni gusturilor noastre dar trebuie să ne ferim de a cheltui banii pe ceea ce nu este pâine. 
Vom avea nevoie de multe mijloace pentru a avansa cu hotărâre lucrarea în oraşele noastre. 
Fiecare trebuie să aibă o parte de făcut în lucrarea Domnului. Părinții trebuie să-i înveţe pe 
copii lecţii de economie pentru ca şi membrii mai tineri ai turmei să poată învăţa să ia parte la 
responsabilitatea de a susţine cauza lui Dumnezeu pentru aceste timpuri. (L. 4, 1911) 

Iubirea neexprimată prin extravaganţă. - Practicați economia în familiile voastre. Idoli 
sunt pretutindeni şi adoraţi de mulți. Daţi la o parte idolii voştri. Renunţaţi la plăcerile egoiste. 
Vă rog fierbinte, nu consumaţi mijloacele împodobindu-vă casele, pentru că sunt banii lui 
Dumnezeu şi vor fi ceruţi înapoi de la voi. Părinţi, pentru Numele lui Hristos, nu folosiţi banii 
Domnului pentru a satisface capriciile copiilor voştri! Nu-i învăţaţi să caute moda şi atitudinea 
de paradă pentru a obţine o influență în lume. .. . Nu vă educați copiii să creadă că iubirea 
voastră pentru ei trebuie să fie exprimată prin îngăduirea mândriei, a extravaganţei şi a 
dragostei lor de etalare. Nu este timpul acum pentru a inventa căi de folosire a banilor. 
Trebuie să vă exploataţi inventivitatea pentru a vedea cum puteţi economisi mai bine. (MS. 
139, 1898) 

Lecţia lui Hristos despre economie. - Există o lecţie pentru noi în hrănirea celor cinci 
mii, o lecţie cu o aplicaţie specială la acele timpuri când suntem plasați în circumstanţe 
dificile, constrânşi să practicăm o economie severă. Săvârşind minunea şi satisfăcând foamea 

mulțimii, Hristos a avut grijă ca mâncarea rămasă să nu fie aruncată. (MS. 3, 1912) El le-a 
spus ucenicilor: „Strângeţi firmiturile ce au rămas ca nimic să nu se piardă." Deşi toate 
resursele cerului îi stăteau la dispoziție, El n-a suportat ca nici măcar o bucăţică de pâine să 
fie irosită. (L. 20a, 1893) 

Nu aruncați nimic folositor. - Nimic care se poate folosi nu trebuie să fie aruncat. 
Aceasta cere înțelepciune, prevedere şi atenţie continuă. Mi-a fost arătat că nepriceperea de a 
economisi în lucrurile mici este un motiv pentru care aşa de multe familii suferă din lipsa 
celor necesare vieții. (MS. 3, 1912) 

Ei n-au învăţat niciodată să economisească. - Este mult de lucru pentru Maestrul, iar 
bărbaţi care astăzi ar putea ocupa poziţii înalte în legătură cu lucrarea lui Dumnezeu au căzut 
pentru că n-au învăţat niciodată să economisească. Ei nu şi-au limitat dorințele la veniturile 
lor când au intrat în cauză, iar obiceiurile de a risipi au dus la distrugerea rodniciei lor în 
lucrare. (L. 48, 1888) 

Cum să învăţaţi folosirea corectă a banilor. - Fiecare tânăr şi fiecare copil să fie învățat 
nu doar să rezolve probleme imaginare, ci să păstreze un raport exact al câştigului şi al 
cheltuielilor sale. Lăsaţi-l să înveţe folosirea corectă a banilor chiar prin faptul că îi foloseşte. 
Dacă sunt aprovizionaţi de părinţii lor sau din veniturile proprii, lăsați băieţii şi fetele să-şi 
aleagă şi să-şi cumpere îmbrăcămintea, cărțile şi alte lucruri necesare; păstrând o evidență a 
cheltuielilor, ei vor învăţa valoarea şi folosul banilor aşa cum n-ar putea învăţa pe nici o altă 
cale. (CS. p. 294) 

Valoarea ținerii evidenţelor. - Când sunt foarte tineri, copiii trebuie educați să citească, 
să scrie, să înțeleagă cifre, să-şi țină evidenţele proprii. Ei pot merge înainte, avansând pas cu 
pas în aceste cunoştinţe. (CT. p. 168, 169) Copiii să fie învăţaţi să păstreze un raport. Aceasta 
îi va face în stare să fie exacți. Băiatul cheltuitor va fi un bărbat cheltuitor. Fata înfumurată, 
egoistă, căreia îi pasă doar de sine, va fi la fel ca femeie. Trebuie să ne amintim că există alți 
tineri pentru care suntem răspunzători. Dacă-i instruim pe copiii noştri să-şi corecteze 
obiceiurile, prin ei vom fi în stare să influențăm pe alții. (L. 11, 1888) 


SECŢIUNEA VII Dezvoltând calităţi creştine 


CAPITOLUL DOUĂZECI ŞI CINCI 

SIMPLITATE 

Educaţi în simplitate naturală. - Cei mici trebuie educați în simplitate de copii. Ei ar 
trebui instruiți să fie satisfăcuţi cu obligații mici, de ajutor şi cu plăceri şi experienţe potrivite 
vârstei lor. Copilăria corespunde cu firul verde din parabolă şi firul verde are o frumuseţe a lui 
deosebită. Copiii n-ar trebui forțați într-o maturitate precoce, ci să rețină cât mai mult timp 
posibil prospețimea şi graţia primilor ani. Cu cât viaţa copilului este mai liniştită şi mai simplă 
- mai liberă de excitații artificiale şi mai în armonie cu natura - cu atât este mai favorabilă 
vigorii fizice şi intelectuale precum şi tăriei spirituale. (Ed. p. 107 ) Prin exemplul lor, părinţii 
ar trebui să încurajeze formarea obiceiurilor de simplitate şi să-şi scoată copiii dintr-un stil de 
viaţă artificial oferindu-le condiţii de viață naturale. (ST. 2 octombrie, 1884) 

Copiii nealintați sunt cei mai atractivi. - Cei mai atractivi sunt acei copii care sunt 
naturali şi nealintaţi. Nu este înțelept să dai copiilor atenție deosebită. . . . Să nu fie încurajată 
vanitatea lăudându-le înfăţişarea, cuvintele sau faptele. Nici n-ar trebui să fie îmbrăcaţi într-o 
manieră costisitoare şi bătătoare la ochi. Aceasta încurajează în ei mândrie şi trezeşte invidia 
în inimile tovarăşilor lor. Învăţaţi-i pe copii că împodobirea adevărată nu este exterioară. 
„Podoaba voastră să nu fie podoaba de afară, care stă în împletitura părului, în purtarea de 
scule de aur sau în îmbrăcarea hainelor, ci să fie omul ascuns al inimii, în curăţia nepieritoare 

a unui duh blând şi liniştit, care este de mare preţ înaintea lui Dumnezeu." 1 Petru 3, 3. 4. 
(CT. p. 141) 

Secretul adevăratului farmec. - Fetele ar trebui să fie învăţate că adevăratul farmec al 
feminității nu constă doar în frumuseţea formelor sau trăsăturilor sau în posedarea talentelor, 
ci într-un duh blând şi liniştit, în răbdare, generozitate, bunătate şi bunăvoință de a face şi a 
suferi pentru alții. Ele trebuie învăţate să lucreze şi să studieze pentru un scop, să trăiască 
pentru o ţintă, să creadă în Dumnezeu, să se teamă de El şi să-şi respecte părinţii. Apoi, pe 
măsură ce cresc, vor deveni mai curate la minte, mai conştiente de propriile capacități şi mai 
iubitoare. Va fi imposibil să degradezi o asemenea femeie. Ele vor scăpa de ispitele şi 
încercările ce au distrus pe mulţi. (HR. decembrie, 1877) 

Semințele vanităţii. - În multe familii semințele vanităţii şi ale egoismului sunt 
semănate în inimile copiilor aproape în timpul prunciei. Isteţimea lor în ceea ce spun şi fac 
este lăudată în prezența lor şi repetată cu exagerare altora. Cei mici observă aceasta şi se cred 
importanţi; îşi iau libertatea de a întrerupe conversații, devin obraznici şi fără ruşine. 
Măgulirea şi răsfăţarea le dezvoltă vanitatea până când, nu rareori, cel mai mic conduce 
întreaga familie, inclusiv pe tata şi mama. Înclinaţia formată de acest tip de educaţie nu poate 
fi îndepărtată pe măsură ce copilul se maturizează spre o educaţie mai coaptă. Ea creşte odată 
cu el, iar ceea ce părea istețime în prunc devine vrednic de dispreț şi rău în bărbat sau femeie. 
Ei caută să-şi domine tovarăşii şi, dacă refuză cineva să se supună dorințelor lor, se consideră 
nedreptățiți şi insultați. Aceasta pentru că în tinereţe, în loc să fie învăţaţi lepădarea de sine 
necesară pentru a purta greutăţile şi truda vieţii, au fost răsfăţaţi spre paguba lor. (4 T. p.200, 
201) 

Nu încurajați iubirea de laudă. - Copiii au nevoie de apreciere, înțelegere şi 
îmbărbătare; dar trebuie avut grijă să nu se încurajeze în ei dragostea de laudă. . . . Părintele 
sau învățătorul care are în vedere adevăratul caracter ideal şi posibilităţile de a-l atinge nu 
poate aprecia sau stimula îngâmfarea. El nu va încuraja în tineri dorința sau efortul de a-şi 
etala aptitudinea sau dexteritatea. Acela care priveşte mai sus de el însuşi va fi umil, şi totuşi 
va poseda o demnitate ce nu este stingherită sau tulburată de etalarea exterioară sau de măreția 
omenească. (Ed. p. 237) 

Încurajaţi simplitatea în dietă şi îmbrăcăminte. - Părinţii au de îndeplinit datoria sacră 
de a-şi învăţa copiii să ajute la purtarea poverilor căminului şi să fie mulțumiți cu mâncare 
uşoară şi simplă şi cu haine îngrijite şi ieftine. (CT. p. 158) O, dacă mamele şi taţii şi-ar da 
seama de responsabilitatea lor şi de socoteala ce trebuie s-o dea înaintea lui Dumnezeu! Ce 
schimbare ar avea loc în societate! Copiii n-ar fi răsfățați prin laudă şi alintare sau înfumuraţi 
prin îngăduință în îmbrăcăminte. (R&H. 13 aprilie, 1897) 

Învăţaţi simplitatea şi încrederea. - Noi trebuie să-i învăţăm pe copii lecţii de 
simplitate şi încredere. Să-i învăţăm să iubească, să se teamă şi să asculte de Creatorul lor. În 
toate planurile şi scopurile vieţii trebuie urmărită slava Lui ca ţintă supremă. Iubirea Lui ar 
trebui să fie motivul principal al fiecărei acţiuni. (R&H. 13 iunie, 1882) 

Hristos, exemplul nostru. - Isus, Mântuitorul nostru, a umblat pe pământ cu demnitatea 
unui rege; cu toate acestea, El era blând şi smerit cu inima. Era o lumină şi o binecuvântare în 
orice cămin, deoarece ducea cu Sine voioşie, speranță şi curaj. O, dacă am putea fi satisfăcuți 
cu mai puţine dorinţe ale inimii, cu mai puţină sforţare pentru lucruri dificil de obținut cu care 
să ne înfrumuseţăm casele, în timp ce un duh blând şi liniştit, care este apreciat de Dumnezeu 
mai presus de pietre scumpe, nu este prețuit. Farmecul simplităţii, blândeţii şi afecțiunii 
adevărate ar face un paradis din casa cea mai umilă. Este mai bine să înduri cu voioşie orice 
inconvenient decât să nu ai pace şi mulțumire. (4 T. p. 622) 

CAPITOLUL DOUĂZECI ŞI ŞASE 

CURTOAZIEŞIREZERVĂ 


41 


Curtoazia începe în cămin.* - Părinţi, învăţaţi-i pe copiii voştri . . . cum să se comporte 
cu politeţe adevărată în cămin. Învățaţi-i să arate bunătate şi gingăşie unul față de altul. Nu 
îngăduiți egoismului să locuiască în inimă sau să-şi găsească locul în cămin. (MS. 47, 1900) 
Tinerii care cresc neatenți şi necuviincioşi în cuvinte şi maniere, arată caracterul instruirii 
primite în familie. Părinţii nu şi-au dat seama de importanţa isprăvniciei lor şi au cules ce au 
semănat. (MS. 117, 1899) 

Principiile cerului să pătrundă în cămin. - Principiile cerului trebuie aduse în 
conducerea căminului. Fiecare copil trebuie învăţat să fie politicos, compătimitor, iubitor, 
milos, curtenitor şi delicat. (MS. 100, 1902) Când toți sunt membri ai familiei regale, va fi 
adevărată politeţe în viața de cămin. Fiecare membru al familiei va căuta să facă totul cât mai 
plăcut pentru fiecare din ceilalți membri. (MS. 60, 1903) 

Învăţaţi prin povaţă şi exemplu. - Copiii, ca şi cei mari, sunt expuşi ispitelor, iar 
membrii mai mari ai familiei ar trebui să le dea, prin învățătură şi exemplu, lecţii de curtoazie, 
voioşie, afecţiune şi de îndeplinire cu credincioşie a datoriilor lor zilnice. (MS. 27, 1896) 

Respect pentru picioarele trudite ce se apropie de odihna lor. - Și Dumnezeu, în mod 
special, a impus respect delicat față de vârstnici. El spune: „Capul 
NOTĂ: Vezi Căminul creştin, capitolul „Curtoazie şi bunătate" cărunt este o coroană de slavă 
dacă se află pe calea neprihănirii." Proverbe 16, 31. El vorbeşte despre bătălii luptate şi 
victorii câştigate, despre poveri purtate şi ispite rezistate. El vorbeşte despre picioare trudite 
apropiindu-se de locul lor de odihnă, despre locuri ce în curând vor fi goale. Ajutaţi-i pe copii 
să se gândească la aceasta, iar ei vor netezi calea bătrânilor prin curtoazia şi respectul lor 
aducând farmec şi frumuseţe în vieţile lor tinere pe măsură ce iau seama la porunca: „să te 
scoli înaintea perilor albi şi să cinsteşti pe bătrân." Leviticul 19, 32. (Ed. p. 244) 

Învăţaţi rezerva şi modestia. - Mândria, părerea înaltă despre sine şi obrăznicia sunt 
caracteristici evidente ale copiilor de azi, şi sunt blestemul veacului. . . . Cele mai sacre lecții 
de modestie şi umilință trebuie predate copiilor atât acasă, cât şi în Şcoala de Sabat. (CSW. p. 
46) Tu, căruia îți adresez aceste cuvinte, vei lua seama la instrucțiunile date? Lasă tinerii să 
primească avertizarea; să nu fie grăbiţi a intra în conversaţie, ci să fie modeşti şi retraşi. Să fie 
gata să asculte lucruri ce vor aduce beneficii sufletului şi să fie înceți la vorbire, în afară de 
cazul că trebuie să-L reprezinte pe Isus şi să mărturisească pentru adevăr. Arată umilința 
minții prin modestia comportametului. (YI. 11 iulie, 1895) 

O apărare pentru virtute. - Ţineţi la piatra scumpă, inestimabilă, a modestiei. Aceasta 
va păzi virtutea. . .. Mă simt îndemnată de Duhul Domnului să determin pe surorile mele care 
mărturisesc a fi evlavioase, să cultive o modestie a comportamentului şi o rezervă care şade 
bine. ... Am întrebat: Când se vor purta surorile tinere cu decență? Ştiu că nu va fi nici o 
schimbare decisivă în mai bine atâta timp cât părinții nu simt importanța unei griji mai mari în 
educarea corectă a copiilor lor. Învăţaţi-i să se poarte cu rezervă şi modestie. (2 T. p. 458, 
459) 


Adevăratul farmec. - Farmecul adevărat al unui copil constă în modestie şi ascultare, 
în urechi atente să audă cuvinte de îndrumare, în picioare şi mâini binevoitoare să meargă şi 
să lucreze pe calea datoriei. Bunătatea adevărată a unui copil va aduce propria răsplată, chiar 
în această viață. (R&H. 10 mai, 1898) 


CAPITOLUL DOUĂZECI ŞI ŞAPTE 

VOIOŞIEŞIMULTUMIRE 

Lăsaţi ca o influență dulce să umple căminul. - Mai presus de orice, părinții să-şi 
înconjoare copiii cu o atmosferă de voioşie, curtoazie şi dragoste. Un cămin în care dragostea 
locuieşte şi este exprimată prin priviri, cuvinte şi fapte, este un loc unde îngerii sunt încântați 
să-şi manifeste prezenţa. Părinţi, lăsaţi ca raza iubirii, voioşiei şi mulțumirii fericite să intre în 
inimile voastre şi influența sa dulce şi înveselitoare să vă umple căminul. Manifestaţi un spirit 

bun şi răbdător şi încurajați acelaşi spirit şi în copiii voştri, cultivând tot farmecul ce va 
lumina viața de cămin. Atmosfera creată astfel va fi pentru copii ceea ce aerul şi lumina 
soarelui sunt pentru lumea vegetală, promovând sănătate şi vigoare minții şi trupului. (MH. p. 
386, 387) 

Înfăţişarea să fie voioasă. - Nu există nimic posomorât în religia lui Isus. În timp ce 
toată uşurătatea, neseriozitatea şi gluma, despre care apostolul spune că sunt nepotrivite, 
trebuie ocolite cu grijă, există o dulce pace şi odihnă în Isus, ce va fi exprimată în înfăţişare. 
Creştinii nu vor fi trişti, abătuţi sau deznădăjduiți. Ei vor fi raționali, însă vor arăta lumii o 
voioşie pe care numai harul o poate da. (R&H. 15 aprilie, 1884) Copiii sunt atraşi de o purtare 
veselă şi radioasă. Arătaţi-le bunătate şi curtoazie, iar ei vor manifesta acelaşi spirit față de voi 
şi unul faţă de altul. (Ed. p. 240) Educaţi sufletele spre voioşie, spre mulțumire şi spre 
exprimarea recunoştinței față de Dumnezeu pentru marea dragoste cu care ne-a iubit. . . . 
Voioşia creştină este chiar frumuseţea sfinţeniei. (YI. 11 iulie, 1895) 

Spuneţi cuvinte plăcute şi voioase. - Cuvintele plăcute şi voioase nu costă mai mult 
decât cuvintele neplăcute şi mânioase. Nu vă place să vi se spună cuvinte aspre? Amintiţi-vă 
că atunci când spuneţi astfel de cuvinte, alții simt înțepătura lor ascuțită. . . . Părinți, aduceți 
evlavia practică în cămin. Îngerii nu sunt atraşi spre un cămin în care domneşte discordia. 
Educaţi-i pe copii să spună cuvinte ce vor aduce voioşie şi bucurie. (R&H. 31 decembrie, 
1901) 

Încurajaţi o dispoziţie fericită. - Dacă există cineva care ar trebui să fie tot timpul 
recunoscător, acela este creştinul. Dacă este cineva care se bucură de fericire chiar în viața 
aceasta, acela este urmașul credincios al lui Isus Hristos. Este de datoria copiilor lui 
Dumnezeu să fie voioşi. Ei ar trebui să încurajeze o dispoziţie fericită. Dumnezeu nu poate fi 
slăvit de copiii Săi care trăiesc continuu sub un nor şi care aruncă o umbră pe oriunde merg. 
Creştinul ar trebui să arunce raze de soare în loc de umbră. . . . El va avea o înfăţişare voioasă. 
(R&H. 28 aprilie, 1859) Copiii urăsc întunecimea norilor şi a tristeţii. Inimile lor răspund la 
lumină, la voioşie, la dragoste. (CSW. p. 98) 

Zâmbiţi, părinți, zâmbiţi! - Unii părinți, precum şi unii învățători, par să uite că ei 
înşişi au fost cândva copii. Ei sunt plini de demnitate, reci şi lipsiți de înțelegere. . . . Feţele lor 
poartă de obicei o expresie solemnă, mustrătoare. Bucuria copilărească sau caracterul 
năbădăios, activitatea continuă a vieţii tinere nu găseşte scuză în ochii lor. Greşelile 
neînsemnate din comportamentul altora sunt tratate ca păcate grave. O asemenea disciplină nu 
este asemenea cu cea a lui Hristos. Copiii astfel instruiți se tem de părinții sau de profesorii 
lor, dar nu-i iubesc. Ei nu le mărturisesc experienţele lor copilăreşti. Unele din cele mai 
valoroase calități ale minții şi inimii sunt înghețate de moarte, ca şi o plantă gingaşă în fața 
vijeliei iernii. 

Zâmbiţi, părinți! zâmbiţi învăţători! Dacă inima vă este tristă, nu lăsaţi ca faţa să arate 
aceasta. Lăsaţi ca voioşia dintr-o inimă iubitoare şi plină de recunoştinţă să lumineze 
înfăţişarea. Dezdoiţi-vă de sub demnitatea voastră de fier, adaptaţi-vă la nevoile copiilor şi 
faceți-i să vă iubească. Trebuie să le câştigaţi afecțiunea dacă vreţi să imprimaţi adevărul 
religios în inimile lor. (R&H. 21 martie, 1882) 

O rugăciune adecvată. - Faceţi-vă lucrul plăcut prin cântări de laudă. Dacă vreţi să 
aveți un raport curat în cărțile cerului, niciodată să nu vă supăraţi sau să vorbiți cu mânie. 
Rugăciunea voastră zilnică să fie: „Doamne, învață-mă să fac tot ce pot mai bine. Învaţă-mă 
să fac o lucrare mai bună. Dă-mi energie şi voioşie." . .. Aduceţi-L pe Hristos în tot ce faceți. 
Atunci vieţile vă vor fi umplute cu bucurie şi recunoştinţă. . . . Să facem tot ce putem mai 
bine, înaintând cu atenţie în serviciul Domnului, cu inimile pline de bucuria Lui. (AUR. 15 
noiembrie, 1903) 

Învăţaţi-i pe copii să fie recunoscători. - „Te vei bucura de orice lucru bun pe care ți 1- 
a dat Domnul Dumnezeul tău." Recunoştinţa şi lauda ar trebui exprimate faţă de Dumnezeu 

pentru binecuvântările vremelnice şi pentru orice fel de mângâieri pe care le-a revărsat asupra 
noastră. Dumnezeu ar vrea ca fiecare familie pe care o pregăteşte să ocupe locurile veşnice de 
sus să-l dea slavă pentru bogatele comori ale harului Său. Dacă în viața de cămin copiii ar fi 
educați şi antrenați să fie recunoscători Dătătorului pentru toate lucrurile bune, am vedea un 
element al harului ceresc manifestat în familiile noastre. Voioşia ar fi văzută în viața de 
cămin, iar tineretul venind din astfel de familii ar aduce cu ei, în şcoală şi în biserică, un spirit 
de respect şi venerație. În sanctuarul unde Dumnezeu se întâlneşte cu poporul Său ar fi o bună 
frecvență şi o adoraţie pentru toate serviciile de închinare, iar lauda recunoscătoare şi 
mulțumirea ar fi oferite pentru toate darurile providenţei Sale. Dacă Cuvântul lui Dumnezeu 
ar fi îndeplinit acum tot la fel de strict cum era poruncit vechiului Israel, taţii şi mamele ar da 
copiilor lor un exemplu de cea mai înaltă valoare. . . . Fiecare binecuvântare vremelnică ar fi 
primită cu recunoştinţă şi fiecare binecuvântare spirituală ar deveni prețuită de două ori mai 
mult pentru că discernământul fiecărui membru al casei a fost sfințit de Cuvântul adevărului. 
Domnul Isus este foarte aproape de aceia care apreciază în acest fel darurile Sale îndurătoare, 
îndreptând toate lucrurile lor bune înapoi la Dumnezeul binevoitor, iubitor şi grijuliu, 
recunoscându-L ca marele Izvor a toată mângâierea şi consolarea, Sursa inepuizabilă de har. 
(MS. 67, 1907) 


CAPITOLUL DOUĂZECI ŞI OPT 


CINSTEA 

Părinții să fie modele de corectitudine. - Părinţi şi învăţători, fiți credincioşi lui 
Dumnezeu. Viaţa să vă fie eliberată de practici necinstite. Nici o viclenie să nu se găsească pe 
buzele voastre. Oricât de neplăcut v-ar părea la un moment dat, lăsaţi ca vorbele, căile şi 
faptele voastre să arate integritate în fața unui Dumnezeu sfânt. O, efectul primei lecţii de 
necinste este teribil! Se va deda vreunul dintre aceia care pretind că sunt fii şi fiice ale lui 
Dumnezeu la practici înşelătoare şi la minciună? 

Nu daţi niciodată copiilor voştri ocazia să aibă pretextul unei scuze spunând: Mama nu 
spune adevărul. Tata nu spune adevărul. Când sunteţi probaţi în tribunalul ceresc, în raportul 
întocmit în dreptul numelui vostru să fie scris: un înşelător? Să fie urmaşii voştri îndrumați 
greşit tocmai de exemplul celor care ar trebui să-i călăuzească în calea adevărului? În loc de 
aceasta, nu va fi permis puterii de a converti a lui Dumnezeu să intre în inimile mamelor şi 
taților? Nu I se va îngădui Duhului Sfânt să-şi pună pecetea asupra copiilor lor? 

Nu se poate aştepta din partea copiilor să fie întru totul cinstiți, dar există pericolul ca, 
prin administrare neînţeleaptă, părinţii să distrugă francheţea ce ar trebui să caracterizeze 
experienţa copilului. Prin cuvânt şi faptă, părinţii ar trebui să facă tot ce le stă în putere ca să 
păstreze o simplitate naturală. Pe măsură ce copiii cresc, părinții n-ar trebui să le dea nici cea 
mai mică ocazie de a semăna acea sămânță ce se va dezvolta în înşelăciune şi falsitate şi se va 
maturiza în obiceiuri pe care nu te poți bizui. (R&H. 13 aprilie, 1897) 

Nu ocoliți niciodată adevărul. - Părinţii ar trebui să fie modele ale adevărului pentru că 
aceasta este lecţia zilnică ce trebuie imprimată în inima copilului. Principii neclintite ar trebui 
să-i conducă pe părinţi în toate problemele vieţii, în special în educaţia şi instruirea copiilor 
lor. „Copilul lasă să se vadă încă din faptele lui dacă purtarea îi va fi curată şi fără prihană." 
(Good Health, ianuarie, 1880) O mamă căreia îi lipseşte discernământul şi care nu urmează 
îndrumarea Domnului, s-ar putea să-şi educe copiii să fie înşelători şi ipocriți. Trăsăturile de 
caracter nutrite în felul acesta, pot deveni aşa de persistente încât a minți va fi la fel de natural 
ca şi a respira. Prefăcătoria va înlocui sinceritatea şi realitatea. (R&H. 13 aprilie, 1897) 
Părinți, niciodată să nu ocoliți adevărul. Nu mințiți niciodată prin învăţătură sau exemplu. 
Dacă vrei să-ți fie copilul cinstit, fii tu însuţi cinstit. Fii corect şi neabătut. N-ar trebui 

îngăduită nici cea mai slabă ocolire a adevărului. Deoarece mama este obişnuită să ocolească 
adevărul şi să fie necinstită, copilul îi urmează exemplul. (MS. 127, 1897) 

Neadevărul este încurajat prin cuvinte aspre. - Când copiii voştri greşesc, nu deveniți 
nerăbdători cu ei. Când îi corectaţi, nu vorbiţi aspru şi sever. Aceasta îi face confuzi şi le este 
frică să spună adevărul. (MS. 2, 1903) 


CAPITOLUL DOUĂZECI ŞI NOUĂ 


ONESTITATEŞIINTEGRITATE 

Onestitatea să fie practicată şi învățată. - Este esențial ca cinstea să fie practicată în 
toate amănuntele vieții mamei şi este important în instruirea copiilor ca, atât fetele mici cât şi 
băieţii să fie învățați să nu ocolească niciodată adevărul sau să înşele nici chiar în cel mai mic 
lucru. (L. 41, 1888) 

Standardul pe care-l cere Dumnezeu. - Dumnezeu vrea în slujba Sa, sub steagul Său, 
bărbați oneşti şi imaculaţi în caracter, ca limba lor să nu rostească vreo aparență de neadevăr. 
Vorbirea trebuie să fie adevărată, privirea curată, iar acțiunile să fie în întregime şi cu 
desăvârşire aşa încât Dumnezeu să le poată recomanda. Trăim sub privirea unui Dumnezeu 
sfânt care declară solemn: „Știu faptele tale." Ochiul divin este totdeauna asupra noastră. Nu 
putem ascunde de Dumnezeu nici o afacere necinstită. Faptul că Dumnezeu observă fiecare 
acțiune a noastră este un adevăr pe care doar câţiva îl realizează. (L. 41, 1888) Aceia care îşi 
dau seama de dependenţa lor de Dumnezeu vor simţi că trebuie să fie cinstiţi cu semenii lor şi, 
mai presus de toate, că trebuie să fie cinstiți cu Dumnezeu, de la care vin toate binecuvântările 
vieții. Ocolirea poruncii sigure a lui Dumnezeu privind zecimile şi darurile este înregistrată în 
cărțile cerului ca jaf față de El. (CS. p. 77, 78) 

Măsuri şi greutăţi corecte. - Un om cinstit, potrivit cu standardul lui Hristos, este acela 
care va manifesta o integritate fermă. Greutățile înşelătoare şi cumpenele false cu care mulți 
caută să-şi avanseze interesele în lume, sunt o urâciune în ochii lui Dumnezeu. . . . Integritatea 
neclintită străluceşte ca aurul prin zgura şi gunoiul lumii. Amăgirea, falsitatea şi 
necredincioşia pot fi acoperite cu o aparenţă înşelătoare şi ascunse de ochii omului, dar nu de 
ochii lui Dumnezeu. Îngerii lui Dumnezeu, care urmăresc dezvoltarea caracterului şi măsoară 
valoarea morală, înregistrează în cărțile cerului aceste tranzacţii minore ce descoperă 
caracterul. (4 T. p. 310) 

Cinstit cu timpul şi cu banii. - Este nevoie de bărbaţi al căror simţ al dreptăţii, chiar în 
cele mai mici lucruri, nu le va îngădui să-şi petreacă timpul decât minuţios şi corect, bărbați 
ce vor realiza că ei sunt instrumente ce aparțin lui Dumnezeu şi care nu-şi vor însuşi pe 
nedrept nici un ban în folosul lor; bărbaţi care vor fi la fel de credincioşi şi exacți, atenți şi 
sârguincioşi în lucrul lor, în absenţa şefului ca şi în prezența lui, dovedind prin credincioşia 
lor că nu lucrează doar de ochii lumii şi ca să placă oamenilor, ci că sunt lucrători 
conştiincioşi, credincioşi şi cinstiți, făcând dreptate nu pentru lauda omenească, ci pentru că 
iubesc şi aleg dreptatea dintr-un simț mai înalt, acela al datoriei față de Dumnezeu. (Id. vol. 3, 
p. 25) 

Exact ceea ce vrea el ca alţii să gândească despre sine. - În orice problemă de afaceri, 
creştinul va fi chiar ceea ce vrea ca fraţii lui să creadă că este. Desfăşurarea acţiunilor sale 
este călăuzită de principii de bază. El nu unelteşte; de aceea nu are nimic de tăinuit, nimic de 
acoperit printr-o înfăţişare înşelătoare. El poate fi criticat, poate fi probat, dar integritatea lui 
hotărâtă va străluci ca aurul. Este o binecuvântare pentru toţi aceia care sunt în legătură cu el, 
deoarece cuvântul lui este vrednic de încredere. El este un om care nu va profita de aproapele 
lui. Este un prieten şi un binefăcător pentru toți, iar semenii săi îşi pun încrederea în sfatul lui. 
.. . Un om cu adevărat onest nu va profita de slăbiciune şi incompetență pentru a-şi umple 
portofelul. (L. 3, 1878) 

Nu îngădui nici o deviere de la cinstea statornică. - În orice problemă de afaceri fii 
cinstit în mod statornic. Oricât de ispitit ai fi, niciodată să nu înşeli sau să minţi, nici în cel 
mai mic lucru. Uneori, un impuls natural poate aduce ispita de a te abate de la calea 
neprefăcută a cinstei, dar nu devia de la principiu nici cât grosimea unui fir de păr. Du-ţi la 
îndeplinire învoielile. Căutând să-ţi schimbi planurile, vei arăta că nu eşti demn de încredere 
şi, dacă dai înapoi în afaceri mici, vei da înapoi şi în cele mari. Sub astfel de circumstanţe unii 
sunt ispitiţi să înşele, spunând: N-am fost înțeles. Cuvintele mele au fost luate ca însemnând 
mai mult decât am intenționat. Realitatea este că ei au intenționat să spună exact ceea ce au 
spus dar au pierdut impulsul bun şi au vrut să se retragă din învoiala lor, ca nu cumva să aibă 
vreo pierdere. Domnul cere de la noi să facem dreptate, să iubim mila, adevărul şi 
neprihănirea. (L. 103, 1900) 

Menţineţi principii stricte. - În toate amănuntele vieţii trebuie menținute cele mai 
stricte principii ale corectitudinii. . . . Devierea de la cinstea perfectă în problemele de afaceri 
poate apărea ca un lucru mic în estimarea unora, dar Mântuitorul nostru n-o priveşte astfel. 
Cuvintele Sale cu privire la acest lucru sunt clare şi explicite: „Cine este credincios în cele 
mai mici lucruri, este credincios şi în cele mari." Un om care-şi înşeală aproapele într-o 
proporție mică, va înşela într-o dimensiune mai mare dacă este ispitit. O reprezentare falsă 
într-o problemă mică este necinste în ochii lui Dumnezeu, la fel ca şi falsitatea într-o 
problemă mai mare. (L. 3, 1878) Cinstea trebuie să marcheze orice acțiune a vieţii noastre. 
Îngeri cereşti examinează lucrarea pusă în mâinile noastre, iar acolo unde a fost o îndepărtare 
de la principiile adevărului, în rapoarte este scris: „găsit uşor”. (CS. p. 142) 


CAPITOLUL TREIZECI 


CONŞTIENŢA DE PUTERILE PROPRII ŞI SIMŢUL ONOAREI 

Învăţaţi fiecare copil să fie conştient de capacităţile proprii. - Pe cât posibil, fiecare 
copil trebuie învăţat să-şi recunoască propriile capacități. Exersând diferite facultăți, el va 
descoperi în ce este mai dotat şi în ce este deficitar. Un instructor înțelept va acorda atenție 
deosebită dezvoltării trăsăturilor mai slabe, aşa încât copilul să-şi poată forma un caracter 
armonios, bine echilibrat. (FE. p. 57) 

Prea multă tihnă va forma persoane plăpânde. - Ar fi mai bine dacă părinții, în timpul 
vieții lor, îşi vor învăţa copiii să se ajute singuri, decât să le lase mult de învățat după moarte. 
Copiii lăsaţi să depindă în principal de propriile străduințe vor fi bărbaţi mai buni şi femei mai 
bune şi vor fi mai potriviţi pentru viața practică decât aceia care au depins de averea tatălui 
lor. Copiii lăsaţi să depindă de resursele proprii, în general îşi apreciază capacitățile, îşi 
îmbunătăţesc privilegiile şi îşi cultivă şi direcționează facultăţile spre a atinge o ţintă în viață. 
De obicei ei dezvoltă caractere bazate pe hărnicie, cumpătare şi valoare morală ce stau la 
temelia succesului în viața creştină. Acei copii pentru care părinții au făcut cel mai mult, de 
obicei se simt cel mai puțin obligați față de părinți. (3 T. p. 122, 123) 

Obstacolele dezvoltă puterea. - Obstacolele sunt acelea care-i fac pe oameni puternici. 
Nu ajutoarele, ci dificultăţile, conflictele şi refuzurile fac oameni cu vigoare morală. Prea 
multa tihnă şi evitarea responsabilităţii au făcut nişte plăpânzi şi pitici din aceia care trebuiau 
să fie bărbați responsabili, cu putere morală şi muşchi spirituali puternici. (Id. p. 495) Este 
necesar ca din primii ani să împletim în caracter principiile integrității neclintite, ca tinerele 
vlăstare să poată atinge la maturitate standardul cel mai înalt. Ei ar trebui să păstreze 
totdeauna înaintea ochilor faptul că au fost cumpăraţi cu un preț şi ar trebui să slăvească pe 
Dumnezeu în trupul şi în duhul lor care sunt ale Lui. Tineretul să se gândească în mod serios 
la ţinta propusă şi la lucrarea principală a vieții lor şi să pună temelia în aşa fel încât 
obiceiurile lor să fie eliberate de toată stricăciunea corupției. Dacă se vor afla într-o poziţie 


46 


unde să influenţeze pe alții, trebuie să fie conştienţi de capacităţile proprii. (YI. 5 ianuarie, 
1893) 

Pregătiți-i pe copii să întâmpine problemele cu curaj. - Dincolo de disciplina 
căminului şi a şcolii, toţi au de întâmpinat disciplina neîndurătoare a vieţii. Cum să facem față 
acesteia cu înțelepciune este o lecţie ce trebuie explicată fiecărui copil şi fiecărui tânăr. Este 
adevărat că Dumnezeu ne iubeşte, că El lucrează pentru fericirea noastră şi că, dacă legea Lui 
ar fi fost întotdeauna ascultată, n-ar fi trebuit să cunoaştem suferința niciodată şi nu este mai 
puţin adevărat că în această lume, ca rezultat al păcatului, suferința, necazul şi poverile vin în 
viaţa fiecăruia. Putem să le facem un bine copiilor şi tinerilor pentru toată viața învăţându-i să 
facă față cu curaj acestor necazuri şi greutăţi. În timp ce ar trebui să le acordăm înțelegere, 
niciodată să n-o facem astfel încât să încurajeze autocompătimirea. Ei au nevoie mai degrabă 
de ceea ce stimulează şi întăreşte, decât de ceea ce slăbeşte. Ei trebuie învăţaţi că această lume 
nu este un teren de paradă, ci un câmp de luptă. Toţi sunt chemaţi să îndure asprimea ca buni 
soldaţi. Ei trebuie să fie puternici şi eliberaţi de ei înşişi ca oameni. Să fie învăţaţi că 
adevăratul test al caracterului se află în bunăvoința de a purta poveri, de a ocupa locul greu, de 
a face lucrul ce trebuie să fie făcut, chiar dacă nu le aduce nici o apreciere sau răsplată 
pământească. (Ed. p. 295) 

Întăriți simțul onoarei. - Educatorul înțelept, lucrând cu elevii săi, va căuta să 
încurajeze încrederea şi să întărească simțul onoarei. Copiii şi tinerii vor avea de câştigat dacă 
li se acordă încredere. Mulţi, chiar dintre copilaşi au un înalt simţ al onoarei. Toţi doresc să fie 
tratați cu încredere şi respect şi acesta este dreptul lor. Ei nu trebuie lăsaţi să simtă că nu pot 
pleca sau veni fără să fie păziţi. Suspiciunea demoralizează, producând exact relele pe care 
caută să le prevină. . . . Faceţi ca tinerii să simtă că sunt demni de încredere şi vor fi doar 
puţini care nu vor căuta să se dovedească demni de încredere. (Id. p. 289, 290) 


SECTIUNE A VIII Datoria supremă - dezvoltarea caracterului 
CAPITOLUL TREIZECI ȘI UNU 


IMPORTANȚACARACTERULUI 

Singura comoară ce poate fi luată din această lume. - Un caracter format în 
conformitate cu modelul divin este singura comoară pe care o putem lua cu noi din lumea 
aceasta în următoarea. Cei care sunt sub învățătura lui Hristos în această lume, vor lua cu ei în 
curţile cereşti orice cunoștință divină. În cer va trebui să ne perfecţionăm în mod continuu. 
Cât de importantă este atunci dezvoltarea caracterului în această viață. (COL. p. 332) 

Adevăratul caracter este o calitate a sufletului. - Capacitatea intelectuală şi geniul nu 
înseamnă caracter, deoarece acestea sunt adesea posedate de aceia care au un caracter departe 
de a fi numit bun. Reputația nu este caracter. Adevăratul caracter este o calitate a sufletului, ce 
se dă pe față în comportament. (YI. 3 noiembrie, 1886) Un caracter bun este un capital de o 
valoare mai mare decât aurul sau argintul. El nu este afectat de temeri sau de eşecuri, iar în 
acea zi când avuţiile pământeşti vor trece, el va aduce beneficii bogate. Integritatea, fermitatea 
şi perseverența sunt calități pe care toți ar trebui să caute să le cultive în mod sârguincios; 
deoarece ele îmbracă pe posesor cu o putere irezistibilă - o putere ce-l întăreşte să facă binele, 
să reziste răului şi să suporte împotrivirea. (CT. p. 225, 226) 

Cele două elemente esențiale. - Tăria de caracter constă în două lucruri: puterea 
voinţei şi puterea stăpânirii de sine. Mulţi tineri înțeleg greşit tăria de caracter ca fiind 
pasiunea puternică şi nestăpânită; dar adevărul este că cel stăpânit de patimi este un om slab. 
Adevărata măreție şi nobleţe a omului este măsurată prin puterile lui de a-şi supune 

simțămintele şi nu prin puterea ce o au simțămintele asupra lui. Cel mai tare om este acela 
care, deşi sensibil la abuz, îşi va reţine patima şi-şi va ierta duşmanii. (Id. p. 222) 

Mai necesar decât înfăţişarea exterioară. - Dacă s-ar fi considerat tot atât de important 
ca tineretul să posede un caracter frumos şi o fire binevoitoare după cum este considerat ca ei 
să imite modele lumii în îmbrăcăminte şi comportament, am vedea sute acolo unde astăzi este 
unul, venind pe scena vieţii pregătiți să exercite o influență înnobilatoare asupra societății. 
(FE. p. 69) 

Dezvoltarea caracterului este lucrarea unei vieți. - Formarea caracterului este lucrarea 
unei vieți întregi şi este pentru veşnicie. Ce schimbare ar avea loc dacă toţi ar putea să-şi dea 
seama de aceasta şi dacă s-ar trezi la gândul că noi ne hotărâm în mod individual propriul 
destin pentru viaţa veşnică sau pentru ruină veşnică! Cât de diferit ar fi petrecut acest timp de 
probă şi cât de diferite ar fi caracterele ce populează lumea noastră! (YI. 19 februarie, 1903) 

Dezvoltare şi creştere. - Încolțirea seminței reprezintă începutul vieții spirituale, iar 
dezvoltarea plantei este un simbol al dezvoltării caracterului. Nu poate exista viață fără 
creştere. Planta trebuie sau să crească sau să moară. După cum creşterea ei este tăcută şi 
imperceptibilă dar continuă, tot la fel este şi creşterea caracterului. La fiecare etapă a 
dezvoltării, viața noastră poate fi perfectă; şi totuşi va exista înaintare continuă dacă este 
îndeplinit planul lui Dumnezeu pentru noi. (Ed. p. 105, 106) 

Caracterul este secerişul vieţii. - Recolta vieţii este caracterul, iar acesta ne hotărăşte 
destinul, atât pentru viaţa aceasta cât şi pentru viaţa viitoare. Recolta este o înmulțire a 
seminţei semănate. Fiecare sămânță aduce rod după soiul ei. Aşa este şi cu trăsăturile de 
caracter pe care le nutrim. Egoismul, iubirea de sine, părerea bună despre sine, îngăduința de 
sine se înmulțesc, iar sfârşitul este nenorocire şi ruină. „Cine seamănă în firea lui 
pământească, va secera din firea pământească putrezirea; dar cine seamănă în Duhul, va 
secera din Duhul viaţa veşnică." Galateni 6, 8. Iubirea, mila şi bunătatea aduc roada 
binecuvântării, un seceriş care este nepieritor. (Id. p. 109) 

Cea mai mare dovadă a creştinătăţii. - Dacă mamele creştine ar dărui societăţii copii cu 
integritate de caracter, cu principii ferme şi cu o ţinută morală sănătoasă, ea ar îndeplini cea 
mai importantă din toate lucrările misionare. Copiii lor, educați în mod desăvârşit să-şi ocupe 
locul în societate, sunt cea mai mare dovadă a creştinătăţii ce poate fi dată lumii. (PHJ. iunie, 
1890) 

Influenţa unui copil instruit cum trebuie. - Niciodată n-a fost încredințată muritorilor o 
lucrare mai înaltă decât aceea de formare a caracterului. Copiii nu trebuie să fie doar educați, 
ci şi instruiți cât mai bine; şi cine poate spune viitorul unui copil în creştere sau al unui tânăr? 
Faceţi ca cea mai mare atenţie să fie acordată creşterii copiilor voştri. Un copil disciplinat 
cum se cuvine în învățătura adevărului, care are dragostea şi frica de Dumnezeu împletite în 
caracter, va avea în lume o putere spre bine ce nu poate fi estimată. (ST. 13 iulie, 1888) 

CAPITOLUL TREIZECI ŞI DOI 

CUMESTEFORMATCARACTERUL 

Obţinut prin efort perseverent şi neobosit. - Caracterul nu vine din întâmplare. El nu 
este determinat de o izbucnire a temperamentului şi de un pas în direcția greşită. Este 
repetarea unui fapt ce-l face să devină obicei şi modelează caracterul spre bine sau spre rău. 
Caractere drepte pot fi formate numai prin efort perseverent şi neobosit, prin îmbunătăţirea 
fiecărui talent încredințat şi a fiecărei capacități spre slava lui Dumnezeu. În loc de a face 
aceasta, mulţi îşi permit să fie purtaţi oriunde poate să-i ducă impulsul sau circumstanţele. 
Aceasta nu este din cauză că duc lipsă de material bun, ci fiindcă nu realizează că Dumnezeu 
vrea ca ei să facă tot ce pot mai bine în tinereţe. (YI. 27 iulie, 1899) Prima noastră datorie față 
de Dumnezeu şi faţă de semenii noştri constă în dezvoltarea de sine. Fiecare facultate cu care 
ne-a înzestrat Creatorul trebuie cultivată până la cel mai înalt grad de perfecţiune pentru a 
putea fi în stare să facem cea mai mare parte din binele de care suntem capabili. Ca să ne 

curățim şi rafinăm caracterele, avem nevoie de harul dat de Hristos, ce ne va face în stare să 
vedem şi să ne corectăm deficiențele şi să ne îmbunătăţim calitățile caracterului. (PHJ. aprilie, 
1890) 

Cultivând puterile date de Dumnezeu. - Într-o mare măsură, fiecare este arhitectul 
propriului caracter. Cu fiecare zi, construcția se apropie tot mai mult de terminare. Cuvântul 
lui Dumnezeu ne avertizează să luăm seama cum zidim şi clădirea noastră să aibă temelia pe 
Stânca veşnică. Vine timpul când lucrarea noastră va sta descoperită chiar aşa cum este. 
Acum este vremea ca toţi să cultive puterile date Dumnezeu, ca să-şi poată forma caractere 
pentru folosinţă aici şi pentru o viață mai înaltă după aceea. Credinţa în Hristos ca Mântuitor 
personal va da tărie şi soliditate caracterului. Aceia care au credință adevărată în Hristos vor fi 
raționali, amintindu-şi că ochiul lui Dumnezeu este asupra lor, că Judecătorul tuturor 
oamenilor cântăreşte valoarea morală şi că inteligenţe cereşti urmăresc cu atenție să vadă ce 
fel de caracter este dezvoltat. (CT. p. 223) 

Este influențat de fiecare faptă. - Fiecare acţiune a vieţii, oricât de lipsită de 
importanţă, are influenţa ei în formarea caracterului. Un caracter bun este mai prețios decât 
averi lumești şi lucrarea de formare a lui este cea mai nobilă lucrare în care se poate angaja 
omul. Caracterele formate de împrejurări sunt schimbătoare şi discordante - o mulțime de 
contraste. Posesorii lor nu au nici un obiectiv înalt în viaţă. Ei nu au o influenţă înnobilatoare 
asupra caracterului altora. Ei sunt fără țintă şi fără putere. (4 T. p. 657) 

Desăvârşit prin urmarea Modelului lui Dumnezeu. - Dumnezeu aşteaptă ca noi să 
zidim caractere în conformitate cu Modelul aşezat înaintea noastră. Trebuie să punem 
cărămidă peste cărămidă, adăugând har peste har, găsind punctele noastre slabe şi corectându- 
le potrivit cu indicațiile date. Când se vede o fisură în pereții unei case, ştim că ceva nu este în 
regulă cu clădirea. În zidirea caracterelor noastre adesea sunt văzute fisuri. Dacă aceste 
defecte nu sunt reparate, casa va cădea când furtuna încercării va bate asupra ei. (YI. 25 
octombrie, 1900) Dumnezeu ne dă tărie, putere de judecată şi timp pentru ca să clădim 
caractere pe care să-Şi poată pune pecetea aprobării. El doreşte ca fiecare copil al Său să 
construiască un caracter nobil, săvârşind fapte curate şi înălțătoare, ca la sfârşit să poată 
prezenta o structură simetrică, un templu frumos, prețuit de om şi de Dumnezeu. În formarea 
caracterului trebuie să clădim pe Hristos. El este temelia sigură, o temelie ce nu poate fi 
clintită niciodată. Furtuna ispitei şi încercării nu poate clătina clădirea consolidată pe Stânca 
veşnică. Cel ce ar vrea să crească, să devină o construcție frumoasă pentru Domnul, trebuie să 
cultive fiecare putere a ființei sale. Numai prin folosirea corectă a talentelor se poate 
caracterul dezvolta armonios. În felul acesta punem la temelie ceea ce este reprezentat în 
Cuvânt ca fiind aur, argint şi pietre scumpe - material ce va trece testul focului purificator al 
lui Dumnezeu. În zidirea caracterelor noastre, Domnul Hristos ne este exemplul. (YI. 16 mai, 
1901) 

Trebuie opusă rezistenţă ispitei. - Viaţa lui Daniel este o ilustrație inspirată a ceea ce 
constituie un caracter sfințit. Ea prezintă o lecţie pentru toți şi în special pentru tineri. O 
ascultare strictă de cerințele lui Dumnezeu este binefăcătoare sănătății trupului şi minții. (FE. 
p. 80) Părinții l-au instruit pe Daniel în copilărie, în obiceiuri de strictă cumpătare. L-au 
învăţat că trebuia să se conformeze legilor naturii în toate obiceiurile lui; că ceea ce mânca şi 
bea avea o directă influență asupra naturii sale fizice, intelectuale şi morale şi că era 
răspunzător înaintea lui Dumnezeu pentru capacităţile sale; că le-a primit ca pe un dar de la 
Dumnezeu şi nu trebuia, acționând într-un mod sau altul, să le micşoreze sau să le paralizeze. 
Ca rezultat al acestei învățături, legea lui Dumnezeu era înălțată în mintea lui şi adorată în 
inima lui. În timpul primilor ani de captivitate, Daniel trecea printr-o experiență impusă ce 
trebuia să-l familiarizeze cu strălucirea de la curte, cu ipocrizia şi cu păgânismul. Cu adevărat, 
ciudată şcoală să-l pregătească pentru o viaţă de seriozitate, hărnicie şi credincioşie! Şi totuşi 
el a trăit necorupt de atmosfera de care era înconjurat. Daniel şi tovarăşii lui s-au bucurat de 

beneficiile unei instruiri şi educaţii corecte în primii ani de viață, dar aceste avantaje singure 
nu i-ar fi făcut ceea ce erau. A venit timpul când trebuiau să acționeze pentru ei înşişi, când 
viitorul lor depindea de propria alegere. Atunci ei au hotărât să rămână credincioşi lecţiilor 
primite în copilărie. Frica de Dumnezeu, care este începutul înțelepciunii, era temelia măreției 
lor. Spiritul Lui a întărit fiecare obiectiv sincer şi fiecare decizie nobilă. (MS. 132, 1901) 

inta trebuie să fie înaltă. - Dacă tinerii de astăzi ar vrea să stea cum a stat Daniel, ar 
trebui să pună la lucru fiecare nerv şi muşchi spiritual. Domnul nu doreşte ca ei să rămână 
începători, ci să atingă cea mai înaltă treaptă a scării, ca de pe ea să poată păşi în împărăţia lui 
Dumnezeu. (YI. 27 iulie, 1899) Dacă tinerii ar aprecia în mod corect această problemă 
importantă a dezvoltării caracterului, ar vedea necesitatea îndeplinirii lucrării lor în aşa fel 
încât aceasta să reziste testului cercetării înaintea lui Dumnezeu. Cel mai umil şi mai slab, 
prin efort perseverent în a rezista ispitei şi în a căuta înţelepciune de sus, poate atinge înălțimi 
ce acum par imposibile. Aceste realizări nu pot veni fără un scop bine determinat de a fi 
credincios în îndeplinirea datoriilor mici. Se cere atenție continuă ca trăsăturile necinstite să 
nu fie lăsate să se întărească. Tineretul poate avea putere morală căci Isus a venit în lume ca 
să poată fi exemplul nostru şi să dea tinerilor şi celor de orice vârstă ajutor divin. (YI. 3 
noiembrie, 1886) 

Sfatul şi mustrarea trebuie luate în seamă. - Cei care au defecte în caracter, în 
comportare, în obiceiuri şi practici, trebuie să dea atenție sfatului şi observaţiei. Această lume 
este atelierul lui Dumnezeu şi fiecare piatră ce poate fi folosită în templul ceresc trebuie 
cioplită şi şlefuită până devine o piatră încercată şi scumpă, potrivită pentru locul său în 
clădirea Domnului, dar dacă refuzăm să fim instruiți şi disciplinați, vom fi ca pietrele 
neşlefuite, iar la sfârşit vom fi aruncaţi deoparte ca nefolositori. (YI. 31 august, 1893) Poate fi 
nevoie de mult lucru la zidirea caracterului tău, poate că eşti o piatră aspră ce trebuie netezită 
şi lustruită înainte de a putea ocupa un loc în templul lui Dumnezeu. Nu trebuie să fii surprins 
dacă, folosind ciocanul şi dalta, Dumnezeu îţi taie colţurile ascuţite ale caracterului până ce 
eşti pregătit să ocupi locul pe care El îl are pentru tine. Nici o ființă omenească nu poate 
efectua această lucrare. Ea poate fi făcută numai de Dumnezeu. Şi fii sigur că El nu va da nici 
o lovitură inutilă. Fiecare lovitură este dată cu iubire, pentru fericirea ta veşnică. El cunoaşte 
slăbiciunile tale şi lucrează ca să repare, nu ca să distrugă. (7 T. p. 264) 

CAPITOLUL TREIZECI ŞI TREI 


RĂSPUNDEREA PĂRINTEASCĂ ÎN FORMAREA CARACTERULUI 

O însărcinare divină către părinți. - Dumnezeu le-a dat părinţilor lucrarea de a forma 
caracterele copiilor lor după Modelul divin. Prin harul Său, ei pot îndeplini însărcinarea; dar 
se va cere efort răbdător şi stăruitor şi nu mai puţină fermitate şi hotărâre pentru a îndruma 
voința şi a reține pasiunile. Un ogor părăsit produce doar spini şi mărăcini. Cel care ar vrea să 
asigure o recoltă pentru folosință sau pentru frumuseţe, trebuie să prepare solul şi să semene 
sămânța, apoi să sape în jurul vlăstarelor tinere, smulgând buruienile şi afânând pământul, iar 
plantele preţioase vor înflori şi îi vor răsplăti în mod bogat grija şi munca. (ST. 24 noiembrie, 
1881) Dezvoltarea caracterului este cea mai importantă lucrare încredinţată vreodată ființelor 
omeneşti şi studierea ei cu sârguință n-a fost, niciodată mai înainte, aşa de importantă ca 
acum. Nici o generaţie dinaintea noastră n-a fost chemată să întâmpine probleme aşa de 
importante; niciodată până acum, tinerii şi tinerele n-au fost confruntați cu pericole aşa de 
mari cum sunt confruntaţi astăzi. (Ed. p. 225) Aici este lucrarea voastră, părinţi: de a dezvolta 
caracterele copiilor voştri în armonie cu învăţăturile Cuvântului lui Dumnezeu. Această 
lucrare trebuie să ocupe primul loc, pentru că aici sunt implicate interese veşnice. Formarea 
caracterelor copiilor voştri are o mai mare importanță decât cultivarea fermelor, este mai 
vitală decât clădirea caselor în care să locuiţi, mai urgentă decât întreprinderea oricărui fel de 
afacere sau profesie. (ST. 10 septembrie, 1894) 

Căminul, locul cel mai bun pentru dezvoltarea caracterului. - Nici şcoala bisericii, nici 
colegiul nu oferă ocaziile din cămin de a aşeza clădirea caracterului unui copil pe temelia cea 
adevărată. (CT. p. 162) 

Caracterele deformate trebuie îndreptate. - Cei care nu-şi îndreaptă caracterul strâmb 
în viaţa aceasta, nu au parte de viața viitoare, nemuritoare. O, cât de important este pentru 
tineret să ţină calea dreaptă! Părinții au o parte importantă în această problemă. Asupra lor 
apasă responsabilitatea sacră a educării copiilor pentru Dumnezeu. Lor le-a fost dată lucrarea 
de a-i ajuta pe cei mici ai lor să-şi formeze caractere ce le va câştiga intrarea în curțile de sus. 
(L. 78, 1901) 

Părinți, nu vă poticniţi aici. - Părinţi, de dragul lui Hristos, nu vă poticniți în cea mai 
importantă lucrare a voastră, aceea a modelării caracterelor copiilor pentru acum şi pentru 
veşnicie. O greşeală din partea voastră în neglijarea instrucțiunilor date cu credincioşie sau în 
îngăduirea acelei afecţiuni neînțelepte ce vă face orbi față de defectele lor şi vă împiedică de a 
le da restricţiile cuvenite, le va aduce ruina. Calea voastră poate da o direcţie greşită întregii 
lor cariere viitoare. Voi hotărâți în locul lor ce vor fi şi ce vor face pentru Hristos, pentru 
oameni şi pentru propriile lor suflete. Purtaţi-vă cinstit şi cu credincioşie față de copiii voştri. 
Lucraţi cu curaj şi cu răbdare. Nu vă temeţi de nici o împotrivire, nu cruțați timp sau muncă, 
greutate sau suferință. Viitorul copiilor voştri va mărturisi despre caracterul lucrării voastre. 
Credincioşia voastră față de Domnul Hristos poate fi exprimată în caracterul simetric al 
copiilor voştri mai bine decât pe orice altă cale. Ei sunt proprietatea lui Hristos, cumpăraţi cu 
propriul Său sânge. Dacă influenţa lor este în întregime de partea Domnului Hristos, ei sunt 
colaboratorii Lui, ajutându-i pe alții să găsească drumul vieții. Dacă neglijați lucrarea 
încredințată de Dumnezeu, modul vostru neînţelept de disciplină îi plasează între aceia care se 
despart de Hristos şi întăresc împărăția întunericului. (5 T. p. 39, 40) O casă curată dar copii 
needucați. - Am văzut o mamă al cărei ochi critic putea să discearnă orice imperfecţiune în 
aranjarea mobilei din casa ei şi care era foarte minuțioasă să-şi aibă curăţenia cu desăvârşire 
terminată la o anumită oră pe care şi-a fixat-o şi o făcea frecvent cu prețul sănătății fizice şi 
spirituale, în timp ce copiii ei erau lăsaţi să alerge în stradă şi să obțină educaţia străzii. Aceşti 
copii creşteau nepoliticoşi, egoişti, obraznici şi neascultători. Mama, cu toate că avea 
servitoare plătită, era aşa de mult angajată în grijile casnice încât nu-şi putea face timp să-şi 
educe copiii cum se cuvine. l-a lăsat să crească cu caractere deformate, needucaţi şi 
neinstruiţi. N-am putea să credem decât că gustul fin al mamei nu a fost exersat în direcția cea 
bună, altfel ea ar fi văzut necesitatea modelării minții şi manierelor copiilor ei şi nevoia 
educării lor astfel încât să aibă caractere simetrice şi temperamente plăcute. Dacă mama ar fi 
lăsat pe plan secundar aceste lucruri cărora le-a permis să-i solicite atenţia în primul rând, ea 
ar fi privit instruirea fizică, intelectuală şi morală a copiilor ei ca fiind de o importanţă 
aproape inestimabilă. Cine îşi asumă răspunderea de mamă trebuie să se simtă sub cea mai 
solemnă obligaţie față de Dumnezeu şi față de copiii ei, de a-i educa în aşa fel încât ei să aibă 
o dispoziție binevoitoare şi afectuasă, să fie curați în principii morale, rafinaţi în gust şi 
plăcuțţi în caracter. (ST. 5 august, 1875) 

Numai prin Duhul Domnului. - Ne vom considera capabili să ne modelăm viețile şi 
caracterele pentru a intra pe porțile slavei? N-o putem face. Noi suntem dependenți în fiecare 
moment de Duhul lui Dumnezeu care acţionează asupra noastră şi asupra copiilor noştri. (MS. 
12, 1895) Dacă părinții ar vrea să vadă o stare de lucruri diferită în familia lor, să se consacre 
ei înşişi în întregime lui Dumnezeu, iar Domnul va găsi căi şi mijloace prin care o 
transformare poate avea loc în casele lor. (MS. 151, 1897) Partea lui Dumnezeu şi a voastră. - 
Părinţi creştini, vă implor să vă treziți. .. . Dacă vă neglijaţi datoria şi vă sustrageți de la 
răspunderea voastră, aşteptând ca Domnul să facă lucrul vostru, veți fi dezamăgiți. Când aţi 
făcut cu credincioşie tot ce s-a putut, aduceţi-i pe copiii voştri la Isus şi cu credință stăruitoare 
mijlociţi pentru ei. Domnul va fi ajutorul vostru; El va lucra cu eforturile voastre; în puterea 

Lui veţi câştiga biruinţa. . ... Când părinții vor manifesta un astfel de interes pentru copiii lor 
încât Dumnezeu să-i poată avea, El le va asculta rugăciunile şi va lucra cu eforturile lor; dar 
Dumnezeu nu intenţionează să facă lucrarea ce le-a încredințat-o părinților. (R&H. 13 
septembrie, 1881) 

Creatorul te va ajuta. - Mamelor, amintiți-vă că în lucrarea voastră Creatorul 
universului vă va da ajutor. Prin tăria Lui şi în Numele Său vă veți conduce copiii să fie 
biruitori. Învăţaţi-i să privească la Domnul pentru putere. Spuneţi-le că El aude rugăciunile 
lor. Învăţaţi-i să biruiască răul prin bine. Învăţaţi-i să exercite o influență ce înalță şi 
înnobilează. Conduceţi-i să se unească cu Dumnezeu şi atunci vor avea tărie să reziste celei 
mai puternice ispite. Atunci vor primi răsplata biruitorului. (R&H. 9 iulie, 1901) Mântuitorul 
îndurător veghează asupra voastră cu dragoste şi milă, gata să vă asculte rugăciunile şi să vă 
dea ajutorul de care aveți nevoie în lucrarea vieții voastre. Dragostea, bucuria, pacea, 
îndelunga răbdare, bunătatea, credincioşia şi facerea de bine sunt elementele caracterului 
creştin. Aceste prețioase daruri sunt roade ale Duhului. Ele sunt coroana şi scutul creştinului. 
(PHJ. septembrie, 1890) 

Un cuvânt de încurajare către cei care au greşit. - Cei care şi-au educat copiii într-un 
mod nepotrivit nu trebuie să dispere; să se întoarcă la Dumnezeu şi să caute adevăratul spirit 
al ascultării şi vor fi în stare să facă reforme hotărâte. Supunându-vă obiceiurile față de 
principiile salvatoare ale legii sfinte a lui Dumnezeu, veţi avea o influenţă asupra copiilor 
voştri. (ST. 17 septembrie, 1894) 

Unii copii vor refuza să dea atenţie sfatului părintesc. - S-ar putea ca părinții să facă 
tot ce stă în pute-rea lor să le dea copiilor orice avantaj şi învățătură ca să-şi poată preda 
inimile lui Dumnezeu; Totuşi copiii s-ar putea să refuze a umbla în lumină şi prin umblarea 
lor rea aruncă blamul asupra părinților care-i iubesc şi tânjesc de dor pentru salvarea lor. 

Satana este cel care ispiteşte copiii să urmeze o cale a păcatului şi neascultării. . . . 
Dacă ei refuză să umble în lumină, dacă refuză să-şi supună lui Dumnezeu voința şi calea şi 
persistă în a urma drumul păcatului în nepocăință, lumina şi privilegiile ce le-au avut se vor 
ridica la judecată împotriva lor pentru că n-au umblat în lumină şi n-au ştiut încotro merg. 
Satana îi conduce, iar ei devin un subiect de discuţie în lume. Oamenii vor spune: „Uitaţi-vă 
la copiii aceia! Părinţii lor sunt foarte religioşi dar vedeţi că ei sunt mai răi decât copiii mei, 
iar eu nu pretind a fi creştin." În felul acesta, copiii care primesc instrucţiuni bune de la 
părinţii lor şi totuşi nu le dau atenţie, aruncă un reproş asupra părinţilor, dezonorându-i şi 
făcându-i de ruşine în faţa unei lumi păgâne. De asemenea, ei aduc un reproş asupra religiei 
lui Isus Hristos, pe calea faptelor lor rele. (YI. 10 august, 1893) 

Părinți, aceasta este lucrarea voastră. - Părinţi, lucrarea voastră este de a dezvolta în 
copii răbdare, fidelitate şi dragoste adevărată. Lucrând în mod corect cu copiii pe care vi i-a 
dat Dumnezeu, îi ajutaţi să pună temelia unui caracter curat şi bine echilibrat. Voi întipăriți în 
mintea lor principiile pe care într-o zi le vor urma în propriile lor familii. Rezultatul 
eforturilor voastre bine direcționate va fi văzut pe măsură ce îşi vor conduce familiile lor pe 
calea Domnului. (R&H. 6 iunie, 1899) 


CAPITOLUL TREIZECI ŞI PATRU 


CUMESTERUINATCARACTERUL 

Părinții pot semăna sămânța ruinei. - Părinţii incorecţi îi învaţă pe copiii lor lecţii ce se 
vor dovedi distrugătoare pentru ei şi, de asemenea, plantează spini pentru propriile lor 
picioare. . . . Într-o mare măsură fericirea viitoare a copiilor se află în mâinile părinţilor. 
Asupra lor stă importanta lucrare a formării caracterelor acestor copii. Învățăturile date în 
copilărie îi vor urmări pe toți prin viață. Părinţii seamănă sămânţa ce va încolți şi va aduce 

roadă fie spre bine, fie spre rău. Ei îi pot pregăti pe fiii şi fiicele lor fie pentru fericire, fie 
pentru nenorocire. (1 T. p. 393) 

Prin indulgență sau prin reguli de fier. - Copiii sunt adesea răsfățaţi din pruncie şi 
obiceiurile rele sunt fixate. Părinţii au îndoit mlădiţa. Prin felul lor de educaţie, caracterul se 
dezvoltă fie deformat, fie în simetrie şi frumuseţe. Dar, în timp ce mulți greşesc de partea 
indulgenţei, alții merg la extrema opusă şi îşi conduc copiii cu un toiag de fier. Nici unii din 
aceştia nu urmează învăţăturile Bibliei, ci fac o lucrare înfricoşătoare. Ei modelează mintea 
copiilor şi trebuie să dea socoteală în ziua lui Dumnezeu pentru modul în care au făcut 
aceasta. Veşnicia va descoperi rezultatele lucrării făcute în această viaţă. (Id. vol. 4, p. 368, 
369) 

Nereuşind să educe pentru Dumnezeu. - Prin nereuşita de a-i educa pe copiii lor să țină 
calea Domnului şi să facă acele lucruri pe care El le-a poruncit, părinții neglijează o datorie 
solemnă. (MS. 12, 1898) Unii {copii} au fost lăsaţi să facă ce le place; altora li s-au găsit 
greşeli şi au fost descurajaţi. Doar puţin farmec, voioşie şi cuvinte de aprobare le-au fost 
dăruite. (MS. 34, 1893) O, numai dacă ar lucra mamele cu înțelepciune, cu calm şi cu hotărâre 
să instruiască şi să supună temperamentul firesc al copiilor lor, ce volum de păcat ar fi 
înăbuşit în faşă şi de ce oştire de necazuri ar fi scutită biserica! . . . Multe suflete vor fi pe veci 
pierdute datorită neglijenţei părinților de a-şi disciplina copiii cum se cuvine şi de a-i învăţa în 
tinereţe supunerea față de autoritate. Tolerarea greşelilor şi domolirea acceselor de furie nu 
înseamnă înfigerea toporului la rădăcina răului, ci se dovedeşte a fi ruina a mii de suflete. O, 
cum vor răspunde părinții față de Dumnezeu pentru această înspăimântătoare neglijare a 
datoriei! (4T. p. 92, 93) 

Prin neglijența ce cochetează cu păcatul. - Copiii au nevoie de îngrijire şi îndrumare 
vigilentă ca niciodată mai înainte, pentru că Satana se străduieşte să câştige controlul asupra 
minții şi inimii şi să îndepărteze Duhul lui Dumnezeu. Starea înspăimântătoare a tineretului 
din vremea noastră constituie unul din cele mai puternice semne că trăim în ultimele zile, dar 
căderea multora poate fi urmarea directă a conducerii greşite a părinților. Spiritul de 
murmurare împotriva mustrării a prins rădăcină şi aduce roada lui de nesupunere. Părinţii nu 
sunt satisfăcuţi cu caracterul pe care copiii dezvoltă, dar, în acelaşi timp, ei nu reuşesc să vadă 
greşelile ce-i fac pe copii aşa cum sunt. ... . 

Dumnezeu condamnă atât neglijența ce glumeşte cu păcatul şi crima, cât şi 
insensibilitatea ce descoperă prea târziu prezenţa dăunătoare a păcatului în familiile pretinşilor 
creştini. (Id. p. 199, 200) 

Prin lipsa restricției. - Din cauză că nu li se impune restricție şi nu sunt îndrumați 
corect, unii copii cresc cu caractere deformate, cu principii morale slabe şi cu puţină educaţie 
în datoriile practice ale vieţii. Ei sunt lăsați să facă ce le place cu impulsurile lor, cu timpul şi 
răspunderea o poartă taţii şi mamele; şi ce scuză vor prezenta oare Aceluia ai cărui ispravnici 
sunt, ei, cărora li s-a încredințat datoria sacră a modelării sufletelor ca, sub îngrijirea lor, 
acestea să-şi sporească toate puterile, spre slava Creatorului lor? (Id. vol. 5, p. 326) Părinţii au 
crezut că-şi iubesc copiii dar s-au dovedit a fi cei mai răi duşmani ai lor. Ei au lăsat răul să 
înainteze neînfrânat. Le-au permis copiilor să cultive păcatul, ceea ce se aseamănă cu 
îndrăgirea şi îngrijirea unei vipere care otrăveşte nu doar victima care o îngrijeşte, ci şi pe toţi 
aceia cu care vine în contact. (FE. p. 52, 53) 

Prin trecerea cu vederea a greşelilor evidente. - În loc să se alăture celor care poartă 
poverile, să ridice standardul principiilor morale, lucrând cu inima şi sufletul în frică de 
Dumnezeu ca să corecteze greşelile în copiii lor, mulţi părinți îşi liniştesc conştiinţa spunând: 
„Copiii mei nu sunt mai răi decât alții." Ei caută să ascundă greşelile fățişe, neplăcute lui 
Dumnezeu, ca nu cumva copiii lor să fie ofensaţi şi să recurgă la metode disperate. Dacă în 
inimile lor este un spirit de revoltă, este mult mai bine să-l supuneţi acum decât să-i permiteți 

să crească şi să se întărească prin indulgență. Dacă părinții şi-ar face datoria, am vedea o altă 
stare de lucruri. Mulţi din aceşti părinţi au căzut de la credință. Ei nu au înţelepciune de la 
Dumnezeu ca să observe şiretlicurile lui Satana şi să reziste capcanelor lui. (4T. p. 650, 651) 

Prin răsfăţarea copiilor şi prin indulgență. - În mod frecvent, părinţii sunt indulgenți cu 
copilaşii lor şi-i răsfaţă pentru că li se pare mai uşor să-i conducă în felul acesta. E mai comod 
să-i laşi în voia lor decât să le înfrânezi înclinațiile nesupuse ce se ridică cu putere în pieptul 
lor. Totuşi acest mod este laş. Este un lucru rău ca în felul acesta să micşorezi 
responsabilitatea, căci va veni timpul când aceşti copii, ale căror înclinații nestăvilite s-au 
întărit devenind pe deplin vicii, vor aduce reproş şi ruşine asupra lor şi asupra familiilor lor. 
Ei intră în viaţa activă nepregătiți pentru ispitele ei, nefiind destul de puternici ca să suporte 
complicațiile şi necazurile; înflăcăraţi, poruncitori şi nedisciplinați, ei caută să-i supună pe 
alții voinţei lor şi, nereuşind, se consideră trataţi cu răceală de lume şi se întorc împotriva ei. 
(d. p. 201) 

Prin semănarea seminţelor vanităţii. - Oriunde mergem, vedem copii tratați cu 
indulgență, răsfățați şi lăudaţi fără rezervă. Aceasta tinde să-i facă înfumuraţi, fără ruşine şi 
vanitoşi. Semințele frivolităţii sunt semănate cu uşurinţă în inima omenească de către părinți 
şi tutori nechibzuiţi care laudă şi sunt indulgenţi cu tânărul care se află în grija lor, fără să se 
gândească la viitor. Încăpăţânarea şi mândria sunt rele ce au transformat îngeri în demoni şi 
au închis porțile cerului pentru ei. Şi totuşi părinții, inconştienți, îşi instruiesc în mod 
sistematic copiii să fie agenţii lui Satana. (PHJ. ianuarie, 1890) 

Prin a deveni sclavii copiilor de vârsta adolescenţei. - Ce mulţi părinți istoviţi şi 
împovăraţi au devenit sclavii copiilor în timp ce, potrivit cu educaţia şi instrucțiunile lor, 
copiii trăiesc pentru a se mulțumi, a se distra şi a se slăvi pe ei înşişi. Părinţii seamănă în 
inimile copiilor lor sămânţa ce produce o recoltă pe care nu se îngrijesc s-o culeagă. Sub 
această educație, la vârsta de zece, doisprezece sau şaisprezece ani, copiii se cred foarte 
înţelepţi, îşi imaginează că sunt extraordinari şi se privesc ca fiind întru totul prea pricepuţi ca 
să fie supuşi părinților, prea elevaţi ca să se coboare la datoriile vieţii de fiecare zi. Iubirea de 
plăcere le stăpâneşte mintea, iar egoismul, mândria şi revolta aduc rezultate amare în viaţa lor. 
Ei acceptă insinuările lui Satana şi cultivă o ambiţie nesfințită de a-şi face o apariție măreaţă 
în lume. (YI. 20 iulie, 1893) 

Prin îndrumarea greşită a iubirii şi compasiunii. - Părinţii pot să-şi îngăduie să le arate 
copiilor lor o afecţiune care să-i coste ascultarea de legea sfântă a lui Dumnezeu. Călăuziţi de 
această afecțiune, ei nu ascultă de Dumnezeu, permițându-le copiilor să-şi formeze impulsuri 
rele şi se abțin să dea învățăturile şi disciplina pe care Dumnezeu le-a poruncit s-o dea. 
Părinţii îşi pun în primejdie sufletele lor şi ale copiilor lor atunci când nesocotesc astfel 
poruncile lui Dumnezeu. (R&H. 6 aprilie, 1897) Slăbiciunea de a nu pretinde ascultare, 
iubirea şi compasiunea înțelese şi manifestate greşit şi noțiunea falsă că înțelepciunea constă 
în a fi indulgent şi nu în a împiedica constituie un sistem de educaţie ce întristează pe îngeri, 
dar care îl încântă pe Satana, căci el aduce sute şi mii de copii în rândurile sale. De aceea 
orbeşte el ochii părinţilor, le amorţeşte simţurile şi le înceţoşează mintea. Ei văd că fiii lor nu 
sunt plăcuți şi responsabili, iar fiicele lor nu sunt agreabile şi ascultătoare; totuşi, copiii se 
înmulțesc în familiile lor ca să le otrăvească viaţa, să le umple inima cu tristeţe şi să fie 
adăugați la numărul acelora pe care Satana îi foloseşte ca să atragă sufletele la distrugere. (5T. 
p. 324) 

Prin nereuşita de a pretinde ascultare. - Când copiii nerecunoscători sunt hrăniţi, 
îmbrăcaţi şi lăsați să plece necorectați, sunt încurajați de fapt să continue în calea lor rea. Şi, 
în măsura în care părinții şi tutorii lor sunt îngăduitori cu ei în felul acesta şi nu le pretind 
ascultare, le sunt părtaşi la poftele lor rele. Astfel de copii ar putea fi la fel de bine la un loc cu 
cei răi a căror cale păcătoasă au ales s-o urmeze, decât să rămână în familii creştine, să 
otrăvească pe alții. În acest veac al răutăţii, fiecare creştin trebuie să condamne în mod hotărât 

faptele satanice ale copiilor neascultători. Tinerii răi n-ar trebui tratați ca buni şi ascultători, ci 
ca tulburători ai păcii şi corupători ai tovarăşilor lor. (MS. 119, 1901) 

Prin permisiunea dată copiilor de a-şi urma propriile gânduri. - Influenţa predominantă 
în societate este în favoarea îngăduirii tinerilor să-şi urmeze înclinațiile naturale ale minţii. 
(MYP. p. 373) Ei {părinții} cred că pot câştiga dragostea copiilor, satisfăcându-le dorințele şi 
lăsându-i să-şi urmeze propriile înclinații. Ce greşeală! Copiii îngăduiţi în felul acesta cresc 
neînfrânaţi în dorinţele lor, cu firi nesupuse, egoişti, pretenţioşi şi poruncitori, un blestem 
pentru ei înşişi şi pentru cei din jurul lor. (1T. p. 393) 

Prin permiterea atitudinilor greşite. - Lecţiile copilăriei, bune sau rele, nu sunt învăţate 
în zadar. În tinereţe, caracterul este dezvoltat înspre bine sau rău. Acasă poate exista laudă şi 
flatare; în lume, fiecare este apreciat după propriile merite. Cei răsfățați, cărora le-a fost 
cedată, întreaga autoritate a căminului, sunt zilnic subiectul degradării, fiind constrânşi să 
asculte de alții. Mulţi sunt învăţaţi chiar atunci, prin aceste lecţii practice ale vieţii, care le este 
locul adevărat. Adeseori, prin refuzuri, dezamăgiri şi vorbire fără menajamente din partea 
superiorilor lor îşi găsesc ei adevărata poziţie şi sunt umiliți să înţeleagă şi să-şi accepte locul 
potrivit. Este însă un chin sever la care sunt supuşi şi ar fi putut fi preîntâmpinat printr-o 
educaţie adecvată în tinereţe. Majoritatea celor rău disciplinați trec prin viaţă având intenţii 
contrare celor ale lumii, suferind eşec când ar fi trebuit să aibă succes. Ei ajung să simtă că 
lumea le poartă pică deoarece nu-i flatează şi nu-i mângâie şi se răzbună prin opoziţie şi 
sfidare. Uneori, circumstanţele îi obligă să simuleze o umilință pe care n-o simt şi care nu-i 
ajută să dea pe față un farmec natural, iar adevăratele lor caractere vor fi cu siguranță 
descoperite mai devreme sau mai târziu. . . . De ce îşi educă părinţii în aşa fel copiii încât să 
fie în conflict cu toți cei cu care vin în contact? (Id. vol. 4, p. 201, 202) 

Prin pregătirea copiilor pentru a iubi societatea. - Copiii nu trebuie formaţi ca amatori 
de societate - jertfe pentru Moloh, ci ca membri ai familiei Domnului. Părinţii să fie plini de 
compasiunea lui Hristos ca să poată lucra pentru salvarea sufletelor aşezate sub influența lor. 
Să nu aibă mintea absorbită în întregime cu modele şi practicile lumii şi să nu-şi educe copiii 
să participe la reuniuni, concerte şi dansuri, sau să dea şi să frecventeze petreceri, pentru că 
aceste lucruri neamurile le caută. (R&H. 13 martie, 1894) 

Prin permiterea unei căutări egoiste a fericirii. - Există mulți tineri care ar fi putut fi o 
binecuvântare pentru societate şi o onoare pentru cauza lui Dumnezeu dacă ar fi păşit în viaţă 
cu idei corecte despre ce constituie succesul, dar, în loc să fie conduşi de judecată şi principii, 
au fost învăţaţi să se supună înclinației capricioase şi au căutat să-şi facă doar lor pe plac, 
îngăduindu-şi plăceri egoiste, crezând că în felul acesta obțin fericirea. Ei însă nu reuşesc să-şi 
atingă obiectivul deoarece căutarea fericirii pe calea egoismului nu aduce decât nenorocire. Ei 
sunt nefolositori atât în societate, cât şi în cauza lui Dumnezeu. Perspectivele lor sunt din cele 
mai descurajatoare, atât pentru lumea aceasta cât şi pentru cea viitoare, căci prin iubirea de 
plăcere egoistă le pierd pe amândouă. (YI. 20 iulie, 1893) 

Prin lipsa de evlavie în cămin. - În familiile pretins creştine, unde taţii şi mamele 
trebuie să fie cercetători sârguincioşi ai Scripturilor pentru ca să poată cunoaşte fiecare 
specificare şi restricție a Cuvântului lui Dumnezeu, se manifestă neglijarea instrucțiunilor 
Cuvântului şi a creşterii copiilor în sfatul şi învățătura Domnului. Părinţii pretinşi creştini dau 
greş în a practica evlavia în familie. Cum pot taţii şi mamele să reprezinte caracterul lui 
Hristos în viața de cămin, când ei sunt mulțumiți să atingă un standard scăzut şi ieftin? Sigiliul 
viului Dumnezeu va fi aşezat numai asupra acelora care vor purta o asemănare cu Hristos în 
caracter. (R&H. 21 mai, 1895) 

Dacă părinţii erau ascultători de Dumnezeu. - Dumnezeu nu va îndreptăţi guvernarea 
rea a părinților. Astăzi sute de copii îngroaşă rândurile duşmanului, trăind şi lucrând departe 
de cauza lui Dumnezeu. Ei sunt neascultători, nemulțumitori, nesfinți, dar păcatul zace la uşa 
părinţilor lor. Părinți creştini, mii de copii pier în păcatele lor din cauza nereuşitei părinţilor 

lor de a conduce căminul cu înţelepciune. Dacă părinţii ar fi ascultat de Conducătorul nevăzut 
al armatelor lui Israel, a cărui slavă era ascunsă în stâlpul de nor, n-ar fi fost văzută starea 
nefericită de lucruri existentă acum în atât de multe familii. (R&H. 6 iunie, 1899) 


CAPITOLUL TREIZECI ŞI CINCI 


CUM POT PĂRINȚII CONSTRUI CARACTERE PUTERNICE 

Consacraţi-i cugetarea şi timpul cel mai bun. - Părinţii primesc copilul, o povară 
neajutorată în braţele lor; el nu ştie nimic şi trebuie învăţat să-L iubească pe Dumnezeu; 
trebuie crescut în sfatul şi învățătura Domnului, format după modelul divin. Când părinţii văd 
importanţa lucrării lor în educarea copiilor, când văd că ea implică interese veşnice, atunci îşi 
dau seama că trebuie să consacre cel mai bun timp şi chibzuinţă acestei lucrări. (ST. 16 
martie, 1891) 

Dobândiţi o înţelegere a principiilor implicate. - Lecţiile învăţate şi obiceiurile formate 
în pruncie şi copilărie au mai mult de-a face cu formarea caracterului şi cu direcţia vieții decât 
toată instruirea şi educația din anii de mai târziu. Părinţii trebuie să ia în consideraţie lucrul 
crească în sănătate fizică, intelectuală şi morală. (MH. p. 380) 

Interziceţi superficialitatea. - Trăim într-un veac în care aproape totul este superficial. 
Există doar puțină stabilitate şi fermitate a caracterului, deoarece instruirea şi educarea 
copiilor din fragedă pruncie este superficială. Caracterul lor este construit pe nisip mişcător. 
Lepădarea de sine şi stăpânirea nu au fost modelate în caracterul lor. Ei au fost răsfăţaţi şi 
îngăduiți atât de mult încât nu mai sunt buni pentru viața practică. Iubirea de plăcere 
stăpâneşte minţile, iar copiii sunt flataţi şi alintați spre ruina lor. (HR. decembrie, 1872) 

Fortificați copiii prin rugăciune şi credință. - Ai adus pe lume copii care nu au avut 
nici un cuvânt de spus cu privire la existenţa lor. Te-ai făcut răspunzător într-o mare măsură 
pentru fericirea şi binele lor veşnic. Povara de a-i forma pe aceşti copii pentru Dumnezeu este 
asupra ta fie că simți, fie că nu. Să păzeşti cu grijă geloasă prima apropiere a vicleanului 
duşman şi fi pregătit să iei măsuri împotriva lui. Clădeşte o fortăreață a rugăciunii şi credinței 
în jurul copiilor tăi şi, în plus, exercită o supraveghere sârguincioasă. Nu eşti nici un moment 
la adăpost de atacurile lui Satana. Nu ai timp de răgaz de la munca serioasă şi vigilentă. N-ar 
trebui să dormi nici o clipă la postul tău. Acesta este cel mai important război. În el sunt 
implicate interese veşnice. Este o problemă de viață şi de moarte pentru tine şi familia ta. (2 
T. p. 397, 398) 

Luaţi o poziție fermă, hotărâtă. - În general, părinții îşi pun prea mult încrederea în 
copiii lor şi, deseori, când le acordă încredere, aceştia se complac în fărădelegi ascunse. 
Părinţi, supravegheaţi-vă copiii cu grijă geloasă! Îndemnaţi-i, mustraţi-i şi sfătuiţi-i când vă 
ridicați şi când vă aşezaţi, când plecaţi şi când veniţi, „învățătură peste învățătură, învăţătură 
peste învățătură, puţin aici, puţin acolo". Supuneţi-i pe copiii voştri când sunt tineri. Acest 
lucru este neglijat în mod tragic de către mulţi părinți care nu iau o poziţie atât de fermă şi de 
hotărâtă după cum ar trebui cu privire la copiii lor. (Id. vol. 1, p. 156) 

Semănaţi cu răbdare preţioasa sămânță. - „Ce seamănă omul, aceea va secera." Părinți, 
lucrarea voastră este de a câştiga încrederea copiilor voştri şi de a semăna sămânța cea 
prețioasă cu iubire şi răbdare. Faceţi-vă lucrul cu mulțumire, fără să vă plângeți vreodată de 
dificultate, grijă şi trudă. Dacă prin eforturi răbdătoare, pline de bunătate, asemenea lui 
Hristos, puteţi prezenta un suflet desăvârşit în Hristos Isus, viața voastră n-a fost în zadar. 
Păstraţi-vă propriul suflet plin de speranţă şi răbdare. Nu lăsați nici o descurajare să apară pe 
înfăţişarea sau în atitudinea voastră. Aveţi în mâini formarea unui caracter cu ajutorul lui 
Dumnezeu, care poate să lucreze în via Maestrului şi să câştige multe suflete la Isus. 
Încurajaţi-vă întotdeauna copiii să atingă un standard înalt în toate obiceiurile şi tendinţele lor. 

Fiţi răbdători cu nedesăvârşirile lor, aşa cum Dumnezeu este răbdător cu voi în nedesăvârşirile 
voastre, suferind cu voi şi veghind asupra voastră ca să puteți aduce rod spre slava Lui. 
Încurajaţi-vă copiii să se străduiască să adauge la realizările lor calitățile ce le lipsesc. (MS. 
136, 1898) 

Învăţaţi supunerea faţă de lege. - Taţi şi mame, fiţi practici. Învăţaţi-i pe copiii voştri 
să asculte de lege. (MS. 49, 1901) Mila şi bunătatea nu constau în a permite copilului să-şi 
aibă propria cale, în a i te supune şi în a neglija să-l corectezi pe motiv că îl iubeşti prea mult 
pentru a-l pedepsi. Ce fel de iubire este aceea care-i permite copilului să dezvolte trăsături de 
caracter ce-l vor face pe el şi pe oricine altcineva nenorocit? La o parte cu astfel de iubire! 
Dragostea adevărată va urmări binele prezent şi veşnic al sufletului. (R&H. 16 iulie, 1895) Ce 
drept au părinții să aducă pe lume copii, să-i neglijeze şi să-i lase să crească fără cultură şi 
instruire creştină? Părinţii trebuie să fie responsabili. Învăţaţi-i stăpânirea de sine. Învăţaţi-i că 
trebuie să fie stăpâniți, nu să stăpânească. (MS. 9, 1893) 

Armonizaţi fizicul, intelectul şi spiritualul. - Capacităţile fizice, intelectuale şi 
spirituale trebuie dezvoltate pentru a forma un caracter bine echilibrat. Copiii să fie 
supravegheați, îndrumați şi disciplinați pentru a realiza acest lucru cu succes. (4 T. p. 197, 
198) Constituţia fizică a lui Isus, precum şi dezvoltarea Lui spirituală este adusă înaintea 
noastră prin cuvintele: „Copilul creştea în înțelepciune" şi „în statură". În copilărie şi tinereţe 
trebuie acordată atenție dezvoltării fizice. Părinții să-şi înveţe copiii cu obiceiuri bune în 
mâncare şi băutură, în îmbrăcăminte şi exerciţiu şi va fi pusă o temelie solidă pentru o bună 
sănătate în restul vieţii. Organismul trebuie să aibă îngrijire specială pentru ca puterile 
trupului să nu fie micşorate, ci dezvoltate până la măsura lor deplină. Aceasta îi va aşeza pe 
copii şi pe tineri într-o poziţie favorabilă astfel încât, cu o pregătire religioasă cuvenită, ei să 
poată creşte în înțelepciune ca şi Hristos. (YI. 27 iulie, 1893) 

Sănătatea este asociată cu intelectul şi capacităţile morale. - Pentru a trezi simţurile 
morale ale copiilor voştri la drepturile pe care Dumnezeu le are asupra lor, ar trebui să 
imprimaţi în mintea şi în inimile lor felul în care să asculte de legile lui Dumnezeu în structura 
lor fizică, deoarece sănătatea are de a face într-o mare măsură cu intelectul şi capacitățile lor 
morale. Dacă au sănătate şi curăţie de inimă, sunt mai bine pregătiți să trăiască şi să fie o 
binecuvântare pentru lume. A le orienta mintea în direcția bună şi la timpul potrivit este o 
lucrare foarte importantă deoarece foarte mult depinde de decizia luată la momentul critic. Ce 
important este atunci ca minţile părinţilor să fie cât se poate de eliberate de grija complicată şi 
epuizantă a lucrurilor inutile, ca să poată gândi şi acţiona cu judecată calmă, înțelepciune şi 
iubire, făcând din sănătatea fizică şi morală a copiilor lor prima şi cea mai înaltă motivaţie. 
(HR. decembrie, 1872) Părinții se miră de ce copiii sunt cu mult mai greu de stăpânit decât 
obişnuiau să fie, când în cele mai multe cazuri propria lor conducere criminală i-a făcut astfel. 
Calitatea mâncării de pe mesele lor şi pe care îi încurajează pe copii s-o mănânce le excită 
fără încetare pasiunile animalice şi le slăbesc aptitudinile morale şi intelectuale. (PHJ. 
octombrie, 1897) 

Hrana curată pentru minte este esenţială. - Educaţi facultățile şi gusturile celor dragi ai 
voştri. Căutaţi să le preocupați mintea în aşa fel încât să nu fie loc pentru gânduri şi 
îngăduinţe josnice şi corupătoare. Harul Domnului Hristos este singurul antidot sau singura 
măsură de prevenire a răului. Voi puteţi alege, dacă vreţi, ca mintea copiilor voştri să fie 
ocupată fie cu gânduri curate, necorupte, fie cu rele ce există pretutindeni - mândria şi 
pierderea din vedere a Răscumpărătorului lor. Mintea, la fel ca trupul, are nevoie de hrană 
curată pentru a obține sănătate şi tărie. Daţi copiilor voştri ceva de gândit, ce este în afara lor 
şi mai presus de ei înşişi. Mintea care trăieşte într-o atmosferă pură şi sfântă nu devine 
uşuratică, neserioasă şi egoistă. (L. 27, 1890) Trăim într-un timp când tot ce este fals şi 
superficial este înălțat mai presus de ceea ce este real, natural şi trainic. Mintea trebuie 
păstrată departe de tot ce ar conduce-o într-o direcție greşită. Să nu fie încărcată cu istorisiri 

de calitate slabă, ce nu adaugă tărie puterilor intelectuale. Gândurile vor fi de aceeaşi natură 
ca şi hrana ce o asigurăm pentru minte. (ST. p. 544) 

Un intelect genial nu este suficient. - Poate că eşti satisfăcut de inteligența eminentă a 
copilului tău, dar dacă aceasta nu se află sub controlul unei inimi sfințite, va lucra împotriva 
scopurilor lui Dumnezeu. Numai un simţ înalt al cerințelor lui Dumnezeu față de noi poate da 
stabilitatea de caracter potrivită, capacitatea de discernământ a minții şi profunzimea 
înţelegerii lucrurilor esențiale pentru succes, atât în această lume cât şi în lumea viitoare. 
(R&H. 23 aprilie, 1889) 

inte înalte în dezvoltarea caracterului. - Dacă-i învăţăm pe copiii noştri să fie harnici, 
jumătate din pericol a trecut, deoarece lenea duce la tot felul de ademeniri la păcat. Să ne 
educăm copiii să fie simpli în maniere, fără a fi obraznici, să fie binevoitori şi gata să se 
sacrifice, fără a fi extravaganţi, să fie economi, fără a deveni avari. Şi, mai presus de toate, să- 
i învăţăm cerinţele ce le are Dumnezeu faţă de ei, că este datoria lor de a duce religia în orice 
aspect al vieţii, că ei trebuie să-L iubească pe Dumnezeu în mod suprem şi să iubească pe 
aproapele lor, fără a neglija micile acte de politeţe ale vieții ce sunt esenţiale pentru fericire. 
(PHJ. mai, 1890) 

Rugaţi-vă pentru înţelepciune cerească. - Părinţii trebuie să mediteze şi să se roage 
stăruitor lui Dumnezeu pentru înțelepciune şi ajutor divin ca să-şi educe copiii cum se cuvine, 
pentru ca aceştia să-şi poată dezvolta caracterele după voia lui Dumnezeu. Grija lor n-ar trebui 
să fie cum să-şi educe copiii ca să poată fi lăudaţi şi onoraţi de lume, ci cum să-i poată educa 
pentru a-şi forma caractere frumoase, pe care Dumnezeu să le poată aproba. Este nevoie de 
multă rugăciune şi studiu pentru înțelepciune cerească, pentru a şti cum să lucreze cu mințile 
tinere, căci foarte multe depind de direcţia ce o dau părinții minţii şi voinţei copiilor lor. (HR. 
decembrie, 1872) 

Trebuie acordată călăuzire morală şi spirituală. -Părinții trebuie făcuți să-şi înțeleagă 
obligaţia de a da lumii copii cu caractere bine dezvoltate, care vor avea putere morală să 
reziste ispitei şi a căror viață va fi o onoare pentru Dumnezeu şi o binecuvântare pentru 
semenii lor. Cei care intră în viața de adult cu principii neclintite vor fi pregătiți să stea 
nepătați în mijlocul poluării morale a acestui veac corupt. (CTBH. p. 75) 

Învăţaţi-i pe copii să aleagă pentru ei înşişi. - Tinerii şi copiii să fie învăţaţi să-şi 
aleagă acel veşmânt regesc, țesut în războiul cerului, „inul subţire, strălucitor şi curat" 
(Apocalipsa 19, 8), ce-l vor purta toţi cei sfinți de pe pământ. Acest veşmânt, propriul caracter 
al Domnului Hristos, fără pată, este oferit fiecărei ființe umane, dar toţi aceia care-l primesc îl 
vor primi şi-l vor purta încă de aici. Copiii să fie învăţaţi că, în timp ce îşi deschid mintea la 
gânduri curate şi iubitoare şi săvârşesc fapte de iubire şi de ajutor, ei înşişi se îmbracă cu 
frumoasa haină a caracterului Său. Această îmbrăcăminte îi va face plăcuţi şi iubiţi aici, iar 
după aceea, va fi titlul admiterii lor în palatul Regelui. (Ed. p. 249) 


SECTIUNEAIX Elemente fundamentale ale zidirii caracterului 


CAPITOLUL TREIZECI ŞI ŞASE 


AVANTAJULPRIMILORANI 

Prima parte a copilăriei - perioada cea mai importantă. - Nu se poate spune vreodată că 
se acordă prea multă importanţă instruirii timpurii a copiilor. Lecţiile ce le învață copilul în 
primii şapte ani de viață au mai mult de-a face cu formarea caracterului decât tot ce învaţă în 
anii următori. (MS. 2, 1903) Din pruncie caracterul copilului trebuie modelat şi format în 
conformitate cu planul divin. În mintea lui receptivă trebuie imprimate numai calităţi. (ST. 25 

septembrie, 1901) Lucrarea părinţilor cu copilul trebuie să înceapă în frageda lui pruncie, ca 
el să poată primi impresia cea corectă asupra caracterului înainte ca lumea să-şi pună 
amprenta ei pe minte şi pe inimă. (R&H. 30 august, 1881) 

Vârsta cea mai susceptibilă. - Primii ani din viața unui copil constituie perioada în care 
mintea este cea mai receptivă la impresii, fie bune, fie rele. În decursul acestor ani este făcut 
un progres categoric, fie într-o direcţie bună, fie într-o direcție rea. Pe de o parte poate fi 
câştigată multă informaţie fără valoare, iar pe de altă parte cunoştinţe solide şi prețioase. Tăria 
intelectului, cunoaşterea substanţială sunt averi pe care aurul Ofirului nu le-ar putea cumpăra. 
Preţul lor este mai presus de aur sau argint. (CT. p. 132) 

Primele impresii sunt rareori uitate. - Nici un prunc, copil sau tânăr n-ar trebui să audă 
vreun cuvânt nerăbdător de la tata, mama sau alt membru al familiei, deoarece ei primesc 
impresii foarte de timpuriu în viaţa lor şi, ce-i fac părinţii să fie astăzi, aceea vor fi ei mâine şi 
poimâine şi răspoimâine. Primele lecţii imprimate asupra unui copil sunt rareori uitate. . . . 
Impresiile făcute asupra inimii la începutul vieții sunt văzute în anii de mai târziu. Ele pot fi 
acoperite dar rareori şterse. (MS. 57, 1897) 

Temelia este pusă în primii trei ani. - Mame, aveți grijă să-i disciplinați cum se cuvine 
pe copiii voştri în timpul primilor trei ani ai vieții lor. Nu le îngăduiți să-şi formeze propriile 
lor dorințe şi pofte. Mama trebuie să fie mintea copilului ei. Primii trei ani constituie timpul în 
care poți îndoi rămurelele micuţe. Mamele trebuie să înțeleagă importanța legată de această 
perioadă. Atunci e timpul când se pune temelia. Dacă aceste prime lecţii au fost defectuoase, 
cum foarte adesea sunt, de dragul lui Hristos, de dragul viitorului copiilor voştri şi al binelui 
lor veşnic, căutaţi să reparaţi răul ce l-aţi făcut. Dacă ați aşteptat până ce copiii voştri au 
împlinit trei ani ca să începeţi să-i învăţaţi stăpânirea de sine şi ascultarea, străduiți-vă s-o 
faceți acum, chiar dacă va fi mult mai greu. (MS. 64, 1899) 

Nu-i aşa de dificil cum se presupune de obicei. - Multă îngrijorare părintească şi necaz 
ar fi scutite dacă, încă din leagăn, copiii ar fi învăţaţi că voinţa lor nu trebuie făcută lege, iar 
capriciile lor nu trebuie îngăduite mereu. Nu este atât de greu cum se crede în general să 
înveţi copilul mic să-şi înăbuşe izbucnirile temperamentului şi crizele patimii. (PHJ. aprilie, 
1890) 

Nu amânați această lucrare. - Mulţi îşi neglijează datoria în timpul primilor ani din 
viaţa copiilor lor, gândind că, după ce vor mai creşte, vor fi atenţi să țină în frâu răul şi să-i 
educe în mod corect. Dar de fapt timpul când ar trebui să facă acest lucru este tocmai atunci 
când copiii sunt doar prunci în braţele lor. Nu este corect ca părinţii să-şi alinte copiii şi să le 
satisfacă toate dorinţele, dar nici nu este corect ca să abuzeze de ei. O cale de acțiune fermă, 
hotărâtă şi cinstită va da cele mai bune rezultate. (4T. p. 313) Când am atras atenția părinților 
la obiceiurile rele ce le încurajau în copiii lor foarte tineri, unii părinţi păreau cu totul 
indiferenți. Alţii spuneau zâmbind: „Drăguţii de ei! Nu pot suporta să mă opun lor în vreun 
fel. Se vor schimba în mai bine când vor fi mai mari. Atunci vor fi ruşinați de aceste izbucniri 
înflăcărate. Nu-i bine să fii prea minuţios şi strict cu cei micuţi. Ei vor depăşi faza acestor 
obiceiuri de a spune minciuni şi de a înşela, de a fi leneşi şi egoişti." O metodă cu adevărat 
foarte uşoară de a scăpa de problemă, dar aceasta nu este în conformitate cu voinţa lui 
Dumnezeu. (MS. 43, 1900) 

Contracaraţi efortul lui Satana de a-i cere pe copilaşi pentru el. - Părinţi, în general voi 
daţi greş în a vă începe lucrarea la timp. ÎI lăsaţi pe Satana să ocupe mai înainte solul inimii, 
semănând primele semințe. (R&H. 14 aprilie, 1885) Aveţi o lucrare de făcut pentru ca Satana 
să nu câştige control asupra copiilor voştri şi să nu vi-i ia din braţe. Mame, voi ar trebui să 
aveţi grijă ca puterile întunericului să nu-i stăpânească pe micuţii voştri şi să vă concentrați 
voința ca duşmanul să nu-şi înalțe steagul întunericului în căminul vostru. (ST. 22 iulie, 1889) 

Pregătind, de asemenea, pentru viața practică. - Sunt puţini cei care îşi fac timp să ia în 
considerație cu atenţie ce cantitate de cunoştinţe, atât despre lucrurile trecătoare cât şi despre 

cele veşnice, poate fi acumulată de copil în primii săi doisprezece sau cinsprezece ani. În 
aceşti primi ani de viaţă, copiii nu trebuie să obțină numai cunoştinţe din cărți, ci să înveţe 
virtuţi esenţiale în viața practică; acestea din urmă n-ar trebui neglijate în favoarea celor 
dintâi. (MS. 43, 1900) 

Moştenirea lui Napoleon. - Caracterul lui Napoleon Bonaparte a fost influențat în 
foarte mare măsură de educaţia din copilărie. Instructori neînțelepți i-au inspirat dragostea de 
cucerire simulând armate şi punându-l în fruntea lor drept comandant. Aici a fost pusă temelia 
pentru cariera lui de luptă şi vărsare de sânge. Dacă aceeaşi grijă şi efort ar fi fost direcționate 
în a face din el un om bun, îmbibând inima lui tânără cu spiritul Evangheliei, cât de diferită ar 
fi fost istoria lui! (ST. 11 octombrie, 1910) 

Hume şi Voltaire. - Este trist că Hume, scepticul, la începutul vieții sale a crezut în 
Cuvântul lui Dumnezeu cu scrupulozitate. Fiind în legătură cu o societate de dezbateri, a fost 
numit să prezinte argumente în favoarea necredinţei. El a studiat cu seriozitate şi sârguință, iar 
mintea lui ascuţită şi activă a fost îmbibată cu denaturările scepticismului. Curând el a ajuns 
să creadă învățătura lui amăgitoare şi întreaga lui viață a purtat, după aceea, pecetea 
necredinței. La vârsta de cinci ani, Voltaire a încredințat memoriei o poezie păgână, iar 
influența ei vătămătoare n-a fost ştearsă niciodată din mintea lui. El a devenit unul din agenții 
cei mai plini de succes ai lui Satana în a conduce pe oameni departe de Dumnezeu. Mii se vor 
ridica la judecată şi-l vor acuza pe necredinciosul Voltaire pentru picirea sufletelor lor. 

Prin gândurile şi simţămintele nutrite în primii ani, fiecare tânăr îşi hotărăşte istoria 
propriei vieți. Obiceiurile de corectitudine, bărbăţie şi puritate formate în tânăr vor deveni o 
parte a caracterului şi, de obicei, vor marca drumul persoanei prin viață. Tinerii pot deveni 
vicioşi sau virtuoşi, după cum aleg. Ei pot fi renumiţi pentru fapte cinstite şi nobile, dar la fel 
de bine pot fi renumiţi pentru crime mari şi răutate. (ST. 11 octombrie, 1910) 

Răsplata Anei. - Fiecărei mame îi sunt încredințate ocazii de o valoare inestimabilă, 
interese infinit de preţioase. În timpul primilor trei ani din viaţa lui Samuel, profetul, mama 
lui l-a învăţat cu atenţie să deosebească între bine şi rău. Prin fiecare obiect familiar din jurul 
lui, ea căuta să-i în-drepte gândurile spre Creatorul. În îndeplinirea jurământului ei de a-şi 
preda Domnului fiul, cu mare lepădare de sine ea l-a plasat sub îngrijirea lui Eli, marele preot, 
ca să fie instruit pentru slujire în casa lui Dumnezeu. . . . Educaţia lui timpurie l-a condus să 
aleagă a-şi menţine integritatea creştină. Ce răsplată pentru Ana! Ce îndemn la credincioşie în 
exemplul ei! (R&H. 8 septembrie, 1904) 

Cum a fost păzită mintea lui Iosif. - În tinerețea lui Iosif, Iacov i-a predat lecţii dând 
expresie credinţei sale neclintite în Dumnezeu şi relatându-i mereu dovezile preţioase ale 
bunătăţii Lui iubitoare şi ale grijii Sale neîntrerupte. Acestea au fost exact lecțiile de care a 
avut nevoie în exil sau printre oameni idolatri. În timpul de probă, a pus în practică aceste 
lecții. Când se afla în cea mai severă încercare, a privit la Tatăl lui ceresc în care a învăţat să 
se încreadă. Dacă învățăturile şi exemplul tatălui lui Iosif ar fi fost de un caracter opus, pana 
inspirației n-ar fi trasat niciodată pe paginile sfinte istoria integrității şi virtuţii ce străluceşte 
din caracterul lui Iosif. Impresiile timpurii făcute asupra minţii sale, i-au păzit inima în timpul 
ispitei cumplite şi l-a făcut să exclame: „Cum aş putea să fac un rău atât de mare şi să 
păcătuiesc împotriva lui Dumnezeu?" (Good health, ianuarie, 1880) 

Roada unei instruiri înțelepte. - E trist faptul că orice slăbiciune şi nehotărâre din 
partea mamei este repede observată de copii; în aceste momente ispititorul lucrează asupra 
minții lor, făcându-i să persiste în înclinațiile lor. Dacă părinţii şi-ar cultiva calităţile pe care 
trebuie să le folosească în instruirea adecvată a copiilor lor, dacă ar aşeza în mod deschis 
înaintea acestora regulile ce trebuie să le urmeze şi să nu tolereze a fi încălcate, Domnul ar 
coopera cu ei şi i-ar binecuvânta şi pe părinți şi pe copii. (MS. 133, 1898) La o vârstă foarte 
timpurie, copiii devin sensibili la influențe demoralizatoare, dar părinţii care pretind a fi 
creştini nu par să discearnă răul modului lor de conducere. O, dacă ar putea ei să realizeze că 

direcția dată unui copil în primii lui ani oferă caracterului o tendință şi formează destinul fie 
pentru viață veşnică, fie pentru moarte veşnică! Copiii sunt sensibili la impresii morale şi 
spirituale, iar cei educați înțelept în copilărie pot greşi uneori, dar nu vor merge departe pe un 
drum greşit. (ST. 16 aprilie, 1896) 


CAPITOLUL TREIZECI ŞI ŞAPTE 


PUTEREAOBICEIULUI 

Cum sunt întemeiate obiceiurile. - Numai o faptă, bună sau rea, nu formează 
caracterul; gândurile şi simțămintele îngăduite însă, pregătesc calea pentru fapte de acelaşi fel. 
(YI. 15 decembrie, 1886) Prin repetarea unei fapte sunt statornicite obiceiurile şi este 
consolidat caracterul. (ST. 6 august, 1912) 

Timpul de a forma obiceiuri bune. - Caracterul este format într-o mare măsură, în 
primii ani. Obiceiurile întemeiate atunci au mai mare influență decât orice dotare naturală în a 
face oameni, fie uriași, fie pitici din punct de vedere intelectual, deoarece cel mai bun talent, 
prin obiceiuri rele, poate fi deformat şi slăbit. Cu cât mai devreme cineva contractează 
obiceiuri dăunătoare, cu atât mai puternic va fi ţinut în sclavia lor şi cu atât mai sigur ele îi vor 
cobor? standardul spiritualităţii. Pe de altă parte, dacă obiceiuri corecte şi pure sunt formate în 
tinereţe, vor marca de obicei calea posesorului prin viaţă. În cele mai multe cazuri s-a 
descoperit că aceia care în viaţa de mai târziu venerează pe Dumnezeu şi onorează dreptatea, 
au învăţat această lecţie înainte de a fi timpul ca lumea să-şi imprime chipul ei de păcat asupra 
sufletului. Adulții sunt în general tot atât de insensibili la impresii noi cât este stânca cea tare, 
tinerii însă, sunt sensibili. (CTBH. p. 45) 

Obiceiurile pot fi modificate, dar rareori schimbate. - Ceea ce aude şi vede un copil 
trasează asupra minţii delicate linii adânci, pe care nici o împrejurare din viaţa de mai târziu 
nu le poate şterge complet. Acum ia formă intelectul, iar sentimentele primesc orientare şi 
tărie. Fapte repetate într-o direcţie anumită devin obiceiuri. Acestea pot fi modificate prin 
instruire severă mai târziu, în decursul vieții, dar rareori sunt schimbate. (Good health, 
ianuarie, 1880) Odată formate, obiceiurile devin din ce în ce mai ferm imprimate asupra 
caracterului. Inteligența primeşte formă în mod continuu de la ocazii şi avantaje folosite rău 
sau bine. Zi de zi formăm caractere ce-i vor plasa pe elevi ca soldaţi bine disciplinaţi sub 
steagul Prințului Emanuel sau ca rebeli sub steagul prinţului întunericului. În care din ele vor 
fi? (MS. 69, 1897) 

Este necesar efort stăruitor. - Ceea ce ne aventurăm să facem o dată suntem în stare să 
facem mai uşor a doua oară. Obiceiurile de seriozitate, de stăpânire de sine, de economie, de 
hărnicie de conversaţie sănătoasă şi sensibilă, de răbdare şi de politețe adevărată nu sunt 
acumulate fără supraveghere atentă şi minuțioasă asupra propriei persoane. Este mult mai uşor 
să devii corupt şi vicios decât să biruieşti defectele ținând eul în stăpânire şi nutrind 
adevăratele calități. Se cere efort stăruitor dacă vrem să fie desăvârşite vreodată calitățile 
creştine în viaţa noastră. (4 T. p. 452) 

Copiii corupți primejduiesc pe alţii. - Părinţii temători de Dumnezeu vor chibzui şi vor 
plănui cu privire la felul în care să-şi educe copiii în obiceiuri corecte. Mai degrabă vor alege 
ei tovarăşii copiilor lor decât să-i lase să şi-i aleagă singuri. (R&H. 24 iunie, 1890) Dacă, în 
prima parte a copilăriei lor, nu sunt educați cu stăruință şi răbdare în mod corect, copiii îşi vor 
forma obiceiuri rele. Aceste obiceiuri se vor dezvolta mai târziu în viaţa lor şi-i vor corupe pe 
alții. Aceia a căror minte a primit un impuls slab, care au fost sărăciţi prin influenţe greşite în 
cămin şi prin practici înşelătoare, duc cu ei prin viață obiceiuri rele. Dacă ei se decid pentru o 
profesiune de credință, aceste obiceiuri vor fi descoperite în viaţa lor religioasă. (R&H. 30 
martie, 1897) 

Regele Saul, un exemplu trist. - Istoria primului împărat al lui Israel prezintă un trist 
exemplu al puterii obiceiurilor rele timpurii. În tinereţea lui Saul nu s-a temut şi nu l-a iubit pe 
Dumnezeu; acel spirit impetuos, needucat din timp să se supună, era întotdeauna gata să se 
revolte împotriva autorității divine. Cei care în tinerețea lor nutresc un respect sfânt pentru 
voia lui Dumnezeu şi care îşi îndeplinesc cu credincioşie datoriile în lucrul lor vor fi pregătiți 
pentru o slujire mai înaltă pentru viaţa de mai târziu. Dar oamenii nu pot perverti ani de zile 
puterile date lor de Dumnezeu pentru ca apoi, când vor să le schimbe, să găsească aceste 
puteri proaspete şi libere pentru o direcţie cu totul opusă. (PP. p. 622) Se poate ca un copil să 
primească învățătură religioasă sănătoasă dar, dacă părinții, învățătorii sau tutorii permit 
caracterului său să fie direcționat de un obicei rău, acel obicei, nebiruit, va deveni o putere 
dominantă şi copilul este pierdut. (ST. p. 53) 

Acţiunile mici sunt importante. - Fiecare orientare a acţiunii are o importanță şi un 
caracter dublu: virtuos sau vicios, bun sau rău, potrivit cu motivul ce determină acțiunea. O 
faptă rea, prin repetare frecventă, lasă o urmă permanentă asupra minții făptuitorului şi, de 
asemenea, asupra minţii celor care sunt în legătură cu el, în orice fel de relaţie spirituală sau 
fizică. Părinţii sau învățătorii care nu dau importanță micilor incorectitudini, stabilesc acele 
obiceiuri în tineri. (R&H. 17 mai, 1898) Părinţii trebuie să se ocupe cu credincioşie de 
sufletele încredințate lor. Să nu-şi încurajeze copiii la mândrie, extravaganță sau dragoste de 
etalare. Ei n-ar trebui să-i înveţe sau să le permită să înveţe mici pozne ce par a fi isteţime la 
vârsta lor, dar pe care va trebui să le uite sau va fi necesar să fie corectaţi când sunt mai mari. 
(1T. p. 396) Greşelile şi poznele mici pot părea amuzante şi poate că sunt permise şi 
încurajate când copilul este mic, dar, pe măsură ce creşte, ele devin dezgustătoare şi 
ofensatoare. (L. 1, 1877) 

Obiceiurile rele sunt formate mai uşor decât cele bune. -Toată învățătura ce poate fi 
însuşită nu va distruge niciodată rezultatele rele ale unei educaţii slabe în copilărie. O 
neglijență des repetată devine obicei. O faptă rea pregăteşte calea pentru alta. Obiceiurile rele 
sunt mai uşor formate decât cele bune şi sunt părăsite mai greu. (R&H. 5 decembrie, 1899) 
Copiii mici, lăsați în voia lor, învaţă răul mult mai repede decât binele. Obiceiurile rele se 
potrivesc cel mai bine cu inima naturală a omului, iar lucrurile văzute şi auzite în pruncie şi 
copilărie sunt adânc imprimate în minte. (PHJ. septembrie, 1897) 

Obiceiurile timpurii decid viitoarea biruință sau înfrângere. - Fiecare vom fi, pentru 
acum şi pentru veşnicie, ceea ce obiceiurile noastre ne fac să fim. Vieţile acelora care îşi 
formează obiceiuri corecte şi sunt credincioşi în îndeplinirea fiecărei obligații vor fi ca lumini 
strălucitoare, revărsând raze luminoase asupra cărării altora; dar dacă obiceiuri de 
necredincioşie sunt permise, dacă obiceiuri de slăbiciune, indolență şi neglijență sunt 
îngăduite a se întări, un nor mai întunecat decât miezul nopţii se va lăsa asupra posesorului în 
viaţa aceasta şi-l vor exclude pentru totdeauna de la viaţa viitoare. (4T. p. 452) În copilărie şi 
tinerețe caracterul este cel mai sensibil. Este momentul prielnic pentru a dobândi puterea 
stăpânirii de sine. De la vatra focului şi de la masa familiei sunt exercitate influenţe ale căror 
rezultate durează cât veşnicia. Mai mult decât orice înzestrare naturală, obiceiurile întemeiate 
în primii ani hotărăsc dacă un om va fi biruitor sau înfrânt în lupta vieții. (DA. p. 101) 


CAPITOLUL TREIZECI ŞI OPT 


STUDIAŢI VÂRSTA, FIREA ŞI TEMPERAMENTUL 

Nu-i grăbiţi pe copii să iasă din copilărie. - Părinţii n-ar trebui să-i grăbească niciodată 
pe copiii lor să iasă din copilărie. Lăsaţi ca lecţiile date să fie de un astfel de caracter ce le va 
inspira inimile cu obiective înalte; dar lăsaţi-i să fie copii şi să crească cu acea simplă 
încredere, candoare şi sinceritate ce-i va pregăti să intre în împărăţia cerurilor. (Good health, 
martie, 1880) 

Există o frumuseţe corespunzătoare fiecărei perioade. - Părinţii şi învățătorii trebuie să 
urmărească să cultive anumite tendințe în tineri, astfel încât în orice etapă a vieţii ei să poată 
reprezenta frumuseţea potrivită acelei perioade, desfăşurând-o în mod natural, aşa cum fac 
florile din grădină. (Ed. p. 107) Una din cele mai frumoase şi mai importante parabole ale 
Domnului Hristos este aceea a semănătorului şi a seminţei. . . . Adevărurile ce le învață 
această parabolă erau făcute o realitate vie în propria Lui viaţă. În natura Sa fizică precum şi 
în cea spirituală, El a urmat ordinea divină a creşterii, ilustrată prin plantă, aşa cum doreşte să 
facă toţi. Deşi era Maiestatea cerului, Împăratul slavei, El a devenit un prunc în Betleem, iar 
pentru o vreme a fost un copilaş neajutorat în braţele mamei Sale. 

În copilărie, Isus a făcut lucrările unui copil ascultător. El a vorbit şi a acţionat cu 
înțelepciunea unui copil şi nu a unui bărbat, cinstindu-şi părinţii, împlinind dorințele lor, 
ajutându-i potrivit cu capacitatea unui copil. Dar la fiecare etapă a dezvoltării Sale, era 
desăvârşit, cu grația simplă şi naturală a unei vieți fără păcat. Cartea Sfântă spune despre 
copilăria Lui: „lar Pruncul creştea şi se întărea; era plin de înțelepciune şi harul lui Dumnezeu 
era peste El." Iar despre tine-rețea Lui este consemnat: „Şi Isus creştea în înțelepciune, în 
statură şi era tot mai plăcut înaintea lui Dumnezeu şi înaintea oamenilor." Luca 2, 40; 52. (CT. 
p. 140, 141) 

Diversitatea firilor în membrii familiei. - În mod frecvent există deosebiri evidente 
între firile şi caracterele din aceeaşi familie, deoarece este intenţia lui Dumnezeu ca persoane 
de diferite temperamente să se asocieze. În acest caz, fiecare membru al familiei ar trebui să 
privească cu sfințenie sentimentele altora şi să respecte dreptul lor. Prin aceste mijloace vor fi 
cultivate stima şi îngăduința mutuală, prejudecata va fi estompată, iar punctele aspre ale 
caracterului, netezite. Armonia poate fi asigurată, iar îmbinarea temperamentelor variate poate 
fi un beneficiu pentru fiecare. (ST. 9 septembrie, 1886) 

Studiați mintea şi caracterul fiecăruia în parte. - Fiecare copil adus pe lume, măreşte 
răspunderea părinților. . . . Firile, tendinţele şi trăsăturile lor de caracter trebuie studiate. 
Puterile de discernământ ale părinților ar trebui să fie educate cu foarte mare atenţie ca ei să 
poată fi făcuți în stare să reprime tendinţele rele şi să încurajeze impresii bune şi principii 
corecte. Violenţa sau asprimea nu sunt necesare în această lucrare. Să fie cultivată stăpânirea 
de sine şi impresia ei lăsată asupra minții şi inimii copilului. (MS. 12, 1898) Este o lucrare 
foarte frumoasă aceea de a te ocupa de mințile omeneşti. Nu toți copiii pot fi trataţi în acelaşi 
fel, căci restricţia ce trebuie pusă asupra unuia, ar zdrobi viaţa altuia. (MS. 32, 1899) 

Stimulați trăsăturile mai slabe, reprimaţi pe cele greşite. - Există puține minţi bine 
echilibrate pentru că părinţii sunt în mod păcătos neglijenți față de datoria lor de a stimula 
trăsăturile mai slabe şi a reprima pe cele greşite. Ei nu-şi amintesc de faptul că se află sub cea 
mai solemnă obligaţie de a supraveghea tendinţele fiecărui copil, că este datoria lor de a-i 
forma pe copii cu obiceiuri bune şi moduri corecte de gândire. (ST. 31 ianuarie, 1884) 

Învață firea fiecărui copil. - Copiii trebuie să aibă îngrijire constantă, dar nu trebuie să- 
i laşi să vadă că-i păzeșşti tot timpul. Învață firea fiecăruia aşa cum este descoperită în relaţiile 
lor unul cu altul şi apoi caută să corectezi greşelile lor, încurajând trăsăturile opuse. Copiii 
trebuie să fie învăţaţi că, atât dezvoltarea puterilor intelectuale cât şi a celor fizice se află în ei 
înşişi; este rezultatul efortului. Ei să înveţe de timpuriu că fericirea nu este găsită în satisfacţii 
egoiste; ea vine ca urmare a împlinirii datoriei. În acelaşi timp, mama ar trebui să caute să-i 
facă fericiți pe copiii ei. (ST. 9 februarie, 1882) 

Nevoile intelectuale sunt la fel de importante ca şi cele fizice. - Unii părinţi împlinesc 
cu atenție nevoile vremelnice ale copiilor lor; îi îngrijesc cu bunătate şi credincioşie în boală 
şi îşi consideră datoria îndeplinită. Ei greşesc aici. Lucrarea lor abia a început. Ar trebui să se 
aibă grijă de nevoile minţii. Se cere îndemânare pentru a aplica remediul potrivit să vindece o 
minte rănită. Copiii au încercări exact la fel de grele, exact la fel de dureroase în natura lor ca 
cele ale persoanelor mai mari. Chiar părinții nu se simt la fel tot timpul. Mintea le este adesea 

încurcată. Ei lucrează cu opinii şi simțăminte greşite. Satana îi loveşte, iar ei cedează ispitelor 
lui. Vorbesc pe un ton răstit şi într-un mod ce stârneşte mânie în copiii lor, iar uneori sunt 
exigenți şi nervoşi. Bieţii copii se împărtăşesc de acelaşi spirit, iar părinţii nu sunt pregătiți să- 
i ajute deoarece ei au fost cauza tulburării. Uneori totul pare să meargă rău, este numai 
nervozitate de jur împrejur şi toți au o zi nefericită şi grea. Părinţii dau vina pe bieţii lor copii 
şi îi cred foarte neascultători şi obraznici, cei mai răi copii din lume, în timp ce cauza 
tulburării se află în ei înşişi. (1T. p. 384) 

Încurajaţi bunăvoința. - Mintea dezechilibrată, temperamentul iute, nervozitatea, 
invidia sau gelozia sunt mărturia neglijenței părinților. Aceste trăsături rele de caracter aduc 
multă nefericire posesorului. Cât de mulţi nu reuşesc să primească de la colegi şi prieteni 
iubirea pe care aceştia ar putea-o avea pentru ei dacă ar fi mai amabili! Cât de mulți creează 
necazuri oriunde merg şi în orice sunt angajaţi! (FE. p. 67) 

Temperamentele diferite necesită disciplină diferită. - Copiii au temperamente diferite, 
iar părinţii nu pot da întotdeauna acelaşi fel de disciplină fiecăruia. Există diferite calități ale 
minţii şi ar trebui studiate cu rugăciune ca să poată fi modelate astfel încât să îndeplinească 
obiectivul destinat de Dumnezeu. (Good health, iulie, 1880) Mame, . . . luaţi-vă timp să vă 
cunoaşteţi copiii. Studiaţi-le natura şi temperamentul ca să ştiţi în ce fel să lucraţi cu ei. Unii 
au nevoie de mai multă atenție decât alții. (R&H. 9 iulie, 1901) 

Lucrând cu copii nepromiţători. - Sunt unii copii care au nevoie de mai multă 
disciplină răbdătoare şi instruire binevoitoare decât alții. Ei au primit ca moştenire trăsături de 
caracter defectuoase şi din cauza aceasta au nevoie de mai multă milă şi iubire. Prin muncă 
stăruitoare, aceşti copii neascultători pot fi pregătiți pentru un loc în lucrarea Maestrului. Ei s- 
ar putea să aibă puteri nedezvoltate care, odată trezite, îi vor face în stare s-o ia cu mult 
înaintea acelora de la care se aştepta mai mult. Dacă aveţi copii cu temperamente ciudate, nu 
lăsaţi ca, din cauza aceasta, răul descurajării să apese asupra vieții lor. . . . Ajutaţi-i, 
manifestând răbdare şi compasiune. Întăriţi-i să biruiască defectele caracterului lor, spunându- 
le cuvinte iubitoare şi manifestând bunătate. (CT. p. 115, 116) 

Poți instrui mai mult decât crezi. - Imediat ce mama ajunge să-L iubească pe Isus, va 
dori să-şi educe copiii pentru El. Poţi educa firea copiilor din primii lor ani, cu mult mai mult 
decât crezi. Acel Nume scump al lui Isus ar trebui să fie un cuvânt familiar. (MS. 17, 1893) 

CAPITOLUL TREIZECI ȘI NOUĂ 

VOINŢA,UNFACTORÎNSUCCES 

Fiecare copil trebuie să înţeleagă puterea voinței. - Voința este puterea conducătoare în 
natura omului, aducând toate celelalte facultăți sub stăpânirea ei. Voința nu este gustul sau 
înclinația, ci puterea hotărâtoare ce lucrează în copiii oamenilor ascultarea sau neascultarea de 
Dumnezeu. (ST. p. 513) Fiecare copil trebuie să înțeleagă adevărata forță a voinţei. El ar 
trebui condus să vadă ce mare este responsabilitatea implicată în acest dar. Voința este . . . 
puterea de decizie sau de alegere. (Ed. p. 289) 

Succesul vine atunci când voinţa este supusă lui Dumnezeu. - Fiecare ființă umană 
înzestrată cu rațiune are putere să aleagă binele. În fiecare experienţă a vieţii, Cuvântul lui 
Dumnezeu adresat nouă este: „Alegeţi astăzi cui vreți să slujiți.” Iosua 24, 15. Fiecare îşi 
poate aşeza voinţa de partea voinţei lui Dumnezeu, poate alege să-L asculte, iar prin aceasta, 
unindu-se cu forţele divine, poate sta acolo unde nimic nu-l poate forța să facă rău. În fiecare 
tânăr şi în fiecare copil există puterea de a forma, cu ajutorul lui Dumnezeu, un caracter 
integru, şi de a trăi o viaţă utilă. Părintele sau învățătorul care dă astfel de învățături încât îl 
educă pe copil să fie stăpân pe sine, va fi cel mai folositor şi întotdeauna plin de succes. 
Pentru observatorul superficial, lucrarea lui poate părea a nu fi cea mai avantajoasă, poate să 
nu fie apreciată aşa de mult ca a unuia care ține mintea şi voința copilului sub autoritate 
absolută, dar anii ce vor veni vor arăta rezultatul metodei mai bune de educaţie. (Ibid) 

Nu slăbiţi, ci orientaţi voinţa copilului. - Păstraţi toată tăria voinţei, deoarece ființa 
umană are nevoie de ea în întregime, dar daţi-i orientarea potrivită. Trataţi-o cu înţelepciune şi 
blândeţe ca pe o comoară sacră. N-o sfărâmați în bucăţi, ci, prin învățătură şi exemplu corect, 
modelaţi-o şi finisaţi-o cu înțelepciune până ce copilul ajunge la vârsta responsabilități. (CT. 
p. 116) Copiii trebuie învăţaţi de timpuriu să-şi supună voinţa şi înclinația lor voinţei şi 
autorităţii părinților. Când părinţii le predau copiilor lor aceste lecţii, ei îi educă să se supună 
lui Dumnezeu, ascultând de cerinţele Sale, şi îi pregătesc să fie membri ai familiei lui Hristos. 
(MS. 119, 1899) 

A fi îndrumat, nu zdrobit. - Studiul părinţilor şi învăţătorilor ar trebui să fie căutarea 
modului de a orienta dezvoltarea copilului, fără a o stânjeni prin control exagerat. Prea multă 
conducere este la fel de rea ca şi prea puțină. Efortul de a „frânge voința" unui copil este o 
greşeală teribilă. Minţile sunt constituite în mod diferit; în timp ce forța poate asigura 
supunere exterioară, în multe cazuri rezultatul este o răzvrătire şi mai hotărâtă a inimii 
copilului. Chiar dacă părintele sau învățătorul ar avea succes în câştigarea controlului pe care- 
l urmăreşte, rezultatul poate fi dăunător pentru copil. . . . Deoarece supunerea este mult mai 
dificilă pentru unii elevi decât pentru alţii, învățătorul trebuie să facă ascultarea de cerințele 
lui cât mai uşoară cu putință. Voința să fie îndrumată şi modelată, nu ignorată sau strivită. 
(Ed. 288, 289) 

Îndrumă; nu mâna niciodată. - Permiteţi-le copiilor de sub îngrijirea voastră să aibă o 
individualitate, aşa cum aveţi şi voi. Încercaţi întotdeauna să-i ghidaţi, dar niciodată să nu-i 
forţaţi. (ST. p. 653) 

Exersarea voinţei dezvoltă şi întăreşte mintea. - Un copil poate fi instruit în aşa fel 
încât să nu aibă . . . propria lui voință. Până şi individualitatea lui poate fi contopită în cel care 
îi supraveghează educaţia; voinţa lui este, din toate punctele de vedere, sub conducerea 
voinţei învățătorului. Copiii educați astfel vor fi totdeauna deficitari în energie morală şi în 
responsabilitate individuală. Ei nu au fost învăţaţi să acţioneze după judecată şi principiu; 
voința lor a fost stăpânită de altul, iar mintea nu le-a fost provocată ca să se poată dezvolta şi 
întări prin exercițiu. Ei nu au fost orientaţi şi disciplinaţi cu respect față de constituţiile lor 
specifice şi față de capacitățile minții, ca să-şi folosească puterile cele mai mari atunci când 
este nevoie. (CT. p. 47) 

Când există o ciocnire a voinţelor. - Când copilul are o voinţă încăpățânată, mama, 
dacă-şi înţelege răspunderea, va realiza că această voință îndărătnică este o parte a moştenirii 
pe care ea i-a dat-o. Ea nu va privi la voinţa lui ca la ceva ce trebuie frânt. Sunt ocazii când 
hotărârea mamei întâlneşte hotărârea copilului şi când voința fermă, matură a mamei 
întâlneşte voinţa fără judecată a copilului; într-un asemenea caz, ori mama conduce din cauza 
avantajului vârstei şi experienţei, ori voinţa ei este condusă de voința tânără şi nedisciplinată a 
copilului. Este nevoie de multă înțelepciune, căci, prin conducere neînțeleaptă, prin 
constrângere aspră, copilul poate fi distrus atât pentru viața aceasta, cât şi pentru viața 
viitoare. Totul poate fi pierdut printr-o lipsă de înțelepciune. Ar fi de dorit ca o astfel de criză 
să apară cât mai rar, căci atât mama cât şi copilul vor avea o luptă grea. Se cere mare atenție 
pentru a evita o astfel de problemă. Odată ce s-a intrat, însă, într-o asemenea situaţie, copilul 
trebuie condus să se supună înțelepciunii superioare a părintelui. Mama să-şi ţină cuvintele 
sub stăpânire perfectă. Să nu fie porunci spuse cu voce tare. Nu trebuie făcut nimic ce ar 
dezvolta un spirit sfidător în copil. Mama să studieze cum poate lucra cu el în aşa fel încât să 
fie atras la Isus. Ea trebuie să se roage în credință ca Satana să nu fie biruitor asupra voinţei 
copilului. Îngeri cereşti urmăresc scena. Mama trebuie să realizeze că Dumnezeu este ajutorul 
ei, că dragostea este succesul şi puterea ei. Dacă este o creştină înțeleaptă, nu va încerca să-l 
forțeze pe copil să se supună. Ea se va ruga; şi pe măsură ce se roagă va fi conştientă de o 
reînnoire a vieții spirituale în ea însăşi. Va vedea în acelaşi timp că puterea ce lucrează în ea, 
lucrează şi în copil. Copilul, în loc de a fi constrâns, este îndrumat şi devine mai ascultător, iar 

bătălia este câştigată. Orice gând binevoitor, orice faptă răbdătoare şi orice cuvânt de restricție 
înţeleaptă sunt ca nişte mere de aur în coşulețe de argint. Mama a câştigat o biruință mai 
prețioasă decât ar putea limba să exprime. Ea a reînnoit lumina şi a mărit experienţa. 
„Adevărata Lumină, ce luminează pe orice om venind în lume", a supus voinţa ei. Este pace 
după furtună, ca strălucirea soarelui după ploaie. (L. 55, 1902) 

Părinții ar trebui să-şi păstreze sentimentele tinereţii. - Prea puţini îşi dau seama de 
importanţa conservării, cât de mult posibil, a sentimentelor lor din tinereţe şi de a nu deveni 
aspri şi lipsiţi de milă în felul lor de a fi. Lui Dumnezeu l-ar place ca părinții să îmbine 
simplitatea fermecătoare a unui copil cu tăria, înțelepciunea şi maturitatea de bărbat sau 
femeie. Unii nu au avut niciodată o copilărie adevărată. Ei nu s-au bucurat niciodată de 
libertatea, simplitatea şi prospețimea vieţii ce înmugureşte. Ei au fost certați şi umiliți, 
respinşi şi bătuți până ce inocenţa şi sinceritatea copilului s-au transformat în frică, invidie, 
gelozie şi înşelăciune. Rareori unii ca aceştia au caracteristicile ce vor face fericită copilăria 
celor dragi ai lor. (Good health, martie, 1880) 

O mare greşeală. - O mare greşeală este făcută atunci când frânghiile controlului sunt 
aşezate în mâinile copilului şi i se permite să fie stăpân în cămin. Aceasta dă o orientare 
necorespunzătoare acelui lucru minunat, numit puterea voinţei. Aceasta, însă, s-a întâmplat şi 
va continua să se întâmple din cauză că taţii şi mamele sunt orbi în discernământul şi 
estimarea lor. (MS. 126, 1897) 

O mamă care a cedat copilului ei plângător. - Copilul tău . . . are nevoie ca mâna 
înțelepciunii să-l îndrume corect. I s-a îngăduit să plângă pentru ceea ce voia, până ce şi-a 
făcut un obicei din asta. I s-a permis să plângă după tatăl lui. Alții au povestit mereu în auzul 
său cum plânge el după tata până când şi-a format obiceiul să facă astfel. Dacă aş avea copilul 
tău, în trei săptămâni ar fi transformat. L-aş lăsa să înţeleagă că ceea ce spun eu este lege şi, 
cu blândețe şi hotărâre, mi-aş fi îndeplinit scopurile. Nu mi-aş supune voința mea voinței 
copilului. Tu ai o lucrare de făcut aici şi ai pierdut mult fiindcă nu te-ai apucat de ea mai 
înainte. (L. 5, 1884) 

Viaţa nefericită a unui copil răsfăţat. - Orice copil care nu este disciplinat cu atenție şi 
cu rugăciune va fi nefericit în timpul lui de probă şi va forma trăsături de caracter atât de 
neplăcute încât Domnul nu va putea să-l alăture familiei Lui din ceruri. Pentru un copil 
răsfăţat întreaga viaţă devine o povară greu de suportat. În încercări, în dezamăgiri, în ispite, 
el îşi va urma voința nedisciplinată şi greşit orientată. (MS. 126, 1897) Copiii cărora li se 
permite să aibă propria cale nu sunt fericiți. Inima nesupusă nu are în ea însăşi elementele 
odihnei şi satisfacţiei. Mintea şi inima trebuie disciplinate şi aduse sub restricția cuvenită, 
pentru ca astfel caracterul să se armonizeze cu legile înțelepte ce guvernează ființa noastră. 
Neliniştea şi nemulțumirea sunt roadele indulgenţei şi egoismului. (4T. p. 202) 

Substratul multor încercări. - Experiențele triste ce s-au dovedit aşa de primejdioase 
pentru prosperitatea unei biserici şi care i-au făcut pe mulți necredincioşi să se poticnească şi 
să se depărteze cu suspiciune şi nemulțumire se ridică de obicei dintr-un spirit nesupus şi 
rebel, produsul indulgenţei părinteşti în copilărie. Câte vieţi sunt spulberate, câte crime sunt 
comise sub influenţa unei patimi ce se aprinde repede şi care ar fi putut fi împiedicată în 
copilărie, când mintea era sensibilă, uşor de influenţat spre ceea ce este bine şi era supusă unei 
voințe iubitoare de mamă. Educarea ineficientă a copiilor stă la temelia unui mare volum de 
decădere morală. (Ibid.) 


CAPITOLUL PATRUZECI 

EXEMPLIFICAȚI PRINCIPIILE CREŞTINE 

Copiii îi vor imita pe părinți. - Taţi şi mame, voi sunteți învățători, iar copiii voştri, 
elevi. Tonul vocii voastre, comportamentul şi spiritul vostru sunt copiate de cei mici. (ST. 11 
martie, 1886) Copiii îşi imită părinții; aşadar, trebuie acordată mare atenţie în a le oferi 

exemple corecte. Părinții care sunt buni şi politicoşi acasă şi în acelaşi timp fermi şi 
categorici, vor vedea aceleaşi trăsături manifestate în copiii lor. Dacă ei sunt integri, cinstiți şi 
onorabili, copiii lor se prea poate să semene cu ei în aceste particularităţi. Dacă ei Îl respectă 
pe Dumnezeu şi I se închină, copiii lor, instruiți în acelaşi fel, nu vor uita, de asemenea, să-l 
slujească. (5T. p. 319, 320) În familie, taţii şi mamele ar trebui să prezinte totdeauna înaintea 
copiilor lor exemplul pe care îl doresc să fie urmat. Ei să manifeste unul față de altul un 
respect gingaş în cuvânt, privire şi faptă. Să facă cunoscut faptul că Duhul Sfânt îi stăpâneşte, 
prezentând copiilor lor caracterul Domnului Isus Hristos. Puterile imitaţiei sunt tari, iar în 
copilărie şi tinereţe, când această capacitate are cea mai activă perioadă, înaintea tânărului 
trebuie aşezat un model perfect. Copiii să aibă încredere în părinții lor şi în felul acesta să-şi 
însuşească lecţiile pe care părinţii doresc să le predea. (R&H. 13 martie, 1894) 

Educaţi prin învățătură şi exemplu. - Mama, în educarea copiilor ei, se află într-o 
continuă şcoală. În timp ce-şi învaţă copiii, ea însăşi învaţă zilnic. Lectiile ce le predă copiilor 
ei în stăpânire de sine trebuie să fie practicate de ea însăşi. Lucrând cu diferite minți şi stări 
sufleteşti ale copiilor ei, ea are nevoie de puteri receptive ascuţite, altfel va fi în primejdie de a 
judeca greşit şi de a proceda cu părtinire cu copiii. Ea ar trebui să practice legea bunătăţii în 
viața de familie dacă vrea să aibă copii politicoşi şi buni. Astfel ei repetă zilnic lecţiile prin 
învățătură şi exemplu. (PHJ. iunie, 1890) Profesorii, la şcoală, vor face ceva pentru a-i educa 
pe copiii voştri, dar exemplul vostru va face mai mult decât poate fi îndeplinit prin orice alte 
mijloace. Conversaţia voastră, felul în care vă organizaţi problemele de afaceri, ceea ce vă 
place şi ce nu, toate ajută la modelarea caracterului. Firea binevoitoare, autocontrolul, 
stăpânirea de sine, curtoazia pe care copilul le vede în tine, vor fi lecţii zilnice pentru el. Ca şi 
timpul, această educaţie merge întotdeauna înainte, iar tendința acestei şcoli de fiecare zi ar 
trebui să facă din copilul tău ceea ce el trebuie să fie. (R&H. 27 iunie, 1899) Ai grijă să nu fi 
că manierele şi cuvintele tale sunt manualul lor. Ajută-i cu blândeţe şi gingăşie în această 
perioadă din viaţa lor. Lasă ca razele prezenţei tale să le lumineze inimile. Fetele şi băieții în 
creştere sunt foarte sensibili şi, prin asprime, le poţi deteriora întreaga viaţă. Fiţi atente, 
mame, să nu certați cu severitate, căci aceasta nu ajută niciodată. (MS. 127, 1898) 

Părinţii să fie modele ale stăpânirii de sine. - Copiii trebuie să fie, pe cât posibil, cât 
mai feriți de frământare. În consecință, mama să fie calmă şi fără grabă, liberă de orice 
repeziciune şi pripeală nervoasă. Aceasta este o şcoală a disciplinei pentru ea, ca şi pentru 
copil. În timp ce-i învaţă pe cei mici lecţia lepădării de sine, ea se educă să fie un tipar pentru 
copiii ei. În timp ce lucrează solul inimii lor cu interes plin de delicateţe pentru a putea supune 
înclinațiile naturale păcătoase, ea cultivă în cuvintele şi comportarea ei darurile Duhului. (MS. 
43, 1900) O biruință câştigată asupra ta însuţi, va fi de o mare valoare şi încurajare pentru 
copiii tăi. Poţi sta pe o poziţie avantajoasă spunând: eu sunt proprietatea lui Dumnezeu; sunt 
clădirea lui Dumnezeu. Mă aşez sub mâna Lui să fiu format după asemănarea divină, ca să pot 
fi conlucrător cu Dumnezeu în modelarea minții şi caracterului copiilor mei aşa încât să fie 
mai uşor pentru ei să umble în căile Domnului. .. . Taţi şi mame, când ajungeţi să vă stăpâniți 
pe voi înşivă, veți câştiga mari biruințe în stăpânirea copiilor voştri. (L. 75, 1898) 

Roadele stăpânirii de sine. - Părinţi, de fiecare dată când vă pierdeţi controlul de sine, 
când vorbiţi şi acţionaţi cu nerăbdare, păcătuiţi împotriva lui Dumnezeu. Îngerul raportor scrie 
fiecare cuvânt neatent şi lipsit de răbdare adresat lor, fără băgare de seamă sau în glumă; el 
notează fiecare cuvânt ce nu este curat şi înalt, ca o pată pe caracterul vostru creştin. Vorbiți 
cu bunăvoință copiilor voştri. Amintiţi-vă cât de sensibili sunteți voi şi cât de puţin puteți 
suporta să fiți mustraţi. Nu aşezaţi asupra lor ceea ce nici voi nu puteți purta, căci ei sunt mai 
slabi decât voi şi nu pot să suporte aşa de mult. Roadele stăpânirii de sine, chibzuinţei şi 
ostenelii voastre vor fi însutite. Lăsaţi cuvintele voastre plăcute şi voioase să fie ca razele de 
soare în cămin. (ST. 10 aprilie, 1884) Dacă părinții aşteaptă din partea copiilor să fie corecți şi 


67 


să facă ce este bine, ei înşişi trebuie să fie corecţi în teorie şi în practică. (Good health, 
ianuarie, 1880) 

Copiii sunt influenţaţi de comportamentul pretinşilor creştini. - Există copii care au 
fost învăţaţi de mici să țină sabatul. Unii din aceştia sunt copii foarte buni, credincioşi față de 
datorie în ceea ce priveşte chestiunile vremelnice, dar ei nu simt nici o convingere de păcat şi 
nevoie de pocăință. Unii ca aceştia sunt într-o condiție primejdioasă. Ei privesc la 
comportamentul şi eforturile pretinşilor creştini. Văd pe unii care fac o înaltă mărturisire de 
credinţă dar care nu sunt creştini conştiincioşi, şi ei îşi compară propriile vederi şi acțiuni cu 
aceste pietre de poticnire; şi, fiindcă nu există vreo manifestare exterioară a păcatelor în 
vieţile lor, se măgulesc că sunt aproape perfecţi. (4T. p. 40) Învățătura Scripturii nu are un 
efect mai mare asupra tineretului din cauza atâtor părinți şi învăţători ce pretind a crede 
Cuvântul lui Dumnezeu în timp ce vieţile lor îi tăgăduiesc puterea. Câteodată tinerii sunt 
făcuți să simtă puterea Cuvântului. Ei văd scumpătatea iubirii lui Hristos. Văd frumuseţea 
acelora care pretind a respecta învățăturile lui Dumnezeu. (Ed. p. 259) 

Părinţii trebuie să spună „Nu" ispitei. - Mame, neurmând practicile lumii, puteţi aşeza 
înaintea copiilor voştri un exemplu de credincioşie față de Dumnezeu şi aşa îi învăţaţi să 
spună nu. Spuneţi-le copiilor voştri ce înseamnă învăţătura: „Dacă nişte păcătoşi vor să te 
amăgească, nu te lăsa câştigat de ei." Dar dacă vreți ca ei să fie capabili să spună nu ispitei, 
voi înşivă trebuie să fiți în stare să spuneţi nu. Acest lucru este la fel de necesar pentru adult, 
ca şi pentru copil. (R&H, 31 martie, 1891) 

Exemplificaţi blândeţea. - Părinţi, fiți buni şi blânzi cu copiii voştri, şi ei vor învăța 
blândeţea. Să demonstrăm în familiile noastre că suntem creştini. Eu consider fără valoare 
credința ce nu este demonstrată în viața de cămin prin amabilitate, răbdare şi dragoste. (MS. 
97, 1909) 

Fiţi cu băgare de seamă la tonul vocii la fel ca şi la cuvinte.- Nu lăsaţi nici un cuvânt 
iritat, aspru sau repezit să vă scape de pe buze. Harul lui Hristos aşteaptă să fie cerut de voi. 
Spiritul Lui vă va lua în stăpânire mintea şi conştiinţa, dirijându-vă cuvintele şi faptele. Nu vă 
pierdeţi niciodată respectul de sine prin cuvinte pripite şi necugetate. Vedeţi să vă fie 
cuvintele curate şi conversaţia sfântă. Daţi copiilor voştri un exemplu a ceea ce doriți ca ei să 
fie. ... Să fie pace, cuvinte plăcute şi înfăţişare voioasă. (L. - Scrisoarea 28, 1890) Părinţii nu- 
şi pot lua un aer de stăpân fără să-şi asume, în acelaşi timp şi riscuri. Ei nu trebuie să arate un 
spirit de stăpân, criticând şi căutând greşeli. Cuvintele şi tonul cu care le rostesc sunt lecții 
pentru copiii lor, fie spre bine, fie spre rău. Taţilor şi mamelor, dacă de pe buzele voastre ies 
cuvinte mincinoase, vă învăţaţi copiii să vorbească în acelaşi fel, iar influența purificatoare a 
Duhului Sfânt este făcută fără efect. Este esențial să faci mereu binele, cu răbdare, dacă vrei 
modelarea caracterului. - Mintea copiilor voştri capătă formă, sentimentele şi caracterele se 
modelează, dar după ce tipar? Părinţii să-şi aducă aminte că sunt intermediari în aceste 
tranzacții şi în timp ce dorm, poate, în mormânt, lucrarea rămasă în urma lor dăinuieşte şi va 
da o mărturie despre ei: bună sau rea. (PHJ. iunie, 1890) 

Imprimând chipul Celui Divin. - Voi trebuie să instruiți, să avertizați şi să sfătuiți, 
amintindu-vă întotdeauna că privirea, cuvintele şi faptele voastre se află într-o relaţie directă 
cu calea viitoare a celor dragi ai voştri. Lucrarea voastră nu este de a picta o formă a 
frumuseții pe pânză sau de a o dăltui în marmoră, ci de a imprima asupra unui suflet omenesc 
chipul Celui Divin. (ST. 25 mai, 1882) 


SECTIUNE AX Disciplina şi administrarea ei 

CAPITOLUL PATRUZECI ŞI UNU 


SCOPURILEDISCIPLINEI 

Autoconducerea, obiectivul suprem. - Scopul disciplinei este de a instrui copilul să se 
autoconducă. El trebuie să fie învățat independenţă şi stăpânire de sine. De aceea, imediat ce 
poate să înţeleagă, judecata lui trebuie înrolată de partea ascultării. Lăsaţi ca toate lucrurile cu 
care vine în legătură să fie de aşa natură încât să arate că ascultarea este dreaptă şi logică. 
Ajutaţi-l să vadă că toate lucrurile sunt sub lege şi că neascultarea duce, în final, la dezastru şi 
suferință. Când Dumnezeu spune: „Să nu", în dragostea Lui, ne avertizează de consecinţele 
neascultării pentru a ne salva de la vătămare şi pierdere. (Ed. p. 287) 

Angajând puterea voinţei. - Adevărata țintă a mustrării este atinsă numai atunci când 
cel greşit este condus să-şi vadă greşeala, iar voinţa lui este angajată în corectarea greşelii. 
Când aceasta s-a realizat, arătaţi-i sursa de iertare şi putere. (Id. p. 291) Aceia care îşi educă 
elevii să simtă că puterea de a deveni bărbați şi femei de cinste şi de folos se află în ei înşişi, 
vor fi cel mai adesea încununaţi cu succes. (FE. p. 58) 

Corectaţi obiceiurile, înclinațiile şi tendinţele rele. - Este lucrarea părinților aceea de a 
frâna, îndruma şi ține sub control. Ei nu le pot face un rău mai mare copiilor lor decât de a le 
permite să-şi satisfacă toate dorinţele şi imaginaţiile lor copilăreşti şi de a-i lăsa să-şi urmeze 
propriile înclinații; nu le pot aduce o daună mai mare decât aceea de a lăsa asupra minţii lor 
impresia că trebuie să trăiască pentru a se satisface şi a se distra, pentru a-şi alege propriile lor 
căi şi pentru a-şi găsi propria lor plăcere şi companie. . . . Tinerii au nevoie de părinți care să-i 
disciplineze şi să-i educe, să le corecteze obiceiurile şi înclinațiile rele şi să le reprime 
tendințele rele. (MS. 12, 1898) 

Sfărâmaţi fortăreața lui Satana. - Mame, destinul copiilor voştri se află într-o mare 
măsură în mâinile voastre. Dacă nu vă îndepliniți datoria, îi plasați în rândurile lui Satana şi-i 
faceți agenţii lui în distrugerea altor suflete. Pe de altă parte, disciplina voastră credincioasă şi 
exemplul vostru îi pot conduce la Hristos iar ei, la rândul lor, vor influenţa pe alţii, şi astfel 
multe suflete pot fi salvate prin intermediul vostru. (ST. 9 februarie, 1882) Să privim cu 
atenţie şi să începem să înnodăm legăturile rupte. Să sfărâmăm fortăreața duşmanului. Să 
corectăm cu milă pe cei iubiţi ai noştri şi să-i păzim de puterea vrăjmaşului. Nu fiți 
descurajaţi. (R&H. 16 iulie, 1895) 

Învăţaţi respectul față de autoritatea părintească şi cea divină. - Copiii. . . . ar trebui să 
fie instruiți, educați şi disciplinaţi până devin ascultători de părinţi, respectându-le autoritatea. 
Pe această cale va fi sădit în inimile lor respectul pentru autoritatea divină, iar educaţia din 
familie va fi ca o instruire pregătitoare pentru familia din cer. Educaţia din timpul copilăriei şi 
tinereții ar trebui să aibă un asemenea caracter încât copiii să fie pregătiți a-şi lua în primire 
datoriile religioase şi astfel să fie corespunzători pentru a intra în curțile de sus. (R&H. 13 
martie, 1894) El, care este Izvorul a toată cunoştinţa, a stabilit condiţia calificării pentru a 
intra în cerul plin de fericire, în cuvintele: „Fericiți sunt cei care împlinesc poruncile Lui ca să 
aibă drept la pomul vieţii şi să intre pe porți în cetate." Ascultarea de poruncile lui Dumnezeu 
este prețul cerului, iar ascultarea în Domnul de părinţi este lecţia extrem de importantă pe care 
o au de învăţat copiii. (MS. 12, 1896) 

Ascultare din principiu, nu din constrângere. - Spune copiilor tăi exact ce vrei de la ei. 
Apoi lasă-i să înțeleagă că ceea ce spui este lege şi trebuie să fie ascultat. Astfel îi antrenezi să 
respecte poruncile lui Dumnezeu care declară deschis: „să faci" şi „să nu faci". Este mult mai 
bine pentru băiatul tău să asculte din principiu decât din constrângere. (R&H. 15 
septembrie 1904) 

O lecţie de încredere absolută. - Isaac este legat de mâinile iubitoare şi tremurânde ale 
tatălui său milos, pentru că aşa a spus Dumnezeu. Fiul se supune jertfirii pentru că el crede în 

integritatea tatălui lui. . . . Această faptă a credinței lui Avraam este înregistrată pentru 
beneficiul nostru. Ea ne învață marea lecţie a încrederii în cerințele lui Dumnezeu, oricât de 
neînţelese şi tăioase ar fi ele şi îi învaţă pe copii supunerea desăvârşită față de părinţii lor şi 
față de Dumnezeu. Prin ascultarea lui Avraam suntem învățați că nimic nu este prea scump 
pentru noi ca să-l dăm lui Dumnezeu. (3T. p. 368) 

Tinerii vor răspunde la încredere. - Tinerilor trebuie să li se imprime ideea că se poate 
avea încredere în ei. Ei au un simţ al onoarei şi vor să fie respectați, şi acesta este dreptul lor. 
Dacă elevii capătă impresia că nu pot să plece sau să vină, să stea la masă sau să fie oriunde, 
chiar şi în camerele lor, fără a fi supravegheați, fără ca un ochi critic să fie asupra lor pentru a 
consemna şi acuza, aceasta le va slăbi moralul şi nu vor găsi nici o plăcere în joaca lor. 
Această conştiență a unei supravegheri continue este mai mult decât o supraveghere 
părintească. Este mult mai rea, căci nişte părinți înţelepţi, cu tact pot vedea adesea dincolo de 
aparenţe, pot discerne lucrarea minții neobosite sub năzuințele tinereţii sau sub forțele 
ispitelor şi pot face planuri de lucru pentru a contracara răul. Dar această pază continuă nu 
este normală şi produce rele nedorite. Pentru ca tinerii să fie sănătoşi, să-şi dezvolte sănătatea 
fizică şi un caracter simetric, au nevoie de exercițiu, voioşie şi o atmosferă fericită şi plăcută. 
(FE. p. 114) 

Autoconducerea contra autorității absolute. - Există multe familii cu copii care par să 
fie bine instruiți în timp ce se află sub disciplina educaţiei, dar când sistemul ce i-a ținut în 
cadrul unor reguli severe este sfărâmat, par incapabili să gândească, să acţioneze sau să decidă 
singuri. Aceşti copii au fost atât de mult timp sub o lege de fier, nefiind lăsaţi să gândească şi 
să acționeze pe cont propriu în acele situații în care ar fi fost cu totul indicat şi ar fi trebuit să 
li se permită aceasta, încât nu au nici o încredere în ei înşişi să ia inițiativă bizuindu-se pe 
propria judecată şi având o opinie proprie. Atunci când pleacă de la părinții lor să acționeze pe 
cont propriu sunt conduşi cu uşurinţă de judecata altora într-o direcţie greşită. Ei nu au tărie 
de caracter. Nu au fost lăsaţi să-şi folosească judecata atât de repede şi atât de departe cât era 
posibil şi de aceea mintea lor nu a fost dezvoltată şi întărită cum trebuie. Atât de mult timp au 
fost stăpâniţi în mod absolut de părinţi, încât depind cu totul de aceştia; părinții sunt minte şi 
judecată pentru ei. Pe de altă parte, tinerii nu trebuie lăsați să gândească şi să acționeze 
independent de judecata părinților şi a profesorilor. . . . Ei trebuie educați în aşa fel încât 
mintea să le fie unită cu a părinților şi a învăţătorilor şi instruiți în aşa fel încât să poată vedea 
că e bine să asculte de sfatul lor. Apoi, când pleacă de sub mâna călăuzitoare a acestora, 
caracterele lor nu vor fi ca trestia tremurând în bătaia vântului. 

Instruirea severă a tineretului va produce întotdeauna o clasă slabă în putere 
intelectuală şi morală, dacă tinerii nu sunt orientați corespunzător ca să gândească şi să 
acționeze singuri, în măsura în care le permit capacităţile şi intelectul propriu, ca prin aceste 
mijloace să poată avea o creştere a gândirii, a sentimentelor demnităţii personale şi a 
încrederii în capacitățile lor. Când vor fi în societate, gata să acţioneze pe cont propriu, vor 
descoperi faptul că au fost dresați ca animalele şi nu educați. Voința lor, în loc să fie 
îndrumată, a fost forțată la supunere prin disciplina aspră a părinților şi învăţătorilor. (3T. p. 
132, 133) 

Rezultate rele când o minte domină alta. - Acei părinţi şi învățători care se fălesc cu 
faptul că au control deplin asupra minții şi voinței copiilor de sub îngrijirea lor şi-ar alunga 
această fală dacă ar putea urmări viitorul vieților copiilor care sunt aduşi la supunere cu forța 
şi de frică. Aceştia sunt aproape total nepregătiți să ia parte la asprimile vieţii. Când aceşti 
tineri nu mai sunt sub controlul părinților şi învăţătorilor lor şi sunt constrânşi să gândească şi 
să acționeze singuri, este aproape sigur că o vor lua pe o cale greşită şi vor ceda puterii ispitei. 
Ei nu fac un succes din această viață, iar aceste deficienţe se văd şi în viaţa lor religioasă. 
Dacă instructorii copiilor şi tineretului ar putea vedea rezultatele viitoare ale disciplinei lor 
greşite, şi-ar schimba planul de educaţie. Acea categorie de învățători care sunt satisfăcuți că 

au control aproape deplin asupra voinţei şcolarilor nu are cel mai mare succes, deşi pentru un 
timp aparenţa poate fi măgulitoare. Dumnezeu n-a intenţionat niciodată ca o minte omenească 
să fie sub controlul deplin al alteia, iar cei care depun eforturi pentru a avea individualitatea 
elevilor contopită cu a lor şi caută să fie voință, minte şi conştiinţă pentru ei îşi asumă 
răspunderi înfricoşătoare. S-ar putea ca în anumite ocazii aceşti şcolari să pară nişte soldaţi 
bine instruiți, dar când constrângerea este îndepărtată se va vedea în ei o dorință de a acționa 
independent şi din principiu ferm. (Id. p. 133, 134) 

Prin îndemânare şi efort răbdător. - Se cere îndemânare şi efort răbdător pentru a 
forma tineretul în mod corect. În special copiii, care au venit în această lume împovăraţi de o 
moştenire a răului - rezultatul direct al păcatelor părinţilor lor - au nevoie de cea mai atentă 
creştere pentru a-şi dezvolta şi întări facultățile morale şi intelectuale. Responsabilitatea 
părinţilor este cu adevărat grea. Tendinţele rele trebuie împiedicate cu mare grijă şi mustrate 
cu delicateţe, iar mintea trebuie stimulată în favoarea binelui. Copilul trebuie încurajat să 
încerce să se autoconducă. Toată această lucrare trebuie făcută în mod logic, altfel scopul 
dorit va fi zădărnicit. (CTBH. p. 138) 


CAPITOLUL PATRUZECI ŞI TREI 

DISCIPLINAÎNCĂMIN 

Familii ordonate şi bine disciplinate. - Este datoria celor ce pretind că sunt creştini să 
prezinte lumii familii ordonate şi disciplinate, familii care vor arăta puterea adevăratului 
creştinism. (R&H. 13 aprilie, 1897) Nu este un lucru uşor să educi şi instruiești copiii în mod 
înțelept. Pe măsură ce părinții încearcă să ţină judecata şi frica de Domnul înaintea lor, vor 
apare dificultăți. Copiii vor da pe faţă încăpăţânarea lipită de inima lor, dragostea de nebunie 
şi independență şi ura față de restricție şi disciplină. Ei practică înşelăciunea şi rostesc 
neadevăruri. Prea mulți părinţi, în loc de a-şi pedepsi copiii pentru aceste greşeli, îşi închid 
ochii ca să nu vadă în profunzime sau să discearnă adevărata însemnătate a acestor lucruri. De 
aceea copii îşi continuă obiceiurile amăgitoare, formându-şi caractere pe care Dumnezeu nu le 
poate aproba. Standardul înălțat în Cuvântul lui Dumnezeu este lăsat la o parte de către unii 
părinţi cărora nu le place să folosească, după cum se exprima cineva, cămaşa de forță în 
educarea copiilor lor. Mulţi părinți au neplăcere faţă de principiile Cuvântului lui Dumnezeu 
pentru că acestea aşează prea multă răspundere asupra lor. Dar, privind dincolo de ele, aşa 
cum toți părinţii au datoria s-o facă, ele arată că metodele lui Dumnezeu sunt cele mai bune şi 
că singura cale a siguranţei şi fericirii se află în ascultare de voia Lui. (R&H. 30 martie, 1897) 

Restricţia copiilor nu este o treabă uşoară. - Cu starea actuală de lucruri în societate nu 
este o treabă uşoară pentru părinți să-şi limiteze copiii şi să-i instruiască potrivit cu regula 
biblică a binelui. Când îi educă în armonie cu învățăturile Cuvântului lui Dumnezeu şi, ca 
Avraam din vechime, poruncesc casei lor după ei, copiii îi cred pe părinți prea grijulii şi 
exagerat de pretenţioşi. (ST. 17 aprilie, 1884) Idei false privind restricția. - Dacă vreți 
binecuvântarea lui Dumnezeu, părinți, faceți cum a făcut Avraam. Reprimați răul şi încurajați 
binele. Uneori poate fi necesar să porunciţi în loc să consultaţi înclinația şi plăcerea copiilor. 
A permite unui copil să-şi urmeze impulsurile naturale înseamnă a-i îngădui să se degradeze 
şi să devină expert în rău. Părinții înţelepţi nu le vor spune copiilor lor: „Urmaţi-vă propria 
alegere; mergeţi unde vreţi şi faceţi ce vreți", ci: „„Ascultaţi de învățătura Domnului." Trebuie 
făcute şi aplicate reguli şi legi înțelepte pentru ca frumuseţea vieții de cămin să nu poată fi 
deteriorată. (CT. p. 112) 

De ce a pierit familia lui Acan. - V-aţi gândit de ce toți cei ce erau în legătură cu Acan 
au fost, de asemenea pedepsiți de Dumnezeu? Din cauză că nu au fost instruiți şi educați 
potrivit cu indicaţiile date lor în marele standard al legii lui Dumnezeu. Părinţii lui Acan şi-au 
educat fiul astfel încât acesta nu se simţea obligat să asculte Cuvântul Domnului. Principiile 
imprimate în viața lui l-au condus să lucreze cu copiii săi astfel încât şi ei au fost corupți. 

Mintea acționează şi reacționează asupra minţii, iar pedeapsa ce a inclus şi rudele lui Acan cu 
el descoperă faptul că toți erau implicaţi în păcat. (MS. 67, 1894) 

Afecțiunea părintească oarbă este cel mai mare obstacol în educaţie. - Păcatul 
neglijenței părinteşti este aproape universal. Prea adesea există dragoste oarbă pentru cei 
legaţi de noi prin legături naturale. Această afecțiune este dusă departe; nu este echilibrată nici 
de înțelepciune, nici de frica de Dumnezeu. Dragostea părintească oarbă este cel mai mare 
obstacol în calea educaţiei adecvate a copiilor. Ea împiedică disciplina şi educaţia cerute de 
Domnul. Uneori, din cauza acestei afecțiuni, părinţii par lipsiți de judecată. Este ca mila 
şubredă a celui rău - cruzimea deghizată în veşmântul așa-numitei iubiri. Este un curent 
primejdios ce duce copiii la pierzare. (R&H. 6 aprilie, 1897) Părinţii se află într-un pericol 
permanent de a-şi îngădui afecțiunile naturale în locul ascultării de legea lui Dumnezeu. Mulţi 
părinţi, pentru a plăcea copiilor lor, le per-mit ceea ce Dumnezeu interzice. (R&H. 29 
ianuarie, 1901) 

Părinţii sunt responsabili pentru ceea ce ar fi putut fi copiii. - Dacă tatăl şi mama, ca 
învățători în cămin, îngăduie copiilor să ia frâul conducerii în mâinile lor şi să devină 
nesupuşi, sunt făcuți răspunzători pentru ceea ce ar fi putut fi copiii lor dacă ei nu le 
permiteau aceasta. (R&H. 15 septembrie, 1904) Cei ce-şi urmează înclinațiile proprii în 
afecțiune oarbă pentru copiii lor, îngăduindu-le satisfacerea dorințelor egoiste şi nu poartă 
autoritatea lui Dumnezeu pentru a mustra păcatul şi a corecta răul, fac să se vadă că ei 
onorează pe copiii lor cei răi mai mult decât Îl onorează pe Dumnezeu. Ei caută mai mult să-şi 
protejeze reputația decât să-L slăvească pe Dumnezeu şi sunt mai doritori să fie plăcuți 
copiilor lor decât Domnului. Aceia care au prea puţin curaj să condamne răul sau care, prin 
indolență şi lipsă de interes nu depun efort stăruitor să purifice familia sau biserica lui 
Dumnezeu, sunt făcuţi răspunzători de răul ce ar putea rezulta din neglijarea datoriei lor. Noi 
suntem la fel de responsabili pentru relele ce le-am fi putut corecta în alții, prin exercitarea 
autorității părinteşti sau pastorale, ca şi când faptele ar fi ale noastre proprii. (PP. p. 578) 

Nu este loc pentru părtinire. - Este foarte natural pentru părinți să fie părtinitori cu 
copiii lor. În special dacă aceşti părinți simt că ei înşişi posedă calităţi superioare, îşi vor privi 
copiii ca fiind superiori altora. Aşadar, multe lucruri ce ar fi dezaprobate cu severitate în alții, 
sunt neglijate în copiii lor ca fiind acte de isteţime şi inteligență. În timp ce a-ceastă 
subiectivitate este naturală, este nedreaptă şi necreştinească. Un mare rău este făcut copiilor 
când permitem greşelilor lor să rămână necorectate. (ST. 24 noiembrie, 1881) 

Nu faceți compromis cu răul. - Trebuie făcut clar faptul că guvernarea lui Dumnezeu 
nu cunoaşte compromis cu răul. Neascultarea nu trebuie tolerată nici acasă, nici la şcoală. Nici 
un părinte sau profesor care are pe inimă bunăstarea celor ce se află sub îngrijirea lui nu va 
face compromis cu încăpățânarea ce sfidează autoritatea sau recurge la eschivare pentru a 
scăpa de ascultare. Nu dragostea, ci sentimentalismul nu se poartă corect cu păcatul şi 
încearcă să asigure ascultarea prin rugăminte sau mituire, iar în final acceptă un substituent în 
locul lucrului cerut. (Ed. p. 290) În nenumărate familii există astăzi prea multă îngăduinţă de 
sine şi neascultare trecute cu vederea pentru a nu fi corectate sau este manifestat un spirit 
apăsător, de stăpân, ce creează cele mai mari rele în natura copiilor. Părinții îi corectează 
uneori într-un mod atât de nechibzuit încât viața le este făcută nefericită, iar ei pierd tot 
respectul pentru tată, mamă, frați şi surori. (L. 75, 1898) 

Părinții nu reuşesc să înțeleagă corect principiile. - Este dureros să vezi lipsa de 
pricepere a părinților în exersarea autorității date lor de Dumnezeu. Bărbaţi care în orice 
altceva sunt consecvenți şi inteligenţi eşuează în ceea ce priveşte înțelegerea principiilor ce ar 
trebui să fie aplicate în instruirea micuţilor lor. Ei nu reuşesc să le dea învățături corecte exact 
la timpul potrivit, când este cea mai mare nevoie de instrucţiuni drepte, un exemplu bun şi o 
hotărâre neclintită pentru a conduce pe drumul bun mințile neexperimentate şi ignorante în 
ceea ce priveşte influențele înşelătoare şi primejdioase cărora trebuie să le facă față oriunde. 

(MS. 119, 1899) Cea mai mare suferință a venit asupra familiei omeneşti pentru că părinții s- 
au depărtat de planul divin ca să-şi urmeze imaginaţia lor şi ideile proprii dezvoltate în mod 
nedesăvârşit. Mulţi părinți îşi urmează impulsul. Ei uită faptul că binele prezent şi viitor al 
copiilor lor cere disciplină inteligentă. (MS. 49, 1901) 

Dumnezeu nu acceptă nici o scuză pentru conducere greşită. - Prea adesea revolta este 
statornicită în inimile copiilor prin disciplina greşită din partea părinţilor, când, dacă s-ar fi 
urmat altă cale, copiii şi-ar fi format caractere bune şi armonioase. (3T. p. 532, 533) Câtă 
vreme părinții au puterea de a-i disciplina, educa şi instrui pe copiii lor, să-şi exercite această 
putere pentru Dumnezeu. El cere de la ei ascultare pură, fără greşeală şi neabătută. Nu va 
accepta nimic altceva. El nu va scuza conducerea greşită a copiilor. (R&H. 13 aprilie, 1897) 

Biruiți spiritul natural al încăpățânării. - Unii copii sunt în mod natural mai 
încăpăţânaţi decât alţii şi nu se vor supune disciplinei. În consecinţă, ei se fac neplăcuți şi 
dezagreabili. Dacă mama nu are înţelepciunea să lucreze cu această fază a caracterului, va 
urma cea mai nefericită stare de lucruri, deoarece astfel de copii îşi vor avea propria cale spre 
distrugerea lor. Dar cât de teribil este ca un copil să nutrească un spirit al încăpăţânării nu 
numai în copilărie, ci şi în anii de mai târziu şi din cauza lipsei de înţelegere din copilărie ei 
nutresc, la maturitate, amărăciune şi răutate împotriva mamei care n-a reuşit să-şi pună copiii 
sub restricție. (MS. 18, 1891) 

Nu spune niciodată copilului: „Nu pot face nimic cu tine". - Niciodată să nu te audă 
copilul spunând: „Nu pot face nimic cu tine". Atâta vreme cât putem avea acces la tronul lui 
Dumnezeu, noi ca părinți ar trebui să fim ruşinați să rostim asemenea cuvinte. Strigă la 
Domnul Isus şi El te va ajuta să-ţi aduci micuţii la El. (R&H. 16 iulie, 1895) 

Guvernarea familiei să fie studiată sârguincios. - Am auzit mame spunând că nu pot să 
guverneze, cum pot altele, că acesta este un talent deosebit pe care ele nu-l posedă. Acelea 
care îşi dau seama de deficiența lor în această privință ar trebui să facă din subiectul 
conducerii familiei studiul lor cel mai sârguincios. Şi totuşi, cele mai valoroase sugestii ale 
altora nu trebuie adoptate fără chibzuială şi discernământ. Acestea s-ar putea să nu fie 
adaptate în mod egal circumstanțelor fiecărei mame sau unei anumite dispoziţii şi unui anumit 
temperament al fiecărui copil din familie. Mama să studieze cu atenţie experienţa altora, să 
noteze diferența dintre metodele lor şi ale ei şi, cu grijă, să le încerce pe acelea ce pot fi de o 
reală valoare. Dacă un mod de disciplină nu aduce rezultatele dorite, să fie încercat alt plan, 
iar efectele să fie urmărite cu atenție. Mai presus decât toate celelalte, mamele trebuie să se 
obişnuiască cu gândirea şi cercetarea. Dacă vor persevera pe această cale, ele vor observa că 
dobândesc capacitatea în care se credeau deficitare şi că învaţă să formeze în mod corect 
caracterele copiilor lor. Rezultatele muncii şi gândirii dedicate acestei lucrări vor fi văzute în 
ascultarea, simplitatea, modestia şi puritatea copiilor şi vor răsplăti cu îmbelşugare tot efortul 
depus. (ST. 11 martie, 1886) 

Părinții să fie uniţi în disciplină. - Mama ar trebui să aibă întotdeauna cooperarea 
tatălui în eforturile ei de a pune temelia unui bun caracter creştin în copiii săi. Un tată care-şi 
iubeşte copiii n-ar trebui să închidă ochii la greşelile lor pe motivul că nu este plăcut să 
administreze corecţia. (1T. p. 546, 547 ) În mintea copilului trebuie să fie statornicite principii 
corecte. Dacă părinţii sunt uniţi în această lucrare de disciplină, copilul va înţelege ce se cere 
de la el. Dar dacă tatăl, prin cuvinte sau privire arată că nu aprobă disciplina mamei, dacă 
simte că ea este prea strictă şi crede că el trebuie să compenseze asprimea cu răsfăț şi 
indulgență, copilul va fi ruinat. Înşelăciunea va fi practicată de părinţii îngăduitori, iar copilul 
va învăţa curând că poate face ce-i place. Părinții care comit acest păcat împotriva copiilor, 
sunt răspunzători de pierderea sufletelor lor. (MS. 58, 1899) 

Influența combinată a afecțiunii şi autorităţii. - Lăsaţi ca lumina harului ceresc să 
strălucească în caracterul vostru, pentru a putea fi raze de soare în cămin. Să fie pace, cuvinte 
plăcute şi feţe voioase. Aceasta nu este acea dragoste oarbă, acea delicateţe ce încurajează 

păcatul prin indulgență neînțeleaptă şi care este cea mai mare cruzime, nu este acea iubire 
falsă ce permite copiilor să conducă şi-i face pe părinţi sclavii capriciilor lor. N-ar trebui să 
existe părtinire părintească, nici opresiune; influența combinată a iubirii şi autorității va aşeza 
tiparul bun asupra familiei. (R&H. 15 septembrie, 1891) 

Reprezentaţi caracterul lui Dumnezeu în disciplină. - Fiţi buni, hotărâți în îndeplinirea 
învățăturilor Bibliei, dar liberi de orice patimă. Țineţi minte că atunci când deveniți aspri şi 
iritabili în fața micuţilor voştri îi învăţaţi să fie la fel. Dumnezeu vă cere să-i educați pe copii 
folosind în disciplina voastră toată tactica unui învăţător înţelept, stăpânit de Dumnezeu. Dacă 
puterea transformatoare a lui Dumnezeu este exercitată în căminul vostru, voi înşivă veți avea 
mereu de învăţat. Veţi reprezenta caracterul Domnului Hristos, iar eforturile voastre în această 
direcție vor plăcea lui Dumnezeu. Nu neglijaţi niciodată lucrarea ce trebuie făcută pentru 
membrii mai mici ai familiei Domnului. Părinţi, voi sunteți lumina căminului vostru. Lăsaţi 
atunci lumina voastră să lumineze în cuvinte plăcute şi în tonuri mângâietoare ale vocii. 
Îndepărtaţi din ele tot veninul prin rugăciune la Dumnezeu pentru stăpânire de sine, iar îngerii 
vor fi în căminul vostru pentru că ei vor remarca lumina voastră. Disciplina ce o daţi copiilor 
în familia voastră condusă în mod corect va merge în torente puternice şi limpezi mai departe, 
spre lume. (MS. 142, 1898) 

Nici o deviere de la principiile drepte. - În vechime se acorda atenţie autorității 
părinteşti. Copiii erau atunci supuşi părinţilor lor cu frică şi respect pentru ei, dar în aceste 
ultime zile ordinea este inversată. Unii părinți sunt supuşi copiilor lor. Se tem să se opună 
voinţei copiilor şi prin urmare cedează. Dar atâta timp cât copiii se află sub acoperişul 
părinţilor lor, depinzând de ei, ar trebui să le fie supuşi. Părinţii trebuie să lucreze cu hotărâre, 
cerând ca părerile lor despre ceea ce este corect să fie urmate întocmai. (1T. p. 216, 217) 

Dacă neascultarea voită persistă, luați măsuri extreme. - Unii părinți indulgenți şi orbi 
în dragostea lor se tem să exercite acea autoritate sănătoasă asupra fiilor lor neascultători, ca 
nu cumva aceştia să fugă de-acasă. Ar fi mai bine pentru unii să facă aşa decât să rămână 
acasă, să trăiască pe seama bunurilor asigurate de părinți şi în acelaşi timp să calce în picioare 
toată autoritatea, atât umană, cât şi divină. Pentru asemenea copii cea mai folositoare 
experienţă ar fi să aibă din plin acea independenţă ce o cred foarte de dorit, ca să înveţe că 
este nevoie de străduință ca să trăieşti. Părinţii să-i spună băiatului care amenință că fuge de- 
acasă: „Fiul meu, dacă tu eşti hotărât să părăseşti căminul mai degrabă decât să fii de acord cu 
regulile drepte şi bune, noi n-o să te împiedicăm. Dacă tu crezi că o să găseşti lumea mai 
prietenoasă decât părinții care te-au crescut din pruncie, trebuie să înveți din greşeala ta. Când 
doreşti să vii acasă la tatăl tău, să fii supus autorității lui, eşti binevenit. Obligațiile sunt 
reciproce. Atâta timp cât ai mâncare, îmbrăcăminte şi îngrijire părintească, te afli, în schimb, 
sub obligaţia de a asculta de regulile căminului şi de disciplina sănătoasă. Casa mea nu poate 
fi poluată cu miros greu de tutun, cu lucruri profane sau cu beţie. Eu doresc ca îngerii lui 
Dumnezeu să vină în căminul meu. Dacă eşti deplin hotărât să-l slujeşti pe Satana, te vei simţi 
la fel de bine departe, cu aceia a căror companie o iubeşti, ca şi când ai fi acasă. " O astfel de 
purtare ar corecta calea descendentă a mii de suflete. Dar prea adesea copiii ştiu că, chiar dacă 
fac ce pot mai rău, totuşi o mamă neînțeleaptă va pleda pentru ei şi le va ascunde greşeala. 
Mulţi fii răzvrătiți jubilează din cauză că părinţii nu au curajul să-i împiedice. . . . Ei nu impun 
ascultare. Astfel de părinţi îşi încurajează copiii în uşurătate şi dezonorează pe Dumnezeu prin 
indulgența lor nesăbuită. Aceşti tineri rebeli şi corupți sunt aceia care formează elementele 
cele mai greu de stăpânit din şcoli şi colegii. (R&H. 13 iunie, 1882) 

Nu obosiţi în facerea binelui. - Lucrarea părinţilor este continuă. N-ar trebui 
desfăşurată în mod viguros într-o zi şi neglijată în ziua următoare. Mulţi sunt gata să înceapă 
lucrarea dar nu sunt doritori să persevereze în ea. Ei vor să facă ceva măreț, vreun sacrificiu 
mare dar se dau înapoi de la grija şi efortul neîntrerupt în lucrurile mici ale vieții de fiecare zi, 
de la disciplinarea şi instruirea frecventă a tendinţelor nesupuse, de la lucrarea de a da 

învățătură, mustrare şi încurajare, puţin câte puţin, după cum este nevoie. Ei doresc să-i vadă 
pe copii corectându-şi greşelile şi formându-şi caracterele de-odată, ajungând în vârful 
muntelui dintr-un salt şi nu prin paşi succesivi. Iar pentru că speranţele lor nu sunt realizate 
imediat, se descurajează. Astfel de persoane să prindă curaj gândindu-se la cuvintele 
apostolului: „Să nu obosim în facerea binelui: căci la vremea potrivită vom secera dacă nu 
vom cădea de oboseală." (ST. 24 noiembrie , 1881) Copiii păzitori ai sabatului pot deveni 
nerăbdători la limitări şi cred că părinţii lor sunt prea stricți; pot apărea chiar sentimente grele 
şi gânduri de nemulțumire şi nefericire pot fi nutrite de ei împotriva acelora care lucrează 
pentru binele lor prezent şi viitor. Dar dacă vor mai trece câţiva ani, ei îşi vor binecuvânta 
părinţii pentru acea grijă strictă şi veghere credincioasă asupra lor la vârsta când erau lipsiţi de 
experiență. (1T. p. 400) 

Citeşte avertismentele din Cuvântul lui Dumnezeu. - Când copiii greşesc, părinţii ar 
trebui să-şi facă timp să le citească cu delicateţe din Cuvântul lui Dumnezeu avertismente ce 
se aplică în special în cazul lor. Când sunt încercaţi, ispitiți sau descurajați amintiți-le cuvinte 
prețioase de mângâiere şi, cu blândeţe, conduceți-i să-şi pună încrederea în Domnul Isus. 
Astfel, mintea tânără poate fi îndrumată spre ceea ce este curat şi nobil. Pe măsură ce marile 
probleme ale vieții şi felul în care Dumnezeu lucrează cu oamenii sunt dezvăluite înțelegerii şi 
în timp ce lecţiile adevărului divin sunt imprimate asupra inimii, puterile minţii sunt exersate, 
iar judecata este angajată. În felul acesta părinţii pot să modeleze zilnic caracterele copiilor 
lor, ca ei să poată fi calificați pentru viaţa viitoare. (R&H. 13 iunie, 1882) 


CAPITOLUL PATRUZECI ŞI PATRU 

DISCIPLINAPENTRUCORECTARE 

Cereţi Domnului să vină şi să conducă. - Pretinde ascultare în familia ta. În timp ce 
că ei au făcut ceva ce cere pedeapsă, dar dacă lucrezi cu ei în spiritul lui Hristos ei îşi vor 
arunca braţele în jurul gâtului tău; se vor umili înaintea Domnului şi-şi vor recunoaşte 
greşeala. Asta-i destul. Atunci nu mai au nevoie de pedeapsă. Să mulțumim Domnului că El a 
deschis calea prin care putem ajunge la fiecare suflet. (MS. 21, 1909) Copiii trebuie corectaţi 
dacă sunt neascultători. . . . Înainte de a-i corecta, mergi deoparte singur şi cere Domnului să 
le înmoaie şi supună inima şi să-ţi dea înţelepciune în atitudinea ta faţă de ei. Nu ştiu ca 
această metodă să fi dat greş vreodată, în vreo împrejurare. Nu-l poți face pe un copil să 
înţeleagă lucrurile spirituale când inima este agitată de patimă. (MS. 27, 1911) 

Instruieşte copiii cu răbdare. - Domnul vrea ca inimile acestor copii să fie predate în 
serviciul Lui din cea mai fragedă pruncie. Cât timp sunt prea mici ca să poată judeca, abate-le 
mintea cât poți mai bine, iar pe măsură ce cresc mai mari educă-i, prin învățătură şi exemplu, 
că nu le poţi satisface dorinţele rele. 

Instruieşte-i cu răbdare. Uneori va trebui să fie pedepsiți, dar niciodată să n-o faci în 
aşa fel încât să simtă că au fost pedepsiți la mânie. Aşa faci doar un rău mai mare. Multe 
diferenţe nefericite din cercul familiei ar putea fi evitate dacă părinţii ar asculta de sfatul 
Domnului în educarea copiilor lor. (MS. 93, 1909) 

Părinţii să fie sub disciplina lui Dumnezeu. - Mame, oricât de provocatori ar fi copiii 
voştri în ignoranţa lor, nu daţi loc la nerăbdare. Învăţaţi-i cu răbdare şi cu iubire. Fiţi hotărâte 
cu ei. Nu lăsați pe Satana să-i stăpânească. Disciplinați-i numai atunci când voi înşivă sunteți 
sub disciplina lui Dumnezeu. Hristos va câştiga biruinţa în viețile copiilor voştri dacă veți 
învăţa de la EI, care este blând şi smerit, curat şi neîntinat. (L. 272, 1903) Dar dacă încercaţi 
să conduceţi fără a exersa auto-control, fără un sistem de organizare, cugetare şi rugăciune, 
sigur, veţi secera consecințe amare. (ST. 9 februarie, 1882) 

Niciodată să nu corectaţi la mânie. - Ar trebui să-ţi corectezi copiii în iubire. Nu-i lăsa 
de capul lor până când te superi şi atunci îi pedepseşti. Asemenea corectare ajută răul în loc 

să-l vindece. (R&H. 19 septembrie, 1854) A manifesta mânie asupra unui copil greşit 
înseamnă a mări răul. Aceasta trezeşte cele mai rele patimi ale copilului şi-l face să simtă că 
nu-ți pasă de el. El gândeşte în sinea lui că dacă i-ar fi păsat de el n-ai fi putut să-l tratezi aşa. 
Şi credeți că Dumnezeu nu ia cunoştinţă de felul în care sunt corectaţi aceşti copii? El 
cunoaşte şi, de asemenea, ştie care ar fi putut fi binecuvântările rezultate dacă lucrarea de 
corectare era făcută în aşa fel încât să câştige mai degrabă decât să respingă. ... . 

Vă rog fierbinte, nu vă corectaţi copiii cu mânie. A-cela este un timp al tuturor 
timpurilor când ar trebui să acționaţi cu umilință, răbdare şi rugăciune. Apoi este timpul să 
îngenunchiaţi cu copilul şi să cereţi iertare de la Domnul. Căutaţi să-i câştigaţi la Hristos prin 
manifestarea bunătăţii şi iubirii şi veţi vedea că o putere mai înaltă decât orice putere de pe 
pământ conlucrează cu eforturile voastre. (MS. 53, 1912) Când eşti obligat să corectezi un 
copil, nu-ți ridica vocea. . . . Nu-ţi pierde stăpânirea de sine. Părintele care dă loc la mânie 
când corectează un copil, este mai greşit decât copilul. (ST. 17 februarie, 1904) 

Dojana aspră şi iritarea nu ajută niciodată. - Cuvintele aspre şi mânioase nu sunt de 
origine divină. Dimpotrivă, ele stârnesc cele mai rele simțăminte ale inimii omeneşti. Când 
copiii fac rău şi sunt plini de revoltă, iar tu eşti ispitit să vorbeşti şi să acționezi cu asprime, 
aşteaptă înainte de a-i corecta. Dă-le ocazia să gândească şi îngăduie temperamentului tău să 
binecuvântarea Domnului. Şi crezi că în acea zi a judecății lui Dumnezeu va regreta cineva că 
a fost răbdător şi bun cu copiii lui? (MS. 114, 1903) 

Nervozitatea nu este o scuză pentru nerăbdare. - Părinţii îşi scuză uneori metoda lor 
greşită motivând că nu se simt bine. Ei sunt nervoşi şi cred că nu pot să fie răbdători şi calmi 
şi că nu pot să vorbească plăcut. Se înşeală singuri şi-i fac plăcerea lui Satana care jubilează 
pentru că harul lui Dumnezeu nu este privit de ei ca fiind de ajuns pentru a birui slăbiciunile 
naturale. Ei pot şi ar trebui să se stăpânească întotdeauna. Dumnezeu le cere asta. (1T. p. 385) 
Uneori, când sunt obosiţi de muncă sau apăsaţi de griji, părinţii nu menţin un spirit calm, ci 
manifestă o lipsă de reținere ce nu place lui Dumnezeu şi aduce un nor asupra familiei. 
Părinți, când sunteți iritaţi, ar trebui să nu comiteți un păcat aşa de mare încât să otrăviți 
întreaga familie cu această irascibilitate primejdioasă. În asemenea ocazii puneţi o strajă dublă 
asupra voastră înşivă şi hotărâţi-vă ca nimic altceva să nu scape de pe buze decât cuvinte 
plăcute şi voioase. Printr-o asemenea exersare a stăpânirii de sine veţi deveni mai puternici. 
Sistemul vostru nervos nu va fi aşa de sensibil. . .. Domnul Isus ne cunoaşte slăbiciunile şi El 
Însuşi a luat parte la experiența noastră în toate lucrurile în afară de păcat; de aceea ne-a 
pregătit o cale potrivită cu tăria şi capacitatea noastră. 

Uneori totul pare să meargă rău în cercul familiei. Peste tot în jur este doar nervozitate 
şi toți par foarte nenorociți şi nefericiți. Părinții dau vina pe bieții copii şi-i cred foarte 
neascultători şi nesupuşi, cei mai răi copii din lume, în timp ce cauza tulburării se află în ei 
înşişi. Dumnezeu le cere să exercite stăpânire de sine. Ei ar trebui să-şi dea seama că, atunci 
când cedează la nerăbdare şi nervozitate, îi fac pe alții să sufere. Cei din jur sunt afectaţi de 
spiritul pe care îl manifestă ei, iar dacă, la rândul lor şi ei acționează în acelaşi spirit, răul se 
măreşte. (ST. 17 aprilie, 1884) 

Uneori există putere în tăcere. - Cei ce doresc să-i stăpânească pe alţii trebuie să se 
stăpânească pe ei înşişi. . . . Când un părinte sau învățător devine nerăbdător şi este în pericol 
să vorbească neînțelept, este mai bine să tacă. Există o putere minunată în tăcere. (Ed. p. 292) 

Daţi porunci puține; apoi cereți ascultare. - Mamele să fie atente să nu facă cereri 
inutile pentru a-şi etala autoritatea în faţa altora. Daţi porunci puține, dar urmăriți ca acestea 
să fie ascultate. (ST. 9 februarie, 1882) În disciplinarea copiilor voştri. . . . nu-i scutiţi de ceea 
ce le-aţi cerut să facă. Nu lăsaţi ca mintea să vă fie absorbită în alte lucruri astfel încât să vă 
facă să deveniți nepăsători. Nu obosiţi în supraveghere deoarece copiii voştri uită şi fac ceea 
ce le-aţi interzis să facă. (MS. 32, 1899) În toate cerințele voastre, căutaţi să asiguraţi cel mai 

înalt bine al copiilor şi aveţi grijă ca aceste cuvinte să fie ascultate. Energia şi hotărârea să vă 
fie neclintite, dar întotdeauna supuse faţă de Spiritul lui Hristos. (ST. 13 septembrie, 1910) 

Lucrând cu un copil neglijent. - Când ceri copilului tău să facă un anumit lucru, iar el 
răspunde: „Da, voi face" şi apoi neglijează să-şi împlinească cuvântul, nu trebuie să laşi 
situația astfel. Trebuie să-i ceri socoteală pentru această neglijență. Dacă treci cu vederea, fără 
să-i atragi atenţia, îl educi să-şi formeze obiceiuri de neglijenţă şi necredincioşie. Dumnezeu a 
dat fiecărui copil o isprăvnicie. Copiii trebuie să asculte de părinți. Ei trebuie să ajute la 
purtatul poverilor şi responsabilităților căminului, iar când neglijează să facă lucrarea 
încredinţată lor trebuie traşi la răspundere şi solicitaţi s-o îndeplinească. (MS. 127, 1899) 

Rezultatele unei discipline pripite şi spasmodice. - Când au greşit, copiii sunt convinşi 
de păcatul lor şi sunt umiliți şi abătuţi. A-i certa pentru greşelile lor va rezulta adesea în a-i 
face încăpăţânaţi şi ascunşi. Ca şi mânzii neascultători, ei par să producă tulburare, iar dojana 
nu le va face nici un bine. Părinții ar trebui să caute să le abată mintea în alte direcții. Necazul 
este că părinţii nu sunt uniformi în guvernare, ci lucrează mai mult din impuls decât din 
principiu. Ei se aprind de mânie şi nu dau un bun exemplu copiilor lor, aşa cum ar trebui să 
facă părinţii creştini. Într-o zi trec cu vederea faptele rele ale copiilor, iar în ziua următoare nu 
manifestă răbdare sau stăpânire de sine. Ei nu ţin calea Domnului ca să facă dreptate şi 
judecată. Adesea sunt mai vinovaţi decât copiii lor. Unii copii vor uita repede răul făcut lor de 
tata sau mama; dar alții, care sunt altfel constituiți, nu pot uita pedeapsa severă şi lipsită de 
logică pe care n-o meritau. În felul acesta sufletele le sunt rănite, iar mintea tulburată. Mama 
îşi pierde ocaziile de a imprima principiile corecte în mintea copilului, pentru că nu şi-a 
menținut controlul de sine şi nu a dat pe față o minte bine echilibrată în comportare şi în 
cuvinte. (MS. 38, 1895) Fii atât de calm şi lipsit de mânie, încât ei să fie convinşi că-i iubeşti, 
chiar dacă îi pedepseşti. (MS. 2, 1903) 

Stimulările sunt uneori mai bune decât pedeapsa. - Eu am simţit un interes atât de 
profund în această ramură a lucrării încât am adoptat copii ca să poată fi educați în mod 
corect. În loc de a-i pedepsi când făceau rău, le ofeream stimulări ca să facă ce e bine. O fetiță 
avea obiceiul să se trântească pe duşumea dacă nu era lăsată să facă ce-i place. l-am spus: 
„Dacă astăzi nu-ţi vei pierde controlul asupra temperamentului nici o dată, unchiul White şi 
cu mine te vom lua cu trăsura şi vom petrece o zi fericită la ţară. Dar dacă te trânteşti pe jos o 
singură dată astăzi, îţi vei pierde dreptul la plăcere." Pe această cale am lucrat pentru astfel de 
copii, iar acum mă simt recunoscătoare că am avut privilegiul să fac această lucrare. (MS. 95, 
1909) Corectează răul cu promptitudine, înțelepciune şi fermitate. - Neascultarea trebuie 
pedepsită, iar faptele rele, corectate. Nelegiuirea ce este lipită de inima copilului trebuie 
înfruntată şi biruită de părinți şi învățători. Cu răul trebuie să se lucreze prompt şi înțelept, cu 
fermitate şi hotărâre. Cu mare atenţie să se lucreze cu ura față de restricție, cu iubirea de 
îngăduință de sine şi cu indiferența față de lucrurile veşnice. Dacă răul nu este eradicat, 
sufletul este pierdut; mai mult decât atât: cine se predă lui Satana pentru a-l urma, caută în 
mod continuu să amăgească şi pe alții. Din anii cei mai fragezi ai copiilor noştri, să căutăm a 
învinge în ei spiritul lumesc. (L. 166, 1901) 

Nuiaua este uneori necesară. - Mama poate că întreabă: „Să nu-mi pedepsesc niciodată 
copilul?" Bătaia poate fi necesară când alte mijloace eşuează, totuşi ea n-ar trebui să 
folosească nuiaua dacă poate s-o evite. Dacă măsurile mai blajine însă se dovedesc 
insuficiente, pedeapsa ce-l va face pe copil să-şi vină în fire ar trebui administrată cu iubire. 
De multe ori, o astfel de corecție va fi destul pentru toată viaţa ca să arate copilului că nu el 
este cel care conduce. Când acest pas devine necesar, copilul ar trebui să fie profund 
impresionat de gândul că acesta nu este făcut pentru satisfacerea părintelui sau pentru 
îngăduirea unei autorități arbitrare, ci pentru propriul său bine. El trebuie învăţat că fiecare 
greşeală necorectată îi va aduce nefericire lui însuşi şi neplăcere lui Dumnezeu. Sub o astfel 

de disciplină copiii îşi vor găsi cea mai mare fericire în a-şi supune voinţa lor voinţei Tatălui 
ceresc. (CT. p. 116, 117) 

Ca ultimă instanţă. - De multe ori vei descoperi că, dacă vei discuta cu ei în mod logic, 
cu bunătate, nu va trebui să fie bătuţi. O astfel de metodă de a proceda îi va face să aibă 
încredere în tine. Vor face din tine confidentul lor. Vor veni la tine să-ţi spună: Am greşit 
astăzi în ocazia cutare şi vreau să mă ierți şi să-l rogi şi pe Dumnezeu să mă ierte. Am trecut 
prin scene ca acestea şi de aceea ştiu. . . . Sunt recunoscătoare că am avut curajul ca, atunci 
când au greşit, să lucrez cu ei în mod hotărât, să mă rog cu ei şi să țin înaintea lor standardele 
Cuvântului lui Dumnezeu. Mă bucur că le-am prezentat făgăduințele făcute biruitorului şi 
răsplătirile acelora care sunt credincioşi. (MS. 27, 1911) 

Niciodată să nu loviți cu patimă. - Să nu daţi niciodată o lovitură cu patimă decât dacă 
vreţi ca el să înveţe să se certe şi să se lupte. Ca părinţi, voi ţineţi locul lui Dumnezeu pentru 
copiii voştri şi trebuie să fiți în gardă. (MS. 32, 1899) Poate că va trebui să pedepsiți cu 
nuiaua. Acest lucru este uneori esențial, dar amână orice rezolvare a dificultății până când ai 
clarificat cazul cu tine însuți. Întreabă-te: Mi-am predat voinţa şi calea lui Dumnezeu? M-am 
plasat în acea poziţie în care Dumnezeu mă poate folosi, încât să pot avea înţelepciune, 
răbdare, bunătate şi dragoste în lucrul cu elementele refractare din familie? (MS. 79, 1901) 

Avertisment pentru un tată iute la mânie. - Frate L., te-ai gândit la ceea ce înseamnă un 
copil şi încotro merge el? Copiii dumitale sunt membrii mai tineri ai familiei Domnului, frați 
şi surori daţi în grija dumitale de către Tatăl ceresc, ca să-i formezi şi să-i educi pentru cer. 
Când îi tratezi cu asprime, aşa cum o faci adesea, te gândeşti că Dumnezeu îţi va cere 
socoteală pentru acest fel de purtare? N-ar trebui să te porți aşa de aspru cu copiii dumitale. 
Un copil nu este un cal sau un câine, ca să fie comandat potrivit cu voinţa dumitale 
imperioasă sau să fie mânat cu un băț sau o nuia sau cu palme. Unii copiii sunt atât de 
defectuoşi în temperamentele lor, încât pricinuirea durerii este necesară, dar foarte multe 
cazuri sunt înrăutățite prin această disciplină. . . . Niciodată nu-ți ridica mâna să le dai o 
lovitură, decât în cazul în care, cu o conştiinţă curată, poţi să te pleci înaintea lui Dumnezeu şi 
să-I ceri binecuvântarea asupra corecției pe care eşti gata s-o dai. Încurajează iubirea în inima 
copiilor tăi. Prezintă înaintea lor motive înalte şi corecte pentru stăpânire de sine. Nu le da 
impresia că ei trebuie să se supună controlului pentru că este voinţa ta arbitrară, pentru că ei 
sunt slabi, iar tu eşti tare, pentru că tu eşti tatăl, iar ei copiii. Dacă doreşti să-ți ruinezi familia, 
continuă să guvernezi prin forță brutală şi în mod sigur vei reuşi. (2T. p. 259, 260) 

Nu zgâlţâi niciodată un copil insultat. - Părinţii nu le-au dat copiilor lor educația 
corectă. Adesea ei manifestă aceleaşi defecte ce sunt văzute în copii. Mănâncă 
necorespunzător şi aceasta le solicită energiile nervoase către stomac, iar ei nu au vitalitate să 
se dezvolte în alte direcţii. Nu-şi pot stăpâni copiii cum se cuvine din cauza lipsei de răbdare 
şi nu pot să-i înveţe calea dreaptă. Poate că îi stăpânesc cu asprime şi-i lovesc cu nerăbdare. 
Eu am spus că a zgâlţâi un copil nu înseamnă a scoate spiritul rău, ci a agita două spirite rele. 
Dacă un copil este greşit, a-l scutura îl va face mai rău. Nu-l va supune. (Id. p. 365) 

Foloseşte mai întâi raționamentul şi rugăciunea. - În primul rând discută raţional cu 
copiii tăi, arătându-le în mod clar greşelile şi ajută-i să înțeleagă că nu au păcătuit numai 
împotriva ta, ci şi împotriva lui Dumnezeu. Cu inima plină de milă şi de părere de rău pentru 
copiii tăi greşiți, roagă-te cu ei înainte de a-i corecta. Atunci ei vor vedea că nu-i pedepseşti 
pentru că ți-au făcut neplăceri sau din cauză că doreşti să-ți reverşi nemulțumirea asupra lor, 
ci dintr-un simţ al datoriei, pentru binele lor, iar ei te vor iubi şi respecta. (ST. 10 aprilie, 
1884) Acea rugăciune poate să facă o astfel de impresie asupra minţii lor încât ei să vadă că 
nu eşti lipsit de rațiune, iar dacă văd acest lucru, ai câştigat o mare biruință. Aceasta este 
lucrarea ce trebuie făcută în cercul familiilor noastre în aceste ultime zile. (MS. 73, 1909) 

Eficacitatea rugăciunii într-o criză disciplinară. - Dacă ei greşesc, nu-i amenința cu 
pedeapsa lui Dumnezeu, ci adu-i la Domnul Hristos în rugăciunile tale. (MS. 27, 1893) 

Înainte de a-i cauza copilului tău durere fizică, dacă eşti tată creştin sau mamă creştină, vei 
descoperi dragostea ce o ai pentru cel greşit al tău. Când te pleci cu el înaintea lui Dumnezeu, 
prezintă Mântuitorului plin de compasiune propriile Sale cuvinte: „Lăsaţi copilaşii să vină la 
Mine şi nu-i opriți; căci Împărăţia lui Dumnezeu este a celor ca ei." Marcu 10, 14. Acea 
rugăciune va aduce îngeri de partea ta. Copilul tău nu va uita astfel de experienţe, iar 
binecuvântarea lui Dumnezeu se va afla asupra unei astfel de învățături, conducându-l la 
Domnul Hristos. Când copiii realizează că părinţii încearcă să-i ajute, îşi vor orienta energiile 
în direcția cea bună. (CT. p. 117, 118) 

Experienţe personale în disciplină. - Niciodată nu le-am permis copiilor mei, când erau 
mici, să creadă că ar putea să mă necăjească. De asemenea, am adus în familia mea alţi copii, 
din alte familii, dar niciodată nu le-am îngăduit să creadă că pot s-o supere pe mama lor. Nu 
mi-am îngăduit niciodată să spun vreun cuvânt aspru sau să devin nerăbdătoare sau nervoasă 
cu copiii. N-au reuşit să mă învingă niciodată; nici măcar o singură dată n-au reuşit să mă 
provoace la mânie. Când spiritul meu era agitat sau mă simţeam provocată, spuneam: „Copii, 
să lăsăm asta acum; să nu mai vorbim nimic despre ea acum. O vom discuta înainte de 
culcare." Având tot acest timp până seara ca să reflecteze, se linişteau, iar eu puteam să-i 
conduc foarte frumos. . . . Există o cale corectă şi una greşită. Eu n-am ridicat niciodată mâna 
împotriva copiilor mei înainte de a discuta cu ei; dacă ei izbucneau în lacrimi şi-şi vedeau 
greşeala (şi întotdeauna făceau aşa când le arătam ce-au greşit şi mă rugam cu ei), dacă erau 
supuşi (şi întotdeauna erau când discutam cu ei), atunci îi aveam sub control. Niciodată n-au 
fost altfel. Când mă rugam cu ei erau zdrobiţi, îşi aruncau braţele în jurul gâtului meu şi 
plângeau. . . . În corectarea copiilor mei, n-am îngăduit niciodată ca măcar vocea să-mi fie 
schimbată în vreun fel. Când vedeam ceva greşit, aşteptam până trecea „fierbinţeala", apoi, 
după ce au avut şansa să reflecteze, erau ruşinaţi şi îi câştigam. Se ruşinau dacă le dădeam o 
oră sau două să se gândească la aceste lucruri. Eu mergeam întotdeauna deoparte şi mă rugam, 
apoi nu le mai vorbeam despre lucrul respectiv. După ce erau lăsaţi singuri un timp, veneau ei 
la mine să vorbim. „Ei bine", le spuneam, „vom aştepta până diseară". Seara aveam un timp 
pentru rugăciune şi apoi le spuneam că şi-au rănit propriile suflete şi că au întristat Duhul lui 
Dumnezeu prin comportarea lor greşită. (MS. 82, 1901) 

Faceţi-vă timp pentru rugăciune. - Când mă simţeam iritată şi eram ispitită să spun 
cuvinte de care mi-ar fi fost ruşine, tăceam, ieşeam imediat din cameră şi-L rugam pe 
Dumnezeu să-mi dea răbdare ca să-i învăţ pe aceşti copii. Puteam apoi să mă întorc şi să 
vorbesc cu ei, să le spun că nu trebuie să mai facă vreodată această greşeală. Putem lua o 
astfel de poziţie în această privință încât să nu-i provocăm pe copii la mânie. Ar trebui să 
vorbim cu blândețe şi răbdare amintindu-ne mereu cât de neascultători suntem noi şi cum 
vrem să fim tratați de Tatăl nostru ceresc. 

Acestea sunt lecţii pe care trebuie să le înveţe părinţii, iar odată ce le-aţi învăţat, veți fi 
cei mai buni studenți în şcoala Domnului Hristos, iar copiii voştri vor fi cei mai buni copii. 
Deoarece aveţi un control foarte bun asupra lor, îi puteţi învăţa pe această cale să aibă respect 
pentru Dumnezeu şi să păzească legea Lui. Făcând astfel aduceţi în societate copii care vor fi 
o binecuvântare pentru toţi cei din jurul lor. Îi pregătiţi să fie conlucrători cu Dumnezeu. (MS. 
19, 1887) 

Durerea disciplinei poate fi urmată de bucurie. - Adevărata cale de a lucra cu 
încercarea nu este de a căuta să scapi de ea, ci de a o transforma. Aceasta se aplică la toată 
disciplina: la cea timpurie, cât şi la cea de mai târziu. Neglijarea instruirii de la început a 
copilului şi întărirea consecventă a tendinţelor rele face mai dificilă educaţia lui de mai târziu 
şi disciplina devine prea adesea un proces dureros. Dureros pentru natura căzută şi potrivnic 
dorințelor şi înclinațiilor naturale; durerea poate fi însă pierdută din vedere într-o bucurie mai 
înaltă. Copilul şi tânărul să fie învăţaţi că fiecare greşeală şi fiecare dificultate învinsă devine 
o treaptă către lucruri mai bune şi mai înalte. Prin astfel de experienţe au dobândit succes toți 

cei care au făcut vreodată viața vrednică de trăit. (Ed. p. 295, 296 ) Urmați Cartea divină 
călăuzitoare. - Părinţii care ar vrea să-şi crească în mod corespunzător copiii au nevoie de 
înţelepciune din cer pentru a acţiona drept în toate problemele ce au de-a face cu disciplina în 
familie. (PHJ. ianuarie, 1890) Biblia este un ghid în conducerea copiilor. Dacă părinţii doresc, 
pot afla trasată aici o direcţie pentru educarea şi instruirea copiilor lor aşa încât nu pot să 
umble bâjbâind. . . . Când această Carte călăuză este urmată, părinții, în loc să fie indulgenți 
peste limită cu copiii, vor folosi mai des nuiaua disciplinei; în loc să fie orbi față de greşelile 
şi temperamentul lor pervertit şi receptivi numai la calitățile lor, vor avea un discernământ 
clar şi vor privi asupra acestor lucruri în lumina Bibliei. Ei vor şti că trebuie să-i stăpânească 
în mod corect. (MS. 57, 1897) Dumnezeu nu poate lua răzvrătiți în împărăţia Sa, de aceea 
face din ascultarea de poruncile Lui o cerință deosebită. Părinții trebuie să-i înveţe în mod 
sârguincios pe copii lor ceea ce spune Domnul. Atunci Dumnezeu va arăta îngerilor şi 
oamenilor că El va construi un cerc de protecţie în jurul poporului Său. (MS. 64, 1899) 

Partea voastră şi partea lui Dumnezeu. - Părinţi, când v-aţi făcut cu credincioşie 
datoria, în măsura capacităţii voastre, atunci puteți cere Domnului, cu credință, să facă pentru 
copiii voştri ceea ce voi nu puteți face. (ST. 9 februarie, 1882) După ce v-aţi făcut cu 
credincioşie datoria față de copiii voştri, aduceți-i la Dumnezeu şi rugaţi-L să vă ajute. 
Spuneţi-l că v-aţi făcut partea şi apoi, cu credință, rugați-L să facă partea Lui, pe care voi nu o 
puteţi face. Rugaţi-L să le calmeze firile, să-i facă liniștiți şi blânzi prin Duhul Lui cel Sfânt. 
EL vă va auzi când vă rugaţi. Îi va face plăcere să răspundă rugăciunilor voastre. Prin Cuvântul 
Lui, El v-a poruncit să-i corectaţi pe copiii voştri şi să nu „vă lăsaţi influenţaţi de plânsul lor" 
şi trebuie să se acorde atenţie Cuvântului Său în aceste lucruri. (R&H. 19 septembrie, 1854) 


CAPITOLUL PATRUZECI ŞI CINCI 


CUIUBIREŞIFERMITATE 

Două căi şi sfârşitul lor. - Există două căi de a lucra cu copiii, căi ce diferă 
considerabil în principiu şi rezultate. Credincioşia şi dragostea, unite cu înţelepciunea şi 
fermitatea, în conformitate cu învățăturile Cuvâtului lui Dumnezeu, vor aduce fericire atât în 
viața aceasta cât şi în cea viitoare. Neglijarea datoriei, indulgența nesocotită, nereuşita de a 
împiedica sau corecta nebuniile tinereții vor rezulta în nefericire şi distrugere finală pentru 
copii şi în dezamăgire şi suferință pentru părinți. (R&H. 30 august, 1881) Iubirea are o soră 
geamănă: datoria. Iubirea şi datoria stau una lângă alta. Iubirea exersată în timp ce datoria este 
neglijată îi va face pe copii încăpăţânaţi, perverşi, egoişti şi neascultători. Dacă datoria rigidă 
este lăsată să stea singură, fără dragostea ce domoleşte şi câştigă, va avea un rezultat 
asemănător. Ca să poată fi disciplinaţi cum se cuvine, datoria şi iubirea trebuie să fie 
îmbinate. (3T. p. 195) 

Greşelile necorectate aduc nefericire. - Atunci când pare necesar să-i refuzi unui copil 
dorinţele sau să te împotriveşti voinţei lui, trebuie să i se explice în mod clar că acest refuz nu 
este făcut pentru a-i mulțumi pe părinţi sau pentru a îngădui autoritatea arbitrară, ci pentru 
propriul lui bine. El ar trebui învăţat că fiecare greşeală necorectată îi va aduce nefericire lui 
însuşi şi lui Dumnezeu. Sub o astfel de disciplină, copiii îşi vor găsi cea mai mare plăcere în a 
se supune voinţei Tatălui lor ceresc. (FE. p. 68) Tinerii care-şi urmează propriile impulsuri şi 
înclinații, nu pot avea fericire adevărată în viaţa aceasta, iar la sfârşit vor pierde viața veşnică. 
(R&H. 27 iunie, 1899) 

Bunătatea să fie legea căminului. - Metoda de guvernare a lui Dumnezeu este un 
exemplu al felului în care trebuie educați copiii. În servirea Domnului nu există asuprire şi nu 
trebuie să existe asuprire în cămin şi nici în şcoală. Totuşi, nici părinţii şi nici profesorii n-ar 
trebui să permită ca desconsiderarea cuvântului lor să treacă neobservată. Dacă ei neglijează 
să corecteze greşelile copiilor, Dumnezeu le va cere socoteală pentru neglijenţa lor. Cu 

cenzura să fie însă zgârciți. Bunătatea să fie legea căminului şi a şcolii. Copiii să fie învăţaţi a 
păzi legea Domnului, iar o influență fermă şi iubitoare să-i oprească de la rău. (CT. p. 155) 

Țineţi seama de neştiința copilărească. - Taţi şi mame, voi trebuie să reprezentați 
caracterul lui Dumnezeu în cămin. Voi trebuie să cereți ascultare nu printr-o furtună de 
cuvinte, ci într-o manieră amabilă şi iubitoare. Trebuie să fiți atât de plini de înţelegere încât 
copiii să fie atraşi spre voi. (MS. 79, 1901) Fiţi plăcuţi în cămin. Opriţi orice cuvânt ce ar trezi 
o dispoziţie nesfântă. „Părinţi, nu întărâtaţi la mânie pe copiii voştri” este o poruncă divină. 
Amintiţi-vă că ei sunt tineri în ani şi experienţă. În stăpânirea şi disciplinarea lor fiţi fermi, dar 
buni. (R&H. 21 aprilie, 1904) Copiii nu discern întotdeauna între bine şi rău, iar când greşesc 
sunt tratați adesea cu asprime în loc să fie învăţaţi cu bunăvoință. (MS. 12, 1898) În Cuvântul 
lui Dumnezeu nu este dată nici o autorizație pentru severitatea sau oprimarea părintească şi 
nici pentru neascultarea filială. Legea lui Dumnezeu în viaţa de familie şi în cârmuirea 
națiunilor se revarsă dintr-o inimă plină de iubire infinită. (L. 8a, 1896) 

Compătimire pentru copilul nepromiţător. - Am văzut nevoia părinților de 
înțelepciunea Domnului Hristos în lucrarea cu copiii lor greşiți. . . . Cel care pare lipsit de 
perspective este cel care are nevoie de cea mai mare răbdare şi bunăvoință şi de cea mai 
delicată compasiune, dar mulți părinţi dau pe față un spirit rece şi nemilos ce nu va conduce 
niciodată pe cel greşit la pocăință. Inimile părinților să fie înmuiate de harul Domnului 
Hristos, iar iubirea Lui va găsi o cale spre suflet. (MS. 22, 1890) Regula Mântuitorului: „Ce 
voiţi să vă facă vouă oamenii, faceţi-le şi voi la fel" (Luca 6, 31), ar trebui să fie regula tuturor 
acelora care iau asupra lor răspunderea de educare a copiilor şi tinerilor. Ei sunt membri mai 
tineri ai familiei Domnului, moştenitori împreună cu noi ai darului vieții. Regula Domnului 
Hristos ar trebui respectată față de cei mai insensibili, mai tineri, mai nepricepuţi şi chiar faţă 
de cei mai greşiţi şi mai răzvrătiți. (Ed. p. 292, 293) 

Ajutaţi-i pe copii să biruiască. - Dumnezeu are o consideraţie delicată faţă de copii. El 
vrea ca ei să câştige biruinţe în fiecare zi. Să ne străduim cu toţii să-i ajutăm pe copii să fie 
biruitori. Nu lăsați să se îndrepte spre ei jigniri chiar de la membrii propriei lor familii. Nu 
permiteți ca faptele şi cuvintele voastre să fie de aşa natură încât copiii să fie provocaţi la 
mânie. Totuşi, ei trebuie să fie disciplinaţi cu credincioşie şi corectaţi când greşesc. (MS. 47, 
1908) 

Aduceţi laude ori de câte ori este posibil. - Lăudaţi-i pe copii când fac bine deoarece 
aprecierea justă este de un ajutor tot atât de mare pentru ei ca şi pentru cei mai înaintați în 
vârstă şi în înțelegere. Nu fiți niciodată dificili în sanctuarul căminului. Fiţi amabili şi blânzi, 
arătând politeţe creştină, multumind şi lăudându-i pe copiii voştri pentru ajutorul ce vi-l dau. 
(MS. 14, 1905) Fiţi plăcuţi. Nu vorbiţi niciodată tare sau cu patimă. În stăpânirea şi 
disciplinarea copiilor voştri fiţi fermi, dar blânzi. Încurajaţi-i să-şi facă datoria ca membri ai 
familiei. Exprimaţi-vă aprecierea faţă de eforturile ce le depun pentru a-şi reţine înclinațiile de 
a face rău. (MS. 22, 1904) Fiţi exact ceea ce doriţi să fie copiii voştri când vor avea grijă de 
propriile lor familii. Vorbiţi aşa cum aţi vrea să vorbească ei. (MS. 42, 1903) 

Păziți-vă tonul vocii. - Vorbiţi întotdeauna cu o voce calmă şi serioasă în care nu este 
exprimată nici o urmă de patimă. Pentru a asigura ascultare promptă, nu este necesară patima. 
Taţi şi mame, voi sunteți răspunzători față de copiii voştri. Fiţi atenți sub ce influență îi 
aşezaţi. Nu vă pierdeţi influența asupra lor prin ceartă şi iritabilitate. Voi trebuie să-i 
îndrumați, nu să agitați patimile minţii lor. La orice provocare, fiți atenţi ca tonul vocii voastre 
să nu trădeze nici o urmă de iritare. Ei să nu vadă în voi o manifestare a spiritului lui Satana. 
Aceasta nu vă va ajuta să-i pregătiţi şi ajutați pentru viaţa veşnică. MS. 47, 1908) 

Dreptatea să fie amestecată cu milă. - Dumnezeu este legiuitorul şi împăratul nostru, 
iar părinții trebuie să se aşeze sub conducerea Lui. Această guvernare interzice orice oprimare 
din partea părinților şi orice neascultare din partea copiilor. Dumnezeu este plin de bunătate 
iubitoare, de milă şi adevăr. Legea Lui este sfântă, dreaptă şi bună şi trebuie ascultată de 

părinți şi de copii. Normele ce ar trebui să reglementeze viețile părinţilor şi ale copiilor se 
revarsă dintr-o inimă plină de iubire infinită, iar binecuvântările bogate ale lui Dumnezeu vor 
fi oferite acelor părinţi care aplică legea Sa în familiile lor şi acelor copii care ascultă de 
această lege. Trebuie să fie simțită influența îmbinată a milei şi dreptăţii. „Bunătatea şi 
credincioşia se întâlnesc, dreptatea şi pacea se sărută." Sub această disciplină, familiile vor 
umbla pe calea Domnului, să facă dreptate şi judecată. Părintele care permite ca guvernarea 
lui să devină un despotism, face o greşeală teribilă. El nu face rău numai copiilor, ci şi lui 
însuşi, înăbuşind în inimile lor tinere dragostea ce s-ar revărsa în cuvinte şi fapte pline de 
afecțiune. Politeţea, înţelegerea şi iubirea manifestate față de copii se vor reflecta asupra 
părinţilor. Ce seamănă, aceea vor şi secera. . ... Când căutaţi să aplicaţi dreptatea, amintiți-vă 
că ea are o soră geamănă, care este mila. Cele două stau una lângă alta şi nu pot fi separate. 
(R&H. 30 august, 1881) 

Severitatea trezeşte spiritul combativ. Sfat către părinţii aspri. - Severitatea şi dreptatea 
lipsite de iubire, nu-i vor conduce pe copiii voştri să facă binele. Observaţi cât de repede este 
trezit în ei spiritul combativ. Există o cale mai bună de a lucra cu ei decât constrângerea. 
Dreptatea are o soră geamănă: iubirea. Lăsaţi ca iubirea şi dreptatea să-şi dea mâna în toată 
activitatea voastră de conducere şi, cu siguranță, veți avea ajutorul lui Dumnezeu să 
conlucreze cu eforturile voastre. Domnul, Mântuitorul vostru îndurător, vrea să vă 
binecuvânteze şi să vă dea gândurile Sale, harul Său şi salvarea Sa ca să puteți avea un 
caracter care să fie aprobat de El. (L. 19a, 1891) Autoritatea părinţilor ar trebui să fie de 
necontestat, totuşi nu trebuie să se abuzeze de această putere. În stăpânirea copiilor lui, tatăl 
n-ar trebui să guverneze după capriciu, ci după standardul Bibliei. Atunci când îşi îngăduie ca 
trăsăturile lui aspre de caracter să conducă, devine un despot. (R&H. 30 august, 1881) 

Mustraţi cu blândeţe plină de iubire. - Fără îndoială că veţi vedea greşeli şi 
încăpățânare din partea copiilor voştri. Unii părinți vă vor spune că ei discută cu copiii lor şi-i 
pedepsesc, dar că nu văd nici o îmbunătățire. Astfel de părinți să încerce metode noi. Să 
îmbine politețea, bunătatea şi iubirea cu guvernarea familiei şi, totuşi, să fie neclintiți ca 
stânca față de principiile corecte. (MS. 38, 1895) Nimeni din cei care lucrează cu tinerii să nu 
fie împietriţi, ci afectuoşi, blânzi, miloşi, curtenitori, atrăgători şi prietenoşi; să ştie, totuşi, că 
este nevoie de avertizări şi chiar de mustrare pentru a opri nişte fapte rele. (MS. 68, 1897) 
Sunt instruită să le spun părinților: ridicaţi standardul comportamentului în familiile voastre. 
Învăţaţi-vă copiii să asculte. Stăpâniţii prin influența iubirii combinate cu o autoritate 
asemănătoare autorităţii Domnului Hristos. Vieţile voastre să fie astfel încât să se spună 
despre voi cuvintele de apreciere ce au fost spuse despre Corneliu, care „era temător de 
Dumnezeu împreună cu toată casa lui". (R&H. 21 aprilie, 1904) 

Nu exercitaţi nici severitate, nici indulgență excesivă. - Noi nu aprobăm acea 
disciplină care i-ar descuraja pe copii printr-o interzicere nemiloasă sau care i-ar irita printr-o 
corecție plină de patimă şi apoi, sub impulsul schimbărilor, să-i sufoce cu sărutări sau să le 
facă rău prin plăceri dăunătoare. Atât indulgenţa excesivă, cât şi severitatea neadecvată 
trebuie evitate. După cum vigilenţa şi hotărârea sunt indispensabile, la fel sunt şi compasiunea 
şi gingăşia. Părinţi, amintiți-vă că aveţi de-a face cu copii ce luptă cu ispita şi că le este tot la 
fel de greu să reziste acestor îndemnuri la rău ca şi adulților când sunt asaltați. Copiii care 
doresc cu adevărat să facă binele pot cădea iar şi iar şi, de fiecare dată au nevoie de încurajare 
la putere şi perseverență. Supravegheaţi cu rugăciune şi cu mare atenție activitatea acestor 
minţi tinere. Întăriţi orice impuls bun, încurajați orice faptă nobilă. (ST. 24 noiembrie, 1881) 

Menţineţi fermitate constantă şi control lipsit de patimă. - Copiii au naturi sensibile şi 
iubitoare. Ei sunt satisfăcuți uşor şi întristaţi uşor. Prin disciplină blândă în cuvinte şi fapte 
mamele îşi pot lega copiii de inima lor. Fermitatea constantă şi controlul lipsit de patimă sunt 
necesare pentru disciplina fiecărei familii. Spuneţi ceea ce aveţi de spus în mod calm, 
acționați cu atenție şi aduceți la îndeplinire ceea ce spuneţi, fără abatere. Veţi fi răsplătiți 

pentru manifestarea iubirii în legăturile ce le aveţi cu copiii voştri. Nu-i respingeți prin lipsă 
de înțelegere față de jocurile lor copilăreşti, față de bucuriile şi necazurile lor. Nu lăsați 
niciodată să apară vreo încruntare pe fruntea voastră sau să vă scape vreun cuvânt aspru de pe 
buze. (3T. p. 532) Chiar şi amabilitatea trebuie să aibă limite. Autoritatea trebuie sprijinită de 
severitate fermă, altfel va fi primită de mulţi cu batjocură şi dispreţ. Aşa-numita delicateţe, 
convingerea prin rugăminți şi linguşiri, cât şi indulgența părinţilor şi tutorilor față de tineri 
este cel mai mare rău ce poate veni asupra lor. Fermitatea, hotărârea şi cerințele pozitive sunt 
esenţiale în fiecare familie. (Id. vol. 5, p. 45) 

Amintiţi-vă de propriile greşeli. - Taţii şi mamele să-şi amintească de faptul că ei înşişi 
nu sunt decât nişte copii care au crescut. Deşi pe cărarea lor a strălucit o mare lumină şi au 
avut o experienţă îndelungată, totuşi, cât de uşor sunt aprinşi de invidie, gelozie şi bănuieli 
rele. Din cauza propriilor lor greşeli şi lipsuri, ei ar trebui să înveţe să lucreze blând cu copiii 
care greşesc.(MS. 53, nedatat) Poate că vă simţiţi necăjiţi uneori deoarece copiii voştri fac 
exact invers de cum i-aţi învăţat. Dar v-aţi gândit vreodată de câte ori voi mergeţi contrar cu 
ceea ce v-a poruncit Domnul să faceți? (MS. 45, 1911) 

Cum să câştigăm dragostea şi încrederea. - Există primejdia ca, atât părinții cât şi 
învățătorii să dicteze şi să poruncească prea mult, în timp ce nu reuşesc pe deplin să aibă 
relații sociale cu copiii sau şcolarii lor. Uneori sunt prea rezervaţi şi-şi exercită autoritatea 
într-o manieră rece şi neînţelegătoare, ce nu poate câştiga inimile copiilor şi ale elevilor. Dacă 
i-ar strânge pe copii aproape de ei, arătându-le că-i iubesc, dacă ar arăta interes în toate 
eforturile lor, chiar şi în jocurile lor, fiind uneori copii ca şi ei, i-ar face foarte fericiţi şi le-ar 
câştiga dragostea şi încrederea; copiii ar învăța mai repede să respecte şi să iubească 
autoritatea părinților şi învăţătorilor lor. (CT. p. 76, 77) 

Căutaţi să-L imitaţi pe Domnul Hristos. - El (Hristos? S-a identificat cu cel nevoiaş şi 
nenorocit. El a luat copilaşii în braţe şi S-a coborât la nivelul tinerilor. Inima Lui plină de 
iubire putea să înțeleagă încercările şi trebuinţele lor şi să se bucure de fericirea lor. Spiritul 
Său, epuizat de zarva şi confuzia cetății aglomerate, obosit de contactul cu oamenii vicleni şi 
ipocriţi, găsea linişte şi pace în societatea copiilor inocenți. Prezenţa Lui nu i-a respins 
niciodată. Maiestatea cerului a binevoit să răspundă la întrebările lor şi a simplificat lecţiile 
Sale importante pentru a întâmpina puterea lor copilărească de înțelegere. El a plantat în 
mințile lor tinere şi în creştere seminţele adevărului ce vor încolți şi vor produce un seceriş 
bogat în anii de mai târziu. (4T. p. 141) 

Un tânăr vinovat, care avea nevoie de înțelegere. - Am citit scrisoarea ta cu interes şi 
compătimire. Aş spune că fiul tău are nevoie acum, ca niciodată mai înainte, de un tată. El a 
greşit, tu ştii asta, iar el ştie că tu ştii; şi cuvintele ce i le-ai fi spus în nevinovăția lui fără nici 
un risc şi care n-ar fi produs rezultate rele, ar părea acum ca lipsite de bunătate şi ascuţite ca 
un cuțit... . Eu ştiu că părinţii simt ruşinea faptelor rele ale unui copil care i-a dezonorat 
foarte mult, dar ar putea cel greşit să rănească şi să întristeze inima părinților pământeşti mai 
mult decât rănim noi, copiii lui Dumnezeu, inima Părintelui nostru ceresc, care ne-a dat şi ne 
dă dragostea Lui, invitându-ne să ne pocăim de păcatele şi fărădelegile noastre, ca El să ne 
ierte nelegiuirea? 

Nu-ţi retrage iubirea acum. Este nevoie de acea iubire şi înțelegere ca niciodată mai 
înainte. Când alții privesc cu răceală şi dau cea mai rea interpretare faptelor greşite ale 
băiatului tău, n-ar trebui oare ca tatăl şi mama să caute cu delicateţe compătimitoare a-i 
îndrepta paşii pe o cale sigură? Eu nu cunosc caracterul păcatelor fiului tău, dar pot spune cu 
siguranță că, oricare ar fi acesta, nu trebuie să laşi ca nici un comentariu făcut de buze 
omeneşti şi nici o presiune a acţiunilor omeneşti ale acelora care cred că fac dreptate să te 
conducă să urmezi o cale ce-l poate face pe fiul tău să interpreteze că tu te simţi prea înjosit şi 
dezonorat ca să-i mai acorzi încredere şi să-i ierți nelegiuirea. Nimic să nu te facă să-ţi pierzi 
speranţa, nimic să nu-ţi întrerupă iubirea şi blândeţea față de cel greşit. Tocmai pentru că este 

greşit are nevoie de tine şi are nevoie de un tată şi de o mamă care să-l ajute să se recupereze 
din capcana lui Satana. Apucă-l repede cu credinţă şi dragoste şi prinde-l de Mântuitorul plin 
de milă, amintindu-i că are pe Cineva care se interesează de el chiar mai mult decât o faci tu. . 
. . Nu-i vorbiţi fără curaj şi speranță. Vorbiţi-i cu curaj. Spuneţi-i că se poate salva şi că voi, 
tatăl şi mama lui, îl veți ajuta să se prindă de cer şi să-şi aşeze picioarele pe Stânca solidă, Isus 
Hristos, pentru a găsi un sprijin sigur şi o tărie neclintită în Domnul Isus. Dacă greşeala sa a 
fost atât de dureroasă, va apăsa mereu asupra lui. Este nevoie de un mod corect de a acționa 
pentru a salva un suflet de la moarte şi de a-l feri să comită o mulțime de păcate. (L. 18, 1890) 

Căutaţi ajutor divin pentru a birui temperamentul irascibil.- Doresc să spun fiecărui 
tată şi fiecărei mame: Dacă aveți un temperament irascibil, căutați-L pe Dumnezeu ca să vă 
ajute să-l biruiți. Când sunteți provocați la nerăbdare, mergeţi în cămăruţa voastră, 
îngenunchiaţi şi rugați-L pe Dumnezeu ca să vă ajute să puteți avea o influență bună asupra 
copiilor voştri. (MS. 33, 1909) Mamelor, atunci când cedaţi la nerăbdare şi-i manevraţi cu 
asprime pe copiii voştri, nu învăţaţi de la Domnul Hristos, ci de la un alt stăpân. Domnul Isus 
spune: „Luaţi jugul Meu asupra voastră şi învăţaţi de la Mine, căci Eu sunt blând şi smerit cu 
inima; ŞI veți găsi odihnă pentru sufletele voastre. Căci jugul Meu este bun şi sarcina Mea este 
uşoară." Când găsiţi că lucrarea voastră este grea, când vă plângeţi de dificultăți şi încercări, 
când spuneți că nu aveți tărie să rezistați ispitelor şi că viaţa de creştin este un urcuş anevoios, 
fiți siguri că nu purtați jugul lui Hristos; purtaţi jugul altui stăpân. (ST. 22 iulie, 1889) 

Reflectând chipul divin. - Biserica are nevoie de oameni cu duhul blând şi liniştit, 
răbdători şi îndelung răbdători. Ei să înveţe aceste atribute lucrând cu familiile lor. Părinții să 
se gândească la interesele veşnice ale copiilor lor cu mult mai mult decât se gândesc la 
confortul lor prezent. Să-i privească pe copiii lor ca pe membri mai tineri ai familiei 
Domnului, să-i educe şi să-i disciplineze în aşa fel încât să-i determine să reflecte chipul 
divin. (R&H. 16 iulie, 1895) 


CAPITOLUL PATRUZECI ŞI ŞASE 


RELELEINDULGENȚEI 

Iubirea adevărată nu este indulgență. - Dragostea este cheia pentru inima unui copil, 
dar iubirea care-i conduce pe părinţi să le permită copiilor dorinţe nelegiuite nu este o iubire 
care să lucreze spre binele lor. Afecțiunea zeloasă izvorâtă din iubirea Domnului Isus îi va 
face pe părinţi în stare să exercite o autoritate judicioasă şi să ceară ascultare promptă. Inimile 
părinţilor şi ale copiilor trebuie să fie sudate împreună aşa încât, ca familie, să poată fi un 
canal prin care să curgă înţelepciune, virtute, îngăduință, bunătate şi iubire. (R&H. 24 iunie, 
1890) 

Prea multă libertate face fii risipitori. - Motivul pentru care copiii nu devin evlavioşi 
este că li se îngăduie prea multă libertate. Se acordă indulgență voinţei şi înclinației lor. . . . 
Mulţi fii s-au depărtat de la principii pentru că părinții nu au fost împlinitori ai Cuvântului. 
Mintea şi ţinta trebuie susținute de principii ferme, neabătute şi sfințite. Consecvenţa şi 
afecțiunea trebuie să fie promovate printr-un exemplu consistent şi plin de iubire. (L. 117, 
1898) 

Cu cât există mai multă indulgență cu atât mai grea este educarea copiilor. - Părinţi, 
faceți căminul fericit pentru copiii voştri. Prin aceasta nu vreau să spun că trebuie să fiți 
indulgenţi cu ei. Cu cât sunteți mai indulgenți față de ei, cu atât vor fi mai greu de stăpânit şi 
cu atât mai dificil va fi pentru ei să trăiască o viață cinstită şi nobilă când vor ieşi în lume. 
Dacă le permiteţi să facă ce le place, puritatea şi frumuseţea caracterului lor se va ofili repede. 
Învăţaţi-i să asculte. Lăsaţi-i să vadă că autoritatea voastră trebuie respectată. Aceasta poate 
părea să le producă puţină nefericire acum, dar îi va scuti de multă nefericire în viitor. (MS. 2, 
1903) A tolera un copil când este tânăr şi greşit este un păcat. Copilul trebuie ţinut sub 

control. (L. 144, 1906) Dacă li se îngăduie copiilor să aibă propria lor cale, ei vor căpăta ideea 
că trebuie să fie aşteptaţi, îngrijiţi, răsfăţaţi şi amuzaţi. Ei cred că dorinţele şi voinţa lor trebuie 
satisfăcute. (MS. 27, 1896) N-ar trebui ca ea {mama} să-şi lase copilul în voia lui din când în 
când, să-l lase să facă ceea ce doreşte şi să-i permită să fie neascultător? Sigur că nu! Făcând 
astfel îl lasă pe Satana să-şi înfigă steagul infernal în casa ei. Ea trebuie să lupte în bătălia în 
care copilul nu poate lupta. Aceasta este lucrarea ei: să mustre diavolul, să-L caute pe 
Dumnezeu în mod stăruitor şi să nu-l lase pe Satana să-i ia copilul chiar din braţele ei. (MS. 
70, nedatat) 

Indulgenţa provoacă nelinişte şi nemulțumire. - În unele familii, dorinţele copilului 
sunt lege. I se dă tot ce doreşte. Este încurajat să nu-i placă nimic din ce nu-i place. Se 
aşteaptă ca aceste îngăduinţe să-l facă fericit pe copil dar chiar acestea îl fac fără astâmpăr, 
nemulțumit şi nesatisfăcut de nimic. Indulgenţa i-a stricat apetitul pentru mâncarea simplă şi 
sănătoasă şi pentru folosirea simplă şi sănătoasă a timpului. Căutarea satisfacției a făcut 
lucrarea de a împiedica dezvoltarea acelui caracter pentru acum şi pentru veşnicie. (MS. 126, 
1897) 

Mustrarea eficace a lui Elisei pentru lipsă de respect. - Ideea că trebuie să ne supunem 
căilor copiilor pervertiți este o greşeală. Chiar la începutul lucrării sale, Elisei a fost sfidat şi 
ridiculizat de tinerii din Betel. El era un om de o blândeţe aleasă dar Duhul lui Dumnezeu l-a 
impulsionat să pronunţe un blestem asupra acelora care s-au dedat la insulte. Ei au auzit 
despre înălţarea lui Ilie şi au făcut din acest eveniment solemn subiectul batjocurii lor. Elisei a 
dovedit că nu trebuia luat în derâdere de bătrâni sau tineri în chemarea lui sfântă. Atunci când 
ei i-au spus că mai bine s-ar sui, aşa cum a făcut Ilie înaintea lui, el i-a blestemat în numele 
Domnului. Judecata teribilă ce a venit asupra lor a fost judecata lui Dumnezeu. După aceasta, 
Elisei n-a mai avut nici un necaz în misiunea lui. Timp de cinzeci de ani a intrat şi a ieşit pe 
poarta Betelului, a plecat şi a venit din oraş în oraş, prin mulțimile celor mai răi şi 
necuviincioşi, celor mai indolenţi şi mai desfrânați tineri; dar nici unul nu l-a ridiculizat 
vreodată şi n-a privit cu uşurătate calificarea lui ca profet al Celui Prea Înalt. (5T. p. 44, 45) 

Nu vă lăsați convinşi de linguşiri. - Părinții vor avea mult de răspuns în ziua 
socotelilor din cauza indulgenței lor dăunătoare față de copiii lor. Mulţi satisfac fiecare 
dorință lipsită de rațiune pentru că este mai uşor să scape în felul acesta de insistență. Un copil 
ar trebui instruit astfel încât un refuz să fie primit cu un spirit bun şi acceptat ca definitiv. 
(PHJ. mai, 1890) 

Nu acceptați spusele copilului mai pe sus de spusele altora. - Părinţii n-ar trebui să 
treacă cu uşurinţă peste păcatele copiilor lor. Când aceste păcate sunt arătate de nişte prieteni 
credincioşi, părintele n-ar trebui să simtă că drepturile lui au fost invadate şi că a primit o 
ofensă personală. Obiceiurile fiecărui tânăr şi copil afectează binele societății. Cursul rău al 
unui tânăr poate conduce pe mulţi alţii pe o cale rea. (R&H. 13 iunie, 1882) Nu îngăduiţi 
copiilor să vadă că vorbele lor au prioritate față de relatările creştinilor mai în vârstă. Nu le 
puteţi face un rău mai mare. Spunând: „Eu îl cred pe copilul meu mai mult decât pe cei a 
căror dovadă o am că sunt copiii lui Dumnezeu, îi încurajați în obiceiul falsificării". (R&H. 13 
aprilie, 1897) 

Moştenirea unui copil răsfățat. - Este imposibil să descrii în cuvinte răul ce rezultă 
când un copil este lăsat de capul lui. Unii care rătăcesc din cauza neglijenţei din copilărie, îşi 
vor reveni mai târziu prin insuflarea lecţiilor practice; mulți sunt însă pierduţi pentru 
totdeauna pentru că în copilărie şi tinerețe au primit numai o educaţie unilaterală. Copilul 
răsfăţat are o povară grea de purtat în viață. În încercare, în dezamăgire, în ispită, el îşi va 
urma voinţa nedisciplinată şi greşit direcționată. Copiii care n-au învăţat niciodată să asculte, 
vor avea caractere slabe şi impulsive. Ei caută să conducă, dar n-au învăţat să se supună. Ei nu 
au puterea morală să-şi înfrâneze temperamentul capricios, să-şi corecteze obiceiurile rele sau 
să-şi supună voința necontrolată. Greşelile needucate şi nedisciplinate în copilărie devin 

moştenirea maturității. Mintea pervertită nu poate să discearnă cum ar trebui între ce este 
adevărat şi ce este fals. (CT. p. 112, 113) 


CAPITOLUL PATRUZECI ŞI ŞAPTE 


DISCIPLINA SLABĂ ȘI ROADELE EI 

Educaţia greşită afectează întreaga viaţă religioasă. - Un blestem zace asupra părinților 
care nu şi-au instruit copiii să fie temători de Dumnezeu, permițându-le să se maturizeze 
nedisciplinaţi şi nestăpâniţi. În propria copilărie li s-a permis să dea pe față patimă şi 
încăpățânare şi să acţioneze din impuls, iar ei aduc acelaşi spirit în familiile lor. Ei au un 
temperament defectuos şi sunt plini de patimă în felul lor de guvernare. Chiar când au 
acceptat pe Hristos, n-au biruit patimile cărora li s-a permis să stăpânească în inima lor de 
copil. Ei duc cu sine prin întreaga viață religioasă rezultatele educaţiei lor timpurii. Este cel 
mai dificil lucru să înlături impresia făcută în acest fel asupra plantei Domnului; căci după 
cum este îndoită rămurica, aşa va fi înclinat şi copacul. Dacă astfel de părinți acceptă 
adevărul, ei au de purtat o bătălie grea. Ei pot fi transformați în caracter, dar întreaga lor 
experienţă religioasă este afectată de disciplina slabă primită la începutul vieții. Copiii lor, de 
asemenea, au de suferit din cauza instruirii deficitare, căci părinţii le imprimă greşelile proprii 
până la al treilea şi al patrulea neam. (R&H. 9 octombrie, 1900) 

Eli ai zilelor noastre. - Când părinții aprobă şi perpetuează în felul acesta greşelile în 
copiii lor, cum a făcut Eli, Dumnezeu îi va aduce în mod sigur în situaţia de a vedea că n-au 
distrus numai propria lor influență, dar şi pe aceea a tinerilor pe care ar fi trebuit să-i 
stăpânească. . . . Ei vor avea de învăţat lecţii amare. (MS. 33, 1903) O, dacă Eli ai zilelor 
noastre, care sunt peste tot, prezentând scuze pentru încăpățânarea copiilor lor, şi-ar impune 
autoritatea dată lor de Dumnezeu ca să-şi ţină în frâu şi să-şi corecteze copiii! Părinţii şi 
tutorii care trec cu vederea şi scuză păcatul celor care sunt în grija lor, să-şi aducă aminte că ei 
devin astfel complici la aceste rele. Dacă, în locul indulgenţei nelimitate, nuiaua pedepsei ar fi 
folosită mai des, nu cu patimă, ci cu iubire şi rugăciune, am vedea familii mai fericite şi o 
stare mai bună a societăţii. (ST. 1881) Neglijenţa lui Eli este adusă în mod clar înaintea 
fiecărui tată şi înaintea fiecărei mame de pe pământ. Din afecțiunea lui nesfântă sau din lipsa 
dorinței de a îndeplini o datorie neplăcută, el a cules un seceriş de fărădelege în fiii săi 
pervertiţi. Atât părintele care a permis răul, cât şi copiii care l-au practicat erau vinovaţi 
înaintea lui Dumnezeu şi El n-a acceptat nici o jertfă şi nici un dar pentru păcatul lor. (R&H. 4 
mai, 1886) 

Societate blestemată de caractere defectuase. - Vai! Când vor fi înţelepţi părinții? Când 
vor vedea şi-şi vor da seama de caracterul lucrării lor când neglijează să ceară ascultare şi 
respect potrivit cu instrucțiunile Cuvântului lui Dumnezeu? Rezultatele acestei educaţii slabe 
sunt văzute în copii când ies în lume şi-şi ocupă locul în fruntea propriilor familii. Ei 
perpetuează greşeala părinților. Trăsăturile lor deficitare au deplină libertate de acțiune şi ei 
transmit altora gusturi şi obiceiuri rele, precum şi temperamentele ce au fost îngăduite să se 
dezvolte în caracterele lor. Astfel, în loc de a fi o binecuvântare, ei devin un blestem pentru 
societate. (5T. p. 324, 325) Răutatea ce există astăzi în lume poate fi urmarea faptului că 
părinţii au neglijat să se disciplineze pe ei înşişi şi pe copiii lor. Mii şi mii din victimele lui 
Satana sunt ceea ce sunt din cauza modului neînţelept în care au fost guvernaţi în copilărie. 
Mustrarea aspră a lui Dumnezeu se află asupra acestei guvernări greşite. (MS. 49, 1901) 

Slăbind frâul disciplinei. - Copiii care nu sunt conduşi corect, care nu sunt educați să 
asculte şi să respecte, se leagă de lume, îi au la mână pe părinţi şi, punând un căpăstru asupra 
lor îi conduc unde vor. Chiar atunci când copiii ar trebui să arate respect fără discuţie şi 
ascultare de sfatul părinţilor, prea adesea părinții slăbesc frâul disciplinei. Părinţii care înainte 
erau exemple strălucite de evlavie neclintită, sunt acum conduşi de copiii lor. Fermitatea a 

dispărut. Taţi care au purtat crucea lui Hristos, care au păstrat chipul Domnului Isus asupra 
lor, care au fost neabătuţi de la ţintă, sunt conduşi de copiii lor pe căi dubioase şi nesigure. 
(R&H. 13 aprilie, 1897) 

Făcând voia copiilor mai mari. - Taţi şi mame care ar trebui să înțeleagă 
responsabilitatea ce le revine, îşi slăbesc disciplina pentru a satisface înclinațiile fiilor şi 
fiicelor lor în creştere. Voia copilului este legea recunoscută. Mame care au fost ferme, 
consecvente şi hotărâte în adeziunea lor la principii, menținând simplitatea şi fidelitatea, devin 
indulgente pe măsură ce copiii lor cresc. În iubirea lor de etalare îşi dau cu propriile mâini 
copiii lui Satana, aşa cum evreii apostaţi şi-i treceau prin foc pentru Moloh. (MS. 119, 1899) 

Dezonorând pe Dumnezeu pentru a câştiga favoarea copilului. - Taţi şi mame dau cale 
liberă înclinațiilor copiilor necredincioşi şi-i ajută cu bani şi cu condiții favorabile ca să-şi 
facă apariţia în lume. O, ce socoteală vor avea de dat lui Dumezeu astfel de părinți! Ei ÎL 
dezonorează pe Dumnezeu şi acordă toată onoarea copiilor lor încăpăţânaţi, deschizându-şi 
uşile pentru distracţii pe care în trecut le condamnau din principiu. Ei au permis jocuri de 
cărți, petreceri cu dans şi baluri pentru a-şi câştiga copiii de partea lumii. Atunci când 
influenţa lor asupra copiilor ar trebui să fie cea mai puternică, purtând o mărturie a ceea ce 
înseamnă adevăratul creştinism, ei se aşează, asemeni lui Eli, sub blestemul lui Dumnezeu, 
dezonorându-L şi neluând în seamă cerinţele Lui, cu scopul de a câştiga favoarea copiilor lor. 
Dar o evlavie la modă nu va fi de mare valoare în ceasul morții. Deşi unii slujitori ai 
evangheliei pot aproba o astfel de religie, părinții îşi vor da seama că părăsesc cununa slavei 
ca să obţină lauri fără nici o valoare. Doamne, ajută-i pe taţi şi mame să se trezească la datoria 
copiii. Părinții au perpetuat prin învățătură şi exemplu chipul caracterului lor în urmaşi. 
Temperamentele şi cuvintele schimbătoare, aspre şi lipsite de politeţe sunt imprimate asupra 
copiilor şi asupra copiilor copiilor şi astfel defectele părinţilor în guvernare mărturisesc 
împotriva lor din generaţie în generație. (ST. 17 septembrie, 1894) 


CAPITOLUL PATRUZECI ŞI OPT 


REACȚIACOPILULUI 

La provocare. - Copiii sunt sfătuiţi să asculte în Domnul de părinţii lor dar şi părinților 
li se porunceşte: „Nu întărâtați la mânie pe copiii voştri ca să nu fie descurajați”. (MS. 38, 
1895) Deseori facem mai mult pentru a provoca decât pentru a câştiga. Am văzut cum o 
mamă a smuls din mâna copilului ei ceva ce-i oferea acestuia o plăcere deosebită. Copilul n-a 
ştiut motivul pentru care a fost tratat astfel şi, după cum e normal, s-a simţit abuzat. Apoi a 
urmat o ceartă între părinte şi copil şi o pedeapsă tăioasă a încheiat scena, atât cât priveşte 
aparenţa exterioară; dar bătălia a lăsat asupra acelei minţi gingaşe o impresie ce nu poate fi 
ştearsă uşor. Această mamă a acționat neînțelept. N-a judecat de la cauză la efect. Fapta ei 
aspră şi nechibzuită a agitat cele mai rele patimi în inima copilului, iar într-o ocazie 
asemănătoare aceste pasiuni vor fi trezite şi întărite. (CT. p. 117) 

La găsire de greşeli. - Nu aveţi nici un drept să aduceți un nor întunecos peste fericirea 
copiilor voştri prin cicălire sau critică severă pentru greşeli mărunte. Răul săvârşit ar trebui 
făcut să apară chiar aşa de păcătos cum este în realitate şi ar trebui adoptată o măsură fermă şi 
hotărâtă pentru a preveni repetarea lui; totuşi copiii să nu fie lăsaţi într-o stare a minţii lipsită 
de speranță, ci cu o doză de curaj, ca să poată face îmbunătățiri şi să câştige încrederea şi 
aprobarea voastră. Copiii poate că doresc să facă bine, poate şi-au pus ținta în inima lor să fie 
ascultători, dar au nevoie de încurajare. (ST. 1884 10 aprilie, 1884) 

La disciplină prea aspră. - O, cum este dezonorat Dumnezeu într-un cămin în care nu 
există o înțelegere adevărată a ceea ce constituie disciplina familiei, iar copiii devin confuzi în 
a înțelege disciplina şi guvernarea. Este adevărat că disciplina prea aspră, prea multă critică, 

legi şi reguli inutile duc la lipsă de respect față de autoritate şi, în cele din urmă, la neglijarea 
acelor orânduiri pe care Domnul Hristos le voia îndeplinite. (R&H. 13 martie, 1894) Când 
părinţii dau pe față un spirit aspru, sever şi despotic, în copii este trezit un spirit de 
încăpățânare şi îndărătnicie. Astfel ei eşuează în exercitarea influenței liniştitoare pe care ar 
putea s-o aibă asupra copiilor lor. 

Părinți, nu puteţi vedea că vorbele aspre produc rezistență? Ce aţi face voi dacă aţi fi 
tratați cu atâta nechibzuință cum îi trataţi voi pe micuţii voştri? Aveţi datoria să studiaţi de la 
cauză la efect. Când v-aţi certat sever copiii, când 1-aţi bătut cu lovituri mânioase pe cei prea 
mici să se apere, v-aţi întrebat ce efect ar putea avea asemenea tratament asupra voastră? V-aţi 
gândit cât de sensibili sunteți voi la cuvinte de dezaprobare şi reproş? Cât de repede vă simțiți 
răniți când credeți că cineva nu vă recunoaşte capacităţile? Voi nu sunteți decât nişte copii 
mari. Gândiţi-vă atunci cum trebuie să se simtă copiii voştri când le spuneţi cuvinte aspre şi 
tăioase pedepsindu-i sever pentru greşeli ce nu sunt în ochii lui Dumnezeu nici pe jumătate 
atât de supărătoare cum este tratamentul vostru față de ei. (MS. 42, 1903) Mulţi părinți ce 
mărturisesc a fi creştini nu sunt convertiți. Hristos nu locuieşte în inimile lor prin credință! 
Asprimea şi imprudenţa lor, temperamentul lor nestăpânit îi dezgustă pe copii şi-i fac să se 
opună tuturor învățăturilor lor religioase. (L. 18b, 1891) 

La dezaprobare continuă. - În eforturile noastre de a corecta răul, să ne păzim de 
tendința de a găsi greşeli sau de a dezaproba. Dezaprobarea continuă zăpăceşte dar nu 
îmbunătăţeşte. O atmosferă de critică lipsită de compătimire ucide efortul de a lucra cu multe 
minți şi adesea cu cele mai sensibile minți. Florile nu se desfac la suflarea unui vânt 
distrugător. Un copil criticat frecvent pentru o anumită greşeală, ajunge să privească acea 
greşeală ca fiind o particularitate a lui împotriva căreia este zadarnic să mai lupte. În felul 
acesta sunt create descurajarea şi deznădejdea, deseori ascunse sub o aparență de indiferență 
sau bravadă. (Ed. p. 291) 

La poruncă şi dojană severă. - Unii părinți stârnesc multe furtuni prin lipsa lor de 
autocontrol. În loc să le ceară cu bunătate copiilor să facă un lucru, ei le ordonă pe un ton 
dojenitor şi în acelaşi timp pe buzele lor este o critică sau un reproş pe care copiii nu-l 
meritau. Părinți, urmând această cale față de copiii voştri, le veți distruge voioşia şi 
entuziasmul. Ei fac ce le porunciţi, nu din dragoste, ci pentru că nu îndrăznesc să facă altfel. 
Inima lor nu este acolo. Este o corvoadă în loc să fie o plăcere şi aceasta îi face deseori să uite 
a urma toate indicațiile voastre, ceea ce vă măreşte iritarea şi înrăutăţeşte situația copiilor. 
Când găsirea greşelilor este repetată şi purtarea lor rea le este prezentată în culori vii, 
descurajarea vine peste ei, iar ei nu sunt atenţi chiar dacă le-ar place să fie. Un spirit de 
nepăsare îi cuprinde, iar ei caută departe de cămin, departe de părinții lor acea plăcere şi 
bucurie pe care nu le-au găsit acasă. Îşi iau compania străzii şi curând sunt la fel de corupți ca 
şi cei mai răi. (1T. p. 384, 385) 

La modul arbitrar de a acţiona. - Voința părinților trebuie să se afle sub disciplina 
Domnului Hristos. Modelaţi şi stăpâniți de Duhul Sfânt al lui Dumnezeu, ei pot să stabilească 
o guvernare necontestată asupra copiilor. Dar dacă părinţii sunt severi şi pretenţioşi în 
disciplina lor, fac o lucrare iremediabilă. Prin felul lor arbitrar de a acționa stârnesc un spirit 
de nedreptate. (MS. 7, 1899) 

La nedreptate. - Copiii sunt sensibili la cea mai mică nedreptate, iar unii se 
descurajează şi nu țin seama nici de vocea mânioasă ce strigă şi comandă, nici de amenințările 
cu pedeapsa. Prea adesea, printr-o disciplină greşită din partea părinților, se pun bazele 
revoltei în inimile copiilor, pe câtă vreme, dacă s-ar fi urmat o cale corectă, copiii şi-ar fi 
format caractere bune şi armonioase. O mamă care nu are control perfect asupra ei însăşi, nu 
este potrivită pentru conducerea copiilor. (3T. p. 532, 533) La o lovitură sau un ghiont. - 
Credeţi că atunci când mama îl smuceşte pe copil sau îi dă o lovitură îl face în stare să vadă 

frumusețea caracterului creştin? Nicidecum! Acest lucru tinde doar să dea naştere la 
sentimente rele în inimă, iar copilul nu este de loc corectat. (MS. 45, 1911) 

La cuvinte aspre şi lipsite de simpatie. - Hristos este gata să-i înveţe pe tată şi pe mamă 
cum să fie adevărați educatori. Aceia care învață în şcoala Lui . . . nu vor vorbi niciodată pe 
un ton aspru şi lipsit de simpatie, deoarece cuvintele spuse astfel zgârie urechile, slăbesc 
nervii, cauzează suferință psihică şi creează o stare a minţii ce face imposibilă înfrânarea 
temperamentului copilului căruia i s-au spus astfel de cuvinte. De multe ori acesta este 
motivul pentru care copiii vorbesc atât de nerespectuos cu părinții. (L. 47a, 1902) 

La ridiculizare şi batjocură. - Ei {părinții} nu sunt autorizați să irite, să certe cu 
asprime şi să ridiculizeze. Ei n-ar trebui să-i ironizeze niciodată pe copiii lor pentru trăsăturile 
de caracter pervertite pe care ei înşişi li le-au transmis. Acest fel de disciplină nu va vindeca 
niciodată răul. Părinți, folosiți învăţăturile Cuvântului lui Dumnezeu pentru a-i avertiza şi a-i 
mustra pe copiii voştri încăpățânaţi. Arătaţi-le un „aşa zice Domnul" pentru cerințele voastre. 
O mustrare ce vine asemenea Cuvântului lui Dumnezeu este mult mai eficace decât una pe 
tonuri mânioase şi aspre de pe buzele părinților. (FE. p. 67, 68) 

La nerăbdare. - Nerăbdarea părinților stârneşte nerăbdare în copii. Patima manifestată 
de părinți creează patimă în copii şi agită relele naturii lor. . . . De fiecare dată când îşi pierd 
controlul de sine, când vorbesc şi acționează lipsiți de răbdare, ei păcătuiesc împotriva lui 
Dumnezeu. (1T. p. 398) 

La ceartă aspră alternând cu convingere prin linguşire. - Am văzut adesea copii care, 
când li se refuza ceea ce voiau, se trânteau pe duşumea supăraţi, dând din picioare şi țipând, în 
timp ce mama nechibzuită când îi linguşea ca să-i convingă, când îi certa sever în speranța de 
a-i readuce în fire. Acest tratament nu face decât să sporească patima copilului. Data viitoare 
el foloseşte această metodă cu şi mai mare încăpățânare, încrezător că va câştiga ca şi în ziua 
precedentă. În felul acesta nuiaua este cruțată, iar copilul pierdut. Mama n-ar trebui să-i 
permită copilului, în nici-o instanță, să câştige vreun avantaj asupra ei. Şi pentru a menține 
această autoritate, nu este necesar să recurgă la măsuri aspre; o mână fermă şi statornică şi o 
bunătate ce-l convinge pe copil de iubirea ta, vor atinge scopul. (PHJ. aprilie, 1890) 

La lipsă de fermitate şi hotărâre. - Nehotărârea şi lipsa de fermitate pot aduce mult rău. 
Am cunoscut părinți care-i spuneau copilului că nu poate avea un anumit lucru, iar apoi se 
înduplecau crezând că poate sunt prea stricţi şi-i dădeau exact lucrul refuzat la început. În 
felul acesta sunt pricinuite răni pentru toată viaţa. Este o lege importantă a minţii ce n-ar 
trebui trecută cu vederea - că atunci când un obiect dorit este refuzat cu atâta fermitate încât să 
nu rămână nici o speranță, mintea va înceta curând să mai tânjească după el şi va fi ocupată în 
urmărirea altui obiectiv. Dar, atâta timp cât există vreo speranță de a obţine obiectivul dorit, 
va fi depus efort pentru a-l obţine. ... . 

Când este necesar ca părinţii să dea o poruncă directă, pedeapsa pentru neascultare ar 
trebui să fie la fel de invariabilă ca şi legile naturii. Copiii care sunt sub această regulă fermă 
şi decisivă ştiu că, atunci când un lucru este interzis sau refuzat, nu poate fi obținut prin 
sâcâială sau şiretlic. De aici ei învață repede să se supună şi sunt mult mai fericiți făcând 
astfel. Copiii părinților nehotărâţi şi prea indulgenţi au o speranţă constantă că, prin linguşire, 
plâns sau supărare, pot căpăta obiectul dorit sau că se pot aventura să nu asculte fără a suferi 
pedeapsa. În felul acesta ei sunt ținuți într-o stare de speranță, dorinţă şi incertitudine care îi 
face neliniştiți, irascibili şi nesupuşi. Dumnezeu îi consideră pe astfel de părinţi vinovaţi de 
distrugerea fericirii copiilor lor. Această conducere greşită este cauza lipsei de căință şi de 
religiozitate a mii de persoane. Ea s-a dovedit a fi ruina multora care au mărturisit numele de 
creştin. (ST. 9 februarie, 1882) 

La restricții nenecesare. - Când părinţii îmbătrânesc şi au de crescut copii tineri, tatăl 
probabil simte că aceşti copii trebuie să urmeze poteca accidentată şi aspră pe care el însuşi 
merge. Este dificil pentru el să realizeze nevoia copiilor lui de a avea viaţa făcută fericită şi 

plăcută de către părinţii lor. Mulţi părinți refuză copiilor o îngăduinţă în ceea ce este lipsit de 
pericol şi inocent şi le este aşa de frică să nu-i încurajeze în cultivarea dorințelor pentru 
plăceri nelegiuite încât nu le permit copiilor lor nici bucuriile pe care aceştia ar trebui să le 
aibă. De frica rezultatelor rele, ei refuză a îngădui nişte plăceri simple ce i-ar fi păzit chiar de 
răul pe care caută să-l evite; în felul acesta copiii cred că nu are rost să aştepte vreo favoare şi 
de aceea nici nu cer. Ei pleacă pe furiş la plăceri ce gândesc că vor fi interzise. Încrederea 
dintre părinţi şi copii este astfel distrusă. (ST. 27 august, 1912) 

La refuzul privilegiilor rezonabile. - Dacă taţii şi mamele n-au avut o copilărie fericită, 
de ce ar trebui, din cauza marii lor pierderi în această privință, să umbrească viețile copiilor? 
Tatăl poate crede că aceasta este singura cale bună pentru a fi urmată. Să-şi amintească însă 
de faptul că nu toate minţile sunt la fel constituite şi, cu cât este mai mare efortul de a 
împiedica, cu atât va fi mai greu de stăpânit dorinţa de a obţine ceea ce este refuzat, iar 
rezultatul va fi neascultarea față de autoritatea părintească. Tatăl va fi mâhnit de ceea ce el 
consideră a fi calea nesupusă a fiului său, iar inima sa va simţi durere în timpul răzvrătirii lui. 
Dar n-ar fi bine pentru el să ia în consideraţie faptul că prima cauză a neascultării fiului său a 
fost propria-i lipsă de bunăvoință de a-l lăsa să facă ceea ce nu era păcat? Părintele crede că i 
s-au dat suficiente motive fiului său pentru a se abţine de la plăcerea lui, din moment ce el i-a 
refuzat-o. Dar părinții ar trebui să-şi amintească de faptul că şi copiii sunt ființe inteligente şi 
ar trebui să procedeze cu ei în acelaşi fel în care doresc ei înşişi să fie trataţi. (ST. 27 august, 
1912) 

La severitate. - Părinţii care exercită un spirit de dominație şi autoritate, transmis de 
către părinţii lor, şi care-i face să fie pretenţioşi în disciplină şi educaţie, nu-şi vor instrui 
corect copii. Prin severitatea ce o manifestă faţă de greşelile lor, ei stârnesc cele mai rele 
patimi ale inimii omeneşti şi-i lasă pe copii cu un sentiment de nedreptate şi incorectitudine. 
Ei găsesc în copii exact firea pe care ei înşişi le-au împărtăşit-o. Asemenea părinți îşi conduc 
copiii departe de Dumnezeu vorbindu-le despre subiecte religioase, deoarece religia creştină 
este făcută neatractivă şi chiar respingătoare de către această reprezentare greşită a adevărului. 
Copiii vor spune: „Ei, bine! Dacă asta e religie, nu vreau nimic din ea." Astfel în inimă este 
creată vrăjmăşie împotriva religiei. lar din cauza unei impuneri arbitrare a autorității, copiii 
sunt conduşi să disprețuiască legea şi guvernarea cerului. Părinţii au definit destinul veşnic al 
copiilor lor prin modul lor greşit de conducere. (R&H. 13 martie, 1894) 

La maniera liniştită şi amabilă. - Dacă părinţii doresc să aibă copii plăcuţi, n-ar trebui 
să le vorbească niciodată într-un mod certăreţ. Adeseori mama îşi îngăduie să devină iritabilă 
şi nervoasă. De multe ori îl smuceşte pe copil şi-i vorbeşte aspru. Dacă un copil este tratat 
într-o manieră prietenoasă şi liniştită, aceasta va face mult pentru a conserva în el un 
temperament plăcut. (R&H. 17 mai, 1898) 

La dragoste fierbinte şi stăruitoare. - Tatăl, ca preot al familiei, ar trebui să se poarte cu 
blândeţe şi răbdare cu copiii lui. El ar trebui să fie atent ca să nu trezească în ei o dispoziţie 
combativă. Să nu permită ca păcatul să treacă necorectat şi totuşi există o cale de a corecta 
fără a stârni patimile cele mai rele din inima omenească. Să le vorbească cu iubire copiilor, 
spunându-le cât de întristat este Mântuitorul din cauza umblării lor; să îngenuncheze apoi cu 
ei înaintea tronului harului şi să-i prezinte lui Hristos, rugându-L să aibă milă de ei şi să-i 
conducă să se pocăiască şi să ceară iertare. Aproape întotdeauna, o astfel de disciplină va 
zdrobi inima cea mai îndărătnică. 

Dumnezeu doreşte ca noi să lucrăm simplu cu copiii noştri. Noi suntem predispuşi să 
uităm că aceşti copii nu au avut avantajul anilor lungi de instruire pe care l-au avut oamenii 
mai în vârstă. Dacă cei mici nu acționează conform cu ideile noastre, credem uneori că merită 
o dojană. Dar aceasta nu va îndrepta situația. Duceţi-i la Mântuitorul şi spuneți-l Lui totul; 
apoi credeți că binecuvântările Lui vor veni asupra lor. (MS. 1903) 

CAPITOLUL PATRUZECI ȘI NOUĂ 


ATITUDINEARUDELOR 

Rudele indulgente sunt o problemă. - Fiţi atenți cum lăsați conducerea copiilor voştri 
pe seama altora. Nimeni nu vă poate elibera de responsabilitatea încredințată vouă de 
Dumnezeu. Mulţi copii au fost complet ruinaţi prin intervenţia rudelor sau a prietenilor în 
guvernarea căminului. Mamele n-ar trebui să le permită niciodată surorilor sau mamelor lor să 
stânjenească înțeleapta conducere a copiilor lor. Mama se poate să fi primit cea mai bună 
educaţie de la mama ei, totuşi, în nouă cazuri din zece, ca bunică, ea va răsfăţa copiii fiicei ei 
prin indulgență şi laude nesăbuite. Tot efortul răbdător al mamei poate fi distrus prin acest fel 
de tratament. Este proverbial că bunicii, de regulă, nu sunt potriviți să-şi crească nepoții. 
Bărbaţii şi femeile ar trebui să acorde părinților lor tot respectul şi stima dar în problema 
conducerii propriilor copii, ei n-ar trebui să îngăduie nici o interferență, ci să țină frâul 
cârmuirii în mâinile lor. (PHJ. ianuarie, 1890) 

Când râd la lipsa de respect şi la patimă. - Oriunde merg, sunt îndurerată de neglijarea 
disciplinei şi a restricției adecvate în cămin. Copiilor mici li se îngăduie să răspundă înapoi, să 
manifeste lipsă de respect şi impertinenţă, folosind un limbaj ce n-ar trebui să-i fie permis nici 
unui copil să-l adreseze vreodată celor mai mari. Părinţii care permit folosirea limbajului 
indecent sunt mai vinovați decât copiii lor. Impertinenţa n-ar trebui tolerată unui copil nici 
măcar o singură dată. Dar taţi şi mame, unchi, mătuşi şi bunici râd la manifestarea patimii în 
creatura mică de numai un an. Neascultarea sa copilărească şi modul imperfect în care-şi 
exprimă lipsa de respect sunt privite ca istețime. În felul acesta, obiceiurile rele sunt întărite, 
iar copilul creşte pentru a fi obiectul neplăcerii tuturor celor din jur. (ST. 9 februarie, 1882) 
Când descurajează corecția adecvată. - Eu tremur în special pentru mame când le văd aşa de 
oarbe şi simțind atât de puţin responsabilităţile ce-i revin unei mame. Ele îl văd pe Satana 
lucrând în copilul încăpățânat în vârstă de numai câteva luni. Plin de patimă răzbunătoare, el 
pare să aibă stăpânire deplină. Dar s-ar putea să fie în casă, o bunică, o mătuşă sau vreo altă 
rudă sau prieten care va căuta să-l facă pe părinte să creadă că ar fi o cruzime să corecteze 
acel copil; când, de fapt, tocmai contrariul este adevărat; şi este cea mai mare cruzime a-i 
permite lui Satana să-l stăpânească pe copilul gingaş şi lipsit de ajutor. Satana trebuie mustrat. 
Strânsoarea cu care îl ține pe copil trebuie sfărâmată. Dacă este necesară corecție, fiți 
credincioşi şi sinceri. Dragostea faţă de Dumnezeu, adevărata milă față de copil, va duce la 
îndeplinirea datoriei cu credincioşie. (R&H. 14 aprilie, 1885) 

Complicaţiile unui grup de familii. - Nu este lucrul cel mai bun pentru copiii a două 
sau trei familii care sunt înrudite prin căsătorie, să locuiască la distanţe mici unele de altele. 
Influenţa nu este bună asupra părților. Lucrul ce-l priveşte pe unul, îi priveşte pe toți. 
Încurcăturile şi necazurile pe care fiecare familie trebuie să le experimenteze într-o măsură 
mai mare sau mai mică şi care, pe cât posibil, ar trebui restrânse în limitele cercului familiei, 
sunt extinse la rudele familiei şi duse la adunările religioase. Există lucruri ce n-ar trebui să fie 
cunoscute de a treia persoană, oricât de prietenoasă şi îndeaproape înrudită ar fi. Indivizii şi 
familiile ar trebui să şi le poarte. Dar relația strânsă şi constantă a câtorva familii are tendința 
de a rupe demnitatea ce ar trebui să fie menţinută în fiecare cămin. În îndeplinirea delicatei 
datorii de mustrare şi povăţuire există pericolul de a răni simțămintele dacă nu este făcută cu 
cea mai mare blândeţe şi băgare de seamă. Cele mai bune exemple de caracter sunt predispuse 
la erori şi greşeli şi ar trebui exersată mare grijă ca nu cumva să facem mare caz de lucruri 
mărunte. Astfel de relaţie în familie şi în biserică . . . este foarte plăcută simțămintelor 
naturale dar, luând în consideraţie toate aspectele, ea nu este cea mai bună pentru dezvoltarea 
caracterelor creştine simetrice. . . . Toate părțile ar fi mult mai fericite să stea separate şi să se 
viziteze ocazional, iar influența unuia asupra celuilalt ar fi de zece ori mai mare. Deoarece 
aceste familii sunt unite prin căsătorie şi se implică una în societatea celeilalte, fiecare este 

atent la greşelile şi erorile celorlalți şi simte că are datoria de a-i corecta; şi pentru că aceste 
rude sunt cu adevărat scumpe una alteia, ele sunt întristate datorită lucrurilor mici ce nu le-ar 
observa la aceia care nu sunt atât de aproape înrudiţi. Chinuri cumplite ale minţii sunt îndurate 
deoarece apare simțământul că ei n-au fost trataţi nepărtinitor şi cu tot respectul meritat. 
Uneori apar mici gelozii şi din țânţar se face armăsar. Aceste mici neînțelegeri şi contradicții 
produc o mai mare suferință minţii decât încercările ce vin din alte surse. (3T. p. 55, 56) 


SECTIUNE AXI I Dezvoltarea puterilor intelectuale 


CAPITOLUL CINCIZECI 


CE CUPRINDE ADEVĂRATA EDUCAȚIE ? 

Întinderea adevăratei educaţii. - Adevărata educaţie înseamnă mai mult decât a urma o 
anumită metodă de studiu. Este întinsă. Ea include dezvoltarea armonioasă a tuturor puterilor 
fizice şi a facultăților mintale. Ea învaţă despre dragostea şi frica de Dumnezeu şi constituie o 
pregătire pentru îndeplinirea cu credincioşie a datoriilor vieții. (CT. p. 64) Educaţia adecvată 
cuprinde nu numai disciplina mintală, ci acea instruire ce va asigura principii morale 
sănătoase şi o comportare corectă. (Id. p. 331) Prima lecţie majoră din toată educaţia este să 
cunoşti şi să înţelegi voia lui Dumnezeu. În fiecare zi a vieţii noastre ar trebui să depunem 
efortul de a obține această cunoaştere. A învăţa ştiinţa doar prin interpretare omenească 
înseamnă a obține o educaţie falsă, dar a învăţa de la Dumnezeu şi de la Hristos înseamnă a 
învăţa ştiinţa cerului. Confuzia din educație se datorează faptului că n-a fost înălțată 
înțelepciunea şi cunoaşterea de Dumnezeu. (Id. p. 447) 

O influenţă împotriva rivalități egoiste şi a lăcomiei. - Într-un timp ca acesta, care este 
orientarea educației date? Către ce se atrage de cele mai multe ori atenţia? La egoism. O mare 
parte din educația ce se dă nu merită acest nume. Ambiţia egoistă, dorinţa după putere, 
disprețuirea drepturilor şi nevoilor omenirii, care sunt blestemul lumii noastre, găsesc o 
contrainfluență în adevărata educație. Planul de viaţă al lui Dumnezeu are un loc pentru 
fiecare ființă omenească. Fiecare trebuie să-şi dezvolte talentele la gradul cel mai înalt, iar 
credincioşia în îndeplinirea acestui lucru îl va face demn de cinste, indiferent că darurile sunt 
puţine sau multe. În planul lui Dumnezeu nu este loc pentru rivalitate egoistă. Aceia care se 
măsoară cu ei înşişi şi se pun alături cu ei înşişi sunt fără pricepere. (II Corinteni 10, 12) Tot 
ceea ce facem trebuie să fie făcut „după puterea pe care o dă Dumnezeu." I Petru 4, 11. 
Trebuie să fie făcut „din toată inima, ca pentru Domnul, nu ca pentru oameni, ca unii care ştiţi 
că veți primi de la Domnul răsplata moştenirii. Voi slujiți Domnului Hristos." Coloseni, 3, 23; 
24. Serviciul făcut şi educația dobândită prin aplicarea acestor principii sunt de mare valoare. 
Dar cât de diferită este mare parte din educaţia de acum! Din cei mai fragezi ani ai copilăriei 
ea este un apel la întrecere şi rivalitate; ea încurajează egoismul, rădăcina tuturor relelor. (Ed. 
p. 225, 226) 

Modelul a fost dat în Eden. - Sistemul educaţiei instituit la începutul lumii trebuia să 
fie un model pentru om în decursul timpului. Ca o ilustrare a principiilor sale, o şcoală model 
a fost întemeiată în Eden, căminul primilor noştri părinți. Grădina Eden era sala de clasă, 
natura era manualul, iar Creatorul Însuşi era instructorul. (Id. p. 20) 

Exemplificat în Marele Învățător. - În instruirea ucenicilor Săi, Mântuitorul a urmat 
sistemul de educație statornicit la început. Cei doisprezece aleşi mai întâi, împreună cu alți 
câțiva, care, slujind nevoilor lor, veneau în legătură cu ei din când în când, au format familia 
lui Isus. Ei erau împreună cu El în casă, la masă, în cămăruţă şi în natură. Ei ÎI însoțeau în 
călătorie, împărtăşeau încercările şi greutăţile Sale şi, cât le stătea în putință, ÎL ajutau în 

lucrarea Lui. Uneori El îi învăţa când şedeau împreună pe coasta dealului, uneori lângă mare 
sau dintr-o barcă de pescari, iar uneori mergând pe cale. Atunci când vorbea mulțimii, 
întotdeauna ucenicii formau cercul cel mai apropiat de El. Ei se strângeau în jurul Lui ca să nu 
piardă nimic din învățăturile Sale. Ascultau cu atenție, doritori să înțeleagă adevărurile pe care 
ei aveau să le înveţe în toate țările şi în toate timpurile. (Id. p. 84, 85) 

Adevărata educaţie este practică şi teoretică. - În copilărie şi tinereţe, educaţia practică 
şi cea teoretică ar trebui să fie combinate, iar mintea să înmagazineze cunoştinţe. . . . Copiii 
trebuie învățați să aibă o parte în datoriile casnice. Ei trebuie să fie instruiți în ce mod să ajute 
pe tata şi pe mama în lucrurile mici pe care le pot face. Mintea lor să fie antrenată să 
gândească, iar memoria solicitată să-şi amintească lucrarea încredințată lor. În formarea 
obiceiurilor de a fi utili în cămin, ei sunt educați în îndeplinirea datoriilor practice, potrivite 
vârstei lor. (FE. p. 368, 369) 

Nu este alegerea firească a tineretului. - Tinerii nu aleg în mod natural felul de 
educaţie ce-i face potriviți pentru viaţa practică. Ei vor să-şi impună dorinţele, ceea ce le place 
şi ce nu, preferinţele şi înclinațiile lor; dar dacă părinții au vederi corecte despre Dumnezeu, 
despre adevăr şi despre influenţele şi tovărăşiile ce ar trebui să-i înconjoare pe copiii lor, ei 
vor simţi că asupra lor apasă răspunderea încredinţată de Dumnezeu de a-i îndruma cu atenție 
pe tinerii lipsiți de experiență. (CT. p. 132) 

Nu este o metodă de a scăpa de sub poverile vieții. - Tineretul să fie impresionat de 
gândul că educaţia nu are scopul de a-i învăţa cum să scape de sarcinile neplăcute şi de 
poverile grele ale vieţii, ci că obiectivul ei este de a uşura munca învățând metode mai bune şi 
ținte mai înalte. Învăţaţi-i că adevăratul scop al vieţii nu este de a asigura cel mai mare câştig 
posibil pentru ei înşişi, ci de a-L onora pe Creatorul lor îndeplinindu-şi partea în lucrarea din 
lume şi dând o mână de ajutor celor mai slabi şi mai neştiutori. (Ed. p. 221, 222) 

Educaţia trebuie să trezească spiritul slujirii. - Mai presus de orice altă forță, slujirea 
de dragul lui Hristos în lucrurile mici ale experienței de fiecare zi are putere de a modela 
caracterul şi de a conduce viaţa în rândurile servirii neegoiste. Lucrarea părinților şi a 
învăţătorilor este de a trezi acest spirit, de a-l încuraja şi de a-l dirija în mod corect. Nu le-ar 
putea fi încredințată o lucrare mai importantă decât aceasta. Spiritul slujirii este spiritul 
cerului şi îngerii vor conlucra cu orice efort depus în vederea dezvoltării şi încurajării lui. O 
astfel de educaţie trebuie să fie bazată pe Cuvântul lui Dumnezeu. Numai aici sunt date 
învățăturile ei în plinătatea lor. Biblia ar trebui să fie făcută temelia studiului şi învățăturii. 
Cunoaşterea lui Dumnezeu şi a Aceluia pe care L-a trimis El este esențială.(MH. p. 401) 

Ea plasează educația morală mai presus de cultura intelectuală. - Copiii au mare 
nevoie de educaţie corespunzătoare pentru a putea fi de folos în lume. Dar orice efort ce înalță 
cultura intelectuală deasupra învățăturii morale este orientat greşit. Povara principală a 
părinţilor şi învăţătorilor ar trebui să fie aceea de a-i instrui, cultiva, şlefui şi perfecționa pe 
tineri şi copii. (CT. p. 84, 85) 

Scopul ei este zidirea caracterului. - Educaţia de cea mai înaltă clasă este aceea care va 
da cunoştinţă şi disciplină care va duce la cea mai bună dezvoltare a caracterului şi va face 
sufletul corespunzător pentru viața care se măsoară cu viața lui Dumnezeu. Veşnicia nu 
trebuie să iasă din calculele noastre. Cea mai înaltă educaţie este aceea care-i va învăţa pe 
copiii şi tinerii noştri ştiinţa creştinismului, le va da o cunoaştere a căilor lui Dumnezeu şi le 
va împărtăşi lecţiile pe care Domnul Hristos le-a dat ucenicilor Lui despre caracterul părintesc 
al lui Dumnezeu. (Id. p. 45, 46) 

Ea este o instruire ce îndrumă şi dezvoltă. - Există un timp pentru instruirea copiilor şi 
un timp pentru educarea tinerilor şi este esenţial ca acestea două să fie combinate în şcoală 
într-o mare măsură. Copiii pot fi instruiți pentru slujirea păcatului sau pentru slujirea 
neprihănirii. Educarea timpurie a tinerilor le formează caracterele atât pentru viața lor seculară 
cât şi pentru cea religioasă. Solomon spune: „Învață pe copil calea pe care trebuie s-o urmeze 

şi când va îmbătrâni nu se va abate de la ea." Este un limbaj pozitiv. Învățătura pe care o 
recomandă Solomon este de a îndruma, educa şi dezvolta. Pentru ca părinții şi instructorii să 
facă această lucrare, trebuie ca ei înşişi să înţeleagă „calea" pe care ar trebui s-o urmeze un 
copil. Aceasta include mai mult decât doar a avea cunoştinţe din cărți. Ea înseamnă tot ceea 
ce este bun, virtuos, drept şi sfânt. Ea cuprinde practicarea cumpătării, evlaviei, amabilităţii 
frățeşti şi a dragostei față de Dumnezeu şi a unuia față de altul. Pentru a atinge acest obiectiv, 
trebuie să se acorde atenţie educaţiei fizice, intelectuale, morale şi religioase a copiilor. (3T. p. 
131, 132) 

Ea pregăteşte lucrători pentru Dumnezeu. - Taţilor şi mamelor le revine răspunderea 
de a le da o educaţie creştină copiilor încredinţați lor. Ei nu trebuie să lase în nici un caz ca 
vreo altă preocupare să le absoarbă mintea, timpul şi talentele în aşa măsură încât copiii să fie 
lăsați să devieze până când sunt separați de Dumnezeu. Să nu le permită copiilor lor să le 
alunece din mână şi să ajungă pe mâinile necredincioşilor. Ei trebuie să facă tot ce le stă în 
putere pentru a-i păzi de îmbibarea cu spiritul lumii. Trebuie să-i educe pentru a deveni 
lucrători împreună cu Dumnezeu. Ei să fie mâna omenească a lui Dumnezeu, devenind, atât ei 
cât şi copiii lor, corespunzători pentru o viaţă fără sfârşit. (FE. p. 545) 

Ea învaţă iubirea şi frica de Dumnezeu. - Părinţi creştini, de dragul lui Hristos, nu vă 
veţi examina dorinţele şi țintele ce le aveți pentru copiii voştri, să vedeţi dacă vor trece testul 
legii lui Dumnezeu? Educaţia vitală este aceea ce-i va învăţa dragostea şi frica de Dumnezeu. 
(R&H. 24 iunie, 1890) Este privită de mulți ca demodată. - Acea educaţie care durează cât 
veşnicia este aproape în întregime neglijată ca fiind demodată şi nedorită. A-i educa pe copii 
să se apuce de lucrarea de zidire a caracterului în raport cu binele lor prezent, cu pacea şi 
fericirea lor actuală şi a le călăuzi paşii pe calea pregătită pentru cei răscumpărați de Domnul 
să umble pe ea, este considerată o metodă învechită şi, în consecință, neesenţială. Pentru a 
intra pe porţile cetăţii lui Dumnezeu ca biruitori, copiii voştri trebuie să fie educați să se teamă 
de Dumnezeu şi să păzească poruncile Lui în această viaţă. (FE. p. 111) 

Este în progres continuu şi niciodată terminată. - Lucrarea vieţii noastre de aici este o 
pregătire pentru viața veşnică. Educaţia începută aici nu va fi terminată în viaţa aceasta. Ea va 
continua de-a lungul veşniciei, progresând continuu, nefiind completată vreodată. Tot mai 
deplin şi mai deplin va fi descoperită înțelepciunea şi dragostea lui Dumnezeu în planul de 
mântuire. Mântuitorul, pe măsură ce Îşi va conduce copiii la izvoarele apelor vii, le va 
împărtăşi rezerve bogate de cunoştinţă. Şi, zi de zi, lucrările minunate ale lui Dumnezeu, 
dovezile puterii Lui în crearea şi susținerea universului, se vor deschide în fața minţii într-o 
frumuseţe nouă. În lumina care străluceşte de la tron, misterele vor dispare, iar sufletul va fi 
plin de uimire la simplitatea lucrurilor ce n-au fost înţelese niciodată mai înainte. (MH. p. 
466) 


CAPITOLUL CINCIZECI ŞI UNU 


PREGĂTIREAPENTRUŞCOALĂ 

Primii opt sau zece ani. - Copiii nu trebuie să fie mult timp închişi în casă şi nu trebuie 
să li se ceară să se silească la studiu până ce n-a fost aşezată o bună temelie a dezvoltării 
fizice. Pentru primii opt sau zece ani din viața unui copil, câmpul sau grădina este cea mai 
bună sală de clasă, mama, cel mai bun învăţător, iar natura, cel mai bun manual. Chiar atunci 
când copilul este destul de mare pentru a merge la şcoală, sănătatea lui ar trebui privită ca 
fiind de mai mare importanță decât cunoştinţa din cărți. El ar trebui să fie înconjurat cu 
condiţiile cele mai favorabile creşterii fizice şi intelectuale. (Ed. p. 208) Se obişnuieşte să se 
trimită copiii foarte mici la şcoală. Li se cere să studieze din cărţi lucruri ce le solicită mintea 
prea tânără. . . . Această cale nu este înțeleaptă. Un copil nervos n-ar trebui să fie 
suprasolicitat în nici o direcție. (FE. p. 416) 

Programul copilului în timpul vârstei fragede. - În timpul primilor şase sau şapte ani 
din viața unui copil, ar trebui acordată atenție deosebită instruirii sale fizice mai mult decât 
celei intelectuale. După această perioadă, dacă constituţia fizică este bună, educația ambelor 
părți ar trebui să primească atenţie. Prima parte a copilăriei se întinde până la vârsta de şase 
sau şapte ani. Până la această perioadă, copiii ar trebui să fie lăsaţi, ca mieluşeii, să colinde 
prin jurul casei şi prin curte în vioiciunea spiritului lor, zburdând şi sărind, liberi de grijă şi 
necaz. Părinţii, în special mamele, ar trebui să fie singurii învățători ai acestor minți tinere. Ei 
n-ar trebui să-i educe din cărți. Copiii, de obicei, vor fi curioşi să înveţe lucrurile naturii. Ei 
vor pune întrebări cu privire la lucrurile pe care le văd şi le aud, iar părinţii ar trebui să 
îmbunătăţească ocaziile de a instrui şi a răspunde cu răbdare acelor mici solicitări. Astfel ei 
pot câştiga un avantaj asupra duşmanului şi pot să fortifice minţile copiilor semănând în inima 
lor sămânță bună şi nelăsând ca răul să prindă rădăcină. Învățătura iubitoare a mamei la o 
vârstă fragedă este ceea ce au nevoie copiii în formarea caracterului. (PHJ. septembrie, 1897) 

Lecţii în perioada de tranziție. - Mama trebuie să fie învățătorul, iar căminul şcoala în 
care fiecare copil să primească primele sale lecţii care să includă şi obiceiuri de hărnicie. 
Mame, lăsați-i pe cei mici să se joace în aer liber, să asculte cântecul păsărilor şi să înveţe 
iubirea lui Dumnezeu aşa cum este ea exprimată în lucrările Sale frumoase. Învăţaţi-i lecţii 
simple din cartea naturii şi din lucrurile înconjurătoare, iar pe măsură ce mintea li se dezvoltă, 
lecțiile din cărți pot fi adăugate şi fixate bine în memorie. Ei să înveţe, de asemenea, să fie 
folositori din cei mai fragezi ani. Învăţaţi-i să gândească în felul următor: fiind membri ai 
familiei, ei trebuie să fie de ajutor împlinind cu interes partea ce le revine din poverile 
gospodăriei şi să găsească un exercițiu sănătos în îndeplinirea datoriilor casnice. (FE. p. 416, 
417) 

Nu trebuie să fie un proces dureros. - O astfel de educaţie este de o nespusă valoare 
pentru un copil şi nu trebuie să fie un proces dureros. Ea poate fi dată în aşa fel încât copilul 
să găsească plăcere în a fi de ajutor. Mamele pot să-şi amuze copiii în timp ce îi învață să 
săvârşească mici fapte de iubire, mici datorii casnice. Aceasta este lucrarea mamei: să-și 
înveţe cu răbdare copiii, învățătură peste învățătură, învăţătură peste învățătură, puţin aici, 
puţin acolo. Şi făcând acest lucru, însăşi mama va câştiga o inestimabilă instruire şi disciplină. 
(L. 1902) 

Principiile morale periclitate de tovarăşii de şcoală. - Nu-i dați pe micuţii voştri la 
şcoală prea de timpuriu. Mama trebuie să fie atentă cum încredințează altor mâini modelarea 
minții copilaşului. (CTBH. p. 67) Multe mame simt că nu au timp ca să-şi educe copiii şi, 
pentru a-i da la o parte din cale şi pentru a scăpa de gălăgia şi tulburarea lor, îi trimit la şcoală. 
. . . Nu numai că sănătatea fizică şi mintală a copiilor a fost primejduită din cauză că au fost 
daţi la şcoală prea devreme, dar ei au pierdut din punct de vedere moral. Au avut ocazia să 
cunoască copii cu maniere necultivate. Au fost aruncaţi în societatea celor grosolani şi aspri, 
care mint, înjură, fură şi înşeală şi care îşi găsesc plăcerea în a împărtăşi celor mai mici decât 
ei cunoştinţele lor despre viciu. Copiii mici, dacă sunt lăsaţi în voia lor, învață mai repede răul 
decât binele. Obiceiurile rele se potrivesc cel mai bine cu inima firească, iar lucrurile pe care 
ei le văd şi le aud în pruncie şi în copilărie sunt adânc imprimate în mintea lor. Semințele rele 
semănate în inimile lor tinere vor prinde rădăcină şi vor deveni spini ascuțiți ce vor răni 
inimile părinților lor. (SA. p. 130, 132) 


CAPITOLUL CINCIZECI ŞI DOI 
ALEGEREAŞCOLII 
Noi suferim pierderi teribile. - Uneori mă pomenesc dorind ca Dumnezeu să vorbească 


părinţilor cu voce ta-re, aşa cum a vorbit soţiei lui Manoah, spunându-le ce să facă în 
educarea copiilor lor. Noi suferim pierderi teribile în fiecare ramură a lucrării prin neglijarea 

educaţiei în cămin. Aceasta ne-a convins de nevoia de şcoli în care să predomine o influență 
religioasă. Dacă poate fi făcut ceva să contracareze marele rău, în puterea lui Isus o vom face. 
(MS. 119, 1899) 

Înfruntând o problemă importantă. - Părinţi şi tutori, plasaţi-i pe copii în şcolile în care 
influențele sunt asemănătoare cu cele ale educației bine dirijate din cămin; şcoli în care 
profesorii îi vor duce mereu înainte punct cu punct şi în care atmosfera spirituală este o 
mireasmă de viață spre viaţă. . . . Dacă tinerii noştri, care au primit instruire şi educaţie 
înţeleaptă de la părinți evlavioşi, vor continua sau nu să fie sfințiți prin adevăr, după ce au 
plecat din familiile lor, depinde în mare măsură de influenţa ce-o găsesc între aceia de la care 
aşteaptă să primească învățătură creştină. (2 T. p. 226) 

Care clasă de educatori? - În lume există două clase de educatori. Una din care 
Dumnezeu face canale de lumină, iar cealaltă este clasa acelora pe care Satana îi foloseşte ca 
agenţi ai lui, care sunt înţelepţi în a face răul. O clasă contemplează caracterul lui Dumnezeu 
şi creşte în cunoaşterea lui Isus pe care Dumnezeu L-a trimis în lume. Aceia care fac parte din 
ceastă categorie devin în întregime predați acelor lucruri care aduc iluminare cerească, 
înțelepciune de sus spre înălțarea sufletului. Orice capacitate a ființei lor este supusă lui 
Dumnezeu, iar gândurile le sunt subordonate lui Hristos. Cealaltă clasă este în alianță cu 
prințul întunericului, care este tot timpul în alertă să poată găsi o ocazie de a-i învăţa şi pe alţii 
cunoştinţa răului. (FE. p. 174) 

Alegeţi şcoala în care Dumnezeu este temelia. - În planificarea educaţiei copiilor lor în 
afara căminului, părinții trebuie să realizeze că aceştia nu mai sunt în siguranță dacă-i trimit la 
şcolile publice şi ar trebui să se străduiască să-i trimită la şcolile unde vor obține o educaţie 
bazată pe o temelie biblică. Asupra fiecărui părinte creştin apasă solemna obligaţie de a da 
copiilor săi o educaţie ce-i va conduce să dobândească o cunoaştere de Domnul şi să devină 
părtaşi de natură divină prin ascultare de calea şi de voia Domnului. (CT. p. 205) 

Luaţi în consideraţie sfatul lui Dumnezeu pentru Israel. - În timp ce judecăţile lui 
Dumnezeu cădeau asupra țării Egiptului, Domnul a poruncit israeliților nu numai să-şi țină 
copiii în casă, dar să îşi aducă şi vitele de la păşune. ... Aşa cum israeliți şi-au ținut copiii 
înlăuntrul caselor lor când judecăţile lui Dumnezeu erau în ţara Egiptului, tot astfel, în acest 
timp de pericol serios, noi trebuie să ne ţinem copiii separați şi deosebiți de lume. Trebuie să-i 
învăţăm că poruncile lui Dumnezeu înseamnă mult mai mult decât ne dăm noi seama. Aceia 
care le păzesc nu vor imita practicile călcătorilor legii lui Dumnezeu. 

Părinţii trebuie să privească cu respect Cuvântul lui Dumnezeu, ascultând de 
învățăturile Sale. Părinților de astăzi, la fel ca israeliților, Dumnezeu le declară: „Aceste 
cuvinte .. . să le ai în inima ta. Să le întipăreşti în mintea copiilor tăi şi să vorbeşti de ele când 
vei fi acasă, când vei pleca în călătorie, când te vei culca şi când te vei scula. Să le legi ca un 
semn de aducere aminte la mâini şi să-ți fie ca nişte fruntarii între ochi. Să le scrii pe uşiorii 
casei tale şi pe porţile tale." Cu toate aceste învățături clare, unii din poporul lui Dumnezeu le 
permit copiilor lor să meargă la şcoli publice, unde vin în contact cu cei decăzuți din punct de 
vedere moral. În aceste şcoli, copiii lor nu pot să studieze Biblia sau să înveţe principiile ei. 
Părinţi creştini, trebuie să luaţi măsuri pentru copiii voştri ca ei să fie educați în învăţătura 
Bibliei. (MS. 100, 1902) 

Adevărul Bibliei anihilat, copilul confuz. - Primesc copiii noştri de la profesorii din 
şcolile publice idei în armonie cu Cuvântul lui Dumnezeu? Este păcatul prezentat ca o insultă 
împotriva lui Dumnezeu? Este predată elevilor ascultarea de toate poruncile lui Dumnezeu ca 
începutul a toată înțelepciunea? Noi ne trimitem copiii la şcoala de sabat ca să poată fi 
instruiți cu privire la adevăr, iar apoi, când merg la şcoală, li se predau zilnic lecţii ce conţin 
neadevăr pe care să le înveţe. Aceste lucruri aduc confuzie în minte şi n-ar trebui; căci, dacă 
tânărul primeşte idei ce pervertesc adevărul, cum va fi contracarată influenţa acestei educaţii? 

Putem să ne mirăm că în astfel de circumstanțe unii din tinerii noştri nu apreciază 
beneficiile religioase? Ne putem întreba de ce sunt purtaţi de ispite? Să ne mirăm că, neglijate 
cum au fost, energiile lor sunt devotate distracţiilor ce nu le fac bine, că aspiraţiile lor 
religioase sunt slăbite şi viața lor spirituală întunecată? Mintea va fi de acelaşi caracter cu 
lucrurile cu care se hrăneşte, secerişul de aceeaşi natură cu sămânța ce a fost semănată. Nu 
arată aceste fapte destul de clar necesitatea de a proteja educaţia tinerilor din cei mai fragezi 
ani? Nu va fi mai bine pentru tineri să crească cu o măsură de necunoaştere a ceea ce este în 
general acceptat ca fiind educaţie, decât să devină nepăsători față de adevărul lui Dumnezeu? 
(6T. p. 193, 194) 

Şcoli în toate bisericile noastre. - Ar trebui să existe şcoli în toate comunităţile noastre, 
iar în aceste şcoli, profesori misionari. Este esențial ca profesorii să fie instruiți să-şi 
îndeplinească bine partea în importanta lucrare de educare a copiilor păzitorilor sabatului, nu 
numai în ştiinţe, ci şi în Scripturi. Aceste şcoli, înfiinţate în diferite localităţi şi conduse de 
bărbați sau de femei temătoare de Dumnezeu, după cum e cazul, ar trebui să fie clădite pe 
aceleaşi principii ca şi şcolile profeților. (CT. p. 168) Şcoli la bisericile din oraşe. - Este de 
primă importanță să fie organizate şcoli în comunităţi, la care să poată fi trimişi copiii şi totuşi 
să fie în grija mamelor lor şi să aibă ocazia să practice lecţii de a fi folositori, căci Dumnezeu 
a plănuit ca acestea să fie învăţate în cămin. .. . Mult mai mult poate fi făcut pentru a-i salva 
şi educa pe copiii acelora care în prezent nu pot ieşi din oraşe. Aceasta este o chestiune 
vrednică de cele mai mari eforturi. Trebuie întemeiate şcoli la comunități pentru copiii din 
oraşe, iar în legătură cu aceste şcoli trebuie luate măsuri pentru predarea studiilor mai înalte, 
acolo unde aceasta se cere. (R&H. 17 decembrie, 1903) 

Asiguraţi şcoli pentru comunitățile mici. - Multe familii care, cu scopul de a-i educa pe 
copiii lor, se mută în locuri unde sunt organizate şcoli mari de-ale noastre, ar face un serviciu 
mai bun pentru Maestru rămânând acolo unde se află. Ei ar trebui să încurajeze comunitatea 
în care sunt membri să înființeze o şcoală unde copii lor să poată primi o educaţie creştină 
practică din toate punctele de vedere. Va fi mult mai bine pentru copiii lor, pentru ei înşişi şi 
pentru cauza lui Dumnezeu dacă ar rămâne în comunitățile mai mici, unde sunt necesari, în 
loc de a merge în bisericile mai mari unde, pentru că nu este nevoie de ajutorul lor, sunt într-o 
continuă ispită de a cădea în inactivitate spirituală. 

Oriunde există câţiva păzitori ai sabatului, părinții ar trebui să se unească în a asigura 
un loc pentru o şcoală în care să fie instruiți copiii şi tinerii lor. Ei ar trebui să angajeze un 
învățător creştin care, ca un misionar consacrat, să-i educe pe copii în aşa fel încât să-i 
conducă a deveni misionari. Să fie angajați profesori care să dea o educație minuțioasă în 
materiile obişnuite, Biblia fiind făcută temelia şi viaţa tuturor studiilor. (6T. p. 198) În 
localități în care sunt puţini credincioşi, să se unească două sau trei comunități în ridicarea 
unei construcţii umile pentru o şcoală a comunităţii. (Id. p. 109) Dacă părinţii şi-ar da seama 
de importanța acestor mici centre de educaţie, şi ar colabora să facă lucrarea dorită de 
Dumnezeu pentru acest timp, planurile vrăjmaşului ar fi zădărnicite. (MS. 33, 1908) 

Şcoli de comunitate în cămin. - Atât cât este posibil, toți copiii noştri trebuie să aibă 
privilegiul unei educaţii creştine. Ca să asigurăm aceasta, uneori trebuie să înființăm şcoli de 
comunitate în cămin. Ar fi bine dacă s-ar uni câteva familii, locuind în apropiere, să angajeze 
un învăţător umil şi temător de Dumnezeu care să le dea părinţilor acel ajutor de care au 
nevoie în educarea copiilor lor. Va fi o mare binecuvântare pentru multe grupe izolate de 
păzitori ai Sabatului şi un plan mult mai plăcut Domnului decât acela ce a fost urmat uneori, 
de a trimite copiii departe de casă la vreuna din şcolile noastre mai mari. 

Este nevoie ca grupele noastre mici de păzitori ai sabatului să țină lumina în fața 
vecinilor lor, iar de copii este nevoie în casele lor unde pot fi de ajutor părinților după ce se 
termină orele de studiu. Cel mai bun loc pentru copii este căminul creştin bine ordonat, unde 

ei pot primi de mici, de la părinţi, acea disciplină care este după placul lui Dumnezeu. (CT. p. 
158) 

O problemă pentru membrii izolaţi. - Unele familii de păzitori ai sabatului locuiesc 
singure sau foarte departe unele de altele. Acestea şi-au trimis uneori copiii la şcolile noastre 
cu internat, unde au primit ajutor în educaţie şi s-au întors acasă pentru a fi o binecuvântare în 
propriul cămin. Dar unii nu pot să-şi trimită copiii departe de casă pentru a fi educați. În 
asemenea cazuri, părinții să se străduiască să angajeze un profesor religios exemplar care va 
simți o plăcere să lucreze pentru Maestru în orice calitate şi va fi binevoitor a cultiva orice 
parte a viei Domnului. Taţii şi mamele ar trebui să coopereze cu profesorul, trudind cu 
sârguință pentru convertirea copiilor lor. (6T. p. 198, 199) 

Lucrează ca pentru viaţă pentru a salva copii. - În unele ţări, părinţii sunt obligaţi de 
lege să-şi dea copiii la şcoală. Lucraţi pentru a-i salva pe aceşti copii de la înecarea în 
influenţele corupătoare şi poluante ale lumii, ca şi când aţi lucra pentru viața voastră. Noi 
suntem departe de a ne împlini datoria în această privinţă. În multe locuri ar fi trebuit să avem 
şcoli funcționând de ani de zile. Multe localități ar fi avut astfel reprezentanți ai adevărului 
care ar fi dat reputaţie lucrării Domnului. În loc de a concentra aşa de multe clădiri mari în 
câteva locuri, şcoli ar trebui să fie întemeiate în multe localități. Acum, aceste şcoli să înceapă 
sub o conducere înțeleaptă, astfel încât copiii şi tinerii să poată fi educați în propriile lor 
comunităţi. Este o ofensă dureroasă pentru Dumnezeu faptul că a existat aşa o mare neglijență 
în acest domeniu, când Providența ne-a aprovizionat atât de abundent cu avantaje cu care să 
lucrăm. (Id. p. 199, 200) 

O şcoală înființată să nu fie abandonată. - Activitatea şcolară, într-un loc unde a fost 
înfiinţată o şcoală de comunitate, n-ar trebui să fie vreodată abandonată, în afară de cazul în 
care Dumnezeu porunceşte în mod direct să se facă astfel. Influențe ostile pot părea să 
uneltească împotriva şcolii, dar cu ajutorul lui Dumnezeu, profesorul poate face o lucrare 
salvatoare măreaţă în a schimba ordinea lucrurilor. (CT. p. 157) 

A-i ridica pe copiii neascultători şi obraznici. - Uneori există în şcoală un element 
nedisciplinat care face lucrarea foarte grea. Copiii care nu au primit o educație corectă produc 
multă tulburare şi întristează inima profesorului prin perversitatea lor. Dar el să nu se 
descurajeze. Proba şi încercarea aduc experiență. Dacă există copii obraznici şi neascultători, 
atunci este mai mare nevoie de efort intens. Faptul că există copii cu astfel de caractere este 
motivul pentru care ar trebui să fie întemeiate şcoli la comunități. Copiii ai căror părinți au 
neglijat să-i educe şi să-i disciplineze, trebuie să fie salvaţi dacă este posibil. (Id. p. 153) 

A converti tineri lumești. - Cu ani în urmă ar fi trebuit să fie ridicate şcoli şi în alte 
locuri pe lângă __ , nu clădiri mari, ci clădiri potrivite pentru şcoli de comunitate, în care 
copiii şi tinerii să poată primi o adevărată educație. Manualele folosite ar trebui să fie de aşa 
natură încât să aducă în atenţie legea lui Dumnezeu. Biblia ar trebui să fie făcută temelia 
educaţiei. În această lucrare, lumina, tăria şi puterea adevărului vor fi amplificate. Tinerii din 
lume a căror minte n-a fost coruptă de senzualitate, vor veni în legătură cu aceste şcoli şi 
acolo vor fi convertiți. . . . Sunt instruită că acest fel de lucrare misionară va avea cea mai 
grăitoare influenţă în extinderea luminii şi în cunoaşterea adevărului. (MS. 150, 1899) 

A menţine cele mai înalte standarde. - Caracterul lucrării făcute în şcolile noastre de 
comunitate trebuie să fie de cel mai înalt ordin. Domnul Isus Hristos, Restauratorul, este 
singurul remediu pentru o educaţie greşită, iar lecțiile predate din Cuvântul Său trebuie ținute 
în permanenţă înaintea tinerilor în forma cea mai atrăgătoare. Disciplina şcolară ar trebui să 
suplimenteze educaţia din familie, iar simplitatea şi evlavia să fie menținute atât acasă cât şi la 
şcoală. (CT. p. 174) 

A pregăti pentru clasa mai înaltă de sus. - El le trimite părinților strigătul de avertizare: 
Strângeți-vă copiii în casele voastre. Strângeți-i departe de aceia care desconsideră poruncile 
lui Dumnezeu, care învaţă şi practică răul. leşiţi din oraşele mari cât de repede posibil. 

Înființaţi şcoli ale bisericii. Daţi-le copiilor voştri Cuvântul lui Dumnezeu ca temelie a întregii 
lor educaţii. Acesta este plin de lecţii frumoase şi, dacă elevii fac din el studiul lor în clasa 
primară de aici de jos, vor fi pregătiți pentru clasa superioară de sus. (6T. p. 195) 

Dumnezeu a asigurat provizii. - Şcolile noastre sunt mijloacele speciale ale lui 
Dumnezeu de a pregăti copiii pentru lucrare misionară. Părinţii trebuie să-şi înţeleagă 
responsabilitatea şi să-şi ajute copiii să aprecieze marile privilegii şi binecuvântări pe care 
Dumnezeu li le-a asigurat prin mijloacele educaţionale. (CT. p. 149) 

CAPITOLUL CINCIZECI ŞI TREI 


RĂSPUNDEREABISERICII 

Biserica să fie ca un străjer. - Domnul va folosi şcoala comunităţii pentru a-i ajuta pe 
părinți în educarea şi pregătirea copiilor lor pentru timpurile ce ne stau în față. Atunci biserica 
să se ocupe de activitatea şcolară cu sârguință şi să facă din aceasta ceea ce Domnul doreşte 
ca ea să fie. (CT. p. 167) Dumnezeu a numit biserica să fie ca un străjer, să aibă o grijă 
geloasă de tinerii şi de copiii ei şi, ca o santinelă, să vadă apropierea duşmanului şi să dea 
avertizarea de primejdie. Dar biserica nu realizează situaţia. Ea doarme în post. În acest timp 
de pericol grav taţii şi mamele ar trebui să se ridice şi să lucreze ca pentru propria lor viață, 
altfel mulţi dintre tineri vor fi pierduţi pentru totdeauna. (Id. p. 165) 

Legea lui Dumnezeu trebuie înălțată. - Biserica are de făcut o lucrare specială în 
educarea şi formarea copiilor pentru ca, atunci când aceştia vor merge la şcoală sau în orice 
altă tovărăşie, să nu poată fi influenţaţi de cei cu obiceiuri stricate. Lumea este plină de păcat 
şi desconsideră cerințele lui Dumnezeu. . . . Bisericile protestante au acceptat falsul sabat, 
copilul papalității şi l-au înălţat deasupra zilei sfinte a lui Dumnezeu. Este lucrarea noastră 
aceea de a le arăta clar copiilor că prima zi a săptămânii nu este adevăratul sabat, iar păzirea 
ei, potrivit cu lumina ce o avem referitor la sabatul adevărat, este o contrazicere evidentă a 
legii lui Dumnezeu. (6T. p. 193) 

Lucrători îndemânateci trebuie instruiți pentru Hristos. - Ca biserică şi ca indivizi, 
dacă judecăm limpede, trebuie să facem mai multe eforturi generoase pentru instruirea 
tinerilor noştri ca ei să poată fi mai bine pregătiți pentru diferitele ramuri ale măreţei lucrări 
încredințată mâinilor noastre. Ar trebui să facem planuri înțelepte pentru ca mințile ingenioase 
ale acelora cu talent să poată fi întărite, disciplinate şi şlefuite la cel mai înalt nivel, ca 
lucrarea lui Hristos să nu fie împiedicată de lipsa lucrătorilor îndemânateci care să-şi facă 
lucrul cu sârguință şi credincioşie. (CT. p. 43) 

Toţi să suporte cheltuiala. - Toţi să ia parte la cheltuială. Biserica trebuie să-i ajute pe 
aceia care s-ar cuveni să primească beneficiile sale ca să meargă la şcoală. Ar trebui ajutate 
familiile sărace. Nu ne putem numi adevăraţi misionari dacă-i neglijăm pe cei de lângă uşa 
noastră care sunt la vârsta cea mai critică şi care au nevoie de ajutorul nostru pentru a le 
asigura cunoştinţa şi experienţa ce-i va face potriviți pentru slujirea lui Dumnezeu. Domnul ar 
vrea să fie făcute eforturi stăruitoare în educarea copiilor noştri. (6T. p. 217) 

Uşurați povara financiară a educării tinerilor destoinici. - Comunitățile din diferite 
localităţi ar trebui să simtă că o răspundere solemnă apasă asupra lor de a instrui tineretul şi de 
a educa talentul să se angajeze în lucrare misionară. Când ei văd în biserică pe aceia care 
promit a fi lucrători folositori, dar nu sunt în stare să se susţină în şcoală, ar trebui să-şi asume 
răspunderea de a-i trimite la una din şcolile noastre. În comunităţi există aptitudini excelente 
ce trebuie puse la lucru. Există persoane care ar face un serviciu bun în via Domnului, dar 
mulți sunt prea săraci pentru a obține, fără ajutor, educaţia necesară. Biserica ar trebui să 
simtă un privilegiu de a lua parte la acoperirea cheltuielilor unora ca aceştia. Cei ce au 
adevărul în inimă sunt întotdeauna deschişi, ajutând unde este nevoie. Ei încep, iar alții le 
imită exemplul. Dacă sunt unii care ar trebui să aibă beneficiul şcolii dar nu pot plăti întregul 
preţ pentru şcolarizare, biserica să-şi arate dărnicia ajutându-i. (CT. p. 69) 

Un fond al şcolii pentru educaţie avansată. - Prin contribuţii generoase să fie creat un 
fond pentru avansarea lucrării educaţionale. Avem nevoie de bărbați bine pregătiți, bine 
educați pentru a lucra în interesul bisericii. Ei ar trebui să prezinte faptul că nu ne putem 
încredința tinerii seminariilor şi colegiilor înființate de alte denominaţiuni, ci că este datoria 
noastră să le creăm posibilități de a frecventa şcoli în care educaţia lor religioasă să nu fie 
neglijată. (Id. p. 44, 45) 

Daţi la proiectele misionare dar nu neglijați tineretul de acasă. - Să dea membrii 
bisericii mijloace pentru înaintarea cauzei lui Hristos pentru alţii şi să lase ca proprii copii să 
continue lucrarea şi slujirea lui Satana? (6T. p. 218) În timp ce ar trebui să depunem eforturi 
stăruitoare pentru masele de oameni din jurul nostru şi să ducem lucrarea în câmpuri străine, 
nici o cantitate de muncă în acest domeniu nu ne poate scuza să neglijăm educarea copiilor şi 
tinerilor noştri. Ei trebuie să fie formaţi a deveni lucrători pentru Dumnezeu. Atât părinții cât 
şi profesorii trebuie să întipărească, prin învăţătură şi exemplu, principiile adevărului şi cinstei 
în mintea şi inima tinerilor în aşa fel încât ei să devină bărbaţi şi femei tari ca oţelul pentru 
Dumnezeu şi pentru cauza Lui. (CT. p. 165) 

Rugaţi-vă în credință; Dumnezeu va deschide căi. - Unii pot întreba: „Cum pot fi 
înființate aceste şcoli?" Noi nu suntem un popor bogat dar dacă ne rugăm în credinţă şi lăsăm 
pe Domnul să lucreze pentru noi, El ne va deschide căi să întemeiem şcoli mici, în locuri 
retrase, pentru educarea tineretului nostru, nu numai din Scripturi şi din manuale ci şi în multe 
domenii ale lucrului manual. (Id. p. 204) 

„Să ne ridicăm şi să construim". - Noi trebuie să întemeiem lucrarea pe principii 
corecte aici la Crystal Springs +Sanatoriu, California}. Aici sunt copiii noştri. Vom îngădui să 
fie contaminaţi de lume - de păcatul ei, de nepăsarea ei față de poruncile lui Dumnezeu? Îi 
întreb pe aceia care vor să-şi trimită copiii la şcolile publice, unde sunt expuşi la stricăciune: 
Cum vă puteţi asuma un asemenea risc? 

Dorim să ridicăm o clădire pentru o şcoală a comunității pentru copiii noştri. Din 
cauza multor cereri de ajutoare pare un lucru dificil să asigurăm bani suficienți sau să trezim 
un interes destul de mare pentru a construi o şcoală mică şi convenabilă. Am spus comitetului 
şcolii că le voi arenda ceva pământ pentru atâta timp cât se îngrijesc să-l folosească pentru 
scopurile şcolii. Eu sper ca acel interes să fie trezit într-atât încât să ne facă în stare să ridicăm 
o clădire în care copiii noştri să poată fi învățați Cuvântul lui Dumnezeu, care este sângele şi 
trupul Fiului lui Dumnezeu. ... . Nu vă veţi arăta interesaţi în construirea acestei şcoli în care 
Cuvântul lui Dumnezeu trebuie să fie predat? Un om, când a fost întrebat cât de mult doreşte 
să ofere şcolii prin muncă, a spus că dacă îi dăm trei dolari pe zi, masă şi cazare, ne va ajuta. 
Dar noi nu vrem oferte de felul acesta. Ajutorul ne va veni. Sperăm să avem o şcoală în care 
să fie predată Biblia, în care să se înalțe rugăciuni către Dumnezeu şi în care copiii să poată fi 
instruiți în principiile Bibliei. Sperăm ca oricine poate pune umărul cu noi, să aibă o parte în 
înălțarea acestei clădiri. Sperăm să pregătim o mică armată de lucrători pe dealul acesta*. 
(MS. 100, 1902) 

Ajutor cu muncă şi cu finanțe. - Ştim că toți sunt interesaţi în succesul acestei 
iniţiative. Cei care au timp liber, să ofere câteva zile ajutând la construirea acestei şcoli. Încă 
nu au fost încasaţi destui bani pentru a plăti în întregime materialele necesare. Suntem 
bucuroşi pentru ceea ce s-a dat, dar acum cerem fiecăruia să sprijinească cu interes această 
lucrare astfel încât să avem în curând un loc în care copiii noştri să poată studia Biblia, care 
este temelia întregii * Notă: Aceasta este o parte a unui discurs adresat 
pe 14 iunie 1902, îndrumând la construirea unei şcoli de comunitate în apropiere de locuința 
ei. 


educații adevărate. Frica de Domnul, prima lecție ce ar trebui predată, este începutul 
înțelepciunii. Nu există nici un motiv pentru care lucrul să fie tărăgănat. Fiecare să dea ajutor, 
stăruind cu interes susținut până ce clădirea este terminată. Fiecare să facă ceva. Poate că unii 

trebuie să se trezească la ora patru dimineaţa ca să ajute. De obicei eu îmi încep lucrul înainte 
de ora patru. Imediat ce se luminează, unii pot începe lucrul la clădire, cu una sau două ore 
înainte de masa de dimineaţă. Alții probabil că n-ar putea să facă aceasta dar toți pot face ceva 
pentru a arăta interesul lor în a oferi copiilor posibilitatea de a fi educați într-o şcoală unde ei 
pot fi disciplinaţi şi formaţi pentru slujirea lui Dumnezeu. Binecuvântarea Lui va veni cu 
siguranță asupra fiecărui efort de acest fel. . . . Fraţi şi surori, ce veți face ca să ajutaţi la 
construirea unei şcoli? Credem că fiecare va vedea ca un privilegiu şi o binecuvântare să 
avem această şcoală. Dacă ne vom apuca uniţi de lucru, vom avea în curând o şcoală în care 
copiii noştri vor învăţa zi de zi calea Domnului. Pe măsură ce facem tot ce putem mai bine, 
binecuvântarea lui Dumnezeu va veni asupra noastră. Nu ne vom ridica să construim? (MS. 
100, 1902) 


CAPITOLUL CINCIZECI ŞI PATRU 

PROFESORII ÎN COLABORARE CU PĂRINȚII 

Nevoia de înțelegere plină de compasiune. - Profesorii de acasă ar trebui să aibă o 
înţelegere plină de compasiune faţă de lucrarea profesorilor de la şcoală şi invers. Ei ar trebui 
să lucreze împreună în mod armonios, cuprinşi de acelaşi spirit misionar, străduindu-se 
împreună să-i ajute pe copii să beneficieze din punct de vedere fizic, intelectual şi spiritual şi 
să-şi dezvolte caractere ce vor rezista la testul ispitei. (CT. p. 157) Părinţii ar trebui să-şi 
amintească de faptul că se va realiza mult mai mult prin activitatea şcolii comunităţii dacă ei 
înşişi îşi dau seama de avantajele pe care copiii lor le vor obține într-o astfel de şcoală şi se 
vor uni din toată inima cu profesorul. Prin rugăciune, răbdare şi stăpânire de sine, ei pot 
împiedica o mare parte din răul provocat de nerăbdare şi indulgență neînțeleaptă. Părinţii şi 
profesorii să se apuce de lucru împreună, iar părinţii să-şi amintească de faptul că ei înşişi vor 
fi ajutați de prezenţa în comunitate a unui profesor serios şi temător de Dumnezeu. (Id. p. 155, 
156) 

Lipsa de unire poate anula influenţa bună. - Un spirit de dezbinare nutrit în inimile 
câtorva va fi transmis altora şi va strica influenţa spre bine pe care şcoala se străduieşte s-o 
exercite. Dacă părinții nu sunt doritori şi gata să colaboreze cu profesorul pentru salvarea 
copiilor lor, ei nu sunt pregătiți să aibă o şcoală înființată în mijlocul lor. (6T. p. 202) Echipa 
de lucru începe acasă. - Colaborarea trebuie să înceapă în cămin, cu tata şi mama. În formarea 
copiilor lor ei au o răspundere comună şi ar trebui încontinuu să caute a acţiona împreună. Să 
se predea pe ei înşişi lui Dumnezeu, căutând ajutor la El pentru a se susține unul pe altul. Să- 
şi înveţe copiii să fie cinstiți față de Dumnezeu şi față de principiu şi astfel să fie cinstiți față 
de ei înşişi şi față de toți aceia cu care vin în legătură. Cu o astfel de pregătire, când vor merge 
la şcoală, copiii nu vor fi o cauză de tulburare sau nelinişte. Ei vor fi un sprijin pentru 
profesori, un exemplu şi o încurajare pentru ceilalți elevi. (Ed. p. 283) Copiii vor duce cu ei în 
clasă influența instruirii voastre. Pe măsură ce părinţi şi profesori evlavioşi lucrează în 
armonie, inimile copiilor sunt pregătite să aibă un interes mai profund pentru lucrarea lui 
Dumnezeu din biserică. Calitățile cultivate în cămin sunt duse în comunitate şi Dumnezeu 
este slăvit. (L. 29, 1902) Dacă părinţii sunt aşa de absorbiți cu ocupațiile şi plăcerile acestei 
vieți încât neglijează disciplinarea corectă a copiilor lor, lucrarea profesorului nu numai că 
este făcută foarte grea şi obositoare dar adesea este complet lipsită de rezultate. (R&H. 13 
iunie, 1882) 

Lucrarea profesorului este suplimentară. - În formarea caracterului, nici o influență nu 
contează aşa de mult ca influența căminului. Lucrarea profesorului ar trebui să se adauge la 
cea a părinţilor dar nu să-i ia locul. Efortul părinţilor şi al profesorilor de a coopera trebuie 
depus în tot ce priveşte bunăstarea copilului. (Ed. p. 283) Educaţia dată copilului în cămin ar 
trebui să fie de aşa natură încât să-l ajute pe profesor. Acasă copilul trebuie învăţat despre 
importanţa curăţeniei, a ordinei şi a desăvârşirii, lecţii care să fie repetate la şcoală. (MS. 45, 

1912) Când copilul este destul de mare pentru a merge la şcoală, profesorul ar trebui să 
conlucreze cu părinții, iar instruirea manuală să fie continuată ca o parte a studiilor şcolare. 
Există mulţi elevi care au obiecții cu privire la acest fel de lucru în şcoli. Ei cred că activitatea 
utilă, ca învăţarea unei meserii, este înjositoare; dar ei au o idee greşită despre ceea ce 
constituie adevărata demnitate. (CT. p. 146) 

Căminul poate fi binecuvântat prin şcoală. - Dacă el {profesorul} munceşte răbdător, 
în mod serios şi perseverent, în acelaşi fel ca şi Hristos, lucrarea reformatoare făcută în şcoală 
se poate extinde în familiile copiilor, aducând în ele o atmosferă mai pură şi mai cerească. 
Aceasta este cu adevărat lucrare misionară de cea mai înaltă clasă. (Id. p. 157) Profesorul 
atent va găsi multe ocazii pentru a-i îndruma pe copii să fie folositori. Profesorul este privit în 
general de copiii mici cu încredere şi respect nemărginit. Tot ceea ce el poate sugera ca 
modalitate de a ajuta în cămin - credincioşie în datoriile zilnice, servirea bolnavului sau a 
săracului - aduce aproape întotdeauna roade. Şi astfel va fi asigurat din nou un dublu câştig. 
Sugestiile binevoitoare vor acționa asupra autorului lor. Recunoştinţa şi conlucrarea părinților 
vor uşura povara profesorului şi-i vor lumina cărarea. (Ed. p. 213) 

Părinţii pot uşura lucrarea profesorului. - Dacă părinţii îşi fac partea cu credincioşie, 
lucrarea profesorului va fi mult uşurată. Speranţa şi curajul său vor spori. Părinţii ale căror 
inimi sunt umplute cu iubirea lui Hristos, se vor feri de a găsi greşeli şi vor face tot ce le stă în 
putere pentru a-l ajuta şi încuraja pe acela pe care ei l-au ales ca profesor pentru copiii lor. Ei 
vor fi binevoitori să creadă că el este la fel de conştiincios în lucrul lui cum sunt şi ei într-al 
lor. (CT. p. 157) Când părinţii îşi vor înţelege răspunderile ce le revin, va fi lăsat mult mai 
puţin lucru pe seama profesorilor. (Id. p. 148) 

Părinții pot fi sfătuitorii profesorilor. - Noi trebuie să vorbim despre iubirea lui 
Dumnezeu în familiile noastre şi s-o predăm în şcolile noastre. Învățăturile Cuvântului lui 
Dumnezeu trebuie aduse în viaţa de cămin şi de şcoală. Dacă părinţii înțeleg pe deplin datoria 
lor de a se supune voinţei descoperite a Domnului, ei vor fi sfătuitori înţelepţi în şcolile 
noastre, în probleme de educaţie, deoarece experienţa lor în educaţie acasă îi va învăţa cum să 
se păzească de ispitele ce vin la copii şi tineri. Profesorii şi părinții vor deveni conlucrători cu 
Dumnezeu în educarea tineretului pentru cer. (L. 356, 1907 ) Cunoaşterea îndeaproape de 
către părinți atât a caracterului copiilor lor cât şi a particularităților şi slăbiciunilor, dacă este 
împărtăşită cu profesorul, îi va fi de ajutor. Este regretabil faptul că atât de mulţi nu reuşesc 
să-şi dea seama de asta. Puțin interes este arătat de către cei mai mulți părinți în a se informa 
de competenţa profesorului sau de a colabora cu el în lucrarea lui. (Ed. p. 284) Ei {părinții} 
trebuie să simtă că este datoria lor de a coopera cu profesorul, de a încuraja disciplina 
înțeleaptă şi de a se ruga mult pentru acela care-i învaţă pe copiii lor. (FE. .p. 270) 

Profesorii pot fi sfătuitorii părinților. - De vreme ce părinții comunică atât de rar cu 
profesorul, este mai important ca profesorul să caute să facă cunoştinţă cu părinţii. El ar trebui 
să viziteze casele elevilor lui şi să cunoască influenţele şi mediul în care aceştia trăiesc. 
Venind personal în contact cu familiile şi viețile lor, el poate întări legăturile ce-l unesc cu 
elevii şi poate învăţa cum să lucreze mai cu succes cu variatele lor firi şi temperamente. 

Pe măsură ce se interesează de educaţia din cămin, profesorul împarte un beneficiu 
dublu. Mulţi părinți, absorbiți de muncă şi griji, pierd din vedere ocaziile de a influenţa spre 
bine viața copiilor lor. Profesorul poate face mult pentru a-i trezi pe aceşti părinți la 
şi copiii lor să devină bărbaţi şi femei bune şi de folos. Adesea profesorul îi poate ajuta pe 
aceşti părinţi în purtarea poverii lor. Sfătuindu-se împreună, atât profesorul cât şi părinţii vor 
fi încurajați şi întăriți. (Ed. p. 284, 285) 


CAPITOLUL CINCIZECI ŞI CINCI 

UNITATEÎNDISCIPLINĂ 

Profesorul are nevoie de tact în conducere. - Printre tineri se va afla o mare varietate 
de caractere şi educaţii. Unii au trăit într-un mediu de strictețe arbitrară şi asprime ce a 
dezvoltat în ei un spirit de încăpățânare şi sfidare. Alţii au fost copii răsfăţaţi în familiile lor, 
cărora li s-a permis de către părinți exagerat de indulgenți să-şi urmeze propriile înclinații. 
Fiecare defect a fost scuzat până când caracterul lor s-a deformat. Pentru a avea succes în 
lucrarea cu aceste minţi diferite, profesorul trebuie să exercite mare tact şi delicateţe în 
administrare, precum şi hotărâre în conducere. Deseori va fi manifestată neplăcere şi chiar 
dispreț pentru bunele reguli. Unii îşi vor folosi toată ingeniozitatea pentru a evita pedeapsa în 
timp ce alţii vor etala o indiferență nepăsătoare față de consecințele fărădelegii. Toate acestea 
vor cere răbdare mai multă şi efort mai mare din partea acelora cărora le-a fost încredințată 
educarea lor. (5T. p. 88, 89) 

Regulile să fie puţine şi bine gândite. - La şcoală, ca de altfel şi acasă, ar trebui să 
existe disciplină înţeleaptă. Învățătorul trebuie să facă reguli pentru îndrumarea comportării 
elevilor lui. Aceste reguli să fie puţine şi bine gândite, iar odată făcute, ar trebui impuse. 
Fiecare principiu implicat în ele ar trebui adus în faţa elevului ca să fie convins de justeţea lor. 
(CT. p. 153) 

Profesorul trebuie să impună ascultare. - Problema disciplinei ar trebui înţeleasă atât la 
şcoală cât şi acasă. Ar trebui să sperăm că în clasă nu se va ivi niciodată ocazia de a folosi 
nuiaua. Dar dacă într-o şcoală sunt din aceia care rezistă cu încăpățânare la toate sfaturile şi 
rugăminţile stăruitoare, la toate rugăciunile şi povara sufletului în folosul lor, atunci este 
necesar să-i facem să înțeleagă că ei trebuie să asculte. Unii profesori nu cred că este cel mai 
bine să impună ascultare. Ei cred că datoria lor este doar de a educa. Adevărat, ei trebuie să 
educe. Dar ce înseamnă educaţia dacă, profesorul nu simte că are dreptul să exercite autoritate 
atunci când copiii nu ţin seama de principiile prezentate înaintea lor? (R&H. 15 septembrie, 
1904) 

El are nevoie de cooperarea părinților. - Învățătorul n-ar trebui să fie lăsat să poarte 
singur povara lucrării lui. El are nevoie de simpatia, bunătatea, cooperarea fiecărui membru al 
comunităţii. Părinţii trebuie să-l încurajeze, arătând că-i apreciază eforturile. Niciodată ei n-ar 
trebui să spună sau să facă ceva ce ar încuraja nesupunerea în copiii lor. Dar ştiu că mulți 
părinți nu conlucrează cu profesorul. Ei nu dezvoltă acasă influența bună exercitată la şcoală. 
În loc de a duce la bun sfârşit în cămin buna influenţă din şcoală, ei le permit copiilor să facă 
ce le place, să umble încoace şi încolo fără restricţie. lar dacă profesorul, cerând ascultare, îşi 
exercită autoritatea, aceştia le aduc părinţilor lor o relatare exagerată şi denaturată a felului în 
care au fost tratați. Se poate ca profesorul să fi făcut doar ceea ce este datoria lui dureroasă de 
îndeplinit; dar părinții sunt înduioşaţi de copiii lor chiar dacă sunt greşiți. Şi adesea acei 
părinți care guvernează cu mânie sunt cei mai iritabili atunci când copiii lor sunt ţinuţi în frâu 
sau disciplinaţi la şcoală. (CT. p. 153, 154) Când părinții justifică plângerile copiilor 
împotriva autorității şi disciplinei şcolii, nu văd că ei măresc puterea demoralizatoare ce se 
răspândeşte cu aşa înspăimântătoare proporții. Orice influenţă ce-i înconjoară pe tineri trebuie 
să fie de partea cea bună, deoarece corupţia tineretului este în creştere. (5T. p. 112) 

Ei să-l sprijinească pe învățătorul credincios. - Părinții care n-au simțit niciodată grija 
ce ar trebui s-o simtă pentru sufletele copiilor lor şi care nu le-au dat niciodată învăţătură şi 
restricție potrivită, sunt aceia care manifestă cea mai amară opoziţie atunci când copiii le sunt 
stăpâniți, mustraţi sau corectaţi la şcoală. Unii din aceşti copii sunt o ruşine pentru biserică şi 
o ocară pentru numele de adventişti. (Id. p. 51) Ei {părinții} să-şi înveţe copiii să fie 
credincioşi lui Dumnezeu şi principiilor şi astfel credincioşi față de ei înşişi şi faţă de toți 
aceia cu care vin în contact. .. . 


103 


Părinţii care dau această învățătură poate că nu sunt aceia care-l critică pe profesor. Ei 
simt că atât interesul copiilor lor cât şi dreptatea față de şcoală cer ca, pe cât posibil, să-l 
susțină şi să-l onoreze pe acela care ia parte la responsabilitatea lor. (Ed. p. 283) 

Nu-l criticați niciodată pe învățător în fața copiilor. - Părinți, atunci când învățătorul de 
la şcoala comunităţii încearcă să-i instruiască şi să-i disciplineze pe copiii voştri ca să poată 
câştiga viaţa veşnică, nu criticați acțiunile lui în faţa lor, chiar dacă-l considerați prea sever. 
Dacă doriţi ca ei să-şi predea inimile Mântuitorului, conlucrați cu eforturile învățătorului 
pentru salvarea lor. Este cu mult mai bine pentru copii ca, în loc să audă critică, să audă din 
gura mamei lor cuvinte de laudă privind lucrarea profesorului. Astfel de cuvinte fac impresii 
durabile şi-i influențează pe copii să-l respecte pe profesor. (CT. p. 154, 155) Dacă este 
necesară vreo critică sau sugestie privind lucrarea învățătorului, ea ar trebui să-i fie adresată în 
particular. Dacă acest lucru se dovedeşte ineficient, problema să fie adusă la cunoştinţa 
acelora care răspund de conducerea şcolii. N-ar trebui să fie spus sau făcut nimic ce va slăbi 
respectul copiilor faţă de acela de care depinde bunăstarea lor într-o măsură aşa de mare. (Id. 
p. 161, 162) Dacă părinţii s-ar aşeza pe ei înşişi în locul profesorilor şi ar vedea cât de dificil 
este să disciplinezi şi să conduci o şcoală de sute de elevi în diferite clase şi cu minţi diferite, 
ar putea atunci, gândindu-se mai bine, să vadă altfel lucrurile. (4T. p. 429) 

Neascultarea începe adesea în cămin. - Permiţându-le copiilor să facă ce le place, 
părinţii se pot crede afectuoşi dar de fapt ei practică cea mai mare cruzime. Copiii sunt în 
stare să judece, iar inima le este rănită de bunătatea nechibzuită, oricât de adecvată ar fi ea în 
ochii părinților. Pe măsură ce copiii cresc mai mari, creşte şi nesupunerea lor. Profesorii pot 
încerca să-i corecteze, dar prea adesea părinții sunt de partea copiilor, iar răul continuă să 
crească, îmbrăcat, dacă e posibil, cu o manta a înşelăciunii şi mai întunecată decât înainte. Alți 
copii sunt atraşi pe un drum greşit de calea rea a acestora şi totuşi părinţii nu pot să vadă răul. 
Ei ascultă ceea ce le spun copiii înainte de a asculta cuvintele profesorilor care deplâng răul. 
(R&H. 20 ianuarie, 1901) 

Munca profesorului dublată de părinţii care nu colaborează. - Neglijenţa părinților în 
a-i educa pe copii dublează dificultatea muncii profesorului. Copiii poartă semnul neascultării 
şi a lipsei de amabilitate, trăsături date pe față de părinţii lor. Neglijaţi acasă, ei privesc 
disciplina şcolii ca apăsătoare şi severă. Astfel de copii, dacă nu sunt păziţi cu atenţie, îi vor 
influenţa pe alții prin caracterele lor nedisciplinate şi deformate. . . . Binele pe care copiii ar 
putea să-l primească în şcoală pentru a contracara educaţia lor defectuasă din familie, este 
subminat de simpatia ce le-o arată părinții în faptele lor rele. Vor continua părinții care cred 
Cuvântul lui Dumnezeu, felul lor strâmb de conducere şi vor întări în copii înclinațiile lor 
rele? Taţii şi mamele profesând adevărul pentru acest timp ar putea mai bine să-şi vină în fire 
şi să nu mai fie părtaşi în acest rău, să nu mai împlinească planurile lui Satana acceptând 
mărturiile mincinoase ale copiilor lor neconvertiţi. Este destul pentru profesori că au de luptat 
cu influenţa copiilor, fără a mai avea de luptat şi cu influenţa părinților. (R&H. 9 octombrie, 
1900) 


CAPITOLUL CINCIZECI ŞI ŞASE 


EDUCAȚIADINLICEUŞICOLEGIU 

Mulţi îşi pierd orientarea în instituții lumești. - Este un fapt teribil, ce ar trebui să facă 
inimile părinților să tremure, că în aşa de multe şcoli şi colegii, unde tinerii sunt trimişi pentru 
cultură intelectuală şi disciplină, predomină influențe ce deformează caracterul, deviază 
mintea de la adevăratele ţinte ale vieții şi devalorizează principiile morale. Prin contactul cu 
cel nereligios, iubitor de plăcere şi corupt, foarte mulți tineri îşi pierd simplitatea şi puritatea, 
credinţa în Dumnezeu şi spiritul jertfirii de sine pe care taţii şi mamele l-au cultivat şi păzit 
prin învățătură atentă şi rugăciune stăruitoare. Mulţi din cei care încep şcoala cu scopul de a 

se pregăti pentru anumite ramuri de slujire neegoistă, devin absorbiți în studii seculare. Se 
trezeşte o ambiţie de a câştiga distincţii în învățătură şi de a căpăta poziţie şi onoare în lume. 
Scopul pentru care au început şcoala este pierdut din vedere, iar viaţa este dedicată 
preocupărilor egoiste şi lumeşti. Adesea sunt formate obiceiuri ce ruinează viaţa atât pentru 
lumea aceasta cât şi pentru cea viitoare. (MH. p. 403) 

Influențele religioase din cămin sunt şterse. - Rugaţi-vă: „Nu ne duce în ispită." Apoi 
nu consimțiți ca să vă fie copiii plasați acolo unde pot întâlni ispite în plus. Nu-i trimiteţi 
departe la şcoli unde se vor întovărăşi cu influenţe ce vor fi ca şi neghina semănată în inimile 
lor. În şcoala căminului, în timpul primilor lor ani, învăţaţi-i şi disciplinaţi-i pe copiii voştri în 
frica de Dumnezeu. Apoi fiți atenţi ca nu cumva să-i aşezaţi acolo unde impresiile religioase 
pe care le-au primit să fie şterse, iar iubirea de Dumnezeu să fie scoasă din inimile lor. Nu 
lăsați ca tentația unui salariu mare sau a unor avantaje educaţionale mari în aparenţă să vă 
determine să vă trimiteţi copiii departe de influenţa voastră şi să-i plasați acolo unde vor fi 
expuşi la mari ispite. „Şi ce foloseşte unui om să câştige toată lumea, dacă îşi pierde sufletul? 
Sau ce va da un om în schimb pentru sufletul său?" Marcu 8, 36; 37 (MS. 30, 1904) 

Colegiile noastre sunt rânduite de Dumnezeu. - Când mi s-a arătat de către îngerul lui 
Dumnezeu că o instituţie ar trebui ridicată pentru educarea tineretului nostru, am văzut că ea 
va fi unul din cele mai măreţe mijloace destinate de Dumnezeu pentru salvarea sufletelor. . . . 
Dacă influenţa din colegiul nostru este ceea ce ar trebui să fie, tinerii care sunt educați acolo 
vor fi în stare să-L descopere pe Dumnezeu şi să-L onoreze în toate lucrările Lui; şi în timp ce 
sunt angajaţi în cultivarea facultăților date de Dumnezeu, ei se vor pregăti să-l dea un serviciu 
mai eficient. (4T. p. 419-422) Tinerii trebuie încurajați să meargă la şcolile noastre ce ar 
trebui să fie tot mai asemănătoare cu şcolile profeților. Şcolile noastre au fost rânduite de 
Dumnezeu. (FE. p. 489) 

Avantajele experienţei din şcoala căminului. - Într-o mare măsură, copiii care trebuie 
să primească o educație în şcolile noastre, vor face progres mult mai constant dacă sunt 
separați de cercul familiei, unde au primit o educaţie greşită. Pentru unele familii poate fi 
necesar să se mute acolo unde copiii pot merge la şcoală de-acasă, fără a fi nevoie să stea la 
internat şi în felul acesta să scutească nişte cheltuieli. Dar în multe cazuri aceasta s-a dovedit a 
fi mai degrabă un obstacol decât o binecuvântare pentru copii. (Id. p. 313) 

Şcoala, cămin pentru o fiică nesupusă. - Vrăjmaşul a făcut ce a vrut cu fiica ta până ce 
cursele lui au legat-o ca nişte fâşii de oţel. Pentru a-i salva sufletul se cere un efort puternic şi 
perseverent. Dacă ai succes în acest caz, lucrarea nu trebuie lăsată neterminată. Obiceiurile de 
ani de zile nu pot fi desfiinţate uşor. Ea ar trebui să fie aşezată acolo unde este exercitată în 
mod continuu o influență stabilă, fermă şi trainică. Eu te-aş sfătui s-o dai la colegiu la __ ; 
las-o să aibă disciplina internatului. Acela este locul unde ea ar fi trebuit să fie cu ani în urmă. 
Internatul este condus după un plan ce-l face să fie o bună familie. Poate că acest cămin nu se 
potriveşte cu înclinațiile unora, dar aceasta se întâmplă din cauză că ei au fost educați cu teorii 
false, îngăduinţă de sine şi satisfacerea plăcerilor proprii; şi toate obiceiurile şi deprinderile au 
fost greşit orientate. Dar, sora mea dragă, ne apropiem de încheierea timpului şi nu dorim să 
satisfacem gusturile şi practicile lumii, ci să fim în armonie cu mintea lui Dumnezeu, să 
vedem ce spun Scripturile şi apoi să umblăm potrivit cu lumina pe care Dumezeu ne-a dat-o. 
Deprinderile noastre, obiceiurile şi practicile noastre nu trebuie să fie preferate. Cuvântul lui 
Dumnezeu este standardul nostru. (5T. p. 506) 

Studenţii localnici. - Se pare că unii din profesori cred că niciunul din copiii şi tinerii 
ai căror părinţi locuiesc în vecinătatea unei şcoli n-ar trebui să aibă privilegiile şcolii decât 
dacă locuiesc cu profesorii lor în căminul şcolii. Pentru mine aceasta este o concepţie nouă şi 
străină. Există tineri asupra cărora influențele familiei au fost de aşa natură încât ar fi un mare 
avantaj pentru ei dacă ar locui pentru un timp într-un cămin al şcolii bine ordonat. De 
asemenea, căminurile şcolii sunt o mare binecuvântare pentru aceia care trebuie să-şi 

părăsească propriile căminuri pentru a se bucura de privilegiile şcolii. Dar căminul părintesc, 
în care există frică şi ascultare de Dumnezeu, este şi ar trebui să fie întotdeauna cel mai bun 
loc pentru copii, unde, sub instruirea adecvată a părinţilor ei se pot bucura de îngrijirea şi 
disciplina unei familii religioase condusă chiar de părinţii lor. . . . În ceea ce priveşte tineretul 
care are vârsta corespunzătoare pentru a merge la internat, să evităm a stabili reguli arbitrare 
şi inutile ce i-ar separa de părinţii lor pe aceia care locuiesc în vecinătatea şcolilor noastre. . . . 
Părinților ar trebui să li se permită ca, pe cât posibil, să-şi țină copiii sub controlul lor, în afară 
de cazul că sunt convinşi de faptul că ar fi în interesul copiilor să fie plasați sub disciplina 
căminului şcolii. În unele locuri, părinţii care locuiesc lângă şcoală pot vedea că ar fi un 
beneficiu pentru copiii lor să locuiască la cămin, unde pot primi anumite direcții de instruire 
pe care nu le pot primi aşa de bine în familie. Dar să nu se solicite ca în toate cazurile copiii să 
fie separați de părinţii lor pentru a primi beneficiile vreuneia din şcolile noastre. . . . Părinții 
sunt tutorii naturali ai copiilor lor şi au solemna răspundere de a le supraveghea educaţia şi 
instruirea. Nu putem înțelege că părinţii, care au observat ani de zile dezvoltarea copiilor lor, 
cunosc cel mai bine felul de instruire şi de conducere pe care aceştia ar trebui să-l aibă pentru 
a încuraja şi cultiva în ei cele mai bune trăsături de caracter? Ar trebui să recomand ca acestor 
copii, având locuinţa la câţiva kilometri de şcoală, să li se îngăduie să frecventeze şcoala în 
timp ce locuiesc acasă şi beneficiază de influența părintească. Oriunde este posibil, lăsați 
familiile să fie împreună. (L. 60, 1910) 

Toţi copiii să se bucure de educaţie. - Biserica este adormită şi nu realizează 
însemnătatea acestei chestiuni a educării copiilor şi tineretului. „De ce este nevoie”, spunea 
cineva, „să fim atât de deosebiți în a-i educa pe tinerii noştri în toate privinţele? Mi se pare că 
dacă luăm câţiva dintre aceia care s-au decis să urmeze o chemare literară sau altă chemare ce 
necesită o anumită disciplină şi le dăm atenția cuvenită, aceasta este tot ce e necesar să facem. 
Nu se cere ca întreaga masă a tineretului nostru să fie atât de bine instruită. Nu va răspunde 
aceasta oricărei cerințe esențiale?" Eu spun: Nu, hotărât nu. . . . Tuturor tinerilor noştri ar 
trebui să li le permită să aibă bine-cuvântările şi privilegiile unei educaţii la şcolile noastre ca 
ei să poată fi inspirați să devină împreună lucrători cu Dumnezeu. Ei toţi au nevoie de o 
educaţie ca să poată fi corespunzători pentru a fi folosiţi, calificați pentru locuri de răspundere 
atât în viața particulară cât şi în cea publică. (R&H. 13 februarie, 1913) 

Un program şcolar echilibrat. - Facultăţile mintale trebuie cultivate pentru a putea fi 
folosite spre slava lui Dumnezeu. Ar trebui acordată atenție deosebită dezvoltării intelectului 
pentru ca diversele organe ale minți să poată avea tărie egală, fiind exersate fiecare în funcția 
ei specifică. Dacă părinții le îngăduie copiilor să-şi urmeze tendințele propriei minți, 
înclinațiile şi plăcerile până ce neglijează datoria, caracterele lor vor fi formate în acest fel, iar 
ei nu vor fi competenți pentru nici-o poziţie de răspundere în viață. Dorinţele şi înclinațiile 
tinerilor ar trebui să fie restrânse, punctele slabe ale caracterului întărite, iar tendinţele lor prea 
puternice ținute în frâu. Dacă o capacitate este lăsată în stare latentă sau este deviată din 
cursul său normal, planul lui Dumnezeu nu este adus la îndeplinire. Toate facultăţile ar trebui 
să fie bine dezvoltate. Ar trebui acordată atenţie fiecăreia, căci fiecare are o influenţă asupra 
celorlalte şi toate trebuie exersate pentru ca mintea să poată fi bine echilibrată. Dacă unul sau 
două organe sunt dezvoltate şi păstrate în continuă folosință din cauză că aceasta este alegerea 
copiilor voştri, să-şi pună tăria minţii într-o direcție şi să neglijeze celelalte puteri intelectuale, 
ei vor ajunge la maturitate cu minţi neechilibrate şi cu caractere nearmonioase. Ei vor fi 
capabili şi puternici într-o direcție dar foarte deficitari în alte direcții la fel de importante. Ei 
nu vor fi bărbaţi şi femei competente. Lipsurile lor vor fi evidente şi vor strica întregul 
caracter. (3T. p. 26) 

Relele studiului constant, tot timpul anului. - Mulţi părinți îşi țin copiii în şcoală 
aproape tot timpul anului. Aceşti copii trec prin rutina studiului în mod mecanic, dar nu rețin 
ceea ce învață. Mulţi din aceşti studenţi par aproape lipsiți de viață intelectuală. Monotonia 

studiului continuu epuizează mintea, iar ei arată doar puţin interes în studiile lor. Pentru mulți, 
timpul îndelungat petrecut în studiul cărților este dureros. Ei nu au o dragoste lăuntrică pentru 
cugetare şi un entuziasm de a acumula cunoştinţe. Nu-şi dezvoltă obiceiul de a reflecta şi a 
cerceta. . . . Cei care judecă lucrurile îndeaproape şi gândesc logic sunt puţini din cauză că 
influențe false au frânat dezvoltarea intelectului. Prezumția părinților şi a profesorilor că 
studiul continuu ar întări intelectul, s-a dovedit eronată căci în multe cazuri a avut efect opus. 
(CT. p. 84, 85) 

Adesea blamul aparţine de drept părinţilor. - N-ar trebui să se aştepte de la profesori să 
facă lucrarea părinţilor. Mulţi părinți au dovedit o înfricoşătoare neglijare a datoriei. Ca şi Eli, 
ei eşuează în a exersa restricția cuvenită şi apoi îşi trimit copiii nedisciplinați la colegiu să 
primească instruirea pe care părinţii ar fi trebuit să le-o dea acasă. Profesorii au o sarcină pe 
care puţini o apreciază. Dacă ei reuşesc să-i transforme pe aceşti tineri îndărătnici, primesc 
doar puţină aprobare. Dacă tinerii aleg tovărăşia celor predispuşi la rele şi merg din rău în mai 
rău, atunci profesorii sunt blamaţi şi şcoala este învinuită. În multe cazuri, blamul aparține pe 
bună dreptate părinților. Ei au avut prima şi cea mai favorabilă ocazie de a-şi controla şi 
instrui copiii când spiritul putea să fie învăţat, iar mintea şi inima erau impresionate cu 
uşurinţă. Dar, prin indolenţa părinţilor, copiilor li se permite să-şi urmeze propria voință până 
când se împietresc într-o cale rea. (Id. p. 91, 92) 

Părinţii să sprijine autoritatea profesorilor. - Una din cele mai mari dificultăți cu care 
au de luptat profesorii este nereuşita părinților de a conlucra în administrarea disciplinei 
colegiului. Dacă părinții s-ar angaja în a susţine autoritatea profesorului, multă nesupunere, 
viciu şi imoralitate ar fi prevenite. Părinţii ar trebui să le ceară copiilor să asculte şi să 
respecte autoritatea legitimă. Ei ar trebui să muncească cu sârguință şi grijă persistentă pentru 
a-şi învăţa, îndruma şi stăpâni copiii, până ce obiceiuri corecte sunt ferm stabilite. Cu o astfel 
de educaţie, tineretul va fi în supunere față de instituţiile societății şi față de restricțiile 
generale ale obligaţiei morale. (ST. p. 89) Nu trebuie lăsat pe seama copiilor să judece dacă 
disciplina colegiului este înțeleaptă sau nu. Dacă părinții au destulă încredere în profesori şi în 
sistemul de educaţie adoptat de şcoală, să dovedească o bună judecată şi putere morală şi să-l 
susțină pe profesor în a impune disciplina. . . . Părinţii înţelepţi se vor simți foarte 
recunoscători că există şcoli unde nu va fi tolerată anarhia sub nici-o formă şi unde copiii vor 
fi instruiți mai degrabă în ascultare decât în indulgență şi unde influenţe bune vor fi aduse 
asupra lor. 

Sunt unii părinți care intenționează să-şi trimită copiii corupți la şcoală pentru că acasă 
sunt fără speranţă de îndreptare. Îi vor sprijini aceşti părinți pe profesori în lucrarea lor de a 
disciplina sau vor fi gata să creadă orice zvon fals? (MS. 119, 1899) 

Ei ar trebui să susțină disciplina şcolii. - Unii părinţi, care şi-au trimis copiii la ___, le- 
au spus că dacă li se cere ceva irațional, să nu se supună, oricare ar fi cererea. Ce lecţie este 
aceasta pentru copii! În lipsa lor de experienţă, cum pot ei judeca între ceea ce este raţional şi 
ceea ce nu este? 

Poate doresc să fie plecaţi noaptea, nimeni nu ştie unde, iar dacă profesorii sau tutorii 
le cer să dea socoteală ei vor numi aceasta lipsă de rațiune şi încălcare a drepturilor lor. 
Nimeni să nu se amestece în independenţa lor. Ce putere să aibă regulamentele şi autoritatea 
asupra acelor tineri, când ei consideră orice disciplină ca o restricție iraţională a libertăţii lor? 

În multe cazuri, aceşti tineri au rămas în şcoală numai o scurtă perioadă, întorcându-se 
acasă cu o educație neterminată, ca să poată avea libertatea de a urma cursul voinței lor 
neinstruite şi nedisciplinate, ceea ce nu le era permis la şcoală. Lecţiile indulgenței predate de 
un tată neînțelept sau de o mamă neînțeleaptă şi-au făcut lucrarea pentru acum şi pentru 
veşnicie, iar pierderea acestor suflete va fi pusă pe seama lor. (MS. 119, 1899) 

O educaţie în afara planului de învățământ. - Copiii şi tinerii trebuie să cultive 
obiceiuri de perfecţiune în problema educaţiei. Cursul universitar nu cuprinde toată educația 

pe care ei ar trebui s-o primească. Ei pot învăţa mereu lecții de la lucrurile pe care le văd şi le 
aud. Pot studia de la cauză la efect, de la lucrurile înconjurătoare şi de la împrejurările vieții. 
În fiecare zi pot învăţa ceva ce trebuie să evite, ceva ce pot să practice, ce-i va înălța şi 
înnobila, dând soliditate caracterului şi întărind în ei acele principii ce sunt temelia unei 
maturități nobile. 

Dacă ei îşi încep educaţia cu scopuri nedefinite, mulțumiți să treacă mai departe fără 
vreun efort deosebit din partea lor, nu vor atinge standardul pe care Dumnezeu ar dori ca ei 
să-l atingă. (YI. 21 aprilie, 1886) 


SECTIUNEANXIII Importanţa primordială a dezvoltării fizice 


CAPITOLUL CINCIZECI ŞI ŞAPTE 


EXERCIŢIULŞISĂNĂTATE A* 

Ocupaţie şi distracţie bine ordonate. - Pentru ca tinerii şi copiii să aibă sănătate, 
voioşie, vivacitate, muşchi şi creieri bine dezvoltați, ar trebui să petreacă mult timp în aer 
liber şi să aibă ocupaţii şi distracții bine reglementate. (CT. p. 83) Copiii ar trebui să aibă 
ocupaţie în timpul lor. Munca intelectuală adecvată şi exercițiul fizic în aer liber nu vor dăuna 
constituției băieților voştri. Munca folositoare şi obişnuirea cu secretele casnice vor fi 
binefăcătoare fetelor voastre, iar lucrul afară este în mod categoric necesar pentru constituția 
şi sănătatea lor. (4T. p. 97) 

Exerciţiul şi aerul curat. - Aceia care nu-şi folosesc mâinile şi picioarele în fiecare zi, 
vor observa o slăbiciune când încearcă să exerseze. Venele şi muşchii nu sunt în condiţia de a- 
şi îndeplini lucrul şi de a păstra întreaga maşinărie vie în activitate sănătoasă, fiecare mădular 
din organism îndeplinindu-şi partea sa. Extremităţile se vor întări pe măsură ce sunt folosite. 
Exercițiul moderat în fiecare zi va furniza putere muşchilor, care altfel devin moi şi atrofiați. 
Prin exerciţiu zilnic în aer liber, ficatul, rinichii şi plămânii vor fi de asemenea întăriți pentru 
a-şi îndeplini activitatea. *Notă: Vezi The Adventist Home (Căminul 
creştin), p. 493-530, secţiunea XVII, „Relaxation and Recreation" („Relaxare şi recreere") 
Ajutaţi-vă de puterea voinţei ce va rezista răcelii şi va da energie sistemului nervos. Într-un 
timp scurt vă veți da seama de beneficiul exerciţiului şi al aerului curat într-o aşa măsură încât 
n-aţi mai vrea să trăiţi fără aceste binecuvântări. Plămânii voştri, lipsiţi de aer, sunt ca nişte 
persoane flămânde, lipsite de hrană. Într-adevăr, noi putem trăi mai mult fără hrană decât fără 
aer, care este hrana destinată de Dumnezeu pentru plămâni. (Id. vol. 2. p. 533) 

Îndeosebi studenţii au nevoie de activitate fizică. - Inactivitatea slăbeşte organismul. 
Dumnezeu a făcut ca bărbaţii şi femeile să fie activi şi de folos. Nimic nu poate mări mai mult 
tăria tinerilor ca exersarea adecvată a tuturor muşchilor în muncă folositoare. (ST. 19 august, 
1875) 


Toate facultăţile sunt întărite prin exercițiu. - Copiii şi tineretul care sunt ținuți la 
şcoală şi limitați numai la cărți, nu pot avea o constituţie fizică sănătoasă. Exersarea 
tineretului în studiu, fără exerciţiu fizic corespunzător, are tendința de a atrage sângele la 
creier, iar circulația în organism este dezechilibrată. Creierul are prea mult sânge, iar 
extremităţile prea puţin. Ar trebui să existe reguli ce să programeze studiile copiilor şi 
tinerilor la anumite ore, iar o parte din timpul lor ar trebui să fie petrecut în muncă utilă. Dacă 
obiceiurile lor în mâncare, îmbrăcăminte şi somn sunt în armonie cu legile fizice, ei pot obţine 
o educaţie fără să-şi sacrifice sănătatea fizică şi intelectuală. (CT. p. 83) Copiii să fie învățați 
încă de mici să poarte responsabilitățile mai mici ale vieţii, iar facultăţile astfel angajate se vor 
întări prin exerciţiu. În felul acesta tinerii pot deveni ajutoare eficiente în lucrarea mai mare pe 


108 


care Domnul îi va chema s-o facă după aceea. . . . Puţini au fost antrenați în obiceiuri de 
hărnicie, cugetare şi răspundere. Indolenţa, lipsa de activitate, este cel mai mare blestem 
pentru copii la această vârstă. Munca sănătoasă şi utilă va fi o mare binecuvântare prin 
promovarea formării de obiceiuri bune şi a unui caracter nobil. (R&H. 30 august, 1881) 

Planificaţi varietate şi schimbare în lucru. - Mintea şi mâinile active ale tinerilor 
trebuie să aibă ocupație, iar dacă nu sunt îndreptate către sarcini folositoare, ce-i vor dezvolta 
pe ei şi-i vor binecuvânta pe alţii, îşi vor găsi ocupaţie în ceea ce le va produce leziuni atât 
fizice cât şi psihice. Tinerii ar trebui să ia parte cu voioşie la poverile vieţii împreună cu 
părinţii lor, şi făcând astfel, să-şi păstreze o conştiinţă curată absolut necesară pentru sănătatea 
fizică şi morală. Făcând astfel, ei ar trebui să fie protejaţi de a depune mari eforturi în aceeaşi 
direcție pentru mult timp. Dacă tinerii sunt ţinuţi fără întrerupere la un singur fel de muncă, 
până ce sarcina devine plictisitoare, se va realiza mai puțin decât dacă ar fi avut o schimbare a 
activității sau o perioadă de relaxare. Dacă mintea este prea solicitată la eforturi mari, va 
înceta de a se întări şi va degenera. Printr-o schimbare în lucru, sănătatea şi vigoarea pot fi 
menținute. Nu va fi nevoie să aruncăm la o parte ceea ce este folositor pentru ceea ce este fără 
folos, căci distracţiile egoiste sunt primejdioase pentru principiile morale. (YI. 27 iulie, 1893) 

Oboseala, rezultat normal al muncii. - Mame, nu există nimic altceva ce să aibă urmări 
mai rele decât a ridica poverile de pe umerii ficelor voastre şi a nu le da nimic deosebit de 
făcut, ci a le lăsa să-şi aleagă munca cu care să se îndeletnicească, poate puţin croşetat sau alt 
lucru de mână. Lăsaţi-le să aibă exerciţiu al braţelor, picioarelor şi muşchilor. Ce dacă le 
oboseşte? Voi nu sunteţi obosite în munca voastră? Făcând excepţie de lucrul peste măsură, îi 
va durea pe copiii voştri oboseala mai mult decât vă doare pe voi? Desigur că nu. (2T. p. 371) 
Ei pot fi trudiți dar cât de dulce este odihna după o măsură potrivită de muncă. Somnul, 
dulcele restaurator al naturii, înviorează trupul obosit şi-l pregăteşte pentru datoriile zilei 
următoare. (ST. 10 aprilie, 1884) 

De ce sărăcia este adesea o binecuvântare. - Unii cred că bogăţiile şi trândăvia sunt cu 
adevărat binecuvântări dar aceia care sunt întotdeauna ocupați şi merg cu voioşie să-şi 
împlinească sarcinile zilnice, sunt cei mai fericiți şi se bucură de cea mai bună sănătate. . . . 
Sentința că omul trebuie să trudească pentru pâinea lui de fiecare zi, precum şi făgăduinţa 
fericirii şi slavei viitoare, amândouă vin de la acelaşi tron şi amândouă sunt binecuvântări. 
(CTBH. p. 97) Sărăcia, în multe cazuri este o binecuvântare deoarece îi împiedică pe tineri şi 
pe copii de a fi distruşi prin inactivitate. Atât puterile fizice cât şi cele intelectuale ar trebui 
cultivate şi dezvoltate cum se cuvine. Prima şi continua grijă a părinților ar trebui să fie aceea 
de a vedea ca fiii şi fiicele lor să aibă constituții solide ca să poată deveni bărbaţi şi femei 
sănătoase. Este imposibil să atingi acest obiectiv fără exercițiu fizic. Pentru sănătatea lor 
fizică şi pentru binele lor moral, copiii trebuie învăţaţi să lucreze, chiar dacă nu există nici o 
trebuinţă în ce priveşte bunurile materiale. Dacă vor să aibă caractere curate şi virtuoase, ei 
trebuie să aibă disciplina muncii bine ordonate ce va solicita la exercițiu toți muşchii. 
Satisfacţia ce o vor avea copiii în a fi folositori şi în a se lepăda de ei înşişi pentru a-i ajuta pe 
alții, va fi cea mai sănătoasă plăcere de care s-au bucurat vreodată. (3T. p. 151) 

Activităţi intelectuale şi fizice în mod echilibrat. - Studenţilor n-ar trebui să li se 
permită să studieze atât de mult încât să nu aibă timp pentru antrenament fizic. Sănătatea nu 
poate fi păstrată decât dacă este acordată câte o porțiune a fiecărei zile pentru efort muscular 
în aer liber. Ore stabilite ar trebui să fie devotate vreunui fel de muncă manuală ce va pune în 
acțiune toate părțile corpului. Echilibraţi solicitarea puterilor intelectuale şi fizice, iar mintea 
studentului va fi reîmprospătată. Dacă este bolnav, exercițiul fizic va ajuta adesea organismul 
să-şi recapete condiția lui normală. Când studenţii părăsesc colegiul, ar trebui să aibă o 
sănătate mai bună şi o înțelegere mai bună a legilor vieții, decât atunci când au intrat la 
colegiu. Sănătatea ar trebui păzită cu tot atâta sfințenie ca şi caracterul. (CTBH. p. 82, 83) 

Energia tinerească irosită într-un mod atât de nechibzuit. - În prospețimea şi vigoarea 
vieţii, cât de puţin îşi dau seama tinerii de valoarea energiei lor abundente. O comoară mai 
scumpă decât aurul, mai esenţială pentru propăşire decât învățătura, titlul sau bogăţiile - cu 
câtă uşurinţă este tratată! Cât de nechibzuit risipită! . . . În studiul fiziologiei, elevii trebuie 
conduşi să vadă valoarea puterii fizice şi felul în care ar putea fi păstrată şi dezvoltată în aşa 
fel încât să contribuie în cea mai mare măsură la succes în lupta cea mare a vieții. (Ed. p. 195, 
196) 

Activitatea să nu fie înăbuşită, ci îndrumată. - Copiii noştri stau la răscruce de 
drumuri. La fiecare pas, atracțiile lumii către urmărirea intereselor proprii şi către îngăduința 
de sine, îi cheamă departe de calea pregătită pentru răscumpăraţii Domnului. Dacă viaţa lor va 
fi o binecuvântare sau un blestem, depinde de alegerea ce o fac. Plini de energie, dornici să-şi 
probeze capacităţile neîncercate, ei trebuie să găsească vreo descărcare pentru viața lor plină 
de energie. Prin urmare vor fi activi pentru bine sau pentru rău. Cuvântul lui Dumnezeu nu 
reprimă activitatea, ci o călăuzeşte cum trebuie. Dumnezeu nu doreşte ca tineretul să fie lipsit 
de aspirații. Elementele caracterului ce-l fac pe un om cu adevărat plin de succes şi onorat 
între oameni - dorinţa de nestăvilit pentru un bine mai mare, voința dârză, sârguința intensă, 
perseverența neobosită - nu trebuie descurajate. Prin harul lui Dumnezeu, ele trebuie 
îndreptate spre atingerea obiectivelor atât de înalte faţă de interesele egoiste şi lumești, cu cât 
mai înalte sunt cerurile față de pământ. (MH. p. 396) 


CAPITOLUL CINCIZECI ŞI OPT 


INSTRUIREPENTRUVIAȚAPRACTICĂ 

De ce Dumnezeu a hotărât munca pentru Adam şi Eva. - Domnul a făcut pe Adam şi 
Eva şi i-a aşezat în grădina Edenului ca s-o lucreze şi s-o păzească pentru Domnul. A fost 
pentru fericirea lor ca ei să aibă o ocupaţie, altfel Domnul nu le-ar fi hotărât lucrul. (MS. 24b, 
1894) În sfatul cu Tatăl, înainte de a fi lumea, a fost destinat ca Domnul Dumnezeu să 
planteze o grădină în Eden pentru Adam şi Eva şi să le dea sarcina de a îngriji pomii fructiferi 
şi de a cultiva şi îngriji vegetația. Munca folositoare trebuia să fie protecția lor şi trebuia 
perpetuată de-a lungul tuturor generaţiilor până la încheierea istoriei pământului. (ST. 13 
august, 1896) 

Exemplul Domnului Isus ca muncitor desăvârşit. - În viaţa Lui pământeacă, Hristos a 
fost . . . ascultător şi de ajutor în cămin. El a învățat meseria de tâmplar şi a lucrat cu 
propriile-l mâini în micul atelier din Nazaret. . . . Biblia spune despre Isus: „lar Pruncul 
creştea şi se întărea; era plin de înțelepciune şi harul lui Dumnezeu era peste El." Pe măsură 
ce lucra, în copilărie şi tinereţe, mintea şi trupul erau dezvoltate. Nu Şi-a folosit puterile fizice 
cu nepăsare, ci le-a dat astfel de exerciţiu încât să le păstreze în sănătate ca El să poată face 
cea mai bună lucrare în orice domeniu. Nu voia să fie nedesăvârşit nici chiar în mânuirea 
sculelor. El era desăvârşit ca lucrător, după cum era desăvârşit în caracter. (FE. p. 417, 418) 
Fiecare obiect pe care îl făcea era bine lucrat, părțile potrivindu-se exact şi fiind în stare să 
suporte proba. (Ev. p. 378) 

El trudea zilnic cu mâini răbdătoare. - Isus a sfințit cărările umile ale vieții prin 
exemplul Său. ... . Viaţa Lui a fost plină de sârguință şi hărnicie. El, Maiestatea cerului a 
umblat pe străzi îmbrăcat în hainele simple ale muncitorului obişnuit. A trudit în susul şi în 
josul povârişurilor muntelui, mergând şi venind de la lucrul Lui umil. Nu au fost trimişi 
îngeri să-L poarte pe aripile lor pe urcuşurile obositoare sau să-l dea din tăria lor pentru 
îndeplinirea sarcinii Sale smerite. Totuşi, atunci când pleca să contribuie la întreținerea 
familiei prin munca lui zilnică, El avea aceeaşi putere ca şi atunci când a făcut minunea de a 
hrăni cinci mii de suflete flămânde pe ţărmul Galileei. Nu a folosit însă puterea Sa divină 
pentru a-Şi împuţina poverile sau pentru a-Şi uşura munca. A luat asupra Lui chipul omenirii 

cu toate slăbiciunile ce-o însoțesc şi nu S-a abătut de la cele mai severe încercări. El a trăit 
într-o casă de țărani, a fost îmbrăcat în haine aspre, s-a amestecat cu cei de jos şi a muncit din 
greu în fiecare zi, cu mâini răbdătoare. Exemplul Său ne arată că este datoria omului de a fi 
harnic şi că munca este onorabilă. (HR. octombrie, 1876) Isus a locuit în Nazaret mult timp, 
neonorat şi necunoscut, pentru a-i învăța pe oameni cum să trăiască aproape de Dumnezeu în 
timp ce-şi îndeplinesc datoriile umile ale vieții. Era o taină pentru îngeri faptul că Domnul 
Hristos, Maiestatea cerului, a trebuit să coboare, nu numai ca să ia asupra Sa omenescul dar şi 
ca să-Și asume cele mai grele poveri şi cele mai înjositoare sarcini. El a făcut aceasta pentru a 
deveni ca unul din noi, ca să poată fi obişnuit cu truda, întristările şi oboseala copiilor 
oamenilor. (HR. octombrie, 1876) 

Treziţi zelul pentru realizări folositoare. - În copii şi tineri ar trebui trezită o râvnă de 
a-şi face exerciţiul fizic îndeplinind ceva ce să fie binefăcător pentru ei şi de folos altora. 
Exerciţiul ce dezvoltă mintea şi caracterul, ce învață mâinile să fie folositoare, ce-i instruieşte 
pe tineri să-şi ducă partea lor din poverile vieţii, este cel ce dă tărie fizică şi stimulează fiecare 
facultate. Există o răsplată în hărnicia nobilă, în cultivarea obiceiului de a trăi pentru a face 
bine. (CT. p. 147) Tinerii trebuie învățați că viața înseamnă lucru zelos, răspundere şi 
îngrijire. Ei au nevoie de o instruire ce să-i facă practici - bărbaţi şi femei care pot face față 
urgențelor. Ei trebuie învăţaţi că disciplina unei munci sistematice, bine ordonate, este 
esenţială, nu doar ca o protecție împotriva schimbărilor vieţii dar şi ca un ajutor pentru o 
dezvoltare din toate punctele de vedere. (Ed. p. 215) 

Munca fizică nu este înjositoare. - Mulţi fac greşeala de a privi lucrul ca fiind înjositor; 
de aceea tinerii sunt foarte nerăbdători să se educe ca profesori, savanţi, comercianţi, avocaţi 
şi să ocupe aproape orice funcție ce nu cere muncă fizică. Tinerele privesc lucrul casnic ca 
fiind umilitor. Şi cu toate că exercițiul fizic necesar pentru îndeplinirea muncii casnice este 
destinat să promoveze sănătatea, dacă nu este prea sever, totuşi ele caută o educaţie pentru a 
deveni profesoare sau secretare sau învață vreo meserie ce să le țină închise în casă, la o 
slujbă sedentară. (CT. p. 291) Lumea este plină de tineri şi tinere care se mândresc cu 
neştiința lor în vreo muncă folositoare. Ei sunt, aproape fără excepţie, frivoli, vanitoşi, iubitori 
de etalare, nefericiţi, nemulțumiți şi prea adesea uşurateci şi lipsiți de principii. Astfel de 
caractere sunt o pată asupra societăţii şi o ocară pentru părinți. (HR. decembrie, 1877) Nici 
unuia din noi n-ar trebui să-i fie ruşine de muncă, oricât de mică şi umilă ar părea. Munca este 
înnobilatoare. Toţi aceia care trudesc cu capul sau cu mâinile sunt muncitori sau muncitoare. 
Şi toţi îşi fac datoria şi îşi onorează religia atunci când spală rufe sau vase, la fel de mult ca şi 
atunci când merg la şedinţă. În timp ce mâinile sunt angajate în lucrul obişnuit, mintea poate 
fi înălțată şi înnobilată de gânduri curate şi sfinte. (4T. p. 590) 

Tinerii să fie stăpânii, nu robii muncii. - Tineretul trebuie îndrumat să vadă adevărata 
demnitate a muncii. (Ed. p. 214) Un mare motiv pentru care truda fizică este privită de sus, 
este felul neglijent şi nechibzuit în care aceasta este efectuată deseori. Este făcută de nevoie, 
nu din liberă alegere. Muncitorul nu lucrează cu tragere de inimă şi nu-şi păstrează respectul 
de sine, nici nu câştigă respectul altora. Instruirea manuală ar trebui să corecteze această 
greşeală şi să dezvolte obiceiuri de precizie şi perfecțiune. Elevii să înveţe abilitate şi metodă, 
să înveţe a economisi timp şi a face fiecare mişcare în mod calculat. Ei n-ar trebui învăţaţi 
doar metodele cele mai bune, ci să fie inspirați cu râvna de a le îmbunătăţi în continuare. Ținta 
lor să fie aceea de a-şi face lucrul aşa de desăvârşit cât pot mâinile şi creierul omenesc să-l 
facă. Asemenea antrenament îi va face pe tineri stăpâni şi nu robi ai muncii. Va uşura soarta 
aceluia care trudeşte din greu şi va înnobila chiar şi cea mai umilă ocupație. Acela care 
priveşte lucrul doar ca pe o corvoadă şi se apucă de el cu ignoranță înfumurată, nefăcând nici 
un efort pentru îmbunătăţire, va găsi că este, într-adevăr, o povară. Dar aceia care recunosc că 
există o ştiinţă în munca cea mai umilă, vor vedea în ea nobleţe şi frumuseţe şi vor avea 
plăcere în a o îndeplini cu credincioşie şi eficiență.(Id. p. 222) 

Bogăția să nu scutească de instruire practică. - În multe cazuri, părinţii bogaţi nu simt 
cât de important este să le dea copiilor lor o educaţie în datoriile practice ale vieții, tot la fel ca 
şi în ştiinţe. Ei nu văd necesitatea de a le oferi o înțelegere profundă a muncii folositoare, 
pentru binele minţii şi al principiilor morale ale copiilor şi pentru rodnicia lor viitoare. Acesta 
este dreptul copiilor ca, în cazul unei nenorociri, ei să stea într-o independență nobilă, ştiind 
cum să-şi folosească mâinile. Dacă au un capital de tărie, ei nu sunt săraci, chiar dacă nu au 
nici un ban. Mulţi, care în tinereţe au avut o situaţie bună, pot fi lipsiţi de toate bogăţiile lor şi 
lăsați cu fraţi, surori şi părinți dependenţi de ei pentru întreţinere. Cât de important este atunci 
ca fiecare tânăr să fie educat să lucreze, ca să poată fi pregătit pentru orice caz neprevăzut! 
Bogăţiile sunt cu adevărat un blestem atunci când posesorii le lasă să stea în calea fiilor şi 
fiicelor lor, ca să nu obțină o cunoaştere a muncii folositoare pentru a fi calificaţi pentru viaţa 
practică. (3T. p. 150) Copiii să ia parte la datoriile casnice. - Mama credincioasă nu va fi, nici 
nu poate fi o mare amatoare de modă, nici o sclavă în casă, care să satisfacă mofturile copiilor 
ei şi să-i scutească de muncă. Ea îi va învăţa să ia parte la datoriile ei casnice, ca să poată avea 
o cunoaştere a vieţii practice. Când copiii contribuie la muncă împreună cu mama lor, vor 
învăţa să privească lucrul ca fiind esenţial pentru fericire, înnobilator şi nu înjositor. Dar dacă 
mama îşi educă fiicele să fie indolente, în timp ce ea duce poverile grele ale vieții de cămin, le 
învaţă să o privească de sus ca pe servitoarea lor, să aştepte după ele şi să facă lucrurile ce le 
revin lor. Mama ar trebui să-şi păstreze întotdeauna demnitatea. (PHJ. iunie, 1890) Unele 
mame fac greşeala de a le elibera pe fete de trudă şi grijă. Făcând astfel, le încurajează lenea. 
Scuza pe care o invocă aceste mame este: „Fiicele mele nu sunt puternice." Dar ele urmează 
exact calea ce le face slabe şi lipsite de randament. Munca bine orientată este exact ceea ce se 
cere pentru a le face tari, viguroase, voioase, fericite şi curajoase să întâmpine diferitele 
încercări cu care sunt asaltate în această viaţă. (ST. 19 august, 1875) 

Trasaţi sarcini folositoare copiilor. - Nepăsarea cu care părinţii neglijează să le dea de 
lucru copiilor lor are urmări deosebit de grave, primejduind vieţile multor tineri şi 
paralizându-le rodnicia în mod jalnic. Dumnezeu doreşte ca, atât părinții cât şi profesorii să-i 
instruiască pe copii în datoriile practice ale vieţii de fiecare zi. Încurajaţi hărnicia. Fetele - şi 
chiar băieții care nu au de lucru afară - ar trebui să înveţe cum s-o ajute pe mama. Din 
copilărie, ei trebuie învățați să poarte poveri tot mai grele şi mai grele, ajutând în mod 
inteligent în lucrul familiei. Mame, arătaţi-le cu răbdare copiilor voştri cum să-şi folosească 
mâinile. Lăsaţi-i să înţeleagă că mâinile lor trebuie folosite în lucrul casnic cu tot atâta 
îndemânare ca şi ale voastre. (R&H. 8 septembrie, 1904) Fiecare copil din familie ar trebui să 
aibă o parte în purtarea poverilor căminului şi să fie învăţat să-şi îndeplinească sarcina cu 
credincioşie şi cu voioşie. Dacă munca este astfel împărțită, iar copiii cresc obişnuiţi să poarte 
răspunderi pe măsura lor, nici un membru al familiei nu va fi supraîmpovărat, iar în cămin 
totul se va face plăcut şi fără piedici. Va fi menţinută o economie adecvată căci fiecare va fi 
obişnuit şi interesat în datoriile căminului. (ST. 23 august, 1877) 

Gătitul şi cusutul, lecţii de bază. - Mamele ar trebui să-şi ia fiicele cu ele în bucătărie 
şi să le dea o educație amănunţită în domeniul gătitului. De asemenea, să le instruiască în arta 
fundamentală a cusutului: să le înveţe cum să croiască în mod economic articole de 
îmbrăcăminte şi cum să le coase cu acuratețe. Unele mame preferă, să facă mai degrabă totul 
singure decât să-şi dea silința să le antreneze cu răbdare pe fiicele lor lipsite de experienţă. 
Dar făcând astfel, neglijează ramurile esențiale ale educației şi comit un mare rău împotriva 
copiilor lor deoarece, mai târziu în viață, ei vor simți dificultatea datorată lipsei lor de 
cunoştinţe în aceste lucruri. (ApM. p. 15) 

Daţi învăţătură atât băieților cât şi fetelor. - Deoarece atât bărbaţii cât şi femeile au o 
parte în gospodărie, ar trebui ca şi băieţii şi fetele să capete o cunoaştere a datoriilor casnice. 
A face un pat şi a face ordine într-o cameră, a spăla vase, a pregăti o mâncare, a-şi spăla şi 
repara propriile haine, este o instruire ce n-ar trebui să scadă demnitatea nici unui băiat. 

Dimpotrivă, îl va face mai fericit şi mai folositor. Iar dacă fetele, în schimb, ar putea învăţa să 
înhame şi să conducă un cal,* să folosească fierăstrăul şi ciocanul, precum şi grebla şi sapa, ar 
fi mai bine pregătite să întâmpine împrejurările critice ale vieţii. (Ed. p. 216, 217) Este 
esenţial atât pentru fiicele cât şi pentru fiii noştri să înveţe folosirea adecvată a timpului, 
pentru că sunt în mod egal răspunzători înaintea lui Dumnezeu de felul în care îl ocupă. Viaţa 
ne este dată pentru perfecționarea înțeleaptă a talentelor ce le posedăm. (HR. decembrie, 
1877) *Notă: Aceasta a fost scrisă în anul 1903. Principiile sunt pe deplin 
aplicabile astăzi. Vedeţi avantajele în păstrarea tăriei mamei. - În fiecare zi este lucru de făcut 
în casă: de gătit, de spălat vase, de măturat şi de şters praful. Mamelor, le-aţi învăţat pe fiicele 
voastre să facă aceste datorii zilnice? . . . Muşchii lor au nevoie de exerciţiu. În loc de a face 
exercițiu sărind şi jucând mingea sau alt joc, exerciţiul lor să aibă un obiectiv. (MS. 129, 
1898) Învăţaţi-i pe copii să-şi ducă partea lor din poverile gospodăriei. Ţineţi-i ocupați cu 
vreun lucru folositor. Arătaţi-le cum să-şi facă lucrul uşor şi bine. Ajutaţi-i să realizeze că, 
prin uşurarea greutăților mamei lor, ei îi conservă puterea şi-i prelungesc viaţa. Multe mame 
epuizate au intrat în mormânt înainte de vreme din nici o altă cauză decât aceea că nu şi-a 
învăţat copiii să ia parte la poverile sale. Încurajând un spirit de slujire neegoistă în cămin, 
părinţii îi atrag pe copii mai aproape de Hristos, care este întruchiparea altruismului. (MS. 70, 
1903) 


Un experiment în fericire. - Copii, aşezați-vă mama pe un scaun comod şi spuneţi-i să 
vă arate ce are de făcut. Ce surpriză ar fi aceasta pentru multe mame trudite şi suprasolicitate! 
Copiii şi tinerii nu vor simți niciodată pacea satisfacţiei până ce nu vor despovăra mâinile 
obosite, mintea şi inima epuizată a mamei, prin îndeplinirea cu credincioşie a datoriilor 
casnice. Acestea sunt trepte pe scara progresului ce-i va duce înainte pentru a primi o educaţie 
mai înaltă. Îndeplinirea cu credincioşie a obligaţiilor zilnice este ceea ce aduce satisfacția şi 
pacea gospodarului sincer. Aceia care-şi neglijează partea din responsabilitățile familiei, sunt 
aceia care se necăjesc din cauza singurătăţii şi nemulțumirii, pentru că nu au învăţat adevărul 
că aceia care sunt fericiți, sunt fericiţi pentru că iau parte la rutina zilnică a lucrului ce apasă 
asupra mamei sau asupra altor membri ai familiei. Mulţi lasă neînvăţată cea mai folositoare 
lecţie ce este esențial s-o înțeleagă pentru binele lor viitor. (MS. 129, 1898) 

Răsplătirile credincioşiei în datoriile casnice. - O îndeplinire cu credincioşie a 
datoriilor casnice, ocupând postul în care poţi aduce cele mai bune foloase, este cu adevărat 
înălțătoare, chiar dacă acel post este întotdeauna aşa de simplu şi umil. E nevoie de această 
influenţă divină. În aceasta există pace şi bucurie sfântă. Are putere vindecătoare. În mod 
tainic şi pe neobservate, ea va alina durerile sufletului şi chiar suferințele corpului. Pacea 
minţii, izvorâtă din motive şi fapte curate şi sfinte, va da libertate şi vigoare tuturor organelor 
corpului. Pacea lăuntrică şi o conştiinţă liberă de insultă la adresa lui Dumnezeu, vor 
impulsiona şi înviora mintea ca roua picurată pe plantele gingaşe. Voința este atunci orientată 
şi stăpânită în mod corect, fiind mai hotărâtă şi, în acelaşi timp, lipsită de perversitate. 
Meditaţiile sunt plăcute deoarece sunt sfințite. Seninătatea minţii, ce o poți avea, va 
binecuvânta pe toţi aceia cu care te întovărăşeşti. Această pace şi linişte vor deveni obişnuite 
cu timpul şi-şi vor reflecta razele preţioase asupra tuturor celor din jurul tău, ca să fie din nou 
reflectate asupra ta. Cu cât guşti mai mult din această pace cerească şi linişte a minții, cu atât 
ea va creşte mai mult. Este o plăcere însuflețită, vie, ce nu aruncă toate puterile morale în 
apatie, ci le trezeşte la o activitate sporită. Pacea desăvârşită este o însușire pe care îngerii o 
posedă. (2T. p. 326, 327) 

Va exista activitate în cer. - Îngerii sunt lucrători. Ei sunt slujitorii lui Dumnezeu 
pentru copiii oamenilor. Servitorii leneşi, care se aşteaptă la un cer al inactivităţii, au idei false 
despre ceea ce constituie cerul. Creatorul nu a pregătit un loc pentru satisfacerea indolenței 
păcătoase. Cerul este un loc al activității pline de interes. Totuşi, pentru cei trudiți şi 
împovăraţi, pentru aceia care au luptat lupta cea bună a credinței, el va fi o odihnă slăvită, 

deoarece tinereţea şi vigoarea nemuririi va fi a lor şi nu vor mai avea de luptat împotriva 
păcatului şi a lui Satana. Pentru aceşti lucrători energici, o stare de indolență veşnică ar fi 
plictisitoare. N-ar fi cer pentru ei. Cărarea muncii, hotărâtă creștinului pe pământ, poate fi 
grea şi istovitoare, dar este onorată şi sfinţită de urmele paşilor Mântuitorului, iar acela care o 
urmează este în siguranță. (CTBH. p. 99) 


CAPITOLUL CINCIZECI ŞI NOUĂ 


ÎNVĂŢȚÂNDMESERIIFOLOSITOARE 

Fiecare copil ar trebui să înveţe o meserie. - Nepăsarea şi eşecul părinţilor în a le da de 
lucru copiilor, pe care şi-au luat responsabilitatea să-i aducă pe lume, a rezultat în rău imens, 
periclitând viețile multor tineri şi paralizând în mare măsură rodnicia lor. Este o mare greşeală 
a permite tinerilor să crească fără a învăţa vreo meserie. (MS. 121, 1901) Din stâlpul de nor, 
Domnul Isus a dat indicații evreilor prin Moise să-şi educe copiii să lucreze, să-i înveţe 
meserii şi nimeni să nu fie leneş. (MS. 24b, 1894) Ar trebui să-i ajutaţi pe copiii voştri să 
capete cunoştinţă ca, în caz de nevoie, să poată trăi din propria lor muncă. Să-i învățați să fie 
hotărâți în a urma chemarea datoriei. (ST. 13 august, 1875) 

Învăţaţi folosirea uneltelor. - Când copii ating o vârstă potrivită, ar trebui să li se 
asigure unelte. Dacă lucrul le este făcut interesant, ei vor fi găsiți elevi pricepuţi în folosirea 
uneltelor. Dacă tatăl este dulgher, ar trebui să le dea băieţilor lecţii în construirea caselor, 
aducând întotdeauna în instrucțiunile lui lecții din Biblie, cuvinte ale Scripturii în care 
Domnul compară fiinţele omeneşti cu clădirea Lui. (MS. 45, 1912) 

Antrenaţi fiii în agricultură. - Taţii trebuie să-şi instruiască fiii să se angajeze cu ei în 
meseriile şi în lucrul lor. Fermierii n-ar trebui să creadă că agricultura nu este o ocupaţie 
destul de demnă pentru fiii lor. Agricultura trebuie avansată prin cunoştinţe ştiinţifice. 
Agricultura a fost declarată nerentabilă. Oamenii spun că solul nu plăteşte pentru munca 
depusă în el şi deplâng soarta acelora care îl cultivă. . . . Ar trebui însă ca persoane pricepute 
în această direcţie să se ocupe de acest domeniu de activitate, să facă un studiu al solului, să 
învețe cum să planteze, să cultive şi să recolteze şi s-ar putea vedea rezultate mai 
încurajatoare. Mulţi spun: „Noi am încercat agricultura şi ştim care sunt rezultatele ei." Şi 
totuşi chiar aceştia au nevoie să ştie cum să cultive solul şi cum să aducă ştiinţa în lucrul lor. 
Plugurile lor ar trebui să taie brazde mai adânci şi mai late, iar ei să înveţe că în cultivarea 
pământului nu trebuie să manifeste un temperament grosolan şi aspru. . . . Să înveţe a semăna 
semințele la vremea lor, să acorde atenţie vegetației şi să urmărească planul stabilit de 
Dumnezeu. (ST. 13 august, 1896) 

Instruire de valoare remarcabilă. - Nici o ramură a instruirii manuale nu are o valoare 
mai mare ca agricultura. Ar trebui depus un efort mai mare pentru a crea şi a încuraja un 
interes în îndeletnicirile agricole. Profesorii să atragă atenţia asupra a ceea ce spune Biblia 
despre agricultură: că planul lui Dumnezeu pentru om a fost să lucreze pământul; că primului 
om, conducătorul întregii lumi, i s-a dat o grădină ca s-o cultive şi că mulți din cei mai mari 
bărbaţi ai lumii - adevărata sa nobilime - au fost lucrători ai pământului. Arătaţi-le ocaziile din 
viața unui astfel de om. . . . Cine îşi câştigă existenţa prin agricultură, scapă de multe ispite şi 
se bucură de nenumărate privilegii şi bine-cuvântări de care sunt lipsiţi aceia care lucrează în 
marile oraşe. În aceste zile ale trusturilor gigantice şi ale competiţiei comerciale, puţini sunt 
aceia care se bucură cu adevărat de independenţa şi siguranța unei răsplătiri drepte a muncii 
lor, aşa cum se bucură lucrătorul pământului. (Ed. p. 219) 

Produsele proaspete sunt de o valoare deosebită. - Familiile şi instituțiile ar trebui să 
înveţe să facă mai mult pentru cultivarea şi îmbunătăţirea pământului. Numai dacă oamenii ar 
cunoaște valoarea produselor pământului, aduse la vremea lor, eforturi mai stăruitoare ar fi 
făcute pentru cultivarea solului. Toţi ar trebui să fie familiarizați cu valoarea deosebită a 

fructelor şi legumelor proaspete din livadă şi grădină. (CD. p. 312) Şcolile să ofere 
instrucțiuni în meserii folositoare. - Instruirea manuală merită o atenție mult mai mare decât i 
s-a acordat înainte. Ar trebui înfiinţate şcoli care, pe lângă cea mai înaltă cultură intelectuală 
şi morală, să asigure cele mai bune condiţii posibile pentru dezvoltare fizică şi instructaj 
pentru muncă. Să fie date instrucțiuni în agricultură şi industrie - cuprinzând, pe cât posibil, 
cât mai multe din cele mai utile meserii - de asemenea în organizarea gospodăriei, în arta 
culinară sănătoasă, în croitorie, în fabricarea rochiilor comode şi modeste, în tratarea 
bolnavilor şi în alte domenii asemănătoare. Ar trebui asigurate grădini, ateliere şi camere de 
tratamente, iar lucrarea în fiecare domeniu să fie îndrumată de instructori pricepuți. Lucrul să 
aibă o ţintă definită şi să fie desăvârşit. În timp ce fiecare persoană are nevoie de cunoștințe în 
diferite meşteşuguri, este absolut necesar ca fiecare să devină expert în cel puţin unul. Fiecare 
tânăr, la terminarea şcolii, ar trebui să fi acumulat cunoştinţe în vreo meserie sau ocupație cu 
care să-şi poată câştiga existența, dacă va fi nevoie. (Ed. p. 218) 

O instruire cu valoare dublă. - Întreprinderi ce se ocupă cu anumite ramuri de muncă 
ar fi trebuit conectate cu şcolile ca studenţii să poată avea serviciu şi exercițiul necesar după 
orele de clasă. . . . Atunci ei ar putea obţine o cunoaştere practică a meseriei după ce şi-au 
dobândit cunoştinţele din cărți. (CT. p. 83, 84) 

Cunoştinţele practice sunt de o valoare mai mare decât cele ştiinţifice. - Ar fi trebuit să 
existe profesoare experimentate care să dea lecţii de gătit tinerelor. Fetele ar fi trebuit să fie 
instruite să croiască, să coase şi să facă articole de îmbrăcăminte, devenind astfel educate 
pentru datoriile practice ale vieţii. Pentru tineri trebuie să existe întreprinderi unde ar putea 
învăţa diferite meserii ce le vor solicita atât muşchii cât şi puterile intelectuale. Dacă tinerii nu 
pot avea decât o educaţie unilaterală, care va avea o consecință mai mare: o cunoaştere a 
ştiinţei, cu toate dezavantajele ei pentru sănătate şi viaţă sau o cunoaştere a muncii pentru 
viața practică? Noi răspundem fără ezitare: cea de-a doua. Dacă una trebuie să fie neglijată, 
aceea să fie studierea cărților. (3T. p. 156) S-ar putea să existe unii care au primit o educaţie 
greşită sau alţii care au idei greşite cu privire la educarea copiilor. Aceşti copii şi tineri trebuie 
să aibă cea mai bună instruire, iar voi trebuie să introduceți munca fizică alături de cea 
intelectuală - cele două să meargă împreună. (MS. 19, 1887) 

Isus a fost un exemplu de hărnicie plină de mulțumire. - Se cere mult mai mult har şi 
disciplină riguroasă a caracterului pentru a lucra pentru Dumnezeu în calitate de mecanic, 
negustor, avocat sau fermier, ducând principiile creştinismului în ocupațiile obişnuite ale 
vieții, decât să lucrezi ca un misionar recunoscut în câmp deschis, unde poziția unuia este 
înțeleasă şi, datorită acestui fapt, jumătate din dificultăți sunt înlăturate. Se cer nervi şi muşchi 
spirituali tari pentru a duce religia în atelier şi în birou, sfințind amănuntele vieţii de fiecare zi, 
subordonând fiecare tranzacție lumească standardului unui creştin după Biblie. Isus, în cei 
treizeci de ani ai Săi de retragere la Nazaret, a trudit şi S-a odihnit, a mâncat şi a dormit, de la 
o săptămână la alta şi de la un an la altul, la fel ca şi contemporanii Săi umili. El nu a atras în 
nici un fel atenţia asupra Lui Însuşi ca asupra unui personaj marcant, totuşi El era 
Răscumpărătorul lumii, cel adorat de îngeri, făcând tot timpul lucrul Tatălui Său, trăind o 
lecție ce ar trebui să rămână pentru omenire ca să o copieze până la sfârşitul timpului. 

Această lecție esenţială a hărniciei plină de mulțumire în datoriile necesare vieţii, 
oricât de umile, trebuie încă învățată de o mare parte a urmaşilor Domnului Hristos. Dacă nu 
este nici un ochi omenesc să ne critice lucrul, nici o voce ca să laude sau să blameze, el 
trebuie făcut tot atât de bine ca şi când Însuşi Cel Infinit ar fi acolo să-l inspecteze. Noi ar 
trebui să fim la fel de credincioşi în detaliile mici ale ocupaţiilor noastre ca şi în problemele 
mai mari ale vieţii. (HR. octombrie, 1876) 


CAPITOLUL ŞAIZECI 

CUNOAŞTEREA ŞI ASCULTAREA DE LEGILE VIEȚII 

Minuni ale corpului omenesc. - Noi suntem lucrarea lui Dumnezeu, iar Cuvântul Lui 
ne descrie ca: „o făptură aşa de minunată". El a pregătit această locuință vie pentru minte; este 
un templu „ţesut în chip ciudat", pe care Domnul Însuşi l-a făcut potrivit Duhului Său cel 
Sfânt ca să locuiască în el. Mintea controlează întreaga făptură. Toate faptele noastre, bune 
sau rele, îşi au originea în minte. Mintea este cea care se închină lui Dumnezeu şi ne apropie 
de ființele cereşti. Totuşi, mulți îşi petrec întreaga viață fără a cunoaşte caseta {corpul 
omenesc) ce conţine această comoară. Toate organele fizice sunt slujitorii minţii, iar nervii 
sunt solii ce transmit ordinele sale, călăuzind mişcările maşinăriei vii. (FE. p. 425, 426) În 
timp ce este studiat mecanismul corpului, atenţia ar trebui să fie îndreptată spre adaptarea lui 
minunată în a-şi îndeplini funcțiile şi la activitatea şi interdependența diferitelor organe. Pe 
măsură ce interesul studentului este astfel trezit, iar el este condus să vadă importanţa culturii 
fizice, profesorul poate face mult în a-i asigura o dezvoltare adecvată şi obiceiuri corecte. (Ed. 
p. 198) 

Sănătatea să fie păzită. - Deoarece mintea şi sufletul îşi găsesc expresie prin 
intermediul corpului, atât vigoarea morală cât şi cea spirituală depind într-o mare măsură de 
tăria şi activitatea fizică. Tot ceea ce promovează sănătatea fizică, promovează dezvoltarea 
unei minţi puternice şi a unui caracter bine echilibrat. Fără sănătate, nimeni nu poate înțelege 
clar şi nici nu poate să-şi împlinească în mod complet obligațiile sale față de sine, față de cei 
din jur sau față de Creatorul său. De aceea sănătatea ar trebui să fie păzită cu tot atâta 
credincioşie ca şi caracterul. O cunoaştere a fiziologiei şi a igienei ar trebui să fie temelia 
tuturor eforturilor educaţionale. (Id. p. 195) 

Mulţi nu vor să studieze legile sănătății. - Mulţi nu vor să depună efortul necesar 
pentru a obţine o cunoaştere a legilor vieții şi a metodelor simple folosite pentru restabilirea 
sănătății. Ei nu se plasează într-o relaţie corectă cu viața. Când rezultatul încălcării legilor 
naturale este boala, ei nu caută să-şi corecteze greşelile, iar apoi cer binecuvântarea lui 
Dumnezeu. (CTBH. p. 112, 113) Trebuie să ne educăm, ca să trăim în armonie cu legile 
sănătății, şi ca să învăţăm şi pe alţii o cale mai bună. Mulţi, chiar dintre aceia care mărturisesc 
a crede adevărurile speciale pentru acest timp, sunt deplorabil de neştiutori cu privire la 
sănătate şi cumpătare. Ei au nevoie să fie educați, învățătură peste învățătură, învățătură peste 
învățătură. Subiectul trebuie ținut proaspăt înaintea lor. Aproape fiecărei familii ar trebui să-i 
fie stârnit interesul asupra acestei probleme ce n-ar trebui să fie trecută cu vederea ca 
neesențială. Conştiinţa trebuie trezită la datoria practicării principiilor adevăratei reforme. (Id. 
p. 117) Principiile igienei aplicate în dietă, exerciţiu, îngrijirea copiilor, tratarea bolnavilor şi 
multe domenii asemănătoare, ar trebui să primească mult mai multă atenție decât li se acordă 
de obicei. (Ed. p. 197) 

A studia măsuri preventive. - Se acordă prea puţină atenţie cauzelor principale ale 
mortalității, bolilor şi degenerării ce există astăzi chiar în țările cele mai civilizate şi mai 
dezvoltate. . . . Cele mai multe din relele ce aduc nenorocire şi ruină rasei umane, pot fi 
prevenite, iar puterea de a se ocupa de ele se află într-o mare măsură în părinți. (MH. p. 380) 

Învăţaţi-i pe copii să judece de la cauză la efect. - Învăţaţi-i pe copiii voştri să judece 
de la cauză la efect. Arătaţi-le că, dacă violează legile fiinţei lor, trebuie să plătească prin 
suferință. Dacă nu vedeţi o îmbunătăţire aşa de rapidă cum ați dori, nu fiți descurajaţi, ci 
instruiți-i cu răbdare şi înaintați până ce biruinţa este câştigată. (CT, p. 126) Aceia care 
studiază şi practică principiile vieţuirii corecte vor fi mult binecuvântați, atât fizic cât şi 
spiritual. O înţelegere a filozofiei sănătății este o pază sigură împotriva multor rele ce sunt în 
continuă creştere. (Id. p. 138) 

Instruirea să fie progresivă. - Cunoştinţele elementare ale fiziologiei şi igienei trebuie 
predate de timpuriu copiilor, în lecţii simple şi uşoare. Lucrarea să fie începută de mamă, în 
cămin şi continuată cu credincioşie în şcoală. Pe măsură ce elevii cresc mai mari, educaţia în 

acest domeniu ar trebui continuată până ce ei sunt calificaţi să îngrijească de templul în care 
trăiesc. Ei ar trebui să înțeleagă importanţa apărării împotriva bolii prin conservarea vigorii 
fiecărui organ şi, de asemenea, să fie învăţaţi cum să acţioneze în cazul accidentelor şi bolilor 
obişnuite. (Ed. p. 196) 

Cunoaşterea teoretică nu este suficientă. - Cel care studiază fiziologia trebuie învățat 
că obiectivul studiului său nu este doar de a obţine o cunoaştere a faptelor şi principiilor; 
acestea singure se vor dovedi de puţin folos. S-ar putea ca el să înțeleagă importanța 
ventilaţiei şi camera lui să aibă tot timpul aer curat. Dar dacă nu-şi umple plămânii cu aer în 
mod corespunzător, va suferi consecințele respirației incorecte. Aşa s-ar putea să fie înțeleasă 
necesitatea curăţeniei şi să fie asigurate materialele de care este nevoie, dar dacă nu sunt puse 
în folosință, nu vor avea nici un efect. Marea cerință în predarea acestor principii este de a-l 
impresiona pe elev cu importanţa lor astfel încât să le pună în practică în mod conştiincios. 
(d. p. 200) 

Cunoaşterea legilor naturii este necesară. - Există lucruri ce nu sunt incluse de obicei 
în studiul fiziologiei şi ar trebui să fie luate în considerație. Acestea sunt de o valoare mult 
mai mare pentru student decât multe din amănuntele predate în mod obişnuit în această 
materie. Ca principiu de bază al întregii educaţii în acest domeniu, tineretul să fie învăţat că 
legile naturii sunt legile lui Dumnezeu, divine, la fel ca şi Decalogul. Dumnezeu a scris legile 
ce guvernează organismul nostru, pe fiecare nerv, muşchi şi fibră din corp. Orice încălcare a 
lor, intenţionată sau nu, este un păcat împotriva Creatorului nostru. Cât de important este 
atunci să fie predată o cunoaştere desăvârşită a acestor legi. (Id. p. 196, 197) 

Regularitate în mâncat şi dormit. - Importanța regularității timpului de masă şi somn n- 
ar trebui să fie trecută cu vederea. Deoarece lucrarea de clădire treptată a corpului are loc în 
timpul orelor de odihnă, este esențial, în special în cazul tinerilor, ca somnul să fie regulat şi 
abundent. (Id. p. 205) Programarea orelor pentru somn n-ar trebui făcută la întâmplare. 
Studenţii să nu-şi facă obiceiul de a sta cu lumina aprinsă până la miezul nopții şi să doarmă 
ziua. Dacă aşa au fost obişnuiţi acasă, ar trebui să-şi corecteze obiceiul, mergând la culcare la 
o oră potrivită. Atunci se vor trezi dimineaţa reîmprospătaţi pentru datoriile zilei. (CT. p. 297) 

Insistați asupra obiceiurilor corecte cu privire la sănătate. - Trebuie să se insiste asupra 
obiceiurilor corecte în mâncare, băutură şi îmbrăcăminte. Obiceiurile rele îi fac pe tineri mai 
puţin sensibili la învăţăturile Bibliei. Copiii trebuie să fie păziți împotriva îngăduirii apetitului 
şi în special împotriva folosirii stimulanţilor şi narcoticelor. Mesele părinţilor creştini să nu fie 
încărcate cu alimente condimentate şi picante. (Id. p. 126) Să nu permitem nici un obicei ce ne 
va slăbi tăria fizică sau intelectuală şi să nu abuzăm în vreun fel de puterile noastre. Trebuie 
să facem tot ce ne stă în putere să ne păstrăm sănătatea ca să putem avea o dispoziție plăcută, 
o minte clară, să fim în stare să distingem lucrurile sfinte de cele obişnuite şi să onorăm pe 
Dumnezeu în trupul şi în spiritul nostru, care sunt ale Lui. (YI. 24 august, 1893) 

Importanţa poziției corecte. - Printre primele lucruri spre care trebuie să țintim, este 
poziţia corectă, atât şezând cât şi stând în picioare. Dumnezeu l-a făcut pe om drept şi doreşte 
ca el să posede nu doar beneficiile fizice, ci şi cele intelectuale şi morale, graţia, demnitatea şi 
stăpânirea de sine, curajul şi independența pe care o postură dreaptă tinde să le promoveze 
într-o mare măsură. Asupra acestui punct, profesorul să dea instrucțiuni prin exemplu şi prin 
învățătură. Arătaţi care este poziția corectă şi insistați să fie menținută. (Ed. p. 198) 

Respirația şi cultivarea vocii. - Următoarele în importanță, după poziția corectă, sunt 
respirația şi cultivarea vocii. Cel care îşi menţine o poziţie dreaptă atât şezând cât şi stând în 
picioare, este în mai mare măsură să respire corect decât ceilalți. Profesorul trebuie să-i 
convingă pe elevi de importanţa respirației profunde. Arătați cum acțiunea sănătoasă a 
organelor respiratorii ajută circulaţia sângelui, înviorează întregul organism, stimulează 
apetitul, încurajează digestia şi induce un somn adânc şi dulce, şi în felul acesta, nu doar că 
reîmprospătează trupul, ci linişteşte şi calmează mintea. Pe măsură ce este arătată importanța 

respirației profunde, ar trebui să se insiste asupra practicării ei. Să se dea exerciții ce vor 
încuraja aceasta şi să se urmărească formarea acestui obicei. . . . Instruirea vocii are un rol 
important în cultura fizică deoarece tinde să dilate şi să întărească plămânii respingând astfel 
boala. Pentru a asigura o dicție corectă în citit şi vorbit, vedeţi ca muşchii abdominali să aibă 
deplină libertate în rolul lor în respiraţie, iar organele respiratorii să nu fie împiedicate. 
Tensiunea să vină mai degrabă asupra mușchilor abdominali decât asupra celor traheali. În 
felul acesta pot fi prevenite boli serioase şi multă extenuare. O atenţie deosebită trebuie 
acordată asigurării unei articulaţii distincte, a tonurilor calme şi bine modulate şi a unei dicţii 
nu prea rapide. Aceasta va promova sănătatea şi, în acelaşi timp, va adăuga mult la 
agreabilitatea şi eficienţa activității studentului. (Id. p. 198, 199) Cele trei lucruri esenţiale 
pentru fericirea familiei. - În studierea igienei, profesorul sârguincios va îmbunătăţi orice 
ocazie de a le arăta studenţilor necesitatea curăţeniei desăvârşite: atât a celei personale cât şi a 
mediului înconjurător al cuiva. Să fie accentuată valoarea băii zilnice în promovarea sănătății 
şi în stimularea activității minţii. De asemenea, să se acorde atenţie luminii solare şi aerisirii, 
igienei dormitorului şi bucătăriei. Învăţaţi-i pe elevi că un dormitor sănătos, o bucătărie 
desăvârşit de curată şi o masă bună, aranjată cu gust va face mai mult în a asigura fericirea 
familiei şi respectul oricărui musafir sensibil decât toată mobilă scumpă din salon. Faptul că 
„Viața este mai mult decât hrana şi trupul mai mult decât îmbrăcămintea" este o lecţie tot atât 
de necesară acum ca şi atunci când a fost dată de Învățătorul divin, acum o mie opt sute de 
ani. (Id. p. 200) 

Căutaţi să înțelegeți remediile naturale. - Adevăratele remedii sunt: aerul curat, lumina 
soarelui, cumpătarea, odihna, exercițiul, dieta adecvată, folosirea apei şi încrederea în puterea 
divină. Fiecare persoană trebuie să cunoască remediile şi modul în care acestea se aplică. Este 
esenţial să înțelegem principiile implicate în tratarea bolnavilor şi, de asemenea, să avem 
instruirea practică ce să ne facă în stare să folosim aceste cunoştinţe. Folosirea tratamentelor 
naturale cere o măsură de grijă şi efort pe care mulţi nu sunt binevoitori să le ofere. Procesul 
natural de vindecare şi refacere este treptat şi celui nerăbdător i se pare încet. Supunerea 
îngăduințelor vătămătoare cere sacrificiu. Dar la sfârşit se va vedea că natura, nestingherită, 
îşi face lucrarea înţelept şi bine. Aceia care perseverează în ascultarea de legile ei vor secera 
răsplata în sănătatea trupului şi a minții. (MH. p. 127) 

Un cod cuprinzător. - Cu privire la ceea ce putem face pentru noi înşine, există un 
punct care se cere luat în consideraţie cu atenție şi chibzuinţă. Trebuie să mă cunosc pe mine 
însumi. Trebuie să fiu dispus întotdeauna să învăţ cum să îngrijesc această construcţie, trupul 
pe care mi l-a dat Dumnezeu, ca s-o pot păstra în cea mai bună condiţie de sănătate. Trebuie 
să mănânc lucrurile care vor fi cele mai bune pentru mine din punct de vedere fizic şi trebuie 
să am o grijă deosebită pentru ca îmbrăcămintea mea să permită o circulaţie bună a sângelui. 
Să nu mă lipsesc de exercițiu şi de aer. Să obțin toată lumina soarelui ce stă în putinţa mea s-o 
obțin. Eu trebuie să am înţelepciune ca să fiu un păzitor credincios al trupului meu. Fac un 
lucru foarte neînțelept dacă intru într-o cameră rece când sunt transpirat. Mă dovedesc un 
ispravnic necredincios dacă-mi permit să stau în curent şi astfel să mă supun răcelii. Mă 
dovedesc neînțelept dacă stau cu picioarele reci şi astfel atrag sângele de la extremități la 
creier şi la organele interne. Trebuie să-mi protejez întotdeauna picioarele când este vreme 
umedă. Trebuie să mănânc regulat, cele mai sănătoase alimente ce vor face sânge de cea mai 
bună calitate şi să nu lucrez necumpătat dacă stă în puterea mea să fac aceasta. Atunci când 
încalce legile pe care Dumnezeu le-a stabilit în ființa mea, trebuie să mă pocăiesc, să fac 
reformă şi să mă plasez în condiţiile cele mai favorabile, sub îngrijirea doctorilor pe care 
Dumnezeu mi i-a pus la dispoziţie: aerul curat, apa curată şi prețioasă, vindecătoarea lumină 
solară. (MM. p. 230) Noi suntem, în mod individual, răspunzători față de Dumnezeu. - 
Trupurile noastre sunt proprietatea răscumpărată a lui Hristos şi noi nu avem libertatea să 
facem cu ele ce ne place. Toţi aceia care cunosc aceste legi stabilite de Dumnezeu în făpturile 

lor, ar trebui să-şi dea seama de obligaţia lor de a le asculta. Ascultarea de legile sănătății să 
fie făcută o problemă de datorie personală. Noi înşine trebuie să suferim consecințele legii 
încălcate. Fiecare dintre noi, în mod individual, trebuie să dăm socoteală înaintea lui 
Dumnezeu pentru obiceiurile şi practicile noastre. Aşadar întrebarea să ne-o punem nu sub 
forma: „Ce face lumea?”, ci: „Cum să tratez eu, ca individ, trupul pe care mi l-a dat 
Dumnezeu?" (MH. p. 31) 


SECTIUNEA XIV Menţinând condiţia fizică 


CAPITOLUL ŞAIZECI ŞI UNU 


GOSPODINAÎNBUCĂTĂRIE* 

Înalta chemare a gospodinei. - Nu poate exista ocupaţie mai importantă decât aceea a 
lucrului casnic. A găti bine, a pune pe masă alimente sănătoase într-o manieră apetisantă cere 
inteligență şi experiență. Persoana care pregăteşte alimentele ce vor intra în stomac să fie 
transformate în sânge şi să hrănească organismul ocupă poziția cea mai înaltă şi mai 
importantă. (3T. p. 158) Este esenţial pentru orice tânăr să cunoască cu desăvârşire datoriile 
de fiecare zi. Dacă e nevoie, o tânără se poate dispensa de cunoaşterea limbii franceze, a 
algebrei şi chiar a pianului, dar este absolut necesar să înveţe să facă pâine bună, să facă 
îmbrăcăminte potrivită şi să îndeplinească în mod eficient multele datorii ce ţin de gospodărie. 
Nimic nu este mai vital pentru sănătatea şi fericirea întregii familii ca îndemânarea şi 
inteligenţa aceleia care găteşte. Prin mâncare rău preparată şi nesănătoasă ea poate împiedica 
şi chiar distruge atât rodnicia adultului cât şi dezvoltarea copilului. Asigurând în schimb 
alimente adaptate la nevoile organismului şi în acelaşi timp atrăgătoare şi gustoase, ea poate 
realiza la fel de mult în direcţia bună, cât ar fi realizat în direcţia rea, făcând altfel. Aşa că, în 
multe feluri, fericirea vieții este împletită cu credincioşia în datoriile obişnuite. (Ed. p. 216) 


Ştiinţa gătitului este o artă esenţială. - Ştiinţa *Notă: Dietă şi 
hrană prezintă sfaturi detaliate cu privire la alimente. 
gătitului nu este o arie mică. ... Ea trebuie privită ca cea mai valoroasă dintre toate 


artele, deoarece este atât de strâns legată cu viaţa. Ea ar trebui să primească mai multă atenţie 
deoarece, pentru a produce sânge bun, organismul are nevoie de alimente bune. Temelia a 
ceea ce-i menţine pe oameni sănătoşi este lucrarea medicală misionară a gătitului sănătos. 
Adesea reformarea sănătăţii devine deformarea sănătăţii datorită pregătirii mâncării fără gust. 
Lipsa de cunoştinţă privind gătitul sănătos trebuie să fie remediată pentru ca reforma sanitară 
să devină un succes. Bucătăresele bune sunt greu de găsit. Multe, multe mame au nevoie să ia 
lecții de gătit ca să poată aşeză înaintea familiei alimente bine preparate şi atrăgătoare. (CD. p. 
263) 

Caută să devii stăpână a artei. - Surorile noastre nu ştiu adesea cum să gătească. Unora 
ca acestea le-aş spune: eu aş merge la cea mai bună bucătăreasă ce poate fi găsită în țară, şi aş 
rămâne acolo săptămâni, dacă e necesar, până aş deveni stăpână pe artă, o bucătăreasă dibace 
şi inteligentă. Aş urma această cale dacă aş avea patruzeci de ani. Este datoria voastră să ştiţi 
cum să gătiți şi să le învăţaţi şi pe fiicele voastre. (2T. p. 370) 

Studiați şi practicați. - Mâncarea poate fi preparată simplu şi sănătos dar se cere 
îndemânare ca să poată fi făcută atât sănătoasă cât şi hrănitoare. Pentru a învăţa cum să 
gătească, femeile ar trebui să studieze, apoi, cu răbdare, să pună în practică. Oamenii suferă 
pentru că sunt prea comozi s-o facă. Eu le spun: e timpul să vă treziți energiile adormite şi să 
vă informaţi. Să nu credeţi că timpul devotat obținerii cunoştinţelor şi experienţei aprofundate 
în prepararea alimentelor sănătoase şi gustoase e un timp pierdut. Nu contează cât de multă 


119 


experiență ați avut în gătit, dacă mai aveţi încă responsabilitățile unei familii, este datoria 
voastră să învățați cum s-o îngrijiţi în mod adecvat. (CTBH. p. 49) 

Atât varietatea cât şi simplitatea sunt esențiale. - Mesele ar trebui să fie variate. 
Aceleaşi feluri de mâncare, preparate în acelaşi fel, n-ar trebui să apară pe masă de fiecare 
dată, în fiecare zi. Mâncarea este mai bine savurată şi organismul este mai bine hrănit atunci 
când hrana este variată. (MH. p. 300) Corpurile noastre sunt constituite din ceea ce mâncăm, 
iar pentru a face ţesuturi de bună calitate, trebuie să avem felul de mâncare potrivit, preparat 
cu atâta îndemânare încât să fie cel mai bine adaptat la nevoile organismului. Este o datorie 
religioasă a acelora care gătesc să înveţe cum să gătească variat, aşa încât mâncarea să fie atât 
gustoasă cât şi sănătoasă. (CTBH. p. 48, 49) Moda şi etalarea îşi arată influența dăunătoare 
până şi în aranjatul mesei. Prepararea sănătoasă a alimentelor devine o problemă secundară. 
Servirea unei mari varietăţi de alimente absoarbe timp, bani şi muncă obositoare fără a aduce 
vreun bine. S-ar putea să fie la modă să ai vreo şase feluri de mâncare dar acest obicei este 
distrugător pentru sănătate. Aceasta este o modă pe care bărbaţii şi femeile sensibile ar trebui 
s-o condamne atât prin învățătură cât şi prin exemplu. . . . Cu mult mai bine ar fi fost pentru 
sănătatea familiei dacă prepararea mesei ar fi fost mai simplă. (Id. p. 73) 

Rezultatele gătitului slab. - Gătitul incorect epuizează energiile vieții a mii de oameni. 
Din această cauză sunt pierdute mai multe suflete decât mulți îşi dau seama. Ea deranjează 
organismul şi produce boală. În această condiţie, lucrurile cereşti nu pot fi discernute cu 
promptitudine. (Id. p. 49) Mâncarea săracă şi gătită rău sărăceşte sângele din cauză că slăbeşte 
organele ce-l generează. Ea deranjează organismul şi aduce pe lângă boală şi nervi iritabili şi 
temperamente rele. Victimele gătitului slab se numără cu miile şi zecile de mii. Pe multe 
morminte s-ar putea scrie: „Mort din cauza gătitului rău", „Mort din cauza unui stomac 
suprasolicitat". (MH. p. 302) 

Învăţaţi-vă copiii să gătească. - Nu neglijaţi să-i învățați pe copiii voştri cum să 
gătească. Făcând astfel, le împărtăşiți principii pe care ar trebui să le aibă în educaţia lor 
religioasă. Predându-le lecţii în fiziologie şi învăţându-i cum să gătească simplu şi totuşi cu 
îndemânare, puneţi temelia pentru cele mai folositoare ramuri ale educaţiei. Se cere dibăcie ca 
să faci pâine bună şi uşoară. Există religie în gătitul bun şi eu pun sub semnul întrebării religia 
acelora care sunt prea ignoranți şi prea nepăsători ca să înveţe să gătească. (2T. p. 537) 

Instruiţi-le cu răbdare şi atenţie. - Mamele ar trebui să-şi ia fiicele în bucătărie când 
sunt foarte tinere şi să le înveţe arta gătitului. Mama nu poate aştepta ca fiicele ei să înțeleagă 
tainele lucrului casnic fără educaţie. Ea ar trebui să le înveţe cu răbdare şi iubire şi să facă 
lucrul cât poate de plăcut prin înfăţişarea ei voioasă şi prin cuvinte încurajatoare de aprobare. 
(d. vol. 1, p. 684) Dacă ele eşuează odată, de două ori, de trei ori nu le criticați. Descurajarea 
îşi face deja lucrarea, ispitindu-le să spună: „N-are rost; nu pot." Acesta nu este timp de 
criticat. Voința lor slăbeşte. Ea are nevoie de impulsul cuvintelor încurajatoare, voioase şi 
pline de speranță ca: „Nu-i nimic c-ai greşit. Tu acum abia înveţi şi e de aşteptat să faci gafe. 
Mai încearcă. Concentrează-te la ceea ce faci. Fi foarte atentă şi cu siguranță vei reuşi." (Id. p. 
684, 685) 

Cum poate fi răcit interesul şi entuziasmul. - Multe mame nu realizează importanța 
acestei ramuri a cunoaşterii, şi, decât să aibă tulburarea şi grija de a-şi instrui copiii şi de a 
suporta eşecurile şi greşelile lor în timp ce aceştia învață, ele preferă să facă totul singure. 
Când fiicele lor fac o greşeală în eforturile lor, ele le dau la o parte spunând: „„N-are rost; tu 
nu poți face cutare sau cutare. Mai mult mă încurci şi mă necăjeşti decât mă ajuţi.” Astfel sunt 
respinse primele eforturi ale celor care învaţă, iar primul eşec le răceşte interesul şi zelul de a 
învăţa în aşa fel, încât le este frică de o altă încercare şi vor propune să coase, să tricoteze, să 
facă curăţenie în casă, orice altceva numai să nu gătească. Aici mama a făcut o mare greşeală. 
Ea ar fi trebuit să le instruiască cu răbdare, ca să poată obţine, prin practică, o experienţă ce va 

alunga stângăcia şi va remedia mişcările neîndemânatice ale lucrătorului neexperimentat. (Id. 
p. 685) 

Cea mai necesară pregătire pe care o pot face tinerele pentru viața practică. - Tinerele 
ar trebui să fie învăţate cu de-amănuntul în gătit. Oricare ar fi împrejurările lor în viaţă, 
aceasta este o cunoştinţă ce poate fi pusă în practică. Este o ramură a educaţiei ce are cea mai 
directă influență asupra vieții omeneşti, în special asupra vieților celor mai apropiați. (Id. p. 
683, 684) Eu îmi apreciez croitoreasa; îmi preţuiesc persoana care-mi transcrie lucrările; dar 
bucătăreasa mea, care ştie bine cum să prepare alimentele ca să susțină viaţa şi să hrănească 
creier, os şi muşchi, ocupă locul cel mai important între ajutoarele din familia mea. (Id. vol. 2, 
p. 370) Tinerele gândesc că este josnic să găteşti şi să faci altfel de lucru în gospodărie şi, 
pentru acest motiv, multe fete care se mărită şi au grija familiei ştiu foarte puţin despre 
datoriile ce revin unei soții şi mame. (MH. p. 302) Astfel construiți o barieră împotriva 
viciului şi nechibzuinței. - Atunci când le învățați {pe fetele voastre! arta gătitului, voi 
construiți în jurul lor o barieră ce le va păzi de nesocotinţa şi viciul în care altfel ar fi tentate 
să se angajeze. (2T. p. 370) 

Bărbaţii, ca şi femeile, ar trebui să înveţe să gătească. - Bărbaţii, ca şi femeile, au 
nevoie să înțeleagă prepararea simplă şi sănătoasă a alimentelor. Afacerile lor îi cheamă 
adesea acolo unde nu pot obține mâncare sănătoasă. Atunci, dacă au cunoştinţe în gătit, le pot 
folosi cu un scop bun. (MH. p. 323) Atât tinerii cât şi tinerele ar trebui să înveţe cum să 
gătească economic şi să se dispenseze cu totul de ramura alimentelor cu carne. (CT. p. 313) 
Studiaţi economia; evitaţi risipa. - În fiecare compartiment al gătitului întrebarea ce trebuie 
luată în consideraţie este: „Cum să fie preparată mâncarea cât mai natural şi necostisitor?" 
Trebuie studiu atent ca alimentele rămase de la masă să nu fie risipite. Studiaţi cum pot fi 
recuperate aceste resturi. Această dibăcie, economie şi tact înseamnă o avere. În anotimpurile 
mai călduroase pregătiți mai puţină mâncare. Folosiţi mai multă substanță uscată. Sunt multe 
familii sărace care de-abia au destul să mănânce, totuşi, pot fi adesea iluminate cu privire la 
motivul pentru care sunt sărace: există prea multe resturi risipite. (CD. p. 258) 

Întrebări serioase pentru meditaţie. - „Fie că mâncaţi, că beţi sau că faceţi orice 
altceva, faceţi totul spre slava lui Dumnezeu." Faceţi voi aceasta atunci când preparați 
mâncarea pentru masă şi chemați familia să ia parte la ea? Puneţi înaintea copiilor voştri 
numai alimente ce ştiţi că vor face sângele cel mai bun? Este acesta felul de alimente ce le va 
păstra corpurile în cea mai bună condiție de sănătate? Este acesta felul de alimente ce îi va 
plasa în cea mai bună relaţie cu viaţa şi sănătatea? Este acesta felul de hrană ce planifici 
pentru copiii tăi? Sau, fără a lua în consideraţie binele lor viitor, le asiguri mâncare 
nesănătoasă, stimulantă şi iritantă? (2T. p. 359, 360) 


CAPITOLUL ŞAIZECI ŞI TREI 


CUMPĂTAREÎNTOATELUCRURILE 

Necumpătarea cauzează cele mai multe din bolile vieţii. - Necumpătarea stă la temelia 
multora din bolile vieţii. Ea distruge în fiecare an zeci de mii. Nu vorbim despre intemperanță 
ca fiind limitată numai la folosirea băuturilor intoxicante, ci îi dăm un înţeles mai cuprinzător, 
incluzând îngăduinţa dăunătoare a oricărui apetit sau pasiuni. (PHJ. aprilie, 1890) Datorită 
lipsei de cumpătare unii îşi sacrifică jumătate, iar alții două treimi din puterile fizice, 
intelectuale şi morale şi devin jucăriile vrăjmaşului. (MYP. p. 236) 

Îngăduinţa excesivă este păcat. - Indulgenţa excesivă în a mânca, a bea, a dormi şi a 
privi este păcat. Activitatea armonioasă şi sănătoasă a tuturor puterilor trupului şi minţii are ca 

rezultat fericirea şi cu cât aceste puteri sunt mai elevate şi mai rafinate, cu atât mai pură şi 
neumbrită este fericirea. (CD. p. 44) 

Abstinenţa este un principiu al vieţii religioase. - Temperanţa în toate lucrurile acestei 
vieţi trebuie să fie învățată şi practicată. Cumpătarea în mâncare, băutură, somn şi 
îmbrăcăminte este unul din marile principii ale vieţii religioase. Adevărul adus în sanctuarul 
sufletului va călăuzi în tratarea corpului. Nici un lucru ce are legătură cu sănătatea agentului 
uman nu trebuie privit cu indiferență. Binele nostru veşnic depinde de felul în care folosim 
timpul, tăria şi influenţa în această viață. (6T. p. 375) O singură viață ne este dată aici şi 
întrebarea fiecăruia ar trebui să fie: cum să-mi investesc viaţa ca să aducă cel mai mare profit? 
(PHJ. aprilie, 1890) Prima noastră datorie față de Dumnezeu şi față de semenii noştri este 
aceea a dezvoltării de sine. Fiecare capacitate cu care ne-a înzestrat Creatorul ar trebui 
cultivată până la cel mai înalt grad de perfecţiune, ca să putem fi în stare să facem cantitatea 
cea mai mare de bine de care suntem capabili. Aşadar, acel timp este folosit cu un scop bun, 
ce este îndreptat spre stabilirea şi păstrarea unei bune sănătăţi fizice şi intelectuale. Noi nu ne 
putem permite să micşorăm sau să paralizăm vreo funcție a minții sau a corpului prin muncă 
peste măsură sau prin abuzarea vreunei părți a maşinăriei vii. Când facem aceasta, cu 
siguranță trebuie să suferim consecințele. (ST. 17 noiembrie, 1890) 

Ea are o putere minunată. - Respectarea cumpătării şi a regularităţii în toate lucrurile 
are o putere minunată. Ea va face mai mult decât împrejurările sau înzestrările naturale în a 
încuraja acea dispoziţie dulce şi senină ce va netezi calea vieţii. În acelaşi timp, puterea 
stăpânirii de sine dobândită astfel va fi unul din cele mai prețioase echipamente pentru lupta 
plină de succes cu datoriile şi realitățile serioase ce o aşteaptă pe fiecare ființă omenească. 
(Ed. p. 206) 

Un ajutor pentru a gândi clar. - Bărbaţii din poziţii importante au de luat în fiecare zi 
hotărâri de care depind rezultate de mare importanţă. Ei trebuie adesea să gândească repede şi 
acest lucru poate fi îndeplinit cu succes numai de către aceia care practică strictă abstinenţă. 
Mintea se întăreşte sub tratamentul corect al puterilor fizice şi intelectuale. Dacă solicitarea nu 
este prea mare, fiecare încercare aduce nouă vitalitate. (MH. p. 309) 

Obiceiurile cumpătate aduc răsplătiri bogate. - Noua generație în creştere este 
înconjurată de atracţii menite să ispitească apetitul. În mod deosebit în oraşele noastre mari, 
fiecare formă de îngăduință este făcută uşoară şi ademenitoare. Aceia care refuză, ca şi 
Daniel, să se pângărească vor secera răsplata obiceiurilor lor de cumpătare. Cu puterea lor 
fizică superioară şi cu rezistența mărită, ei au o rezervă la care pot apela în caz de nevoie. 

Obiceiurile fizice corecte promovează superioritatea intelectuală. Puterea intelectuală, 
tăria fizică şi longevitatea depind de legi neschimbătoare. Nu există întâmplare, şansă, cu 
privire la această chestiune. Dumnezeul naturii nu va interveni să-l păzească pe om de 
consecințele încălcării legilor naturii. (CTBH. p. 28) 

Pentru o sănătate perfectă, fii cumpătat în toate lucrurile. - Pentru a păstra sănătatea, 
este nevoie de temperanță în toate lucrurile. . . . Tatăl nostru ceresc a trimis lumina reformei 
sanitare să protejeze împotriva relelor ce rezultă dintr-un apetit pervertit, ca cei care iubesc 
puritatea şi sfinţenia să poată şti cum să folosească cu discreţie lucrurile bune pe care El li le-a 
asigurat şi ca, prin exercitarea cumpătării în viaţa de fiecare zi, ei să poată fi sfințiți prin 
adevăr. (Id. p. 52) 

Temperanţa precede sfinţirea. - Poporul lui Dumnezeu trebuie să înveţe abstinenţa în 
toate lucrurile. . . . Orice îngăduință de sine trebuie îndepărtată din vieţile lor. Înainte ca să 
poată înţelege cu adevărat însemnătatea adevăratei sfințiri şi a conformării cu voia Domnului 
Hristos, ei trebuie, prin cooperare cu Dumnezeu, să obţină stăpânirea peste obiceiurile şi 
practicile rele. (MM. p. 275) 

În studiu. - Necumpătarea în studiu este un fel de intoxicație şi aceia care se complac 
în ea se rătăcesc de la căile sigure, se împiedică şi cad în întuneric. Domnul ar vrea ca fiecare 

student să ţină minte faptul că ochiul trebuie păstrat numai spre slava lui Dumnezeu. El nu 
trebuie să-şi epuizeze şi să-şi irosească puterile fizice şi intelectuale căutând să dobândească 
toată ştiinţa posibilă, ci să-şi păstreze prospeţimea şi vigoarea tuturor puterilor ca să se 
angajeze în lucrarea pe care Dumnezeu i-a arătat-o: de a ajuta sufletele să afle calea 
neprihănirii. (CT. p. 405, 406) 

În lucru. - Ar trebui să practicăm temperanță în munca noastră. Nu este datoria noastră 
să ne plasăm acolo unde vom fi suprasolicitaţi. S-ar putea ca unii să fie aşezaţi acolo unde 
acest lucru este necesar dar aceasta ar trebui să fie excepția şi nu regula. Trebuie să practicăm 
cumpătare în toate lucrurile. Dacă Îl onorăm pe Domnul făcându-ne partea, El Îşi va face 
partea Lui, păstrându-ne sănătatea. Noi ar trebui să avem organele sub control sensibil. 
Practicând cumpătare în mâncare, în băutură, în îmbrăcăminte, în muncă şi în toate lucrurile 
putem să facem pentru noi ceea ce nici un medic nu poate. (Te. p. 139) Cei care fac eforturi 
mari pentru a îndeplini o anumită lucrare într-un timp dat şi continuă să muncească atunci 
când judecata lor le spune că ar trebui să se odihnească, nu câştigă niciodată. Ei trăiesc cu 
capital împrumutat. Îşi cheltuiesc forța vitală de care vor avea nevoie în viitor. Iar atunci când 
au nevoie de energia pe care au cheltuit-o cu atâta nepăsare, ei eşuează căci le lipseşte. Tăria 
fizică s-a epuizat, puterile intelectuale se prăbuşesc. Ei îşi dau seama că au întâmpinat o 
pierdere dar nu ştiu ce este. Resursele lor fizice sunt epuizate când au nevoie de ele. Oricine 
încalcă legile sănătății trebuie să sufere cândva într-o măsură mai mare sau mai mică. 
Dumnezeu ne-a asigurat forța de bază de care avem nevoie în anumite perioade din viaţă. 
Dacă epuizăm această forță în mod nechibzuit prin suprasolicitare continuă, cândva vom 
pierde. (FE. p. 153, 154) 

În îmbrăcăminte. - Îmbrăcămintea ar trebui să fie sănătoasă din toate punctele de 
vedere. Dumnezeu doreşte ca „toate lucrurile tale să-ţi meargă bine şi sănătatea ta să 
sporească" - sănătatea trupului şi a minţii. Iar noi trebuie să conlucrăm cu El pentru sănătatea 
sufletului şi a trupului. Amândouă sunt încurajate de o îmbrăcăminte sănătoasă. Ea ar trebui 
să aibă grația, frumuseţea şi potrivirea simplităţii naturale. Hristos ne-a avertizat împotriva 
mândriei vieții, dar nu împotriva grației şi frumuseţii ei naturale. (MH. p. 288, 289) 

În mâncare. - Adevărata cumpătare ne învaţă să ne dispensăm cu totul de orice este 
dăunător şi să folosim în mod rațional ceea ce este sănătos. Există câțiva care realizează aşa 
cum ar trebui cât de mult au de a face obiceiurile dietei lor cu sănătatea, cu caracterul, cu 
rodnicia lor în această lume şi cu destinul lor veşnic. Apetitul ar trebui să fie întotdeauna 
subordonat puterilor intelectuale. Trupul să fie slujitorul minţii şi nu invers. (Te. p. 138) Aceia 
care mănâncă şi muncesc necumpătat şi nerațional vorbesc şi acționează în acelaşi mod. Nu 
este necesar să bei băuturi alcoolice pentru a fi necumpătat. Păcatul lipsei de temperanţă în 
mâncare - mâncatul prea des, prea mult, alimentele bogate şi nesănătoase - distruge activitatea 
sănătoasă a organelor digestive, afectează creierul şi perverteşte judecata împiedicând 
gândirea şi acționarea calmă, raţională şi sănătoasă. (CTBH. p. 155) 

Grijă deosebită pentru a nu mânca peste măsură. - În nouă cazuri din zece este un 
pericol mai mare de a mânca prea mult decât de a mânca prea puţin. . . . Există mulți bolnavi 
care nu suferă de nici o boală. Cauza suferinţei lor este îngăduirea apetitului. Ei cred că dacă 
hrana este sănătoasă pot să mănânce oricât. E o mare greşeală. Persoanele ale căror puteri sunt 
slăbite ar trebui să mănânce o cantitate de hrană moderată şi chiar limitată. Atunci organismul 
va fi în stare să-şi facă lucrarea bine şi cu uşurinţa şi ar fi scutit de o mare parte de suferință. 
(MS. 1, 1876) 

Nu-L tăgăduiți pe Dumnezeu printr-o faptă necumpătată. - Noi am fost cumpăraţi cu 
un preţ, de aceea trebuie să-L slăvim pe Dumnezeu în trupul şi în duhul nostru care sunt ale 
Lui. Nu trebuie să ne lepădăm de El printr-o faptă de intemperanță, deoarece unicul Fiu al lui 
Dumnezeu ne-a cumpărat cu un preţ infinit, chiar jertfa vieții Lui. El nu a murit pentru noi ca 
noi să putem deveni sclavii obiceiurilor rele, ci ca să putem deveni fii şi fiice ale lui 

Dumnezeu, servindu-l cu fiecare putere a ființei noastre. (L. 166, 1903) Aceia care sunt în 
continuu conştienţi de faptul că se află în această relație cu Dumnezeu, nu-şi vor pune în 
stomac alimente ce plac apetitului dar care vatămă organele digestive. Ei nu vor distruge 
proprietatea lui Dumnezeu îngăduindu-şi obiceiuri necorespunzătoare în mâncare, băutură sau 
îmbrăcăminte. Ei vor avea mare grijă de maşinăria umană, realizând că trebuie să facă aceasta 
pentru a conlucra cu Dumnezeu. El îi vrea sănătoşi, fericiţi şi folositori. Dar, pentru a fi astfel, 
ei trebuie să-şi pună voinţa lor de partea voinţei Lui. (Te. p 214) 

Duceţi cumpătarea în toate amănuntele vieții de familie. - Noi îndemnăm ca principiile 
de temperanţă să fie aplicate în toate detaliile vieţii de cămin ca exemplul părinților să fie o 
lecție de cumpătare şi ca lepădarea şi stăpânirea de sine să fie predate şi impuse copiilor în 
mod logic, din pruncie. (R&H. 23 septembrie, 1884) În cercul familiei şi în biserică trebuie să 
aşezăm cumpătarea creştină pe o platformă mai înaltă. Ea ar trebui să fie un element viu, 
lucrător, reformând obiceiuri, dispoziţii şi caractere. (Te. p. 165) 


CAPITOLUL ŞAIZECI ŞI PATRU 

CĂMINUL ŞI CAMPANIA PENTRU TEMPERANȚĂ 

Necumpătarea face ravagii. - Necumpătarea îşi continuă încă ravagiile. Nelegiuirea 
sub orice formă stă ca o barieră puternică pentru a împiedica înaintarea adevărului şi a 
neprihănirii. Rele sociale, născute din ignoranță şi viciu, încă mai cauzează nenorociri nespuse 
şi-şi aruncă umbra vătămătoare atât asupra bisericii cât şi asupra lumii. Stricăciunea în 
rândurile tineretului creşte în loc să scadă. Nimic nu va ajuta la îndepărtarea acestui blestem 
devastator decât efortul stăruitor şi continuu. Lupta cu patima şi apetitul, cu obiceiurile rele şi 
cu pasiunile nesfinte, va fi crâncenă şi mortală. Numai aceia care acționează din principiu vor 
obține biruinţa în acest război. (Te. p. 234) Necumpătarea este în creştere, în ciuda eforturilor 
depuse pentru a o stăpâni. Nu putem spune vreodată că suntem prea stăruitori în a căuta să-i 
împiedicăm înaintarea, în a-l ridica pe cel căzut şi în a-l proteja de ispită pe cel slab. Cu 
slabele noastre mâini omeneşti nu putem face mult, dar avem un Ajutor sigur. Nu trebuie să 
uităm că Domnul Hristos poate ajunge la cele mai mari adâncimi ale suferinței şi degradării 
omenești. El ne poate da ajutor să biruim chiar şi acest demon al necumpătării. (CTBH. p. 21) 

Abstinenţa totală este răspunsul. - Singura cale pe care cineva poate fi sigur păzit de 
puterea necumpătării, este să se abțină cu totul de la vin, bere şi băuturi tari. Noi trebuie să ne 
învăţăm copiii că, pentru a fi plini de bărbăţie, nu trebuie să atingă aceste lucruri. Dumnezeu 
ne-a arătat ce constituie adevărata bărbăţie. Acela care biruieşte va fi onorat şi numele lui nu 
va fi şters din cartea vieții. (Id. p. 37) Părinţii, prin efort serios şi perseverent, neinfluențați de 
obiceiurile vieţii moderne, pot construi o fortăreață morală în jurul copiilor lor, ce-i va apăra 
de nenorocirile şi crimele cauzate de intemperanţă. Copiii nu trebuie lăsați să crească cum 
vor, dezvoltând, în mod nejustificat, trăsături ce ar trebui distruse chiar atunci când apar, ci să 
fie disciplinați cu grijă şi educați să ia poziție de partea adevărului, reformei şi abstinenţei. 
Atunci, în orice criză, ei vor avea independenţă morală să țină piept furtunii de opoziție ce, cu 
siguranță, îi va asalta pe cei care stau în favoarea adevăratei reforme. (Te. p. 214, 215) 

Necumpătarea este adesea rezultatul indulgenţei în cămin. - Mari eforturi sunt depuse 
în țara noastră pentru a dobori intemperanţa dar este greu să înfrângi şi să legi leul după ce a 
crescut mare. Dacă jumătate din aceste eforturi erau îndreptate spre iluminarea părinților cu 
privire la responsabilitățile lor în formarea obiceiurilor şi caracterelor copiilor, ar fi putut 
aduce de o mie de ori mai mult bine decât din calea ce se urmează acum. Tuturor celor ce 
lucrează pentru temperanță le dorim succes, dar îi invităm să privească mai profund la cauza 
acestui rău împotriva căruia luptă şi să intre mai profund şi în mod mai perseverent în 
reformă. (R&H. 23 septembrie, 1884) Pentru a ajunge la rădăcina necumpătării nu trebuie să 
ne limităm la folosirea alcoolului sau tutunului. Indolenţa, lipsa unei ținte sau tovărăşiile rele 
pot fi cauza predispoziţiei. Adesea necumpătarea se găseşte pe masa căminului, în familii ce 

se consideră strict cumpătate. Orice lucru care deranjează digestia, care creează excitații 
mintale necuvenite sau debilitează organismul în vreun fel, dereglând balanţa puterilor 
intelectuale şi fizice, slăbeşte controlul minţii asupra trupului şi în felul acesta tinde spre 
intemperanţă. Decăderea multor tineri promițători poate fi cauzată de apetitul denaturat creat 
de o dietă nesănătoasă. (Ed. p. 202, 203) Mesele poporului nostru american sunt în general 
astfel preparate încât să predispună la beție. Pentru o mare categorie de oameni, principiul 
conducător este apetitul. Oricine îşi îngăduie pofta de a mânca prea des şi alimente de o 
calitate slabă, îşi slăbeşte puterea de a rezista apetitului şi patimilor în alte privinţe, după cum 
şi-a întărit predilecția pentru obiceiuri incorecte în mâncare. (3T. p. 563) 

Ceaiul şi cafeaua sunt factori contribuitori. - Prin necumpătarea începută acasă, 
organele digestive devin mai întâi slăbite şi, în curând, hrana obişnuită nu mai satisface 
apetitul. Se stabilesc condiţii nesănătoase şi există o poftă pentru mâncare mai excitantă. 
Ceaiul şi cafeaua produc un efect imediat. Sub influenţa acestor otrăvuri, sistemul nervos este 
excitat şi, pentru un timp, intelectul pare să fie înviorat şi imaginaţia mai vie. Deoarece aceşti 
stimulenţi produc efecte atât de plăcute, mulţi trag concluzia că au nevoie de ele cu adevărat. 
Dar există întotdeauna o reacție. Sistemul nervos a împrumutat putere din resursele sale 
pentru viitor ca să le folosească în prezent. Şi toată această înviorare este urmată de o depresie 
corespunzătoare. Caracterul brusc al uşurării obţinute din ceai şi cafea este o dovadă că ceea 
ce pare a fi tărie este numai excitare nervoasă şi, în consecinţă, trebuie să fie o daună pentru 
organism. (CTBH. p. 31) Tutunul, o otravă subtilă. - Folosirea tutunului este un obicei care 
adesea afectează sistemul nervos într-un grad mai puternic decât o face alcoolul. El înfăşoară 
victima în legăturile sclaviei mai puternic decât o face paharul cu otravă şi obiceiul este mai 
greu de biruit. În multe cazuri, trupul şi mintea sunt mai profund intoxicate de folosirea 
alcoolului decât de băuturile spirtoase deoarece aceasta este o otravă mai subtilă. (3T. p. 562 ) 
Tutunul . . . afectează creierul şi amorțeşte simţurile, aşa încât mintea nu poate discerne clar 
lucrurile spirituale, în special acele adevăruri ce ar avea tendința să corecteze această 
îngăduință murdară. Aceia care folosesc tutunul, sub orice formă, nu sunt curați înaintea lui 
Dumnezeu. Este imposibil pentru ei, într-o aşa practică ticăloasă, să slăvească pe Dumnezeu 
în trupul şi în duhul lor, care sunt ale Lui. (CH. p. 81) Tutunul slăbeşte creierul şi-i 
paralizează simţurile fine. Folosirea lui produce o sete pentru băutură tare şi, în foarte multe 
cazuri, aşează temelia pentru obiceiul beției. (CTBH. p. 17) 

Efectele stimulenților şi narcoticelor. - Stimulenţii şi narcoticele au ca efect reducerea 
tăriei fizice şi orice afectează trupul va afecta şi mintea. Un stimulent s-ar putea să stârnească 
energiile pentru un timp şi să producă activitate intelectuală şi fizică, dar după ce trece 
influența înviorătoare, atât mintea cât şi corpul vor fi într-o condiție mai rea decât înainte. 
Băuturile intoxicante şi tutunul s-au dovedit a fi un blestem teribil pentru omenire, nu numai 
slăbind trupul şi aducând confuzie minţii, ci şi pervertind principiile morale. Pe măsură ce 
judecata este îndepărtată de la conducere, patimile animalice vor avea controlul. Cu cât sunt 
folosite mai mult aceste otrăvuri, cu atât mai brutală va deveni natura. (ST. 13 septembrie, 
1910) 

Învăţaţi-i pe copii să deteste stimulenții. - Învăţaţi-i pe copii voştri să urască excitanții. 
Cât de mulți dezvoltă în ei, fără să ştie, un apetit pentru aceste lucruri! (CTBH. p. 17) 
Dumnezeu îi cheamă pe părinţi să-şi păzească copiii de îngăduirea apetitului şi mai ales de 
folosirea stimulenților şi narcoticelor. Mesele părinţilor creştini n-ar trebui să fie niciodată 
încărcate cu condimente şi ingrediente picante. (R&H. 27 iunie, 1899) În acest secol rapid, cu 
cât mâncarea este mai puţin excitantă cu atât este mai bine. Cumpătarea în toate lucrurile şi un 
refuz hotărât al poftei este singura cale sigură. (3T. p. 561) 

O chemare pentru părinți. - S-ar putea ca părinții să fi transmis copiilor lor o tendință 
spre apetit şi patimă, ce va face mai dificilă lucrarea de educare şi antrenare a acestor copii să 
fie strict cumpătaţi şi să aibă obiceiuri pure şi virtuoase. Dacă apetitul pentru alimente 

nesănătoase, pentru stimulenţi şi narcotice le-a fost transmis de către părinți ca moştenire, ce 
răspundere înfricoşată apasă asupra părinților să contracareze tendințele rele pe care le-au dat 
copiilor lor! Cât de serios şi stăruitor ar trebui să-şi îndeplinească părinţii datoria, cu credință 
şi speranță, pentru copiii lor nenorociti. (Id. p. 567, 568) 

Gusturile şi apetitul trebuie să fie educate. - Părinții să facă prima lor ocupaţie aceea 
de a înţelege legile vieţii şi sănătăţii ca nu cumva prin prepararea hranei sau prin orice alte 
obiceiuri să facă ceva ce va dezvolta tendinţe rele în copiii lor. Cu câtă atenţie ar trebui să 
studieze mamele pregătirea mesei cu cele mai simple şi mai sănătoase alimente, pentru ca 
organele digestive să nu poată fi slăbite, forțele nervoase să nu poată fi dezechilibrate şi 
învățăturile pe care le dau copiilor lor să nu poată fi contracarate de mâncarea ce o pun 
înaintea lor. Această hrană sau slăbeşte sau întăreşte organele digestive şi are mult de-a face 
cu sănătatea fizică şi morală a copiilor care sunt proprietatea răscumpărată a lui Dumnezeu. 
(d. p. 568) Ce răspundere sacră le este încredințată părinţilor - să protejeze constituția fizică 
şi morală a copiilor lor, aşa încât sistemul nervos să fie bine echilibrat şi sufletul să nu fie în 
pericol! (Ibid. ) Surorile noastre pot face mult în măreaţa lucrare de salvare a altora aşezând 
pe mesele lor numai mâncare sănătoasă şi hrănitoare. Ele pot să-şi folosească timpul lor 
preţios educând gusturile şi apetitul copiilor, formând obiceiuri de cumpătare în toate lucrurile 
şi încurajând lepădarea de sine şi bunăvoința pentru binele altora. (Id. p. 489) 

Părinţii neglijenţi sunt răspunzători. - Mulţi părinţi, pentru a evita sarcina de a-şi educa 
cu răbdare copiii în vederea stăpânirii de sine, le permit să mănânce şi să bea oricând le place. 
Dorinţa de a satisface apetitul şi de a mulţumi înclinația nu se micşorează cu înaintarea în 
vârstă, iar aceşti tineri răsfățați, pe măsură ce cresc, sunt stăpâniți de impuls şi devin robii 
poftei. Când îşi ocupă locul şi îşi încep viaţa lor în societate, sunt fără putere de a rezista 
ispitei. În cei lacomi la mâncare, în cei devotați tutunului, . . . şi în alcoolici vedem rezultatele 
rele ale educaţiei greşite. . . . Când auzim deplângerea bărbaţilor şi femeilor creştine cu privire 
la relele teribile ale necumpătării, se ridică întrebarea: Cine i-a educat pe tineri? Cine a 
cultivat în ei pofte nesupuse? Cine şi-a neglijat răspunderea solemnă a formării caracterelor 
lor pentru a fi folositori în această viață şi pentru societatea îngerilor cereşti în viața 
următoare? (CTBH. p. 76) 

Adevărata lucrare începe acasă. - În cămin începe adevărata lucrare. Cea mai mare 
povară apasă asupra acelora care au răspunderea educării tinerilor şi a formării caracterelor 
lor. Este o lucrare a mamelor aceea de a-i ajuta pe copii să-şi formeze obiceiuri corecte şi 
gusturi curate şi să-şi dezvolte vitalitate morală, adevărată valoare morală. Învăţaţi-i că ei nu 
trebuie să fie mânuiţi de alţii, că nu trebuie să se supună influențelor rele, ci să-i influenţeze 
pe alţii în bine, să-i înnobileze şi să-i înalțe pe aceia cu care se întovărăşesc. Învăţaţi-i că, dacă 
au legătură cu Dumnezeu, vor avea putere de la El pentru a rezista celor mai aprige ispite. (Id. 
p. 21, 22) 

Temperanţa nu este un lucru cu care să se glumească. - Mulţi nu iau în serios subiectul 
cumpătării. Ei spun că Dumnezeu nu este preocupat de lucruri aşa de mărunte cum ar fi ceea 
ce mâncăm sau bem. Dacă Domnul nu S-ar fi îngrijit de aceste lucruri, nu S-ar fi arătat soţiei 
lui Manoah dându-i instrucţiuni precise şi poruncindu-i de două ori să fie atentă ca nu cumva 
să le neglijeze. Nu este aceasta o dovadă suficientă că El Se îngrijeşte de aceste lucruri? (Te. 
p. 233, 234) 

Reforma începe cu mama. - Atenţia cu care mama ar trebui să vegheze asupra 
obiceiurilor sale de viețuire este arătată în Scripturi. (MH. p. 372) Reforma trebuie să înceapă 
cu mama înainte de naşterea copiilor ei; şi dacă învățăturile lui Dumnezeu ar fi ascultate cu 
credincioşie, n-ar exista necumpătare. (ST. 13 septembrie, 1910) Nu numai obiceiurile mamei 
dar şi educarea copilului era inclusă în instrucțiunile îngerului către părinții evrei. Nu era 
destul ca Samson, copilul care trebuia să elibereze pe Israel, să aibă o bună moştenire la 
naşterea lui. Aceasta trebuia să fie urmată de o educaţie atentă. El trebuia să fie antrenat din 

pruncie în obiceiuri de abstinenţă strictă. . . . Instrucţiunile date cu privire la copiii evrei ne 
învăţă că nimic din ceea ce afectează bunăstarea fizică a copilului nu trebuie să fie neglijat. 
Nimic nu este lipsit de importanţă. Orice afectează sănătatea trupului are influență asupra 
minții şi asupra caracterului. (MH. p. 379, 380) Cumpătarea şi stăpânirea de sine trebuie să fie 
învăţate din leagăn. Această lucrare revine într-o mare măsură mamei care, ajutată de tata, o 
poate îndeplini cu succes. (R&H. 9 iulie, 1901) 

Continuaţi lecţiile acasă şi la şcoală. - Cel mai greu lucru este să schimbi obiceiurile ce 
au fost îngăduite multă vreme în viaţă şi au educat apetitul. Demonul necumpătării nu este 
biruit uşor. El are o putere uriaşă şi este greu de învins. Dar părinţii să înceapă lupta împotriva 
intemperanţei acasă, în propriile familii, iar principiile pe care le predau copiilor, să le urmeze 
din fragedă pruncie şi atunci pot spera să aibă succes. Mame, veţi fi răsplătite dacă folosiți 
orele preţioase, date vouă de Dumnezeu, în formarea, dezvoltarea şi educarea caracterelor 
copiilor voştri şi în a-i învăţa să adere cu strictețe la principiile cumpătării în mâncare şi 
băutură. (3T. p. 567) În fiecare şcoală şi în fiecare cămin trebuie date învățături în acest 
domeniu. Tinerii şi copiii trebuie să înțeleagă rolul alcoolului, tutunului şi ale altor otrăvuri 
asemănătoare în a distruge corpul, a întuneca mintea şi a trezi senzualitatea sufletului. Să fie 
făcut clar faptul că niciunul din cei care folosesc aceste lucruri nu poate să mai aibă tăria 
deplină a facultăților sale fizice, intelectuale sau morale. (Ed. p. 202 ) 

Arătaţi clar efectul devierilor mici. - Trebuie să ne păzim de începutul răului. În 
instrucțiunile date tinerilor trebuie arătat foarte clar efectul devierilor, în aparență mici, de la 
ceea ce este drept. . . . Tinerii să fie impresionați de gândul că trebuie să fie stăpâni şi nu robi. 
Dumnezeu i-a făcut conducători ai împărăției din ei, iar ei trebuie să-şi exercite guvernarea 
dată de cer. Când asemenea învăţătură este dată cu credincioşie, rezultatele se vor întinde 
dincolo de aceşti tineri. Influențele vor ajunge şi vor salva mii de bărbaţi şi femei care sunt 
chiar pe pragul pierzării. (Id. p. 203, 204) 

Clădiți putere morală de a rezista ispitei. - Este nevoie de efort individual depus de 
partea cea bună ca să supună răul crescând al necumpătării. O, dacă am putea găsi cuvinte ce 
să topească şi să ardă în calea lor către inima fiecărui părinte din țară! (PHJ. mai, 1890) 
Părinţii pot să aşeze temelia unei vieți sănătoase şi fericite pentru copiii lor. Pot să-i trimită 
din familiile lor cu putere morală de a rezista ispitei, cu curaj şi tărie de a lupta cu succes cu 
problemele vieţii. Ei pot să inspire în ei ţinta şi să le dezvolte dorința de a-şi face viaţa o slavă 
pentru Dumnezeu şi o binecuvântare pentru lume. Ei pot să facă drumuri drepte pentru 
picioarele lor, prin soare şi nor, spre înălțimile slăvite de sus. (MH. p. 352) Dumnezeu ne 
cheamă să stăm pe platforma întinsă a cumpătării în mâncare, băutură şi îmbrăcăminte. 
Părinți, nu vă veţi trezi la responsabilitățile date de Dumnezeu? Studiați principiile reformei 
sanitare şi învăţați-i pe copiii voştri că drumul lepădării de sine este singura cale sigură. (MS. 
86, 1897) 


SECȚIUNE AX V Îmbrăcăminte potrivită 


CAPITOLUL ŞAIZECI ŞI CINCI 


BINECUVÂNTĂRILE ÎMBRĂCĂMINȚII ADECVATE 

Adecvată şi să vină bine. - În îmbrăcăminte, ca şi în toate celelalte lucruri, este 
privilegiul nostru să-L onorăm pe Creatorul nostru. El doreşte ca îmbrăcămintea noastră să fie 
nu numai ordonată şi sănătoasă, ci şi adecvată şi să şadă bine. (Ed. p. 248) Ar trebui să căutăm 
să arătăm cât mai bine. În serviciul sanctuarului, Dumnezeu a specificat fiecare detaliu cu 
privire la veşmintele acelora care slujeau înaintea Lui. Astfel suntem învăţaţi că El are o 

preferință cu privire la îmbrăcămintea acelora care-l servesc. Instrucţiunile cu privire la 
hainele lui Aron erau precise pentru că îmbrăcămintea lui era simbolică. Tot aşa şi 
îmbrăcămintea urmaşilor lui Hristos ar trebui să fie simbolică. Noi trebuie să fim 
reprezentanții Lui în toate lucrurile. Felul în care arătăm ar trebui să fie caracterizat, din toate 
punctele de vedere, prin ordine, modestie şi puritate. (6T. p. 96) 

Exemplificată prin lucrurile din natură. - Prin lucrurile din natură (florile, crinii), 
Domnul Hristos ilustrează frumuseţea pe care cerul o apreciază: grația modestă, simplitatea, 
puritatea, potrivirea, ce ar face îmbrăcămintea noastră plăcută Lui. (MH. p. 289) 

Caracterul poate fi judecat după stilul îmbrăcăminții. - Îmbrăcămintea în sine şi felul 
în care este aranjată pe o persoană este, în general, un indiciu al acelui bărbat sau al acelei 
femei. (R&H. 30 ianuarie, 1900) Noi judecăm caracterul unei persoane după stilul de 
îmbrăcăminte pe care-l poartă. O femeie modestă şi evlavioasă se va îmbrăca modest. Un gust 
fin şi o minte cultivată se vor descoperi în alegerea unor haine simple şi adecvate. . .. Aceea 
care este simplă şi modestă în îmbrăcăminte şi maniere, arată că înțelege faptul că o femeie 
sinceră este caracterizată de valoarea morală. Cât de încântătoare şi cât de interesantă este 
simplitatea în îmbrăcăminte ce poate fi comparată în frumuseţe cu florile de pe câmp. (R&H. 
17 noiembrie, 1904) 

Principiile călăuzitoare enunțate. - Rog pe poporul nostru să umble cu atenţie şi cu 
precauție înaintea lui Dumnezeu. Urmaţi obiceiurile în îmbrăcăminte atât cât sunt în 
conformitate cu principiile sănătoase. Surorile noastre să se îmbrace simplu, aşa cum fac 
multe, având hainele dintr-un material bun, durabil, adecvat cu timpurile acestea. Nu lăsaţi ca 
subiectul îmbrăcăminții să vă umple mintea. Surorile noastre ar trebui să se îmbrace cu 
simplitate, în chip cuviincios, cu ruşine şi sfială. Daţi lumii o pildă vie a împodobirii lăuntrice 
cu harul lui Dumnezeu. (MS. 167, 1897) 

Urmaţi obiceiurile predominante dacă sunt modeste, sănătoase şi convenabile. - 
Creştinii n-ar trebui să se străduiască a atrage privirile celor din jur, îmbrăcându-se diferit de 
lume. Dar dacă, urmându-şi convingerile datoriei cu privire la îmbrăcămintea modestă şi 
sănătoasă, se pomenesc în afara modei, ei nu trebuie să-şi schimbe stilul îmbrăcăminții pentru 
a fi ca şi lumea, ci ar trebui să manifeste o independenţă nobilă şi un curaj moral de a fi 
corect, chiar dacă toată lumea diferă de ei. Dacă lumea introduce un stil de îmbrăcăminte 
modest, convenabil şi în concordanţă cu Biblia, relația voastră cu Dumnezeu sau cu lumea nu 
se va schimba dacă adoptați un asemenea stil. Creștinii ar trebui să-L urmeze pe Hristos şi să- 
şi facă hainele conform cu Cuvântul lui Dumnezeu. Ei ar trebui să se ferească de extreme. Fi 
ar trebui să urmeze calea dreaptă cu umilinţă, fără a ține seama de aplauze sau de critici şi să 
se prindă de adevăr din cauza valorilor acestuia. (1T. p. 458, 459) 

Evită extremele. - Nu-ţi pierde timpul încercând să urmezi toate nebuniile modei în 
îmbrăcăminte. Îmbracă-te ordonat şi cu bun gust dar nu te face subiectul observaţiilor prin a fi 
prea elegant sau neglijent şi dezordonat. Procedează ca şi când ai şti că ochi cereşti te privesc 
şi că trăieşti sub aprobarea sau dezaprobarea lui Dumnezeu. (MS. 53, 1912) 

Grija în îmbrăcăminte să nu fie confundată cu mândria. - Există o categorie de oameni 
care insistă în continuu asupra mândriei şi îmbrăcăminții, care sunt nepăsători cu privire la 
ținta lor şi care consideră că a fi murdar şi a te îmbrăca dezordonat şi fără gust este o virtute. 
Hainele lor sunt murdare şi adesea arată de parcă au zburat şi au căzut peste ei. Şi totuşi unii 
ca aceştia vor vorbi totdeauna împotriva mândriei. Ei clasifică decenţa şi îngrijirea drept 
mândrie. (R&H. 23 ianuarie, 1900) Aceia care sunt nepăsători şi dezordonați în îmbrăcăminte, 
sunt rareori elevați în conversaţia lor şi au doar puţin rafinament al sensibilităţii. Uneori ei 
consideră ciudăţenia şi asprimea ca fiind umilință. (R&H. 30 ianuarie, 1900) 

Domnul Hristos a dat o avertizare. - Domnul Hristos a observat preocuparea pentru 
îmbrăcăminte şi a dat o avertizare, da, a poruncit urmaşilor Lui să nu-i acorde prea multă 
grijă. „De ce vă îngrijorați de îmbrăcăminte? Uitaţi-vă cu băgare de seamă la crinii de pe 

câmp: ei nici nu torc, nici nu ţes; totuşi vă spun că nici chiar Solomon, în toată slava lui, nu s- 
a îmbrăcat ca unul din ei." .. . Mândria şi extravaganţa în îmbrăcăminte sunt păcate la care 
este predispusă în special femeia; de aceea, aceste porunci se raportează direct la ea. Cât de 
mică este valoarea aurului şi mărgăritarelor sau a hainelor scumpe în comparație cu blândețea 
şi farmecul lui Hristos! (CTBH. p. 93, 94) Învățătura biblică pentru poporul lui Dumnezeu. - 
Am fost îndrumată către următoarele texte. Îngerul a zis: „Ele trebuie să slujească de 
învățătură poporului lui Dumnezeu." I Timotei 2, 9; 10: „Vreau, de asemenea, ca femeile să 
se roage îmbrăcate în chip cuviincios, cu ruşine şi sfială; nu cu împletituri de păr, nici cu aur, 
nici cu mărgăritare, nici cu haine scumpe, ci cu fapte bune, cum se cuvine femeilor care spun 
că sunt evlavioase." I Petru 3, 3-5: „„Podoaba voastră să nu fie podoaba de afară, care stă în 
împletitura părului, în purtarea de scule de aur sau în îmbrăcarea hainelor, ci să fie omul 
ascuns al inimii, în curăția nepieritoare a unui duh blând şi liniştit, care este de mare preț 
înaintea lui Dumnezeu. Astfel se împodobeau odinioară sfintele femei." (1 T. p. 189) Mulți 
consideră aceste porunci prea demodate ca să fie vrednice de luat în seamă, dar Acela care le- 
a dat ucenicilor Lui a înţeles pericolele iubirii de îmbrăcăminte în timpul nostru şi ne-a trimis 
o notă de avertizare. Vom asculta avertismentul şi vom fi înţelepţi? (Id. vol. 4, p. 630) Aceia 
care caută cu adevărat să-L urmeze pe Hristos vor avea principii morale cinstite cu privire la 
hainele cu care se îmbracă. Ei se vor strădui să împlinească cerințele acestei porunci { I Petru 
3, 3-5) dată de Domnul în mod atât de clar. (MYP. p. 345, 346) 

Primejdiile iubirii de îmbrăcăminte. - Iubirea de îmbrăcăminte periclitează principiile 
morale şi face din femeie opusul femeii creştine caracterizată prin modestie şi sfială. Prea 
adesea hainele bătătoare la ochi şi extravagante încurajează senzualitatea în inima acelora care 
le poartă şi trezeşte pasiuni josnice în inima celor care le privesc. Dumnezeu vede că 
îngăduirea mândriei şi a vanităţii în îmbrăcăminte duce în mod frecvent la distrugerea 
caracterului. El vede că hainele scumpe înăbuşă dorința de a face bine. (4 T. p. 645) 

Mărturia simplităţii în îmbrăcăminte. - Rochia simplă şi modestă va fi o recomandaţie 
pentru surorile mele tinere. Nu puteţi lăsa lumina voastră să lumineze pentru alţii pe nici o altă 
cale mai bună decât în simplitatea îmbrăcăminții şi a comportamentului. Puteţi arăta tuturor că 
voi estimaţi în mod corespunzător lucrurile acestei vieți, în comparație cu lucrurile veşnice. 
(Id. vol. 3, p. 376) 

Modestia va apăra de o mie de pericole. - Surorile mele, evitați chiar şi aparenţa rea. În 
acest secol grăbit şi îmbâcsit de corupţie, nu sunteţi în siguranță decât dacă sunteţi în gardă. 
Virtutea şi modestia sunt rare. Apelez la voi, ca urmaşe ale Domnului Hristos, având o înaltă 
profesiune de credință, iubiți piatra prețioasă, nespus de scumpă a modestiei. Aceasta va păzi 
virtutea. (Id. vol. 2, p. 458) Simplitatea castă în îmbrăcăminte, când este unită cu modestia în 
purtare, o vor înconjura pe tânără cu acea atmosferă de rezervă sacră ce va fi pentru ea o 
protecție împotriva a o mie de pericole. (Ed. p. 248) O idee învechită. - A învăţa un copil să 
umble pe calea îngustă a curăţiei şi sfințeniei se crede a fi o idee cu totul stranie şi demodată. 
Acest lucru este răspândit chiar şi printre părinţii care mărturisesc a sluji lui Dumnezeu dar ale 
căror fapte arată că sunt închinătorii lui Mamona. Ei au ambiţie să concureze cu semenii lor şi 
să se compare în îmbrăcămintea lor şi a copiilor lor cu membrii bisericii căreia aparţin. (ST. 
10 septembrie, 1894) 

Singura îmbrăcăminte admisă în ceruri. - Există o haină pe care fiecare copil şi tânăr ar 
trebui să caute în mod inocent să o obțină. Ea este neprihănirea sfinților. Dacă ei vor fi la fel 
de binevoitori şi perseverenţi în a o obține, după cum sunt în a-şi croi hainele după 
standardele modei lumii, vor fi foarte curând îmbrăcați cu neprihănirea lui Hristos, iar numele 
nu le vor fi şterse din cartea vieţii. Mamele, ca şi copii şi tinerii, au nevoie să se roage: 
„Zideşte în mine o inimă curată, Dumnezeule, pune în mine un duh nou şi statornic." (Ps. 51, 
10.} Această curăţie a inimii şi frumuseţe a sufletului sunt mai scumpe decât aurul, atât pentru 
acum cât şi pentru veşnicie. Numai cei cu inima curată vor vedea pe Dumnezeu. Atunci, 

mamelor, învăţaţi-i pe copiii voştri învățătură peste învățătură, învățătură peste învăţătură, că 
neprihănirea Domnului Hristos este singura haină cu care pot fi admişi în ceruri şi că, 
îmbrăcaţi cu ea în această viaţă, vor împlini tot timpul datorii ce vor slăvi pe Dumnezeu. 
(CTBH. p. 95) 


CAPITOLUL ŞAIZECI ŞI ŞASE 


PREDÂND PRINCIPIILE DE BAZĂ ALE ÎMBRĂCĂMINȚII 

O parte necesară a educației. - Nici o educaţie nu poate fi completă dacă nu cuprinde 
principiile corecte cu privire la îmbrăcăminte. Fără astfel de învățături, lucrarea de educare 
este deseori întârziată şi pervertită. Iubirea de îmbrăcăminte şi închinarea la modă se numără 
printre cei mai mari rivali ai învățătorului şi cele mai eficiente obstacole. (Ed. p. 246) 

Nici un stil precis nu a fost dat. - Nu mi-a fost dat nici un stil precis ca regulă exactă 
să-i călăuzească pe toți în ceea ce priveşte îmbrăcămintea. (L. 19, 1897) 

Îngrijit, atractiv, curat. - Tinerii ar trebui să fie încurajați să-şi formeze obiceiuri 
corecte în îmbrăcăminte ca să arate îngrijit şi atractiv. Ei trebuie învățați să-şi păstreze hainele 
curate şi întreţinute în mod îngrijit. Toate obiceiurile lor ar trebui să fie de aşa natură încât să-i 
facă un ajutor şi o mângâiere pentru alţii. (6 T. p. 170) Îmbrăcămintea să fie adecvată şi să 
vină bine. Chiar şi un material ieftin de stambă ar trebui păstrat curat şi îngrijit. (Id. vol. 4, p. 
642) 

Ordine şi gust corect. - (Creştinii! trebuie să evite excesul şi etalarea în îmbrăcăminte. 
Hainele lor să fie îngrijite, nebătătoare la ochi, modeste şi aranjate pe persoană ordonat şi cu 
gust. (MYP. p. 349) Gustul corect nu trebuie disprețuit sau condamnat. Credinţa noastră, dacă 
este trăită, ne va conduce să fim atât de simpli în îmbrăcăminte şi atât de zeloşi în fapte bune, 
încât vom fi însemnați ca deosebiți. Dar atunci când ne pierdem gustul pentru ordine şi 
îngrijire în îmbrăcăminte, noi am părăsit de fapt adevărul, deoarece el nu degradează 
niciodată, ci înalță. (Id. p. 353) Surorile mele, îmbrăcămintea voastră vorbeşte fie în favoarea 
lui Hristos şi a adevărului sacru, fie în favoarea lumii. Care din ele este favorizată? (R&H, 17 
noiembrie, 1904) 

Bun gust în culori şi imprimeuri. - În ceea ce priveşte culorile ar trebui manifestat bun 
gust. În măsura în care este convenabil, uniformitatea în această privință este de dorit. 
Oricum, se poate ţine seama şi de ten. Ar trebui căutate culori modeste. Atunci când este 
folosit material cu imprimeuri, să se evite imprimeurile mari şi țipătoare, arătând vanitate şi 
mândrie deşartă în aceia care le aleg. De asemenea un gust extravagant de a purta culori 
diferite este rău. (Health Reformer. Citat în Healthful Living, p. 120) 

Luaţi în considerație rezistenţa şi slujirea. - Hainele noastre, modeste şi simple, trebuie 
să fie de calitate bună, să aibă culori frumoase şi să fie potrivite pentru slujire. Să fie alese mai 
degrabă pentru durabilitate decât pentru etalare. Să asigure căldură şi protecție adecvată. 
Femeia înţeleaptă descrisă în Proverbe „nu se teme de zăpadă pentru casa ei, căci toată casa ei 
este îmbrăcată cu haine duble." (Proverbele 31, 21 - traducerea engleză - n.t.! (MH. p. 288) 

A cumpăra material bun înseamnă economie. - Este bine să se cumpere material bun şi 
să fie lucrat cu atenție. Aceasta este economie. Ornamentele bogate nu sunt necesare şi a le 
folosi înseamnă a cheltui pentru mulțumirea de sine bani ce ar trebui să fie investiţi în cauza 
lui Dumnezeu. (CS. p. 301) 

Amintiţi-vă de nevoile viei Domnului. - Ar trebui să ne îmbrăcăm îngrijit şi cu gust, 
dar, surorile mele, atunci când cumpăraţi şi faceţi haine pentru voi şi pentru copiii voştri, 
gândiţi-vă la lucrul ce încă aşteaptă să fie făcut în via Domnului. (Ibid.) Cei lumeşti cheltuiesc 
mult pentru îmbrăcăminte dar nouă Domnul ne-a dat însărcinarea de a ieşi din lume şi de a fi 
separați. Îmbrăcămintea bătătoare la ochi şi scumpă nu este frumoasă pentru aceia care 
mărturisesc a crede că trăim în ultimele zile. . . . Practicaţi economia în cheltuielile voastre 

pentru îmbrăcăminte. Amintiţi-vă că ceea ce purtaţi exercită o influență permanentă asupra 
acelora cu care veniţi în contact. Nu irosiți pentru voi mijloacele de care este mare nevoie în 
altă parte. Nu cheltuiţi banii lui Dumnezeu pentru a satisface gustul pentru haine scumpe. 
(MS. 24, 1904) 

Simplitatea în îmbrăcăminte recomandă religia celui care o poartă. - Simplitatea 
îmbrăcăminţii unei femei cu bun simţ o va face să arate bine. (R&H. 17 noiembrie, 1904) 
Îmbrăcaţi-vă aşa cum ar trebui să se îmbrace creştinii: simplu, modest şi cu fapte bune, cum 
se cuvine femeilor care mărturisesc că sunt evlavioase. (R&H. 16 decembrie, 1881) Pentru a 
ține pasul cu moda absurdă, mulți îşi pierd gustul pentru simplitatea naturală şi sunt fermecați 
de ceea ce este artificial. Ei sacrifică timp şi bani, vigoarea intelectului şi adevărata înălţare 
sufletească şi se consacră cu întreaga ființă pretențiilor unei vieți la modă. (Health Reformer, 
aprilie, 1872) Dragi tineri, dispoziţia de a vă îmbrăca la modă, purtând dantele, aur şi lucruri 
artificiale pentru etalare, nu va recomanda altora religia voastră sau adevărul pe care-l 
mărturisiți. Oamenii cu discernământ vor vedea încercările voastre de a vă înfrumuseţa 
exteriorul, ceea ce este dovada unei minți slabe şi a unei inimi mândre. (3 T. p. 376) 

Nu ar trebui să existe etalare nepotrivită. - Eu aş aminti tinerilor care-şi împodobesc 
propria persoană şi poartă pene la pălărie că, din cauza păcatelor lor, Mântuitorul nostru a 
purtat pe cap o ruşinoasă coroană de spini. Când consacrați timp prețios împodobitului 
veşmintelor, amintiţi-vă că Împăratul slavei a purtat o haină simplă, fără cusături. Voi, care vă 
istoviți decorându-vă propriile persoane, amintiţi-vă că Isus a fost deseori epuizat de trudă 
permanentă, de lepădarea şi jertfire de Sine pentru a binecuvânta pe cei suferinzi şi nevoiaşi. . 
. . Pentru noi şi-a vărsat El rugăciunile către Tatăl Său, cu strigăte tari şi cu lacrimi. Pentru a 
ne salva pe noi tocmai de această dragoste de vanitate şi plăcere ce o îngăduim acum, au fost 
vărsate acele lacrimi şi fața Mântuitorului a fost marcată de întristare şi suferință mai mult 
decât a oricăruia din fiii oamenilor. (Id. p. 179, 380) 

Ornamente inutile. - Nu folosiți ornamentele nefolositoare şi puneţi deoparte pentru 
înaintarea cauzei lui Dumnezeu banii economisiţi în felul acesta. Învăţaţi lecţia lepădării de 
sine şi predaţi-o copiilor voştri. (CS. p. 301) 

Un punct clarificat. - Am fost întrebată de multe ori dacă este greşit să porţi gulere 
simple de pânză.* Răspunsul meu a fost întotdeauna: nu. Unii au luat însemnătatea extremă a 
ceea ce am scris eu despre gulere şi au afirmat că este greşit să porți vreun guler, indiferent 
cum ar fi el. Mi s-au arătat gulerele scump împodobite, panglicile şi dantelele scumpe şi 
inutile pe care unii păzitori ai sabatului le-au purtat şi încă le mai păstrează de dragul etalării 
şi al modei. Menţionând gulere nu am dorit să se înţeleagă că nici un fel de guler nu trebuie 
purtat sau, menționând panglici, că n-ar trebui să fie purtată nici un fel de panglică. (1 T. p. 
135, 136) 

Ornamentaţii extravagante sau extreme. - Pastorii noştri şi soțiile lor ar trebui să fie un 
exemplu în simplitatea îmbrăcăminţii. Ei ar trebui să se îmbrace îngrijit, confortabil, purtând 
material bun, dar evitând orice ornamente extravagante, chiar dacă nu sunt scumpe, deoarece 
aceste lucruri vorbesc în defavoarea noastră. Noi ar *Notă: Vezi 
Mărturii pentru comunitate, vol. 1, p. 135, 136 (Ed. engl.) trebui să educăm tineretul pentru 
îmbrăcămintea simplă, modestă şi îngrijită. Ornamentele de prisos să fie lăsate deoparte, chiar 
dacă ar costa foarte puţin. (TM. p. 180) 

Nu pentru etalare. - Adevărata eleganţă nu găseşte satisfacție în împodobirea trupului 
pentru etalare. (CTBH. p. 93) Biblia învață modestia în îmbrăcăminte: „Vreau, de asemenea, 
ca femeile să se roage îmbrăcate în chip cuviincios.”" Aceasta interzice etalarea în 
îmbrăcăminte, culorile ţipătoare şi ornamentaţiile bogate. Orice lucru destinat să atragă atenția 
către acela care-l poartă sau să stârnească admiraţie este exclus din categoria îmbrăcăminții 
modeste, pe care o porunceşte Cuvântul lui Dumnezeu. (CT. p. 302) Lepădarea de sine în 
îmbrăcăminte este o parte a datoriei noastre creştine. A te îmbrăca simplu şi a te abține de la 

etalarea bijuteriilor şi ornamentelor de orice fel, este în armonie cu ţinerea credinţei noastre. 
Suntem noi din numărul celor care văd nechibzuinţa celor lumeşti în îngăduirea îmbrăcăminții 
extravagante şi în iubirea de distracții? (3 T. p. 366) 

Ornamente nepieritoare contra aurului şi mărgăritarelor. - Există un ornament ce nu va 
pieri niciodată, ce va promova fericirea tuturor celor din jurul nostru în această viaţă şi va 
străluci cu o strălucire de neşters în viitorul nemuritor. Este podoaba unui duh blând şi smerit. 
Dumnezeu ne-a invitat să purtăm cea mai bogată podoabă a sufletului. . . . În loc de a căuta 
podoabe de aur pentru exterior, ar trebui depus un efort stăruitor pentru a asigura acea 
înţelepciune ce are valoare mai mare decât aurul fin. (Id. vol. 4, p. 643, 644) O, ce puţină 
valoare au aurul şi perlele sau hainele scumpe în comparaţie cu farmecul lui Hristos! 
Frumuseţea naturală constă în simetrie sau proporția armonioasă a părţilor, una în raport cu 
cealaltă, dar frumuseţea spirituală constă în armonia sau asemănarea sufletelor noastre cu 
Domnul Isus. Acela care posedă astfel de suflet va fi mai preţios decât aurul curat, decât aurul 
de Ofir. Harul lui Hristos este cu adevărat o podoabă fără preţ. EI îl înalță şi îl înnobilează pe 
posesorul său şi reflectă razele slavei asupra altora, atrăgându-i la Sursa de lumină şi 
binecuvântare. (R&H. 6 decembrie, 1881) 

Caracterul atrăgător al frumuseții adevărate. - Există o tendință naturală de a fi mai 
degrabă sentimental decât practic. Având în vedere acest fapt, este important ca părinții, în 
educarea copiilor lor, să le orienteze şi să le antreneze mintea să iubească adevărul, datoria şi 
lepădarea de sine, să posede o independenţă nobilă şi să aleagă să fie corecți chiar dacă 
majoritatea aleg să fie greşiți. . . . Dacă îşi păstrează o constituție sănătoasă şi un temperament 
amabil, ei vor avea o frumuseţe adevărată pe care-o pot purta cu o grație divină. Nu vor avea 
nevoie de podoabe artificiale care sunt întotdeauna dovada absenței podoabei lăuntrice a 
adevăratei valori morale. Un caracter frumos este de preţ înaintea lui Dumnezeu. O astfel de 
frumuseţe va atrage dar nu va conduce greşit. Un astfel de farmec este ca şi culorile durabile: 
ele nu se şterg niciodată. (ST. 9 decembrie, 1875) Adevărata religie a lui Isus cere de la 
urmaşii Săi simplitatea frumuseţii şi eleganţei naturale şi curăția înaltă mai degrabă decât 
artificialul şi falsul. (3 T. p. 375) 

Învăţaţi-i pe copii să recunoască îmbrăcă-mintea făcută cu judecată. - Să fim 
credincioşi datoriilor vieţii de cămin. Copiii voştri să înțeleagă că ascultarea trebuie să 
domnească aici. Învăţaţi-i să facă deosebire între ceea ce este raţional şi ce este nechibzuit în 
domeniul îmbrăcăminţii şi asigurați-le haine îngrijite şi simple. Ca un popor ce se pregăteşte 
pentru revenirea în curând a Domnului Hristos, noi trebuie să dăm lumii un exemplu de 
îmbrăcăminte modestă în contrast cu moda dominantă a zilei. Discutaţi aceste lucruri şi 
plănuiți cu înţelepciune ce să faceţi, apoi aduceţi-vă planurile la îndeplinire în familiile 
voastre. Hotărâţi-vă să fiți conduşi de principiile înalte, nu de capriciile şi de dorințele copiilor 
voştri. (MS. 45, 1911) Dacă inimile noastre sunt unite cu inima lui Hristos, . . . nu vom 
îmbrăca nimic ce să atragă atenția sau să creeze controversă. (TM. p. 131) 

Procuraţi haine care să vină bine şi să fie potrivite cu vârsta şi ocupaţia. - Sora mea, 
leagă-ți copiii de inima ta prin dragoste. Dă-le grija şi atenţia cuvenită în toate lucrurile. 
Îmbracă-i cu haine care să le vină bine ca să nu fie înjosiţi din cauza felului în care arată căci 
acest lucru este dăunător pentru respectul lor de sine. . . . Este întotdeauna bine să fii îngrijit şi 
îmbrăcat corespunzător, într-un fel care să se potrivească cu vârsta şi cu ocupaţia. (4 T. p. 142 
) 

Corpul să nu fie stânjenit de îmbrăcăminte. - Hainele trebuie să se potrivească bine, 
fără să împiedice circulaţia sângelui sau respiraţia normală, liberă şi completă. Picioarele 
trebuie să fie protejate în mod corespunzător de frig şi umezeală. Astfel îmbrăcaţi, putem face 
exercițiu în aer liber chiar pe rouă, dimineaţa şi seara sau după căderea unei ploi sau zăpezi, 
fără teama de a răci. (CTBH. p. 89, 90) 

Hainele copiilor mici. - Dacă îmbrăcămintea copiilor ar îmbina căldura, protecția şi 
confortul, ar fi îndepărtată una din cauzele majore ale iritației şi neliniştii. Cei mici vor avea o 
sănătate mai bună, iar mama nu va găsi îngrijirea copilului ca fiind o povară atât de grea 
pentru puterile şi timpul ei. Curelele şi corsajele strâmte împiedică acțiunea inimii şi a 
plămânilor şi ar trebui evitate. Nici o parte a corpului n-ar trebui incomodată de îmbrăcăminte 
ce strânge vreun organ sau îi limitează libertatea de mişcare. Îmbrăcămintea copiilor ar trebui 
să fie destul de largă pentru a permite cea mai liberă şi mai completă respiraţie şi să fie 
aranjată astfel încât greutatea să fie susținută de umeri. (MH. p. 328) 

Extremităţile să fie îmbrăcate adecvat. - O atenţie specială trebuie acordată 
extremităților ca să fie bine îmbrăcate, la fel ca pieptul şi regiunea din jurul inimii, unde este 
cea mai mare cantitate de căldură. Părinţii care îşi îmbracă copiii cu braţele şi picioarele goale 
sau aproape goale, sacrifică modei sănătatea şi viaţa acestora. Dacă aceste părți nu sunt la fel 
de calde ca şi corpul, circulația nu este echilibrată. Atunci când extremităţile, care sunt 
departe de organele vitale, nu sunt îmbrăcate cum trebuie, sângele este condus spre creier 
cauzând durere de cap sau sângerare a nasului sau există o senzaţie de abundență în jurul 
pieptului ce produce tuse sau palpitaţie a inimii din cauza cantităţii prea mari de sânge din 
regiunea respectivă; stomacul poate, de asemenea, avea prea mult sânge cauzând indigestie. 
Pentru a urma moda, mamele îşi îmbrăcă copiii cu mâinile şi picioarele aproape goale, iar 
acestea se răcesc şi sângele se retrage din cursul său normal către organele interne, 
întrerupând circulaţia şi producând boală. Extremităţile n-au fost făcute de Creatorul nostru să 
îndure expunere, aşa cum a fost făcută fața. Dumnezeu a prevăzut, . . . de asemenea, pentru 
braţe şi picioare, nervi şi vene mari ce conţin o cantitate mare de curent al vieții pentru ca 
aceste extremităţi să fie în mod uniform, la fel de calde ca şi corpul. Ele ar trebui îmbrăcate în 
aşa fel încât să împingă sângele spre extremități. Satana a inventat moda ce lasă braţele 
expuse să se răcească şi astfel curentul de viaţă să se retragă din cursul său natural. Părinţii se 
închină la altarul modei şi îşi îmbracă copiii astfel încât nervii şi venele se contractă şi nu 
răspund scopului pentru care le-a destinat Dumnezeu. Ca rezultat, picioarele şi mâinile vor fi 
de obicei reci. Acei părinți care urmează moda în locul rațiunii, vor da socoteală lui 
Dumnezeu pentru că în felul acesta îi jefuiesc pe copiii lor de sănătate. Însăși viaţa este jertfită 
în mod frecvent zeului modei. (II T. p. 531, 532) 

O distincţie între îmbrăcămintea bărbaților şi a femeilor. - Există o tendinţă crescândă 
ca femeile să-şi facă hainele, să se îmbrace şi să arate cât mai asemănător posibil cu celălalt 
sex, dar Dumnezeu denunţă aceasta ca fiind o urâciune. „Vreau, de asemenea, ca femeile să se 
îmbrace în chip cuviincios, cu ruşine şi sfială." I Timotei 2, 9. . . . Dumnezeu a plănuit să 
existe o distincţie clară între îmbrăcămintea bărbaților şi aceea a femeilor şi a considerat 
această problemă destul de importantă pentru a da îndrumări explicite cu privire la ea, 
deoarece acelaşi fel de îmbrăcăminte, purtat de ambele sexe, ar produce confuzie şi o mare 
creştere a nelegiuirii. (Id. vol. 1, p. 457 - 460) 

Îmbrăcămintea pentru biserică. - Nimeni să nu dezonoreze sanctuarul lui Dumnezeu 
prin îmbrăcăminte bătătoare la ochi. (Id. vol. 5, p. 457 - 460) Toţi trebuie să fie învăţaţi să 
aibă haine îngrijite, curate şi ordonate dar să nu-şi îngăduie acea împodobire exterioară ce este 
cu totul nepotrivită pentru sanctuar. N-ar trebui să existe nici o etalare a veșmintelor căci 
aceasta încurajează lipsa de respect. Atenţia oamenilor este adeseori atrasă către un articol fin 
de îmbrăcăminte şi astfel vin gânduri ce n-ar trebui să aibă loc în inima închinătorilor. 
Dumnezeu ar trebui să fie subiectul gândirii şi al închinării şi orice atrage mintea de la 
serviciul solemn şi sacru este o ofensă pentru El. A face paradă de funde şi panglici, de 
volănaşe şi pene şi de podoabe de aur şi de argint este un fel de idolatrie, cu totul nepotrivită 
pentru slujirea sfântă a lui Dumnezeu. (Ibid.) Unii adoptă ideea că, pentru a aduce la 
îndeplinire acea separare de lume cerută de Cuvântul lui Dumnezeu, trebuie să fie neglijenți 
cu felul în care arată. Există o categorie de surori care cred că împlinesc principiile 

neconformării cu lumea purtând în sabat o bonetă de soare obişnuită şi aceeaşi rochie pe care 
o poartă în cursul săptămânii, când apar în adunarea sfinților ca să se închine lui Dumnezeu. 
Unii bărbați care mărturisesc a fi creştini, văd problema îmbrăcăminţii în aceeaşi lumină. 
Aceste persoane se adună cu poporul lui Dumnezeu în sabat, cu hainele prăfuite şi murdare şi 
chiar cu rupturi largi în îmbrăcămintea plasată pe ei în mod neglijent. Dacă oamenii din 
această categorie ar fi avut un angajament să se întâlnească cu un prieten onorat de lume, de 
care doreau să fie favorizați, s-ar fi străduit să apară în prezenţa lui cu cele mai bune haine ce 
puteau fi obținute, deoarece acest prieten s-ar fi simţit insultat dacă ei ar fi venit în prezența 
lui cu părul nepieptănat şi cu îmbrăcămintea murdară şi în dezordine. Totuşi aceştia cred că 
nu contează în ce haine apar sau care este condiția persoanei lor când se întâlnesc în sabat să 
se închine marelui Dumnezeu. (R&H. 30 ianuarie, 1900) 

Îmbrăcămintea să nu fie făcută un subiect de controversă. - Nu este nevoie să facem 
problema îmbrăcăminţii punctul principal al religiei noastre. Există un subiect mai bogat 
despre care să vorbim. Vorbiți despre Hristos, iar atunci când inima este convertită, tot ce nu 
este în armonie cu Cuvântul lui Dumnezeu va cădea. (Ev. p. 272) Nu îmbrăcămintea este ceea 
ce-ţi dă valoare înaintea lui Dumnezeu. Podoaba lăuntrică, roada Duhului, vorbirea amabilă, 
respectul plin de atenție pentru alţii, iată ce apreciază Dumnezeu. (CS. p. 301) 

Nimeni să nu fie conştiinţă pentru altul, ci dați un exemplu vrednic de urmat. - Nu 
încurajați o clasă care-şi centrează religia în îmbrăcăminte. Fiecare să studieze învățăturile 
clare ale Scripturilor cu privire la simplitatea şi modestia îmbrăcăminţii şi, prin ascultare 
credincioasă de acele învățături, să se străduiască să dea un exemplu demn de urmat lumii şi 
celor noi în credință. Dumnezeu nu vrea ca cineva să fie conştiinţă pentru altul. Vorbiţi despre 
dragostea şi umilința lui Isus, dar nu încurajați frații şi surorile să se angajeze în a-şi găsi 
greşeli unii altora cu privire la îmbrăcăminte şi la felul în care arată. Unii îşi găsesc plăcerea 
în această lucrare, iar când mintea le este orientată în această direcţie, încep se să simtă că 
sunt aceia care dreg biserica. Ei se aşează pe scaunul de judecată şi imediat ce văd pe unul din 
frații sau surorile lor, caută ceva de criticat. Acesta este unul din cele mai eficiente mijloace 
de a deveni îngust la minte şi de a scădea spiritual. Dumnezeu ar vrea ca ei să coboare de pe 
scaunul de judecată deoarece El niciodată nu i-a aşezat acolo. (HS. p. 122, 123) 

Inima să fie corectă. - Dacă suntem creştini, Îl vom urma pe Hristos, chiar dacă drumul 
pe care trebuie să mergem trece peste înclinațiile noastre naturale. N-are rost să-ți spui că nu 
trebuie să porți asta sau aceea, căci dacă dragostea de aceste lucruri deşarte este în inima ta, te 
minți dându-ţi la o parte podoabele şi va fi doar ca atunci când tai frunzişul de pe un copac. 
Înclinaţiile inimii fireşti se vor impune din nou. Tu trebuie să ai o conştiinţă proprie. (R&H. 
10 mai, 1892) 

Unde şi-au pierdut puterea multe denominaţiuni. - Gândirea omenească a încercat 
întotdeauna să evite sau să dea la o parte învățăturile simple şi directe ale Cuvântului lui 
Dumnezeu. În fiecare secol, o majoritate a pretinşilor urmași ai lui Hristos au desconsiderat 
acele învățături care poruncesc lepădare de sine şi umilință, care cer modestie şi simplitate în 
conversație, în purtare şi în îmbrăcăminte. Rezultatul a fost întotdeauna acelaşi: Depărtarea de 
învățăturile Evangheliei duce întotdeauna la adoptarea modei, obiceiurilor şi principiilor 
lumii. Formalismul mort ia locul evlaviei vii. Prezenţa şi puterea lui Dumnezeu s-au retras din 
cercurile iubitorilor de lume, dar se află cu categoria închinătorilor umili, care sunt binevoitori 
să asculte de învățăturile Cuvântului Sacru. Această cale a fost urmată timp de generaţii la 
rând. Diferite denominaţiuni s-au ridicat una după alta şi, cedându-şi simplitatea, şi-au 
pierdut, în mare măsură, puterea de la început. (MYP. p. 354) 

Standardul este Cuvântul lui Dumnezeu. - Toate regulile cu privire la îmbrăcăminte ar 
trebui păzite cu strictețe, urmând îndeaproape regula Bibliei. Moda a fost zeița ce a condus 
lumea şi adesea s-a strecurat şi în biserică. Biserica trebuie să facă din Cuvântul lui 
Dumnezeu standardul ei, iar părinţii trebuie să chibzuiască în mod inteligent asupra acestui 

subiect. Când îşi văd copiii înclinați să urmeze moda lumii, ei trebuie, ca şi Avraam, să 
poruncească casei lor după ei. În loc de a-i uni cu lumea, să-i aducă în legătură cu Dumnezeu. 
(5 T. p. 499) 


CAPITOLUL ŞAIZECI ŞI ŞAPTE 


PUTEREAFASCINANTĂAMODEI 

Moda este un conducător tiranic. - Moda conduce lumea şi este o stăpână tiranică, 
obligând adesea pe închinătoarele ei să se supună celor mai mari inconvenienţe şi dificultăți. 
Moda taxează fără motiv şi încasează fără milă. Ea are o putere fascinantă şi stă gata să critice 
şi să ridiculizeze pe toţi aceia care nu o urmează. (CTBH. p. 85) Cei bogaţi au ambiţie să se 
depăşească unul pe altul în conformarea la stilurile ei mereu în schimbare. Clasele mijlocii şi 
sărace fac tot posibilul să se apropie de standardul stabilit de aceia consideraţi a fi mai presus 
de ei. Acolo unde mijloacele sau tăria sunt limitate, iar ambiția pentru dichiseală este mare, 
povara devine aproape insuportabilă. Pentru mulți nu contează cât de bine se potriveşte sau 
chiar cât de frumoasă este o haină; dacă se schimbă moda, ea trebuie refăcută sau aruncată. 
(Ed. p. 246) Satana, instigatorul şi forța motrice a decretelor modei mereu schimbătoare şi 
niciodată satisfăcute, este totdeauna ocupat născocind ceva nou ce să dăuneze sănătăţii fizice 
şi morale. El triumfă că şiretlicurile lui au succes aşa de mare. Moartea râde că nebunia 
distrugătoare de sănătate şi zelul orb al închinătorilor la altarul modei îi aduce cu atâta 
uşurinţă sub dominaţia ei. Fericirea şi ocrotirea lui Dumnezeu sunt depuse pe altarul ei. 
(CTBH. p. 85) Idolatria îmbrăcăminţii este o boală morală care nu trebuie luată în viața cea 
nouă. În cele mai multe cazuri, supunerea față de cerințele Evangheliei va pretinde o 
schimbare hotărâtă în îmbrăcăminte. (6 T. p. 9) 

Preţul pe care îl plătesc unii. - Cât de contrar principiilor date în Scripturi sunt multe 
din felurile de îmbrăcăminte pe care le prescrie moda! Gândiţi-vă la stilurile ce au avut 
căutare în ultimele câteva sute de ani sau chiar în ultimele câteva decenii. Cât de multe . . . ar 
fi declarate nepotrivite pentru o femeie care se respectă, distinsă şi temătoare de Dumnezeu. . . 
. Multe altele, poftind etalarea şi eleganța celor bogaţi, au fost ademenite pe căile necinstei şi 
ruşinii. Multe familii sunt lipsite de confort, mulți bărbaţi conduşi la delapidare sau faliment 
pentru a satisface pretențiile extravagante ale soţiei şi copiilor. (MH. p. 290) 

Mântuirea primejduită de idolatria îmbrăcă-minții. - Mândria şi vanitatea sunt 
manifestate pretutindeni. Aceia care sunt înclinați să se uite în oglindă pentru a se admira pe 
ei înşişi, vor avea puţină înclinaţie de a privi în legea lui Dumnezeu, adevărata oglindă 
morală. Această idolatrie a îmbrăcăminții distruge tot ce este umil, blând şi frumos în caracter. 
Ea consumă orele prețioase ce ar trebui dedicate meditației, cercetării inimii şi studiului cu 
rugăciune al Cuvântului lui Dumnezeu. . . . Nici un creştin nu se poate conforma modei 
demoralizatoare a lumii fără a-şi primejdui mântuirea sufletului. (R&H. 31 martie, 1891) 

Iubirea de etalare demoralizează căminul. - Ajutate de harul lui Hristos, femeile sunt 
în stare să facă o lucrare de mare amploare. Pentru acest motiv Satana lucrează cu 
vicleşugurile lui să inventeze îmbrăcăminte la modă, ca dragostea de etalare să absoarbă 
mintea, inima şi afecțiunea până şi a mamelor care mărturisesc că sunt creştine în acest veac, 
ca ele să nu aibă timp pentru educaţia şi instruirea copiilor sau pentru cultivarea propriei minți 
şi a propriului caracter ca să poată fi exemple pentru copii lor, modele de fapte bune. Când 
Satana îşi asigură timpul şi afecțiunile mamei, este deplin conştient de câştigul decisiv. În 
nouă cazuri din zece, el şi-a asigurat întreaga familie dedicată îmbrăcăminţii şi etalării frivole. 
El îi socoteşte pe copii ca fiind printre prăzile lui deoarece el a subjugat mama. (MS. 43, 
1900) Copiii mici aud mai mult despre îmbrăcăminte decât despre mântuirea lor, . . . deoarece 
mama este mai familiarizată cu moda decât cu Mântuitorul ei. (4 T. p. 643) Părinţii şi copiii 

sunt jefuiţi de ceea ce este cel mai bun, mai dulce şi mai cinstit în viaţă. De dragul modei ei 
sunt înşelaţi în pregătirea lor pentru viaţa viitoare. (MH. p. 291) 

Nu sunt destul de curajoase pentru a împiedica fluxul. - Multe din poverile mamei sunt 
rezultatul eforturilor ei de a ţine pasul cu moda zilei. Efectul modei asupra sănătății fizice, 
intelectuale şi morale este teribil. Lipsindu-le curajul de a sta cu hotărâre de partea adevărului, 
femeile permit curentului atitudinii populare să le atragă în iureşul său. . . . Prea adesea mame 
pretinse creştine sacrifică principiul dorinței lor de a urma mulțimea care face din modă 
dumnezeul ei. Conştiinţa protestează dar ele nu sunt destul de curajoase să ia o poziție 
hotărâtă împotriva răului. (R&H. 17 noiembrie, 1904) 

Aveţi grijă, părinți. - Adesea părinții îi îmbracă pe copiii lor cu haine extravagante, cu 
expunere exagerată a podoabelor, apoi admiră în mod deschis efectul îmbrăcă-minţii lor şi le 
fac complimente cu privire la felul în care arată. Aceşti părinți nechibzuiți ar fi umpluţi de 
groază dacă ar putea vedea cum Satana sprijineşte eforturile lor şi-i îndeamnă la nesocotinţe şi 
mai mari. (PHJ. ianuarie, 1890) 

O problemă căreia multe mame trebuie să-i facă față. - Dacă fiicele voastre văd o 
rochie diferită de a lor, sunt înclinate să dorească ceva asemănător. Sau, poate că ele doresc 
altceva ce au alții şi voi nu simţiţi că ar fi în conformitate cu credința voastră dacă le-aţi da. 
Le veţi permite să vă sâcâie până când obțin ceea ce vor de la voi, lăsându-le pe ele să vă 
modeleze în loc de a le modela voi potrivit cu principiile Evangheliei? Copiii noştri sunt 
foarte scumpi în ochii lui Dumnezeu. Să-i învăţăm Cuvântul lui Dumnezeu şi să-i educăm în 
căile Lui. Este privilegiul vostru acela de a-i învăţa pe copiii voştri să trăiască în aşa fel încât 
să aibă lauda cerului . .. . Să nu ne încurajăm copiii să urmeze moda lumii şi dacă vom fi 
credincioşi în a le da o educație corectă, ei nu vor face aceasta. . .. Moda lumii ia adesea o 
formă ridicolă, iar voi trebuie să luați o poziţie hotărâtă împotriva ei. (MS. 45, 1911) 

Roadele iubirii de etalare. - Dragostea de îmbrăcăminte şi de plăcere distruge fericirea 
a mii de oameni. lar mii din aceia care mărturisesc a iubi şi a păzi poruncile lui Dumnezeu 
imită cât mai mult cu putință această clasă încercând în acelaşi timp să-şi mai păstreze şi 
numele de creştin. Unii tineri sunt atât de doritori de etalare încât sunt gata să renunţe la 
numele de creştin numai să-şi poată urma înclinațiile spre deşertăciune în îmbrăcăminte şi 
spre iubire de plăcere. (3 T. p. 366) Familiile care pierd mult timp îmbrăcându-se pentru 
paradă, pot fi asemănate cu smochinul pe care Hristos l-a văzut de departe. Acest smochin îşi 
flutura ramurile înfrunzite chiar în faţa justiţiei; dar când Hristos a venit să caute fructe, a 
cercetat din vârful pomului până la crengile cele mai de jos şi n-a găsit nimic decât frunze. El 
are nevoie de roade. (MS. 67, 1903) 

Nesatisfăcător pentru fiicele lui Dumnezeu. - Există destulă muncă necesară şi 
importantă în această lume a lipsei şi suferinței, fără a pierde momente prețioase pentru 
împodobire sau etalare. Fiicele Împăratului ceresc, membre ale familiei regale, vor simţi o 
povară a responsabilităţii de a atinge o viață mai înaltă, ca să poată fi aduse într-o relație mai 
strânsă cu cerul şi să poată lucra în armonie cu Mântuitorul lumii. Acelea care sunt angajate în 
această lucrare nu vor fi satisfăcute cu moda şi nebuniile ce absorb mintea şi afecțiunile 
femeilor în aceste ultime zile. Dacă ele sunt cu adevărat fiice ale lui Dumnezeu, vor fi părtaşe 
de natură divină. Vor fi mişcate de cea mai profundă milă, aşa cum a fost şi Răscumpărătorul 
lor divin, văzând influențele corupătoare din societate. Ele vor simpatiza cu Hristos şi, în sfera 


Domnul Hristos a lucrat, în sfera Lui înaltă, pentru binele omului. (3T. p. 483, 484) 

CAPITOLUL ŞAIZECI ŞI OPT 


RĂSPÂNDIREAVICIILORCORUPĂTOARE 

Un veac al nelegiuirii abundente. - Trăim în mijlocul primejdiilor ultimelor zile. Din 
cauză că nelegiuirea abundă, dragostea celor mai mulți se răceşte. Cuvântul „mulți" se referă 
la cei ce mărturisesc a fi urmaşi ai lui Hristos. Ei sunt afectați de păcat, care este larg 
răspândit, şi se depărtează de Dumnezeu deşi n-ar trebui să fie afectaţi în felul acesta. Cauza 
acestui declin este faptul că ei nu se păstrează curaţi de această nelegiuire. Faptul că dragostea 
lor pentru Dumnezeu se răceşte datorită nelegiuirii ce abundă, arată că, într-un anumit sens, ei 
iau parte la această nelegiuire altfel ea nu le-ar afecta dragostea pentru Dumnezeu, nici zelul 
şi râvna în această cauză. (2 T. p. 346) 

Influenţa cărților şi picturilor corupătoare. - Mulţi tineri sunt doritori de cărți. Ei citesc 
tot ce pot obţine. Poveştile de dragoste excitante şi pozele imorale au o influență corupătoare. 
Romanele sunt citite cu sete de mulți şi, ca rezultat, imaginația le este contaminată. Adesea, în 
vagoane sunt circulate spre vânzare, fotografii cu femei goale. Aceste imagini dezgustătoare 
se găsesc de asemenea în studiourile foto şi sunt agățate pe pereții sculptorilor. Trăim într-un 
veac în care corupția abundă peste tot. Pofta ochilor şi pasiunile corupte sunt trezite prin privit 
şi prin citit. Aceste imagini vulgare văzute prin intermediul imaginaţiei decăzute strică 
moralul şi pregătesc ființele amăgite şi ieşite din minţi să dea frâu liber poftelor josnice. Apoi 
urmează păcate şi crime ce trag făpturile create după chipul lui Dumnezeu, în jos, la un nivel 
cu animalele, scufundându-le în cele din urmă în pierzare. (Id. p. 410) 

Imoralitatea, păcatul deosebit. - Un tablou teribil al condiţiei lumii a fost prezentat 
înaintea mea. Imoralitatea abundă pretutindeni. Ea este păcatul special al acestui veac. 
Niciodată viciul nu şi-a ridicat capul deformat cu aşa îndrăzneală ca acum. Oamenii par să fie 
amorțiți, iar cei ce iubesc virtutea şi bunătatea adevărată sunt aproape descurajaţi de 
îndrăzneala imoralităţii, de tăria şi răspândirea ei. (Id. p. 346) Mi-au fost prezentate textele din 
Romani 1, 18-32 ca o descriere reală a lumii înainte de a doua venire a Domnului Hristos. 
(Ap.M. p. 27) Păcatul şi nu încercarea şi suferința este ceea ce-L separă pe Dumnezeu de 
poporul Lui şi răpeşte sufletului capacitatea de a se bucura şi de a-L slăvi. Păcatul este cel 
care distruge sufletele. Păcatul şi viciul există în familiile păzitorilor sabatului. (2 T. p. 390, 
391) 

Atacul lui Satana asupra tineretului. - În aceste ultime zile lucrarea specială a lui 
Satana este de a lua în stăpânire mintea tinerilor, de a corupe gândurile şi de a aprinde poftele; 
deoarece el ştie că făcând astfel poate să-i conducă la fapte imorale şi astfel toate facultățile 
nobile ale minţii vor fi pervertite, iar el poate să-i controleze şi să-şi împlinească scopurile lui. 
(CTBH. p. 136) 

Un indicator al viitorului societăţii. - Tinerii de astăzi sunt un indicator sigur al 
viitorului societății şi aşa cum îi vedem, ce putem spera pentru acel viitor? Majoritatea sunt 
iubitori de distracții şi nu le place munca. . . . Ei n-au decât puţină stăpânire de sine, se aprind 
şi se supără din cele mai mărunte motive. Foarte mulți, de orice vârstă sau poziţie în viaţă, 
sunt lipsiți de principii sau de conştiinţă. Obişnuiţi cu lenea şi risipa, ei se grăbesc spre viciu şi 
corup societatea până ce lumea noastră devine o a doua Sodomă. Dacă apetitul şi pasiunile 
erau sub controlul judecății şi religiei, societatea ar prezenta un aspect mult mai diferit. 
Dumnezeu n-a destinat niciodată ca o stare jalnică de lucruri, ca cea prezentă, să existe. Ea a 
fost adusă prin violarea grosolană a legilor naturii. (Id. p. 45) 

Problema masturbării. - Unii din ce care fac o înaltă mărturisire de credință nu înțeleg 
păcatul masturbării şi rezultatele sale sigure. Obiceiuri adânc înrădăcinate le-au orbit 
înţelegerea. Ei nu înţeleg enormitatea ticăloşiei acestui păcat degradant. (2 T. p. 347) Tineri şi 
copii de ambele sexe se angajează în poluare morală şi practică acest viciu dezgustător care 
distruge trupul şi sufletul. Mulţi pretinşi creştini sunt atât de amorţiţi de aceeaşi practică, încât 

simțurile lor morale nu pot fi trezite să înțeleagă că acesta este un păcat care, practicat în 
continuare, va rezulta în distrugere groaznică a trupului şi a minții. Omul, cea mai nobilă 
ființă de pe pământ, făcut după chipul lui Dumnezeu, se transformă pe sine într-o fiară! El 
devine vulgar şi corupt. Fiecare creştin va avea de învăţat să-şi stăpânească poftele şi să fie 
condus de principii. Dacă nu face aşa, nu este vrednic de numele de creştin. (Ibid.) Poluarea 
morală a contribuit mai mult decât oricare alt rău la degenerarea rasei umane. Ea este 
practicată pe o scară alarmantă şi aduce aproape orice fel de boală. Chiar copii mici, prunci, 
născuţi cu o iritabilitate naturală a organelor genitale, găsesc uşurare momentană în 
manipularea lor dar aceasta măreşte iritabilitatea şi îi conduce la repetarea faptei până ce se 
stabileşte un obicei ce sporeşte odată cu creşterea lor. (Id. p. 391) 

Înclinaţiile senzuale sunt moştenite. - În general părinţii nu-şi imaginează că copiii 
înţeleg ceva despre acest viciu. În foarte multe cazuri părinţii sunt de fapt cei păcătoşi. Ei au 
abuzat privilegiile conjugale şi prin indulgență şi-au întărit patimile animalice. Pe măsură ce 
acestea s-au întărit, facultăţile morale şi cele intelectuale au slăbit. Natura spirituală a fost 
biruită de cea animalică. Copiii sunt născuţi cu predilecţii animalice foarte dezvoltate - 
pecetea caracterului părinţilor ce le-a fost dată. . . . Copiii acestor părinţi, vor prelua aproape 
fără excepţie obiceiurile dezgustătoare ale masturbării. . . . Păcatele părinţilor vor fi pedepsite 
în copii deoarece părinţii le-au transmis marca propriilor lor înclinații animalice. (Ibid.) 

O robie ce vrăjeşte. - Am fost răscolită profund când am văzut influenţa puternică a 
pasiunilor animalice ce-i stăpânesc pe bărbați şi pe femei care au inteligenţă şi capacități 
deosebite. Ei ar fi în stare să se angajeze într-o lucrare bună şi să exercite o influență puternică 
dacă nu ar fi robii de patimi josnice. Încrederea mea în caracterul omenesc a fost zguduită 
teribil. Mi s-a arătat că persoane cu o comportare în aparenţă bună, care se ţineau departe de 
celălalt sex, erau vinovaţi de practicarea viciului secret al masturbaţiei aproape în fiecare zi a 
vieții lor. Nu se stăpâneau de la acest păcat îngrozitor nici în timpul celei mai solemne 
adunări. Ei au ascultat cele mai impresionante şi mai solemne predici despre judecată, care 
păreau să-i aducă în faţa tribunalului lui Dumnezeu făcându-i să se înspăimânte şi să tremure; 
totuşi abia dacă trecea o oră şi ei se angajau în păcatul lor favorit care i-a vrăjit, profanându-şi 
propriile trupuri. Erau atât de subjugaţi de această crimă teribilă încât păreau lipsiți de putere 
pentru a-şi stăpâni patimile. Noi am muncit cu sârguință pentru unii din ei, am implorat, am 
plâns şi ne-am rugat cu ei; totuşi am ştiut că în mijlocul celor mai stăruitoare eforturi şi 
istoviri ale noastre forța obiceiului păcătos a obținut stăpânirea şi aceste păcate au fost comise. 
(d. p. 468, 469) 

Cunoaşterea viciului este răspândită de victimele lui. - Cei ce şi-au dezvoltat acest 
viciu care distruge trupul şi sufletul, rareori pot sta liniștiți fără să împărtăşească povara răului 
ascuns cu cei cu care se întovărăşesc. Curiozitatea este trezită deodată şi cunoştinţa acestui 
viciu este transmisă de la tânăr la tânăr, de la copil la copil până ce abia dacă mai găseşti 
vreunul care este ignorant cu privire la practicarea acestui păcat degradant. (Id. p. 392) O 
singură minte coruptă poate semăna atâta sămânță rea într-o perioadă scurtă de timp încât 
mulți n-o pot smulge într-o viață întreagă. (Id. p. 403) 


CAPITOLUL ȘAIZECI ȘI NOUĂ 


EFECTELEPRACTICILORDĂUNĂTOARE 

Energia vitală este sleită. - Practicarea obiceiurilor secrete distruge cu siguranță forța 
vitală a organismului. Toată acţiunea vitală nenecesară va fi urmată de o depresiune 
corespunzătoare. Printre tineri, capitalul vital, creierul, este abuzat de timpuriu într-un mod 
aşa sever încât există o mare extenuare şi deficiență ce expun organismul la diferite boli. 
(ApM. p. 28) 

Temelia pusă pentru boli în viitor. - Dacă această practică este continuată de la vârsta 
de cincisprezece ani în sus, natura va protesta împotriva abuzului ce l-a suferit şi continuă să-l 
sufere şi-i va face să plătească pedeapsa pentru încălcarea legilor ei, în special de la vârsta de 
treizeci de ani la patruzeci şi cinci, prin numeroase dureri în corp şi diferite boli cum ar fi: 
afecțiuni ale ficatului şi plămânilor, nevralgie, reumatism, afecțiuni ale coloanei, boli de 
rinichi şi tumori canceroase. O parte din maşinăria fină a organismului cedează, lăsând o 
sarcină grea pe seama părților rămase s-o îndeplinească, ceea ce tulbură aranjamentul fin al 
naturii, iar uneori apare o prăbuşire subită a constituţiei şi rezultatul este moartea. (Id. p. 18) 

Porunca a şasea este violată cu nepăsare. - În ochii cerului, a lua viaţa cuiva nu este un 
păcat mai mare decât de a o distruge treptat dar sigur. Persoanele care aduc asupra lor prin 
păcat boală sigură vor suferi pedeapsa aici şi nu vor fi admişi în ceruri fără o pocăință deplină, 
la fel ca cel ce distruge viața deodată. Voia lui Dumnezeu stabileşte legăturile dintre cauză şi 
efectele ei. (Id. p. 26) 

Şi cei cu inima curată suferă din cauza bolii. - Noi nu-i categorisim pe toţi tinerii 
plăpânzi ca fiind vinovaţi din cauza obiceiurilor rele. Există printre cei cu inima curată şi 
cinstiți unii care suferă din diferite motive asupra cărora nu au nici un control. (Id. p. 23) 

Puterile mintale sunt slăbite. - Părinții creduli şi indulgenţi vor simpatiza cu copii lor 
care îşi închipuie că lecțiile îi suprasolicită şi că sârguinţa lor de a studia le distruge sănătatea. 
Adevărat, nu este indicat să preocupi mintea tinerilor cu studii prea multe şi prea dificile. Dar, 
părinţi, aţi privit mai profund în această chestiune sau doar ați adoptat ideea sugerată de copiii 
voştri? Nu aţi dat prea uşor crezare motivului aparent pentru indispoziția lor? Se cade ca 
părinţii şi tutorii să privească mai jos de suprafață pentru a descoperi cauza. (4 T. p. 96, 97) 
Mintea unora din aceşti copii este atât de slăbită, în-cât ei au numai o jumătate sau numai o 
treime din inteligenţa ce ar fi avut-o dacă ar fi fost virtuoşi şi curaţi. Ei şi-au aruncat-o la o 
parte prin practicarea masturbării. (Id. vol. 2, p. 361) 

Hotărârile înalte şi viața spirituală sunt distru-se. - Viciul secret este distrugătorul 
țintelor înalte, a eforturi-lor stăruitoare şi a puterii voinţei de a forma un caracter religios bun. 
Toţi cei ce înţeleg cu adevărat ceea ce înseamnă a fi creştin ştiu că urmaşii Domnului Hristos 
ca ucenici ai Lui, se află sub obligația de a-şi aduce toate patimile, toate puterile fizice şi toate 
facultățile intelectuale în supunere desăvârşită față de voia Lui. Cei stăpâniţi de pofte nu pot fi 
urmaşii lui Hristos. Ei sunt prea devotați slujirii stăpânului lor, autorul oricărui rău, pentru a-şi 
părăsi obiceiurile corupte şi a alege servirea Domnului Hristos. (ApM. p. 9, 10) 

Poate exista o formă a religiei, dar este săracă. - Unii din cei ce mărturisesc a fi urmaşi 
ai lui Hristos ştiu că păcătuiesc împotriva lui Dumnezeu şi că-şi ruinează sănătatea, totuşi sunt 
sclavii pasiunilor lor corupte. Ei se simt cu conştiinţa vinovată şi au tot mai puțină înclinație 
de a se apropia de Dumnezeu prin rugăciune în taină. Ei pot păstra o formă a religiei şi totuşi 
să fie lipsiţi de harul lui Dumnezeu în inimă. Nu au nici o consacrare în serviciul Lui, nici o 
încredere în El, nu trăiesc spre slava Lui, nu au plăcere în hotărârile Lui şi nici în El. (Id. p. 
25) 

Puterea stăpânirii de sine pare pierdută. - Unii vor recunoaşte răul îngăduințelor 
păcătoase dar se vor scuza spunând că nu pot să-şi biruiască poftele. Aceasta este o 
mărturisire teribilă pentru orice persoană ce poartă numele lui Hristos. „Oricine poartă numele 
lui Hristos, să se depărteze de nelegiuire." De ce este această slăbiciune? Din cauză că 
înclinațiile animalice s-au întărit prin exersare până când au câştigat influență asupra puterilor 
superioare. Bărbaţilor şi femeilor le lipsesc principiile. Ei mor spiritual din cauză că şi-au 
răsfăţat poftele fireşti atât de mult încât se pare că şi-au pierdut puterea de autoconducere. 
Poftele lor decăzute au preluat hăţurile, iar puterea conducătoare, a ajuns subjugată de 
pasiunile corupte. Sufletul este ținut în cea mai degradantă robie. Senzualitatea a înăbuşit 
dorința după sfințire şi a distrus prosperitatea spirituală. (2 T. p. 348) 

Legătura cu cerul este întreruptă. - Solii solemne din cer nu pot impresiona puternic 
inima ce nu este fortificată împotriva îngăduirii acestui viciu degradant. Nervii sensibili ai 
creierului şi-au pierdut tonusul sănătos prin excitarea bolnăvicioasă pentru a satisface o 
dorință improprie pentru îngăduinţă senzuală. Nervii creierului, aflaţi în legătură cu întregul 
organism, sunt singurul mijloc prin care cerul poate comunica cu omul şi-i poate afecta viață 
intimă. Tot ceea ce tulbură circulația curenților electrici în sistemul nervos slăbeşte puterile 
vitale şi întunecă simţurile minții. Având în vedere aceste lucruri, cât de important este ca 
slujbaşii şi cei ce mărturisesc a fi evlavioşi să se țină curaţi şi nealteraţi de acest viciu ce 
corupe sufletul! (Id. p. 347) 

Unii sunt plini de remuşcări dar respectul de sine este pierdut. - Obiceiurile 
corupătoare nu au acelaşi efect asupra fiecărei minți. Există unii cu puteri morale foarte 
dezvoltate care, întovărăşindu-se cu copii ce practică masturbarea, sunt iniţiaţi în acest viciu. 
Drept rezultat, ei vor deveni melancolici, iritabili şi geloşi; totuşi, astfel de copiii s-ar putea să 
nu-şi piardă respectul pentru închinarea religioasă şi să nu arate infidelitate deosebită faţă de 
lucrurile spirituale. Ei vor suferi intens uneori din cauza remuşcării, se vor simți degradaţi în 
ochii lor şi îşi vor pierde respectul de sine. (Id. p. 392) 

Mintea poate fi întărită împotriva ispitei. - Puterea morală este foarte slabă atunci când 
vine în conflict cu obiceiuri deja formate. Gânduri imorale stăpânesc imaginația, iar ispita este 
aproape irezistibilă. Dacă mintea ar fi obişnuită cu contemplarea subiectelor înălțătoare, iar 
imaginaţia antrenată să privească lucruri curate şi sfinte, ea ar fi fortificată împotriva ispitei, 
ar stărui asupra lucrurilor cereşti, pure şi sfinte şi n-ar putea fi atrasă de cele josnice, corupte 
şi ruşinoase. (CTBH. p. 135) 

Fiţi în cunoştinţă de aceste lucruri. - Îngăduirea patimilor josnice îi va conduce pe 
foarte mulți să închidă ochii față de lumină pentru că se tem că vor vedea păcatele pe care nu 
vor să le părăsească. Toţi pot vedea dacă vor. Dacă aleg întunericul în locul luminii, crima lor 
nu va fi cu nimic mai mică. De ce nu citesc bărbaţii şi femeile şi nu cunosc aceste lucruri care 
le afectează în mod atât de ferm tăria fizică, intelectuală şi morală? Dumnezeu v-a dat o 
locuință pe care s-o îngrijiţi şi s-o păstraţi în cea mai bună condiţie pentru slujirea şi slava Lui. 
Trupurile voastre nu vă aparţin. „Ce! Nu ştiţi că trupul vostru este templul Duhului Sfânt care 
locuieşte în voi şi pe care l-ați primit de la Dumnezeu? Şi că voi nu sunteți ai voştri? Căci ați 
fost cumpăraţi cu un preţ. Proslăviţi dar pe Dumnezeu în trupul şi în duhul vostru care sunt ale 
Lui." „Nu ştiţi că voi sunteți templul lui Dumnezeu şi că Duhul lui Dumnezeu locuieşte în 
voi? Dacă nimiceşte cineva templul lui Dumnezeu, pe acela îl va nimici Dumnezeu; căci 
templul lui Dumnezeu este sfânt: şi aşa sunteți voi." (2 T. p. 352, 353) 


CAPITOLUL ŞAPTEZECI 


PREVEDEREȘŞIÎNDEMNURI 

Multe cazuri au fost descoperite. - Mi-au fost arătate multe cazuri şi sufletul mi-a fost 
bolnav şi dezgustat descoperind viețile lăuntrice şi stricăciunea inimii ființelor omeneşti care 
se pretind evlavioase şi vorbesc despre înălțarea la cer. M-am întrebat adeseori: pe cine să 
cred? Cine este fără păcat? (2 T. p. 349) Sunt îngrozită când îmi este descoperită starea unor 
familii care mărturisesc adevărul prezent. Depravarea tinerilor şi chiar a copiilor este aproape 
de necrezut. Părinţii nu ştiu că viciul ascuns distruge şi strică imaginea lui Dumnezeu în copiii 
lor. Păcatele ce-i caracterizau pe sodomiţi există printre ei. Părinții sunt responsabili pentru că 
nu şi-au educat copiii în iubire şi ascultare de Dumnezeu. Ei nu i-au ţinut în frâu, nu i-au 
învăţat cu stăruință calea Domnului, le-au îngăduit să plece şi să se întoarcă după bunul lor 
plac şi să se asocieze cu cei lumeşti. Aceste influenţe care neutralizează învățătura şi 
autoritatea părintească se găsesc din abundență în aşa numita lume bună. Prin îmbrăcăminte, 
înfăţişare şi distracţii ei înşişi se înconjoară cu o atmosferă ce este opusă lui Hristos. Unica 

noastră siguranță este de a sta ca popor deosebit al lui Dumnezeu. Noi nu trebuie să cedăm 
nici o palmă de teren obiceiurilor şi manierelor veacului acestuia degenerat, ci să stăm 
neclintiți în independență morală, nefăcând compromis cu practicile corupte şi idolatre ale 
timpului. (Id. vol. 5, p. 78) 

Cel neştiutor să fie instruit. - Cei care sunt dispuşi să se complacă în satisfacerea poftei 
cărnii, nu pot fi creştini, oricât de înaltă le-ar fi mărturisirea. Ca slujitori ai lui Hristos, 
preocuparea, meditaţia şi plăcerea lor ar trebui să constea în lucruri mult mai înalte. Mulţi sunt 
ignoranți în ce priveşte păcătoşenia acestor obiceiuri şi urmările lor sigure. Unii ca aceştia au 
nevoie să fie iluminati. (ApM. p. 25) 

Unul care a solicitat rugăciune pentru însănătoşire. - Am participat odată, împreună cu 
soțul meu, la o adunare în care compasiunea ne-a fost îndreptată către un frate care suferea de 
tuberculoză. Acesta era palid şi epuizat. El a solicitat rugăciunile poporului lui Dumnezeu. 
Spunea că familia lui suferea de boală şi că a pierdut un copil. Vorbea cu emoție despre 
pierderea avută. Spunea că aşteptase o bucată de vreme să-i vadă pe fratele şi pe sora White. 
Credea că dacă ei s-ar ruga pentru el, va fi vindecat. După ce s-a încheiat adunarea, frații ne- 
au atras atenţia asupra cazului. Ei spuneau că biserica îi ajuta, că soţia lui era bolnavă şi 
copilul a murit. Frații s-au întâlnit la el acasă şi s-au unit în rugăciune pentru familia afectată. 
Noi eram foarte istoviţi şi am avut povara lucrului asupra noastră în timpul adunării, iar acum 
doream să fim scuzaţi. Eu am hotărât să nu mă angajez în rugăciune pentru nimeni, dacă 
Duhul Sfânt n-ar fi îndemnat în această privinţă. . . . Ne-am plecat în rugăciune în acea noapte 
şi am prezentat cazul său înaintea lui Dumnezeu. Ne-am rugat fierbinte ca să putem şti voia 
Lui. Tot ce doream era ca Dumnezeu să fie slăvit. Era oare voia Domnului să ne rugăm pentru 
acest om suferind? Noi am depus povara înaintea Lui şi ne-am retras pentru odihnă. În vis mi- 
a fost clar arătat cazul acelui om. Tot cursul vieții sale, din copilărie, a fost descoperit şi, dacă 
ne-am fi rugat, Domnul nu ne-ar fi ascultat pentru că el ascundea păcatul în inima lui. În 
dimineața următoare omul a venit la noi să ne rugăm pentru el. L-am luat deoparte şi i-am 
spus că ne pare rău că suntem nevoiți să-i refuzăm cererea. I-am povestit visul pe care l-a 
recunoscut ca fiind adevărat. El a practicat masturbaţia din copilărie şi continua cu practica în 
timpul vieții de căsătorie, dar spunea că ar încerca s-o întrerupă. Acest om avea de biruit un 
obicei înrădăcinat de mult timp. Era de vârstă mijlocie. Principiile sale morale erau atât de 
fragile încât atunci când era confruntat cu slăbiciunea lui statornicită acestea erau biruite. . . . 
Era cazul unui bărbat care se degrada zilnic şi care îndrăznea totuşi să se aventureze înaintea 
lui Dumnezeu ca să ceară o întărire a puterii pe care o irosise în mod josnic şi care, dacă i-ar fi 
fost dată, ar fi fost folosită pentru pofta lui. Ce răbdare are Dumnezeu! Dacă El l-ar răsplăti pe 
om potrivit cu căile lui corupte, cine ar putea trăi înaintea Sa? Ce era dacă am fi fost mai puţin 
atenţi şi am fi adus înaintea lui Dumnezeu cazul acestui om în timp ce el practica păcatul? Ar 
fi ascultat Dumnezeu? Ar fi răspuns El? „Căci Tu nu eşti un Dumnezeu căruia să-l placă răul; 
cel rău nu poate locui lângă Tine. Nebunii nu pot să stea în preajma ochilor Tăi; Tu urăşti pe 
cei ce fac fărădelegea." Acesta nu este un caz singular. Nici chiar relația de căsătorie nu a fost 
suficientă ca să-l ferească pe acest om de obiceiurile corupte ale tinereţii. Doresc să pot fi 
convinsă că asemenea cazuri, ca cel prezentat, sunt rare, dar ştiu că sunt frecvente. (2 T. p. 
349 - 351) 

Un sinucigaş. - Domnul __ , pretindea a fi un devotat urmaș al lui Hristos. El stătea 
foarte prost cu sănătatea. Starea lui ne-a câştigat simpatia. . . . Cazul mi-a fost arătat în 
viziune. Am văzut că a fost amăgit cu privire la sine şi că nu se bucura de bunăvoința lui 
Dumnezeu. El a practicat masturbaţia până a ajuns o epavă a omenirii. Acest viciu mi-a fost 
arătat ca o urâciune înaintea lui Dumnezeu. .. . El practicase aceste obiceiuri timp atât de 
îndelungat încât părea că-şi pierduse controlul de sine. Altfel era un om inteligent, posedând 
aptitudini mai mult decât obişnuite. Dar cum erau robite şi depuse pe altarul Satanei toate 
puterile trupului şi minții acestui om! Ajunsese atât de departe încât părea părăsit de 

Dumnezeu. Mergea în pădure ca să petreacă zile şi nopţi în post şi rugăciune ca să poată birui 
acest mare păcat, apoi se întorcea la vechile lui obiceiuri. Dumnezeu nu i-a ascultat 
rugăciunile. El cerea ca Dumnezeu să facă ceea ce era în puterea lui să facă pentru sine însuşi. 
El a jurat lui Dumnezeu din nou şi din nou şi tot de atâtea ori a rupt jurămintele dedându-se 
propriei lui pofte corupte până ce Dumnezeu l-a lăsat să lucreze spre autodistrugere. Între 
timp a murit. A fost un sinucigaş. Puritatea cerului nu va fi niciodată întinată de compania lui. 
(ApM. p. 24 - 28) 

Apel către o fiică răsfățată.* - Mintea ta nu este pură. Ai fost cu totul scutită de grijă şi 
muncă vreme prea îndelungată. Datoriile casei ar fi fost unele din cele mai bogate 
binecuvântări pe care le-ai fi putut avea. Oboseala nu te-ar fi vătămat nici a zecea parte din cât 
au făcut-o gândurile şi purtarea ta lascivă. Ţi-ai format idei greşite cu privire la relațiile dintre 
fete şi băieți şi, în mintea ta, ai găsit că era natural să te afli în compania băieților. Inima şi 
mintea nu-ți sunt curate. Tu ai fost lezată citind povestiri de dragoste şi idile, iar mintea ţi-a 
fost fascinată de gânduri impure. Imaginaţia ta devine coruptă până ce pari a nu mai avea 
putere să-ţi controlezi gândurile. Satana te conduce captivă, după cum îi place. . . . Purtarea ta 
nu a fost castă, modestă sau potrivită. N-ai avut frica de Dumnezeu înaintea ochilor tăi. Ai 
ascuns adesea faptul că porți o conştiinţă călcată cu scopul de a-ţi atinge planurile. Draga mea 
fată, dacă nu te opreşti chiar acolo unde te afli, distrugerea este cu siguranță înaintea ta. Pune 
capăt visurilor cu ochii deschişi şi încetează construirea de castele. Opreşte-ţi gândurile de la 
alergarea pe calea nebuniei şi corupţiei. Nu poţi fi în siguranţă în compania băieţilor. Un flux 
de ispită este stârnit şi se ridică în pieptul tău, având tendinţa să dezrădăcineze principiul, 
virtutea feminină şi adevărata modestie. Dacă mergi înainte, cu bună ştiinţă, în cursul tău 
încăpățânat, care va fi soarta ta? . . . Tu eşti în pericol deoarece eşti gata a-ți sacrifica interesul 
veşnic pe altarul pasiunii. Pasiunea obţine tot mai mult controlul asupra întregii tale ființe. De 
ce natură este această pasiune? O, de o natură josnică şi distructivă. Cedând în faţa acesteia, 
vei amări viaţa părinților tăi, vei aduce întristare şi ruşine *Notă: Acestea 
sunt părți dintr-o scrisoare către o fată îndărătnică, ce practica viciul ascuns. 

surorilor tale, îţi vei sacrifica propriul caracter şi vei pierde cerul şi măreaţa viață 
nemuritoare. Eşti gata să faci asta? . . . Eşti îndrăzneață. Îţi plac băieţii şi-ţi place să faci din ei 
tema conversaţiei tale. „Din prisosul inimii vorbeşte gura." Obiceiurile au început să te 
domine cu putere şi ai învăţat să înşeli pentru a-ţi atinge scopurile şi a-ți îndeplini dorinţele. 
Nu consider cazul tău fără speranță. dacă aş fi făcut-o, pana mea n-ar scrie aceste rânduri. Prin 
puterea lui Dumnezeu îți poţi răscumpăra trecutul. . . . Stai departe de băieți. În societatea lor, 
ispitele tale devin înflăcărate şi puternice. Scoate-ţi din cap gândul măritişului. Tu nu eşti 
nicidecum potrivită pentru aceasta. Ai nevoie de ani de experiență înainte de a deveni 
calificată să înţelegi şi să iei poverile vieții de căsătorie. Protejează-ți în mod hotărât 
gândurile, pasiunile şi afecțiunile. Nu le înjosi să slujească poftei. Înalță-le către curăţie. 
Dedică-le lui Dumnezeu. Tu poți deveni o fată calculată, înțeleaptă, modestă şi virtuasă; nu 
fără efort susținut însă. Trebuie să veghezi, să te rogi, să meditezi, să-ți cercetezi motivele şi 
acțiunile. Analizează-ţi îndeaproape simțămintele şi faptele. Te-ai angaja într-o acţiune 
indecentă în fața tatălui tău? cu siguranţă că nu. Dar o faci în prezenţa Tatălui tău ceresc care 
este cu mult mai înălțat, sfânt şi curat. Da, tu îți compromiţi propriul trup în faţa îngerilor 
curați şi fără păcat şi în prezenţa lui Hristos şi continui să faci aceasta fără să ţii seama de 
conştiinţă, făcând abstracţie de lume şi de toate avertizările date. Aminteşte-ţi că este făcut un 
raport al tuturor faptelor tale. Trebuie să te întâlneşti din nou cu cele mai secrete lucruri ale 
vieţii tale. ..... Te avertizez iarăşi ca una care mă voi întâlni cu aceste rânduri în ziua când 
cazul fiecăruia va fi hotărât. Predă-te lui Hristos fără întârziere. El singur te poate salva de la 
distrugere, prin puterea harului Său. El singur îți poate aduce puterile morale şi intelectuale 
într-o stare de sănătate. Inima poate să-ţi fie încălzită de iubirea lui Dumnezeu. Înțelegerea 
poate să-ți fie clară şi matură, conştiinţa iluminată, trează şi curată, iar voinţa integră şi 

sfințită, stăpânită de Duhul lui Dumnezeu. Poţi deveni ceea ce alegi. Dacă te vei întoarce 
acum, părăsind răul şi învățând să faci binele, vei fi fericită cu adevărat, vei avea succes în 
luptele vieţii şi vei câştiga slava şi onoarea unei vieți mai bune decât aceasta. „Alege astăzi 
cui vrei să slujeşti." (2 T. p. 559 - 565) 

Satana lucrează în timp ce părinții dorm. - Este vârsta la care transformările se fac 
fulgerător. Băieţei şi fetițe încep să se intereseze unii de alții când de fapt ei ar trebui să fie la 
creşă, luând lecţii de modestie în comportare. Care este efectul acestui amestec? Măreşte 
puritatea tinerilor care se adună astfel împreună? Nu, de loc! El măreşte primele patimi 
senzuale. După astfel de întâlniri ei sunt înnebuniţi de diavolul şi se dedau la practicile lor 
urâcioase. Părinţii dorm şi nu ştiu că Satana şi-a înfipt steagul diabolic chiar în casele lor. Am 
fost îndemnată să întreb: ce va deveni tineretul în acest veac corupt? Repet, părinții sunt 
adormiţi. Copiii sunt înnebuniţi de un sentimentalism bolnav şi adevărul nu are putere să 
corecteze răul. Ce se poate face pentru a înfrunta fluxul răului? Părinții pot face mult dacă 
vor. Dacă o fată ce abia îşi începe adolescenţa este acostată cu familiaritate de un băiat de 
vârsta ei sau mai mare, ea trebuie să fie învățată să fie atât de ofensată de acest lucru, încât 
asemenea avansuri să nu mai fie repetate vreodată. Când compania unei fete este în mod 
frecvent căutată de băieţi sau tineri, ceva nu este în regulă. Acea tânără are nevoie de o mamă 
care să-i arate locul, s-o stăpânească şi s-o înveţe ce se cuvine unei fete de vârsta ei. Doctrina 
corupătoare şi larg răspândită, cum că din punct de vedere al sănătăţii sexele trebuie să fie 
împreună, şi-a făcut lucrarea dăunătoare. Dacă părinţii şi supraveghetorii ar poseda o zecime 
din istețimea lui Satana, această asociere a sexelor ar putea rămâne fără urmări. Aşa cum este, 
Satana are cel mai mare succes în eforturile sale de a fermeca minţile tinerilor, iar 
amestecarea băieților cu fetele măreşte răul de douăzeci de ori. (Id. p. 482, 483) 

Imaginea nu este colorată. - Nu vă înşelați crezând că, la urma urmei, această 
chestiune vă este pusă înainte într-o lumină exagerată. Nu am colorat tabloul. Am exprimat 
fapte ce vor suporta testul judecății. Treziţi-vă! Treziţi-vă! Vă implor stăruitor, înainte de a fi 
prea târziu ca lucrurile să poată fi îndreptate şi voi şi copiii voştri să pieriți în distrugerea 
generală. Apucaţi-vă de lucrarea solemnă şi aduceţi în ajutorul vostru orice rază de lumină 
posibilă ce a strălucit pe calea voastră şi pe care nu ați preţuit-o. Ajutaţi de lumina ce 
străluceşte începeţi o investigație a vieții şi caracterelor voastre ca şi când aţi fi înaintea 
tribunalului lui Dumnezeu. (Id. p. 401) Până când părinții nu se trezesc, nu există speranță 
pentru copiii lor. (Id. 406) 


CAPITOLUL ŞAPTEZECI ŞI UNU 


VIGILENŢAȘŞIAJUTORULPĂRINTESC 

Părinţii să înveţe stăpânirea de sine din pruncie. - Cât de important este să-i învăţăm pe 
copii stăpânirea de sine şi supunerea voinţei din fragedă pruncie. Dacă vor avea nefericirea să 
înveţe obiceiuri greşite, necunoscând tot răul ce rezultă, vor putea fi îndreptați apelând la 
rațiunea lor şi convingându-i că astfel de obiceiuri ruinează conştiinţa şi afectează mintea. Noi 
trebuie să le arătăm că puterea de convingere a persoanelor corupte poate face ca temerile lor 
trezite să se liniştească, influenţându-i să tolereze totuşi acel obicei dăunător, însă, orice 
pretext ar avea, ei sunt duşmanii lor şi agenții diavolului. (ApM. p. 10) 

Păstraţi-i fără pată. Fortificaţi-le mintea. - Este o crimă ca mamele să rămână ignorante 
în ce priveşte obiceiurile copiilor lor. Dacă ei sunt nepătaţi, păstrați-i aşa. Fortificaţi-le mintea 
tânără şi pregătiţi-i să deteste acest viciu distrugător de suflet şi sănătate. (Id. p. 13 Satana 
controlează mintea tinerilor şi noi trebuie să lucrăm cu hotărâre şi credincioşie să-i salvăm. 
Copiii de vârstă foarte tânără practică acest viciu care creşte şi se întăreşte pe măsură ce 
avansează în vârstă, până ce aproape orice facultate nobilă a corpului şi sufletului este 
degradată. Mulţi ar fi putut fi salvaţi dacă ar fi fost instruiți cu grijă în ce priveşte influența 

acestei practici asupra sănătăţii lor. Ei erau necunoscători ai faptului că îşi aduceau asupră-le o 
mare suferință. . . . Mamelor, nu se poate spune vreodată că sunteţi prea prudente în a vă 
preveni copii de a învăţa deprinderi josnice. Este mai uşor să înveţi răul decât să-l înlături 
după ce a fost învăţat. (Id. p. 10, 11) 

Vegheaţi cu hotărâre şi cercetaţi îndeaproape. - Dacă copiii voştri practică acest viciu, 
pot fi în pericol să recurgă la minciună pentru a vă induce în eroare. Dar, mame, voi nu 
trebuie să fiți liniştite atât de uşor şi să vă încetaţi investigaţiile. N-ar trebui să lăsaţi deoparte 
problema până ce nu sunteți pe deplin satisfăcute. Sănătatea şi sufletul acelora pe care îi iubiţi 
sunt puse în pericol, ceea ce face ca această chestiune să fie de cea mai mare importanţă. 
Veghere hotărâtă şi cercetare îndeaproape în ciuda tentativelor de evadare şi tăinuire, vor 
descoperi adevărata stare a lucrurilor. Apoi mama va trebui să le prezinte cu fidelitate acest 
subiect în adevărata lumină, arătându-i tendința degradantă. Încercaţi să-i convingeți că 
îngăduirea acestui păcat va distruge respectul de sine şi noblețea de caracter, va ruina 
sănătatea şi principiile morale şi întinarea lui respingătoare va şterge din suflet adevărata 
iubire pentru Dumnezeu şi frumuseţea sfințeniei. Mama trebuie să continue a cerceta această 
problemă până ce are dovezi suficiente că practica este curmată. (Id. p. 13, 14) 

Evitaţi critica şi pripa când începeţi lucrul. - Poate că întrebaţi: Cum mai poate fi 
îndreptat răul deja existent? Cum va trebui să începem acţiunea? Dacă vă lipseşte 
înțelepciunea, mergeţi la Dumnezeu. El a promis s-o dea din belşug. Rugaţi-vă mult şi arzător 
pentru ajutor divin. O regulă nu poate fi urmată în orice situaţie. Este necesară exercitarea 
unei judecăţi sfințite. Nu fiți pripiţi şi agitaţi şi nu vă abordaţi copiii prin critică. Trataţi astfel 
se vor revolta. Ar trebui să simțiţi regret profund pentru orice cale greşită pe care ați luat-o şi 
care poate să-i fi deschis uşa lui Satana ca să-i conducă pe copiii voştri cu ispitele lui. Dacă nu 
i-aţi instruit cu privire la violarea legilor sănătăţii, vina e a voastră. Aţi neglijat o datorie 
importantă, iar rezultatul poate fi văzut în practicile greşite ale copiilor voştri. (Id. p. 20, 21) 

Instruind cu stăpânire de sine şi înţelegere. - Înainte de a vă angaja să predaţi copiilor 
voştri lecţia stăpânirii de sine, ar trebui s-o învăţaţi voi înşivă. Dacă vă agitați uşor şi deveniți 
nerăbdători, cum puteți apărea echitabili înaintea copiilor voştri când îi învăţaţi să-şi 
stăpânească pasiunile. Cu autocontrol şi cu simțăminte de profundă înţelegere şi compasiune 
ar trebui să-i apropiaţi pe copiii voştri greşiți. Prezentaţi-le cu credincioşie care vor fi efectele 
practicii asupra constituţiei lor dacă vor continua cursul pe care l-au început. Arătaţi-le că 
slăbind fizicul şi mintea spiritualitatea este afectată şi ei păcătuiesc nu numai împotriva lor, ci 
şi împotriva lui Dumnezeu. Voi ar trebui să-i faceţi să simtă, dacă este posibil, că acesta este 
Dumnezeu cel sfânt şi fără pată, împotriva căruia ei au păcătuit, că marele Cercetător al 
inimilor este ofensat de căile lor şi că nimic nu-i ascuns înaintea Lui. Dacă puteţi să-i 
impresionați pe copiii voştri astfel încât să experimenteze acea pocăință acceptată de 
Dumnezeu, acea evlavioasă părere de rău care lucrează o pocăință spre salvare, de care să nu 
fie nevoie să se pocăiască, lucrarea va fi deplină şi reforma sigură. Ei nu vor simţi părere de 
rău doar pentru că păcatele lor sunt cunoscute. Dar ei vor vedea rezultatul practicilor lor 
păcătoase în caracterul lor înrăutățit şi vor fi conduşi să le mărturisească lui Dumnezeu fără 
rezervă, apoi le vor părăsi. Le va părea rău de comportamentul lor greşit, din cauză că au 
produs neplăcere lui Dumnezeu şi au păcătuit împotriva Celui care i-a creat şi le-a cerut să-şi 
înfăţişeze trupurile ca o jertfă vie, sfântă şi plăcută Lui, aceasta fiind din partea lor o slujbă 
duhovnicească. (Id. p. 21, 22) 

Păziţi tovărăşiile copiilor. - Dacă mintea copiilor noştri nu este bine echilibrată pe 
principii religioase, moravurile lor vor fi corupte de exemplele stricate cu care vin în contact. 
(CTBH. p. 134) Ca mame credincioase, feriţi-i de asocierea cu orice tineri. Păziţi-i ca pe nişte 
pietre scumpe de influența corupătoare a acestui veac. Dacă vă aflaţi în situația în care 
relaţiile lor cu tineri nu poate fi întotdeauna condusă aşa cum aţi dori, atunci lăsaţi-i să vă 
viziteze copiii, în prezenţa voastră şi, în nici un caz nu le permiteți să stea în acelaşi pat sau 

chiar în aceeaşi cameră. Va fi mult mai uşor să preveniți un rău decât să-l înlăturați după 
aceea. .. . Ei {părinții} le permit copiilor lor să viziteze alți prieteni tineri, să-şi formeze 
propriile cunoştinţe şi chiar să plece de sub observaţia lor părintească la o oarecare distanță de 
casă unde li se îngăduie să facă aproape tot ce le place. Satana înmulțește aceste ocazii şi ia în 
stăpânire mintea acestor copii ale căror mame i-au expus cu ignoranță curselor sale fine. 
(ApM. p. 13, 14) 

timp ce nu sunteți atenți în alegerea hranei lor. De obicei, mesele pe care părinţii le pregătesc 
pentru copii sunt o cursă. (2 T. p. 400) Părinţii indulgenţi nu-i învaţă pe copii abnegația. Chiar 
hrana pe care o pun înaintea lor este în aşa fel gătită încât irită stomacul. Excitarea astfel 
produsă este transmisă la creier şi, ca urmare, sunt trezite pasiunile. Nu se poate repeta 
îndeajuns că ceea ce intră în stomac afectează nu numai trupul, ci şi mintea deopotrivă. Hrana 
abundentă şi stimulentă înfierbântă sângele, excită sistemul nervos şi, prea adesea, amorțeşte 
percepția morală, astfel încât rațiunea şi conştiinţa sunt biruite de impulsurile fireşti. Este 
dificil şi adesea imposibil pentru cel necumpătat în dietă să exercite răbdare şi stăpânire de 
sine. lată de ce este deosebit de important a îngădui copiilor ale căror caractere nu sunt încă 
formate să aibă numai hrană sănătoasă şi neiritantă. În dragostea Lui, Tatăl nostru ceresc a 
trimis lumina reformei sanitare să protejeze împotriva relelor ce rezultă din îngăduința 
nestăpânită a apetitului. (CTBH. p. 134) Dacă a existat vreodată un timp în care dieta trebuia 
să fie cea mai simplă, acel timp este acum. Carnea nu trebuie să fie pusă în fața copiilor noştri. 
Influenţa ei este de a excita şi de a întări patimile josnice şi are tendinţa de a înăbuşi puterile 
morale. (2 T. 352) 

Curăţenia este importantă. - Baia frecventă este foarte binefăcătoare, în special seara, 
înainte de culcare sau dimineaţa la deşteptare. Nu va lua mult timp să le dați copiilor o baie şi 
să-i frecați până ce trupurile le sunt îmbujorate. Aceasta aduce sângele la suprafață 
descongestionând creierul, iar ei vor fi mai puțin tentaţi să se complacă în practici impure. 
Învăţaţi-i pe cei mici că Dumnezeu nu are plăcere să-i vadă cu trupurile murdare şi cu hainele 
dezordonate şi rupte. Spuneţi-le că îi vrea curaţi atât în afară cât şi în interior ca El să poată 
locui în ei. (CTBH. p. 141, 142) 

Îmbrăcăminte curată şi lejeră. - Îmbrăcămintea îngrijită şi curată va fi un mijloc de a 
păstra gândurile curate şi plăcute. Orice obiect de îmbrăcăminte trebuie să fie modest şi 
simplu, fără împodobire inutilă, astfel încât va fi uşor de spălat şi de călcat. În mod deosebit, 
orice articol care vine în contact cu pielea trebuie păstrat curat şi lipsit de orice miros 
neplăcut. Nimic iritant n-ar trebui să atingă trupurile copiilor, iar hainele nu trebuie să-i 
strângă în vreun fel. Dacă ar fi fost acordată mai multă atenţie acestui subiect, mult mai puţină 
necurăţie ar fi practicată. (Id. p. 142) 

Nu scutiți de exercițiu. - Ei (tinerii! sunt scutiţi de exercițiu fizic într-o mare măsură 
de teamă că se vor extenua. Părinţii poartă poverile pe care ar trebui să le poarte copiii lor. 
Extenuarea este rea dar rezultatul lenii este mai de temut. Lenea duce la îngăduirea 
obiceiurilor corupte. Hărnicia nu oboseşte şi nu epuizează nici a cincea parte din cât afectează 
obiceiul dăunător al masturbării. Dacă munca simplă şi obişnuită îi epuizează pe copii, fiți 
siguri, părinți că există ceva, aparte de munca lor, care le slăbeşte sistemul şi le produce un 
sentiment de oboseală continuă. Daţi-le copiilor muncă fizică ce le va solicita nervii şi 
muşchii. Oboseala ce însoţeşte astfel de muncă va slăbi înclinația lor de a se complace în 
obiceiuri vicioase. (2 T. p. 348, 349) 

Indolenţa este o uşă deschisă pentru ispită. - Mame dați destul de lucru copiilor voştri. 
. . . Indolenţa nu va fi favorabilă sănătăţii fizice, mintale sau morale. Aceasta deschide larg 
uşa şi-l invită pe Satana care profită de ocazie atrăgând pe copii în cursele sale. Prin lene, nu 
numai că este slăbită tăria morală, iar impulsul pasiunii întărit, ci îngerii lui Satana pun 

stăpânire pe întreaga cetățuie a minții şi obligă conştiinţa să se predea pasiunilor josnice. 
Trebuie să-i învăţăm pe copii obiceiuri de hărnicie răbdătoare. (ApM. p. 18, 19) 

Pe cel ce se pocăieşte, Dumnezeu nu-l va lăsa să piară. - Voi ar trebui să prezentaţi 
încurajări copiilor voştri că un Dumnezeu milos va accepta o adevărată pocăință a inimii şi va 
binecuvânta străduinţele lor de a se curăţi de toată murdăria cărnii şi a spiritului. Când Satana 
va vedea că pierde controlul asupra minţii copiilor voştri, îi va ispiti cu putere şi va căuta să-i 
determine să continue practicarea acestui viciu fascinant. Punându-şi însă un ideal solid, ei 
trebuie să reziste ispitei de a îngădui pasiunile animalice pentru că acesta este un păcat 
înaintea lui Dumnezeu. Fi n-ar trebui să se aventureze pe teren interzis, unde Satana poate 
pretinde controlul asupra lor. Dacă Îl imploră în umilință pe Dumnezeu pentru puritatea 
gândului şi pentru imaginaţie curățită şi sfințită, El îi va asculta şi va da curs cererilor lor. 
Dumnezeu nu-i va lăsa să piară în păcatele lor, ci îl va ajuta pe cel slab şi neajutorat, dacă I se 
predă cu totul, în credință. (Id. p. 22, 23) 


CAPITOLUL ŞAPTEZECI ŞI DOI 

LUPTAPENTRUREFORMĂ 

Sunt necesare pocăință sinceră şi efort hotărât. - Cei care îşi degradează propriile 
trupuri nu se pot bucura de favoarea lui Dumnezeu până nu se pocăiesc în mod sincer, până 
nu fac o reformă deplină şi nu desăvârşesc sfinţenia în frica Domnului. (ApM. p. 29) Singura 
speranță pentru aceia care practică obiceiuri josnice este să le părăsească pentru totdeauna 
dacă au vreo considerație pentru sănătate aici şi pentru mântuire după aceea. Când aceste 
obiceiuri au fost permise pentru o perioadă de timp îndelungată, este necesar un efort hotărât 
de a rezista ispitei şi de a refuza îngăduinţa coruptă. (Id. p. 27) 

Gândurile trebuie controlate.* - Tu trebuie să-ţi controlezi gândurile. Nu va fi un lucru 
uşor, iar fără efort atent şi serios nu-l poți realiza. Dacă te complaci în imaginări inutile, 
permițând minţii să insiste asupra unor subiecte impure, eşti tot aşa de vinovat înaintea lui 
Dumnezeu ca şi cum gândurile ar fi fost realizate. Ceea ce împiedică acţiunea este doar lipsa 
ocaziei. A visa zi şi noapte şi a clădi castele sunt obiceiuri rele şi extrem de periculoase. Odată 
stabilite sunt aproape imposibil de înfrânt şi e foarte greu să mai îndrepți gândurile către teme 
curate, sfinte şi înalte. Va trebui să devii un străjer credincios peste ochi, urechi şi peste toate 
simțurile dacă vrei să-ţi controlezi mintea şi să previi gândurile inutile şi corupte de a-ți păta 
sufletul. Numai puterea harului poate îndeplini această lucrare foarte mult dorită. (2 T. p. 561) 

*Notă: Acestea sunt extrase dintr-o scrisoare către un tânăr îndărătnic 
care practica masturbarea. 

Supune rațiunii pasiunile şi sentimentele.* - Dumnezeu nu cere să-ți stăpâneşti doar 
gândurile, ci şi pasiunile şi afecțiunile. Salvarea ta depinde de felul în care tu însuţi guvernezi 
peste aceste lucruri. Pasiunile şi sentimentele sunt agenți puternici. Dacă sunt rău aplicate, 
dacă sunt puse în operație din motive greşite sau dacă sunt rău plasate, ele sunt destul de 
puternice să ducă la distrugerea ta şi să te lase o epavă nenorocită, fără Dumnezeu şi fără 
speranță. Imaginaţia trebuie stăpânită cu hotărâre şi persistență dacă vrei ca pasiunile şi 
afecțiunile să fie supuse rațiunii, conştiinţei şi caracterului. . . . Dacă nu-ți stăpâneşti 
gândurile, cuvintele şi ceea ce citeşti, imaginația îți va deveni deznădăjduit de bolnavă. 
Citeşte Biblia cu atenţie şi cu rugăciune şi fii călăuzită de învăţăturile ei. Aceasta este 
siguranța ta. (Id. p. 561 - 563) 

Închide simţurile în faţa răului. - Cei ce vor să aibă înțelepciune de la Dumnezeu nu 
trebuie să devină nechibzuiţi în cunoaşterea păcatului acestui veac pentru a deveni înţelepţi. 
Ei ar trebui să-şi închidă ochii să nu poată vedea şi învăţa răul, să-şi astupe urechile ca nu 
cumva să audă ceea ce este rău şi să obțină acea cunoştinţă care ar păta curăția gândurilor şi 
faptelor lor. Trebuie să-şi păzească limba ca nu cumva să rostească vorbe corupte şi în gura 

lor să se găsească vicleşug. (ApM. p. 31) Evitaţi citirea şi vizionarea lucrurilor care sugerează 
gânduri necurate. Cultivaţi-vă puterile morale şi intelectuale. (2 T. p. 410) 

Evitaţi inactivitatea asociată cu studiu excesiv. - Studiul excesiv, prin creşterea 
fluxului de sânge către creier, creează o excitare bolnăvicioasă care tinde să slăbească puterea 
controlului de sine şi prea adesea dă curs impulsului sau capriciului. Astfel este deschisă uşa 
către necurăţie. *Notă: Extrase dintr-o scrisoare către o fată 
încăpăţânată care practica viciul ascuns Folosirea greşită sau nefolosirea puterilor fizice este 
responsabilă, în mare măsură, de valul de corupție care inundă lumea. „Mândria, belşugul de 
pâine şi lenea abundentă" sunt duşmani de moarte ai progresului omenirii şi în această 
generaţie ca şi atunci când au condus la distrugerea Sodomei. Învăţătorii trebuie să înţeleagă 
aceste lucruri şi să-şi instruiască elevii după aceste principii. Învăţaţi-i pe studenți că o viaţă 
corectă depinde de o gândire corectă şi că activitatea fizică este esenţială curăţiei cugetului. 
(Ed. p. 209) 

Nu e timp pentru şovăială. - O viaţă curată şi un caracter format după Modelul divin 
nu se obţin fără efort stăruitor şi principii neclintite. O persoană şovăitoare nu va avea succes 
în atingerea desăvârşirii creştine. Unul ca acesta va fi cântărit şi găsit uşor. Satana îşi caută 
prada ca un leu care răcneşte. El încearcă să amăgească pe orice tânăr neştiutor. . . . Satana le 
spune tinerilor că încă mai este timp, că se pot complace în păcat şi viciu numai de data 
aceasta, dar acea singură îngăduinţă le va otrăvi toată viaţa. Nu vă aventurați niciodată pe 
teren interzis. În aceste primejdioase zile de păcat, când ademenirile către viciu şi corupție 
sunt peste tot, strigătul serios şi din inimă al celui tânăr să se înalțe către ceruri: „Cum îşi va 
ținea tânărul curată cărarea?" şi urechile sale să fie deschise, iar inima dispusă să asculte 
instrucţia dată în răspunsul: „Îndreptându-se după Cuvântul Tău". (2 T. p. 408, 409) În timp 
ce se află în această lume pentru probă, toți sunt răspunzători pentru faptele lor. Toţi au 
puterea să-şi controleze acțiunile dacă vor. Dacă sunt slabi în virtute şi curăție de cuget şi 
fapte, ei pot obţine ajutor de la Prietenul celor neajutoraţi. Isus cunoaşte toate slăbiciunile 
naturii omeneşti şi dacă este rugat fierbinte va da putere de a birui cele mai puternice ispite. 
Toţi pot obține această putere dacă o caută în umilință. Unica siguranță pentru tinerii acestui 
veac poluat este să-şi pună încrederea în Dumnezeu. Fără ajutor divin ei nu vor fi în stare să 
stăpânească pasiunile şi poftele omeneşti. La Domnul Hristos se găseşte ajutorul necesar dar 
cât de puţini vor veni la El pentru ajutor! Isus a spus când era pe pământ: „Şi nu vreți să veniți 
la Mine ca să aveți viaţa!" În Hristos toţi pot birui. Puteţi spune cu apostolul: „Totuşi în toate 
aceste lucruri noi suntem mai mult decât biruitori prin Acela care ne-a iubit." Şi iarăşi: „Dar 
mă port aspru cu trupul meu şi-l ţin în stăpânire." (2 T. p. 409) 

În El poate fi găsită adevărata plăcere. - Singura protecţie a copiilor noștri împotriva 
oricărei practici vicioase, este să caute a fi admişi în turma lui Hristos şi luați sub grija 
veghetoare a Păstorului credincios şi adevărat. El îi va scăpa de orice rău şi îi va proteja de 
toate pericolele dacă ei vor lua aminte la vocea Lui. El zice: „Oile Mele aud glasul Meu. . . şi 
Mă urmează." În Domnul Hristos ei vor găsi păşune, vor obţine putere şi speranță şi nu vor fi 
tulburaţi de aşteptări febrile pentru ceva ce să distreze mintea şi să satisfacă inima. Ei au găsit 
mărgăritarul de mare preţ şi mintea se găseşte într-o odihnă plină de pace. Plăcerile lor sunt de 
un caracter pur, paşnic, înălțat şi ceresc. Ele nu lasă amintiri dureroase sau remuşcări. Astfel 
de plăceri nu slăbesc sănătatea şi nu copleşesc mintea, ci au o natură sănătoasă. 

Legătura cu Dumnezeu şi dragostea faţă de EI, practicarea sfințeniei şi distrugerea 
păcatului sunt, toate, plăcute. Citirea Cuvântului lui Dumnezeu nu va fascina imaginaţia şi nu 
va înflăcăra pasiunile ca o carte de istorisiri fictive, ci va potoli inima, o va calma, o va înălța 
şi sfinți. Când sunt în strâmtorare şi asaltați de ispite puternice ei au privilegiul rugăciunii. Ce 
înalt privilegiu! Fiinţe mărginite, din praf şi cenuşă, admise prin mijlocirea Domnului Hristos, 
în camera de audienţă a Celui Prea Înalt. Prin astfel de exerciţii spirituale, sufletul este adus 

într-o apropiere sfântă de Dumnezeu, reînnoit în cunoştinţă şi în adevărată sfințenie şi 
fortificat împotriva asalturilor duşmanului. (ApM. p. 23, 24) 


SECŢIUNEA XVII Chemând la viață puterile spirituale 


CAPITOLUL ŞAPTEZECI ŞI TREI 


RĂSPUNDEREA PENTRU INTERESELE VEȘNICE 

Zilele pe care le trăim sunt deosebit de periculoase pentru copii. - Trăim într-un timp 
nenorocit pentru copii. Pentru a ține piept curentului menit să te ducă în jos, spre pierzare, ai 
nevoie de ceva mai mult decât experiența şi puterea copilăriei. Tinerii par, în general, 
prizonierii Satanei care, împreună cu îngerii lui, îi duce la distrugere sigură. Satana şi oştile 
sale sunt în război împotriva guvernământului lui Dumnezeu şi pe toţi cei ce au dorinţa de a-şi 
preda inima ascultând de cerinţele Lui, el va încerca să-i încurce şi să-i biruie cu ispite, încât 
ei să se descurajeze şi să renunțe la luptă. (1 T. p. 397) Acum, mai mult ca niciodată, avem 
nevoie de o strânsă legătură cu Dumnezeu. Una din cele mai mari primejdii ce asaltează 
poporul lui Dumnezeu a fost întotdeauna conformarea la preceptele şi obiceiurile lumeşti. În 
mod deosebit, tinerii se află într-un pericol continuu. Taţii şi mamele ar trebui să fie în gardă 
împotriva înşelăciunilor lui Satana. În timp ce el caută să aducă ruina copiilor lor, ei să nu-şi 
închipuie că nu e nici o primejdie deosebită. Gândurile şi grija lor să nu se oprească numai 
asupra lucrurilor lumii acesteia, iar interesele mai înalte şi veşnice ale copiilor lor să fie 
neglijate. (R&H. 13 iunie, 1882) 

Părinții sunt în general indiferenți. - Este trist când viaţa spirituală a părinţilor se 
răceşte, iar din cauza lipsei de evlavie şi devoțiune față de Dumnezeu, ei nu realizează înalta 
răspundere ce le revine de a-şi educa cu răbdare şi perseverență copiii să păstreze calea 
Domnului. (ST. 17 septembrie, 1894) Prin tot ceea ce fac părinții, îşi aduc de obicei un 
însemnat aport la starea de nepregătire a copiilor pentru confruntarea cu realitățile aspre ale 
vieții şi pentru dificultăţile ce îi vor înconjura în viitor, când vor fi chemaţi să decidă pentru 
bine sau rău şi când ispite puternice vor fi aduse asupra lor. De aceea vor fi găsiți slabi când ar 
trebui să fie tari. Ei vor oscila în principii şi datorie, iar omenirea va avea de suferit de pe 
urma slăbiciunii lor. (PHJ. ianuarie, 1890) 

Cea mai importantă lucrare este neglijată. - Un motiv major pentru care există atât de 
mult rău astăzi în lume este că părinții îşi ocupă mintea cu alte lucruri până acolo că 
neglijează lucrarea care este de importanță vitală: sarcina de a-şi învăţa copiii cu răbdare şi 
blândeţe calea Domnului. (CT. p. 129) Mamele pot să fi acumulat multe cunoştinţe şi să nu fi 
obținut totuşi adevărata cunoştinţă dacă nu-L recunosc pe Hristos ca Mântuitor personal. Dacă 
Domnul Hristos este în cămin, dacă mamele L-au făcut sfătuitorul lor, ele îi vor educa pe 
copii din fragedă pruncie în principiile adevăratei religii. (ST. 22 iulie, 1889) 

Satana este lăsat să stăpânească. - Deoarece bărbaţii şi femeile nu ascultă de 
Dumnezeu, ci îşi aleg propria cale şi îşi urmează imaginaţia pervertită, lui Satana i se permite 
să-şi aşeze steagul diabolic în familiile lor şi să-şi facă simțită puterea prin prunci, copii şi 
tineri. Vocea şi voinţa lui sunt exprimate prin voinţele nestăpânite şi caracterele deformate ale 
copiilor şi prin ei el exercită o putere dominantă şi-şi îndeplineşte planurile. Dumnezeu este 
dezonorat prin manifestarea firii perverse care exclude venerația față de El şi determină 
ascultare de sugestiile lui Satana. Păcatul comis de părinți, prin faptul că permit astfel lui 
Satana să aibă influență, depăşeşte înțelegerea. (ST. p 325) Prin instruire, prin îngăduință 
nechibzuită şi prin satisfacerea gusturilor şi apetitului, mulți părinți se fac răspunzători de 
căile şi înclinațiile reprobabile ale copiilor lor. Satana poate controla întreaga ființă prin 

dispoziţia de a nu asculta legile lui Dumnezeu. Părinţii nu poruncesc casei lor după ei, cum a 
făcut Avraam. Care este rezultatul? Copiii şi tinerii stau sub steagul celui răzvrătit. Ei nu vor 
să fie conduşi, ci sunt hotărâți să-şi urmeze propria voinţă. Singura speranţă pentru copii este 
să-i învăţăm să se lepede de sine şi să nu răsfeţe eul. (L. 117, 1898) 

O luptă aspră stă în faţa copiilor nedisciplinați. - Copiii care au fost crescuţi în felul 
acesta nedisciplinaţi, au de învăţat totul când vor să devină urmaşii lui Hristos. Întreaga lor 
viață religioasă este afectată de creşterea primită în copilărie. Aceeaşi încăpățânare 
manifestată în copilărie, iese de multe ori la iveală. Există aceeaşi iubire de sine, lipsă de 
abnegaţie, de răbdare la mustrare şi de bunăvoință în a cere sfatul altora, sau în a fi influențați 
de judecata altora. Se dă pe faţă aceeaşi indolenţă, evitare a sarcinilor şi sustragere de la 
responsabilități. Toate acestea sunt văzute în legătura lor cu biserica. Este posibil pentru unii 
ca aceştia să biruie, dar ce luptă grea trebuie dusă! Ce conflict sever! Cu câtă greutate trebuie 
să treacă prin cursul unei discipline complete necesară pentru a ajunge la înălțimea 
caracterului creştin! Totuşi, dacă în cele din urmă vor birui, le va fi permis să vadă, înainte de 
a fi înălțaţi, cât de aproape au fost de prăpastia pierzării veşnice, din cauza lipsei unei educaţii 
corecte în tinereţe şi a eşecului de a învăţa supunerea în copilărie. (1 T. p. 219, 220) 

Fortificați împotriva influențelor corupătoare. - Părinţi, voi aţi adus pe lume copii, fără 
a le cere consimțământul şi sunteți responsabili de viețile şi sufletele lor. Ei au atracțiile lumii 
care să-i ademenească. Puteţi să-i educați astfel încât să-i fortificații împotriva influenței ei 
distructive. Puteţi să-i instruiți să poarte responsabilitățile vieţii, să-şi înţeleagă obligațiile față 
de Dumnezeu, adevăr şi datorie şi să realizeze importanţa pe care faptele lor o vor avea asupra 
vieții lor veşnice. (ST. 9 decembrie, 1875) Tineretul zilelor noastre este ignorant în ce priveşte 
şiretlicurile lui Satana. De aceea părinţii trebuie să fie treji în aceste timpuri periculoase, 
lucrând cu perseverență şi hărnicie pentru a împiedica prima apropiere a duşmanului. Ei 
trebuie să-şi înveţe copiii când stau în casă sau când merg pe drum, când se scoală sau când 
merg la culcare. (ST. 26 februarie, 1880) Este nevoie de vigilență continuă pentru a-i conduce 
pe copii pe căile neprihănirii. Satana îşi începe lucrul cu ei din cea mai fragedă pruncie şi 
creează dorinți pe care Dumnezeu le interzice. Siguranţa copiilor depinde în cea mai mare 
măsură de vigilența, supravegherea şi grija părinților faţă de ei. (R&H. 13 martie, 1894) 
Părinţii n-ar trebui să îngăduie nimic ce ar putea să-i împiedice de a acorda copiilor tot timpul 
necesar să-i facă să înțeleagă ce înseamnă ascultarea şi încrederea deplină în Domnul. (CT. p. 
129) 

Treziţi-vă, părinți, din letargia voastră de moarte. - Datorită indiferenței părinților, 
mulți copii sunt lăsaţi să aibă impresia că părinţilor nu le pasă de sufletele lor. Nu trebuie să 
fie aşa. Cei ce au copii ar trebui să-şi administreze afacerile casnice şi profesionale aşa încât 
să nu se interpună între ei şi copii ceva ce ar slăbi influența părinţilor în îndrumarea lor către 
Hristos. Ar trebui să-i învăţaţi pe copiii voştri lecţia iubirii Domnului Isus, ca ei să poată fi 
curați la inimă, în conduită şi în conversaţie. . ... Domnul ar lucra asupra inimilor copiilor 
dacă părinţii ar vrea doar să coopereze cu puterile divine, dar El nu va încerca să facă ceea ce 
a fost stabilit ca fiind partea voastră de lucru. Părinţi, voi trebuie să vă treziți din letargia 
voastră de moarte. (R&H. 25 octombrie, 1892) 

Marea noastră speranță este religia în familie. - Părinții sunt adormiți. Copiii le merg 
spre pieire sub ochii lor, iar Domnul vrea ca mesagerii Lui să prezinte înaintea poporului, prin 
învățătură şi exemplu, necesitatea religiei în cămin. Recomandaţi insistent această problemă 
comunității voastre. Impuneți asupra conştiinţei, convingerea acestor datorii solemne, atât de 
mult neglijate. Aceasta va frânge, mai mult decât orice altceva, spiritul fariseic şi rezistența 
față de adevăr. Religia în cămin este marea noastră speranță şi face luminoasă urmărirea 
convertirii întregii familii la adevărul lui Dumnezeu. (MS. 21, 1894) 

Puterea lui Satana poate fi frântă. - Părinţii au sarcină mai serioasă decât îşi 
imaginează. Moştenirea copiilor este păcatul. Păcatul i-a despărțit de Dumnezeu. Isus Şi-a dat 

viața ca să poată reface legăturile rupte cu Dumnezeu. Prin înrudirea lor cu primul Adam, 
oamenii nu primesc nimic altceva decât vină şi sentință de moarte. Dar Domnul Hristos a 
intervenit şi a trecut peste locul unde a căzut Adam, îndurând orice încercare spre folosul 
omului. .. . Exemplul desăvârşit al lui Hristos şi harul lui Dumnezeu îi sunt date pentru a-l 
face în stare să-şi educe copiii spre a deveni fii şi fiice ale lui Dumnezeu. Puterea lui Satana 
este ruptă când li se dă învăţătură peste învățătură, învățătură peste învăţătură cu privire la 
felul în care să-şi predea inima şi voinţa lui Hristos. 

(L. 68, 1899) Taţi şi mame, în deplină asigurare a credinței, stăruiți pe lângă fiii şi 
fiicele voastre. Nu le daţi ocazia să audă nici un cuvânt nerăbdător de pe buzele voastre. Dacă 
este necesar, mărturisiți-le, cu părere de rău în inimă, faptul că le-aţi permis să urmeze calea 
frivolităţii întristând pe Dumnezeu care nu a cruțat pe Fiul Său de la o lume pierdută, ca toți să 
poată primi îndurare şi iertare de păcat. . . . Taţi şi mame, care v-aţi răsfățat copiii spre răul 
lor, Dumnezeu doreşte să răscumpărați timpul. Luaţi seama cât timp se zice astăzi. (L. 66, 
1910) 

Părinții au cel mai nobil câmp misionar. - Faceţi din formarea caracterelor copiilor 
voştri după Modelul divin, lucrarea vieţii voastre. Dacă ei vor poseda vreodată frumusețea 
interioară, podoaba unui duh blând şi liniştit, aceasta va fi datorită faptului că i-aţi educat în 
mod stăruitor să iubească învățăturile Cuvântului lui Dumnezeu şi să caute aprobarea lui Isus 
mai presus de aprobarea lumii. (R&H. 9 octombrie. 1883) Ca lucrători pentru Dumnezeu, 
trebuie să ne începem lucrarea cu cei mai apropiați. Ea trebuie să înceapă în propriul nostru 
cămin. Nu există vreun câmp misionar mai important decât acesta. (MS. 19, 1900) Avem 
nevoie de zel misionar în familiile noastre ca să putem aduce Cuvântul lui Dumnezeu înaintea 
membrilor familiei şi să-i conducem să caute un cămin în împărăția lui Dumnezeu. (MS. 101, 
1908) Arta conducerii şi instruirii copiilor este cea mai nobilă lucrare misionară pe care o 
poate întreprinde vreun bărbat sau vreo femeie. (6 T. p. 205) 

Părinții, ca artişti, trebuie să modeleze lutul viu. - Cu câtă seriozitate şi perseverență 
lucrează artistul ca să transpună pe pânză o asemănare perfectă a modelului său şi cu câtă 
sârguință ciopleşte şi dăltuieşte sculptorul piatra într-o copie a modelului pe care îl urmăreşte! 
La fel trebuie să muncească părinţii pentru a-i forma, a-i cizela şi a-i purifica pe copiii lor 
după modelul ce le-a fost dat în Isus Hristos. După cum artistul răbdător studiază, lucrează şi 
creează planuri ca să facă rezultatele muncii sale cât mai desăvârşite, tot la fel părintele ar 
trebui să considere ca fiind bine folosit timpul petrecut în educarea copiilor pentru o viață 
folositoare şi pentru a-i face potriviți pentru împărăţia nemuritoare. Lucrarea artistului este 
mică şi neimportantă comparativ cu cea a părintelui. Unul are de a face cu material fără viaţă 
din care modelează forme ale frumuseții, iar altul are de a face cu o ființă omenească a cărei 
viață poate fi formată pentru bine sau rău, să binecuvinteze omenirea sau s-o blesteme, să se 
stingă în întuneric sau să trăiască veşnic într-o lume viitoare fără păcat. (PHJ. mai, 1890) 

Puneţi-vă ca ţintă perfecțiunea. - Şi Hristos a fost odată copil. De dragul Lui, respectaţi 
copiii. Priviţi-i ca pe o însărcinare sfântă, nu pentru a fi răsfăţaţi şi idolatrizaţi, ci pentru a fi 
învăţaţi să trăiască o viață pură şi nobilă. Ei sunt proprietatea lui Dumnezeu. El îi iubeşte şi vă 
cheamă să cooperaţi cu El în a-i învăţa să-şi formeze caractere desăvârşite. Domnul cere 
perfecțiunea de la familia Lui răscumpărată. El aşteaptă de la noi desăvârşirea pe care Domnul 
Hristos a descoperit-o în natura Sa omenească. În mod deosebit, taţii şi mamele au nevoie să 
înțeleagă cele mai bune metode de educare a copiilor ca să poată conlucra cu Dumnezeu. 
(MS. 19, 1900) 

E nevoie de părinţi convertiți. - Zi şi noapte sunt împovărată de gândul marii noastre 
nevoi de părinți convertiți. Cât de mulţi sunt cei ce au nevoie să-şi umilească inimile înaintea 
lui Dumnezeu şi să ajungă la o relaţie corectă cu cerul dacă vor să exercite o relaţie salvatoare 
asupra familiilor lor. Ei ar trebui să ştie ce să facă pentru a moşteni viața veşnică dacă vor să-i 
pregătească pe copiii lor pentru moştenirea celor răscumpărați. În fiecare zi, ei trebuie să 

primească lumina cerului în suflet, primind impresiile Duhului Sfânt asupra inimii şi minţii. În 
fiecare zi, ei trebuie să primească Cuvântul adevărului şi să lase ca acesta să le controleze 
viața. (MS. 53, 1912) Mari responsabilităţi se află asupra părinţilor şi ei trebuie să se 
străduiască în mod serios să împlinească misiunea încredinţată de Dumnezeu. Când ei văd 
nevoia încordării tuturor energiilor ființei în lucrarea de educare a copiilor pentru Dumnezeu, 
vor renunţa la o mare măsură de frivolitate şi pretenţii inutile care sunt văzute acum. Ei nu vor 
considera nici un sacrificiu sau trudă prea mare dacă aceasta îi va face în stare să întâmpine pe 
Domnul cu bucurie. Aceasta este cea mai prețioasă parte a serviciului lor ca urmaşi ai lui 
Dumnezeu şi nu-şi pot permite s-o neglijeze. (MS. 27, 1911) 

Priviţi în continuu la Isus. - Părinţi, . . . folosiți orice tendon şi muşchi spiritual în 
efortul de salvare a micuţei voastre turme. Puterile iadului se vor uni pentru distrugerea ei, dar 
Dumnezeu va ridica pentru voi un stindard împotriva duşmanului. Rugaţi-vă mult mai mult 
decât o faceţi. În mod iubitor şi cu tandrețe, învăţaţi-i pe copiii voştri să vină la Dumnezeu ca 
la Tatăl lor ceresc. Prin exemplul vostru, învățaţi-i să se controleze şi să fie folositori. 
Spuneţi-le că Hristos a trăit nu ca să-Şi placă Lui. 

Adunați razele luminii divine care strălucesc pe calea voastră. Umblaţi în lumină după 
cum Hristos este în lumină. În timp ce vă apucaţi de lucrarea de ajutorare a copiilor voştri de a 
servi lui Dumnezeu, veţi întâmpina cele mai provocatoare încercări; Nu vă pierdeţi însă 
suportul; prindeţi-vă de Isus. El zice: „Afară numai dacă vor prinde puterea Mea, ca să facă 
pace cu Mine; şi vor face pace cu Mine." Isaia 27, 5. Se vor ivi dificultăți, veți întâlni 
obstacole, însă priviţi la Isus în continuu. Când apare o urgenţă, întrebaţi: Doamne, ce trebuie 
să fac acum? Dacă refuzați să vă enervaţi sau să certați cu asprime, Dumnezeu vă va arăta 
calea. El vă va ajuta să folosiţi talentul vorbirii într-un fel atât de asemănător cu a Domnului 
Hristos, încât pacea şi iubirea vor domni în cămin. Urmând o cale logică de acțiune, puteți fi 
evangheliști în familie, slujitori ai harului pentru copiii voştri. (CT. p. 156, 157) 

Lucrarea aceasta compensează. - Creşterea copiilor în calea lui Dumnezeu necesită 
cheltuieli. Ea costă lacrimile unei mame şi rugăciunile unui tată. Ea solicită efort neîntrerupt 
şi învățătură răbdătoare, puţin aici, puţin acolo. Dar acest lucru răsplăteşte. Părinţii pot ridica 
astfel în jurul copiilor lor ziduri care îi vor ocroti de răul care inundă lumea noastră. (R&H. 9 
iulie, 1901) 

CAPITOLUL ŞAPTEZECI ŞI PATRU 


FIECARECĂMIN-OBISERICĂ 

Părinții să fie reprezentanţii lui Dumnezeu. - Fiecare familie trebuie să facă din cămin 
o biserică, un frumos simbol al bisericii lui Dumnezeu din cer. Dacă părinții îşi dau seama de 
responsabilitățile pe care le au față de copiii lor, nu i-ar certa şi nu s-ar irita în nici o 
împrejurare. Acesta nu este tipul de educaţie pe care trebuie să-l aibă fiecare copil. Mulţi, 
mulți copii au învăţat să fie cicălitori, iritabili, certăreți şi pătimaşi, deoarece li s-a permis să 
fie pătimaşi acasă. Părinţii trebuie să ia în considerație faptul că ei țin locul lui Dumnezeu 
pentru copiii lor, să încurajeze orice principiu drept şi să reprime orice gând rău. (L. 104, 
1897) Dacă trăsăturile morale ale copiilor sunt neglijate de către părinți şi învățători, ele vor fi 
cu siguranță pervertite. (R&H. 30 martie, 1897) 

Religia Bibliei este unica apărare sigură. - Vorbind la modul general, tinerii nu au 
cunoaştere a caracterului lui Dumnezeu şi a obligațiilor noastre față de El, n-ar trebui privită 
ca o problemă cu consecință minoră. Religia Bibliei este unica apărare sigură pentru tineri. (5 
T. p. 24) Fericiţi sunt părinții ale căror vieţi sunt o adevărată reflectare a divinității, astfel 
încât făgăduinţele şi poruncile lui Dumnezeu trezesc în copil recunoştinţă şi venerație. Fericiţi 
sunt părinţii a căror blândețe, dreptate şi îndelungă răbdare ilustrează copilului iubirea, 
dreptatea şi îndelunga răbdare a lui Dumnezeu şi părinții care, învăţându-l pe copil să-i 

iubească şi să se încreadă în ei, îl învaţă să iubească, să se încreadă şi să asculte de Tatăl lui 
din cer. Părinţii care împărtăşesc copilului un astfel de dar, îl înzestrează cu un tezaur mult 
mai prețios decât bogăţiile tuturor veacurilor, o comoară ce durează cât veşnicia. (PK. p. 245) 

Numai mărturisirea, fără religie în cămin, este lipsită de valoare. - Faptele vieţii de 
fiecare zi dau pe față măsura şi forma dispoziţiei şi caracterului nostru. Acolo unde se 
manifestă lipsa religiei în familie, mărturisirea de credinţă este fără valoare. De aceea nu 
permiteți cuvinte aspre de pe buzele acelora care formează cercul căminului. Înmiresmaţi 
atmosfera cu consideraţie delicată pentru alţii. Numai aceia care, în timpul de probă acordat 
au format un caracter ce respiră o influență cerească vor intra în cer. Cei care vor să ajungă 
sfinți în ceruri, trebuie să fie sfinți mai întâi aici pe pământ. (ST. 14 noiembrie, 1892) Ceea ce 
face caracterul frumos în cămin, este ceea ce va face caracterul frumos în locuinţele cereşti. 
Măsura creştinismului vostru este apreciată după caracterul vostru în viața de familie. Harul 
lui Hristos îi face în stare pe cei ce îl posedă, să facă din cămin un loc fericit, plin de pace şi 
odihnă. Dacă nu aveţi spiritul Domnului Hristos, nu-l aparțineți şi nu-i veţi vedea niciodată pe 
sfinții răscumpăraţi în împărăția Sa, uniți cu El în fericirea cerului. Dumnezeu doreşte să vă 
consacraţi cu totul Lui şi să-l reprezentați caracterul în cercul familiei. (ST. 14 noiembrie, 
1892) Lucrarea de sfințire începe în cămin. Cei care sunt creştini acasă, vor fi creştini în 
biserică şi în lume. Există mulți care nu cresc în har deoarece neglijează să cultive religia în 
cămin. (ST. 17 februarie, 1904) 

Părinții ca educatori în biserica din cămin. - Mă adresez taților şi mamelor: Voi puteți 
fi educatori în biserica de acasă; puteți fi agenți misionari şi spirituali. Taţii şi mamele să 
simtă nevoia de a fi misionari în cămin şi de a păstra atmosfera de familie lipsită de influența 
vorbirii nepoliticoase şi repezite, iar şcoala căminului un loc unde îngerii lui Dumnezeu pot 
veni să binecuvinteze şi să dea succes eforturilor depuse. (MS. 12, 1908) Consideraţi instituția 
familiei o şcoală de instruire, pregătitoare pentru îndeplinirea datoriilor religioase. Copiii 
voştri au de îndeplinit o parte în cadrul bisericii şi orice putere a minţii şi orice capacitate 
fizică trebuie să fie păstrate în vigoare şi active pentru serviciul lui Hristos. Ei trebuie învățați 
să iubească adevărul pentru că este adevăr. Ei trebuie să fie sfințiți prin adevăr, astfel ca să 
poată sta în marea expunere ce va avea loc în scurtă vreme ca să determine calificarea 
fiecăruia de a intra în şcoala mai înaltă şi de a deveni un membru al familiei regale, un copil al 
Împăratului ceresc. (MS. - Manuscrisul 12, 1898) 

Ei trebuie să conducă prin exemplul unei vieți consecvente. - Totul lasă o impresie 
asupra minţii tinere. Înfăţişarea este studiată, vocea îşi are influenţa ei, iar comportamentul 
este imitat îndeaproape. Părinții irascibili şi certăreți le dau copiilor lor nişte lecţii pentru a 
căror dezvăţare, ar da, mai târziu în viață, toată lumea, de le-ar aparține. Copiii trebuie să vadă 
în viaţa părinţilor lor acea consecvență care este în armonie cu credinţa lor. Conducând prin 
exemplul unei vieți consecvente şi exercitând stăpânire de sine, părinţii pot modela caracterele 
copiilor lor. (4 T. p. 621) Pregătiți copiii ca lucrători pentru Hristos. - Cei uniţi prin legăturile 
naturale au cele mai mari drepturi unul asupra celuilalt. Membrii familiei ar trebui să 
manifeste bunătatea şi iubirea cea mai gingaşă. Cuvintele spuse şi faptele săvârşite ar trebui să 
fie în armonie cu principiile creştine. În felul acesta, căminul poate deveni o şcoală în care pot 
fi pregătiţi lucrători pentru Hristos. Căminul trebuie privit ca un loc sfânt. . . . În fiecare zi a 
vieții noastre ar trebui să ne predăm lui Dumnezeu. Astfel putem câştiga ajutor şi victorii 
zilnice. Crucea trebuie purtată în fiecare zi. Fiecare cuvânt trebuie să fie bine cumpănit 
deoarece suntem răspunzători înaintea lui Dumnezeu să reprezentăm în vieţile noastre, 
caracterul lui Hristos cât mai bine cu putință. (MS. 140, 1897) 

O greşeală fatală pe care mulți o fac. - Ne putem noi educa fiii şi fiicele pentru o viață 
de convenienţă respectabilă, o viață pretins creştină, lipsită însă de sacrificiul Său de Sine, o 
viaţă asupra căreia verdictul Aceluia care este adevărul, va fi: „Nu te cunosc"? Foarte mulți 
fac aşa. Ei se gândesc să asigure pentru copiii lor beneficiile Evangheliei în timp ce-i neagă 

spiritul. Aşa ceva este însă cu neputinţă. Cei ce resping privilegiul părtăşiei cu Hristos în 
servire, resping singura instruire care îi face în stare să participe cu El în slava Lui: educația 
care, în această viață, conferă tărie şi nobleţe de caracter. Mulţi taţi şi mame, refuzând crucea 
lui Hristos pentru copiii lor, au realizat prea târziu că i-au predat astfel dușmanului lui 
Dumnezeu şi al omului. Ei le-au pecetluit ruina, nu numai pentru viața veşnică, ci şi pentru 
viața prezentă. Ispita i-a biruit. Ei au crescut un blestem pentru lume şi o mâhnire şi ruşine 
pentru aceia care le-au dat viaţă. (Ed. p. 264, 26) Noi nu ştim în ce fel pot fi chemaţi la slujire 
copiii noştri. Ei îşi pot petrece viaţa în cercul familiei, se pot angaja în ocupațiile obişnuite ale 
vieții sau pot să meargă ca învăţători ai Evangheliei în țări păgâne, dar toți deopotrivă sunt 
chemaţi să fie misionari pentru Dumnezeu şi slujitori ai harului său pentru lume. Ei trebuie să 
obțină o educaţie care îi va ajuta să stea de partea lui Hristos în slujire neegoistă. (PK, p. 245) 

Învăţaţi-i să se bizuie pe ajutorul divin. - Dacă doriți ca fiii şi fiicele voastre să-şi 
dezvolte capacităţile de a face bine, învăţaţi-i să aibă o perspectivă corectă a lumii viitoare. 
Dacă sunt instruiți să se bizuie pe ajutorul divin în dificultăţile şi pericolele lor, ei nu vor fi 
lipsiți de puterea de a-şi stăpâni pasiunile şi a-şi controla ispitele lăuntrice de a face rău. 
Legătura cu Izvorul de înţelepciune va da lumină şi putere de discernământ între bine şi rău. 
Cei înzestrați astfel vor deveni puternici din punct de vedere moral şi intelectual, vor avea 
vederi mai clare şi o judecată mai bună, chiar în afacerile temporale. (PHJ. ianuarie, 1890) 

Mântuirea asigurată prin credinţă. - Noi putem avea salvarea lui Dumnezeu în familiile 
noastre. Trebuie însă să credem acest lucru, să trăim pentru el şi să avem o credinţă şi o 
bizuire continuă şi stăruitoare în Dumnezeu. . . . Restricţia pe care Cuvântul lui Dumnezeu ne- 
o impune este pentru interesul nostru. Aceasta sporeşte fericirea familiilor noastre şi a celor 
din jurul nostru. Ea ne rafinează gusturile, ne sfințeşte judecata, aduce pace minţii, iar la 
sfârşit viață veşnică. . . . Îngerii slujitori vor zăbovi în locuinţele noastre şi vor duce cu 
bucurie la cer veştile progresului nostru în viaţa spirituală, iar îngerul raportor va face o 
consemnare voioasă şi fericită. (ST. 17 aprilie, 1884) Spiritul Domnului Hristos va fi o 
influență de durată în viaţa de familie. Dacă bărbaţii şi femeile îşi vor deschide inima la 
influenţa cerească a adevărului şi iubirii, aceste principii se vor revărsa din nou, ca izvoarele 
în pustie, reînviorând totul şi făcând să apară prospeţime acolo unde acum este sterilitate şi 
lipsă. (MS. 142, 1898) Copiii voştri vor duce cu ei influența prețioasă a educaţiei din cămin. 
Atunci lucraţi în cercul familiei în primii ani de viață ai copiilor, iar ei vor duce influența 
voastră în sala de clasă, la şcoală. Această influență va fi simțită de mulţi alţii. În felul acesta 
Domnul va fi slăvit. (MS. 142, 1898) 


CAPITOLUL ŞAPTEZECI ŞI CINCI 


CONDUCÂNDCOPILAŞIILAHRISTOS 

Cât de devreme pot copiii să devină creştini? - În copilărie mintea este impresionată şi 
modelată cu uşurinţă şi atunci este timpul ca fetele şi băieții să fie învățați să-L iubească şi să- 
L onoreze pe Dumnezeu. (MS. 115, 1903) Dumnezeu vrea ca fiecare copil de vârstă fragedă 
să fie copilul Lui, adoptat în familia Lui. Cu toate că sunt tineri, ei pot fi membri ai familiei 
credinței şi pot avea cea mai prețioasă experienţă. Ei pot avea o inimă sensibilă şi gata să 
primească impresii durabile. Inima lor poate fi atrasă în încredere şi iubire pentru Domnul 
Isus şi ei pot trăi pentru Mântuitorul. Hristos îi va face mici misionari. Întregul curent al 
gândurilor lor poate fi schimbat aşa încât păcatul nu va părea un lucru ademenitor, ci evitat şi 
urât.(CT. p. 169) 

Vârsta nu contează. - Un teolog distins a fost întrebat odată ce vârstă trebuie să aibă un 
copil înainte de a exista o speranță întemeiată ca el să fie creştin. „Vârsta nu are nimic de-a 
face cu asta," a fost răspunsul. „Iubirea pentru Isus, încrederea, odihna în El, confidenţa, toate 
sunt calități corespunzătoare cu natura copilului. Imediat ce un copil poate să-şi iubească 

mama şi să aibă încredere în ea, poate să-L iubească şi să aibă încredere în Isus ca Prietenul 
mamei. Domnul Isus va fi Prietenul lui iubit şi onorat." Având în vedere citatul plin de adevăr 
de mai sus, s-ar putea ca părinții să fie prea atenți în a prezenta învățătură şi exemplu înaintea 
acelor ochişori vigilenți şi înaintea acelor simţuri ascuțite? Religia noastră trebuie făcută 
practică. Este necesară în familiile noastre şi în casele noastre de închinare. Nu trebuie să 
existe nimic rece, aspru şi respingător în comportarea noastră, ci să arătăm prin bunătate şi 
simpatie că avem inimi calde şi iubitoare. Domnul Isus trebuie să fie Musafirul onorat în 
cercul familiei. Să vorbim cu El, să aducem la El toate poverile noastre şi să discutăm despre 
dragostea, harul şi desăvârşirea Lui de caracter. Ce lecție poate fi dată zilnic de părinții 
evlavioşi când îşi aduc necazurile la Purtătorul de poveri în loc de a se enerva şi a certa din 
cauza grijilor şi încurcăturilor pe care nu le pot rezolva. Mintea celor mici poate fi învățată să 
se întoarcă spre Domnul Isus aşa cum floarea îşi întoarce petalele desfăcute către soare. (Good 
Health, ianuarie, 1880) 

Dragostea lui Dumnezeu trebuie să fie predată în fiecare lecţie. - Prima lecţie ce 
trebuie predată copiilor este aceea că Dumnezeu e Tatăl lor. Această lecţie trebuie să le fie 
dată în primii ani. Părinţii să-şi dea seama că sunt răspunzători înaintea lui Dumnezeu ca să-şi 
obişnuiască copiii cu Tatăl lor ceresc. . . . Faptul că Dumnezeu este iubire trebuie predat în 
fiecare lecţie. (R&H. 6 iunie, 1899) Taţii şi mamele să înveţe pruncul, copilul şi tânărul 
despre iubirea Domnului Isus. Primul gângurit al copilului să fie despre Hristos. (R&H. 9 
octombrie, 1900) Domnul Hristos să fie asociat cu toate lecţiile date copiilor. (ST. 9 februarie, 
1882) Copilul trebuie obişnuit cu lucrurile lui Dumnezeu din primii lui ani. Mama să-i spună 
în cuvinte simple despre viața Domnului Hristos pe pământ. Şi mai mult decât atât, ea să 
aducă în viața ei de fiecare zi învățături despre Mântuitorul. Să-i arate copilului, prin propriu-i 
exemplu că viaţa aceasta este o pregătire pentru viaţa veşnică, o perioadă acordată ființelor 
omenești în care ele pot să-şi formeze caractere ce le vor câştiga intrarea în cetatea lui 
Dumnezeu. (MS. 2, 1903) 

Trebuie mai mult decât avertisment ocazional. - Copiilor şi tinerilor noştri li s-a dat cu 
totul prea puţină atenţie şi ei n-au reuşit să se dezvolte cum ar fi trebuit în viaţa creştină, 
deoarece membrii bisericii nu au privit asupra lor cu blândeţe şi milă, dorind ca ei să înainteze 
în viaţa divină. (R&H. 13 februarie, 1913) Dumnezeu nu este slăvit când copiii sunt neglijați 
şi trecuți cu vederea. . ... Ei au nevoie de mai mult decât avertizare întâmplătoare, mai mult 
decât un cuvânt de încurajare. Ei au nevoie de muncă migăloasă, cu rugăciune şi atenţie. 
Inima care este plină de iubire şi simpatie va ajunge la inimile tinerilor care par a fi nepăsători 
şi fără speranţă. (CSW. p. 77) 

Isus spune: „Educă-i pe aceşti copii pentru Mine." - Părinţii să caute să înțeleagă 
faptul că trebuie să-şi educe copiii pentru curțile lui Dumnezeu. Când li se încredinţează copii, 
este ca şi când Domnul Hristos i-ar pune în braţele lor şi le-ar spune: „„Educă-i pe aceşti copii 
pentru Mine ca să poată străluci în curțile lui Dumnezeu. Unul din primele sunete ce ar trebui 
să le atragă atenția este numele lui Isus şi din primii ani ei trebuie conduşi să se plece în 
rugăciune. Mintea trebuie să le fie umplută cu povestiri din viaţa Domnului, iar imaginaţia lor 
încurajată să vadă slava lumii ce va veni. (R&H. 18 februarie, 1895) 

Ei pot avea o experienţă creştină în copilărie. - Ajutaţi-vă copilaşii să se pregătească 
pentru locaşurile pe care Hristos a mers să le pregătească pentru cei ce Îl iubesc. Ajutaţi-i să 
îndeplinească scopul lui Dumnezeu cu ei. Instruirea voastră să fie astfel încât să-i ajute să fie 
o onoare pentru Acela care a murit pentru a le asigura viaţă veşnică în Împărăţia lui 
Dumnezeu. Învăţaţi-i să răspundă invitaţiei: „Luaţi jugul Meu asupra voastră şi învăţaţi de la 
Mine, căci Eu sunt blând şi smerit cu inima; şi veţi găsi odihnă pentru sufletele voastre. Căci 
jugul Meu nu este greu şi sarcina Mea este uşoară." (MS. 138, 1903) Fraţii mei şi surorile 
mele, voi aveţi de făcut o lucrare sacră în instruirea copiilor voştri. Când sunt tineri, inima şi 
mintea le sunt cel mai susceptibile față de impresiile bune. . . . Învăţaţi-i că au o parte 

individuală de îndeplinit şi o experiență creştină de câştigat chiar în copilăria lor. (L. 10, 
1912) Dacă părinții nu fac prima preocupare a vieţii lor aceea de a călăuzi paşii copiilor în 
calea neprihănirii din primii lor ani, va fi aleasă calea cea rea în loc de calea bună. (R&H. 14 
aprilie, 1885) 

Ascultarea de bună voie este testul convertirii. - Să nu-i învăţăm pe copiii noştri că 
ascultarea de bună voie de voinţa lui Dumnezeu dovedeşte dacă cei ce pretind că sunt creştini 
sunt cu adevărat creştini? Domnul are în vedere fiecare cuvânt pe care-l spune. (MS. 64, 
1899) 

Legea lui Dumnezeu este temelia reformei. - Legea lui Dumnezeu trebuie să fie 
mijlocul de educare în familie. Părinții se află sub cea mai solemnă obligaţie de a umbla în 
toate poruncile lui Dumnezeu oferind copiilor lor un exemplu de strictă integritate. . . . Legea 
lui Dumnezeu este temelia oricărei reforme durabile. Noi trebuie să prezentăm lumii, în 
termeni clari şi distincți nevoia ascultării de legea Lui. Ascultarea de legea lui Dumnezeu este 
marele stimulent la hărnicie, economie, sinceritate şi relaţii corecte între oameni. (L. 74, 
1900) 

Învăţaţi legea pe copii. - l-aţi învăţaţi pe copiii voştri din pruncie să păzească poruncile 
lui Dumnezeu? . .. Voi trebuie să-i învăţaţi să-şi formeze caractere după asemănarea divină ca 
Hristos să li Se poată descoperi. El este binevoitor să Se descopere copiilor. Ştim aceasta din 
istoria lui Iosif, a lui Samuel, a lui Daniel şi a tovarășilor lui. Nu putem vedea din raportul 
vieților lor ce aşteaptă Dumnezeu de la copii şi tineri? (MS. 62, 1901) Părinţii . . . sunt sub 
obligaţie față de Dumnezeu să-l prezinte copiii la o vârstă timpurie corespunzători să 
primească o cunoaştere inteligentă a ceea ce se înțelege prin a fi urmaş al lui Isus Hristos. 
(MS. 59, 1900) 

Mărturia unui copil convertit. - Religia îi ajută pe copii să studieze mai bine şi să facă 
lucrul cu mai multă credincioşie. O fetiță de doisprezece ani spunea în mod simplu dovada că 
era creştină. „Nu-mi plăcea să studiez, ci să mă joc. Eram leneșşă la şcoală şi adesea pierdeam 
lecțiile. Acum învăţ fiecare lecție bine, ca să-l plac lui Dumnezeu. Eram obraznică la şcoală 
când profesorii nu se uitau la mine, făcând lucruri comice ca să vadă copiii. Acum doresc să-l 
plac lui Dumnezeu comportându-mă frumos şi respectând legile şcolii. Acasă eram egoistă, 
nu-mi plăcea să îndeplinesc vreo însărcinare şi eram îmbufnată când mama mă chema de la 
joacă s-o ajut la lucru. Acum am o adevărată bucurie s-o ajut pe mama pe orice cale şi să arăt 
că o iubesc." (CSW. p. 79) 

Păziți-vă de amânare. - Părinți, voi trebuie să începeți a disciplina mintea copiilor 
voştri când sunt tineri ca în final ei să fie creştini. . . . Fiţi atenţi cum îi legănaţi să doarmă 
deasupra prăpastiei pierzării cu gândul greşit că ei nu sunt destul de mari să dea socoteală, că 
nu sunt destul de mari să se pocăiască de păcatele lor şi să-L mărturisească pe Hristos. (1 T. p. 
396 ) Copii de opt, zece sau doisprezece ani sunt destul de mari ca să li se adreseze subiecte 
cu privire la religia personală. Nu-i învăţaţi pe copii cu referire la viitor când ei vor fi destul 
de mari să se pocăiască şi să creadă adevărul. Dacă sunt instruiți corespunzător, copii foarte 
tineri pot avea vederi corecte despre starea lor ca păcătoşi şi despre calea mântuirii prin 
Domnul Hristos. (Id. p. 400) Atenţia mi-a fost îndreptată către multe făgăduințe prețioase din 
Scripturi pentru cei ce-L caută devreme pe Mântuitorul. Eclesiastul 12, 1: „Dar adu-ţi aminte 
de Făcătorul tău în zilele tinereţii tale, până nu vin zilele cele rele şi până nu se apropie anii 
când vei zice: "Nu găsesc nici o plăcere în ei." Proverbele 8, 17: „Eu iubesc pe cei ce Mă 
iubesc şi cei ce Mă caută devreme Mă găsesc." Marele Păstor al lui Israel încă mai spune: 
„Lăsaţi copilaşii să vină la Mine şi nu-i opriți, căci împărăţia cerurilor este a unora ca ei." 
Învăţaţi-i pe copii că tinereţea este timpul cel mai bun să-L caute pe Domnul. (Id. p. 396, 397) 

Călăuziţi-i din pruncie. - A-i permite unui copil să-şi urmeze impulsurile naturale 
înseamnă a-i permite să se înrăutățească şi să devină expert în rău. Rezultatele educației 
greşite încep să fie descoperite în copilărie. La începutul tinereţii este dezvoltat un 

temperament egoist, iar pe măsură ce tânărul creşte spre maturitate, creşte şi în păcat. O 
continuă mărturie împotriva neglijenței părinteşti este purtată de copiii cărora li s-a îngăduit 
să-şi urmeze calea aleasă de ei. O asemenea cale ce duce în jos poate fi prevenită numai 
înconjurându-i cu influenţe ce vor contracara răul. Din pruncie la tinereţe şi din tinerețe la 
maturitate, copilul trebuie să fie influențat spre bine. (R&H. 15 septembrie, 1904) 

Fortificați-i pe copii pentru testele viitoare. - Părinţi, puneţi-vă solemna întrebare: „I- 
am educat pe copiii noştri să se supună autorităţii părinteşti şi astfel i-am instruit să asculte de 
Dumnezeu, să-L iubească, şi să ţină legea Lui ca ghidul suprem de conduită şi viață? I-am 
educat să fie misionari pentru Hristos şi să trăiască făcând binele?" Părinţi credincioşi, copiii 
voştri vor avea de luptat bătălii decisive pentru Domnul în ziua conflictului şi în timp ce 
câştigă biruinţe pentru Prinţul păcii, pot câştiga triumf pentru ei înşişi. Dar dacă n-au fost 
crescuți în frica Domnului, dacă n-au avut cunoştinţă despre Hristos şi nici o legătură cu cerul, 
nu vor avea putere morală şi vor ceda potentaţilor pământeşti care s-au încrezut şi s-au înălțat 
deasupra Dumnezeului cerului înlocuind sabatul lui Iehova cu un sabat fals. (R&H. 23 aprilie, 
1889) 


CAPITOLUL ŞAPTEZECI ŞI ŞASE 


PREGĂTIREA PENTRU A FI MEMBRU AL BISERICII 

O educaţie bine echilibrată. - Educaţia trebuie să fie dată aşa cum a arătat Dumnezeu. 
Copiii să fie instruiți cu răbdare, atenţie, sârguință şi milă. Asupra tuturor părinților apasă 
obligaţia de a le da copiilor educaţie fizică, intelectuală şi spirituală. Este esențial să păstrăm 
totdeauna înaintea copiilor cerințele lui Dumnezeu. Educaţia fizică, dezvoltarea corpului, e 
mult mai uşor de predat decât educaţia spirituală. . . . Cultura sufletului, care curăță şi înalță 
gândurile şi care parfumează cuvântul şi fapta, cere mai mult efort stăruitor. Se cere răbdare 
ca să smulgi fiecare motivaţie rea din grădina inimii. Educaţia spirituală nu trebuie în nici un 
caz neglijată. Să-i învăţăm pe copiii noştri lecțiile frumoase din Cuvântul lui Dumnezeu ca 
prin acestea ei să-L poată cunoaşte pe El. Ei să înțeleagă că nu trebuie să facă nimic ce nu este 
corect. Învăţaţi-i să facă dreptate şi judecată. Spuneţi-le că nu le puteţi permite să apuce o cale 
rea. În numele Domnului Isus Hristos prezentaţi-i lui Dumnezeu la tronul harului. Ei să ştie că 
Isus trăieşte ca să mijlocească pentru ei. Învăţaţi-i să-şi formeze caractere modelate după 
asemănarea divină. (R&H. 15 septembrie, 1904) 

Cunoaşterea lui Dumnezeu şi a lui Isus Hristos este esenţială. - Învățătura spirituală nu 
trebuie în nici un caz neglijată, căci „frica de Domnul este începutul înțelepciunii." Psalmul 
111, 10. Educaţia este plasată de unii imediat după religie dar adevărata educaţie este religie. 
(CT. p. 108) 

Definiţi experienţa religioasă practică. - Părinţii creştini trebuie să fie pregătiți să le 
dea copiilor lor instrucţiuni practice în experienţa religioasă. Dumnezeu cere aceasta de la voi 
şi dacă eşuaţi în a îndeplini această lucrare, vă neglijaţi datoria. Învăţaţi-i pe copiii voştri cu 
privire la metodele de disciplină alese de Dumnezeu şi cu privire la condiţiile succesului în 
viaţa creştină. Învăţaţi-i că nu-I pot servi lui Dumnezeu şi, în acelaşi timp, mintea să le fie 
absorbită de prea multă grijă pentru aprovizionarea pentru această viață; dar nu-i lăsaţi să 
nutrească gândul că nu au nevoie să muncească şi că-şi pot petrece momentele libere 
trândăvind. Cuvântul lui Dumnezeu este clar cu privire la acest punct. (Id. p. 42) 

Învăţaţi-i cunoaşterea de Dumnezeu. - A-L cunoaşte pe Dumnezeu înseamnă viaţă 
veşnică. Îi învăţaţi acest lucru pe copiii voştri sau îi învățați să atingă standardele lumii? Vă 
pregătiți pentru căminul pe care Dumnezeu vi-l oferă? . . . Învăţaţi copiii despre viaţa 
Mântuitorului, despre moartea şi învierea Lui. Învăţaţi-i să studieze Biblia. . . . Învăţaţi-i să-şi 
formeze caractere ce vor trăi de-a lungul veacurilor veşnice. Noi trebuie să ne rugăm aşa cum 


156 


n-am făcut-o niciodată mai înainte ca Dumnezeu să ne păzească şi să ne binecuvânteze copiii. 
(MS. 16, 1895) 

Învăţaţi-i pocăinţa şi iertarea zilnică. - Nu este esenţial ca toți să fie în stare să 
specifice cu certitudine când le-au fost iertate păcatele. Lecţia ce trebuie predată copiilor este 
aceea că greşelile şi erorile lor trebuie aduse la Domnul Isus chiar în copilăria lor. Învăţaţi-i 
să-l ceară iertare în fiecare zi pentru orice rău pe care l-au făcut, că El ascultă rugăciunea 
simplă a inimii pocăite şi că-i va ierta şi-i va primi tot aşa cum îi primea pe copiii aduşi la El 
când era pe pământ. (MS. 5, 1896) 

Predaţi-le doctrină sănătoasă. - Cei care au văzut adevărul, i-au simțit importanţa şi au 
experimentat lucrurile lui Dumnezeu, trebuie să le predea copiilor lor doctrină sănătoasă. Ei 
trebuie să le facă cunoştinţă cu măreţii stâlpi ai credinţei noastre şi cu motivele pentru care 
suntem Adventişti de Ziua a Șaptea, pentru ce suntem chemaţi, aşa cum erau copiii lui Israel 
să fim un popor deosebit, un neam sfânt, separat şi distinct de toate celelalte popoare de pe 
fața pământului. Aceste lucruri trebuie să le fie explicate copiilor într-un limbaj simplu şi uşor 
de înţeles, iar pe măsură ce ei cresc, lecţiile să fie adecvate capacității lor crescânde până ce 
temeliile adevărului au fost aşezate în profunzime. (5 T. p. 330) 

Instruiți-i des şi scurt. - Cei ce instruiesc copiii şi tineretul trebuie să evite remarcile 
plictisitoare. Discuţii scurte şi exact la subiect vor avea o influenţă fericită. Dacă este mult de 
spus, spuneţi pe scurt şi adesea. Câteva remarci interesante, din când în când, vor fi mai 
folositoare decât toată învățătura dată odată. Discuţiile lungi obosesc mintea tineretului. Prea 
multă vorbă le va face greață de instrucţiunile spirituale tot aşa cum mâncatul peste măsură 
împovărează stomacul şi micşorează apetitul producând greață pentru mâncare. (GW. p. 208, 
209) 

Serile sunt momente prețioase. - Căminul trebuie făcut o şcoală de instruire mai 
degrabă decât o corvoadă monotonă. Serile trebuie apreciate ca ocazii preţioase şi dedicate 
educării copiilor în calea neprihănirii. (CSW. p. 48) 

Relataţi făgăduinţele lui Dumnezeu. - Avem nevoie să-L recunoaştem pe Duhul Sfânt 
ca tălmăcitor al nostru. Acel Duh are plăcere să se adreseze copiilor şi să le descopere 
comorile şi frumuseţile Cuvântului. Făgăduinţele rostite de marele Învățător vor captiva 
simţurile şi vor anima sufletul copilului cu o putere spirituală divină. În mintea receptivă va 
creşte o cunoaştere a lucrurilor divine ce va fi ca o baricadă împotrivă ispitelor vrăjmaşului. 
(CT. p. 172) 

Faceţi plăcută învăţătura religioasă. - Copiilor trebuie să le fie dată din primii ani 
învățătură religioasă. Ea nu trebuie dată într-un spirit ce condamnă, ci cu un spirit voios şi 
fericit. Mamele să vegheze tot timpul ca nu cumva ispita să vină la copii într-o formă în care 
să nu fie recunoscută de ei. Părinţii trebuie să-şi păzească copiii cu instrucțiuni înțelepte şi 
plăcute. Ca cei mai buni prieteni ai acestor neexperimentați, ei trebuie să-i ajute în lucrarea de 
a birui, deoarece a fi biruitori înseamnă totul pentru ei. Ei trebuie să ia în considerație faptul 
că iubiții lor copii care caută să facă binele, sunt membri mai tineri în familia Domnului şi 
trebuie să simtă un interes viu în a-i ajuta să traseze cărări drepte pe drumul împărătesc al 
ascultării. Să-i înveţe zi de zi, cu interes iubitor, ce înseamnă să fie copii ai lui Dumnezeu şi 
să-şi supună voinţa în ascultare de El. Învăţaţi-i că ascultarea de Dumnezeu implică ascultare 
de părinţii lor. Aceasta trebuie să fie o lucrare de fiecare zi şi fiecare ceas. Părinţi, vegheați, 
vegheaţi şi rugaţi-vă şi faceți-i pe copii partenerii voştri. (6 T. p. 93, 94) 

Învăţaţi lecţii spirituale din datoriile casnice. - Dumnezeu le-a dat părinților şi 
profesorilor lucrarea de a-i educa pe copii în aceste domenii şi din fiecare faptă a vieţii lor ei 
pot fi învăţaţi lecţii spirituale. În timp ce-i antrenăm în obiceiuri de curăţenie, trebuie să-i 
învăţăm că Dumnezeu doreşte ca ei să fie curaţi la inimă şi la trup. Când mătură o încăpere, ei 
pot învăța cum Domnul curăță inima. Ei nu vor închide uşile şi ferestrele şi vor lăsa în cameră 
vreo substanţă purificatoare, ci le vor deschide larg şi cu efort stăruitor vor da afară tot praful. 

Tot la fel ferestrele impulsurilor şi simțămintelor trebuie deschise spre cer, iar praful egoismu- 
lui şi al pământescului dat afară. Harul lui Dumnezeu trebuie să măture prin camerele minții şi 
fiecare element al naturii trebuie să fie purificat şi vitalizat de Duhul lui Dumnezeu. 
Dezordinea şi neîngrijirea în datoriile zilnice vor duce la uitarea de Dumnezeu şi la ţinerea 
unei forme de evlavie în mărturisirea credinţei, pierzând realitatea. Trebuie să veghem şi să ne 
rugăm, altfel vom prinde umbra şi vom pierde substanţa. O credință vie ar trebui să străbată, 
ca firele de aur, prin experiențele zilnice în îndeplinirea micilor datorii. (Id. 170, 171) 

Educarea inimii comparată cu învățatul din cărți. - Este corect pentru tineri să simtă că 
trebuie să atingă cea mai înaltă dezvoltare a puterilor lor intelectuale. Noi n-am vrea să fixăm 
restricții educaţiei căreia Dumnezeu nu i-a pus nici o limită. Dar realizările noastre nu vor 
oferi nimic dacă nu sunt puse la lucru pentru slava lui Dumnezeu şi pentru binele omenirii. 
Dacă cunoştinţele noastre nu sunt o treaptă spre împlinirea celor mai înalte scopuri, nu au nici 
o valoare. . . . Educaţia inimii este de mai mare importanță decât educaţia câştigată din cărți. 
Este bine, chiar esenţial să obținem o cunoaştere a lumii în care trăim, dar dacă lăsăm veşnicia 
la o parte din calculele noastre, vom suferi o cădere din care nu ne vom putea recupera 
niciodată. (Id. vol. 8, p. 311) 

Beneficii reciproce. - Copiii noştri sunt proprietatea lui Dumnezeu; ei au fost 
cumpăraţi cu un preţ. Acest gând ar trebui să fie cauza principală a muncii noastre pentru ei. 
Metodele cele mai cu succes în a le asigura mântuirea şi a-i ţine departe de calea ispitei sunt 
de a-i instrui în continuu din Cuvântul lui Dumnezeu. lar pe măsură ce părinții devin elevi cu 
copiii lor, vor descoperi creşterea lor în cunoaşterea adevărului ca fiind mai rapidă. 
Necredinţa va dispărea, credinţa şi activitatea vor spori, asigurarea şi încrederea se vor adânci 
pe măsură ce ei progresează în cunoaşterea Domnului. (R&H. 6 mai, 1909) 

Cum pot fi părinţii pietre de poticnire. - Ce exemplu dați copiilor voştri? Ce ordine 
aveți acasă? Copiii voştri trebuie educați să fie buni, atenți cu alții, blânzi, uşor de înduplecat 
şi, mai presus de orice, să respecte lucrurile religioase şi să simtă importanța cerințelor lui 
Dumnezeu. (5 T. p. 424) Băieții şi fetele pot da pe față de timpuriu o evlavie profundă şi 
simetrică dacă mijloacele pe care Dumnezeu le-a destinat pentru călăuzirea fiecărei familii 
sunt urmate în temere şi în dragoste de El. Ei vor demonstra valoarea instruirii şi disciplinei 
corecte. Dar impresia ce o fac asupra minţii copiilor cuvintele învățătorului adevărului este 
adesea neutralizată de cuvintele şi faptele părinţilor. Inima susceptibilă, totuşi îndărătnică a 
copiilor este deseori impresionată de adevăr dar, de multe ori ispita vine la ei prin tata sau 
mama, iar ei cad pradă şiretlicurilor lui Satana. Când părinții nu cooperează, este aproape 
imposibil să aşezi picioarele copiilor pe căi sigure. Sentimentele negative, exprimate de 
buzele părinților nechibzuiți, sunt piedica principală împotriva convertirii adevărate a copiilor. 
(MS. 49, 1901) 

Trăiţi în armonie cu rugăciunile voastre. - „Dacă rămâneţi în Mine şi dacă rămân în 
voi cuvintele Mele, cereți orice veți vrea şi vi se va da." Când vă rugaţi, prezentați această 
făgăduință. Este privilegiul nostru să venim la Fl cu îndrăzneală sfântă. Pe măsură ce Îi 
cerem, cu sinceritate, să-Şi reverse lumina peste noi, El ne va auzi şi ne va răspunde. Dar noi 
trebuie să trăim în armonie cu rugăciunile noastre. Ele nu ne sunt de nici un folos dacă 
umblăm contrar lor. Am văzut un tată care, adeseori, după citirea unui paragraf din Scripturi 
şi după rugăciune, aproape imediat ce se ridica de pe genunchi, începea să-şi certe copiii. 
Cum putea răspunde Dumnezeu rugăciunii pe care el a oferit-o? Iar dacă, după ce şi-a certat 
copiii, un tată se roagă, beneficiază copiii de acea rugăciune? Nu; în afară de cazul că este o 
rugăciune de mărturisire înaintea lui Dumnezeu. (MS. 114, 1903) 

Când copiii sunt gata pentru botez. - Nu le permiteţi niciodată copiilor voştri să 
presupună că nu sunt copiii lui Dumnezeu până când nu sunt destul de mari ca să se boteze. 
Botezul nu-i face pe copii creştini nici nu-i convertește, ci este un semn exterior arătând că ei 
sunt sensibili la faptul că trebuie să fie copiii lui Dumnezeu, recunoscând că ei cred în 

Domnul Isus Hristos ca Mântuitor al lor şi că vor trăi pentru El de-acum. (MS. 5, 1896) 
Părinții ai căror copii doresc să fie botezați au de făcut o dublă lucrare: să se examineze pe ei 
înşişi şi să dea învăţătură credincioasă copiilor lor. Botezul este o hotărâre foarte sacră şi 
importantă şi trebuie să existe o înțelegere aprofundată a însemnătății lui. El înseamnă 
pocăință pentru păcat şi intrare într-o viață nouă în Hristos Isus. Nu trebuie să existe nici o 
grabă necuvenită în a-l primi. Dându-şi consimțământul pentru botezul copiilor lor, părinții îşi 
iau cu sfințenie angajamentul de a fi ispravnici credincioşi ai acestor copii şi de a-i călăuzi în 
zidirea caracterelor lor. Ei îşi asumă obligația de a-i păzi cu interes deosebit pe aceşti miei ai 
turmei ca să nu dezonoreze credinţa pe care o mărturisesc. . . . Când a sosit cea mai fericită 
perioadă a vieţii lor şi ei ÎI iubesc din inimă pe Domnul Isus şi doresc să fie botezați, lucraţi 
cu ei în mod credincios. Înainte de a primi botezul întrebaţi-i dacă primul lor scop în viaţă este 
să lucreze pentru Dumnezeu. Apoi spuneţi-le cum să înceapă. Aceasta este prima lecţie, care 
înseamnă atât de mult. Învăţaţi-i cu simplitate cum să facă primul lor serviciu pentru 
Dumnezeu. Faceţi lucrul cât mai uşor de înțeles, posibil. Explicaţi ce înseamnă să te predai 
Domnului şi să faci exact ceea ce îndrumă Cuvântul Lui, sub sfatul părinților creştini. (6 T. p. 
93, 94) 

Datoria părinților după botez. - După muncă credincioasă, dacă sunteți convinşi că 
copiii voştri înțeleg însemnătatea convertirii şi a botezului şi sunt convertiți cu adevărat, 
lăsaţi-i să fie botezați. Dar, repet, înainte de toate, pregătiți-vă pe voi înşivă să lucraţi ca 
păstori credincioşi în îndrumarea picioarelor lor neexperimentate pe calea îngustă a ascultării. 
Dumnezeu trebuie să lucreze în părinți ca ei să le poată da copiilor un exemplu corect de 
iubire, de curtoazie, de umilinţă creştină şi de predare totală lui Hristos. Dacă voi consimţiţi la 
botezul copiilor voştri şi apoi îi lăsaţi să facă ce aleg, insensibili la datoria deosebită de a-şi 
păstra picioarele pe calea dreaptă, voi înşivă sunteţi răspunzători dacă ei pierd credinţa, 
curajul şi interesul în adevăr. (Id. p. 94, 95) Dumnezeu vă cheamă pe voi să-i învăţaţi să se 
pregătească pentru a fi membri ai familiei regale, copii ai Împăratului ceresc. Cooperaţi cu 
Dumnezeu, lucrând sârguincios pentru salvarea lor. Dacă greşesc, nu-i certați. Să nu-i 
ironizați niciodată că sunt botezați şi totuşi greşesc. Amintiţi-vă că ei au mult de învăţat cu 
privire la datoriile unui copil al lui Dumnezeu. (MS. 80, 1901) 

Pregătirea pentru adunări speciale. - lată o lucrare în care să se angajeze familiile 
înainte de a veni la adunările noastre sfinte. Pregătirea pentru mâncare şi îmbrăcăminte să fie 
o problemă secundară, dar o profundă cercetare a inimii să înceapă acasă. Rugaţi-vă de trei ori 
pe zi şi fiți insistenţi ca şi Iacov. Acasă este locul unde-L puteţi găsi pe Isus; luaţi-L apoi cu 
voi la adunare şi veți vedea cât de prețioase vor fi orele ce le veți petrece acolo. Dar cum 
puteți aştepta să simţiți prezența lui Dumnezeu şi să-l vedeți puterea manifestată, când 
lucrarea de pregătire individuală pentru acel timp este neglijată? 

De dragul sufletului vostru, de dragul Domnului Hristos şi de dragul altora, lucraţi 
acasă. Rugaţi-vă aşa cum nu sunteți obişnuiţi să vă rugați. Inima să se zdrobească înaintea lui 
Dumnezeu. Puneţi-vă casa în ordine. Pregătiţi-vă copiii pentru acea ocazie. Învăţaţi-i că nu 
este de aşa mare însemnătate să apară cu haine fine, ci să vină înaintea lui Dumnezeu cu 
mâinile şi inimile curate. Daţi la o parte orice obstacol ce ar putea fi în calea lor: eventualele 
neînțelegeri dintre ei sau dintre voi şi ei. Făcând astfel veţi invita prezența Domnului în 
familiile voastre şi îngerii sfinți vă vor însoți când mergeţi la adunare, iar lumina şi prezenţa 
lor vor împinge înapoi întunericul îngerilor răi. (5 T. p. 164, 165) 

Semănați sămânța adevărului în credință. - Lucrarea semănătorului este o lucrare a 
credinţei. El nu poate înţelege taina germinării şi creşterii seminţei dar are încredere în forțele 
prin care Dumnezeu face vegetația să prospere. El aruncă sămânța aşteptând s-o adune însutit, 
într-un seceriş bogat. Aşa că părinții şi învățătorii trebuie să muncească aşteptând un seceriş 
de la sămânţa ce-o seamănă. (Ed. p. 105) Noi trebuie să cerem binecuvântarea lui Dumnezeu 
asupra seminţei semănate, iar Duhul Sfânt îi va convinge chiar şi pe cei mici. Dacă exersăm 


159 


credință în Dumnezeu, vom fi făcuţi în stare să-i conducem la Mielul lui Dumnezeu care 
ridică păcatul lumii. Aceasta este o lucrare de primă importanță pentru membrii mai tineri ai 
familiei Domnului. (6 T. p. 105) 


SECTIUNEA XVIII Menţinând experienţa religioasă 


CAPITOLUL ŞAPTEZECI ŞI ŞAPTE 


BIBLIAÎNCĂMIN 

Biblia este o carte multilaterală. - În gama ei largă de stiluri şi subiecte, Biblia are ceva 
ce să intereseze fiecare minte şi să apeleze la fiecare inimă. Pe paginile ei se găseşte cea mai 
veche istorie, cea mai reală biografie, principii de guvernare pentru controlul statului şi pentru 
ordonarea căminului - principii pe care înțelepciunea omenească nu le poate egala niciodată. 
Ea conţine filozofia cea mai profundă, poezia cea mai dulce şi mai sublimă, cea mai pasionată 
şi mai patetică. Considerate chiar numai după aceste principii, scrierile Bibliei rămân 
incomparabil superioare oricăror scrieri omeneşti; dar ele au o amploare infinit mai întinsă şi 
o valoare infinit mai mare când sunt privite în relația lor cu marele gând central. În lumina 
acestui gând, fiecare subiect are o semnificaţie nouă. În adevăruri prezentate în modul cel mai 
simplu sunt implicate principii înalte cât cerurile şi care se întind în veşnicie. (Ed. 125) 
Cuvântul lui Dumnezeu abundă în nestemate preţioase de adevăr, iar părinții trebuie să le 
scoată din caseta lor şi să le prezinte copiilor în adevărata lor strălucire. . . . În Cuvântul lui 
Dumnezeu aveţi un tezaur din care puteţi scoate rezerve scumpe şi, ca creştini, voi trebuie să 
vă aprovizionați pentru orice lucrare bună.(ST. 10 septembrie, 1894) 

În ea, Dumnezeu ne asigură un ospăț bogat. - Oferindu-ne privilegiul să studiem 
Cuvântul Său, Dumnezeu a aşezat înaintea noastră un ospăț bogat. Multe sunt beneficiile 
obținute din hrănirea cu Cuvântul Lui care este reprezentat de El ca fiind carnea şi sângele 
Lui, spiritul şi viața Lui. Împărtăşindu-ne cu acest Cuvânt, puterea noastră spirituală se 
măreşte şi noi creştem în harul şi cunoştinţa adevărului. Obiceiurile de stăpânire de sine sunt 
formate şi întărite. Infirmitățile copilăriei - nervozitate, încăpățânare, egoism, cuvinte pripite 
şi fapte pătimaşe - dispar, iar în locul lor se dezvoltă calitățile maturității creştine. (CT. p. 
207) Lecţiile frumoase ale povestirilor şi parabolelor Bibliei, învățăturile curate şi simple din 
Cuvântul sfânt al lui Dumnezeu sunt hrană spirituală pentru voi şi pentru copiii voştri. O, ce 
lucrare vă stă în față! Vă veți apuca de ea cu dragoste şi în frică de Dumnezeu? Vă veţi pune 
în legătură cu Dumnezeu prin Cuvântul Lui? (L. 27, 1890) 

Ea este standardul dreptății. - Cuvântul lui Dumnezeu trebuie imprimat în mod 
judicios în mintea tinerilor, să fie standardul lor de corectitudine, îndreptându-le greşelile, 
luminându-le şi călăuzindu-le mintea, ceea ce va fi cu mult mai eficient în a-i reține şi a-i 
stăpâni decât cuvintele aspre care-i întărâtă la mânie. Această instruire a copiilor pentru a 
ajunge standardele Bibliei va cere timp, perseverenţă şi rugăciune. Acestea trebuie păstrate în 
atenţie chiar dacă unele lucruri pe lângă casă vor fi neglijate. (ST. 13 septembrie, 1877) 
Adevărurile Bibliei, primite, vor înălța mintea din pământescul şi decăderea ei. Dacă Cuvântul 
lui Dumnezeu ar fi apreciat cum trebuie, atât tinerii cât şi bătrânii vor avea o corectitudine 
lăuntrică şi o tărie a principiului ce-i va face în stare să reziste ispitei. (8 T. p. 319) Sfântul lui 
Israel ne-a făcut cunoscut regulile şi legile care trebuie să guverneze toate fiinţele omeneşti. 
Această învățătură care a fost declarată „sfântă, dreaptă şi bună" trebuie să formeze standardul 
activităţii în cămin. Nu poate exista nici o îndepărtare de ele fără a păcătui, deoarece ele sunt 
temelia religiei creştine. (R&H. 13 noiembrie, 1888) 

Ea întăreşte intelectul. - Dacă Biblia ar fi studiată cum trebuie, oamenii şi-ar întări 
intelectul. Subiectele tratate în Cuvântul lui Dumnezeu, simplitatea distinsă a exprimării sale, 
precum şi temele nobile pe care le prezintă minţii, dezvoltă în om facultăți ce nu pot fi 
dezvoltate altfel. În Biblie este deschis un câmp nemărginit pentru imaginaţie. Cel ce o 
studiază, ce-i contemplează măreţele subiecte şi se asociază cu imaginile ei înalte va fi mai 
curat şi mai înălțat în gânduri şi sentimente decât dacă ar fi petrecut timpul citind orice lucrare 
de origine omenească numai, ca să nu mai vorbim de cele cu caracter îndoielnic. Mintea 
tânără dă greş în a-şi atinge cea mai nobilă dezvoltare atunci când neglijează Cuvântul lui 
Dumnezeu - cea mai înaltă sursă de înțelepciune. Motivul pentru care avem atât de puţini 
oameni cu minte clară, cu stabilitate şi cu valoare neschimbătoare este acela că Dumnezeu nu 
e temut şi nu e iubit, iar principiile religiei nu sunt aduse în viața de familie aşa cum ar trebui. 
Dumnezeu vrea ca noi să folosim orice mijloc de a ne cultiva şi întări puterile intelectuale. . . . 
Dacă Biblia ar fi citită mai mult şi dacă adevărurile ei ar fi mai bine înţelese, noi am fi un 
popor mult mai luminat şi mai inteligent. Sufletul primeşte energie cercetând paginile ei. 
(CTBH. p. 126) 

Ea este temelia prosperității familiei, societăţii şi naţiunii. - Învățătura Bibliei are o 
importanţă vitală asupra prosperității omului, în toate relaţiile acestei vieţi. Ea dezvăluie 
principiile ce sunt piatra de colţ a prosperității națiunii, principii care au strânse legături cu 
bunăstarea societăţii şi care sunt protecția familiei, principii fără de care nici un om nu poate 
reuşi să ajungă la utilitate, fericire şi cinste în această viaţă şi nici nu poate să-şi asigure viața 
veşnică. Nu există nici o poziție în viață, nici o fază a experienței omeneşti pentru care 
învățătura Bibliei să nu aibă o pregătire esenţială. (PP. p. 599) 

Cunoaşterea Scripturilor este o protecţie. - Timotei cunoştea Scripturile din copilărie şi 
această cunoaştere i-a fost o protecție împotriva influențelor rele ce-l înconjurau şi împotriva 
ispitei de a alege plăcerea şi satisfacția egoistă înaintea datoriei. Toţi copiii noştri au nevoie de 
o astfel de protecție şi trebuie să fie o parte a lucrării părinților şi a ambasadorilor lui Hristos 
aceea de a vedea ca aceşti copii să fie instruiți în mod corespunzător în Cuvântul lui 
Dumnezeu. (4 T. p. 398) 

Dragostea pentru Biblie nu este naturală. - Tineretul este neştiutor şi neexperimentat, 
iar dragostea pentru Biblie şi pentru adevărurile sale sacre nu va veni în mod natural. Dacă nu 
se depun mari străduinţe pentru a clădi în jurul lor bariere care să-i apere de şiretlicurile lui 
Satana, ei sunt subiectele ispitelor lui şi sunt luaţi captivi de el, la voia lui. În primii lor ani, 
copiii trebuie să fie învăţaţi cerințele legii lui Dumnezeu şi credinţa în Isus Mântuitorul nostru 
care curăță de petele păcatului. Această credință trebuie învățată zi de zi prin învățătură şi 
exemplu. (Id. vol. 5, p. 329) 

Tineretul în special neglijează studiul Bibliei. - Atât tinerii cât şi bătrânii neglijează 
Biblia. Ei nu fac din ea studiul şi regula lor de viaţă. În special tinerii sunt vinovaţi de această 
neglijență. Cei mai mulţi din ei găsesc timp să citească alte cărți dar cartea care le arată calea 
către viaţa veşnică nu este studiată zilnic. Poveşti nefolositoare sunt citite cu atenție în timp ce 
Biblia este neglijată. Această carte este ghidul nostru spre o viață mai înaltă şi mai sfântă. 
Tinerii ar declara-o cea mai interesantă carte pe care au citit-o vreodată dacă nu şi-ar fi 
pervertit imaginaţia cu lecturile fictive. Minţile tinere eşuează în a atinge cea mai nobilă 
dezvoltare a lor când neglijează sursa cea mai înaltă de înţelepciune - Cuvântul lui Dumnezeu. 
Faptul că noi suntem în lumea lui Dumnezeu, în prezența Creatorului, că suntem făcuți după 
chipul Lui, că El veghează asupra noastră, că ne iubeşte şi îngrijeşte de noi sunt teme 
minunate de cugetare şi conduc mintea în câmpuri de meditaţie întinse şi înalte. Cel ce-şi 
deschide inima şi mintea să contempleze astfel de teme, nu va fi niciodată satisfăcut cu 
subiecte senzaţionale şi fără însemnătate. (CT. p. 138, 139) Neglijenţa părinților este 
reflectată în copii. - Chiar când sunt destul de mici, copiii observă. Dacă părinţii arată că 
Cuvântul lui Dumnezeu nu este călăuza şi sfătuitorul lor, dacă ei desconsideră solia adusă lor, 

acelaşi spirit indiferent de „Nu-mi pasă; voi avea propria-mi cale", va fi manifestat de copii. 
(MS. 49, 1898) 

Daţi Cuvântului locul său onorat. - Ca un popor ce a avut o mare lumină, noi trebuie să 
fim superiori în obiceiurile noastre, în cuvintele, în viața de familie şi în tovărăşiile noastre. 
Daţi Cuvântului poziţia lui onorată de ghid în cămin. Să fie privit ca un sfătuitor în orice 
dificultate şi ca standard al fiecărei practici. Vor fi convinşi frații şi surorile mele că nu poate 
exista niciodată adevărată prosperitate pentru vreun suflet dacă în cercul familiei nu conduce 
adevărul lui Dumnezeu şi înțelepciunea neprihănirii? Taţii şi mamele trebuie să facă orice 
efort de a-şi scoate mintea din obiceiul leneş de a privi serviciul lui Dumnezeu ca o povară. 
Puterea adevărului trebuie să fie un factor activ sfințitor în cămin. (L. 107, 1898) Părinţi, dați 
copiilor voştri instrucțiunile conţinute în Cuvântul lui Dumnezeu, învățătură peste învățătură, 
învățătură peste învăţătură. Aceasta este lucrarea pe care voi singuri v-aţi angajat s-o faceți 
atunci când ați fost botezați. Nu lăsați nici un lucru cu caracter lumesc să vă rețină de la a 
îndeplini această lucrare. Faceţi tot ce vă stă în putere să salvaţi sufletele copiilor voştri, fie ei 
os din oasele voastre şi carne din carnea voastră, fie primiţi în familia voastră prin adopție. 
(MS. 70, 1900) 

Faceți din ea manualul familiei. - Părinţi, dacă vreţi să vă educați copiii să-L slujească 
pe Dumnezeu şi să facă bine în lume, faceți Biblia manualul vostru. Ea dă în vileag amăgirile 
lui Satana. Ea înalță omenirea, mustră şi corectează răul moral şi este detectorul care ne face 
în stare să facem deosebire între ce este adevărat şi ce este fals. Înainte de orice învățătură 
predată în cămin sau în şcoală trebuie să stea Biblia ca marele educator. Dacă i se dă acest loc, 
Dumnezeu este onorat şi va lucra pentru voi spre convertirea copiilor voştri. În această carte 
sfântă se află o mină bogată de adevăr şi frumuseţe, iar părinţii singuri poartă vina dacă nu o 
fac foarte interesantă pentru copiii lor. (5 T. p. 322) „Stă scris" a fost singura armă pe care 
Domnul Hristos a folosit-o când ispititorul a venit cu şiretlicurile lui. A preda adevărul Bibliei 
este o lucrare măreaţă şi întinsă pe care fiecare părinte trebuie s-o îndeplinească. Cu o 
dispoziție plăcută şi fericită, aşezaţi înaintea copiilor adevărul aşa cum este spus de 
Dumnezeu. Ca taţi şi mame, voi puteţi fi parabole pentru copii în viaţa de fiecare zi, 
practicând răbdarea, bunătatea şi iubirea şi ataşându-i de voi. Nu-i lăsaţi să facă ce le place, ci 
arătați-le că lucrarea voastră este să practicați Cuvântul lui Dumnezeu şi să-i creşteți în 
mustrarea şi învăţătura Domnului. (MS. 5, 1896) 

Studiaţi sârguincios şi sistematic. - Să aveţi un sistem de studiu al Scripturilor în 
familiile voastre. Puteţi neglija orice altceva, de altă natură, . . . dar aveţi grijă ca sufletul să 
fie hrănit cu pâinea vieţii. Este imposibil a estima rezultatele bune ale unei ore sau ale unei 
jumătăţi de oră dedicată zilnic Cuvântului lui Dumnezeu, într-o manieră voioasă şi socială. 
Faceţi Biblia propriul ei descoperitor punând împreună tot ce este spus în legătură cu un 
anumit subiect la timpuri diferite şi în împrejurări diferite. Nu întrerupeţi această clasă a 
familiei când bate cineva la uşă sau când aveţi musafiri. Dacă vine cineva în timpul studiului, 
invitați-l să participe. Lăsaţi să se vadă că voi considerați mai importantă obținerea unei 
cunoaşteri a Cuvântului lui Dumnezeu decât asigurarea câştigurilor sau plăcerilor lumii. 
(R&H. 9 octombrie, 1883) Dacă am studia Biblia în fiecare zi, cu stăruință şi rugăciune, ar 
trebui să vedem în fiecare zi adevărul frumos într-o lumină nouă, clară şi convingătoare. 
(CSW. p. 23) 

Toţi să studieze lecţiunile şcolii de sabat. - Şcoala de sabat oferă părinţilor şi copiilor 
ocazia de a studia Cuvântul lui Dumnezeu. Dar pentru a câştiga beneficiile dorite din şcoala 
de sabat, atât părinții cât şi copiii trebuie să dedice timp studiului lecţiunii căutând să obţină o 
cunoaştere amănunțită a faptelor prezentate şi a adevărurilor spirituale pe care aceste fapte 
sunt destinate să le înveţe. Ar trebui în special să impresionăm mintea tineretului cu 
importanţa căutării semnificației depline a versetelor în studiu. Părinţi, rezervaţi puțin timp în 
fiecare zi pentru a studia lecțiunea şcolii de sabat cu copiii voştri. Dacă este nevoie, renunțați 

la vizitele sociale mai degrabă decât să sacrificați ora dedicată lecției de istorie sacră. Părinții, 
ca şi copiii, vor primi beneficii de pe urma acestui studiu. Cele mai importante pasaje din 
Scriptură, studiate la lecțiune, să fie învăţate pe de rost, nu ca o datorie, ci ca un privilegiu. Cu 
toate că la început memoria poate fi deficientă, ea se va întări prin exerciţiu, aşa că, după un 
timp, veți fi încântați să memoraţi cuvintele adevărului. Şi acest obicei se va dovedi a fi cel 
mai prețios ajutor pentru creşterea spirituală. (CT. p. 137, 138) Părinţii ar trebui să simtă ca o 
datorie sacră instruirea copiilor lor în legile şi cerințele lui Dumnezeu precum şi în profeţii. Ei 
înşişi trebuie să fie interesaţi în lecţiunile şcolii de sabat şi să-şi educe copiii acasă. Studiind 
cu copiii, ei arată că acordă importanță adevărurilor din lecţiuni şi ajută la crearea unui gust 
pentru cunoaşterea Bibliei. (TSS. p. 111) 

Nu fiți satisfăcuți de o cunoaştere superficială. - Căutarea cunoaşterii amănunțite a 
Scripturilor este de o importanță inestimabilă. „Insuflată de Dumnezeu", în stare să ne facă 
„înţelepţi în neprihănire" şi făcând pe omul lui Dumnezeu „desăvârşit şi cu totul destoinic 
pentru orice lucrare bună" (II Timotei, 3, 15 - 17), Biblia ne solicită în cel mai înalt grad 
atenţia respectuoasă. Nu trebuie să fim satisfăcuți cu o cunoaştere superficială, ci să căutăm a 
învăța însemnătatea deplină a cuvintelor adevărului şi să bem din profunzimea spiritului 
scrierilor sfinte. (CT. p. 139) 

Aplicați lecţiile la experienţa copiilor. - Predând Biblia copiilor noştri putem câştiga 
mult observând înclinația minții lor şi lucrurile în care sunt interesaţi şi trezindu-le interesul să 
vadă ce spune Biblia despre aceste lucruri. Cel care ne-a creat cu aptitudinile noastre diferite, 
a dat în Cuvântul Său ceva pentru fiecare. Pe măsură ce elevii văd că lecţiile Bibliei se aplică 
la vieţile lor, învăţaţi-i să o privească ca pe un sfătuitor. . . . Biblia are un înţeles de o 
plinătate, tărie şi profunzime fără margini. Încurajaţi-i pe copii să caute comorile ei atât în 
ceea ce priveşte cugetarea cât şi expresia. (Ed. p. 188) 

Fiecare trebuie să studieze pentru sine. - Mamele şi taţii poartă o răspundere grea cu 
privire la copiii lor. Acei părinți care cred şi studiază Scripturile vor realiza că ei trebuie să 
asculte poruncile lui Dumnezeu şi că nu trebuie să meargă contrar legii Lui sfinte. Cei ce 
permit cuiva, chiar pastorului, să-i conducă la lipsă de respect față de Cuvântul lui Dumnezeu, 
la judecată trebuie să se întâlnească cu rezultatele umblării lor. Părinţii nu trebuie să-şi 
încredințeze sufletele lor şi ale copiilor lor pastorului, ci lui Dumnezeu, căruia Îi aparțin prin 
faptul că i-a creat şi i-a răscumpărat. Părinţii trebuie să studieze Scripturile pentru ei înşişi, 
căci ei au suflete de salvat. Ei nu trebuie să depindă de pastor pentru mântuire, ci să studieze 
adevărul pentru ei înşişi. (MS. 33, 1900) 

Faceţi studiul Bibliei interesant pentru copii. - Tineretul să fie învăţat să iubească 
studiul Bibliei. Primul loc în gândurile şi afecțiunile noastre să fie dat Cărţii cărților, deoarece 
ea conţine o cunoştinţă mai presus de toate celelalte. (R&H. 9 octombrie, 1883) Pentru a face 
acest lucru, părinţii trebuie să cunoască Cuvântul lui Dumnezeu. . . . Şi în loc de a vorbi 
cuvinte nefolositoare şi a le spune basme copiilor lor, ei vor discuta cu ei despre subiecte din 
Biblie. Această carte n-a fost destinată numai pentru savanți. Ea a fost scrisă într-un stil 
simplu, pentru a satisface înţelegerea oamenilor de rând şi, cu explicații adecvate, o mare 
parte din ea poate fi făcută foarte interesantă şi folositoare pentru copiii foarte mici. (ST. 8 
aprilie, 1886) Să nu credeţi că Biblia va deveni o carte obositoare pentru copii. Sub un 
instructor înțelept, Cuvântul va deveni tot mai dorit. Pentru ei va fi ca pâinea vieţii şi nu se va 
învechi niciodată. Există în el o prospeţime şi frumuseţe ce-i atrage şi-i fascinează pe copii şi 
pe tineri. El este ca soarele ce străluceşte deasupra pământului dând din lumina şi căldura lui 
fără a se epuiza. Prin lecțiile din istoria şi doctrina Bibliei, copiii şi tinerii pot învăţa că toate 
celelalte cărți sunt inferioare ei. Ei pot găsi aici un izvor de har şi de iubire. (CT. p. 171) 
Părinţi, învăţătura ce le-o dați copiilor voştri, să fie simplă şi vedeți să fie înţeleasă clar. 
Lecţiile pe care le predaţi din Cuvântul lui Dumnezeu trebuie să le prezentaţi atât de simplu 
minții lor tinere, încât să poată fi înțeleasă. Prin lecții simple din Cuvântul lui Dumnezeu şi 


163 


din experienţa lor îi puteți învăța cum să-şi conformeze viața celui mai înalt standard. Ei pot 
învăţa cum să trăiască, chiar în copilărie şi tinereţe, o viață serioasă şi onorabilă care va aduce 
un bogat seceriş al binelui. (Id. p. 109) 

Acordați gândirea cea mai proaspătă; folosiți metoda cea mai bună. - Tatăl nostru 
ceresc, dând Cuvântul Lui, nu i-a trecut cu vederea pe copii. În tot ce au scris oamenii, unde 
se poate găsi ceva ce să impresioneze astfel inima şi să fie aşa de bine adaptat să trezească 
interesul celor mici ca povestirile Bibliei? 

În aceste povestiri, principiile măreţe ale legii lui Dumnezeu pot fi simplificate. În 
felul acesta, prin ilustrațiile cele mai potrivite pentru înțelegerea copilului, părinții şi 
învățătorii pot începe de foarte timpuriu să împlinească porunca Domnului cu privire la 
învăţăturile Sale: „Să le întipăreşti în mintea copiilor tăi şi să vorbeşti de ele când vei fi acasă, 
când vei pleca în călătorie, când te vei culca şi când te vei scula." Deuteronom, 6, 7. Folosirea 
parabolelor, a tablelor de scris, a hărților şi a imaginilor va fi de folos în explicarea acestor 
lecţii şi în fixarea lor în memorie. Părinţii şi profesorii trebuie să caute în continuu metode 
îmbunătățite. Predarea Bibliei trebuie să primească cea mai proaspătă cugetare a noastră, 
metodele noastre cele mai bune şi eforturile noastre cele mai stăruitoare. (Ed. p. 185, 186) 

Luaţi Biblia drept călăuză. - Trebuie să faceți Biblia ghidul vostru dacă vreţi să vă 
creşteți copiii în mustrarea şi învățătura Domnului. Viaţa şi caracterul Domnului Hristos să le 
fie prezentate ca un model pe care să-l imite. Dacă greşesc, citiţi-le ce spune Domnul cu 
privire la păcate asemănătoare. În această lucrare este nevoie de grijă şi străduință continuă. O 
singură trăsătură, tolerată de părinți şi necorectată de profesori poate face ca întregul caracter 
să fie deformat şi dezechilibrat. Învăţaţi-i pe copii că ei trebuie să aibă o inimă nouă, că noi 
gusturi trebuie să fie create şi noi motive inspirate. Ei trebuie să aibă ajutor de la Domnul 
Hristos şi trebuie să cunoască caracterul lui Dumnezeu aşa cum este descoperit în Cuvântul 
Lui. (ST. 25 mai, 1882) 


CAPITOLUL ŞAPTEZECI ŞI OPT 


PUTEREARUGĂCIUNII 

Nevoia de rugăciune în familie. - Fiecare familie ar trebui să-şi înalțe propriul altar de 
rugăciune, realizând că frica de Domnul este începutul înțelepciunii. Dacă există în lume 
oameni care au nevoie de tăria şi de încurajarea pe care le oferă religia, acei oameni sunt cei 
răspunzători de educarea şi instruirea copiilor. Ei nu-şi pot face lucrarea într-un mod 
acceptabil înaintea lui Dumnezeu în timp ce exemplul lor de fiecare zi îi învaţă pe cei ce 
aşteaptă călăuzirea lor că pot trăi fără Dumnezeu. Dacă ei îşi educă copiii să trăiască numai 
pentru viaţa aceasta, nu vor face nici o pregătire pentru veşnicie. Ei vor muri aşa cum au trăit: 
fără Dumnezeu, iar părinții vor fi chemaţi să dea socoteală pentru pierderea sufletelor lor. Taţi 
şi mame, voi aveţi nevoie să-L căutați pe Dumnezeu dimineaţa şi seara la altarul familiar ca să 
puteţi şti cum să-i învăţaţi pe copiii voştri cu înțelepciune, cu blândețe şi iubire. (R&H. 27, 
1899) 

Închinarea în familie neglijată. - Dacă a existat vreodată un timp în care fiecare cămin 
să fie o casă de rugăciune, acel timp este acum. Lipsa de credincioşie şi de încredere 
predomină. Nelegiuirea abundă. Corupţia curge prin curentul de viaţă al sufletului, iar 
răzvrătirea împotriva lui Dumnezeu izbucnește în viață. Înrobite de păcat, puterile morale se 
află sub tirania lui Satana. Sufletul devine o jucărie pentru ispitele lui şi dacă o mână 
puternică nu este întinsă ca să-l salveze, omul merge acolo unde îl conduce arhivrăjmaşul. Şi 
totuşi, în acest timp de primejdie înfricoşătoare, unii din cei ce mărturisesc a fi creştini nu 
practică închinarea în familie. Ei nu-L onorează pe Dumnezeu în cămin şi nu-şi învaţă copiii 
să-L iubească şi să se teamă de El. Mulţi s-au separat atât de mult de El încât se simt sub 
condamnare dacă se apropie de El. Ei nu pot să „se apropie cu deplină încredere de scaunul 

harului", „să ridice spre cer mâini curate, fără mânie şi fără îndoieli." Evrei 4,16; I Timotei 
2,8. Ei nu au o legătură vie cu Dumnezeu. Există o formă de evlavie fără putere. (7 T. p. 42) 
Ideea că rugăciunea nu este esenţială este unul din şiretlicurile cele mai reuşite ale lui Satana 
în a distruge suflete. Rugăciunea înseamnă comuniune cu Dumnezeu - Izvorul înţelepciunii, 
Sursa de tărie, de pace şi fericire. (Ibid.) 

Tragedia unui cămin fără rugăciune. - Nu ştiu nimic altceva ce poate să-mi provoace o 
aşa de mare mâhnire ca un cămin fără rugăciune. Nu mă simt în siguranță într-o asemenea 
casă nici măcar pentru o singură noapte şi dacă n-ar fi pentru speranţa de a-i ajuta pe părinţi să 
realizeze nevoia lor şi trista lor neglijență, n-aş rămâne acolo. Copiii arată rezultatele acestei 
neglijenţe căci frica Domnului nu este înaintea lor. (ST. 7 august, 1884) 

Rugăciunea formală nu este acceptabilă. - În multe cazuri, închinarea de dimineaţă şi 
de seară este puțin mai mult decât numai o formă, o repetare plictisitoare şi monotonă a unor 
propoziţii stabilite, în care spiritul de mulţumire sau simţul nevoii nu-şi găseşte exprimarea. 
Domnul nu acceptă un astfel de serviciu; El însă nu va dispreţui cererea unei inimi smerite şi a 
unui duh mâhnit. Adevărata rugăciune înseamnă a ne deschide inima Tatălui nostru ceresc, a 
ne recunoaşte dependenţa de El în toate, a da expresie nevoilor noastre şi a aduce omagiul 
iubirii noastre recunoscătoare. (ST. 1 iulie, 1886) 

Să existe familii ale rugăciunii. - Ca şi patriarhii din vechime, cei ce pretind că Îl 
iubesc pe Dumnezeu trebuie să ridice un altar Domnului oriunde îşi întind cortul. . . . Taţii şi 
mamele trebuie să-şi înalțe adesea inima către Dumnezeu cu umilință, în rugăciuni fierbinți 
pentru ei şi pentru copiii lor. Tatăl, ca preot al familiei, să pună pe altarul lui Dumnezeu jertfa 
de dimineaţă şi de seară, iar soţia şi copiii să se unească în rugăciune şi laudă. Domnul Isus va 
dori să rămână într-o astfel de casă. (PP. p. 144) Membrii fiecărei familii să poarte în minte 
faptul că ei sunt strâns înrudiți cu cerul. Domnul are un interes deosebit în familiile copiilor 
Săi de aici de jos. Îngerii oferă fumul plăcut mirositor de tămâie pentru sfinţii ce se roagă. 
Atunci rugăciunea să se înalțe spre cer în fiecare familie dimineaţa şi la ora răcoroasă a 
apusului, prezentând lui Dumnezeu meritele Mântuitorului în dreptul nostru. Dimineaţa şi 
seara universul ceresc ia notă de fiecare casă a rugăciunii. (MS. 19, 1900) 

Îngerii îi păzesc pe copiii închinaţi lui Dumnezeu. - Înainte de a părăsi casa pentru a 
merge la lucru, toată familia trebuie adunată laolaltă. Tata, sau mama în absenţa tatălui, să se 
roage stăruitor ca Dumnezeu să-i păzească în timpul zilei. Veniţi în umilință, cu o inimă plină 
de sensibilitate şi realizând ispitele şi pericolele din fața voastră şi a copiilor voştri. Prin 
credință, legaţi-i de altar, implorând grija Domnului pentru ei. Îngerii slujitori îi vor proteja pe 
copiii predaţi lui Dumnezeu în felul acesta. (1 T. p. 397, 398) 

Rugăciunea creează un gard în jurul copiilor. - Dimineaţa, primele gânduri ale 
creştinului trebuie să se îndrepte spre Dumnezeu. Munca obişnuită şi interesul propriu să fie 
puse pe plan secundar. Copiii trebuie învăţaţi să respecte şi să adore ora de rugăciune. . . . Este 
datoria părinţilor creştini a face o barieră în jurul copiilor lor, dimineaţa şi seara, prin 
rugăciune stăruitoare şi credință perseverentă. Ei trebuie să-i instruiască cu răbdare învăţându- 
i mereu cu bunătate cum să trăiască pentru a fi plăcuți lui Dumnezeu. (Ibid.) 

Să aveți ore fixate pentru închinare. - În fiecare familie trebuie să existe un timp fixat 
pentru altarul de dimineaţă şi de seară. Cât de potrivit este ca părinții să-şi adune copiii în 
Jurul lor, înainte ca masa de dimineaţă să fie servită, să-l mulțumească Tatălui ceresc pentru 
protecția Lui din timpul nopţii şi să-l ceară ajutorul, călăuzirea şi protecția în timpul zilei! Cât 
de potrivit este, de asemenea, ca părinții şi copiii să se mai adune odată înaintea Lui, când se 
lasă seara, ca să-i mulțumească pentru binecuvântările zilei care a trecut! (Id. vol. 7, p. 43) 

Nu fiţi conduşi de împrejurări. - Altarul familial nu trebuie guvernat de circumstanţe. 
Voi nu trebuie să vă rugaţi ocazional, iar dacă într-o zi aveţi prea mult de lucru, să-l neglijați. 
Făcând astfel, îi determinaţi pe copiii voştri să privească rugăciunea ca neavând o importanță 
deosebită. Rugăciunea înseamnă foarte mult pentru copiii lui Dumnezeu şi mulţumirile 

trebuie înălțate înaintea Lui dimineaţa şi seara. Psalmistul spune: „Veniţi să cântăm cu veselie 
Domnului şi să strigăm de bucurie către Stânca mântuirii noastre. Să mergem înaintea Lui cu 
laude şi să facem să răsune cântece înaintea Lui." (MS. 12, 1898) Taţi şi mame, oricât de 
presantă ar fi ocupaţia voastră, nu neglijaţi să vă adunați familia în jurul altarului lui 
Dumnezeu. Cereţi paza îngerilor sfinți în căminul vostru. Amintiţi-vă că cei dragi ai voştri 
sunt expuşi ispitelor. (MH. p. 393) În efortul nostru de a-i face pe musafiri să se simtă 
confortabil şi fericiți, să nu trecem cu vederea obligațiile noastre faţă de Dumnezeu. Ora de 
rugăciune nu trebuie neglijată pentru nici un motiv. Nu vă amuzaţi şi povestiți până ce toți 
sunt prea epuizați pentru a se mai bucura de timpul de rugăciune. A face asta înseamnă a-l 
prezenta lui Dumnezeu o jertfă cu cusur. Seara devreme, când ne putem ruga fără grabă şi 
logic, trebuie să prezentăm cererile noastre şi să ne înălțăm vocile în laude voioase şi pline de 
recunoştinţă. Lăsaţi ca toți cei ce îi vizitează pe creştini să vadă că ora de rugăciune este cea 
mai scumpă, cea mai sacră şi cea mai fericită oră a zilei. Aceste ore de rugăciune exercită o 
influență purificatoare şi înălțătoare asupra tuturor celor ce participă. Ele aduc o pace şi o 
odihnă reconfortante pentru spirit. (MYP. p. 342) 

Copiii să respecte ora de închinare. - Copiii voştri trebuie educați să fie buni, atenți cu 
alții, blânzi, uşor de înduplecat şi mai presus de orice, să respecte lucrurile religioase şi să 
simtă importanța cerinţelor lui Dumnezeu. Ei trebuie învățați să respecte ora de rugăciune. 
Trebuie să li se ceară să se trezească dimineaţa astfel încât să fie prezenţi la altarul familial. (5 
T. p. 424) 

Faceți timpul de închinare interesant. - Tatăl, care este preotul familiei trebuie să 
conducă serviciul de închinare de dimineață şi de seară. Nu există nici un motiv pentru care 
acesta să nu fie cel mai interesant şi mai plăcut exercițiu al vieții de familie şi Dumnezeu este 
dezonorat când acest serviciu este făcut sec şi plictisitor. Altarul familial să fie scurt şi plin de 
viață. Copiii, sau vreun alt membru al familiei să nu se teamă de el din cauză că este obositor 
şi lipsit de interes. Atunci când se citeşte şi se explică un capitol lung şi se face o rugăciune 
lungă, aceste servicii prețioase devin monotone şi e o adevărată uşurare când în sfârşit se 
termină. Obiectivul special al capului de familie trebuie să fie de a face serviciul de închinare 
foarte interesant. Cu puțină gândire şi pregătire atentă pentru momentul când venim în 
prezenţa lui Dumnezeu, altarul familial poate fi plăcut şi plin de rezultate pe care numai 
veşnicia le va descoperi. Tatăl să aleagă o secțiune din Scripturi interesantă şi uşor de înțeles. 
Câteva versete vor fi suficiente pentru a furniza o lecţie ce poate fi studiată şi practicată în 
timpul zilei. Pot fi puse întrebări şi pot fi făcute câteva remarci interesante sau poate fi 
prezentată, scurt şi la subiect, o întâmplare, ca exemplu. Pot fi cântate cel puțin câteva strofe 
dintr-o cântare vioaie, iar rugăciunea făcută trebuie să fie scurtă şi la subiect. Cel ce conduce 
în rugăciune nu trebuie să se roage pentru orice, ci să-şi exprime nevoia în cuvinte simple şi 
să-L laude pe Dumnezeu cu recunoştinţă. (ST. 7 august 1884) Trezirea şi întărirea dragostei 
de studiu al Bibliei depinde mult de folosirea serviciului de închinare. Altarul de dimineață şi 
de seară trebuie să constituie momentele cele mai plăcute şi mai folositoare ale zilei. Să fie 
înţeles că în aceste momente nu trebuie să se strecoare gânduri neplăcute şi rele, că părinții şi 
copiii se adună să se întâlnească cu Isus şi să invite în cămin prezența îngerilor sfinți. 
Serviciul să fie scurt şi plin de viaţă, adaptat la ocazie şi variat din când în când. Toţi să se 
unească în cititul Bibliei, să înveţe şi să repete adesea legea lui Dumnezeu. Interesul copiilor 
va creşte dacă uneori li se permite să aleagă ei textele. Întrebaţi-i în legătură cu ce s-a citit şi 
lăsați-i să pună şi ei întrebări. Menţionaţi tot ce va servi la exemplificarea înțelesului celor 
citite. Lăsaţi-i şi pe cei mici să se roage, dacă în felul acesta serviciul nu este făcut prea lung şi 
ei să se unească în cântare chiar dacă este numai o singură strofă. (Ed. p. 186) 

Rugaţi-vă clar şi desluşit. - Prin exemplul vostru, învățaţi-i pe copii să se roage cu o 
voce clară şi distinctă. Învăţaţi-i să-şi ridice capul de pe scaun şi să nu-şi acopere niciodată 

față cu mâinile. Astfel ei pot să facă o rugăciune simplă, repetând în cor Tatăl nostru. (MS. 
12, 1898) 

Puterea muzicii. - Istoria cântecelor Bibliei este plină de sugestii privind folosirea 
muzicii şi a cântărilor cât şi beneficiile acestora. Muzica este adeseori pervertită servind 
scopuri rele şi devine astfel una din cele mai fermecătoare puteri de ispitire. Dar, folosită 
corect, ea este un dar preţios al lui Dumnezeu, destinat să îndrepte gândurile la subiecte înalte 
şi nobile, să inspire sufletul şi să-l înalțe. . . . Muzica este unul din cele mai eficiente mijloace 
de impresionare a inimii cu adevăr spiritual. Cât de adesea vreun suflet apăsat şi gata să cadă 
în disperare îşi aminteşte de nişte cuvinte ale lui Dumnezeu dintr-un cântec al copilăriei de 
mult uitat şi ispitele îşi pierd puterea, viaţa primeşte o însemnătate şi o ţintă nouă, iar curajul 
şi bucuria sunt împărtăşite cu alții! 

Niciodată nu trebuie pierdută din vedere valoarea cântecului ca mijloc de educaţie. În 
cămin să fie cântate cântări curate şi plăcute şi atunci vor fi mai puţine cuvinte de critică şi 
mai multe cuvinte voioase de speranță şi bucurie. Să se cânte la şcoală, iar elevii vor fi atraşi 
mai aproape de Hristos, de profesorii lor şi unii de alții. Ca parte a serviciului religios, 
cântarea este un act de închinare ca şi rugăciunea. Dacă copilul este învăţat să realizeze acest 
lucru, el se va gândi mai mult la însemnătatea cuvintelor ce le cântă şi va fi mai susceptibil la 
puterea lor. (Ed. p. 167, 168) 

Muzica instrumentală şi vocală. - Dimineaţa şi seara uniți-vă cu copii voştri în 
închinarea la Dumnezeu, citind Cuvântul Lui şi cântându-i laude. Învăţaţi-i să repete legea lui 
Dumnezeu. Cu privire la porunci, israeliții erau instruiți: „Să le întipăreşti în mintea copiilor 
tăi şi să vorbeşti de ele când vei fi acasă, când vei pleca în călătorie, când te vei culca şi când 
te vei scula." De aceea Moise a îndrumat pe israeliți să pună cuvintele legii pe muzică. În timp 
ce copiii mai mari cântau la instrumente, cei mai mici mărşăluiau cântând în cor cântecul 
poruncilor lui Dumnezeu. În anii de mai târziu ei au păstrat în memorie cuvintele legii 
învăţate în copilărie. Dacă era esenţial pentru Moise să pună poruncile lui Dumnezeu într-un 
cântec sacru, aşa încât în timp ce mărşăluiau prin pustiu, copiii puteau învăţa să cânte legea, 
verset cu verset, cât de esenţial este în acest timp să-i învăţăm pe copiii noştri Cuvântul lui 
Dumnezeu! Să venim în ajutorul Domnului instruindu-ne copiii să păzească poruncile la 
literă. Să facem tot ce ne stă în putere pentru a avea muzică în familiile noastre ca Dumnezeu 
să poată veni la noi. (Ev. p. 499, 500) 

Serviciu de închinare special în sabat. - Lăsaţi-i pe copii să ia parte la altarul familial 
(în sabat}. Să-şi aducă toţi Bibliile şi fiecare să citească unul sau două versete. Să fie cântat 
apoi vreun imn cunoscut, urmat de rugăciune. Domnul Hristos ne-a dat un model de 
rugăciune. Rugăciunea Tatăl nostru nu a fost destinată să fie repetată doar ca o formă, ci ea 
este un exemplu a felului în care ar trebui să fie rugăciunile noastre: simple, stăruitoare şi 
cuprinzătoare. Într-o cerere simplă, spuneţi-i Domnului nevoile voastre şi exprimaţi-vă 
recunoştinţa faţă de harul Său. În felul acesta ÎL invitați pe Isus ca oaspete binevenit în 
căminul şi în inima voastră. Rugăciunile lungi cu privire la subiecte îndepărtate nu îşi au locul 
la altarul familiar. Ele fac din ora de rugăciune o plictiseală, când ea ar trebui privită ca un 
privilegiu şi o binecuvântare. Faceţi serviciul de închinare plin de interes şi bucurie. (6 T. p. 
357, 358) 

Mai multă rugăciune înseamnă mai puţină pedeapsă. - Noi trebuie să ne rugăm lui 
Dumnezeu mai mult decât o facem. Există mare putere şi binecuvântare în rugăciunea 
împreună în familiile noastre, cu şi pentru copiii noştri. Când copiii mei făceau ceva rău, iar 
eu le vorbeam cu bunătate şi mă rugam cu ei, nu găseam necesar să-i pedepsesc după aceea. 
Inimile sensibile li se topeau în fața Duhului Sfânt care venea ca răspuns la rugăciune. (MS. 
47, 1908) 

Foloasele rugăciunii individuale. - În timpul rugăciunii personale, Domnul Isus, în 
viaţa lui pe pământ, a primit înţelepciune şi putere. Tinerii să urmeze exemplul Lui, găsind un 

timp liniştit în zori şi în apus pentru comuniune cu Tatăl lor din cer. În timpul zilei, să-şi 
înalțe inima către Dumnezeu. La fiecare pas pe calea noastră, El spune: „Eu sunt Domnul, 
Dumnezeul tău care te iau de mâna dreaptă; . . . nu te teme de nimic, Eu îţi vin în ajutor!" 
Isaia 41, 13. Dacă ar putea învăţa copiii noştri aceste lecţii în dimineaţa vieții lor, ce 
prospeţime şi ce putere, ce bucurie şi ce plăcere ar fi adusă în viaţa lor! (Ed. p. 259) Porţile 
cerului sunt deschise oricărei mame. - Când Domnul Hristos S-a plecat pe ţărmul Iordanului, 
după botezul Lui şi S-a rugat pentru omenire, cerurile erau deschise şi Duhul lui Dumnezeu, 
ca un porumbel de aur strălucitor, a înconjurat făptura Mântuitorului, iar o voce din cer a 
spus: „Acesta este Fiul Meu prea iubit în care Îmi găsesc plăcerea." Ce semnificaţie are 
aceasta pentru voi? Ea spune că cerul este deschis la rugăciunile voastre. Spune că voi sunteți 
primiți în Cel prea iubit. Porţile sunt deschise pentru fiecare mamă care vrea să-şi depună 
povara la picioarele Mântuitorului. Spune că Domnul Hristos a cuprins omenirea cu brațul 
Său omenesc, iar cu braţul Lui divin a prins tronul Celui infinit, l-a unit pe om cu Dumnezeu 
şi a unit pământul cu cerul. (ST. 22 iulie, 1889) Rugăciunile mamelor creştine nu sunt 
desconsiderate de Tatăl tuturor care L-a trimis pe Fiul Său pe pământ ca să răscumpere un 
popor pentru Sine. El nu va respinge cererile voastre şi nu vă va lăsa, pe voi şi pe ai voştri, în 
seama nenorocirilor lui Satana în marea zi a conflictului final. Voi trebuie să lucraţi cu 
simplitate şi credincioşie, iar Dumnezeu va întări lucrarea mâinilor voastre. (R&H. 23 aprilie, 
1889) 


CAPITOLUL ŞAPTEZECI ŞI NOUĂ 


SABATUL,ZIUABUCURIEI 

Desconsiderarea sabatului este predominantă. - Mi-a fost arătat că foarte mulți părinți 
care pretind a crede solia solemnă pentru acest timp, nu şi-au educat copiii pentru Dumnezeu. 
Ei nu şi-au impus restricții şi au fost iritați când cineva a încercat să le pună limite. Ei nu şi-au 
determinat copiii să se ataşeze de altarul Domnului în fiecare zi prin credință vie. Multora 
dintre aceşti tineri li s-a permis să calce porunca a patra, căutând plăcerea lor în ziua sfântă a 
lui Dumnezeu. Ei nu au simţit nici o mustrare de conştiinţă colindând străzile în sabat ca să se 
distreze. Mulţi merg unde le place şi fac ce vor, iar părinții se tem atât de mult să nu-i supere 
încât, imitând modul de conducere al lui Eli, nu le dau copiilor nici un fel de porunci. În final, 
aceşti tineri pierd tot respectul pentru sabat şi nu au nici o plăcere pentru adunările religioase 
sau pentru lucrurile sfinte şi veşnice. (5 T. p. 36, 36) 

Daţi atenție primului cuvânt din porunca a patra. - „„Adu-ţi aminte" este aşezat chiar la 
începutul poruncii a patra. Părinţi, voi înşivă aveţi nevoie să vă aduceţi aminte de sabat ca să-l 
sfințiți. Dacă faceţi aceasta, le dați copiilor o învățătură corespunzătoare şi ei vor venera ziua 
sfântă a lui Dumnezeu. . . . Este nevoie de educaţie creştină în familiile noastre. În tot cursul 
săptămânii aveţi în vedere sabatul sfânt al Domnului, deoarece acea zi trebuie dedicată servirii 
lui Dumnezeu. Ea este o zi în care mâinile trebuie să se odihnească de ocupațiile zilnice, iar 
nevoilor sufletului să li se acorde o atenţie deosebită. (MS. 57, 1897) Când sabatul este 
amintit în felul acesta, nu li se va îngădui lucrurilor vremelnice să năvălească asupra celor 
spirituale. Nici o datorie ce aparține celor şase zile lucrătoare nu va fi lăsată pentru sabat. 
Energiile noastre nu vor fi atât de epuizate în timpul săptămânii, încât în ziua în care Domnul 
S-a odihnit şi a fost întărit, noi să fim prea istoviți să ne angajăm în serviciul Lui. (6 T. p. 354) 

Faceţi din vineri ziua de pregătire. - Pregătirea pentru sabat să fie terminată vineri. 
Vedeţi ca toate hainele să fie pregătite şi mâncarea terminată, pantofii lustruiţi şi baia făcută. 
Acest lucru este posibil dacă faceţi din el o regulă. Sabatul nu este destinat reparatului 
hainelor, gătitu-lui mâncării, căutării de plăcere sau vreunei alte preocupări lumești. Înainte de 
apusul soarelui toate lucrările lumești să fie lăsate deoparte şi toate ziarele lumești să fie date 
la o parte din vedere. Părinţi, explicați-le copiilor ceea ce faceți şi scopul pentru care procedați 

în felul respectiv, iar ei să ia parte cu voi în pregătirea pentru a ţine sabatul potrivit cu 
porunca. (Id. p. 355, 356) În multe familii {în sabat! cizmele şi pantofii sunt lustruiţi şi 
periaţi, cusăturile făcute, numai pentru că aceste lucruri mărunte nu au fost făcute vineri. Ei 
nu şi-au „adus aminte de ziua de sabat ca s-o sfințească." . . . Vineri trebuie avut grijă de 
hainele copiilor. În timpul săptămânii ele trebuie să fie toate pregătite de mâinile lor, sub 
îndrumarea mamei, aşa ca să poată fi îmbrăcate în linişte, fără confuzie, fără grabă sau vorbire 
nechibzuită. (MS. 57, 1897) Mai există o lucrare căreia îi trebuie acordată atenție în ziua de 
pregătire. În această zi, toate neînțelegerile dintre fraţi, fie în familie, fie în biserică, trebuie 
date la o parte. (6 T. p. 356) 

Sabatul se deschide cu serviciu de închinare în familie. - Înainte de apusul soarelui, 
membrii familiei să se adune pentru a citi Cuvântul lui Dumnezeu, a cânta şi a se ruga. Aici 
este nevoie de reformă deoarece mulți au dat dovadă de neglijență. Avem nevoie să ne 
mărturisim lui Dumnezeu şi unii altora. Trebuie să începem din nou să facem aranjamente ca 
fiecare membru al familiei să poată fi pregătit să onoreze ziua pe care Dumnezeu a 
binecuvântat-o şi a sfinţit-o. (Id. p. 367, 357) 

Orele sabatului nu sunt ale noastre, ci ale lui Dumnezeu. - Dumnezeu ne-a dat toate 
cele şase zile în care să ne facem lucrul şi a păstrat numai una pentru El. Aceasta trebuie să fie 
o zi de binecuvântare pentru noi, o zi în care să lăsăm la o parte toate problemele noastre 
pământeşti şi să ne îndreptăm gândurile asupra lui Dumnezeu şi asupra cerului. (MS. 3, 1879) 
Când se apropie sabatul, trebuie să punem o strajă asupra noastră înşine şi asupra faptelor şi 
cuvintelor noastre ca nu cumva să-L jefuim pe Dumnezeu însuşindu-ne timpul care este în 
mod strict al Domnului. Nu trebuie să facem şi nici să nu le permitem copiilor noştri să facă 
vreun fel de lucrare pentru întreținere sau orice altceva ce ar fi putut fi făcut în cele şase zile 
lucrătoare. Vinerea este ziua de pregătire. Atunci este timpul dedicat pregătirii necesare 
pentru sabat, pentru a ne gândi şi a conversa despre această zi. Nu trebuie spus sau făcut ceva 
ce în ochii cerului ar fi privit ca încălcare a sabatului sfânt. Dumnezeu nu ne cere doar să ne 
abţinem de la lucrul fizic în sabat, ci şi mintea să fie disciplinată să se ocupe de subiecte sacre. 
Porunca a patra este de fapt călcată prin discuţii despre lucruri lumeşti sau prin angajarea în 
conversații uşoare sau mărunte. Spunând orice ne vine în minte înseamnă a vorbi cuvintele 
noastre. Orice deviere de la calea dreaptă ne duce în robie şi condamnare. (2 T. p. 702, 703) 
Timpul sabatului este prea valoros ca să se doarmă. - Nimeni n-ar trebui să-şi îngăduie în 
timpul săptămânii să fie atât de absorbit în interesele personale şi atât de epuizat de eforturile 
sale pentru câştig lumesc încât în sabat să nu aibă tărie sau energie pe care s-o ofere servirii 
lui Dumnezeu. Noi ÎI jefuim pe Domnul când devenim necorespunzători pentru închinare în 
ziua Lui cea sfântă. Ne jefuim, de asemenea, pe noi înşine, deoarece avem nevoie de căldura 
şi strălucirea tovărăşiei, precum şi de tăria câştigată din înțelepciunea şi experiența altor 
creştini. (R&H. 13 iunie, 1882) Nu vă irosiţi orele prețioase ale sabatului dormind. În sabat 
dimineaţa familia trebuie să fie în mişcare devreme. Dacă se trezesc târziu, se naşte confuzie 
şi agitare în pregătirea pentru dejun şi pentru şcoala de sabat precum şi grabă, înghesuială şi 
nerăbdare. În felul acesta, apar sentimente nesfinte în cămin. Sabatul desacralizat astfel devine 
o plictiseală şi sosirea lui este privită mai degrabă cu teamă decât cu iubire. (6 T. p. 357) 

Mergeţi la serviciile divine cu copiii. - Taţii şi mamele trebuie să facă o regulă ca în 
sabat copii lor să meargă la serviciul divin, regulă pe care ei înşişi trebuie s-o impună prin 
exemplul lor. Este datoria noastră să poruncim copiilor şi casei noastre după noi cum a făcut 
Avraam. Prin exemplu, ca şi prin învățătură, trebuie să-i convingem de importanţa principiilor 
religioase. Toţi aceia care au încheiat legământul botezului s-au consacrat în mod solemn 
serviciului lui Dumnezeu. Ei sunt obligați prin legământ a se situa şi a-şi aşeza şi copiii acolo 
unde pot să obțină toate îndemnurile şi încurajările posibile în viaţa creştină. (R&H. 13 iunie, 
1882) Nu trebuie să considerăm închinarea la Dumnezeu o corvoadă. Sabatul Domnului 
trebuie să fie făcut o binecuvântare pentru noi şi pentru copiii noştri. Ei trebuie să-l privească 

ca pe o zi de bucurie, o zi pe care Dumnezeu a sfinţit-o; şi o vor considera astfel dacă sunt 
educați corespunzător. (MS. 3, 1879) 

Purtaţi haine frumoase în casa de închinare. - Mulţi au nevoie de învățătură cu privire 
la felul în care să apară în locaşul de închinare în sabat. Ei nu trebuie să vină în prezenţa lui 
Dumnezeu în hainele obişnuite purtate în cursul săptămânii. Toţi trebuie să aibă un costum 
special pentru sabat care să fie purtat când merg la serviciul divin în casa lui Dumnezeu. În 
timp ce nu trebuie să ne conformăm modei lumeşti, nu trebuie nici să fim indiferenți cu 
privire la înfăţişarea noastră exterioară. Să fim îngrijiţi şi ordonaţi, totuşi fără podoabe. Copiii 
lui Dumnezeu trebuie să fie curați înăuntru şi în afară. (6 T. p. 355) Explicaţi copiilor predica 
din sabat. - Pastorii sunt angajaţi într-o lucrare sacră şi solemnă, dar şi asupra celor ce ascultă 
apasă o responsabilitate la fel de sacră. Ei trebuie să asculte cu o determinare de a urma 
instrucțiunile pe care toţi trebuie să le practice pentru a obține viaţa veşnică. Fiecare ascultător 
trebuie să se străduiască să înțeleagă fiecare prezentare a adevărului biblic ca fiind solia lui 
Dumnezeu adresată lui; s-o primească prin credință şi s-o pună în practică în viaţa de toate 
zilele. Părinţii trebuie să le explice copiilor cuvintele spuse de la amvon ca şi ei să le poată 
înțelege şi să aibă acea cunoştinţă care, dacă este pusă în practică aduce har şi pace din belşug. 
(MS 41, 1903) 

Pregătiţi ceva deosebit pentru masă. - Noi nu trebuie să pregătim pentru sabat o 
cantitate mai mare sau o varietate mai bogată de mâncare decât pentru celelalte zile. În 
schimb, mâncarea ar trebui să fie mai simplă şi să se mănânce mai puțin pentru ca mintea să 
fie clară şi viguroasă să poată înțelege lucrurile spirituale. Mâncatul peste măsură înceţoşează 
creierul. Cele mai preţioase cuvinte pot fi auzite dar neapreciate pentru că mintea este confuză 
datorită dietei nepotrivite. Mâncând peste măsură în sabat mulţi au făcut mai mult decât îşi 
dau seama în a dezonora pe Dumnezeu. Deşi trebuie evitat gătitul în sabat, nu este necesar să 
se mănânce mâncare rece. Când este vreme rece, mâncarea pregătită cu o zi înainte să fie 
încălzită. lar mesele, deşi simple, să fie gustoase şi atractive. Pregătiți un fel deosebit, ceva ce 
familia nu are în fiecare zi. (6 T. p. 355) 

Restul zilei este preţios. - Şcoala de sabat şi serviciul divin ocupă numai o parte a 
sabatului. Porțiunea rămasă familiei poate fi făcută cea mai sacră şi mai prețioasă parte a 
orelor sabatului. Părinţii trebuie să petreacă mult din acest timp cu copiii lor. (Id. p. 358) 

Planificaţi lecturi şi conversații adecvate. - O, faceți sabatul cea mai plăcută şi cea mai 
binecuvântată zi a întregii săptămâni. . . . Părinţii pot şi trebuie să dea atenție copiilor lor, 
citindu-le cele mai atractive porțiuni ale istoriei biblice şi educându-i să venereze ziua de 
sabat ţinând-o potrivit cu porunca. Acest lucru nu poate fi făcut dacă părinții nu simt o povară 
în a-şi face copiii interesați. Dar ei pot face sabatul o plăcere dacă urmează calea 
corespunzătoare. Copiii pot fi interesaţi în lecturi bune sau în conversații despre mântuirea 
sufletelor lor dar ei trebuie educați şi instruiți. Inimii fireşti nu-i place să se gândească la 
Dumnezeu, la cer sau la lucrurile cereşti. Trebuie să existe o continuă respingere a curentului 
lumesc şi a înclinațiilor spre rău şi o continuă acceptare a luminii cereşti. (R&H. 14 aprilie, 
1885) 

Nu fiți indiferenți față de activităţile copiilor. - Am aflat că în ziua de sabat mulți nu 
ştiu unde le sunt copiii sau ce fac. (R&H. 14 aprilie, 1885) Părinţi, mai presus de orice, aveți 
grijă de copii în sabat. Nu le permitețţi să calce ziua sfântă a lui Dumnezeu jucându-se în casă 
sau afară. Voi puteți la fel de bine să călcați sabatul când îi lăsaţi pe copii să-l calce. Când le 
permiteți să hoinărească şi să se joace în sabat, Dumnezeu vă priveşte pe voi drept călcători ai 
sabatului. (R&H. 19 septembrie, 1854) 

Cu copiii în natură. - Părinţii îşi pot lua copiii afară să-L vadă pe Dumnezeu în natură. 
Le pot arăta florile ce se deschid, mugurii ce se desfac, copacii înalți şi firele frumoase de 
iarbă şi-i pot învăţa că Dumnezeu a făcut toate acestea în şase zile, iar în a şaptea s-a odihnit 
şi a sfinţit-o. În acest fel ei pot imprima lecţiile lor de educaţie în copii aşa încât atunci când 

aceştia privesc lucrurile din natură, îşi vor aminti de marele Creator al tuturor. Gândurile lor 
vor fi îndreptate către Dumnezeul naturii, către crearea lumii noastre când a fost aşezată 
temelia sabatului şi când toţi fiii lui Dumnezeu scoteau strigăte de bucurie. Mintea copiilor 
noştri trebuie să fie impresionată de astfel de lecţii. Nu trebuie să-i învăţăm pe copii să nu se 
bucure în sabat şi că este greşit să te plimbi pe-afară. O, nu. Domnul Hristos Îşi ducea ucenicii 
în sabat afară pe malul lacului şi-i învăţa. Predicile Lui în sabat nu erau întotdeauna prezentate 
într-o încăpere închisă. (MS. 3, 1879) 

Alte lecții din natură, parabolele. - Învăţaţi-i pe copii să-L vadă pe Hristos în natură. 
Scoateţi-i afară în aer liber, sub copacii nobili, în grădină şi învăţați-i să vadă iubirea Lui în 
toate lucrările minunate ale creaţiunii. Învăţaţi-i că El a făcut legi care guvernează toate 
viețuitoarele, legi care ne privesc pe noi şi că acestea sunt pentru fericirea şi bucuria noastră. 
Nu-i obosiţi cu rugăciuni lungi şi cu poveţe plictisitoare, ci, prin parabole din natură, învăţaţi-i 
ascultarea de legea lui Dumnezeu. (DA. p. 516) 

Oferiţi un concept adevărat al caracterului lui Dumnezeu. - Cum pot primi copiii o 
cunoaştere mai corectă a lui Dumnezeu şi cum le poate fi mintea mai uşor impresionată dacă 
nu petrecând o parte din timpul lor afară, nu jucându-se, ci în compania părinţilor. Mintea lor 
tânără să fie pusă în legătură cu Dumnezeu prin scenele frumoase ale naturii, iar atenția să le 
fie îndreptată către dovezile iubirii Sale față de om văzute în lucrurile create de El. Copiii vor 
fi astfel atraşi şi interesaţi. Ei nu vor fi în pericolul de a asocia caracterul lui Dumnezeu cu tot 
ce este aspru şi sever, ci, privind lucrurile pe care El le-a creat pentru fericirea omului, vor fi 
conduşi să-L vadă ca pe un Părinte blând şi iubitor. Ei vor vedea că interdicțiile şi poruncile 
Lui nu sunt făcute doar pentru a-l arăta puterea şi autoritatea. El are în vedere fericirea 
copiilor Lui. Pe măsură ce caracterul lui Dumnezeu îmbracă aspectul iubirii, bunăvoinței, 
frumuseții şi atracției, ei sunt atraşi să-L iubească. Voi le puteți îndrepta gândul către păsările 
drăgălaşe ce fac să răsune văzduhul de cântecele lor voioase, către firele de iarbă şi către 
florile colorate în chip minunat care, în desăvârşirea lor, parfumează aerul. Toate acestea 
declară iubirea şi îndemânarea Artistului ceresc şi arată slava lui Dumnezeu. Părinţi, de ce să 
nu folosim lecţiile prețioase pe care Dumnezeu ni le-a dat în cartea naturii, ca să le oferim 
copiilor noştri o idee corectă despre caracterul Lui? Aceia care sacrifică modei simplitatea şi 
se închid departe de frumusețile naturii, nu pot avea înclinații spirituale. Ei nu pot înțelege 
măiestria şi puterea lui Dumnezeu aşa cum sunt descoperite în lucrările create de El, de aceea 
inima lor nu se însuflețeşte şi nu vibrează de o nouă iubire şi de interes, iar ei nu sunt plini de 
teamă, de uimire şi venerație când Îl văd pe Dumnezeu în natură. (2 T. p. 583, 584) 

O zi în care să trăiţi viața Edenului. - Valoarea sabatului ca mijloc de educaţie este 
dincolo de estimări. Orice cere Dumnezeu de la noi, ne dă înapoi îmbogăţit şi transformat cu 
propria-l slavă. . . . Sabatul şi familia au fost deopotrivă instituite în Eden şi în planul lui 
Dumnezeu sunt indisolubil legate. În această zi, mai mult decât în oricare alta, este posibil să 
trăim viața Edenului. A fost planul lui Dumnezeu ca membrii familiei să fie asociaţi în lucru, 
în studiu, în închinare şi în recreere având pe tata drept preot al familiei şi pe amândoi părinții 
ca învățători şi tovarăşi ai copiilor lor. Dar, rezultatele păcatului au schimbat condiţiile vieţii 
şi împiedică în mare măsură această asociere. Deseori tatăl abia dacă vede fețele copiilor lui 
în timpul săptămânii. El este aproape în întregime lipsit de ocazia de a oferi tovărăşie şi 
învățătură. Dar iubirea lui Dumnezeu a pus o limită cerințelor muncii. El Îşi pune mâna 
iubitoare asupra sabatului şi în ziua Lui păstrează pentru familie ocazia comuniunii cu El, cu 
natura şi unul cu altul. (Ed. p. 250, 251) 

Faceți sabatul o desfătare. - Toţi cei ce-L iubesc pe Dumnezeu trebuie să facă ce pot 
pentru a transforma sabatul într-o bucurie sfântă şi onorabilă. Ei nu pot face asta căutându-şi 
propriile plăceri în distracţii păcătoase şi interzise. În schimb pot face mult ca să înalțe sabatul 
în familiile lor şi să-l facă cea mai interesantă zi a săptămânii. Trebuie să ne dedicăm timp în 
a-i face interesaţi pe copiii noştri. O schimbare va avea o influență fericită asupra lor. Putem 

să mergem cu ei afară, în aer liber sau să stăm jos, în dumbravă, la lumina soarelui, să le 
hrănim mintea discutând despre lucrările lui Dumnezeu inspirându-i cu iubire şi respect şi 
îndreptându-le atenția către frumoasele lucruri din natură. Sabatul trebuie să fie făcut atât de 
interesant pentru familiile noastre încât sosirea lui să fie întâmpinată cu bucurie. Părinţii nu 
pot înălța şi onora sabatul mai mult decât planificând mijloace de a da învăţătură adecvată 
familiilor lor, făcându-le interesate în lucruri spirituale şi oferindu-le vederi corecte despre 
caracterul lui Dumnezeu şi despre ceea ce cere El de la noi pentru a ne desăvârși caractere 
creştine şi a ajunge la viața veşnică. Părinți, faceţi sabatul o desfătare încât copiii voştri să-l 
aştepte cu nerăbdare şi să aibă în inima lor un loc de bun-venit pentru el. (2 T. p. 584, 585) 

O culminaţie potrivită în rugăciune şi cântare. - Când soarele apune, glasul rugăciunii 
şi imnul de laudă să marcheze închiderea orelor sacre şi să invite prezenţa lui Dumnezeu în 
săptămâna de lucru cu grijile ei. Astfel părinții pot face din sabat ceea ce ar şi trebui să fie: 
cea mai voioasă zi a săptămânii. Ei îşi pot conduce copiii s-o privească drept o desfătare, ziua 
zilelor, sfântă a Domnului şi onorabilă. (Id. vol. 6, p. 359) 


CAPITOLUL OPTZECI 


VENERAŢIEPENTRUCEEACEESTESFÂNT 

Darul scump al venerației. - Un alt dar preţios care trebuie cultivat cu atenție este 
veneraţia. (Ed. p. 242) Educarea şi instruirea tineretului să fie de o natură ce să înalțe lucrurile 
sacre şi să încurajeze devotamentul pur față de Dumnezeu în casa Lui. Mulţi din cei ce 
mărturisesc a fi copiii Împăratului ceresc nu au o apreciere adevărată față de caracterul sacru 
al lucrurilor veşnice. (5 T. p. 496) 

Dumnezeu trebuie să fie de temut. - Adevăratul respect faţă de Dumnezeu este inspirat 
de un sentiment al măreției Lui infinite şi de o conştientizare a prezenţei Lui. Inima fiecărui 
copil trebuie să fie profund impresionată de acest sentiment al prezenţei Celui nevăzut. (Ed. p. 
242) „Dumnezeu este înfricoşat în adunarea cea mare a sfinţilor şi de temut pentru toţi cei ce 
stau în jurul Lui." Psalmul 89, 7. 

Numele Lui trebuie venerat. - De asemenea, trebuie manifestat respect față de Numele 
lui Dumnezeu. Acest Nume să nu fie niciodată rostit cu uşurinţă sau necugetat. Chiar şi în 
rugăciune trebuie evitată folosirea lui frecventă sau inutilă. „Numele Lui este sfânt şi 
înfricoşat." Psalmul 111, 9. Îngerii îşi ascund faţa când ÎI pronunţă. Cu câtă venerație trebuie 
să-L rostim noi, care suntem căzuţi şi păcătoşi! (Id. p. 243) 

Cuvântul Lui este sacru. - Noi trebuie să venerăm Cuvântul lui Dumnezeu. Să arătam 
respect față de Biblie fără s-o folosim ca pe o carte obişnuită sau să umblăm cu ea cu 
nepăsare. Scripturile nu trebuie să fie citate niciodată în glumă sau interpretate liber pentru a 
accentua o vorbă de duh. „Fiecare cuvânt al lui Dumnezeu este curat" „ca argintul încercat în 
cuptor de pământ şi curăţit de şapte ori." (Proverbe 30, 5; Psalm 12, 6). (Id. p. 244) Copiii 
trebuie învățați să respecte orice cuvânt care vine din gura lui Dumnezeu. Părinţii să amplifice 
întotdeauna învățăturile legii Domnului înaintea copiilor lor arătând ascultare față de această 
lege şi trăind ei înşişi sub controlul lui Dumnezeu. Dacă un sentiment al sfinţeniei legii pune 
stăpânire pe părinți, el va transforma, cu siguranţă, caracterul, convertind sufletul. (R&H. 10 
mai 1898) 

Locaşul de rugăciune. Dumnezeu este acolo. - În fiecare cămin creştin Dumnezeu 
trebuie să fie onorat prin jertfa rugăciunii şi laudei, dimineaţa şi seara. Copiii trebuie învățați 
să respecte şi să adore ora de rugăciune. (CT. p. 110) Copilul să fie învăţat să privească timpul 
şi locul rugăciunii ca fiind sacre, precum şi serviciul divin de închinare, deoarece Dumnezeu 
este acolo. Pe măsură ce este manifestat respect în atitudine şi comportament, sentimentul 
care-l inspiră va fi aprofundat. (Ed. p. 242, 243) 

Casa lui Dumnezeu este templul Lui cel sfânt. - Ar fi bine atât pentru tineri cât şi 
pentru bătrâni să studieze, să mediteze şi să repete adesea acele cuvinte ale Sfintelor Scripturi 
care arată cum trebuie să fie privit locul marcat de prezenţa lui Dumnezeu. 

„Scoate-ţi încălțămintea din picioare", I-a poruncit lui Moise la rugul aprins, , căci 
locul pe care calci este un pământ sfânt." Exodul 3, 5. 

Iacov, după ce a privit viziunea cu îngerii, a exclamat: „Domnul este în locul acesta şi 
eu n-am ştiut. . .. Aici este casa lui Dumnezeu, aici este poarta cerurilor!" Geneza 28, 16; 17. 

„Domnul însă este în templul Lui cel sfânt. Tot pământul să tacă înaintea Lui!" 
Habacuc 2, 20. (Id. p. 243) Mulţi . . . nu apreciază cum ar trebui caracterul sacru al lucrurilor 
veşnice. Aproape toți au nevoie să fie învăţaţi cum să se poarte în casa lui Dumnezeu. Părinţii 
nu trebuie doar să-i înveţe, ci să le şi poruncească copiilor lor să intre în sanctuar cu sobrietate 
şi venerație. (5 T. p. 496) Protejaţi împotriva nepăsării în creştere. - De la caracterul sacru al 
sanctuarului pământesc, creştinii pot învăța cum trebuie privit locul unde Domnul Se 
întâlneşte cu poporul Lui. S-a făcut o mare schimbare, nu în bine, ci în rău, în obiceiurile şi 
tradițiile oamenilor cu privire la închinarea religioasă. Lucrurile preţioase şi sfinte care ne 
leagă de Dumnezeu pierd repede contactul cu mintea şi inima noastră şi sunt coborâte la 
nivelul lucrurilor de rând. Veneraţia pe care o aveau oamenii din vechime pentru sanctuar, 
unde se întâlneau cu Dumnezeu pentru serviciul sacru, a încetat în mare parte. Cu toate 
acestea, Dumnezeu Însuşi a hirotonisit serviciul Lui şi l-a înălțat cu mult deasupra a tot ce este 
trecător. (Id. p. 491) Casa lui Dumnezeu este adesea desacralizată, iar sabatul călcat de copiii 
credincioşilor. În unele cazuri li se permite să alerge, să se joace, să vorbească şi să-şi 
manifeste temperamentul rău chiar în adunare unde sfinții trebuie să se închine lui Dumnezeu 
în frumuseţea sfințeniei. Iar locul care trebuie să fie sfânt şi în care trebuie să domnească o 
linişte sfântă, unde trebuie să fie ordine desăvârşită, grijă şi umilință este făcut un adevărat 
Babilon - „confuzie". E destul pentru a-l produce neplăcere lui Dumnezeu şi pentru a-L face 
să-Şi retragă prezenţa din adunările noastre. (R&H. 19 septembrie, 1854) 

Noi avem mai multe motive pentru adorare de-cât evreii. - Este adevărat că respectul 
pentru casa lui Dumnezeu a ajuns aproape uitat. Lucrurile şi locurile sfinte nu sunt privite ca 
deosebite, iar ceea ce este sfânt şi înalt nu este apreciat. Nu există o cauză pentru nevoia de 
evlavie fierbinte în familiile noastre? Nu este din cauză că standardul înalt al religiei este târât 
în țărână? Dumnezeu a dat poporu-lui Său din vechime reguli cu privire la ordine, desăvârşire 
şi exactitate. S-a schimbat caracterul Lui? Nu este El marele şi puternicul Dumnezeu care 
conduce în cerul cerurilor? N-ar fi bine pentru noi să citim adesea direcţiunile date evreilor de 
Însuşi Dumnezeu, ca noi, care avem lumina adevărului slăvit strălucind asupra noastră să 
imităm veneraţia lor față de casa lui Dumnezeu? Avem motive din belşug . . . chiar să fim mai 
atenți şi mai respectuoşi în închinarea noastră decât erau iudeii. Dar un vrăjmaş a lucrat să ne 
distrugă credința în caracterul sacru al închinării creştine. (5 T. p. 495, 496) 

Biserica este sanctuarul credincioşilor. - Casa este sanctuarul familiei şi cămăruţa sau 
dumbrava este locul cel mai retras pentru închinare individuală, dar biserica este sanctuarul 
comunităţii. Trebuie să existe reguli cu privire la timpul, locul şi modul de închinare. (Id. p. 
491) 

Învăţaţi-i pe copii să intre cu respect. - Părinţi, ridicați standardele creştinismului în 
mintea copiilor voştri. Ajutaţi-i să-L împletească pe Isus în experienţa lor. Învăţaţi-i să aibă 
cea mai înaltă venerație pentru casa lui Dumnezeu şi să înțeleagă că atunci când intră aici 
trebuie să aibă inima sensibilizată şi cucerită de gânduri ca acestea: „Dumnezeu este aici. 
Aceasta este casa Lui. Eu trebuie să am gânduri curate şi motivele cele mai sfinte. Nu trebuie 
să am mândrie, invidie, gelozie, bănuieli rele, ură sau înşelăciune în inimă, deoarece vin în 
prezenţa Dumnezeului sfânt. Acesta este locul în care Dumnezeu Se întâlneşte cu poporul Lui 
şi-L binecuvântează. Cel înalt şi sfânt, care trăieşte veşnic, priveşte asupra mea, îmi 
cercetează inima şi îmi citeşte cele mai secrete gânduri şi fapte ale vieţii mele." (Id. p. 494) 

Să stea cu părinţii lor. - Gustul moral al închinătorilor în sanctuarul sfânt al lui 
Dumnezeu trebuie să fie elevat, rafinat şi sfințit. Această problemă a fost din nefericire 
neglijată. Importanţa ei a fost trecută cu vederea şi, ca rezultat, dezordinea şi lipsa de respect 
au devenit predominante, iar Dumnezeu a fost dezonorat. Când conducătorii bisericii, pastorii 
şi oamenii, taţii şi mamele nu au vederi înalte cu privire la această chestiune, ce se poate 
aştepta de la copiii fără experiență? Ei se află prea adesea în grupuri, departe de părinţii care 
ar trebui să aibă grijă de ei. Deşi sunt în prezenţa lui Dumnezeu şi ochiul Lui îi priveşte, ei 
sunt uşurateci şi banali, şoptesc şi râd, sunt nepăsători, nerespectuoşi şi neatenţi. (Id. p. 496) 
Să fie serioşi şi tăcuți. - Nu fiți atât de lipsiți de respect pentru casa şi închinarea lui 
Dumnezeu încât să vorbiţi unul cu altul în timpul predicii! Dacă cei ce comit această greşeală 
i-ar putea vedea pe îngerii lui Dumnezeu privind asupra lor şi însemnându-le faptele, ar fi 
umpluţi de ruşine şi de dezgust față de ei înşişi. Dumnezeu vrea ascultători atenţi. Când a 
dormit omul, vrăjmaşul a semănat neghina. (MYP. p. 266) 

Să nu se poarte ca într-un loc obişnuit. - Locul unde Dumnezeu se întâlneşte cu 
poporul Său trebuie să fie sacru, ca şi sanctuarul din vechime. Acel loc nu trebuie folosit 
pentru servirea mesei sau pentru afaceri, ci pur şi simplu pentru închinare la Dumnezeu. Când 
copiii au şcoală în cursul săptămânii în acelaşi loc unde se adună pentru serviciul divin în 
sabat, nu pot fi făcuţi să simtă caracterul sacru al acelui loc şi faptul că trebuie să intre cu 
sentimente de venerație. Lucrurile sacre şi cele obişnuite sunt atât de îmbinate că este greu să 
le deosebești. Pentru acest motiv casa sau sanctuarul dedicat lui Dumnezeu nu trebuie făcut un 
loc de rând. Caracterul lui sacru să nu fie făcut confuz, amestecat cu sentimente obişnuite sau 
cu viaţa de afaceri. Închinătorii trebuie să fie plini de uimire şi teamă sfântă când intră în 
sanctuar şi să lase în urmă toate gândurile lumeşti de rând, deoarece aici este locul unde 
Dumnezeu Îşi descoperă prezenţa. El este camera de audiență a Dumnezeului celui mare şi 
veşnic, de aceea mândria şi patima, disensiunile şi înălțarea de sine, egoismul şi pofta pe care 
Dumnezeu le denunţă ca idolatrie, sunt nepotrivite pentru un asemenea loc. (MS. 23, 1886) 

Să nu manifeste un spirit uşuratic. - Părinți, este datoria voastră să vă ţineţi copiii în 
supunere desăvârşită, cu toate patimile şi temperamentele lor rele. Dacă copiii sunt luaţi la 
adunare, trebuie făcuţi să ştie şi să înțeleagă unde se află: nu sunt acasă, ci acolo unde 
Dumnezeu Se întâlneşte cu poporul Lui. Ei trebuie ţinuţi liniștiți şi fără nici un fel de joacă, 
iar Dumnezeu Îşi va întoarce fața către voi şi vă va binecuvânta. Dacă este păstrată ordinea în 
adunările sfinţilor, adevărul va avea un efect mai bun asupra tuturor celor ce îl aud. Va fi 
încurajată solemnitatea de care este atâta nevoie şi va fi o putere în adevăr ce va mişca 
adâncimile sufletului, iar amorțeala de moarte nu se va ţine de cei ce ascultă. Credincioşi şi 
necredincioşi vor fi afectați. Pare evident că în unele locuri chivotul lui Dumnezeu a fost scos 
din biserică, deoarece poruncile sfinte au fost călcate şi tăria lui Israel slăbită. (R&H. 19 
septembrie, 1854) 

Copilul care tulbură liniştea să fie scos afară. - Copilul tău trebuie să fie învăţat să 
asculte aşa cum copiii lui Dumnezeu Îl ascultă pe El. Dacă acest standard este menţinut, 
cuvântul tău va avea greutate când el este neliniştit în casa lui Dumnezeu. Dar dacă copiii nu 
pot fi stăpâniți sau dacă părinţii cred că restricția este o pretenţie prea mare, copilul trebuie să 
fie scos imediat din adunare. Nu trebuie lăsat să distragă mintea ascultătorilor prin faptul că 
vorbeşte sau aleargă. Dumnezeu este dezonorat prin modul liber în care părinţii îşi stăpânesc 
copiii la adunare. (L. 1, 1877) 

Lipsa de respect încurajată de etalarea îmbrăcăminții. - Toţi trebuie învăţaţi să aibă 
îmbrăcămintea îngrijită, curată şi ordonată dar să nu-şi îngăduie împodobirea exterioară care 
este cu totul necorespunzătoare pentru sanctuar. Nu trebuie să existe etalare a îmbrăcăminții 
căci aceasta încurajează lipsa de respect. . . . Toate chestiunile ce ţin de îmbrăcăminte trebuie 
tratate cu grijă, urmând îndeaproape regula Bibliei. Moda este zeița ce a guvernat lumea de 

afară şi adesea se strecoară şi în biserică. Biserica trebuie să facă din Cuvântul lui Dumnezeu 
standardul ei, iar părinții să se gândească la acest subiect în mod inteligent. (5 T. p. 499, 500) 

Arătați respect pastorilor, reprezentanţii lui Dumnezeu. - Ar trebui manifestat respect 
față de reprezentanţii lui Dumnezeu: pastorii, învățătorii şi părinții care sunt chemaţi să 
vorbească în locul Lui. Prin respectul arătat lor, Dumnezeu este onorat. (Ed. p. 244) Ei 
(copiii! sunt rareori învăţaţi că pastorul este ambasadorul lui Dumnezeu, că solia ce o aduce 
este mijlocul prevăzut de El pentru salvarea sufletelor şi că pentru toți cei care au la dispoziție 
acest privilegiu, el va fi fie o mireasmă de viaţă spre viaţă, fie o mireasmă de moarte spre 
moarte. (5 T. p. 497) Nimic din ceea ce este sacru, nimic din ceea ce ține de închinarea la 
Dumnezeu nu trebuie tratat cu nepăsare şi indiferență. Atunci când cuvântul vieții este rostit, 
trebuie să vă amintiţi că ascultați vocea lui Dumnezeu prin servul delegat de El. Nu pierdeţi 
aceste cuvinte prin lipsa de atenție. Dacă sunt luate în seamă, ele vă pot păzi picioarele să nu 
rătăcească pe cărări rele. (MYP. p. 266) 

Părinții care critică au de dat socoteală. - Fiţi atenţi, părinţi, ce exemplu şi ce idei le 
daţi copiilor voştri! Mintea lor este maleabilă şi impresiile sunt uşor întipărite. Cu privire la 
serviciul divin, dacă vorbitorul are vreun cusur, temeți-vă să-l menţionaţi. Vorbiţi numai 
despre lucrarea bună ce o face şi despre ideile bune ce le-a prezentat, cărora trebuie să le dați 
atenţie ca venind prin agentul lui Dumnezeu. Se poate vedea repede de ce copiii sunt atât de 
puţin impresionați de Cuvântul lui Dumnezeu şi de ce au aşa puțin respect pentru casa Lui. 
Educaţia lor a fost deficitară din acest punct de vedere. (5 T. p. 498) Mintea delicată şi 
susceptibilă a tineretului estimează munca slujitorilor lui Dumnezeu după felul în care părinții 
tratează această problemă. Mulţi părinți fac din serviciul divin un subiect de critică acasă, 
aprobând câteva lucruri şi condamnând altele. În felul acesta, solia lui Dumnezeu către 
oameni este criticată, pusă sub semnul întrebării şi făcută un subiect tratat cu superficialitate. 
Ce impresii pot fi astfel făcute asupra minţii tinerilor prin aceste remarci nepăsătoare şi 
nerespectuoase, numai cărțile cerului vor descoperi. Copiii văd şi înţeleg aceste lucruri mult 
mai repede decât pot gândi părinţii. Simţurile lor morale primesc o direcţie greşită pe care 
timpul n-o poate niciodată schimba pe deplin. Părinții se plâng de împietrirea inimii copiilor 
Dar cărțile rapoartelor din cer notează fără greşeală cauza adevărată: părinţii erau neconvertiți. 
Ei nu erau în armonie cu cerul sau cu lucrarea cerului. Ideile lor înguste şi de rând cu privire 
la caracterul sacru al lucrării şi al sanctuarului lui Dumnezeu erau împletite în educaţia 
copiilor lor. Se pune sub semnul întrebării dacă o persoană care ani de zile s-a aflat sub 
această influență distrugătoare a învățăturii din familie va avea vreodată un respect sensibil şi 
o stimă înaltă pentru lucrarea lui Dumnezeu şi pentru mijloacele pe care El le-a destinat 
pentru salvarea sufletelor. Despre aceste lucruri trebuie să vorbiţi cu venerație, cu un limbaj 
decent şi cu o susceptibilitate fină ca să puteți arăta tuturor celor cu care veniţi în contact că 
priviţi solia de la slujitorii lui Dumnezeu ca pe un mesaj pentru voi de la Însuşi Dumnezeu. 
(d. p. 497, 498) 

Practicaţi reverența până ce devine un obicei. - Este mare nevoie de venerație în tinerii 
acestui veac. Sunt alarmată când văd copiii şi tinerii părinților religioşi atât de nepăsători față 
de ordinea şi decenţa ce trebuie să fie observate în casa lui Dumnezeu. În timp ce slujitorii lui 
Dumnezeu prezintă cuvântul vieţii, unii citesc, alții şoptesc şi râd. Ochii le strălucesc pentru 
că distrag atenţia celor din jur. Acest obicei, dacă este permis să rămână neîmpiedicat, va 
creşte şi-i va influența şi pe alţii. Copiii şi tinerii nu trebuie să simtă niciodată că a fi 
indiferent şi nepăsător în adunările de închinare la Dumnezeu ar fi un lucru de care se pot 
mândri. Dumnezeu vede orice gând sau faptă lipsită de respect şi le înregistrează în cărțile 
cerului. El spune: „Ştiu faptele tale." Nimic nu este ascuns de ochiul Său atotcercetător. Dacă 
v-aţi format în vreo măsură obiceiul de a fi indiferenți şi neatenți în casa lui Dumnezeu, 

exersaţi-vă puterile ce le aveţi pentru a-l corecta şi arătaţi că aveţi respect de sine. Practicaţi 
veneraţia până când ea devine o parte din voi înşivă. (YI. 8 octombrie, 1896) 


CAPITOLUL OPTZECI ŞI UNU 

COORDONAREACĂMINULUIŞIABISERICII 

Începeţi lucrarea harului în cămin. - Părinţi, începeți lucrarea harului în biserică cu 
propriul cămin, purtându-vă în aşa fel încât copiii să vadă că voi cooperaţi cu îngerii sfinți. 
Vedeţi să fiți convertiți în fiecare zi. Educaţi-vă pe voi şi pe copiii voştri pentru o viață 
veşnică în împărăţia lui Dumnezeu. Îngerii vă vor fi ajutoare puternice. Satana vă va ispiti, dar 
nu-i cedați. Nu spuneţi nici un cuvânt de care să profite vrăjmaşul. Adevărul este pur şi 
nealterat. Lăsaţi-l să locuiască în inimă. Hotărârea fiecărui membru al familiei să fie: „Voi fi 
creştin căci în şcoala de aici de jos trebuie să-mi formez un caracter ce-mi va oferi accesul 
într-o clasă mai înaltă în cer. Trebuie să fac altora ceea ce doresc ca ei să-mi facă mie pentru 
că numai cei ce Îl descoperă pe Hristos în această lume pot intra în curţile cerului." Faceţi 
viața de familie atât de asemănătoare cu cerul pe cât este posibil. Membrii familiei să nu uite, 
când se adună în jurul altarului familial, să se roage pentru bărbaţii din poziţii de răspundere 
în lucrarea lui Dumnezeu. (MS. 93, 1901) Aceia care-şi guvernează familiile în mod corect 
vor aduce în biserică o influenţă de ordine şi venerație. Vor reprezenta atributele milei şi 
iubirii ca stând mână în mână. Ei vor descoperi copiilor lor caracterul lui Hristos. Legea 
bunătăţii şi iubirii pe buzele lor nu le va face poruncile slabe şi fără autoritate, iar cerințele lor 
nu vor fi întâmpinate cu neascultare. (R&H. 19, februarie, 1895) 

Familiile-model formează o biserică-model. - Fiecare familie este o biserică peste care 
prezidează părinții. Primul lucru luat în considerație de părinți trebuie să fie acela de a lucra 
pentru salvarea copiilor lor. Când tatăl şi mama, preotul şi învățătorul familiei îşi ocupă pe 
deplin poziţia de partea Domnului Hristos, în cămin va fi exercitată o influenţă bună. Această 
influență sfântă va fi simțită în biserică şi va fi recunoscută de fiecare credincios. Lucrarea lui 
Dumnezeu este mult împiedicată din cauza lipsei de evlavie şi de sfințenie în cămin. Nimeni 
nu poate aduce în biserică o influență pe care el n-o manifestă în familie şi în relațiile lui de 
afaceri. (MS. 57, 1903) 

Comportarea adecvată în biserică este învățată acasă. - Căminul este o şcoală în care 
toți pot învăţa cum să se poarte în biserică. Când toţi sunt membri ai familiei regale, în viața 
de cămin va exista adevărată politeţe. Fiecare membru al familiei va căuta să le facă tuturor 
celorlalți viața plăcută. Îngerii lui Dumnezeu, care slujesc celor ce vor fi moştenitori ai 
mântuirii, te vor ajuta să-ți faci din familie un model al familiei cereşti. Lăsaţi să fie pace în 
cămin şi va fi pace în biserică. Această experiență prețioasă, adusă în adunare, va fi mijlocul 
creerii unei afecţiuni binevoitoare a unuia față de celălalt. Certurile vor înceta. Adevărată 
politeţe creştină va fi văzută între membrii bisericii. Lumea va cunoaşte că ei au fost cu Isus şi 
au învăţat de la El. Ce impresie ar face biserica asupra lumii dacă toți membrii ei ar trăi viaţa 
de creştin! (MS. 1903) 

De ce există slăbiciune în biserică? - Mulţi par să creadă că declinul din comunități şi 
creşterea iubirii de plăcere se datorează lipsei de lucrare pastorală. Este adevărat, biserica 
trebuie să fie asigurată cu îndrumători şi pastori credincioşi. Pastorii trebuie să muncească 
sârguincios pentru tinerii care nu s-au predat lui Hristos şi, de asemenea, pentru alții care, deşi 
au numele în registrul comunității, sunt nereligioşi şi fără Hristos. Dar chiar dacă pastorii îşi 
fac lucrarea bine şi cu credincioşie, totuşi ea va avea puţină valorare dacă părinții şi-o 
neglijează pe a lor. Lipsa de putere din biserică se datorează lipsei de creştinism în viața de 
familie. Dacă părinții nu se apucă de lucrarea lor aşa cum ar trebui, va fi greu ca tinerii să se 
trezească la sentimentul datoriei. Dacă religia domnește în cămin, ea va fi adusă în biserică. 
Părinţii care-şi fac lucrul pentru Dumnezeu sunt o putere spre bine. Când îşi stăpânesc copiii 
şi-i încurajează crescându-i în mustrarea şi învățătura Domnului, ei îi binecuvântează pe 


176 


semenii lor în mijlocul cărora trăiesc şi biserica este întărită prin lucrarea lor credincioasă. 
(ST. 3 aprilie, 1901) 

Părinții neglijenţi nu pot înălța biserica. - Dacă neascultarea este îngăduită în viața de 
familie, inima copiilor va fi umplută cu opoziție față de guvernarea lui Dumnezeu. Puterea 
Duhului Sfânt se va dovedi ineficientă să le înmoaie şi să le supună inimile. Dacă în anii de 
mai târziu, în împrejurări speciale, ei se supun evangheliei lui Hristos, vor avea de purtat 
bătălii teribile ca să-şi aducă voinţa necredincioasă în supunere față de voinţa lui Dumnezeu. 
De multe ori biserica are de suferit prin membrii ei datorită educaţiei greşite pe care aceştia au 
primit-o în copilărie. Când erau copii li se permitea să practice înşelăciunea pentru a obține 
propria cale; iar spiritul care a fost îngăduit să fie răzvrătit în familie va fi ultimul care va da 
ascultare cerințelor Cuvântului lui Dumnezeu. (R&H. 30 martie, 1897) 

Spiritualitatea poate fi ucisă de critică. - Când sunteți ispitiți să spuneți cuvinte 
mânioase, rugați-vă pentru har ca să rezistaţi ispitei. Amintiţi-vă că fiii voştri vor vorbi aşa 
cum vă aud pe voi vorbind. Îi educați prin exemplul vostru. Amintiţi-vă că, dacă vorbiţi cu 
supărare vreunui membru al bisericii, ați vorbi la fel şi în cer dacă aţi fi lăsaţi să intrați acolo. . 
.. După familie vine biserica. Influenţa familiei trebuie să fie de aşa natură încât să constituie 
un ajutor şi o binecuvântare în biserică. Nu spuneţi niciodată vreun cuvânt de nemulțumire 
sau de critică. Există comunităţi în care spiritualitatea a fost aproape omorâtă din cauză că 
spiritul vorbirii de rău a fost lăsat să intre. De ce spunem cuvinte de blam şi de dezaprobare? 
Tăcerea este cea mai puternică mustrare ce o puteți da celui ce vă vorbeşte aspru şi 
nepoliticos. Tăceţi cu desăvârşire. Adesea tăcerea este elocvență. (MS. 21, 1903) Grija pentru 
tineri nefericiți. - Tineri şi tinere care nu sunt sub influențele căminului, au nevoie de cineva 
care să se îngrijească de ei şi să manifeste interes față de ei, iar cei ce fac aceasta înlocuiesc o 
mare lipsă şi fac lucrarea lui Dumnezeu pentru salvarea sufletelor tot la fel ca pastorul la 
amvon. Această lucrare de bunăvoință interesată pentru binele tineretului nu este mai mult 
decât ceea ce Dumnezeu cere de la fiecare din noi. Cât de sârguincios trebuie experimentată 
lucrarea creştină de a preveni formarea acelor obiceiuri care mânjesc pentru totdeauna 
caracterul! Urmaşii lui Hristos să facă Cuvântul lui Dumnezeu atractiv pentru tineri. (FE. p. 
51) 

Pastorul are o ocazie deosebită. - La fiecare ocazie potrivită, istoria iubirii lui Isus să 
fie repetată copiilor. În fiecare predică să fie lăsat un colţişor pentru beneficiul lor. Slujitorul 
lui Hristos poate să-şi facă prieteni de durată din aceşti micuţi. Apoi el să nu piardă nici o 
ocazie de a-i ajuta să devină mai inteligenți în cunoaşterea Scripturilor. Aceasta va face mai 
mult decât ne dăm seama în a bara calea împotriva înşelăciunilor lui Satana. Dacă copiii devin 
de timpuriu buni cunoscători ai adevărurilor Cuvântului lui Dumnezeu, va fi ridicată o barieră 
împotriva lipsei de evlavie, iar ei vor fi în stare să-l întâmpine pe vrăjmaş cu cuvintele: „Stă 
scris." (GW. p. 208) 

Fiţi la fel de credincioşi acasă ca şi la serviciul divin. - Ca învăţători ai celor iubiți ai 
voştri, părinţi, adevărul trebuie să aibă o putere stăpânitoare asupra conştiinţei şi a înțelegerii 
voastre, prezidând peste cuvânt şi faptă. Fiţi la fel de credincioşi acasă ca şi la serviciul de 
închinare lui Dumnezeu. Prezentaţi un caracter corect tuturor celor din cămin. Îngerii lui 
Dumnezeu sunt prezenţi notând felul în care sunt tratați membrii mai tineri ai familiei lui 
Dumnezeu. Religia familiei va fi, cu siguranță, adusă în biserică. (MS. 84, 1897) 


SECTIUNEA XIX Ziua socotelilor 


CAPITOLUL OPTZECI ŞI DOI 

ORAESTETÂRZIE 

Satana îşi organizează armata. - Satana îşi aranjează oştirea. Suntem noi pregătiți 
pentru conflictul înfricoşător care este chiar în fața noastră? Ne pregătim, noi şi familiile 
noastre, să înțelegem poziția adversarilor şi tacticile lor de luptă? Îşi formează copiii noştri 
obiceiuri de hotărâre ca să fie neclintiți şi nesupuşi în vreo problemă de principiu sau de 
datorie? Mă rog ca toţi să înțelegem semnele timpului şi să ne pregătim, pe noi şi pe copiii 
noştri, ca în vremea conflictului Dumnezeu să poată fi locul nostru de scăpare şi apărarea 
noastră. (R&H. 23 aprilie, 1889) 

Pregătiți-vă pentru o surpriză copleşitoare. - Nelegiuirea aproape şi-a atins limita. 
Lumea este plină de confuzie şi o mare teroare stă gata să vină curând peste fiinţele omeneşti. 
Sfârşitul este foarte aproape. Poporul lui Dumnezeu trebuie să se pregătească pentru ceea ce 
este gata să izbucnească asupra lumii ca o surpriză copleşitoare. Timpul nostru este preţios. 
Avem doar puţine, foarte puţine zile de probă în care să ne pregătim pentru viaţa veşnică. (YI. 
28 aprilie, 1908) 

Multe familii nepregătite. - În sabat şi duminică, în viziuni de noapte se părea că îmi 
aduceam mărturia înaintea oamenilor. În amândouă aceste ocazii se părea că eram într-un cort 
uriaş şi aglomerat. Dumnezeu mi-a dat o solie hotărâtă pentru popor. Povara mea era pentru 
familiile noastre care nu sunt pregătite să-L întâmpine pe Domnul. O povară deosebită mi-a 
fost dată să arăt poporului nostru nevoia de a căuta pe Domnul cu cercetare amănunţită de 
inimă şi cu seriozitate a scopului. . . . Părinții care sunt cu adevărat convertiți vor demonstra în 
viaţa lor de familie că trăiesc sub disciplina Cuvântului lui Dumnezeu. . . . Pentru tata şi 
mama cea mai importantă lucrare a vieții lor este educarea corectă a copiilor. (L. 64, 1911) 

Întrebări solemne pentru părinţi. - Taţi şi mame, cum este raportul vostru? Aţi fost 
credincioşi față de ceea ce vi s-a încredințat? Când i-ați văzut pe copiii voştri înclinați să 
urmeze o cale ce ştiaţi că va rezulta în gânduri, cuvinte şi fapte impure, aţi încercat, mai întâi 
cerând ajutorul lui Dumnezeu, să le arătaţi pericolul? Le-aţi arătat primejdia apucării pe un 
drum ales de ei singuri. V-aţi neglijat, mame, lucrarea dată vouă de Dumnezeu, cea mai 
măreaţă lucrare încredințată vreodată muritorilor? Aţi refuzat să vă purtați responsabilitățile 
date de Dumnezeu? În timpul strâmtorării care se află chiar în fața noastră, când judecăţile lui 
Dumnezeu vor cădea peste cei impuri şi nesfinți, vă vor blestema copiii voştri pentru 
indulgenţa voastră? (R&H. 23 decembrie, 1902) 

Părinții noi în credință au nevoie de învățătură. - Aceia care poartă ultima solie de har 
către lume trebuie să simtă că este datoria lor aceea de a-i instrui pe părinţi cu privire la religia 
familiei. Marea lor mişcare reformatoare trebuie să înceapă prin a le prezenta taţilor, mamelor 
şi copiilor principiile legii lui Dumnezeu. Pe măsură ce sunt prezentate cerințele legii, iar 
bărbaţii şi femeile sunt convinşi de datoria lor de a da ascultare, arătați-le responsabilitatea 
hotărârilor lor, nu doar pentru ei, ci şi pentru copiii lor. Arătaţi-le că ascultarea de Cuvântul 
lui Dumnezeu este singura noastră apărare împotriva relelor care duc lumea la pierzare. (6 T. 
p. 119) 

Tineretul nostru are nevoie de ajutor şi de încurajare. - Acum este timpul şi ocazia 
noastră să lucrăm pentru tineri. Spuneţi-le că ne aflăm într-o criză primejdioasă, că vrem să 
ştim cum să deosebim adevărata evlavie. Tineretul nostru are nevoie să fie ajutat, înălțat şi 
încurajat, dar într-un mod corect; poate nu în felul în care ei doresc, dar într-un fel ce-i va 
ajuta să aibă mintea sfințită. Ei au nevoie de religie bună şi sfințitoare mai mult decât de orice 
altceva. (FE. p. 547) Nu întârziați. - Evenimentele care vin îşi aruncă deja umbra în calea 
noastră. Apelez la voi, taţi şi mame, să faceţi acum, pentru copiii voştri, cele mai stăruitoare 
eforturi. Daţi-le în fiecare zi învățătură religioasă. Învăţaţi-i să-L iubească pe Dumnezeu şi să 
fie sinceri față de principiile dreptăţii. Conduşi de influenţa divină a Duhului Sfânt, lucraţi cu 
credință înaltă şi stăruitoare, lucraţi acum. Nu încetaţi nici o zi, nici un ceas. (R&H. 23 aprilie, 
1889) 

Faceţi o lucrare completă. - Părinţi, smeriţi-vă inimile înaintea lui Dumnezeu. Începeți 
o lucrare serioasă cu copiii voştri. Rugaţi pe Dumnezeu să vă ierte desconsiderarea 
Cuvântului Lui prin faptul că ați neglijat educarea copiilor în calea pe care trebuie să meargă. 
Cereți lumină şi călăuzire, o conştiinţă sensibilă şi un discernământ clar ca să vă puteți vedea 
greşelile şi căderile. Dumnezeu va asculta astfel de rugăciuni, dintr-o inimă umilă şi zdrobită. 
(MS. 22, 1904) 

Mărturisirea poate fi necesară. - Dacă aţi eşuat în a vă împlini datoria față de familiile 
voastre, mărturisiți-vă păcatul înaintea lui Dumnezeu. Adunaţi-vă copiii în jurul vostru şi 
aduceţi-le la cunoştinţă neglijenţa voastră. Spuneţi-le că vreţi să aduceţi o reformă în familie 
şi cereți-le să vă ajute să faceți căminul ceea ce trebuie să fie. Citiţi-le direcțiunile aflate în 
Cuvântul lui Dumnezeu. Rugaţi-vă cu ei şi cereți-i lui Dumnezeu să le cruţe viețile şi să-i 
ajute să se pregătească pentru un cămin în împărăţia Lui. În felul acesta puteţi începe o lucrare 
de reformă şi apoi continuaţi să ţineţi calea Domnului. (MS. 22, 1904) 

Daţi-le copiilor un exemplu de ascultare strictă. - Lucrarea specială a părinţilor este de 
a clarifica copiilor lor legea lui Dumnezeu şi de a-i îndemna la ascultare față de ei, ca să poată 
vedea importanța ascultării de Dumnezeu în toate zilele vieții lor. Aceasta a fost lucrarea lui 
Moise. El trebuia să le poruncească părinților datoria lor de a le da copiilor un exemplu de 
strictă ascultare. Aceeaşi lucrare trebuie făcută astăzi în cămin, mai presus de orice altceva. Fa 
trebuie să însoţească solia îngerului al treilea. Ignoranţa nu este o scuză a faptului că părinţii 
neglijează să-i înveţe pe copiii lor ce înseamnă a călca legea lui Dumnezeu. Lumină este din 
belşug şi nimeni nu trebuie să umble în întuneric şi să fie în ignoranță. Dumnezeu este 
Instructorul nostru astăzi tot aşa cum a fost pentru copiii lui Israel şi toți sunt legaţi prin cea 
mai sacră obligaţie să asculte legile Lui. (L. 90, 1898) 

Rugaţi-vă şi lucraţi pentru mântuirea lor. - Învăţaţi-vă copiii că inima trebuie să fie 
educată pentru stăpânire şi lepădare de sine. Motivele vieţii trebuie să fie în armonie cu legea 
lui Dumnezeu. Nu fiți niciodată împăcaţi ştiindu-vă copiii crescând departe de Hristos. Să nu 
vă simţiţi niciodată în tihnă cât timp ei sunt reci şi indiferenți. Strigați către Dumnezeu zi şi 
noapte. Rugaţi-vă şi lucraţi pentru salvarea sufletelor copiilor voştri. „Frica de Domnul este 
începutul înțelepciunii." Ea este resortul principal şi balanța caracterului. Fără frică de 
Domnul ei nu vor reuşi să îndeplinească marele obiectiv pentru care au fost creați. (R&H. 23 
aprilie, 1889) 

Acţionaţi ca ziditori de caractere. - Părinții Adventişti de Ziua a Şaptea ar trebui să-şi 
dea seama mai pe deplin de răspunderile lor ca ziditori de caractere. Dumnezeu aşează 
înaintea lor privilegiul de a întări cauza Lui prin consacrarea şi lucrul copiilor lor. El doreşte 
să vadă o adunare mare de tineri ieşind din familiile poporului nostru care, datorită influenţei 
evlavioase a căminului şi-au supus Lui inima şi merg înainte să-l dea cel mai înalt serviciu al 
vieţii lor. Îndrumaţi şi educați prin învățătură evlavioasă în cămin, prin influenţa altarului 
familial de dimineaţă şi de seară, şi prin exemplul consistent al părinţilor care ÎL iubesc pe 
Dumnezeu şi se tem de EI, ei au învăţat să se supună lui Dumnezeu ca Învățător al lor şi sunt 
pregătiți să-l ofere o slujire acceptabilă ca fii şi fiice credincioase. Astfel de tineri sunt 
pregătiți să reprezinte în lume puterea şi harul lui Hristos. (CT. p. 131) 


CAPITOLUL OPTZECI ŞI TREI 


RĂSPLĂTIRILE 

O scenă grafică a zilei judecății. - Am avut odată un vis în care am văzut o mare 
mulțime adunată laolaltă. Deodată cerurile s-au întunecat, au fost tunete, fulgere şi o voce mai 
tare decât cea mai mare bubuitură de tunet a răsunat în ceruri şi pe pământ, spunând: „S-a 
sfârşit.” O parte a adunării, cu feţele palide, a ieşit înainte cu un bocet de agonie strigând: „O, 
nu sunt gata." A fost pusă întrebarea: „De ce nu eşti gata? De ce nu ai folosit ocaziile pe care 

ți le-am oferit cu atâta dărnicie?" M-am trezit cu un strigăt răsunându-mi în urechi: „Nu sunt 
gata. Sunt nemântuit. Pierdut! Pierdut! Pentru totdeauna pierdut!" Cu privire la răspunderile 
solemne ce apasă asupra noastră, să contemplăm viitorul ca să înțelegem ce trebuie să facem 
pentru a-l întâmpina. Ne vom întâlni în ziua aceea cu neglijarea şi dispreţuirea lui Dumnezeu 
şi a harului Lui şi cu respingerea adevărului şi a dragostei Sale? În solemna adunare a ultimei 
zile va fi citit, în auzul întregului univers, motivul condamnării păcătosului. Pentru prima 
oară, părinţii vor afla care a fost viața secretă a copiilor lor. Copiii vor vedea câte rele au 
comis împotriva părinţilor lor. Va fi o descoperire generală a secretelor şi motivelor inimii 
căci tot ce este ascuns va fi scos la lumină. Cei ce au făcut glume pe seama evenimentului 
Judecăţii, vor deveni sobri când vor sta față în față cu teribila realitate. Cei ce au disprețuit 
Cuvântul lui Dumnezeu vor sta față în față cu Autorul scrierilor inspirate. Nu ne putem 
permite să trăim fără a ne gândi la ziua judecății, căci, deşi a fost mult amânată, acum este 
aproape, chiar la uşă şi se grăbeşte foarte mult. Trâmbiţa arhanghelului va face în curând ca 
cei vii să tresară de spaimă, iar cei morţi să se trezească. În acea zi, cei răi vor fi despărțiți de 
cei drepți, aşa cum păstorul desparte caprele de oi. (YI. 21 iulie, 1892) 

Când Dumnezeu întreabă: „Unde sunt copiii?" - Părinții care şi-au neglijat 
responsabilitățile date lor de Dumnezeu, trebuie să se întâlnească cu această neglijare la 
judecată. Domnul îi va întreba atunci: „Unde sunt copiii pe care ţi i-am dat să-i educi pentru 
Mine? De ce nu sunt la dreapta Mea?" Mulţi părinţi vor vedea atunci că iubirea neînțeleaptă 
le-a orbit ochii față de greşelile copiilor lor şi i-au lăsat să-şi formeze caractere strâmbe, 
nepotrivite pentru cer. Unii vor vedea că nu le-au dat copiilor timp şi atenţie, iubire şi 
blândeţe. Faptul că şi-au neglijat datoria, a făcut din copii ceea ce sunt. (4 T. p. 424) Părinţi, 
dacă pierdeţi vreo ocazie, Dumnezeu să aibă milă de voi, căci în ziua judecății vă va întreba: 
„Ce ai făcut cu turma Mea, frumoasa Mea turmă?" . . . Să presupunem că vei ajunge în cer dar 
nici unul din copiii tăi nu este cu tine. Cum a-i putea să-l spui lui Dumnezeu: „lată-mă pe 
mine şi pe copiii pe care Tu mi i-ai dat"? Cerul notează neglijența părinților. Este scrisă în 
cărțile cerului. (MS. 62, 1901) 

Familiile vor trece spre reexaminare înaintea lui Dumnezeu. - Ce scenă va fi 
prezentată atunci când părinţii şi copiii se vor întâlni în ziua socotelilor finale! Mii de copii 
care au fost robii apetitului şi ai viciului corupător şi ai căror viață este o epavă morală, vor sta 
față în față cu părinții care i-au făcut ceea ce sunt. Cine altul decât părinții trebuie să-şi poarte 
responsabilitatea înfricoşătoare? Domnul i-a făcut pe aceşti tineri corupți? O, nu! El i-a făcut 
după chipul Său, puţin mai prejos decât îngerii. Cine atunci a făcut lucrarea înspăimântătoare 
de formare a caracterului? Cine le-a schimbat caracterul, aşa încât ei nu mai poartă chipul lui 
Dumnezeu şi trebuie să fie pentru totdeauna despărțiți de prezenţa Lui ca fiind prea impuri 
pentru a avea vreun loc cu îngerii curaţi, în cerul cel sfânt? Au fost transmise păcatele 
părinţilor la copii prin pofte şi patimi pervertite? Iar lucrarea a fost completată de mama 
iubitoare de plăceri care a neglijat să-i educe în mod corespunzător, potrivit cu modelul care i- 
a fost dat? Toate aceste mame vor fi examinate înaintea lui Dumnezeu tot atât de sigur cât de 
sigur este faptul că ele există. (3 T. p. 568, 569) 

În cer este un raport ilustrat. - Părinţii şi copiii să-şi amintească de faptul că, zi de zi ei 
trebuie să-şi formeze un caracter şi că trăsăturile acestui caracter sunt imprimate în cărțile 
cerului. Dumnezeu Îşi observă poporul întocmai cum un artist observă bărbaţii şi femeile ale 
căror trăsături vrea să le transfere pe pânză. Ce fel de pictură vreți să produceţi? Răspundeţi la 
întrebare, părinţi! Ce fel de imagine va pune Maestrul Artist în dreptul vostru în rapoartele 
cerului? . . . Acest lucru trebuie să-l hotărâm acum. Mai târziu, când moartea va veni, nu va 
mai fi timp pentru îndreptarea trăsăturilor strâmbe din caracter. Aceasta trebuie să fie 
problema cea mai importantă pentru fiecare din noi, în mod individual. În fiecare zi, 
înfăţişarea noastră este pictată pentru acum şi pentru veşnicie. Fiecare să spună: „Chipul meu 
este pictat astăzi." Întrebaţi-vă în fiecare zi şi în fiecare ceas: „Cum vor suna cuvintele mele în 

urechile îngerilor? Sunt ele ca nişte mere de aur în nişte coşuleţe de argint sau sunt ca grindina 
distrugătoare care loveşte şi răneşte?" . ... Nu doar cuvintele şi faptele, ci şi gândurile noastre 
formează imaginea a ceea ce suntem. Atunci fiecare suflet să fie bun şi să facă bine. Imaginea 
voastră să nu fie una de care să vă fie ruşine. Fiecare sentiment pe care-l nutrim îşi lasă 
amprenta asupra înfățişării exterioare. Dumnezeu ne ajută să ne facem raportul în familie aşa 
cum dorim să fie raportul din cer. (L. 78, 1901) 

Aţi fost nepăsători? - O, dacă părinții ar urmări binele veşnic al copiilor lor cu 
rugăciune şi cu atenție mare! Ei să se întrebe: „Am fost nepăsători? Am neglijat această 
lucrare solemnă? Ne-am lăsat copiii să devină jucăria ispitelor lui Satana? Nu avem de dat o 
solemnă socoteală lui Dumnezeu pentru că le-am permis copiilor noştri să-şi folosească 
talentele, timpul şi influenţa lucrând împotriva adevărului şi împotriva lui Hristos? Nu ne-am 
neglijat noi datoria ca părinţi şi nu am mărit numărul supuşilor împărăției lui Satana? (6 T. p. 
429, 430) Dacă mamele neglijează să-şi educe corect copiii, neglijenţa este reflectată asupra 
lor, făcându-le povara şi problemele mai grele decât ar fi fost dacă ele şi-ar fi dedicat timp şi 
grijă răbdătoare în antrenarea copiilor lor în ascultare şi supunere. Mamele vor fi răsplătite la 
sfârşit pentru că au făcut din formarea caracterelor copiilor lor prima şi cea mai înaltă 

Copiii îi vor condamna pe părinţii necredincioşi. - Blestemul lui Dumnezeu va fi cu 
siguranță asupra părinţilor necredincioşi. Nu numai că plantează spini care îi vor răni aici, ci 
ei trebuie să se întâlnească cu propria necredincioşie când va fi ţinută judecata. Mulţi copii se 
vor ridica la judecată şi îşi vor condamna părinții pentru că nu i-au stăpânit şi îi vor acuza de 
distrugerea lor. Mila falsă şi iubirea oarbă i-a făcut pe părinţi să scuze greşelile copiilor lor şi 
să le lase necorectate, iar copiii sunt pierduţi şi sângele sufletelor lor va fi asupra părinților 
necredincioşi. (1 T. p. 219) 

Copiii vor aduce omagiu părinților credincioşi. - Când va fi ținută judecata şi când 
cărțile vor fi deschise, când este pronunțat de marele Judecător „bine ai făcut" şi când coroana 
de slavă nemuritoare este aşezată pe fruntea biruitorului, mulți îşi vor scoate coroanele în fața 
întregului univers adunat şi, arătând către mamele lor, vor spune: „Ea m-a făcut tot ceea ce 
sunt prin harul lui Dumnezeu. Învățătura şi rugăciunile ei au fost binecuvântate, spre 
mântuirea mea veşnică." (MYP. p. 330) 

Rezultatele instruirii credincioase vor fi manifestate. - Toţi cei ce au lucrat cu spirit 
neegoist, vor privi roadele muncii lor. Vor fi văzute efectele fiecărui principiu corect şi a 
fiecărei fapte nobile. Ceva din acestea vedem aici, dar cât de puţin din rezultatul celei mai 
nobile lucrări din lume este manifestat față de înfăptuitor în această viaţă! Cât de mulți trudesc 
în mod neegoist şi neobosit pentru cei ce sunt dincolo de posibilitatea lor de a-i ajunge sau de 
a-i cunoaşte! Părinţi şi învățători se culcă pentru ultimul lor somn în timp ce lucrarea vieții lor 
pare să fi fost făcută în zadar. Ei nu ştiu că credincioşia lor a deschis izvoare de binecuvântare 
care nu încetează niciodată să curgă. Ei văd doar prin credință cum copiii pe care i-au educat 
devin o binecuvântare şi o inspiraţie pentru semenii lor şi cum influența se repetă înmiit. . . . 
Oamenii seamănă semințe din care, deasupra mormintelor lor, alţii adună roadele 
binecuvântate. Ei plantează pomi ca alții să le poată mânca fructele. Ei sunt mulțumiți să ştie 
că au pus în mişcare influenţe spre bine. În viitor va fi văzută acțiunea şi reacția acestor 
influențe. (Ed. p. 305, 306) 

Părinţii îşi pot aduce copiii cu ei în Țara Făgăduită. - Dumnezeu a îngăduit ca lumina 
de la tronul Lui să lumineze de-a lungul căii vieţii. Înaintea noastră merge un stâlp de nor ziua 
şi un stâlp de nor noaptea, cum a mers şi înaintea vechiului Israel. Este privilegiul nostru ca 
părinți creştini, după cum a fost privilegiul poporului lui Dumnezeu din vechime, să ne 
aducem copiii în Ţara Făgăduită. (ST. 24 noiembrie, 1881) Tu îți vrei familia pentru 
Dumnezeu. Vrei să-i iei pe-ai tăi la porțile cetății şi să spui: „lată-mă, Doamne, eu şi copiii pe 

iar educaţia şi vegherea ta au fost binecuvântate de Dumnezeu până acum, când ei stau ca 
biruitori. Acum poți spune: „lată-mă, Doamne, pe mine şi pe copii." (MS. 49, 1894) 

Familiile rupte vor fi reunite. - Domnul Isus vine, vine cu nori şi slavă mare. O 
mulţime de îngeri strălucitori ÎI vor însoți. EL va veni să-i onoreze şi să-i ia la Sine pe cei ce L- 
au iubit şi au păzit poruncile Lui. El nu i-a uitat şi nu Şi-a uitat făgăduinţa. Va fi o reunire a 
lanţului familiei. (R&H. 22 noiembrie, 1906) 

Mângâiere pentru o mamă deposedată. - Tu întrebi în legătură cu micuțul tău dacă va 
fi mântuit. Cuvintele lui Hristos sunt răspunsul: „Lăsaţi copilaşii să vină la Mine şi nu-i opriți, 
căci împărăţia cerurilor este a celor ca ei." Aminteşte-ţi profeția: „Aşa vorbeşte Domnul: Un 
țipăt se aude la Rama, plângeri şi lacrimi amare: Rahela îşi plânge copiii şi nu vrea să se 
mângâie. ... Aşa vorbeşte Domnul: Opreşte-ţi plânsul, opreşte-ţi lacrimile din ochi; căci truda 
îți va fi răsplătită, zice Domnul; ei se vor întoarce iarăşi din ţara vrăjmaşului. Este nădejde 
pentru urmaşii tăi, zice Domnul; copiii tăi se vor întoarce în ținutul lor." Această făgăduință 
este a ta. Poţi fi mângâiată şi încrezătoare în Domnul. El m-a învăţat adesea că mulți micuți 
trebuie să fie trimişi la odihnă înainte de timpul strâmtorării. Ne vom vedea copiii din nou. Îi 
vom întâlni şi îi vom cunoaşte în curțile cereşti. Puneţi încrederea în Domnul şi nu te teme! 
(L. 196, 1899) 

Copiii vor fi dați în braţele mamelor. - O, mântuire minunată! Mult discutată, mult 
sperată şi mult contemplată cu o anticipare înflăcărată, dar niciodată înțeleasă pe deplin. 
Drepţii cei vii sunt schimbaţi „într-o clipă, într-o clipeală de ochi”. La glasul lui Dumnezeu ei 
au fost slăviți, acum sunt făcuţi nemuritori şi împreună cu sfinţii înviați sunt răpiți să 
întâlnească pe Domnul lor în văzduh. Îngerii „adună pe cei aleşi din cele patru vânturi, de la o 
margine a cerului până la cealaltă". Copilaşii sunt purtaţi de îngerii sfinți şi dați în braţele 
mamelor lor. Prieteni multă vreme despărțiți prin moarte sunt uniți pentru a nu se mai despărți 
niciodată şi, cu cântări de bucurie, se înalță împreună spre cetatea lui Dumnezeu. (GC. p. 636) 

Ziua mult sperată. - Din ziua când prima pereche şi-a întors paşii trişti din Eden, copiii 
credinţei au aşteptat venirea Celui Promis ca să rupă puterea distrugătorului şi să-i aducă din 
nou în Paradisul pierdut. (Id. p. 299) Cerul va fi destul de ieftin dacă-l obţinem prin suferință. 
. . . Când am văzut ce trebuie să fim pentru a moşteni slava şi când am văzut cât de mult a 
suferit Domnul Isus pentru a obţine pentru noi o moştenire aşa de bogată, m-am rugat ca să 
putem fi botezați cu suferințele Domnului Hristos ca să nu dăm înapoi în faţa încercărilor, ci 
să le purtăm cu răbdare şi bucurie ştiind că Isus a suferit ca, prin sărăcia şi suferințele Lui, să 
fim făcuți bogaţi. (EW. p. 67) 

Cerul este vrednic de orice! - Cerul este vrednic de orice din partea noastră. Nu trebuie 
să riscăm nimic în această privință. Aici nu trebuie să facem nimic la întâmplare. Trebuie să 
ştim că Domnul ne întăreşte paşii. Dumnezeu să ne ajute în măreaţa lucrare de biruință. El are 
coroane pentru cei ce biruiesc. Are haine albe pentru cei neprihăniţi şi o lume veşnică de slavă 
pentru cei ce caută slava cinstea şi nemurirea. Oricine intră în cetatea lui Dumnezeu va intra 
ca biruitor; nu ca un criminal condamnat, ci ca un fiu al lui Dumnezeu. Urarea de bun venit 
spusă oricui intră, va fi: „Veniţi, binecuvântaţii Tatălui Meu de moşteniți împărăția care v-a 
fost pregătită de la întemeierea lumii." Matei 25, 34. (CTBH. p. 149) 

Părtaşi ai bucuriei lui Hristos. - Vedem o suită de îngeri de o parte şi de alta a porții. 
Când intrăm, Isus spune: ,Veniți, binecuvântații Tatălui Meu, de moşteniți împărăția care v-a 
fost pregătită de la întemeierea lumii." Aici El îți spune să fii părtaş la bucuria Lui. Care 
bucurie? Este bucuria de a vă vedea truda sufletului, taţi. Este bucuria de a vedea că eforturile 
voastre, mame, sunt răsplătite. lată copiii voştri: cununa vieții le este pusă pe cap, iar îngerii 
lui Dumnezeu imortalizează numele mamelor ale căror eforturi i-au câştigat pe copiii lor 
pentru Isus Hristos. (MS. 12, 1895) 

Slăvita zi a biruinţei. - Acum biserica este militantă. Acum sunteți confruntaţi cu o 
lume în întuneric, predată idolatriei aproape în întregime. . . . Dar vine ziua când luptele vor fi 

terminate şi biruința câştigată. Voia lui Dumnezeu trebuie să se facă pe pământ după cum este 
făcută şi în ceruri. . . . Toţi vor fi o familie fericită şi unită, îmbrăcaţi cu haine de laudă şi 
recunoştinţă, haina neprihănirii lui Hristos. Întreaga natură, în frumuseţea ei neîntrecută, va 
oferi lui Dumnezeu un omagiu de laudă şi adorare. Lumea va fi scăldată în lumina cerului. 
Lumina lunii va fi ca lumina soarelui, iar lumina soarelui va fi de şapte ori mai mare decât 
este acum. Anii se vor scurge în desfătare. Peste întreaga scenă, stelele dimineții vor cânta 
împreună, iar fiii lui Dumnezeu vor scoate strigăte de bucurie, în timp ce Dumnezeu şi Hristos 
Se vor uni să proclame: „Nu va mai fi păcat de-acum, nici moarte." Aceste viziuni ale slavei 
viitoare şi aceste scene pictate de mâna lui Dumnezeu trebuie să fie scumpe copiilor Săi. . .. 
Avem nevoie să păstrăm tot timpul înaintea noastră această viziune a lucrurilor nevăzute. În 
felul acesta vom fi în stare să prețuim corect lucrurile veşnice şi cele trecătoare. Aceasta ne va 
da putere să influențăm pe alții spre o viață mai înaltă. (MH. p. 504 - 508) 

Va spune Dumnezeu: „Bine"? - Când vei sta în fața marelui tron alb, lucrarea ta va 
apărea aşa cum este. Cărțile sunt deschise şi raportul fiecărei vieți este făcut cunoscut. Mulţi 
din acea mare mulţime sunt nepregătiți pentru descoperirile făcute. În multe urechi vor cădea 
cu claritate înspăimântătoare cuvintele: „Cântărit în balanţă şi găsit prea uşor." Judecătorul le 
va spune multor părinţi în acea zi: „Ai avut Cuvântul Meu arătându-ţi clar datoria. De ce nu ai 
ascultat învăţăturile lui? N-ai ştiut că era vocea lui Dumnezeu? Nu te-am rugat stăruitor să 
cercetezi Scripturile ca să nu te rătăceşti? Nu numai că ţi-ai distrus propriul suflet, dar prin 
pretențiile tale de evlavie i-ai rătăcit pe mulți alții. Tu nu ai parte cu Mine. Depărtează-te. 
Depărtează-te." O altă categorie stă în picioare, palidă şi tremurândă, încrezându-se în Hristos 
dar totuşi apăsaţi de un sentiment al propriei nevrednicii. Ei ascultă cu lacrimi de bucurie şi 
recunoştinţă cuvintele de laudă ale Maestrului. Zilele de trudă neîncetată, de purtat poveri, de 
teamă şi de suferință sunt uitate când acea voce mai dulce decât muzica harpelor îngerilor, 
rosteşte cuvintele: „Bine, rob bun şi credincios, intră în bucuria Domnului tău." Acolo stă 
oastea celor mântuiți cu ramura de palmier a biruinţei în mână şi cu coroana pe cap. Aceştia 
sunt aceia care, prin muncă stăruitoare şi credincioasă, au obţinut calificarea pentru cer. 
Lucrarea vieţii lor îndeplinită pe pământ, este recunoscută în curțile cereşti ca o lucrare bine 
făcută. Cu o bucurie de nedescris, părinţii văd coroana, haina şi harpa date copiilor lor. 
Sămânţa semănată cu lacrimi şi rugăciuni se poate să fi părut semănată în zadar, dar secerişul 
este cules cu bucurie la sfârşit. Copiii lor au fost mântuiți. Taţilor, mamelor, vor cânta vocile 
copiilor voştri cântarea bucuriei în acea zi? (ST. 1 iulie, 1886) 

